
PBEFATORY  NOTE. 


Highlanders  owe  this  new  and  cheap  edition  of 
"  Leabhar  nan  Cnoc  "  to  the  initiative  and  encouragement 
of  that  enthusiastic  friend  of  their  race,  language,  and 
literature,  Mr  John  Mackay,  Hereford.  The  book  has 
been  reproduced  without  alteration,  with  the  exception  of 
the  very  few  printer's  errors  which  crept  into  the  1834 
edition.  Dr  Macleod  retained  the  localisms  of  the  dif- 
ferent  contributors,  both  in  idioms  and  spellings.  They 
are  reproduced  in  this  new  edition  just  as  he  passed  them. 
For  example,  "ceill"  is  used  by  some  of  the  writers  for 
"  geill,"  and  in  many  instances  "  tearnadh "  serves  both 
for  "  preserving  "  aud  "  descending."  Local  pronunciation 
determined  those  variations,  and  as  for  peculiarities  of 
idiomatic  construction,  and  particular  use  of  words  and 
phrases,  they  are,  iti  niost  instances,  full  of  interest  to 
philologists.  The  book  has  long  been  out  of  print,  and 
the  copies  of  it  which  now  and  then  come  into  the  market 
fetch  high  prices  when  perfect,  but  most  of  them  are  in  a 
dilapidated  condition,  because  they  had  been  used  as 
8chool-books.  "  Leabhar  nax  Cnoc  "  was  even  in  its  first 
form  the  highest  reading  class-book  in  Gaelic  Society 
Schools.  But  that  first  edition  was  only  the  germ  of 
the  full  and  perfect  one,  which  is  now  reproduced  at  a 
popular  price. 

Inyerness,  November,  1898. 

N.B. — We  have  got  the  edition  of  1898  reprinted  with- 
out  variation ;  because  while  the  former  issue  had  become 
exhausted,  a  steady  demand  for  the  book  still  existed. 
Applicants  for  copies  can  now  be  supplied. 

Invekness,  May,  1905. 

CHOMUNN  OISEINEACH  GHLASCHU. 


À  dhaoin'-uaisle  ionmhuinn, 

Cha  'n  fhiosrach  leam  gu'n  d'  thug  nì  air 
bith  barrachd  sòlais  domh  na  ceud  shuidheachadh  a' 
Ohomunn  Oiseinich.  Comunn  do  Ghàidheil  òga  theas- 
chridheach,  air  aD  tarruing  r'a  chèile  le  gaol  d'an  dùth- 
aich,  agus  a  tha  'g  iarraidh  cainnt  bhuadhmhor  mhilis 
nam  beann  a  labhairt  agus  a  sgrìobhadh  gu  teòma  neo- 
chearbach. 

Tamull  beag  agus  cha  bhi  e  ui's  faide  'na  chulaidh- 
mhaslaidh,  agus  'na  ehuiaidh-iongantais,  gu  bheil  luchd- 
teagaisg  air  feadh  na  Gàidhealtachd  nach  h-urrainn  cainnfc 
an  dùthcha  a  labhairt  gun  fhiamh-ghàire  a  dhùsgadh  air 
gnùis  an  luchd-èisdeachd.  Cuirear  gu  nàire  an  fheadhain 
ajg  am  bi  do  dhànadas  tàmailt  co  mòr  a  cur  air  ar  luchd- 
dùthcha;    cha   ghabhar   iad    agus   cha   'n    èisdear  iad. 

Buanaicheadh  sibhse  'nar  saothair  chliùtich  :  tha  a  duais 
fèin  'na  cois.  Mar  a's  eòlaiche  chinneas  sibh  air  maise> 
air  mìlsead,  agus  snasmhorachd  na  Gàilig,  's  ann  a's  taitn- 
iche  bhitheas  i  leibh.  Na  creidibh  iadsan  tha  'g  ràdh  gu 
bheil  a'  Ghàilig  air  leabaidh  a  bàis — tha  i  co  slàn,  làidir, 
ùrail,  agus  a  cuisle  co  fallain  's  a  bha  i  riamh  •  agus  ged 
thachradh  e  gum  biodh  i  air  a  fògradh  à  h-Albainn  am 
màireach,  tha  farsuingeachd  agus  fasgadh  a'  feitheamh 
oirre  taobh  thall  do'n  chuan  mhòr,  far  am  bheil  cheana  na 
mìltean  d'a  muirichinn  fèin  a  dh'  fhàilticheadh  agas  a 
dh'  altrumaicheadh  i  le  sòlas. 

À  dhaoin'-uaisle  ionmhuinn  !  chuir  sibh  urram  mòr 
ermsa  'nuair  a  chàirich  sibh  m'  ainm  am  measg  luchd- 
riaghlaidh  a'  Chomuinn.  Ceadaichibh  dhòmhsa  nis  an 
leabhar  beag  so  a  choisrigeadh  dhuibhse,  agus  a  chur  a 
mach  fo  thèarmunn  a'  Chomuinn  Oiseinich. 

Is  mise,  da  rìreadh, 

Le  mòr-mheas, 
Agus  le  dùrachd  mo  chridhe, 

'Ur  caraid  dileas, 

TORMOID  MACLEOID. 


Campsie,  Tùs  an  Earraich,  1834. 


ROIMH-RADH. 


0  Chtonn  shè  bliadhna,  dh'  ullaich  mi  Comh-chruinn- 
eachadh  Gàidhealach,  air  iarrtas  Comuinn  Ard-Sheanaaidh 
Eaglais  na  h-Alba,  airson  nan  Sgoilibh  a  shuidhich  iad 
air  feadh  na  Gàidhealtachd.  Thaitinu  an  leabhar  beag 
sin  ri  m'  luchd-dùthcha.  Ghabh  e  reic  co  ealamh  's  nach 
'eil  a  h-aon  deth  a  nis  r'a  fhaotainn.  Dh'  fhiosraich  mi  gu 
robh  dèigh  mhòr  aca  air  an  leabhar  sin,  no  air  leabhar 
eile  do'n  t-seorsa ;  agus  chum  an  t-iarrtas  so  a  cboinn- 
eachadh,  dh'  ullaich  mi  an  leabhar  ùr  so.  Chaidh  cuid 
do  na  nithe  tha  ann  a  chur  a  mach  roimhe,  air  aon  dòigh 
no  air  dòigh  eile,  agus  tha  cuid  eile  dbeth  air  'ullachadh 
as  ùr.  Tha  dòchas  agam  nach  'eil  a  bheag  ann  ach  na 
tha  chum  maith  agus  oilean  mo  luchd-dùthcha.  Maith 
dh'  fheuidte  gu  bheil  feadhain  ann  a  smuainticheas  nach 
robh  e  ceart  no  freagarach  an  t-seann  sgeulachd  Ghàidh- 
ealach,  "Spiorad  na  h-Aoise,"  chur  a  mach  san  leabhar 
so  ;  gum  b'  fhèarr  leigeil  le  a  leithid  sin  do  sheaun  nithe 

bàsachadh  agus  dol  air  dì-chuimhne  ;  ach  smuaintich  mi 
gu'n  robh  e  iomchuidh  an  sgeulachd  so  a  thairgseadh  mar 
shoilleireachadh  air  cleachdainnibh  nan  laìthean  a  dh' 
fhalbh,  mar  shamhladh  air  snasmhorachd  na  cànain  anns 
an  robh  ua  seann  sgeulachdan  sin  air  an  aithris,  agus,  mar 
an  ceudna,  air  an  dòigh  air  an  robh  gliocas  air  a  theagasg 
anns  na  linntibh  dorcha  sin. 

'S  aobhar-sòlais,  da  rireadh,  gu  bheil  nithe  ni's  fèarr 
aig  na  Gàidheil  a  nis  r'an  aithris  agus  ran  èisdeachd,  na 
seann  sgv,ulachdan  nan  làithean  a  dh'  fhalbh  :  ach  mheas 
sinn  nach  robh  cron  ann  an  cuid  dhiubh  a  chumail  o  dhol 
gu  tur  air  di-chuimhn',  mar  chulaidh-annais  do  lìnntibh 
a  thig  'nar  dèigh.  Tha  mòran  do'n  t-seorsa  cheudna 
fhathasd  air  an  aithris  feadh  na  Gàidhealtachd  ;  agus  aid- 
ichidh  mi  gum  b'  fhèarr  leam  gu  mòr  eomh-chruinneachadh 
dhiubh  "fhaicinn  na  do'n  chuid  a's  mò  do  na  h-òrain 
fhaoin  amaideach  a  tha  o  bhliadhna  gu  bliadhna  air  an 
cur  a  mach  'nar  measg. 

Cha  bhi  na  Gàidheil  ni's  faide  as  eugmhais  leabhr- 
aichean  'nan  cainnt  fèin.  Tha  mìltean  do  dh'  òigridh  a 
l_is  comasach  air  a'  chànain  aosda  sin  a  lèughadh  agus  a 
sgrìobhadh ;  tha  oileanaichean  òga  measail  air  a'  cheart 
àm  so  ann  an  Ard-sgoilibh  Ghlaschu  agus  Dhim-Eideann 
a  tha  'nan  onair  do'n  dùthaich  a  thug  dhoibh  àrach — tha 
spèis  aca  do'n  Ghàilig,  agus  ma  bheir  Dia  làithean  do 
chuid  diubh,  's  cinnteach  mi  nach  bi  a'  Ghàidhealtachd  as 
enghmhais  leabhraichean  a  bhios  airidh  air  an  lèughadh. 

Air  an  àm,  tha  dòchas  againn  mar  a  shuidheas  fear- 

cuairteaohaidh  nam  beann,  buachaille  nan  caorach,  no 
banarach  a'  chruidh,  ann  am  fasgadh  an  tuim,  ri  cùl 
gaoithe  's  ri  eudann  grèine,  gum  ftìigh  iad  càileiginn  do 
thoileachas-inntinn  agus  do  leas,  o  "  Leabhar  nan  Cnoc." 
'S  e  so  rùn  am  fir-dùthcha, 


TORMOID  MACLEOID. 

LEABHAR   NAN  CNOC. 


DEAGH  SGEUL  A'  MHOR-AOIBHNEIS. 

Is  raoch  a  tìmbhairt  am  Fàidh  Micah,  agus  e  air  a  shoill- 
eireachadh  le  Spiorad  Dè,  "  Agus  thusa  Bhetlehem  an  tìr 
ludah,  cha  tu  idir  is  lugha  am  measg  cheannard  Iudah : 
oir  asadsa  thig  Uachdaran  a  stiùras  mo  shluagh  Israel." 
Thàinig  an  t-àm  sin  a  nis  m'an  cuairt,  lànachd  na 
h-aimsire  anns  an  robh  'n  fhàidheadaireachd  so  ri  bhi 
air  a  coimhlionadh,  agus  am  Mesiah,  miann  nan  uile 
chinneach,  gu  bhi  air  a  bhreith.  Agus  thàrladh  anns  na 
làithibh  sin,  gu'n  deachaidh  òrclugh  a  mach  o  Cheasar 
Augustus,  an  domhan  uile  a  mheas.  Thachair  so  chum 
gu'n  rachadh  loseph  agus  Muire  suas  gu  bhi  air  am  meas, 
air  dhasan  a  bhi  do  thigh  agus  do  shliochd  Dhaibhidh. 
Agus  thàrladh  am  feadh  a  bha  iad  an  sin  gu'n  do  choimh- 
lionadh  làithean  a  h-inbhe  do  Mhuire,  agus,  gun  bhana- 
charaid  gun  chobhair,  rug  i  a  ceud  ghin  mic :  phaisg  i  e 
ann  am  brat-speilidh,  agus  strìochdta  fo  làimh  Dhè,  mar 
thigeadh  dhi  'na  staid  uireasbhuidhich,  chuir  i  na  luidhe 
e  ann  am  prasaich,  do  bhrigh  nach  robh  àit  aca  san  tigh- 
òsda.  'S  ann  an  so  a  bha'n  sealladh  iongantach !  Oighre 
tighe  rìoghail  Iudah  ann  an  cathair  Dhaibhidh,  co  ìosal 
uireasbhuidheach,  's  nach  d'  fhosgail  dorus  doibh,  ni  mò 
thubhairt  teanga,  'nuair  bha  iad  a'  siubhal  seachad  le 
ceum  tròm,  Gu'm  fuasgiadh  Dia  oirbh.  Ach  tha  sealladh 
ann  ni  's  iongantaiche  na  so  fathast,  Cruthaighear  an 
domhain  'na  luidhe  ann  am  prasaich  !  An  t-Athair  sìorr- 
uidh  'na  leanabh !  Aosda  nan  làithean  'na  naoidhean 
maoth !  Ach  ged  is  ann,  mar  so,  gun  ghreadhnachas 
agus  gun  a'  bheag  do  àilleachd  thalmhaidh  a  chàireadh 
an  naoidhean  so  sa'  phrasaich,  tha  uidheamachadh  a'  dol 
5-ir  aghaidh  ann  an  cearnaibh  eile  do'n  domhan  chum 

ìobairt  mholaidh  a  thairgse  do  Fhear-saoraidh  a'  chinne- 
dhaonna.  Tha'n  àird  an  Ear  ag  uidheamachadh  a  tiodh- 
lacan,  a  h-or,  a  tùis  agus  a  mirr,  chum  an  càramh  aig 
cosaibh  an  leinibh  so.  Tha  druidhean  glice  na  dùthcha 
sin  air  an  dùsgadh  gu  mothachadh.  B'  eoìach  iadsan  air 
aghaidh  nan  speur,  agus  coslas  nan  lòchran  àillidh  a  tha 
deàlradh  annta ;  ach  feuch,  air  ball,  chunnaic  iad  solus 
ùr,  reul  air  nach  robh  iad  roimhe  so  eòlach,  a'  giuasad  air 
slighe  dhì  fein.  Thuig  iad  gu'm  b'  i  reul  lacoib  a  bh'ann  : 
dh'  imich  i  rompa,  air  teachdaireachd  an  àigh,  gus  an 
d'  thàinig  i,  agus  gu'n  do  stad  i  os  ceann  an  ionaid  san 
robh  an  naoidhean  'na  luidhe.  Rinn  na  Drùidhean  gàird- 
eachas  le  aoibhneas  ro-mhòr :  chaidh  iad  a  stigh  :  fhuair 
iad  an  naoidhean  le  Muire  a  mhàthair :  thuit  iad  sìos, 
agus  rinn  iad  aoradh  dha.  Ach  thugadh  teist  a  b'  àirde 
air  giòir  an  leinibh  so  :  theiring  aingie  Dhè,  na  spiorada 
àillidh  a  tha  cuairteachadh  cathair  an  Ti  a's  àirde  :  thainig 
iadsan  a  thoirt  sanus  do  dhaoinibh  air  mòralachd  an 
leinibh  sin  a  bha  nis  'na  mhaothran  lag  fann  ann  am 
prasaich  Bhetleheim.  Bha  san  tìr  sin  buachaillean  a' 
fantuinn  a  muigh  a'  deanamh  faireadh  oidhche  air  an 
treud.  B'  i  so  oidhche  'n  àigh  do  na  buachaillibh  bochda  ! 
Thàinig  aingeal  an  Tighearna  orra,  air  'èideadh  le  solus 
a  shoillsich  dorchadas  mheadhon-oidhche,  agus  dheàlruich 
giòir  an  Tighearna  m'an  timchioll.  Am  b'  ìoghnadh  ged 
a  ghabh  iad  eagal  mòr  ?  ach  labhair  an  t-aingeal  caomh  riu 
le  briathraibh  bàigheil  a  dh' fhògair  gach  eagal;  "  Na 
biodh  eagal  oirbh,"  a  deir  e  ;  "  oir  feuch,  tha  mi  'g  innseadh 
dhuibh  deagh  sgèil  a'  mhor-aoibhneis,"  an  sgèiì  is  aoibh- 
niche  chualas  riamh  :  ach  cha'n  ann  duibhs'  a  mhain,  mar 
gu'n  abradh  e;  cha'n  ann  do  aon  teaghlach,  no  do  aon 
dùthaich  no  fìneadh ;  ach  "  deagh  sgeul  mhòr-aoibhneis  a 
bhitheas  do  na  h-uile  shluagh,"  do  Chinnich  co  math  's  do 
Iudhaich,  do  gach  rìoghachd  fo  'n  ghrèin.  Ach  ciod  i  'n 
teachdaireachd  a  bh' aig  an  aingeal?  "  Kugadh  dhuibh 
an  diugh  Slanuighear  ann  am  baile  Dhaibhidh,  neach  is 
e  Criosd  an  Tighearna."  Rugadh  dhuibhse !  a  pheacaich 
bhochda,  a  dhaoine  bàsmhor,  Slanuighear,  Slanuighear  o 
pheacadh  agus  o  thruaighe,  o  bhàs  agus  o  lèir-sgrios,  neach 
is  e  Criosd  an  Tighearna,  am  Mesiah  a  ghealladh  gu  moch, 
air  'ùngadh  leis  an  Spiorad  Naomh,  's  air  a  chur  air  leth 
o  shìorruidheachd  clium  dreuchd  Fir-shaoraidh .   "  Rugadh 

e,"  deir  an  t-aingeal ;  cha  'n  'eil  e  ni's  mò  air  a  leigeil  ris 
duinn  fo  shamhladh  dorcha ;  ach  thàinig  e  dh'  ionnsuidh 
an  t-saoghaii.  "  Rugadh  e  'n  diugh "  :  thàinig  an  là 
m'an  cuairt  faidheoidh,  an  là  a  dh'  iarr  righrean  fhaicinn 
agus  nach  fac'  iad.  Rugadh  e  ann  am  Betlehem,  cathair 
Dhaibhiclh,  agus  uaithe  so  do  thigh  agus  do  shliochd 
Dhaibhidh  a  reir  mar  ghealladh.  Cha'n  fheudadh  teachd- 
aireachd  nan  aingeal  gun  mhisneach  agus  sòlas  a  thoirt  do 
na  buachailìibh.  Dh'  innseadh  dhoibh  na  comharan  leis 
am  faigheadh  iad  a  mach  Criosd.  "  Bithidh  so,"  deir  an 
t-aingeal,  "  'na  chomhara  dhuibh :  gheibh  sibh  an 
naoidhean  paisgte  ann  am  brat-spèillidh,  'na  luidhe  am 
prasaich."  Cò  a  shaoileadh  gur  ann  mar  so  a  thigeadh 
am  Mesiadh  ?  'S  ann  an  so  a  tha  'n  taisbean  a  tha  doirbh 
r'a  thuigsinn :  màthair  bhochd  uireasbhuidheach  gun 
charaid — naoidhean  fann — prasach  'na  chreidheil  dha — 
Am  facas  riamh  irioslachadh  cosmhuil  ris  a  so  ?  Ach, 
feuch,  air  an  làimh  eile,  cathair  rìoghail  os  ceann  nan 
nèamh, — umhlachd  dhaoine  glice  o  dhùthaich  chèin — reul 
ùr  a'  comharachadh  a  mach  na  slighe — feachd  nèimh  a' 
teachd  a  nuas,  gàirdein  an  Tighearn  air  'fhoillseachadh. 
— Ciod  an  ni  ach  saorsa  dhaoine,  agus  breith  an  t-Slan- 
uigheir  a  b'  urrainn  a  leithid  so  do  ghlòir  agus  do 
mhòralachd  a  dhùsgadh?  An  dèigh  do  'n  aingeal  a 
theachdaireachd  a  chur  an  cèill  do  na  buachaillibh,  dh' 
fhag  e  iad,  agus  gu  grad  "  bha  maille  ris  cuideachd  mhòr 
do  armailtibh  nèimh  a'  moladh  Dhè."  Cho'-aontaich  iad 
anns  an  aon  fhonn  le  co'  sheirm  bhinn,  a'  seinn,  "  Glòir  do 
Dhia  anns  na  h-àrdaibh,  air  talamh  sìth,  agus  deadh- 
ghean  do  dhaoinibh."  'Nuair  a  chunnaic  iad  gu'n  do 
thachair  an  ni  a  ghealladh  o  cheann  cheithir  mìle 
bliadhna,  anns  an  robh  beachd  ùr  air  a  thoirt  doibh  air 
gliocas  agus  tròcair  Dhè,  thog  iad  an  laoidh  sin  anns  an 
cubhaidh  dhuinne  le  dealas  naomh  co'-aontachadh  : 

Seinneadh  gach  sluagh  gu  h-aon-sgeulach, 
glòir  ion-mholt'  Dhè  bhith-bhuain ; 

'S  do  'n  chaithream  èibhinn  agus  thròm 
co'-fhreagradh  fonn  a's  cuan. 

SGEUL  AIR  MAIUI  A'  GHLINNE. 


I.  Eaeeann. 


B'  ann  air  feasgar  ceud  latha  na  bliadhn'  ùire,  mar  bha 
mi  air  mo  cheum  a'  teachd  a  mach  à  Tigh-eiridinn  ann  am 
baile-mòr  àraidh  nach  'eil  fad'  o'n  àite  'm  bheil  mi  chomh- 
nuidh,  a  fhuair  mi  a'  cheud  sealladh  do  Mhàiri  a'  ghlinne. 
'S  maith  tha  cuimhn'  agam  air  an  latha.  Bha  cridhealas, 
sunnd,  agus  gleadhar  a  mach  air  na  sràidibh — aoibhneas 
air  gach  gnùis;  ach  tre  nan  aitribh  san  robh  mise,  cha 
robh  r'a  èisdeachd  ach  osnaichean  agus  bròn,  gearan  agus 
caoidh.  Chaidh  mi  le  lighiche  an  tighe  troimh  gach 
seòmar,  agus,  da  rìreadh,  bu  chruaidh  an  cridhe  nach 
faigheadh  aobhar-smuain  agus  cùis-bhròin  anns  gach  aon 
diubh.  Tha  cuid  do  na  leapaichean  so,  ars'  an  lighiche, 
falamh  an  diugh,  anns  an  robh  daoine  an  dè;  agus  tha 
mòran  an  diugh  ag  osnaich  's  an  tigh  so,  a  bhitheas  'nan 
cuirp  gun  deò  mun  tig  an  la  màireach.  B'  aobhar  taing- 
ealachd  an  cùram  agus  an  aire  bha  air  a  thaisbeanadh  do 
gach  aon.  Ged  abradh  sibh  gu'm  b'  iad  mo  chàirdean  bu 
dìlse  bhiodh  ann,  cha  'n  iarrainn  am  barrachd  caoimhneis 
a  bhi  air  a  nochdadh  dhoibh  na  chunnaic  mi  'san  tigh- 
eiridinn  eireachdail  so.  Bha  mi  air  mo  cheum  a  dh'ionns- 
uidh  an  doruis,  's  an  lighiche  dealachadh  rium,  'nuair 
mhothaich  mi  dithis  no  triùir  a'  cuideachadh  le  òg-mhnaoi 
laig,  bhrùite,  euslaintich,  gluasad  a  dh'  ionnsuidh  leapa 
bha  air  a  h-uidheamachadh  air  a  son,  ann  an  seòmar  beag 
leth-oireach  anns  an  robh  dà  leabaidh  :  aon  airson  na 
h-òg-mhnà  so,  agus  an  t-aon  eile  airson  bean  chòir  thlachd- 
mhor  a  bha  maille  rithe,  agus  a  dh'  iarr  cead  fuireach 
oidhche  no  dhà  g'a  faire. 

Bha  'n  dùile  bhochd  òg  so  co  lag  's  a  b'  urrainn  do 
neach  a  bhi  anns  an  robh  an  deò.  Cha  d' rinn  iad  ach 
a  cleòchd  agus  a  còmhdach-cinn  a  thoirt  dhi,  's  leig  si  i 
fein  'na  sìneadh  air  uachdar  na  leapa  le  osna  thròm..  Dh' 
amhairc  mi  oirre  gu  dlùth.  Is  ainmic  da  rìreadh  a 
chunnaic  mi  aodann  bu  bhòidhche  no  gnùis  a'  b'  àille. 
Cha  robh,  gu  dearbh,  blàth  na  slàinte  air  a  gruaidh ;  bha 
'h-aodann  geal,  bàn  fo  shnuadh  a'  bhàis :  shearg  gach 
deirge,  ach  aon  bhoinne  beò  bha  fhathasd  ag  iathadh  an 


dèigli  chàieh,  a'  tigiiiim  's  a'  falbh  'na  gnùis  chiùin. — 
Thuig  mi  gu  luath  nach  b'  ann  sa'  bhaile-mhòr  a  fhuair  an 
t-àiiieagan  fann  so  a  h-àrach — bha  fonn  nam  beann  air  a 
cainnt ;  agus  o  na  briathraibh  briste  labhair  i,  dh'  fhiosr- 
aich  mi  gu'm  b'  ann  ann  an  aon  do  na  h-eileanaibh  tuath- 
ach  a  fhuair  i  a  togail.  Bha  seana  bhean  thiachcimhor 
maille  rithe,  a  shuidh  taobh  a  leapa  fo  imcheist  mhòr. 
Bha  gnùis  fhlathail  aig  an  t-seana-mhnaoi  so,  ged  bha 
preasadh  na  h-aoise  agus  cùram  an  t-saoghail  an  dèigh 
iomad  clais  dhomhain  a  dheargadh  oirre.  Chunnaic  thusa, 
(arsa  mise"m  chridhe  fèin)  latha  b'  fhearr  :  mur  'eil  mi  air 
mo  mhealladh,  dh'  fhiosraich  sibhse  ie  chèile  bhur 
cuibhrionn  fèin  do  atharraichibh  an  t-saoghail  chaoch- 
laidich  so. 

Dh'aitlmich  an  t-seana-bhean  mi.  "  Deanaibh  suidhe," 
ars'  ise,  's  i  comharachadh  a  mach  caithir  dhomh,  dlùth 
do'n  leabaicih.  TharruingT osna  thròm,  agus  thòisich  i 
air  a  sùilean  a  thiormachadh.  "  Thugaibh  maitheanas 
dhomh,"  ars'  ise,  "  tamull  beag." 

Dh'  fhosgaii  an  òigh  a  bha  'san  leabaidh  a  sùil  agus 
dh'  amhairc  i  mu'n  cuairt  di.  "  Cò,"  deir  i,  "  tha  'm  choir  ? 
Cò  tha  làimh  rium?" — "  Mise  'ghraidh,"  ars'  an  t-seana 
bhean,  "  do  bhana-charaid  nach  trèig  thu.  Nach  aithne 
dhuit  mi,  Mhàiri?  Nach  labhair  thu  aon  fhocal  a  thru- 
aghain  mo  chridhe ;  nach  innis  thu  am  bheil  thu  idir  ni  's 
fearr?"  Dh'  fhosgail  i  a  sùil  bhòidheach  ghorm.  Bha 
fiamh  do  ghàire  faoin  air  a  gnùis — agus  braon  do  fhailas 
fann  a'  teachd  a  mach  air  a  bathais  ard.  "  Tha  mise," 
arsa  Màiri,  "  mar  bu  mhiann  leam  a  bhi — tha  mi  air  leaba 
mo  bhàis ;  ach  O !  'n  ann  an  tigh-eiridinn  am  measg 
choigreach — fada,  fada  o  thìr  m'  eolais — an  tìr  nach  faic 
mise  'gu  bràth !  Ach  nach  coma?  Cha  seas  so  fada. 
Tiota  beag  agus  bidh  gach  deuchainn  shaoghalta  gu  bràth 
seachad.  O  !  gu'n  robh  mise  cinnteach  à  aon  ni — agus  an 
sin."  Dhùin  i  a  sùil — tharruing  i  aon  osna  thròm,  mar 
gu'm  biodh  a  cridhe  bochd  an  impis  sgàineadh.  Bha  a 
bilean  a'  gluasad ;  agus  b'  f hurasd'  f haicinn  gu  robh  ioma- 
guin  thròm  air  a  h-anam.  B'  fhurasda  thuigsinn  air 
caochlaidheachd  a  gnùise  gu  robh  smuaintean  buaireasach 
troma  'na  cridhe :  mar  chìtear  air  uairibh  neula  dorcha 
bruailleanach  air  aghaidh  nan  speur,  air  feasgar  àillidh 
samhraidh.    "0!  mo  mhàthair,"  arsa  'n  truaghan  fann 

's  i  fosgladh  a  rithist  a  sùl ;  "  mo  mhàthair,  ars'  ise, 
"  nam  bu  lèir  dhuit  mise  air  an  àm  so — annsachd  do 
chridhe  fèin,  t'  aon  duine  cloinne,  do  chaileag  bhochd, 
aonarach  !  nam  bu  lèir  dhuit  mi'n  so  am  measgchoigreach, 
gun  duine  air  a'  bheil  mi  eòlach  no  dhùineas  mo  shùilean  !" 
— "  A  Mhàiri,"  arsa  'n  t-seana  bhean,  "  nach  'eil  mise  'n 
so  ?  Cha  trèig  mi  thu  ;  — nach  do  gheall  mi  f uireach  leat  ? 
Bi  sàmhach  fheudail ;  cha  'n  'eil  thu  gun  charaid.  C  aite 
'm  bheil  do  chreidimh  ?  Na  dhìchuimhnich  thu  an  caraid 
a  thubhairt  '  Cha  trèig  's  cha  dìbir  mis'  thu  gu  brath  ?' 
Na  dhìchuimhnich  thu  '  an  caraid  a  leanas  ni's  dlùithe 
na  aon  bhràthair?'  " 

Phaisg  ise  bha  san  leabaidh  a  dà  làimh  air  a  h-uchd, 
agus  dh' amhairc  i  suas.  "  Cha  do  dhìchuimhnich,"  ars' 
ise,  "tha  esan  maille  rium;  bithidh  e  maille  rium ;  tha 
mo  làn  earbsa  as ;  tha,  tha,  mur  bitheadh  bu  truagh  da 
rìreadh  mise."  Tharruing  mi  dlùth,  'agus  le  guth  co 
caoimhneil  agus  cainnt  co  bàigheil  's  a  bha  'm  chomas  a 
chleachdadh,  labhair  mi  rithe.  Dhùin  mi  an  dorus ;  leig 
mi  mi  fèin  air  mo  glùinibh  taobh  a  leapa,  agus  chuir  mi 
suas  guidhe  dùrachdach  as  a  leth.  Tharruing  mi  a 
h-inntinn  gu  caoimhneas  a  h-Athar  nèamhuidh,  thug 
fasgadh  dhi  an  àm  a  h-airce  san  tigh  anns  an  robh  i. 
Labhair  mi  uime-san  aig  nach  robh  àite  far  an  leagadh  e 
a  cheann ;  labhair  mi  air  toillteannas  a  bhàis ;  gràs  agus 
saorsa  na  slàinte  choisinn  e;  'iochd  agus  a  ghràdh  do 
pheacaich  bhochda;  labhair  mi  air  'ais-eirigh  's  air  an 
eadar-ghuidhe  ghlòrmhor  tha  e  deanamh  as  leth  a  chuid 
caorach  fèin  air  deas-laimh  an  Tì  a's  airde.  Labhair  mi 
mu  'n  chomhf hurtair  an  Spiorad-Naomh  ;  ghuidh  mi  air- 
son  a  shòlais,  a  chul-taic  agus  a  làthaireachd  a  bhi  maille 
rithe  an  àm  a  teinn.  Labhair  mi  rithe  mu  ghradh  an  Tì 
sin  tha  faire  thairis  air  an  eun  a's  faoine  tha  san  ealtainn  ; 
athair  nan  dìlleachdan,  agus  lèigh  mòr  chorp  agus  anam- 
anna  an  t-sluaigh.  Ann  an  aon  fhocal,  labhair  mi  rithe 
na  shaoil  mi  bha  ceadaichte  dhomh  a  ràdh  ri  h-aon  air 
nach  robh  bheag  no  mhòr  a  dh'  eòlas  agam,  ach  gu'n  robh  i 
do  reir  coslais  air  leaba  a  bàis  agus  fo  iomaguin  spioradail. 

'Nuair  bha  mi  deas  gu  falbh,  shìn  i  mach  a  làmh. 
"  Mìle  taing,"  ars'  ise.  "  O  's  mise  fhuair  am  faothachadh  ! 
Bha  tart  air  m'anam,  agus  thug  sibhse  dh'  ionnsuidh  an 
fhuarain  mi.   Bha  m'  anam  meat  air  seargadh,  ach  thàinig 


drùchd  gràsmhòr  air.  Tha  mi  'n  dùil  gu  faigh  mi  codal 
— tha  sìth  naomh  air  teachd  air  mo  spiorad.  Mise  a' 
gearan  !  O  !  'm  bi  mi  'gleachd  'na  aghaidh  gus  an  tilg  mi 
an  deò  ?  An  tig  an  t-uabhar  so  gu  bràth  gu  làr  ?  An  Tì 
a's  airde  thoirt  maitheanais  domh!" 

Thug  i  fàsgadh  càirdeil  do 'm  làimh ;  agus  an  dèigh 
dhomh  focal  no  dhà  a  labhairt,  dh' èirich  mi  gu  falbh. 
Lean  an  t-seana  bhean  mi  dh'  ionnsuidh  an  doruis. 
"  Mìle  buidheachas,  fhir  mo- chridhe,"  deir  ise,  "nam 
b'  aithne  dhuit  cò  i  bhiodh  tu  bàigheil  rithe — b'  eòlach  'ur 
dà  athair  air  a  chèile." 

Pillidh  mi  'màireach,  cleir  mi,  ma 's  beò  mi,  g'  a 
h-amharc;  's  cha  'n  'eil  bàigh  no  càirdeas  tha  'm  chomas  a 
nochdadh  dhi  nach  dean  mi.  Ciod  tha  cur  oirre?  "  Tha," 
deir  an  t-seana  bhean,  "  cridhe  briste  ;  ach  cluinnidh  sibh 
sin  'na  dhèigh  so." 

Phill  mi  mar  a  gheall  mi,  's  fhuair  mi  Màiri  gu  mòr 
ni  bu  làidire; — bha  i  comasach  air  seanachas;  agus  dh' 
fhiosraich  mi  le  sòlas  gu'n  robh  i  eòlach  air  a  Bìobull,  air 
a  dleasnas  d' a  Cruithfhear,  agus  air  obair  na  slàinte. 
Fhuair  i  cothrom  maith  'na  h-òige,  agus  thug  deuch- 
ainnean,  tinneas,  agus  bochduinn  gu  tròm-mhothachadh 
i.  Bha  iomad  seanachas  taitneach  againn.  Chinn  sinn 
eòlach  air  a  chèile ;  dh'  fhosgail  i  a  cridhe  rium,  agus  cha 
do  cheil  i  uam  na  bha  cur  cùram  agus  bruaillean  air  a 
h-anam.  "  Air  son  an  t-saoghail  so,"  arsa  Màiri,  "  tha  mi 
sgith  dheth  ;  mheall  e  mi  gu  tròm  ;  chuala  mi  iomradh  air 
saoghail  a's  fearr, — air  saoghal  àillidh  agus  sona,  agus  air 
na  rinn  mo  Shlànuighear  chum  a  chosnadh  dhomh.  Saoil- 
idh  mi  air  uairibh  gu  bheil  mi  a'  làn-chreidsinn  càirdeas, 
iochd,  agus  gràdh  mo  Dhè  ;  saoileam  gu  bheil  mi  tearuinte, 
nach  'eil  fàth  iomaguin  :  anns  na  h-amanna  sona  sin  tha 
seòlainean  glòrmhor  air  am  fosgladh  dhomh  trid  creid- 
eimh ;  ar  leam  gu  bheil  Dia  gu  cinnteach  agus  gun 
teagamh  air  bith,  ann  an  sìth  ri  m'  anam,  air  sgàth  na 
rinn  losa,  agus  na  tha  Iosa  deanamh  air  mo  shon.  Agus 
O !  anns  na  h-amanna  taitneach  sin,  bu  mhiann  leam 
sgiathan  na  h-iolaire  bhi  agam,  itealachadh  air  falbh,  agus 
a  bhi  aig  fois.  Ar  leam  anns  na  h-amanna  sin  gur  lèir 
dhomh  Criosd  aig  ceann  na  slighe,  a  dhuais  mhòr  ghràis 
'na  làimh  agus  a  dheas-lamh  sìnte  'm  chòmhdhail.  'Seadh, 
ar  leam  gu  bheil  mi  'g  èisdeachd  caithream  naomh  laoidh- 

ean  àrda  nan  aingeal,  agus  am  focal  àghmhor  sin  o  bheul 
m'  Athar,  "  Thig,"  na  bi  fo  eagal,  tha  do  pheacannan  air 
am  maitheadh  dhuit ;  bhàsaich  Criosd  air  do  shonsa, 
c'arson  tha  thu  fo  eagal?  0  !  thusa  air  bheag  creidimh, 
èirich  agus  thig  dhachaidh.  Ach  O!  air  uairibh  eile  tha 
teagamh,  a's  amharus,  a's  eagal,  agus  eu-dòchas  'gam 
bhuaireadh — stad  a'  chuisle  ard  spioradail — tha  marbh- 
antachd  agus  uamhas  'gam  ghlacadh.  Tha  a'  cheist  mhòr 
sin,  An  gabh  Dia  ri  m'  anani?  a  rithist  a'  dùsgadh  oillt. 
Tha  mi  'clisgeadh  air  m'  ais  o'n  bhruaich,  agus  ag  èigheach 
'O!  leig  dhomh  bhi  beò.'  So  an  còr  brònach  anns  a' 
bheil  mi.  Is  sibhse  h-aon  do  theachdairibh  an  t-soisgeil 
— labhraibh  agus  èisdidh  mi ;  dh'  f  hosgail  mi  mo  chridhe 
ribh." 

'S  ann  do  theachdairibh  an  t-soisgeil  mi,  neo-airidh 
mar  tha  mi  air  urram  co  mòr,  agus  so  barantas  mo 
theachdaireachd,  "  Imich  air  feadh  an  t-saoghaiì  uile, 
agus  searmonaich  an  soisgeul  do  gach  dùil."  Agus  ma 
tha  thu  feòrach  ciod  e  an  soisgeul,  innsidh  mi  sin  duit  ann 
an  cainnt  aingeil  o  nèamh.  "  Feuch  "  (ars'  an  t-aingeal, 
Lucas  ii.  10),  "  a  ta  mi  ag  innseadh  dhuibh  deadh  sgèil 
mhòr-aoibhneis,  a  bhitheas  do'n  uile  shluagh  "  :  agus  ciod 
e  an  deadh  sgeul,  no  an  soisgeul,  a  bh'  aig  an  teachdaire 
ghlòirmhor?  "  Rugadh  dhuibh  an  diugh  Slànuighear" — 
Slànuighear  o  pheacadh,  o  ifrinn,  agus  o  thruaighe.  Agus 
cò  e  thainig  air  turus  an  àigh  ?  "  Criosd  an  Tighearna," 
Dia  air  'fhoillseachadh  san  fheoil.  Dhuit-sa  tha  an  Slàn- 
uighear  so  air  a  bhreith — dhearbh  e  'na  bheò-shlainte  cò 
e  le  'ùmhlachd  do  thoil  Dè — le  toillteannas  a  bheatha 
agus  ìobairt  a  bhàis — le  'aiseirigh  agus  le  'eadar-ghuidhe 
aig  deas-làimh  an  Athar,  choisinn  e  beatha  shiorruidh 
dhuit-sa  agus  dhòmhsa,  agus  do  gach  aon  air  feadh  an 
t-saoghail  a  chreideas  ann,  a  dh'  earbas  an  anama  ris, 
agus  a  tha  air  an  co-èigneachadh  a  bhi  beò  dhasan  a 
ghràdhaich  iad  agus  a  bhàsaich  air  an  son.  Creid  ann, 
agus  bithidh  tu  air  do  thèarnadh ;  earb  as,  agus  cha 
mheallar  thu.  So  gealladh  Dhè  ;  dhuit-sa  tha  an  gealladh 
so  air  a  dheanamh ;  earb  ann — tha  e  sgrìobhta  le  peann 
siorruidh — air  a  thoirt  seachad  fo  bhòid  nach  fàilnich. 
Tha  f  asgadh  mu  d'  choinneamh — teich  d'  a  ionnsuidh  ;  'se 
do  bheatha — do  làn  bheatha ;  thig  mar  a  ta  thu — thig  a 
nis — na  bi  fo  amharus — is  e  t'  Athair  fèin  tha  'gad  ghairm 

— tlia  e  ann  an  rèite  riut — fhuair  e  fein  ìobairt  air  do 
sbon.  Tboir  an  aire  nach  cuir  thu  teagamh  ann  an  Dia, 
agus  nacb  creid  thu  nàmhaid  t'  anama  'roghainn  air ;  oir 
's  esan  tba  dùsgadh  an  amharuis  tbruaigb  tha  'gad 
chumail  o  uchd  t' Athar. 

Thog  Màiri  a  sùilean  ri  nèamh,  a's  phaisg  i  a  dà 
làimh  air  a  b-ucbd.  "  Tha  mi  'n  dùil,"  ars'  ise,  "  gur  è. 
A  Tbighearna  tha  mi  creidsinn ;  neartuich  thusa  mo 
chreidimh.  O  !  gu  'n  deanadh  an  spiorad  naomh  gach 
amharus  agus  teagamh  fhuadach,  agus  gu'n  tugadh  e 
dhombsa  làn  earbsa  làidir  shocrach  a  chàramb  air 
toillteannas  mo  Thighearna,  air  obair  na  saorsa!" 

Thubbairt  mi  rithe  gu'm  b' e  sin  miann  Dè — glòir  a 
thabbairt  dhà  le  earbsa  as.  Air  falbh  mata  le  t'  amharus 
agus  le  t'eagal;  tba  t'  eagal  a'  fuaracbadh  do  ghràidb, 
tha  so  a'  pasgadh  a  suas  sgiathan  a'  chreidimh  a  tha 
togairt  sgaoileadh  a  macb  agus  itealachadh  air  falbh. 
Earb  mata  ann  am  focal,  ann  an  gealla,  Dhè,  agus  dean 
uaill  san  t-Slànuighear.  Bochd,  mi-airidh,  truagh,  peac- 
ach,  mar  tha  thu,  creid ;  agus  abair,  Bhàsaich  Criosd  air 
mo  shon-sa,  agus  is  leam  e — 's  leam  an  ìobairt  rèite  thug 
e  seachad — air  mo  sbon-sa  tha  e  beò,  agus  a'  deanamh 
eadar-ghuidhe  shuas  ann  an  nèamh.  Abair,  'si  so  acair 
m'  anama  tha  air  a  tilgeadh  fada  stigh  do'n  ionad  naomh  ; 
agus  ged  a  tha  'n  t-eithear  beag,  breòite,  air  a  luasgadh,  's 
air  a  h-udal  air  aghaidh  nan  uisgeacbaibh  ann  an  latha  na 
gaillinn  agus  ann  an  oidhcbe  'n  dorchadais,  gidheadh  cba 
'n  eagal  di.  Cha  'n  eagal  bonn :  oir  tba  'n  acfhuinn  ris 
am  bheil  i  'n  earbsa  co-cheangailte  ri  Righ-chathair  Dhè 
— an  acfhuinn  luachmhor  nach  fàilnich  a  chaoidh  !  Tog 
do  gbuth  mata,  maille  ris  an  t-Salmadair,  agus  seinn  le 
caithream  taingealachd. 

O  m'  anam,  c'  uime  leagadh  thu 

Le  dìobhail  misnich  sìos? 
A's  c'  uim'  am  bheil  thu  'n  taobh  stigh  dhìom 

Fo  tbriobhlaid  a's  fo  sgios? 

Cuir  dòchas  daingeann  ann  an  Dia, 

Oir  fathasd  molam  e ; 
Air  son  na  furtachd  a's  na  slàint' 

Thug  dhomh  o  'eudan  rèidh. 

Fhuair  Màiri  sòlas.  Ged  a  b'  e  meadhon  a'  gheamh- 
raidh  a  bh'ann,  bha  e  dhise  mar  mheadhon  an  t-samhraidh 
agus  àm  seinn  nan  eun.  Dheònaich  am  Freasdal  caomh 
a  beatha  shìneadh  a  mach ;  chunnaic  mi  i  gu  tric  na 
dhèigh  so,  's  bha  i  ann  an  staid  shàmhach,  shìochail, 
shona.  Bha  i  ann  an  caitheamh  thròm,  a'  sìoladh  as  o 
latha  gu  latha.  Chunnaic  mi  nach  robh  'n  t-àit  anns  an 
robh  i  freagarach — 's  i  'n  èiginn  chruaidh  thug  air  a  bana- 
charaid  bhochd  a  cur  ann — cha  robh  aice  na  chumadh 
'na  seòmar  beag  fèin  i — chosg  i  na  bh'  aice  air  aghaidh 
an  t-saoghail,  ach  dol  a  dh'  iarraidh  na  dèirce  cha  b'urradh 
dhi.,  "  Thoir  air  a  h-ais  i,-'  arsa  mise,  "  agus  na  biodh 
aon  ni  a  dhìth  oirre  tha  freagarach,  feumail  air  a  son. 
'S  a  'bhaile-mhòr  so  tha  sporan  nan  Gàidheal  furasd' 
fhosgladh ;  cha  robh  snaim  chruaidh  riamh  air  's  bean- 
dùthcha  no  fear-dùthcha  'n  airc.  Thoir  air  a  h-ais  i, 
arsa  mise,  dh'  ionnsuidh  do  dhachaidh  fèin,  agus  gheibh 
sinn  mun  teid  a'  ghrian  fodha  'nochd,  na  dh'  fhòghnas. 
Gheibh — 's  cha  chluinn  càch  co  dhà  tha  sinn  'ga  iarraidh, 
na  cò  bha  'nan  airc."  Thug  so  fuasgladh  mòr  d'  a  cridhe, 
ged  dh'  fhàs  i  co  lag  ann  an  latha  no  dhà  's  nach  deach- 
aidh  againn  air  a  gluasad. 

Latha  dhomh  le  bean-dùthcha  cheanalta  bhi  'ga 
h-amharc,  's  i  mòran  ni  bu  làidire,  dh'  innis  i  dhomh  a 
h-eachdraidh,  agus  oidheirpichidh  mi  a  toirt  seachad  'na 
cainnt  bhlasda  fèin. 


MAIRI  A'  GHLINNE. 
II.  Earrann. 

"  Rugadh  mise,"  deir  i,  "  ann  an  Eilean  a'  Cheò.  'S  àrd 
a  bheannta  gorma,  's  fasgach  uaine  a  ghlinn  bhòidheach. 
Ged  a's  lag,  dìbli  mi  'nochd,  tha  fuil  dhaoine  treuna  air 
an  cuala  sibhse  iomradh,  a'  ruith  'am  chuislibh.  Cha 
robh  leanabh  aig  m'  athair  's  mo  mhàthair  ach  mi,  agus 
ghràdhaich  iad  mi  le  toigh  mhòr. 

"  Bha  mi,  gu  truagh,  air  mo  mheas  ni  b'  aille  agus  ni 
bu  bhòidhche  na  aon  chaileag  eile  bha  san  dùthaich.  Bha 
crodh  a's  caoirich  againn,  a's  gabhail  bheag  fhearainn : 

cha  robh  dìth  110  uireasbhuidh  oirnu,  uo  farmad  ri  aou 
teaghlach'-sau  eileau. 

"'Nuair  thaiuig  mi  gu  aois,  bha  h-aou  uo  dhà  ag 
iarraidh  mo  phòsadh ;  ach  cia  mar  a  b'  urra'  dhomh  mo 
làmh  thoirt  do  dhuiu'  eile,  's  gu  robh  mo  chridhe  o  chiouu 
fada  aig  Mànus  douu  ua  Beiuue. 

"  Thogadh  sinu  le  chèile,  agus  mar  dh'fhas  sinu  suas 
ueartaich  ar  gaol.  Cha 'n  'eil  stà  innse'  a  thricead  's  a 
bhòidich  e  nach  robh  air  aghaidh  an  t-saoghail  tè  d'  au 
d'  thug  e  gaol  ach  Màiri  a'  Ghlinne ;  agus,  mo  chreach  ! 
'se  mo  chridhe  bochd  a  dh' innseadh  dhomhsa  co  blàth, 
seasmhach  's  a  bha  mo  ghaol-sa  dhàsan.  Chaidh  an  aimsir 
seachad  gu  maith;'  bha  m'  anam  mar  gu'm  b'  ann  a' 
snàmh  ann  an  sòlas.  Cha  robh  cleith  no  folach  eadar- 
uiun :  c'ar  sou  a  bhitheadh  ì  cha  robh  'na  bheachd  ach  na 
bha  ceart  agus  measail,  agus  focal  cha  d'  thainig  as  a 
bheul  ach  a'  chaiunt  bu  bheusaiche  agus  bu  chliùitiche. 

"  Bha  cairdean  Mhànuis  dhòmhsa  mar  mo  mhuinntir 
fèin,  gach  aon  diubh  ach  a  phiuthar,  a  bha  fada,  fada 
'm  aghaidh,  's  gun  fhìos  c'ar  son.  Cha  robh  dòigh  a 
b'  uiTainn  i  chleachdadh  nach  d'  fheuch  i  chum  cur  eadar- 
uiun;  ach  so  cha  deach  aice  air  an  àm  a  dheanamh. 
Bha  'n  ùine  dol  seachad,  agus  bha  latha  na  bainnse  gu 
bhi  air  a  shuidheachadh,  'nuair  thainig  litir  as  na 
h-Innsibh-an-Ear,  o  bhrathair-'athar  Mhànuis,  ag  iarraidh 
air  e  dhol  thairis  g'a  ionnsuidh  agus  gu  'm  fàgadh  e 
'bheartas  aige.  Thainig  a  phiuthar  le  cabhag  agus  le 
sòlas  a  dh'iunse  so  dhomh.  Thainig  e  fèin  air  an  là- 
màireach ;  agus  tha  mi  làn  chreidsinn  gu  'm  b'  fhearr  le 
Mànus  fuireach  leam  sa'  ghleann  air  a'  bheagan,  na  m' 
fhàgail  airson  òr  uan  Innsean.  Ach  cha  d'  fhuair  e  tàmh 
no  fois  o  'chàirdibh.  Bha  brathair-'athar  aosda,  euslan, 
bha  e  saoibhir  mar  an  ceudna  ;  ann  an  ùine  ghearr  bhiodh 
Màuus  dhachaidh  a  rithist,  agus  an  sin  choimhlionadh  e 
gach  gealladh  dhòmhsa.  Mar  so  labhair  cairdean  Mhàn- 
uis,  agus  chunnaic  mi  gu  robh  e  fèiu  deònach  air  falbh. 
Cha  dubhairt  mise  gu  'm  b'  olc,  agus  cha  mhò  thubhairt 
mo  mhuinntir. 

"  Chaidh  e  mach  do  Dhun-Eideann  a  cheannach  gach 
goireas  a  bha  dhìth  air,  oir  thainig  dhachaidh  am  pailteas 
chum  na  crìche  so.  Fhuair  e  'dhealbh  fèin  air  a  tharruiug, 
agus  coslas  ni  b' fhìrinniche  cha  'n  fhacas  le  sùil.    Bha  'u 

dealbh  so  air  a  shuidlieachadh  ann  an  òr,  le  'fhalt  donn 
fèin  agus  m'  fhaltsa  air  an  amladh  le  chèile  mu  'n  cuairt 
da.  Thug  Mànus  an  dealbh  so  far  an  robh  mi  an  oidhche 
mun  d'fhalbh  e.  '  So/  ars'  esan,  'a  Mhàiri,  cuimh- 
neachan  beag  a  thug  mi  dhachaidh  air  do  shon.  Giùlain 
ann  ad  uchd  e,  agus  fagus  air  do  chridhe;  agus  ma 
chluinneas  tu  tuaileas  ormsa,  ma  bhios  eagal  ort  gu  'n 
dì-chuimhnich  mi  thu,  amhairc  air  an  dealbh  sin ;  chì 
thu  fìrinn  a's  bàigh  a's  gràdh  'san  t-sùil  sin,  nach  atharr- 
aich  agus  nach  caochail  am  feadh  's  a  tha  'n  t-anam  a'  m' 
chòm.'  Chàirich  mi  ann  am  uchd  e.  ",Se  'm  bas,'  arsa 
mise,  '  a  dhealaicheas  sinn  ' ;  agus  mar  thubhairt,  b'  fhìor, 
Ciod  th'  agaibh  air — b'  èiginn  dealachadh.  Bha  'ghealach 
ag  eiridh  cùl  na  beinne  mar  a  phill  mi  o'n  tràigh.  Tha 
farum  nan  ràmh  agus  onfhadh  tròm  tùrsach  a'  chuain 
f  hathasd  a'  m'  chuimhne  mar  gu  'm  b'  ann  an  raoir  a 
dhealaich  sinn. 

"  Phill  mise  dhachaidh — ach  chaidh  an  t-saighead  'am 
chridhe  air  an  oidhche  sin,  a  dh'  fhàg  guin  nach  d'  thàinig, 
agus  nach  tig,  as.  Bha  mi  gòrach,  amaideach,  aineolach  ; 
air  mo  Chruithfhear  bha  mi  tur  dì-chuimhneach.  Bha 
ìodhol  eile  aig  mo  chridhe — a's  dhìol  mi  gu  tròm  air  a 
shon.  Air-san  bha  mi  smuainteachadh  moch  agus 
anmoch ;  bha  e  ann  am  smuaintibh  san  latha — bha  e  'am 
aisling  san  oidhche.  G-e  b'  e  taobh  a  rachainn,  bhiodh 
'fhaileas  fa  chomhair  mo  shùl :  a'  siubhal  an  rathaid 
mhòir,  bhithinn  a'  meòrachadh  a  bhriathran,  agus  ge 
h-oillteil  r'a  innse  e,  's  ann  air  a  bhiodh  m'  inntinn  a'  ruith 
ann  an  tigh-aoraidh  an  Tighearna ;  oir  ged  a  dh'  èirinn  's 
a  shuidhinn  mar  a  dheanadh  càch — ged  bhiodh  am 
Bìobulì  a'  m'  làimh — ged  bhiodh  fonn  nan  salm  air  mo 
bhilibh,  's  ann  anns  na  h-Innsibh,  aig  Mànus  na  Beinne, 
bha  gràdh  agus  tlachd  m'  anama. 

"  0  !  's  mise  bha  cealgach  !  'S  ann  do  thròcairean  an 
Tighearna  nach  d'  thainig  sgrios  orm  an  lorg  mo  ghiùlain 
fhaoin,  ghòraich.  'S  ann  air  an  dealbh  a  bha  'n  crochadh 
ri  m'  uchd,  ag  èiridh  's  a'  luidhe  leam,  bha  'cheud  sealladh 
mu  dheireadh  san  oidhche. 

"  Bha  sa'  cheud  dol  a  mach  litrichean  a'  teachd  uaithe 
gu  tric,  làn  do'n  chainnt  bu  bhlàithe  's  bu  ghràdhaiche ; 
ach  chinn  iad  ni  b'  ainmice  agus  ni  b'  fhuaire.  Mu  dheir- 
eadh  stad  iad  gu  buileach,  agus  cha  robh  fìos  a'  teachd 

a'm'  ionnsuidh  ach  mar  bha  naigheachd  na  dùthcha  'g 
innseadh. 

"  Bha  '  aonta  '  m'  athar  a  mach ;  chuireadh  màl  mòr 
mu  choinneamh  a'  bhaile ;  bha  e  fèin  breòite,  euslan ; 
mhothaich  e  mar  bha  mise  'sìoladh  as.  Is  minic  a 
chanadh  e  rium  's  na  deòir  a'  tuiteam  gu  frasach  :  '  A 
Mhàiri,  a  chuilean  mo  rùin,  cha 'n  'eil  thusa  mar  bu 
mhiann  le  t-athair.'  Thàinig  a'  bhàirlinn — thàinig  latha 
Bealltainn.  B'  èiginn  an  gleann  bòidheach  fhàgail. 
Chreiceadh  gach  crodh  a's  caoirich ;  ach  mun  d'  thainig 
latha  na  h-imrich,  bha  'n  t-athair  bu  bhàigheile  fo  'n  fhòid. 

"  Thog  mo  mhàthair  a's  mis'  oirnn ;  agus  ann  am 
bothan  bochd  air  an  aon  mhart,  agus  baidnein  beag 
ghabhar,  fhuair  sinn  gabhail  againn  ann  an  ceann  eile 
na  dùthcha.  Cha  b'  fhada  sheas  mo  mhàthair.  Bliadhna 
an  dèigh  bàs  m' athar,  chàireadh  a  corp  r'a  thaobh. 
Chaitheadh  am  beagan  a  bh'  ann  an  àm  a  bàis,  a's  dh' 
fhàgadh  mise  'm  dhùile  bhochd,  laig,  bhreòite,  gun  athair 
gun  mhàthair,  gun  phiuthar  gun  bhràthair,  gun  duine  air 
uachdar  an  t-saoghail  mhòir  ann  an  dlùth-chàirdeas  domh. 
Ach  's  fada  o  'n  a  chuala  sibh  e,  '  Thig  Dia  ri  h-airc  's 
cha  'n  airc  'nuair  thig.'  'S  mise  dh'  fhiosraich  gu  'm 
b'  fhìor.  Chuir  esan  caraid  a'  m'  rathad.  Bha  ministeir 
san  eilean  sin,  fear  a'  chridhe  mhòir.  'S  iomad  truaghan 
bochd  a  fhuair  fasgadh  'na  thigh ;  's  iomad  dìlleachdan 
bochd  d'  an  robh  e  mar  athair ;  's  iomad  allaban  dìbli 
fhuair  e  air  seacharan,  's  a  bha  e  'na  mheadhon  chum  an 
treòrachadh  chum  an  Tì  ard  a  chum  agus  a  chruthaich 
iad.  B'  ann  diùbh  mise.  Chaochail  thu,  fhir  mo  chridhe  ! 
— ach  tiota  beag,  agus  coinnichidh  sinn  ann  an  dùthaich 
a's  fearr !  Bha  càirdeas  fada  mach  eadaruinn,  's  cha  'n 
fhòghnadh  leis  ach  mi  dhol  'ionnsuidh  a  thighe.  Tùrus 
an  àigh  dhòmhsa !  A  mach  o'n  latha  sin  fhuair  mi 
misneachd,  fhuair  mi  beachd  ùr  air  an  t-saoghal — bha  mi 
fàs  ni  bu  làidire,  ach  bha  mo  chridhe  fathasd  goirt,  goirt 
— agus  bithidh. 

"  Thainig  bean-uasal  cheanalta  bheartach  dhachaidh 
air  an  t-samhradh  sin  à  Dun-Eideann,  's  cha  gbabhadh  i 
diùltadh  uam  gun  dol  leatha  gu  Galldachd,  a'  gealltainn 
gu  faigheadh  i  cosnadh  dhomh,  leis  an  tugainn  mi  fèin  roi 
'n  t-saoghal  gun  bhi  'm  uallach  air  neach  air  bith.  So  na 
bha  dhi  orm.    Dh'  fhàg  mi  tigh  an  duine  bheannaichte, 

'b  ràinig  mi  Dun-Eideann.  Fhuair  mi  cosnadh  ann  an 
tìgh.  measail,  le  teaghlach  caoimhneii  tlachdmhor ,  f ar  nach 
robh  bheag  agam  ri  dheanamh  ach  cùram  a  ghabhail  do 
dhithis  phàisdean,  co  lurach  àluinn  's  a  bha  riamh  ann  an 
aon  teaghlach.  Bha  mi  dìleas  faicilleach.  Latha  do  na 
làithean  mar  bha  mi  mach  air  na  sràidibh  leis  na  leanaban, 
mhothaich  mi  òg-bhean  uasal  eireachdail,  agus  duin'  uasal 
àrd  flathail  a'  labhairt  r'a  cheile,  dlùth  do'n  àite  'n  robh 
mi  'm'  sheasamh  Dhealaich  iad ;  ach  mar  bha  esan  a' 
gabhail  tarsuinn  air  an  t-sràid,  chuala  mi  ise  7g  èigheach 
gu  h-ard  'na  dhèigh  air  'ainm.  Ciod  an  t-ainm  a  bha  so 
ach  an  t-ainm  bu  bhinne  leam  èisdeachd.  Ràinig  am  fonn 
mo  chridhe.  Dh'  amhairc  mi  agus  mhothaich  mi  gu'm 
b'  e  Mànus  a  bh'ann.  O!  dh' aithnichinn  e  'm  measg 
sluagh  an  t-saoghail.  'Sè  th'  ann,  arsa  mise,  ach  ceum  cha 
robh  mi  comasach  air  gluasad.  Thainig  tuainealaich  a' 
m'  cheann ;  thaing  breisleach  orm ;  's  mur  bithinn  air 
mo  thaic  a  leigeil  ri  ceann  tighe  bha  dlùth  dhomh,  bha  mi 
air  tuiteam  air  a'  chabhsair.  Grhabh  iad  (ise  leigeil  a 
taic  air  a  ghairdean),  a  nall  far  an  robh  mi,  agus  bha  mo 
fhradharc  a  rithist  a'  tighinn.  Bha  h-aon  do  na  leanaban 
air  a'  chabhsair,  agus  thòisich  a'  bhean-uasal  ri  brìodal 
ris.  Dhìùthaich  iad  orm ;  mhothaich  iad  nach  robh  mi 
gu  maith,  oir  bha  mo  thaic  fathasd  ris  a'  bhalla  ged  bha 
sùil  agam  air  na  leanabain.  Dh'  amhairc  mi  gu  geur 
'na  eudan.  Dh'  fhàg  an  deirge  a  ghruaidh — thug  e  clisg- 
eadh  beag  as.  Cha  robh  comas  agam  air  aon  fhocal  a 
labhairt :  thainig  reachd  'am  mhuineal.  Cha  d' aithnich 
e  mi,  tha  mi  làan-chinnteach  nach  d'  aithnich  :  ach  an 
dèigh  dhoibh  dol  seachad,  chunnaic  mi  e  toirt  sùil  'na 
dhèigh,  agus  uaithe  so  thuig  mi  a  dh'  aon  chuid,  gu  'n 
d  thug  e  f ainear  gu  robh  samhlachadh  eadar  mi  's  Màiri 
a'  Ghlinne. 

"  Thachair  dhomh  bhi  mach  latha  eile,  agus  choinnich 
mi  tè  'mhuinntir  mo  dhùthcha,^dh'  innis  domh  gu  robh 
Mànus  sa'  bhaile ;  gu  'n  do  phill  e  as  na  h-Innsibh  le 
anabarra  beartais ;  agus  gu  'n  cual  i  gu  robh  e  f èin  agus 
maighdeann  òg  Shasunnach  a'  dol  a  phòsadh.  Chuala 
mi  an  t-àite  san  robh  e  fuireach,  ach  cha  leigeadh  mo 
chridhe  leam  dol  far  an  robh  e.  Chaill  mi  mo  shlàinte. 
B'èiginn  mo  chosnadh  fhàgail.  Chaidh  an  teaghlach  aig 
an  robh  mi  do  Shasunn,  ach  cha  robh  e  'm  chomas  an 

leantuinn.    Thainig  nii  do  'n  bhaile-mhòr  so,  gun  fhios 
c'ar  son;  agus  fhuair  mi  fasgadh  agus  cairdeas  ann  an 
tigh  na  mnatha  còire  sin  a  chunnaic  sibh  maille  rium  san 
àite  so.    Chreiceadh  na  bh'  againn,  a  chuid  's  a  chuid ; 
bha  mo  bhana-charaid  bochd,  co  bochd  's  a  bha  mise. 
Thuig  mi  gu  robh  am  bàs  dlùth.    Chuala  mi  gu  robh 
Mànus  pòsda;  ghlac  mi  'm  peann  uair  agus  uair  chum 
fìos  a  leigeil  d'  a  ionnsuidh  air  a'  chor  bhochd  anns  an 
robh  mi,  ach  thainig  fuil  mo  shinnsirean,  '  Sliochd  Olgh- 
aire  an  Dùin,'  beò,  lag  mar  bha  mi,  agus  thilg  mi  ;m 
peann  as  an  t-sealladh.    Cha  dubhairt  mi  focal  ni  bu 
chruaidhe  riamh  'na  aghaidh  na  am  freasdal  a  thoirt 
maitheanais  da.    'Se  sin  guidhe  dùrachdach  mo  chridhe. 
Mheall  iad  e  ! — mheall  iad  e  ! — cha  deanadh  Mànus  riamh 
mar  rinn  e  mur  biodh  iad  air  a  mhealladh.    Tha  mise  so 
a  nis,  agus  am  bàs  dlùth.      Is  e  'bheatha — fàilt'  air ! 
Tha  mi  sgìth  do  'n  t-saoghal — tha  mi  nis  a'  mothuchadh 
gu  bheil  gràdh  aig  mo  Dhia  orm.    Koimhe  so  bha  'm 
bàs  'na  chulaidh-eagail  leam ;  ach  mar  a's  dlùithe  tha  mo 
cheann-crìche  tighinn  orm,  's  ann  a's  soilleire  an  sealladh 
a  tha  m'  Fhear-saoraidh  a'  toirt  dhomh  air  àilleachd  an 
Ard-Righ  agus  maise  na  dùthcha  tha  fad'  as.    Tha  m' 
fhuil  a's  m'  fheòil  a'  fàilneachadh,  ach  anns  an  Tighearna 
Dia  tha  neart  siorruidh.    'Se  so  mo  chul-taic  's  mo  shòlas, 
nach  'eil  dìteadh  dhoibhsan  a  th'  ann  an  losa.  Air-san, 
amhàin,  tha  m'  earbsa  airson  tèaruinteachd.      'S  tric  a 
leugh  mi  sa'  Bhìobull  nach  'eil  saorsa  ann  ach  tre  fhuil 
Chriosd ;  ach  a  nis  tha  mothachadh  agus  fìosrachadh  làidir 
agam  air  an  fhìrinn  so.    'Nuair  dh' amhairceas  mi  air 
m'  ais  air  mo  chaithe-beatha,  cha  lèir  dhomh  bheag  ach 
aobhar  nàire  agus  aithreachais— ach  'nuair  bheachdaicheas 
mi  air  mo  Shlànuighear,  cha  leir  dhomh  bheag  no  mhòr 
ach  neart,  agus  dòchas,  agus  slàinte.    Tha  fios  agam  gu  'n 
do  riaraich  e  an  lagh,  gu'n  d' thug  e  steach  fìreantachd 
shiorruidh.    Tha  fìos  agam  gu'n  d' thug  e  an  gath  o'n 
bhàs,  agus  gu  'n  d'  thug  e  buaidh  thairis  air  an  uaigh ; 
air  chor  agus  ged  a  bhàsaicheas  mi  gu'm  bi  mi  beò,  oir 
tha  m'  Fhear-saoraidh  beò,  agus  seinnidh  mi  fhathasd  a 
chliù  maille  ri  spioradaibh  nan  daoine  maithe,  foirfe  ann 
an  glòir.    Tha  mo  thaic  air  tròcair  Dhe  ann  an  Criosd. 
O  !  cia  mòr  a  mhaitheas  !'' 

Mar  so  chrìochnaick  Màiri  a'  Gklinne  a  h-eachdraidh. 
Cha  robh  latha  fhad  's  bu  bkeò  i  'na  dhèigh  so,  nach 
deachaidh  rni  g'a  h-amharc,  Bu  shoilleir  gu  robh  crìoch 
a  turuis  skaogkalta  'n  impis  bhi  seachad — bu  shoilleir  gu 
robh  an  teud  òir  a'  fàilneachadh.  Bha  a  tùr  's  a  tuigse 
agus  comas  labhairt  aice  air  gach  àm.  Cha  'n  iarradh  i 
ach  a  bhi  leughadh  a'  Bhìobuill ;  "  O  !  leabhar  an  àigh  !" 
arsa  Màiri  bhochd — "  cliù  dhàsan  a  dh'  fhàg  againn  e  mar 
fhuaran  fionnar  beò  san  tìr  airsneulaich  so!"  'S  iomad 
seanchas  taitneach  a  bh' againn  le  chèile.  Tkogadk  i  gu 
tric  laoidh  le  guth  fann  briste.  'Nuair  a  skaoileamaid  gu 
robh  i  'na  suain,  dh'  fhosgiadh  i  a  sùil  chiùin  le  aomadh 
àrd — "  Tha  mi  'n  so,  a  Tkigkearna,  a  feitheamh  t'  àma-sa, 
deònach  togarach  gu  falbh ;  ach  ma  tha  'm  barrachd 
agad-sa  mu  m'  choinneamh  's  an  t-saoghal  so,  do  thoil 
fèin  gu  robh  deanta." 

Latha  do  na  làithean,  mar  bha  mi  suidhe  aig  taobh  a 
leapa,  agus  mo  chùl  ris  an  dorus,  thug  Màiri  sgread  àrd 
aisde,  agus  chunnaic  mi  neul  a'  bhàis  air  a  gruaidh.  Dh' 
fhosgail  i  rìs  a  sùilean — thug  i  oidheirp  air  a  làimh  a 
thogail— "  'S  è  gun  teagamh,"  deir  ise,  "  th'  ann — cha  'n 
'eil  mo  fhradharc  'gam  mhealladh — 'S  è  th'  ann.  0! 
'Mhànuis,  a  Mhànuis,  an  tu  th'  ann  !"  Tuille  cha  b'  urra' 
dhi — thuit  i  thairis.  Thug  mi  sùil  a  dh'  ionnsuidh  an 
doruis,  agus  chunnaic  mi  ard  uasal  eireachdail  'na 
sheasamh  maille  ri  'lighiche  'n  tighe.  Cha  robh  suim  aige 
do  nì,  oir  cha  chual  e  na  thubhairt  Màiri.  "  Thig  a  nall," 
arsa  mise,  "  agus  amhairc  san  eudan  so."  Shaoil  mi  gu'n 
do  chaochail  i,  agus  chuir  mi  romham  innse'  dha  cò  i. 
Bha  'dhealbh  fèin  aice  'na  làimh.  Dh' amhairc  e  gu 
geur — dh'  fhàg  an  fhùil  'eudann — thainig  seòrsa  do 
chrith  air.  "  Is  i  th'  ann,"  arsa  mise,  "  Màiri  a'  Ghlinne. 
Sin  agad  buil  agus  crìoch  do  cheilge !" 

Thuit  e  air  a'  chathair — thilg  e  nèapaiginn  shìoda  bha 
'na  làimh  thairis  air  eudan — tharruing  e  osna  thròm — 
thug  e  taobh  na  leapach  air — thilg  se  e  fèin  air  a  ghluinibh 
— ghlac  e  a  làmh  fhuar,  agus  chunnaic  mi  a  dheòir  a' 
tuiteam  gu  frasach. 

Thigibh  an  so,  a  luchd  na  ceilge — a  luchd  nam  breug, 
a  mhealltairean !  'faicibh  toradh  an  uilc !  èisdibh  na 
h-osnaichean  tha  dùsgadh  a's  a'  choguis  leònta  so.  Thig- 
ibh  an  so,  sibhse  tha  le  geallaicìhnibh  pòsaidh  a'  dùsgadh 

dòchais  nach  'eil  a  mhiann  oirbh  a  choimhlionadh — 
faicibh  an  t-àilleagan  truagh  so  air  leabaidh  a  bàis  air 
tàil  geallaidhne'  briste ! 

Thainig  Màiri  as  a'  phaiseanadh — dh'  fhosgail  i  a 
sùil  ghorm  a  rìs — bha  'm  fallus  iuar  air  a  bathais  gheal, 
ach  bha  fìamh  a  ghàire  air  a  h-eudann  ciùin.  "  Tha  thusa 
'n  sin,  a  Mhànuis,"  ars'  ise ;  "'thig  ni  's  dlùithe  dhomh— 
tha  mi  lag,  lag.  Tha  mi  toirt  maitheanais  duit — tha,  o 
ghrùnnd  mo  chridhe.  Mhealladh  thu.  O  !  's  mòr  a  dh' 
fhuiling  mi  air  do  shon — ach  nach  coma  cò  dhiùbh — tha 
fuasgladh  dlùth.  Tha  mise  sona,  'Mhànuis.  O!  gu  'n 
robh  thusa  mar  a  ta  mise,  'nuair  chàirear  thu  air  leaba 
bàis.  Tha  thu  pòsda,  'Mhànuis :  gu  'n  robh  thu  sona ! 
ach  O!  cha  ghràdhaich  tè  thu  gu  bràth  mar  rinn  mise. 
C'àite  'm  bheil  thu?  Tha  tuainealaich  am  cheann.  A 
Mhànuis,  na  fàg  mi — tiota  beag." — "  Cha  'n  fhàg — cha  'n 
fhàg.  O  !  nach  robh  mi  riamh  air  t'  fhàgail !  Cha  robh 
mi  sona  latha  o'n  thrèig  mi  thu.  Cha  do  mheall  duine  mi 
ach  mo  chridhe  uaibhreach  fèin.  Cha  robh  mi  sona — 's 
cha  bhi ;  slàn  le  sonas  an  t-saoghail-sa  dhòmhsa  !  Mhurt 
mi  thu,  agus  bidh  mallachd  an  uilc  air  mo  shiubhal  fhad's 
a's  beò  mi.  Cha  'n  urrainn  duit  maitheanas  a  thoirt 
domh!" — "  Thug,"  ars'  ise :  "  aige-san  thug  dhomh  an 
comas  sin  a^dheanamh,  tha  fios  gu  'n  d'  thug  mi  làn- 
mhaitheanas  duit — ach  na  foghnadh  sin  leatsa — guidh  air 
Dia  maitheanas  a  thoirt  duit." 

Thug  i  mach  an  dealbh  a  bha  crochta  r'a  muineal- — 
"  So,"  ars'  ise,  "  gabh  air  ais  an  cuimhneachan  so.  Bha 
Màiri* 'Ghlinne  dìleas — thubhairt  thu  rium,  '  Glèidh  e,  a 
Mhàiri,  gu  latha  do  bhàis.'  Thàinig  an  latha  sin  a  nis — 
cha  'n  'eil  feum  air  ni's  faide. — So,  a  Mhànuis,  gabh  air 
ais  e;  ach  stad — leig  dhomh  aon  sealladh  eile  'ghabhail 
de — leig  dhomh  a  chur  aon  uair  eile  ri  m'  chridhe.  *  Is 
iomadh  latha  thug  e  dhomh  sòlas.  Cha  d'  thainig  atharr- 
achadh  air  an  dealbh  sin  riamh*:  tha  blàs  na  sùl  sin — tha 
fiamh  a'  ghàire  sin — tha  àilleachd  na  mala  sin,  agus 
cumadh  a'  bheòil  sin,  co  bàigheil  neo-chaochlaideach 
dhomhsa  gu  latha  mo  bhàis,  's  a  bha  iad  air  a  'cheud 
latha  anns  an  d' fhuair  mi  uait  e  air  an  tràigh.  O!  's 
iomad  faothachadh  a  fhuair  mo  chridhe  bochd  o'n 
chuimhneachan  bheag  sin.  So,  a  Mhànuis,  gabh  air  ais 
e — Slàn  leis — Slàn  leis  an  t-saoghal !" 

2 


18 


Thuit  i  seachad  tamull  beag.  Cha  do  labhair  sinn 
focal.  Thog  i  rithist  a  ceann — "  Tha  mi,"  ars'  ise,  "  dol 
air  mo  thurus — tha  mi  deònach.  Tha  mi  mothachadh  gu 
bheil  tobar  na  beatha  a'  traoghadh — gu  bheil  an  teud 
airgid  a'  fuasgladh.  Tha  dorchadas  a'  tighinn  orm.  Tha 
mo  chridhe  fuar,  fuar.  Na  fàg  mi,  'Mhànuis.  An  dùin 
thu  mo  shùil  sa'  bhàs  ì  Cha  lèir  dhomh  thu — O  !  tròcair 
do  m'  anam,  a  Dhè !" 

Thuijt  a  ceann  air  uchd  Mhànuis — tharruing  i  aon 
osna — mothaich  mi  aon  spàirn  lag.  Bha  'n  uspairn 
dheireannach  seachad.  Bha  Màiri  a'  Ghlinne  am  fois 
shiorruidh ! 


FREASDAL  DHE. 

Tha  'ghrian  ghlòrmhor  air  dol  gu  clos  san  iar  :  tha  drùchd 
an  anamoich  a'  braonadh  gu  làr  :  tha  'n  àile  bha  teith  air 
fàs  fìonnar :  tha  na  blàithean  a'  pasgadh  an  duilleagan 
rìomhach;  tha  iad  'ga  'n  cruinneachadh  fèin  suas,  ag 
aomadh  an  cinn  gach  aon  air  a  chois  mhaoth. 

Chruinnich  a'  chearc  a  h-àl  fo  a  sgiathan ;  tha  iad  aig 
fois ;  tha  mhàthair-ghuir  aig  clos  mar  an  ceudna. 

Phaisg  na  h-eòin  bheaga  'n  ribheid ;  sguir  an  ceileirean 
binn;  tha  iad  'nan  codal  air  na  geugaibh,  gach  aon  's  a 
cheann  fo  'sgèith. 

Cha  chluinnear  srann  nan  seillein  mu  'n  chòinneig, 
no  am  measg  nam  blàithean  milis  :  chrìochnaich  iad  an 
obair,  agus  tha  iad  'nan  luidhe  gu  dlù  'nan  sèomraichibh 
cèire. 

Tha  na  caoirich  fo  thamh  air  an  rùsgaibh  tlà,  agus  cha 
chluinnear  an  àrd-mhèilich  ni  's  fhaide  air  a'  bheinn. 

Cha  chluinnear  fuaim  nan  ioma  guth,  no  sùgradh  na 
cloinne-bige,  no  dian-thailmrich  chos,  no  co'-ghàirm 
sluaigh  a  nùll  's  a  nall. 

Cha  chluinnear  òrd  a'  ghobha  air  an  innein,  no  tuir- 
easg  an  t-saoir  le  'thoirm  sheirbh. 

Tha  gach  aon  sìnte  air  a  leabaidh  thàimh,  agus  tha  an 
naoidhein  'na  shuain  air  broilleach  a  mhàthar. 

Tha  dorchadas  air  aghaidh  nan  speur,  agus  tiugh- 
dhorchadas  air  an  talamh  :  tha  gach  sùil  dùinte  agus 
gach  làmh  gun  ghluasad. 

Cò  tha  gabhail  cùram  do  'n  t-sluagh,  am  feadh  a  tha 
iad  "nan  tròm-shuain ;  an  uair  nach  urrainn  iad  iad  fèin 
a  dhìon,  no  cunnart  fhaicinn  a  tha  dlùthachadh  ì 

Tha  sùil  ann  air  nach  aom  suain ;  tha  sùil  ann  a  chì 
ann  an  dorchadas  na  h-oidhche,  mar  air  àird  a'  mheadhon- 
là. 

An  uair  nach  'eil  solus  grèine  no  soillse  gealaich  ann ; 
;nuair  nach  'eil  lòchran  san  tigh,  no  aon  reull  ruiteach  ag 
amharc  amach  troimh  dhuibhre  neòil ;  chì  an  t-sùil  sin 
anns  gach  ionad,  agus  tha  i  do  ghnà  a1  faireadh  thairis  air 
uile  theaghlaichibh  an  domhain. 

'S  le  Dia  an  t-suil  nach  coidil :  tha  a  làmh  do  ghnà 
mu  'n  cuairt  duinn.  An  uair  a  bha  sinn  sgith,  dh'  ath- 
bheothaich  e  sinn  le  codal  na  h-oidhche.  Chruthaich  e 
'n  oidhche  chum  fois  a  ghabhail  ann  an  sìth. 

Mar  tha  'mhàthair  chaomh  a'  gluasad  gu  sèimh  sàmh- 
ach  feadh  an  tighe,  a'  cur  cosg  air  gach  fuaim,  mun 
dùisgear  am  maothran  as  a  shuain;  mar  tha  i  le  sgàil  a' 
dùnadh  a  mach  an  t-soluis  o  'shùilibh  maoth ;  mar  sin  tha 
Dia  a'  tarruing  ciar-bhrat  an  dorchadais  m'ar  timchioll ; 
agus  ag  àithneadh  sàmhchair  agus  fois,  chum  gu  'n 
coidleadh  a  mhòr  theaghlach  fèin  ann  an  sìth. 

Sibhse,  dhaoine,  a  tha  air  'ur  claoidh  le  saothair,  agus 
a  leanaba  òga,  agus  gach  creutair  a's  faoine  agus  a's  laige, 
coidlibh  gu  sàmhach ;  tha  Dia  a'  faireadh  thairis  oirbh. 

Feudaidh  sibhse  codal,  oir  cha  choidil  esan  :  dùinibhse 
'ur  sùilean  ann  an  tèaruinteachd,  oir  tha  a  shùil-san  do 
ghnà  fosgailte  chum  'ur  dìon. 

;Nuair  a  thèid  an  dorchadas  thairis,  agus  a  bhriseas 
an  òg-mhaduinn  air  'ur  sùilibh,  tòisichibh  an  là  le  moladh 
Dhè,  a  ghabh  cùram  dhibh  trìd  dorchadas  na  h-oidhche. 

A  bhlàithean  àillidh,  an  uair  a  dh'  fhosglas  sibhse  a 
mach  as  ùr,  sgaoilibh  'ur  duilleach,  agus  thugaibh  'ur  fàile 
a's  cùbhraidh  mar  mholadh  d'  a  ainm. 

Eòin  is  moiche  'dhùisgeas,  tairgibh  dhàsan  'ur  ceil- 
eirean  taingeil  air  geugaibh  nan  craobh  !  seinnibh  dhà-san 
mun  seinn  sibh  'ur  n-òran  gaoil. 

Biodh  moladh  Dhè  air  'ur  cridheachaibh  'nuair  a 
luidheas  sibh  sìos,  biodh  a  chliù  air  'ur  bilibh  'nuair  a 
mhosglas  sibh  gu  moch. 

MU  DHIADHACHD  CHRIOSD. 

Tha  diadhachd  Chriosd  air  a  leigeil  ris  duinn  gu  soilleir 
anns  na  Sgriobhtuirihh  naomha.  ;Nuair  a  dh'  fhosglas  mi 
mo  Bhìobull,  agus  a  bheir  mi  fainear  na  h-ainmean  a  th' 
air  an  toirt  da — na  buaidhean  a  th'  air  an  cur  as  a  leth — 
agus  na  gniomharan  a  rinn,  agus  a  ta  e  deanamh ;  cha  'n 
'eil  e  ann  am  chomas  a  bhi  ann  an  teagamh  sam  bith  a 
thaobh  na  puing  chudthromaich  so.  'Se  Dia  is  ainm  dha ; 
an  Dia  mòr ;  an  Dia  cumhachdach  ;  Iehobhah  ;  Tighearna 
nam  feart.  Tha  uile  àrd-bhuaidhean  agus  iomlaineachda 
an  nàduir  dhiadhaidh  air  an  cur  as  a  leth.  Tha  e  o 
shìorruidheachd  gu  sìorruidheachd ;  tha  e  uile-chumh- 
achdach,  uil'-fhiosrach,  uile-làthaireach,  agus  neo-chaoch- 
laideach.  Tha  uile  ghnìomhara  na  diadhachd  mar  an 
ceudna  air  an  cur  as  a  leth ;  cruthachadh  gach  saoghail, 
's  na  bheil  annta :  tha  'chùram  agus  a  fhreasdal  thairis 
air  an  iomlan.  Aige-san  tha  cumhachd  na  mairbh  a 
dhùsgadh, — maitheanas  peacaidh, — sìth  coguis, — buaidh 
air  an  t-saoghal — agus  beatha  shìorruidh  a  bhuileachadh. 
Dhàsan  buinidh  e  breth  a  thoirt  air  an  t-saoghal,  agus 
bìnn  aingeal  agus  dhaoine  a  thoirt  a  mach.  Cha  'n  'eil 
Criosd  a'  seasamh  dhoibh  maraon.  Mar  a  chruthaich  e 
iad,  's  ann  ann  a  tha  iad  a  co'-sheasqmh,  agus  air-san  tha 
iad  a'  teachd  beò.  Uirne  sin,  tha  focal  Dhè  ag  àithneadh 
aoradh  a  thoirt  dà  mar  Dhia,  agus  thugadh  aoradh  dha  le 
fàidhibh,  agus  le  abstolaibh,  daoinibh  làn  do  chreidimh, 
agus  do 'n  Spiorad  Naomh.  Dh' asluich  iad  stiùradh  a 
fhreasdail,  a  chumhachd,  a  ghràis,  agus  a  bheannachaidh 
fhad  's  bu  bheò  iad ;  agus  an  àm  bàis  ghuidh  iad  gu 'n 
gabhadh  e  an  spiorad  d'a  ionnsuidh  fèin  gu  bhi  maille  ris 
'na  ghlòir,  Shuas  ann  an  nèamh  tha  e  air  a  leigeil  ris 
duinn  na  shuidhe  air  cathair  a  mhòrachd.  'Na  làthair  tha 
aingle  'gan  sleuchdadh  fèin,  a'  tilgeadh  an  coroin  aig  stol 
a  choise,  a'  folach  an  gnùise  le  'n  sgiathaibh ;  agus  a  dh' 
oidhche  's  a  là  gun  sgìos  gun  airsneul  a'  seinn,  Is  naomh, 
naomh,  naomh,  an  Tighearna  Dia  Uile-chumhachdach,  a 
bha,  a  tha,  agus  a  bhitheas.  Agus  tha  uile-fheachd 
fhlaitheanais,  d'  an  àireamh  deich  mìle,  agus  mìle  do 
mhìltibh,  a'  seinn  le  chèile  an  aon  orain  shìorruidh, 

Beannachadh  agus  urram,  agus  giòir,  agus  cumhachdy 
gu'n  robh  dhasan  a  ta  'na  shuidhe  air  an  rìgh-chathair, 
agus  do  'n  Uan  gu  suthain  sìorruidh. 

'Se  diadhachd  Chriosd  a'  chlach-stèigh  air  am  bheil 
aitreabh  na  fìrinn  air  a  togail.  Thoir  air  falbh  i,  agus 
tuitidh  an  togail  dhreachmhor  so  gu  làr :  dubh  a  mach 
an  teagasg  so  à  creidimh  a'  Chriosduidh,  agus  cha  'n  e 
'mhàin  gu  bheil  thu  cur  as  a  h-aon  do  na  reultaibh  deal- 
rach  a  tha  'na  iarmailt ;  ach  's  ann  a  tha  thu  a'  smàladh 
na  grèine  giòrmhor  mu  'bheil  iad  gu  lèir  a'  gluasad,  's  o  'm 
bheil  iad  a  faotainn  an  àilleachd  agus  an  scluis.  Thoir 
uam  mo  chreidimh  ann  an  Diadhachd  mo  Slànuighir, 
agus  an  sin  feudaidh  mi  gu  dearbh  mo  chlàrsach  a  chroch- 
adh  air  na  geugaibh  seilich,  agus  a  bhi  fo  bhròn;  oir  tha 
mi  fathast  ann  am  pheacaibh — faodaidh  mi  mo  dheòir  a 
shileadh,  agus  a  ràdh  le  barrachd  aobhair  na  thuirt 
Muire,  "  Thug  iad  air  falbh  mo  Thighearna,  's  cha  'n  'eil 
fhios  agam  c  aite  'n  do  chuir  iad  e."  Ach  co  cinnteach 
's  is  urrainn  teisteas  an  Athar  mo  dheanamh,  tha  mi 
creidsinn  gur  h-esan  an  Dia  beò  agus  siorruidh.  Air  a* 
chloich  so,  an  t-aon  a's  prìseile  san  aitreabh  gu  lèir, 
togaidh  mi  mo  dhòchas,  agus  leigidh  mi  taic  m'  anama, 
ag  ràdh,  ann  an  làn-chreidimh,  mar  thubhairt  Tòmas, 
Mo  Thighearna,  agus  mo  Dhia. 


CRIOSD  'NA  DHIA  AGUS  'NA  DHUINE. 

'S  fheudar  'aideachadh,  'nuair  a  thàinig  am  Focal  san 
fheòil  nach  d'  thainig  caochladh  no  atharrachadh  air  an 
dà  nàdur  :  cha  d'  atharraicheadh  an  Diadhachd  gu  daonn- 
achd,  's  cha  mhò  a  dh'  iompaicheadh  daonnachd  chum 
Diadhachd ;  ach  dh'  fhuirich  iad  le  chèile  eadar-dheal- 
aichte  'nam  buaidhibh  mar  bha  iad,  Ge  nach  'eil  e 
comasach  dhuinne  a  thuigsinn  cionnus  a  tha  an  dà  nàdur 
a'  co'-aontachadh  san  aon  phearsa,  gidheadh  cha  'n  e 
'mhàin  gu  bheil  an  fhìrinn  so  air  a  teagasg  dhuinn  gu 
soilleir  ann  am  focal  Dè ;  ach  tha  e  follaiseach  dhuinn  ann 
an  uile  eachdraidh  Chriosd.  Beachdaich  gu  suidhichte  air 
Iosa  Criosd,  agus  mothaichidh  tu  soilleir  'na  phearsa  Dia 
agus  duine.    Annsan  cha  do  chaill  an  Dia  a  bheag  d'a 

Dhiadhachd,  agus  cha  'n  'eil  an  duine  air  chor  air  bith  air 
a  dhealachadh  o  fhìor  dhaonnachd.  An  àm  a  bhreith  chì 
thu  'n  "  duine  "  air  a  gheur-leanmhuinn  le  Herod,  agus 
anns  a'  cheart  àm  chì  thu  daoine  glice  na  h-àird-an-ear  a' 
toirt  aoraidh  dha  mar  "  Dhia."  An  àm  a  bhaistidh  le 
Eoin,  chì  thu  'n  "  duine  "  a'  teachd  a  nìos  o  Iordan,  agus 
an  "  Dia  "  air  a  ghairm  o  nèamh  le  guth  o'n  Athair 
shìorruidh,  ag  ràdh,  "  S  e  so  Mac  mo  ghràidh  anns  a' 
bheil  mo  mhòr-thlachd."  Anns  an  luing,  chì  thu 'n 
"  duine "  air  a  chlaoidh,  agus  'na  thròm-shuain,  agus 
"  Dia  "  a  tha  smachdachadh  na  gaoithe  agus  na  fairge,  's 
a  chuir  gu  tosd  iad  le  aon  fhocal.  Aig  uaigh  Lasaruis  chì 
thu  'n  "  duine  "  a'  sileadh  nan  deur,  agus  "  Dia  "  a  thug 
a  charaid  a  bha  ceithir  làithean  marbh,  le  focal  a  chumh- 
achd  chum  beatha.  Ann  an  gàradh  Ghetsemane  chì  thu 
'n  "  duine  "  air  a  ghlacadh  leis  na  saighdearaibh,  agus 
"  Dia"  a  tha  le  anail  a  bheòil  a'  bualadh  nan  saighdearan 
dalma  sin  gu  làr.  Air  a'  chrann-cheusaidh  chì  thu  'n 
"  duine  "  a'  bàsachadh,  agus  "  Dia"  a  tha  san  àm  sin  a' 
toirt  air  an -domhan  criothnachadh,  air  chor  's  gu'n  do 
ghluais  an  talamh,  gu  'n  d'  thàinig  dorchadas  air  aghaidh 
nan  speur,  gu  'n  do  dhiùlt  a'  ghrian  a  solus,  gu  'n  do  sgoilt 
na  creagan,  agus  gu  'n  robh  an  saoghal  air  fad  fo  uamhas, 
mar  gu 'm  biodh  e.air  a  dhùsgadh  gu  mothachadh  le  bàs 
a  C'hruthaighir  agus  'Fhir-shaoraidh. 


LA  NA  SABAID. 

Cuimhnich  là  na  Sàbaid  a  choimhead  naomha.  Is  cul- 
aidh-smaointean  agus  fà-bròin  a  thoirt  fainear  uiread  's 
a  tha  'n  latha  beannuichte  so  air  a  mhi-naomhachadh  leis 
an  òigridh,  agus  leis  an  aosmhor.  C'ha  soirbhich  diadh- 
achd  am  feasd  leis  a'  mhuinntir  a  tha  caitheadh  an  là  sin 
ann  an  dìomhanas  agus  ann  am  faoin-shùgradh.  Ma  tha 
thus'  a'  cleachdadh  bhi  'ga  mhi-naomhachadh  tha  thu  ie 
d'  làn-fhiosrachadh  a'  briseadh  aon  do  àitheantaibh  Dhè. 
Agus  am  feadh  a  tha  dearmad  aoin  air  bith  do  na 
h-àitheantaibh  a'  tarruing  dhaoine  chum  càch  a  chur  'an 
suarachas,  mar  tha  buaireadh  a'  teachd  san  rathad,  tha 
briseadh  na  h-àithne  so,  gu  h-àraidh,  cùnnartach  agus 

ro-mhuladach ;  do  brìgh  gur  e  Dia  'na  nihòr-ghliocàs  a 
shònraich  an  là  so,  anns  am  feud  sinn  fìosrachadh  agus 
fòghlum  fhaotainn,  conaltradh  a  chumail  ris  fèin,  chum 
mar  so   gu  'm   bi   sinn    iomchuidh   fa   chomhair  uile 
dhleasdanais  na  seachduin  a  leanas,  gu  'm  bi  sinn  air  ar 
neartachadh  an  aghaidh  buairidh  an  t-saoghail,  agus 
gu  'm  f eudamaid  cùram  a  ghabhail  mu  thimchioll  ar  leas 
spioradail.      A  rèir  's  mar  tha  daoine  dearmadach  air 
coimhead  na  sàbaid,  tha  iad  anns  a'  cheart  tomhas  'nan 
caithe-beatha  's  'nan  giùlan  a'  teachd  'an  dèigh-làimhe 
anns  gach  dleasdanas  eile.   Cha  mhòr  nach  feudar  a  ràdh, 
mu  thimchioll  gach  aon  a  chaidh  air  an  aghaidh  ann  an 
slighe  an  uilc,  gus  an  do  tharruing  e  sgrios  orra,  a  dh' 
fhuiling  fo  làimh  ceartais  airson  an  droch  bheairt,  's  a 
chaochail  gun  aithreachas  no  gun  dòchas — gu'n  d'  aidich 
a'  chuid  bu  phailte  dhiubh  gur  ann  le  briseadh  na  sàbaid 
a  thuit  iad  sa'  cheud  mhearrachd,  agus  gu'n  do  tharruing 
an  ceart  pheacadh  so,  a  tha  co  cumanta,  's  do'm  bheil 
daoine  gabhail  co  beag  suim,  ni's  mò  na  aon  eile,  a'  bhinn 
mhaslach  so  a  nuas  air  an  cinn.    O !  mo  chlann  ionmh- 
uinn !  guidheam  oirbh  an  t-Sàbaid  a  naomhachadh.  Bha 
i  air  a  naomhachadh  le  Dia,  a  ghabh  tàmh  air  an  là  sin 
o  'oibribh  uile.    Tha  i  air  a  naomhachadh  le  C'riosd,  le 
bhi  'na  cuimhneachan  air  an  là  a  dh'  èirich  e  o  na  marbh- 
aibh.    Tha  i  air  a  naomhachadh  le  dòchas  nèimh,  a  tha 
air  a  chumal  a  mach  fo'n  t-samhladh  shòlasach  air  Sàbaid 
do  shuaimhneas  sìorruidh.    Tha  i  air  a  naomhachadh  le'r 
n-uile  uireasbhuidh  spioradail  san  t-saoghal  so,  agus  le'r 
dòchas  ri  sonas  san  t-saoghal  a  ta  ri  teachd.    Uime  sin 
na  mi-naomhaichibh  i.      Builichibh  i  gu  dùrachdach 
chum  na  ceann-crìche  airson  an  do  chuireadh  air  leth  i. 
Seachnaibh  gach  obair  shaoghalta  ghabhas  cur  seachad 
no  dh' fheudar  air  dòigh  sam  bith  a  sheachnadh.  Na 
smaoinichibh  air  feala-dhà  no  faoin-shùgradh.  Caithibh 
an  là  ann  an  saothair  chràbhach — 'an  leughadh  nan 
Sgriobtuirean — a'  còmhradh  mu  nithibh  naomha,  a'  feith- 
eamh  air  aoradh  follaiseach — ri  ùrnuigh  dhìomhair — a' 
toirt  fainear  gu  tùrail  suidhichte  cò  sibh,  agus  ciod  mar 
bu  chòir  dhuibh  a  bhith — 's  a'  gnàthachadh  gach  cothrom 
a  bhuilich  am  Freasdal  oirbh,  chum  cinneachadh  ann  an 
eòlas,  ann  an  diadhachd,  agus  ann  an  naomhachd. 

MADUINN  NA  SABAID. 

Nach  sàmhacli  maduinn  chiùin  an  latha  naoimh ! 

Tha  fuaim  an  t-saoghail  balbh.    Cha  chluinnear  fòs 

Sa'  bhuailidh  luinneag,  no  an  fhead  air  raon. 

Tha  'n  speal  'na  shìneadh  anns  an  fheur  fo  dhrùchd, 

Na  blàithean  maoth  a'  seargadh  anns  an  spadh, 

Ge  b'  ùrail  ait  iad  anns  a'  ghaoith  an  dè. 

Cluinear  an  fhuaim  a's  faoine— eadhon  srann 

An  t-seillein  mhoich,  a's  braona  tlà  an  drùchd, 

A's  meilich  chaorach,  's  iad  air  uchd  an  t-slèibh. 

Tha  fiath  mar  bhan-righ  anns  na  speuraibh  shuas. 

Dhàsan  tha  mach  air  feadh  nam  bruachibh  àrd, 

Lon-dubh  a'  seinn  ni  's  binne,  air  leis,  o'n  ghleann  ; 

An  riabhag  dhìrich  i  an  diugh  gu  nèamh, 

Le  'feadan  ceòlmhor.    Tha  an  t-alltan  fèin 

Gu  mòr  ni's  rèidhe  'siubhal  sìos  roi'n  ghleann. 

O'n  bhothan  bheag  ud  as  am  f aicear  smùid 

Ag  èiridh  caol  os  ceann  a'*cheò,  tha  fuaim 

Nan  salma  milis — laoidhean  naomha  binn. 

Tha  sìth  os  ceann  a'  bhaile-bhig  ud  thall, 

An  t-innein  chlos;  tha  h-uile  ni  'na  thàmh. 

Tha  'mhàigheach  fèin,  ge  fiamhach  i,  a'  stad 

Le  sùil  'na  dèigh,  a'  beachdachadh  gun  gheilt 

Air  duine,  a  nàmhuid  bhorb.    Tha  'n  gearran  tròm, 

Gun  taod  no  teadhair,  'g  iona]tradh  gu  saor ; 

Air  leud  a  dhroma,  cur  nan  car  le  strì 

'Chrùidhean  a'  boillsgeadh  os  a  cheann  ri  gxèin. 

Ach  's  leats'  a  dhuine  an  suaimhneas  so  mar  sheilbh. 

Fàilt'  air  an  là  naomh,  là  chur  sgìos  nam  bochd ! 

Ilè  làithean  eile  air  an  claoidh  gu  goirt, 

'Nan  aonar  ithidh  iad  gu  grad  an  lòn 

Air  an  lòm  bhlàr,  fo  dhìon  o  theas  no  fuachd, 

Am  fasgadh  craige,  no  fo  dhubhar  chraobh ; 

Ach  dhachaidh  thig  iad  air  an  latha  naomhs', 

Gu  h-ait  le  luchd  an  gràidh  gu'n  suidh  iad  sìos 

A  roinn  an  lòin,  's  a  thogail  suas  le  chèil' 

An  altachaidh  do  Dhia — cha  'n  ann  gu  faoin 

Le  focal,  no  le  gluasad  beòil,  ach  fòs 

Le  sùil  gu  nèamh,  's  an  cridhe  'n  sàs  gu  dlù. 

Fàilt'  air  an  latha  naomh  !  fàilt'  air  la  nam  bochd ! 

Fhuair  am  fear-cèirde  gias  an  diugh  a  chead, 

'S  e  falbh  o  smuid  a'  bhaile-mhòir  gu  tràth, 

Ri  bruaich  na  h-aibhne  dh'  iarr  e  'm  fàile  glan ; 

A'  beachdachadh  le  taing  'an  àird'  nan  craobh 

'Nan  duilleach  uaine  's  anns  na  blaithibh  maoth 

Air  cumhachd  glòrmhor  Dhè. — 'S  le  sòlas  ait 

Mar  tha  e  breithneachadh  gu  stòld'  leis  fèin 

Tha  e  fo  dhochas  (ge  nach  ann  gun  fhiamh), 

Gur  sàbaid  shìorruidh  bhios  faidheòidh  air  nèamh. 

SPIORAD  NA  H-AOISE. 

SEANN  SGEULACHD  GHAIDHE  AL  ACH . 

Bha  ann  roimhe  so,  air  chùl  Beinne-nan-Sian,  àireach 
ghabhar  d'  am  b'  ainm  Gorla-nan-treud,  aig  an  robh  triùir 
mhac  agus  aon  nighean.  Bha  buachailleachd  nam  meann 
an  earbsa  ri  àilleagan  an  fhuilt  òir.  Latha  do  na  làithean, 
'nuair  bha  i  mach  ri  uchd  na  beinne  a'  buachailleachd 
nam  meann,  theirinn  badan  do  cheò  druidheach  co  geal 
ri  sneachda  na  h-aon  oidhche,  agus  air  dha  iathadh  mu 
ghuala  na  beinne,  chuairtich  e  an  t-àilleagan  aonarach,  's 
cha  'n  fhacar  i  ni  's  mò. 

An  ceann  latha  agus  bliadhna  'na  dhèigh  sin,  thuirt 
Ardan,  mac  mòr  an  àireich,  "  A  bhliadhna  gus  an  diugh 
dh'  fhalbh  mo  phiuthar,  àilleagan  an  fhuilt  òir,  agus  is 
bòid  a's  briathra  dhomhsa  nach  dean  mi  fois  no  tàmh  a 
latha  no  dh'  oidhche  gus  an  lorgaich  mi  mach  i,  's  bidh 
mi  air  chomh-dìol  rithe  fèin."  "A  mhic,"  ars'  'athair, 
"  ma  bhòidich  thu  sin  cha  bhac  mise  thu ;  ach  bhuineadh 
dhuit,  mun  deachaidh  am  focal  à  d'  bheul,  cead  t'  athar 
iarraidh.  Eirich  a  bhean,  agus  deasaich  bonnach  do  d' 
mhac  mòr,  's  e  dol  turus  fada."  Dh' èirich  a  mhàthair, 
agus  dheasaich  i  bonnach  mòr  agus  bonnach  beag.  "  A 
nis,"  ars'  ise,  "  'mhic,  an  fhearr  leat  am  bonnach  mòr  ann 
am  feirg  do  mhàthar  airson  thu  dh'  fhalbh  gun  chead,  no 
am  bonnach  beag  le  a  beannachd?"  "  Dhòmhsa,"  ars' 
esan,  "  am  bonnach  mòr,  's  glèidh  am  bonnach  beag  's  do 
bheannachd  dhoibhsan  a  roghnaicheas  iad."  Dh' fhalbh 
e ;  agus  ann  am  prioba  na  sùl,  bha  e  à  sealladh  tighe 
'athar.      C'huir  e  sad  à  gach  lodan  agus  o  bhàrr  gach 

tomain ;  bha  e  dian-astarach  gun  chaomhnadh  <*xf  bonn, 
no  eang,  110  ruighe,  no  fèith.  Bheireadh  esan  air  a' 
ghaoith  luath  mhàirt  a  bha  roimhe ;  ach  a'  ghaoth  luath 
mhàirt  a  bha  'na  dheaghaidh,  cha  bheireadh  i  air.  Mu 
dheireadh  bhuail  acras  e.  Suidhear  air  cloich  ghlais  a 
dh'  itheadh  a'  bhonnaich  mhòir,  thigeadh  fìtheach  dubh 
an  fhàsaich  agus  suidhear  air  sgor  craige  os  a  cheann. 
"  Mìr,  mìr,  a  mhic  Ghorla-nan-treud, "  ars'  am  fitheach. 
"  Mìr  cha  'n  fhaigh  thu,"  arsa  mac  Ghorla ;•  "  mìr  no  deur 
cha  'n  fhaigh  thu  uamsa,  'bheathaich  ghràinde  stur- 
shuilich,  star-shuilich,  lachduin ;  tha  e  beag  ni  's  leòir 
dhomh  fèin."  'Nuair  bha  sud  thar  bearradh  a  chlèibh, 
ghluais  e  rithist  gu  siubhal  nan  eang — bbeireadh  esan  air 
a'  ghaoith  luath  mhàirt  a  bha  roimhe,  ach  a'  ghaoth  luath 
mhàirt  a  bha  'na  dheaghaidh  cha  bheireadh  i  air. 
Chriothnaich  a'  mhòinteach  mar  a  dhlùthaich  e  oirre — 
thuit  an  drùchd  o'n  fhraoch  bhadanach  ghorm,  agus  theich 
an  coileach-ruadh  do  'n  chàthar  a  b'  àirde.  Bha  toiseach 
aig  an  fheasgar  air  ciaradh — bha  neòil  dhubha  dhorcha  na 
h-oidhche  a'  tighinn,  agus  neòil  shìoda  shèimh  an  latha  a' 
triall ;  na  h-eòin  bheaga  bhuchullach,  bhachallach,  òr- 
bhuidhe  'gabhail  mu  thàmh  ann  am  bun  nam  pieas  's  am 
barraibh  nan  dos — na  h-innseagan  laoghacha  lafchacha,  's 
gach  àite  b'  fhearr  a  thaghadh  iad ;  ach  ged  a  bha,  cha 
robh  mac  mòr  Ghorla-nan-treud.  Chunnaic  e  tigh  beag 
soluis  fada  uaithe ;  's  ge  b'  fhada  uaithe,  cha  b'  fhada  'ga 
ruigheachd.  'Nuair  chaidh  e  stigh,  chunnaic  e  sean  urra 
choltach  do  dhuine  mòr  torteil  liath,  a'  gabhail  socair 
shàsda  air  beinge  fhada  air  dàrna  taobh  an  teine,  agus 
gruagach  dhreachmhor  a'  cìreadh  cùl  dualach  a  leadain 
òir,  air  an  taobh  eile.  "  Gabh  a  nìos,  òganaich,"  ars'  an 
seann  duine,  's  e  'g  èiridh  ;  "  's  e  do  bheatha.  'S  minic  a 
thàlaidh  mo  leus  loinnreach,  astaraiche  nam  beann. 
Gabh  a  nìos,  's  leat  blàs  agus  fasgadh,  's  ^ach  cobhair  tha 
'm  bothan  an  t-slèibh.  Dean  suidhe ;  's  ma  's  miann  leat, 
cluinnear  do  sgèul."  "  'S  òlach  mise,"  arsa  mac  mòr  an 
àireich,  "  a  tha  'g  iarraidh  cosnaidh — thàlaidh  do  leus 
loinnearach  mi  a  dh'  iarraidh  blàs  agus  fasgadh  na 
h-oidhche."  "  Ma  dh'fhanas  tu  agams',"  arsa  'n  seann 
duine,  "  gu  ceann  bliadhna,  a  bhuachailleachd  mo  thrì 
mairt  mhaola  odhar,  gheibh  thu  do  dhuais,  a's  cha  bhi 
fàth  talaich."      "  Cha  b' e  mo  chomhairle  dha,"  arsa 

nighean  an  fhuilt  òir  's  na  cìre  airgid.  "  Comhairle  gu'n 
iarraidh,"  arsa  mac  mòr  Ghorla,  "  cha  robh  meas  riamh 
oirre.  Gabhaidh  mi  do  thairgse,  a  dhuine — ann  an 
camhanaich  na  maidne,  's  mise  do  ghille."  Roimh  langan 
an  fhèidh  sa'  chreachann,  bhleoghain  gruagach  an  fhuilt 
òir  's  na  cìre  airgid,  na  tri  mairt  mhaola  odhar.  "  Sin  iad 
agad  a  nis,  '  ars'  an  seann  duine;  "  gabh  mu'n  cùl — lean 
iad — na  pill  iad — na  bac  iad — iarraidh  iad  an  ionaltradh 
fèin — 's  leig  leò  imeachd  mar  a's  àill — fan  thus'  as  an 
dèigh — agus  thigeadh  aon  ni  thogras  ann  ad  rathad,  na 
dealaich  thusa  riutha — biodh  do  shùil  orra  agus  orrasan  a 
mhàin ;  agus  a  dh'  aon  ni  g'  am  faic  thu  no  g'  an  cluinn 
thu,  na  toir  sùil  air.  So  do  dhleasdanas — bi  dìleas — earb 
m'  fhocal — bi  saoithreach,  's  cha  bhi  do  shaothair  gun 
duais." 

Dh'  fhalbh  e  mu  chùl  na  sprèidhe,  agus  lean  e  iad. 
Gha  robh  e  ach  goirid  air  falbh,  'nuair  a  chunnaic  e 
coileach  òir  agus  cearc  airgid  a'  ruith  roimhe  air  a'  bhlàr. 
Ghabh  e  air  an  tòir ;  ach  ged  bha  iad  a'nis  agus  a  rithist, 
air  leis,  'na  ghlaic,  dh'  fhairtlich  air  gramachadh  orra. 
Phill  e  air  'ais  o'n  t-siubhal  fhaoin,  agus  ràinig  e  'n  t-àite 
's  an  robh  na  tri  mairt  mhaola  odhar  aig  ionaltradh,  agus 
thoisich  e  rithist  air  am  buachailleachd  ;  ach  cha  b'  f  hada 
bha  e  air  an  cùl,  'nuair  chunnaic  e  slatag  òir  agus  slatag 
airgid  a'  cur  nan  car  dhiubh  air  an  rèilean,  agus  ghrad 
thòisich  e  air  an  ruith.  "  Cha  'n  fheud  e  bhith,"  ars' 
esan,  "  nach  iad  so  a's  usa  ghlacail  na  na  h-eòin  a  mheall 
mi  o  chionn  ghoirid."  Sìnear  as  'nan  dèigh ;  ach  ged 
bhiodh  e  'gan  ruith  fhathasd,  cha  bheireadh  e  orra.  Thug 
e  'bhuachailleachd  air;  agus  mar  bha  e  leanntuinn  nam 
mart  maola  odhar,  chunnaic  e  doire  coille  air  an  robh  na 
h-uile  meas  a  chunnaic  e  riamh,  agus  dà-mheas-deug  nach 
fac'  e.  Tòisichear  air  e  fèin  a  shàsuchadh  leis  na  meas- 
aibh — thug  na  mairt  mhaola  odhar  an  aghaidh  dhachaidh, 
agus  lean  e  iad.  Bhleoghain  gruagach  an  fhuilt  òir  iad, 
ach  an  àite  bainne  cha  d' thainig  ach  nùs  gias.  Thuig 
an  seann  duine  mar  bhà  :  "  Olaich  gun  fhìrinn  's  gun  dìls- 
eachd,"  ars'  esan,  "  bhrist  thu  do  ghealladh."  Thog  e  a 
shlachdan-draoidheachd — buailear  an  t-òganach,  's  deanar 
carragh  cloiche  dheth  ;  a  sheas  trì  làithean  a's  trì  bliadhna 
ri  taobh  an  teine  ann  am  bothan  an  t-slèibh  mar  chuimh- 
neachan  air  bristeadh  focail  agus  coimhcheangail  fasdaidh. 

'Nuair  bha  latha  's  bliadhna  eile  air  dol  seachad,, 
thuirt  Ruais  ruadh,  mac  meadhonach  Ghorla,  "  Tha  dà 
latha  's  dà  bhliadhna  air  dol  seachad  o'n  a  dh'  fhalbh  mo 
phiuthar  àillidh,  agus  tha  latha  's  bhliadhna  o  dh'  fhalbh 
mo  bhràthair  mòr ;  's  bòid  a's  briathra  dhomhsa  imeachd 
an  diugh  air  an  tòir,  agus  an  co'-dhìol  a  bhi  agam."  Ceart 
mar  thachair  do'n  bhràthair  bu  shine  anns  gach  doigh, 
mar  sin  thachair  do'n  mhac  mheadhonach ;  agus  'na 
charragh  cloiche  tha  esan  an  ceann  tighe  bothan  an 
t-slèibh,  mar  chuimhneachan  air  briste'  focail  agus 
coimhcheangail  f asdaidh . 

Latha  agus  bliadhna  'na  dhèigh  so,  thuirt  am  mac  a 
b'  òige,  Caomhan  donn  an  àigh,  "  Tha  nis  trì  làithean  agus 
trì  bliadhna  o'n  a  chaill  sinn  mo  phiutjiar  àillidh.  Dh' 
fhalbh  bràthairean  mo  ghaoil  air  a  tòir.  Nis,  athair,  ma 
's  ceutach  leatsa,  ceadaich  dhomh  imeachd  'nan  dèigh  's 
an  co'-dhìol  a  bhi  agam — agus  na  deanadh  mo  mhàthair 
mo  bhacaiL    Guidheam  'ur  cead — na  diùltaibh  mi." 

"  Mo  chead  's  mo  bheannachd  tha  agad,  a  Chaomhain, 
's  cha  bhac  do  mhàthair,  thu." 

"An  deasaich  mise,"  ars*  a  mhàthair,  "  am  bonnach 
mòr  as  eugmhais  mo  bheannachd,  no  am  bonnach  beag 
le  dùrachd  mo  chridhe  agus  deòthas  m'anama?"  "  Do 
bheannachd,  a  mhàthair,  thoir  thusa  dhòmhsa  ;  agus  beag 
no  mòr  a  thig  'na  chois,  tha  mise  toilichte — bu  bhochd 
leam  oighreachd  an  t-saoghail  mhòir  's  do  mhallachd  'na 
lorg.    Air  beannachd  màthar,  's  mi  nach  dean  tàir." 

Thog  Caomhan  donn,  mac  Ghorla-nan-treud,  air;  's 
mar  bha  tigh  'athar  's  a  mhàthar  'ga  fhàgail  sa'  cheò,  bha 
'chridhe  làn.  Thug  e  gu  siubhal  nan  eang — ruigear  doire 
nan  earb — suidhear  fo  chraoibh  a  dh'  itheadh  a'  bhonnaich 
sin  a  dh'  fhuin  a  mhàthair  chaomh  dha.  "  Mìr,  mìr,"  arsa 
fìtheach  dubh  an  fhàsach ;  "  mìr  dhomhsa,  'Chaomhain, 
's  mi  fann."  "  Gheibh  thu  mìr,  a  bheathaich  bhochd," 
arsa  Caomhan,  "  's  dòcha  gu  bheil  thu  ni  's  feumaiche  na 
mi  fèin — fòghnaidh  e  dhuinn  le  chèile — tha  beannachd 
màthar  'na  chois."  Dh' èirich  e,  's  ghabh  air  a  thurus. 
Ghabh  e  fasgadh  aig  an  t-seann  duine  ;  agus  dh'  f halbh  e  a 
bhuachailleachd  nan  tri  mart  maola  odhar.  Chunnaic  e 
'n  coileach  òir  's  a*  chearc  airgid,  ach  thionndaidh  e  air 
f  albh  a  shùilean  ;  lean  e  'n  sprèidh — chunnaic  e  'n  t-slatag 
òir  's  an  t-slatag  airgid  ;  ach  chuimhnich  e  a  ghealladh,  's 

cha  deachaidh  e  air  an  tòir.  Ràinig  e  an  doire — chunnaic 
e  'm  meas  a  bha  bòidheach  àillidh  do  'n  t-sealladh ;  ach 
cha  do  bhlais  se  e.  Grhabh  na  tri  mairt  mhaola  odhar 
seachad  air  a'  choille,  's  ràinig  iad  aonach  farsuing  air  an 
robh  falaisg — am  fraoch  fada  r'a  theine — ghabh  iad  g'a 
ionnsuidh.  Bha 'n  fhalaisg  a'  sgaoileadh  air  an  raon  a' 
bagairt  e  fèin  's  na  mairt  mhaola  odhar  a  losgadh ;  ach 
ghabh  iad  troimpe — cha  d'  fheuch  e  am  bacail,  oir  b'  e  so 
an  gealladh  a  thug  e-;  lean  e  iad  troimh  'n  teine,  's  cha  do 
loisgeadh  ròin  do  fhalt  a  chinn.  Faicear  'na  dhèigh  sin 
abhuinn  mhòr  a  bha  air  at  le  tuiltibh  nam  beann.  Thairis 
oirre  ghabh  na  mairt  mhaola  odhar,  agus  as  an  dèigh 
ghabh  Caomhan  gu  neo-sgàthach.  Tiota  beag  'na  dhèigh 
sin,  faicear  tigh-aoraidh  geal  bòidheach  air  rèilean  uaine  ri 
cùl  gaoithe  's  ri  eudan  grèine,  as  an  cual'  e  fuaim  nan  dàna 
milis  agus  nan  laoidhean  binne.  Luidh  an  sprèidh  air  a' 
bhlàr,  's  chaidh  Caomhan  donn  a  stigh  a  dh'  èisdeachd 
sgeul  an  àigh.  Cha  b'  fhada  bha  e  'g  èisdeachd  teachdair- 
eachd  an  aoibhneis,  'nuair  thainig  òganach  guanach  a 
stigh  air  dorus  an  tigh'-aoraidh  le  sùil  bhuaireasach  a's 
'anail  'na  uchd,  a  dh'  innseadh  gu'n  robh  'n  crodh  maol 
odhar  anns  a'  ghart  agus  e  dhol  a  mach  g' an  saodach'  as. 
"  Imich  uam,"  arsa  Caomhan ;  "  b'  usa  dhuit-sa,  'bho- 
buig,  an  cur  as  thu  fèin,  na  ruith  mar  so  's  an  anail  a' 
t'  uchd  a  thoirt  an  sgeòil  'am  ionnsuidh-sa — èisdidh  mise 
na  brithra  taitneach."  T'iota  beag  'na  dhèigh  sin,  thainig 
an  t-òganach  ceudna  air  'ais — buaireas  a's  boile  'na  shùil 
agus  'anail  'na  uchd :  "  A  mach,  a  mach,  a  mhic  G-horla- 
nam-beann,"  ars'  esan,  "  tha  na  coin  againne  a'  ruagadh 
do  chuid  mart — mur  bi  thu  'mach  am  prioba  na  sùl,  cha'n 
fhaic  thu  'n  t-ath-shealladh  dhiubh." — "  Air  falbh,  a 
bhobuig,"  arsa  Caomhan  donn,  "  b'  usa  dhuit-sa  do  chuid 
con  a  chasgadh  na  teachd  mar  so  's  an  anail  a'  t'  uchd  g'a 
innseadh  dhòmhsaj  Eisdidh  mise  teachdaireachd  an 
aoibhneis."  'Nuair  bha  'n  t-aoradh  seachad  chaidh 
Caomhan  a  mach,  agus  faighear  na  tri  mairt  mhaola  odhar 
a'  cur  an  sgìos,  gun  ghluasad  as  an  àite  's  an  d'  rinn  e  'm 
fàgail.  Dh'èirich  iad  agus  ghluais  iad  air  an  t-slighe 
dhachaidh,  agus  lean  Caomhan  iad.  Cha  b'  fhada  bha  e 
air  an  cùl,  'nuair  a  chunnaic  e  machair  fharsuing  co  lom  's 
gu  faiceadh  e  'n  dealg  bu  chaoile  air  an  lom  làr;  agus 
mhothaich  e  capull  agus  searrach  òg  meanmnach  lùgh- 

mhor  ag  ionaltradh,  agus  iad  co  reamhar  fheòlmhor  ri 
ròn  a'  chuain  mhòir.  "  Tha  so  iongantach,"  arsa  Caomhan 
donn.  Faicear  tiota  beag  'na  dhèigh  sin,  machair  eile, 
fo  bhàrr  fàsaich,  air  an  robh  capull  agus  searrach  nacli 
seasadh  minidh  nan  cuaran  'nan  druim  leis  a'  chaoile. 
Faicear  'na  dheigh  so,  lochan  uisge,  agus  mòran  a  dh' 
òigTÌdh  aoibhinn  aighearach,  ùr,  àillidh,  ag  imeachd  le 
caithream  binn  agus  'nam  buidhnean  ait,  a  dh'  ionnsuidh 
ceann  àrd  an  lochain,  gu  tìr  na  grèine,  fo  sgàile  nan 
craobhan  bu  chùbhraidh  :  chual'  e  torman  nan  allt  a  bha 
;n  dùthaich  na  grèine — ceileirean  nan  eun — fonn  theud  air 
nach  robh  e  eòlach,  agus  inneil  chiùil  nach  cual'  e  riamh 
roimhe  sin.  Mhothaich  e  buidheannan  eile  do  mhuinntir 
thruagh  a'  triall  gu  ceann  ìosal  an  lochain  do  thìr  an 
dorchadais.  B'  eagalach  an  sgreuch  a  thog  iad — bu 
chulaidh-oillt  am  bas-bhualadh  brònach.  Bha  ceò  agus 
neula  dorcha  thairis  air  a'ghleann  dhuachni,  dhubh,  gus 
an  robh  iad  a'  triall,  agus  chuala  C'aomhan  tàirneanach 
tròm.  "  T'ha  so,"  ars'  esan,  "  da  rìreadh  iongantach." 
Lean  e  na  tri  mairt  mhaola  odhar.  Bha'n  oidhche  'n  sin 
a'  cur  roimpe  bhi  fìadhaich,  gun  bhrath  air  fasgadh  no 
fardaich  anns  an  cuirte  seachad  i,  ach  cò  thachair  air 
Caomhan  ach  madadh  na  caoille-mòire ;  agus  cha  luaithe 
thachair  na  thug  an  comh-làmhaiche  còir  agus  an  deagh 
bhiataiche,  dhà  cuireadh,  's  cha  b'ann  gu  gnù  doichiollach, 
ach  gu  fiughantach  fial,  e  chur  seachad  trì  trianan  d'a 
sgìos  agus  an  oidhche  air  fad  maiiie  ris. 

Fhuair  e  gabhail  aig'  air  an  oidhche  sin  gu  maith 
càrantach  maille  ri  mada  na  maoile-mòire,  ann  an  uaimh 
thioram  gun  tighinh-fodha  no  thairis — nam  fòghnadh  sin 
a's  feòil  mhilis,  uanach,  mheannach,  gun  dìth  gun  ghainne 
gun  dòlum  ;  agus  an  àm  falbh  sa'  mhaduinn,  gu  leòir  airson 
turus  an  latha.  "  'Nis,"  arsa  mada  na  maoile-mòire,  "  slàn 
leat  a  Chaomhain  !  Soirbheachadh  leat  ge  b'  e  àit'  an  tèid 
thu — sonas  'nad  shiubhal  's  'nad  ghluasad.  Thairg  mi 
aoidheachd,  's  cha  do  dhiùlt  thu  i ;  ghabh  thu  gu  cridheil 
sùnndach  na  thairg  mi,  chuir  thu  oidhche  seachad  ann  an 
uaimh  mada  na  maoile-mòire — dh'  earb  thu  as — ^naisg  thu 
a  chàirdeas,  agus  cha  mheallar  thu,  A  nis  thoir  fainear 
mo  bhriathra  :  Ma  thig  càs  cruaidh  no  èiginn  gu  bràth 
ort,  as  an  dean  luathas  coise  agus  gnìomhara  èasgaidh 
feum  dhuit,  cuimhnich  air  mada'  na  maoile-mòire, — 
miannaich  e,  's  bidh  mise  ri  d'thaobh." 

Dh'  amais  an  càirdeas  agus  an  fhialachd  cheudna  ris 
an  ath-oidhche  o'n  t-sàr-bhiataiche  ioniairteach  shiùbhlach, 
fitheach  dubh  choire-nan-creag,  air  nach  luidheadh  an 
codal,  agus  air  nach  èireadh  a'  ghrian,  gus  am  biodh  aige 
na  dh'fhòghnadh  dha  fèin  agus  dhà-san  a  thigeadh  's  a 
dh' fhalbhadh.  Gu  gearr-leumach,  clapartach,  sgiathach, 
rinn  e  'n  t-iùl  da  air  chorraibh  a  sgèith  troimh  aisridh 
chosa-ghabhar  gu  còs  sgora  dhìonach  craige,  far  an  d'  iarr 
e  air  dà  thrian  d'a  sgìos  agus  an  oidhche  gu  lèir  a  chur 
seachad  maille  ris. 

Fhuair  e  gabhail  aige  'n  oidhche  sin  gu  maith  's  gu 
ro-mhaith  còmhla  ri  fitheach  dubh  choire-nan-creag,  nam 
fòghnadh  feòil  a's  sithionn ;  's  an  àm  falbh  sa'  mhaduinn 
thuirt  e  ris,  "A  Chaomhain  mhic  Ghorla-na-Beinne,  thoir 
leat  na  dh'  fhòghnas  air  do  thurus — cuid  a'  choigrich  cha 
d'  ionndraich  mi  riamh  ;  —  agus  cuimhnich  mo  bhriathra 
deireannach.  Ma  thuiteas  dhuit  a  bhi  'n  càs  no  an  èiginn 
gu  bràth  anns  an  dean  sgiath  làidir  agus  misneach  nach 
dìbir  feum  dhuit,  cuimhnich  ormsa  :  's  blàth  do  chridhe, 
's  caoimhneil  do  shùil — dh'  earb  thu  thu  fèin  riumsa — 
bheathaich  thusa  fitheach  an  fhàsaich  roimhe  so,  agus 
roinn  tliu  leis  do  lòn — 's  mise  do  charaid,  chuir  thu  'n 
oidhche  seachad  ann  an  còs  nan  creag— earb  asam." 

Air  an  treas  oidhche  dh'  amais  còmhdhail  agus  biat- 
achd  nach  bu  mhiosa  air  Caomhan  o'n  Dòbhran-donn — an 
sgòr-shuileach — an  siriche  teòma  èasgaidh,  air  nach  biodh 
cuid  fìr  no  gille  dhìth  fhads'  a  bhiodh  e  r'a  fhaotainn  air 
muir  no  air  tìr.  Ged  nach  robh  na  gharaidh  r'a  èisdeachd 
ach  sgiamhail  a's  mèalanaich  chat,  a's  bhroc,  a's  thaghan 
a's  fheòcullan,  threòruich  se  e  gun  sgàth  gun  eagal  gun 
sgiansgar,  gu  taiceil,  foghanta,  ràideail — gu  ròibeanach, 
bior-shuileach,  mion-eolach,  gu  beul  cùirn,  far  an  d'  iarr  e 
air  trian  d'a  sgìos  agus  an  oidhche  gu  h-uile  chur  seachad 
còmhla  ris.  Neòr-thaing  mur  d' f  huair  e  gabhail  aige  'n 
oidhche  sin  còmhla  'ri  dòbhran-donn  an  t-srutha,  an  sìor- 
shiùbhlach,  nam  fòghnadh  iasg  do  gach  seòrsa  b' fhearr 
na  'cheile — agus  leaba  thioram,  sheasgair,  mhèith,  do 
dhreamsgal  àird-làin  stoirme  reothairt,  a's  feamainn- 
chirein  an  dubh-chladaich.  "Cuir  seachad  an  oidhche, 
'Chaomhain,"  arsa  'n  dòbhran-donn  ; "  'se  làn  dì  do  bheatha. 
Caidil  gu  sàmhach ;  's  fear-faire  furachair  an  dòbhran." 

'Nuair  thàinig  an  latha  's  a  bha  Caomhan  gu  imeachd 
air  a  thurus,  chaidh  an  dòbhran  air  choimheadachd  gTeis 
do'n  t-slighe  maille  ris.  "  Slàn  leat !  a  Chaomhain,"  ars' 
esan  ;  "  rinn  thu  caraid  dhiom.  Ma  thig  sàs  cruaidh  no 
teann-èiginn  ort  anns  an  dean  esan  a  shnàmhas  an  sruth 
no  thumas  fo  'n  fhairge  freasdal  duit,  cuimhnich  ormsa,  's 
bidh  mi  ri  d'thaobh."  Fhuair  e  na  tri  mairt  mhaola 
odhar  san  lagan  san  d'  fhàg  e  iad — dh'  èirich  iad,  agus  mu 
àirde  'n  fheasgair  sin  fèin  ràinig  iadsan  agus  esan,  gu 
sàbhailte  socair,  bothan  an  t-slèibh.  Bha  fàilte  's  furan 
san  tigh  'nuair  ràinig'  Caomhan.  Fhuair  e  gabhail  aige 
gun  airceas  gun  chrìne.  Dh'  fheòruich  an  seann-duine 
dheth  cia  mar  dh'  èirich  dha  o'n  dh'  fhalbh  e,  agus  thòisich 
e  air  sud  ìnnseadh.  Mhol  an  seann-duin'  e  chionn  nach 
do  ghabh  e  gnothuch  ri  aon  ni  chunnaic  e  gus  an  d'  ràinig 
e  tigh  nan  laoidhean  binne,  do  bhrìgh  nach  robh  annta  gu 
lèir  ach  cul aid h-b hu air id h — sgleò  faoin  chum  a  mhealladh. 
"  Fosglaidh  mi  dhuit  dubh-cheist  na  cuise  'na  dhèigh  so," 
ars'  an  seann-duine;  "  agus  leigidh  mi  ris  duit  brigh  gach 
seallaidh  a  chuir  mòr-iongantas  ort.  Bha  thu  dìleas,  a 
Chaomhain.  larr  do  dhuais  agus  gheibh  thu  i." — "Cha 
bhi  sin  tròm  dhuit-sa,  tha  mi  'n  dochas,"  arsa  Caomhan, 
"  agus  bidh  e  pailt  ni  's  leòir  leamsa.  Aisig  dhomh  piuthar 
mo  ghràidh  agus  dà  bhràthair  mo  rùin  tha  agad  fo 
dhraoidheachd,  beò  slàn  mar  dh'  fhàg  iad  tigh  an  athar ; 
agus  bonn  òir  no  tasdan  airgid  cha 'n  'eil  a  dhìth  air 
Caomhan."  "  'S  àrd  t'  iarratas,  òganaich,"  arsa  'n  seann- 
duine ;  "  tha  duilgheadas  eadar  thu  's  na  dh'  iarr  thu  os 
ceann  na  tha  a'  d' chomas  a  chothachadh." — "  Ainmich 
iad,"  arsa  Caomhan,  "  's  leig  leamsa  'n  cothachadh  mar 
a's  fearr  a's  urra'  dhomh." — "  Eisd  mata  :  Anns  a'  bheinn 
àrd  ud  shuas,  tha  earb  shiùbhlach  a's  caoile  cas ;  a  leth- 
bhreac  cha'n  'eil  ann ;  's  ballach  caisionn  a  slios  's  a  cròc 
mar  chabar  an  fhèidh.  Air  an  lochan  bhòidheach  dlùth 
do  thìr  na  grèine,  tha  lach  a  thug  bàrr  air  gach  lach — 
lach  uaine  a'  mhuineil  òir.  Ann  an  linne  dhorcha  a' 
choire-bhuidhe,  tha  breac  tarrgheal  nan  giala  dearga,  a's 
'eàrr  mar  an  t-airgiod  a's  gloine  snuadh.  Falbh,  agus 
thoir  dhachaidh  an  so  eilid  chaisionn  bhallach  na  beinne, 
lach  àillidh  a'  mhuineil  òir,  agus  am  breac  a  dh'  aithn- 
ghear  o  gach  breac ;  a's  innsidh  mise  dhuit  an  sin  mu 
phiuthar  do  ghaoil  's  mu  dhà  bhràthair  do  ruin." 

Dh'  fhalbh  Caomhan  donn.  Chaidh  gruagach  an  f huilt 
•òir  's  na  cìre  airgid  air  a  dhèigh.  "A  Chaomhain,"  deir 
i,  "  gabh  misneach  ;  tha  beannachd  do  mhàthar  agad  agus 
beannachd  nam  bochd — sheas  thu  do  ghealladh — thug  thu 
urram  do  thigh  nan  laoidhean  binne ;  imich,  agus  cuimh- 
nich  mo  bhriathran  dealachaidh — Gu  bràth  na  toir  cèill." 
Thug  e  'n  sliabh  air — faicear  earb  na  beinne — a  leth-bhreac 
cha  robh  sa'  bheinn ;  ach  'nuair  bha  esan  air  aon  bheinn, 
bha  'n  earb  air  beinn  eile ;  's  bha  co  maith  dha  oidheirp  a 
thoirt  air  neula  luaineach  nan  speur.  Bha  e  'n  impis  cèill 
a  thoirt,  'nuair  chuimhnich  e  air  na  labhair  gruagach  an 
fhuilt  òir.  "O!"  arsa  Caomhan,  "  nach  robh  agamsa  nis 
madadh  na  maoile-mòire  's  nan  casan  lùthmhor !  Cha 
luaithe  labhair  e  'm  focal,  na  bha  'm  mada  còir  r'a  thaobh  ; 
agus  an  dèigh  dha  cuairt  no  dha  thoirt  mu  'n  bheinn, 
dh'fhag  e  eilid  chaisionn  an  t-slèibh  aig  bonn  a  choise. 
Thug  Caomhan  'na  dhèigh  sin  an  lochan  air,  agus  faicear 
lach  uaine  a'  mhuineil  òir  ag  itealaich  os  a  cheann.  "  O  !" 
arsa  Caomhan,  "  nach  robh  agamsa  nis  fitheach  dubh  an 
fhàsaich  a's  làidire  sgiath  's  a's  gèire  sùil!"  Ciia  luaithe 
thubhairt  e  so,  na  chunnaic  e  fìtheach  dubh  an  fhàsaich 
a'  dlùthachadh  air  an  lochan,  agus  air  ball  dh'  fhàg  e 
lach  uaine  a'  mhuineil  òir  r'a  thaobh.  Ràinig  e  'na 
dhèigh  sin  an  dubh-linne  dhorcha,  's  faicear  an  t-iasg 
tarra-gheal  airgiodach  àillidh  a'  snàmh  o  bhruaich  gu 
bruaich.  "  O  !"  arsa  Caomhan,  "  nach  robh  agamsa  'n 
dòbhran  donn  a  snàmhas  an  sruth  'sathumas  fo'n  tonn !" 
Ann  am  prioba  na  sùl,  cò  bha  'na  shuidhe  air  bruaich  an 
uillt  ach  an  dòbhran  còir.  Dh'  amhairc  e  'n  eudann 
Chaomhain  le  bàigh — thug  e  air  gu  grad  as  an  t-sealladh, 
agus  a  mach  a  dubh-linne  dhòcha  nan  gealag,  thug  e  'm 
breac  tarra-gheal  bu  loinnreiche  snuadh,  agus  leigear  e 
aig  cois  Chaomhain.  Thog  e  air  dhachaidh,  agus  fàgar  an 
earb,  an  lach,  agus  am  breac  bòidheach  air  stairsneach 
bothan  an  t-slèibh.  "  Buaidh  a's  piseach  le  Caomhan 
donn !"  arsa  'n  seann  duine.  "  Cha  do  chuir  a  ghuala  da 
rìreadh  ris,  nach  do  chuir  tuar  thairis.  Thig  a  stigh,  a 
Chaomhain ;  's  'nuair  bhleòghnas  gruagach  an  fhuilt  òir 
's  na  cìre  airgid  na  tri  mairt  mhaola  odhar,  fosglaidh  mi 
dhuit  dubh-cheist  na  cùise,  agus  tairngidh  sinn  gliocas  o 
fhasdadh  agus  o  thurus  Chaomhain." 

DUBH-CHEIST  NA  SgEULACHD  AIR  A  FOSGLADH. 

"  Cha  d'  fhàg  thusa  tigh  t'  athar  's  do  mhàthar  gun  an 
cead.  Beannachd  t'  athar  's  do  mhàthar  bha  'nad  chois, 
a  Chaomhain.  Cha  do  dhiùlt  thu  an  greim  do  'n  acrach 
'na  airc.  Bha  beannachd  nam  bochd  a'  d'  chois,  a 
Chaomhain. 

"  Binn  thu  fasdadh — gheall  thu  agus  choimhlion  thu; 
's  tha  duais  nam  fìrean  a'  d'  chois,  a  Chaomhain. 

"  Chunnaic  thu  an  coileach  òir  's  a'  chearc  airgid, 
buaireannan  an  uilc — an  sgleò  tha  òr  a's  airgiod  a'  cur 
air  an  t-sùil — chuimhnich  thu  do  ghealladh — ghluais  thu 
ann  an  slighe  do  dhleasdanais — bha  sonas  air  Caomhan. 
Dh'  fheuch  am  buaireadair  thu  a  rithist  fo  shamhladh 
slataig'  òir  a's  slataig'  airgid.  'S  iad  so  do  rèir  coslais  a 
b'  usa  ghlacadh ;  ach  chuimhnich  thu  do  ghealladh,  a 
Chaomhain,  agus  lean  thu  an  sprèidh.  'Nuair  nach 
deachaidh  aige  air  do  bhuaireadh  le  òr  agus  airgiod, 
dh'  fheuch  e  do  mhealladh  le  meas  bòidheach  na  coille. 
Chuir  e  mu  d'  choinneamh  gach  meas  a  chunnaic  thu 
riamh,  a's  dà-mheas-deug  nach  fac'  thu — ach  thionndaidh 
thu  air  falbh ;  's  ged  a  dh'  ìth  thu  dhiubh,  thug  thu  'n 
aire  nach  sàsuicheadh  iad  thu. 

"  'Nuair  nach  do  bhuadhaich  e  na  bha  'na  bheachd  le 
òr  no  airgiod,  no  leis  a'  mheas  a  bha  taitneach  do'n  t-sùil, 
dh'  fheuch  e  do  mhisneach — an  lasair  agus  an  tuil ;  ach 
chaidh  tu  tromhpa  ann  an  slighe  do  dhleasdanais,  agus 
thuig  thu  nach  robh  annta  ach  faoineis.  Chual'  thu  guth 
nan  dàna  naomh — fuaim  nan  laoidhean  milis — chaidh  tu 
stigh — 's  maith  a  fhuaras  tu ;  ach  lean  am  buaireadair  an 
sin  fèin  thu.  'S  maith  a  fhreagair  thu  e — '  Eisdidh  mise 
'm  focal.'  Chunna'  tu  'n  t-ionaltradh  lòm  's  an  fhalaire 
àrd  mheanmnach  le  'searrach  mear  a'  deanamh  gaird- 
eachais  air.  Mar  sin  gu  tric,  a  Chaomhain,  san  t-saoghal : 
tha  tigh  na  h-aoidheachd  air  uairibh  gann ;  ach  tha  sith, 
gàirdeachas,  agus  cinneachdainn  'na  thaic.  Chunna'  tu 
an  t-ionaltradh  'fàsail,  agus  gach  ceithir-chasach  chum 
bàsachadh  leis  a'  chaoile  :  mar  sin  san  t-saoghal,  tigh  a' 
bhodaich  chrìonnta ;  tha  pailteas  ann,  ach  cha  'n  'eil  aige 
cridhe  chum  a  shealbhachadh — tha  gainne  am  meadhon 
a'  phailteis — tha  daol  aig  bun  gach  freumha,  agus  tha 
gach  blàth  air  seargadh. 

"  Chunnaic  thu  an  lochan  bòidheach— chuala  tu 
caithream  nam  buidhnean  sona  bha  triall  gu  tìr  na  grèine. 
Sin  agad  iadsan  a  thug  fainear  mo  ghuidhe  agus  a  bha 
glic  'nan  latha  fèin.  Chuala  tu  tuireadh  cràiteach  na 
muinntir  eile  bha  triall  gu  tìr  an  dorchadais.  'S  iadsan 
an  sluagh  gun  tuigse  gun  fhìrinn  gun  dìlseachd,  a  chuir 
an  suarachas  gach  sanas,  agus  a  nis  tha  iad  a'  caoidh  gu 
truagh.  Cha  d'  rinn  thu  tàir  air  caoimhneas  agus  aoidh- 
eachd  nam  bochd;  ghabh  thu  ann  an  càirdeas  na  thairg- 
eadh  g-u  fialaidh ;  cha  do  nàraich  thu  an  t-ainnis — leis  a 
so  naisg  thu  an  dìlseachd.  Sheas  thu  do  ghealladh — lean 
thu  an  sprèidh — choisinn  thu  do  dbuais — dh'  earb  mi  do 
mhisneach.  Cha  do  mheataich  duilgheadas  thusa ;  chuir 
thu  do  ghuala  riutha,  's  chaidh  leat.  Dh'  fhiosraich  thu 
nach  robh  mada  na  maile-mòire,  fitheach  dubh  an  fhàs- 
aich,  no  dòbhran  donn  an  iasgaich,  gun  am  feum.  Cha 
d'thug  thu  cèill;  agus  a  nis,  a  Chaomhain,  mhic  Ghorla- 
nan-treud,  èisd  rium.  'Aisig,'  ars'  thusa,  '  dhomh  mo 
phiuthar  àillidh  agus  bràithrean  mo  ghaoil  tha  agad  fo 
dhraoidheach  ' — Fo  dhraoidheachd,  a  Chaomhain  !  Ciod 
è  draoidheachd  ?  Innleachd  charach  nan  cealgach — leis- 
geul  baoth  nan  gealtach.  Ciod  è  draoidheachd  ?  Bòcan 
nan  amadan — culaidh-uamhais  nan  lag-chridheach — ni 
nach  robh,  nach  'eil,  's  nach  bì.  An  aghaidh  an  dleas- 
annaiche  's  an  fhìrean,  cha 'n  'eil  draoidheachd  'na 
h-ìnnleachd.  Do  phiuthar,  àilleagan  an  fhuilt  òir  's  na 
cìre  airgid,  gheibh  thu  leat  dhachaidh ;  ach  do  bhràith- 
rean,  ged  tha  iad  beò,  rinn  leisg  as  mi-dhilseachd  iad  'nan 
allabanaich  gun  dachaidh  gun  charaid.  Imich  thusa  chum 
tighe  t'  athar,  a  Chaomhain,  agus  taisg  ann  ad  chridhe 
na  chunnaic  's  na  chuala. — "Agus  cò  thusa,"  arsa 
Caomhan,  "  tha  labhairt  ?  " 

"  'S  mise,"  arsa  'n  seann  duine,  "  Spiorad  na  h-aoise. 
Slàn  leat,  a  Chaomhain !  Beannachd  na  h-aoise  gu  robh 
air  do  shiubhal  's  air  t'  imeachd." 

MU  CHALUM-CILLE. 

Hugadh  an  duine  ainmeil  so  ann  an  Eirinn  :  thàinig  e  o 
theaghlach  rìoghail  na  dùthcha  sin ;  agus  bha  e  mar  an 
ceudna  'an  dlùth- dhàimji  do  righribh  na  h-Alba.  B'  e 
'athair  Felim  mac  Fhearghuis ;  a's  b'  odha  e  do  Niall 
uaibhreach,  righ  mòr  na  h-Eirionn.  Rugadh  e  aans  a' 
bhliadhna  521.  A  nuas  o  'òige  thaisbean  e  urrad  tùir 
agus  toirt-fainear,  urrad  do  dhiadhachd  agus  do  thuigse 
cheart,  's  gu  n  chuireadh  air  leth  e  o  àm  a  leanabais  air- 
son  ministeireachd  an  t-soisgeul ;  agus  ghnàthaicheadh  na 
h-uile  mheadhona  chum  fòghlum  iomchuidh  a  thoirt  dà, 
freagarrach  airson  na  h-oifig  chudbhromaich  sin.  Bha  e 
air  a  chàramh  fo  na  daoinibh  a  b'  fhòghluimte  r'a  linn ; 
thug  e  bàrr  gu  luath  air  gach  aon  a  bha  maille  ris ;  agus 
bha  'chliù  gu  moch  a  mach  air  feadh  na  tìre.  Bha  e 
greis  fo  chùram  an  naoimh  ainmeil  sin,  Ciaran :  esan  a 
thàinig  ;na  dhèigh  sin  a  nall  do  dh'  Albuinn  a  shearmon- 
achadh  Chriosd.  Ann  an  Ceann-tìre  Earraghael,  shear- 
monaich  an  duine  math  sin ;  agus  tha  loch  agus  sgìreachd 
Chille-Ciarain  san  dùthaich  sin  air  an  ainmeachadh  air. 
Mun  robh  Calum-Cille  ochd  bliadhna-fichead  a  dh'  aois, 
shuidhich  e  eaglaisean  'an  Eirinn  :  'na  dhèigh  sin  chaidh 
e  thairis  gu  tìr-mòr  na  h  Eorpa.  Bha  e  ainmeil  san 
Eadailt  agus  san  Fhraing  airson  'fhòghlum  agus  a 
bheusan.  Dh'fheuch  righre  na  Frainge  r'a  chumail  aca 
fèin;  agus,  anns  an  dòchas  sin,  rinn  iad  geallaidhne  mòra 
dha ;  ach  thubhairt  esan  riu,  "  B'  fhearr  leam  gu  mòr  a 
bhi  feumail  ri  m'  linn  na  bhi  saoibhir ;  air  sgàth  Chriosd, 
agus  airson  mo  ghràidh  dha,  dhealaich  mi  ri  m'bheartas 
fèin ;  chuir  mi  cùl  ri  m'  oighreachd  fèin,  's  cha  bu  shuar- 
rach  i,  's  cha  dùgh  dhomh  nis  gu'n  sanntaichinn  beartas 
dhaoin'  eile." 

Cha  'n  'eil  fios  cinnteach  c'uin  a  phill  e  air  ais  do 
Eirinn.  Bha  'n  t-eilean  san  àm  sin  a'  sealbhachadh  solus 
an  t-soisgeil  ann  an  tomhas  àrd  :  bha  e  làn  do  dhaoinibh 
diadhaidh  am  feadh  a  bha  Albuinn  'na  fàsach  fìadhaich, 
ann  an  aineolas,  agus  fo  shaobh-chràbhadh  muladach. 
Mhothaich  an  naomh  Calum  dha  so  le  truas,  agus  ge  nach 
robh  fàth  a  dhòchais  ro-mhòr,  chuir  e  roimhe  dol  a  mach 
mar  abstol  do  na  cearnaibh  dorcha  sin.    Leis  a'  bheachd 

sin,  dh'fhàg  e  a  dhùthaich  anns  a'  bhliadhna  563 ;  agus, 
ann  an  curach  beag,  ie  dhà-dheug  do  luchd-leanmhuinn 
thaghta  ghràdhaich,  ràinig  e  'n  t-eilean  uaigneach  sin 
cùlthaobh  Mhuile,  ris  an  abair  iad  o'n  àm  sin  I  Chalum- 
Chille.  Bha  'n  duine  math  mu'm  bheil  sinn  a'  labhairt 
a  nis  dà  bhliadhn'  agus  dà  fhichead  a  dh'  aois.  Bu 
chudthromach  an  obair  a  ghabh  e  os  làimh,  agus  b'  uamh- 
asach  na  grabaidh  a  bha  'na  rathad.  Cha  'n  ann  gu 
dearbh  gun  anabharra  neirt  inntinn  agus  cuirp  a  thigeadh 
dha  an  oidheirp  idir  a  thabhairt.  Bha  muinntir  na 
h-Alba  san  àm  sin  ann  an  staid  choimheach,  bhorb  :  bha 
iad  co  suarach  mu  naomhachd  an  duine  bheannuichte,  's 
gur  tric  a  shònraich  iad  a  chur  gu  bàs.  Bha  righ  na 
dùthcha  cosmhuil  r'a  chuid  daoine.  A'  cheud  uair  a 
thàinig  Calum-Cille  dh'  ionnsuidh  a  lùchuirt,  a  bha  san 
àm  sin  aig  ceann  na  h-aird-an-ear  do  Loch-Nis,  dh'àithn 
e  'n  dorus  a  dhruideadh  'na  'eudann,  's  gun  an  aoidheachd 
choitchionn  a  thoirt  da  fein  no  dhoibhsan  a  bha  maille  ris. 
Bha  na  sagartan  Druidhneach  aghartach  saoithreach  ann 
an  cur  'na  aghaidh  :  bha  iad  teòma,  seòlta,  ìnnleachdach, 
agus  cumhachdach ;  agus  bha  uachdarain  na  dùthcha  air 
an  taobh.  Bha  'n  dùthaich  fèin  san  àm  sin  mar  aon 
fhàsach  mòr,  gun  slighe  no  rathad  tèaruinte  tre  na  coillt- 
ibh  tiugha  dorcha ;  agus  bha  na  monaidhean  f arsuing  làn 
do  bheathaichibh  fìadhaich  a  bha  'n  cunnart,  iomad  agus 
iomad  uair,  an  naomh  so  a  mhilleadh  agus  a  sgrios,  'nuair 
a  bha  e  'g  imeachd  o  chearna  gu  cearna  ann  an  obair  a 
Thighearna.  A  thuilleadh  air  so,  bha  e  fèin  'na  ghiùlan 
agus  'na  chleachdadh  co  fada  dealaichte  o  mhuinntir  na 
dùthcha,  's  nach  feudadh  e  gun  bhi  mi-thaitneach  leo. 
B'àbhaist  da  trasgadh  fad  làithean,  a  bhi  'na  chaithris 
ri  ùrnuigh  fad  oidhchean.  Bha  e  air  a  cheusadh  do  'n 
t-saoghal,  agus  bu  shuarach  leis  toileachas-inntinn  na 
beatha.  Chuir  e  cùl  ris  na  nithibh  sin,  a  tha  daoin'  eile 
a'  meas  neo-chiontach  agus  feumail.  'Nuair  bha  e  sèa- 
bliadhn'-deug  agus  trì  fìchead,  b'  e  'n  t-urlar  fuar  a  bu 
leaba  dha,  's  a'  chlach  chruaidh  bu  cheann-adhairt  dha. 
Ach  a  dh'  aindeoin  so  uile,  bhuadhaich  e  'na  shaothair, 
agus  sin  ann  an  tomhas  mìorbhuileach.  Fad  cheithir- 
bliadhn'-deug-thar-fhichead,  shaoithrich  e,  a'  socrachadh 
eaglaisean,  agus  a'  craobh-sgaoileadh  eòlas  Chriosd.  R'a 
linn  fèin  chunnaic  e  'n  creidimh  Druidhneach  air  a  chur 

fodha,  agus  rioghachd  na  h-Alba  air  a  h-iompachadh  gu 
aidmheil  an  t-soisgeil.  Bha  eagiaisean  air  an  socrachadh 
ann  an  iomacl  cearna,  agus  tharta  air  fad,  eadar  Albuinn 
agus  Eirinn,  bha  e  fèin  'na  uachdaran. 

Tha  daoine  fòghluimte  ag  innseadh  dhuinn  gu'n  do 
shocraich  e,  'na  latha  fèin,  trì  cheud  eaglais,  agus  gu'n  do 
stèighich  e  ceud  tigh-manaich ;  agus  ann  an  eachdraidh 
na  h-Eirionn  tha  e  air  'innseadh  dhuinn  nach  robh  aon 
duine  riamh  a  rinn  na  h-urrad  do  chraobh-sgaoileadh  an 
t-soisgeil  ann  an  Eirinn  ris,  ach  Pàdruig,  àrd-naomh  na 
dùthcha  sin.  Bha  meas  mòr  air  anns  gach  àit  an  deach- 
aidh  e,  fad  as,  agus  dlùth  do  làimh  :  'nuair  a  dh'  fhàgadh 
e  'eilean  fèin,  's  a  rachadh  e  mach  air  feadh  na  tìre, 
chruinnicheadh  sluagh  na  dùthcha  'na  dhèigh,  a  dh'iarr- 
aidh  a  bheannachd,  's  a  dh'èisdeachd  r'a  theagasg.  Ma 
's  e  eadhon  an  t-àit  an  robh  e  chòmhnuidh,  bha  e  air  a 
mheas  naomh ;  agus  b'  e  iarrtas  deireannach,  agus  miann 
righrean,  fad  linntean,  a  bhi  air  an  adhlacadh  ann,  agus 
codal  a'  bhàis  a  ghabhail  ann  an  ùir  an  eilein  shona  sin. 
Gu  cinnteach  bha  e  'na  lòchran  mòr  'na  latha  fèin  :  bha 
beannachd  Dhè  air  mhodh  ro-àraidh  an  cois  a  shaoith- 
reach. 


Ann  an  eachdraidh  Chalum-Chille  tha  sinn  a'  leughadh 
gu'n  robh  e,  air  mhodh  àraidh,  misneachail  agus  làn  do 
eud  naomh.  'Nuair  a  thàinig  e  nall  à  h-Eirinn  bha  e  làn 
eòlais  air  gach  cunnart  agus  doilghiodas  a  bha  roimhe ; 
ach  cha  do  tharruing  e  air  ais.  Chuidh  e  air  Dia  deich- 
bliadhna-fichead  a  chur  r'a  bheatha,  chum  saoithreachadh 
'na  obair  fèin ;  agus  bha  dòchas  aige,  trid  còmhnadh  an 
Uile-chumhachdaich,  anns  an  ùine  sin  gu'm  buadhaich- 
eadh  e  anns  na  bha  'na  bheachd.  Bha  e  comharraichte 
airson  a  ghliocais  :  cha  'n  f  heudar  dearbhadh  a's  làidire  a 
bhi  againn  air  so,  na 'n  dòigh  iongantach  air  an  do 
choisinn  e  sìth  agus  càirdeas  nan  rìgh  uaibhreach,  borb, 
a  bha  r'a  linn ;  an  dòigh  san  do  chum  e  suas  auchdaran- 
achd  thairis  air  ceudaibh  eaglais  a  bha  fo  'riaghladh,  ann 
an  rìoghachdaibh  a  bha  dealaichte  o  chèile  ann  an  cainnt 
agus  ann  an  cleachdadh  ;  mar  an  ceudna,  an  dòigh  anns 

an  d' àraich  e  a  liuthacl  òigridh,  a  thàinig  a  ghabhail 
fòghluim  fodha;  agus  am  modh  anns  an  do  thagh  e 
aodhairean  airson  a  liuthad  eaglais  'sa  bha  'n  earbsa  ris.  t 
Cha  'n  ann  gun  ghliocas  mòr  a  bha  so  r'a  dheanamh,  air 
dòigh  a  chosnadh  meas  agus  urram  dha  o  gach  tìr,  a  bha 
meudachadh  fhad  's  bu  bheò  e. 

Leis  gach  buaidh  eile,  tha  e  air  'innseadh  dhuinn,  gu'n 
robh  aige  cruth  àrd  dreachmhor ;  aghaidh  shuilbhearra, 
thaitneach  ;  guth  smachdail  cumhachdach,  a  b'  urrainn  da 
air  uairibh  a  thogail  mar  thoirm  tàirneanaich :  tha 
Adhamhnan  ag  aithris,  ann  an  eachdraidh  a  bheatha, 
gu'n  cluinnt'  e  gu  soilleir  dlùth  do  mhìl'  air  astar  a'  seinn 
shalm. 

Ach  's  ann  airson  a  chràbhaidh,  agus  a  dhiadhachd  a 
bha  'n  duin'  ainmeil  so  co  comharraichte.  'Na  uile 
chainnt,  agus  'na  ghiùlan  gu  lèir  bha  'n  spiorad  so  an 
uachdar.  Ghiùlain  e  air  'inntinn,  anns  gach  còmhdhail 
agus  anns  gach  àm,  mothachadh  daingeann  beò  air  gnàth- 
làthaireachd  agus  sùil-choimhead  an  Tighearna.  "An  àill 
leat,"  arsa  Coibhi,  an  t-àrd-Dhruidh,  ris  air  còmhdhail 
àraidh,  "  seòladh  am  màireach?" — "  Air  an  treas  là," 
fhreagair  Calum,  "  ma  's  deònach  le  Dia,  's  gu  'm  bi  mi 
beò." — "Cha'n  urrainn  duit,"  a  deir  an  Druidh  ;  "  bheir 
mis'  air  an  stoirm  èiridh,  agus  air  a'ghaoith  sèideadh  ann 
ad  aghaidh  :  sgaoilidh  mi  ceò  agus  dorchadas  mu'n  cuairt 
duit."  Fhreagair  an  duine  naomh  e,  "  iha  na  h-uile  ni 
fo  smachd  an  Uile-chumhachdaich ;  'na  ainm-san  tha  mi 
gabhail  gach  ni  os  làimh  ;  fo  stiuradh  a  fhreasdail  theid 
mi  mach,  's  cha  bhi  eagal  orm." 

Bha  spiorad  na  diadhachd  r'a  fhaicinn  'na  uile 
ghiùlan.  Bha  'bheatha  air  a  caitheamh  ann  an  ùrnuigh 
agus  am  moladh :  moch  agus  anmoch,  ge  b' e  àit  am 
bitheadh  e,  cha  do  leig  e  aon  là  seachad  gun  ùrnuigh  fholl- 
aiseach  a  chur  suas :  am  measg  naimhdean,  luchd-fochaid 
agus  magaidh,  bhuadhaich  e  sa'  chleachdadh  so.  'Nuair 
nach  robh,,  fardoch  os  a,  cheann,  no  fasgadh  thairis  air, 
ghlòraich  esah  Dia  le  aoradh  riaghailteach  agus  follaiseach. 
A  bhàrr  air  so,  bha  àmanna  àraidh  aige  airson  ùrnuigh 
dhìomhair  'na  sheòmar  fèin  agus  'na  eaglais  fèin.  Anns 
an  lagan  uaigneach,  ann  an  sàmhchair  na  h-oidhche,  's 
gach  aon  mu'n  cuairt  do  'nan  suain,  b'àbhaist  dhà-san 
'anam  a  dhòrtadh  a  mach  ann  an  ùrnuigh  do  'n  Dia  a 

chruthaich  e.  Tha  aon  àit  ann  an  eilean  I  far  am  bu 
ghnàth  do'n  duine  naomh  so  mòran  d'a  ùine  a  chaitheamh 
ann  an  co'-chomunn  ri  'Dhia  agus  ri  'Shlànuighear.  Tha 
'n  t-àit  air  a  chomharrachadh  gus  an  là  'n  diugh  fo  'n 
ainm  Choc-nan-aingeal ;  a  thaobh  na  barail  a  bh'  aig 
daoinibh  air  a  'chuideachd  ghlòrmhor  a  Ì5ha  'g  iathadh 
mu  'thimchioll  air  na  h-àmannaibh  naomha  sin.  Cha  do 
ghabh  e  riamh  ni  air  bith  os  làimh,  agus  cha  do  thòisich 
e  air  obair  sam  bith,  gus  'n  do  ghuidh  e  air  tùs  soirbh- 
eachadh  o  Dhia.  Mun  rachadh  e  stigh  'na  charbad  beag, 
dh'  asluicheadh  e  beannachd  an  Ti  sin  a  b'  urrainn  a 
chumail  o  thuisleadh.  Ma  chaidh  bainne  na  buaile 
seachad  air  gach  la,  cha  deach  e  riamh  seachad  air  gun  a 
bheannachadh.  'Nuair  chitheadh  e  'n  t-arbhar  a'  teachd 
fo  dhèis,  "Gu  ma  beannuichte,"  theireadh  esan,  "gu'n 
robh  Dia  airson  a  mhaitheis."  Ge  b'  e  àird  as  an  sèideadh 
a  ghaoth,  bha  esan  taingeil ;  oir  bha'caraid  èigin  'na 
bheachd  do'n  robh  i  freagarrach.  Cha  deachaidh  e 
riamh  a  stigh  a  dh'  amharc  caraid  caoimh  nach  bi  haleluia 
a  cheud  fhàilte  :  agus  bha  cuirm  spioradail  aig  'anam  mun 
d'fhuair  a  cholann  lòn.  Tha  e  agfainn  uime  ann  an 
eachdraidh,  gu'n  deachaidh  e,  air  àm  àraidh,  a  dh'  amharc 
an  naoimh  urramaich  sin,  Centigern,  a  bha  chòmhnuidh 
san  àite  sin  far  am  bheil  baile-mòr  Ghlaschu  air  a  thogail. 
'Nuair  a  dhlùthaich  e  air  an  tigh  san  robh  na  manaich  a 
chòmhnuidh,  chaidh  iad  uile  mach  g'a  choinneachadh  le 
laoidhibh  naomha,  agus  thàinig  esan  's  a  chàirdean  air 
an  aghaidh  a'  seinn  haleluia  bhinn.  An  ìoghnadh  ged  a 
chinn  obair  an  Tighearna  ann  an  làimh^an  duine  so,  a 
bha  co  dùrachdach,  eudmhor,  seasmhach  ann  an  ùrnuigh? 
Do  'n  fhear-theagaisg  a  tha  mar  so  a'  caitheamh  a  làithean 
tha  gach  nì  comasach. 


Bha  Calum-Cille,  'na  chòmhradh,  co  stòlda  mhothaichte, 
's  gu  bheil  e  'air  'aithris  uime,  nach  cualas  a  riamh  e 
Tabhairt  focal  faoin,  's  nach  deachaidh  e  riamh  nùll  no 
nall  o'n  fhìrinn  ghloin,  ann  am  feal-dhà,  no  da  rìreadh. 
Mar  so  choisinn  e  meas  righrean  :  sodal  no  miodal  cainnte 

cha  do  chleachd  e  riu  air  àm  sam  bith.  Dh'  fheoraich 
Aodh,  righ  Eirinn  deth  am  biodh  esan  air  a  thèarnadh  : 
f  "  'S  gann  duit,"  arsa  Calum-Cille,  "  mur  atharraich  thu. 
do  chaithe-beatha ;  mur  dean  thu  aithreachas  tràth  agus 
1  trèibhdhireach,  's  mur  bi  thu  a'  d'  dhuine  nuadh  à  so  a 
mach."  Mar  bha  còmhradh  Chalum-Chille  spioradail, 
bha  a  chaithe-beatha  feumail.  'Na  uile  ghnìomharaibh  / 
thaisbein  e  gu'm  bu  duine  le  Dia  e :  bha  naomhachd  do 
Dhia,  agus  feumalachd  do  dhaoinibh  follaiseach  'na  uile 
dheanadas.  Bha  am  meas  so  aig  daoinibh  air.  Thubh- 
airt  Aidan,  aon  do  righribh  na  h-Alba,  ris,  "Cha  lèir 
dhomh  lochd  no  mearachd  a'  d'  ghiùlan,  's  cha  mhò  tha 
f  aoineachd  a'  d'  chainnt ;  ach  innis  domh  am  bheil  aon 
togradh  chum  peacaidh  ann  ad  chridhe?"  Fhreagair 
Calum-Cille  e  mar  bhuineadh  do  Chriosduidh,  "  Is  duine 
mi ;  agus  mar  thachras  do  gach  duine,  tha  m'  an-tograidh 
agus  m'  ana-mianna  fèin  a'  dùsgadh  an  taobh  a  stigh 
dhiom;  ach  cha  ghabhainn  do  rìoghachd,  seadh,  an 
saoghal  's  na  'bheil  air  'uachdar,  agus  le  m'  fhiosrachadh 
gèilleachdainn  do  a  h-aon  diubh." 

Bha  'chaoimhneas  agus  a  chàirdeas  do  gach  aon, 
comharaichte,  d'  an  anamaibh  agus  d'  an  corpaibh.  Bha 
e  co  fia|.aidh  's  gu'm  feudadh  aon  neach  leis  am  b'  àill 
teachd  a  dh'  ionnsuidh  a  thighe  gun  chuireadh  gun  sgàth, 
agus  fuireach  maille  ris  co  fad  's  bu  mhiann  leis.  Cha 
robh  ni  sam  bith  a  chuir  triobluid  air,  ach  dìorras  agus 
cruadhas  a'  pheacaidh.  Na  h-osnaichean  a's  doimhne 
dh'  èirich  o  'chridhe,  's  ann  an  uair  a  chluinneadh  e  mu 
bhàs  peacaich  gun  iompachadh ;  ach  do'n  aithreachan 
thruagh,  do  luchd  a'  chridhe  bhriste,  bhrùite,  bha  'anam 
do  ghnàth  làn  do  thruacantas. 

B'  e  gràdh  do  anamaibh  dhaoine  an  togradh  bu  làidire 
bha  'na  chridhe,  agus  seirc  agus  caoimhneas  do  na  bochd- 
aibh  an  t-aon  a  b'  fhaigse.  Thog  naomh  urramach 
eaglais  àrd  dhreachmhor ;  agus  'nuair  bha  i  criochnaichte 
thug  e  a  thriùir  chaomh  chompanaich  g'a  faicinn,  Ciaran, 
Coinneach,  agus  Calum.  "  Innsibh  dhomh,"  deir  esan, 
"  cia  leis  bu  mhiann  leibh  an  eaglais  so  a  bhi  làn,  nam 
faigheadh  sibh  'ur  n-iarrtus."  Fhreagair  Ciaran  air  tus, 
"B'fhearr  leam  gu 'm  biodh  i  làn  agam  do  dhaoinibh 
naomh,  a  sheinn  moladh  do  'n  Dia  bheò." — "  Air  mo 
shons',"  a  deir  Coinneach,  "  bu  mhiann  leam  i  bhi  làn  do 

leabhraichibh  naomh,  a  gheibheadh  mòran  do  dhaoinibh 
fòghlumta  ran  leughadh,  chum  gu'm  biodh  an  sluagh  air 
an  teagasg,  agus  air  an  dùsgadh  gu  seirbhis  a  dheanamh 
do  Dhia."— "  Agus  bu  mhiann  leamsa,"  deir  Calum,  "  gu'n 
robh  à  làn  agam  do  airgiod  agus  do  òr  leis  an  togainn 
eaglaisean,  agus  tighean  do  na  manaich,  agus  leis  am 
fuasglainn  air  uireasbhuidh  nam  bochd."  — "  Agus 
dhuitse,"  deir  an  naomh  a  chuir  a'  cheist  orra,  "  dhuitse 
bheir  Dia  cumhachd  a  dheanamh  mar  is  àill  leat." 

Bha  'iochd  agus  a  chaoimhneas  comharaichte,  cha  'n 
ann  a  mhàin  do  dhaoinibh,  ach  do  na  h-ainmhidhibh  a 
b  ìsle.  Thàinig  Ceann-feadhna  àraidh  latha  d'  a  ionns- 
uidh,  agus  dh'  asluich  e  air  a'  bhiodag  aige  a  bheann- 
achadh.  Ghabh  Calum  i  'na  làimh,  agus  thubhairt  e, 
"  Deònaich  a  Dhè,  nach  tig  an  latha  a  dhòirtear  leatha 
fuil  duine  no  beathaich."  Bha  e  'na  sheasamh  là  air 
cnoc  àrd  ann  an  I,  agus  chunnaic  e  eun  ag  itealaich  a  nall 
o  Eirinn,  's  e  air  a  chlaoidh  co  mòr,  's  gu'm  b'  eigin  da 
luidhe  air  uchd  na  tuinne,  mun  d'  fhuair  e  gu  tìr : 
"  Imich,"  arsa  Calum,  ri  h-aon  do  na  manaich  a  bha  maille 
ris,  "  far  am  bheil  an  t-eun  bochd  ud :  thoir  a  dh'  ionns- 
uidh  an  tighe  e,  agus  beathaich  e  gus  am  fàs  e  làidir  gu 
dol  air  ais  d'a  dhùthaich."  Rinn  am  manach  mar  dh' 
iarradh  air;  agus  thubhairt  Calum  caomh  ris,  "Airson 
do  chaoimhneis  agus  t' aoidheachd  do'n  eun  bhochd  ud, 
gu'm  beannaicheadh  Dia  thu,  a  bhràthair  ghràdhaich." 

Ach  cha  'n  ann  an  duilleig  no  dhà  do  leabhar  beag  mar 
so,  a  dh'fheudar  eachdraidh  an  duine  mhaith  so  a  chur 
sìos.  Trì  bliadhna  mun  d'  eug  e,  thuig  e  gu  'n  robh  e 
dlùth  air  a  chrìch.  Thug  e  ioma  sanus  mu  so  d'  a 
chàirdibh.  Aon  là,  gu  h-àraidh,  ann  an  toiseach  an 
t-sàmhraidh,  chaidh  e,  's  e  lag,  'na  charbad  beag,  gu  ceann 
eir  an  eilein,  far  an  robh  na  manaich  ag  obair ;  agus 
dh'  innis  e  dhoibh  gu'n  robh  e  gu  dealachadh  riu  an  ùine 
gheàrr ;  agus  air  dhà  faicinn  gu'n  robh  iad  fo  thriobluid, 
thug  e  gach  misneach  dhoibh  a  dh'fheudadh  e.  Bha  'n 
t-eilean  gu  lèir  'na  shealladh  :  ghairm  e  iad  m'a  thimchioll, 
agus  chuir  e  suas,  air  an  son,  ùrnuigh  dhùrachdach,  a' 
guidheadh,  Gu'm  beannaicheadh  Dia  an  t-eilean  gràdhach 
so,  agus  na  tha  air  'uachdar ;  agus,  a  deir  esan,  bithidh  e 
air  a  bheannachadh,  agus  soirbhichidh  leibh  am  feadh  'sa 
bhios  sibh  cuimhneach  air  Dia.    Ochd  làithean  'na  dèigh 

sin,  chaidh  'e  le  Diarmad  a  stigh  do'n  t-sabhal,  far  am 
fac'  e  cnatag  mhòr  shìl.  "  Taing  do  Dhia,"  ars'  esan, 
**  a  dh'òrduich  pailteas  air  a'  bhliadhna  so  do  m'  mhan- 
aich  ghràdhach,  agus  mi  'gam  fàgail."  Air  là  a  bhàis 
thubhairt  e  ri  Diarmad,  "  'S  e  'n  diugh  là  na  sàbaid,  's  e 
sin  là  na  fois  :  agus  gu  cinnteach  bithidh  e  'na  là  fois 
dhomhsa :  'se  'n  diugh  an  là  mu  dheireadh  do  m'  thurus 
sgìth  :  tha  cuairt  mo  chèilidh  dlùth  air  a  bhi  seachad. 
An  nochd  air  mheadhon-oidhche,  thèid  mise  air  turus  mo 
shinnsir.  Dheònaich  thus',  a  Dhè  uile-ghràsmhoir  am 
fiosrachadh  so  dhomh ;  agus  'se  uile  iarratas  m'  anama  a 
bhi  maille  riut."  Ghuil  Diarmad  gu  goirt.  Tiota  beag 
'na  dhèigh  sin,  thill  e  stigh  g'a  sheòmar,  agus  chuir  e 
seachad  beagan  d'a  ùine  ann  an  leughadh  leabhar  nan 
Salm.  Chaidh  e  san  fheasgar  a  stigh  do'n  eaglais  an  àm 
na  h-urnuigh.  Thill  e  'na  dhèigh  sin  a  dh'  ionnsuidh  a 
thighe,  agus  shuidh  e  air  taobh  a  leapach,  a'  toirt  earail 
air  Diarmad  a  bhriathra  deireannach  innseadh  do  na 
bràithribh.  "  'Se  mo  ghuidhse  as  'ur  leth,  a  chlann 
ionmhuinn,  gu'm  bi  sibh  beò  ann  an  sith,  gu'n  gràdhaich 
sibh  a  chèile  ann  an  seirc  anama ;  agus  ma  ni  sibh  so  mar 
is  cubhaidh  do  naoimh  a  dheanamh,  an  Dia  sin  a  tha  'na 
thaic  d'a  mhuinntir  fèin  seasaidh  sibh  anns  gach  càs : 
cha  dìobair  e  sibh  a  chaoidh.  Tha  mise  nis  a'  dol  a 
chòmhnuidh  maille  ris,  agus  's  i  m'  ùrnuigh  'an  glac  a' 
bhàis  gu'n  deònaicheadh  e  fèin  duibh  cuibhrionn  iomch- 
uidh  do  nithibh  na  beatha  so,  agus  co-roinn  àrd  do  'n 
t-subhachas  shìorruidh  a  dh'  uidheamaich  e  dhoibhsan  a 
bhios  dìleas  gu  bàs." 

'Na  dhèigh  so,  bha  e  'na  thosd,  gus  'n  do  bhuail  an 
clag  air  mheadhon-oidhche,  an  t-àm  a  b'  àbhaist  do  na 
manaich  cruinneachadh  chum  ùrnuigh.  Dh'  èirich  e  gu 
grad :  ràinig  e  'n  eagiais  roimh  chàch,  agus  leig  se  e  fèin 
sìos  air  a  ghlùinibh  aig  an  altair :  bha  Diarmad  'na 
dhèigh :  chaidh  e  stigh  mun  do  lasadh  an  solus,  a' 
glaodhaich  le  guth  ard  muladach,  "O  Athair !  Athair ! 
c'àit  am  bheil  thu  ?  Athair  chaoimh !  c'àit  am  bheil 
thu  1 "  Fhuair  se  e  'na  shìneadh  air  'aghaidh  aig  an 
altair :  shuidh  e  làimh  ris,  agus  thog  e  'cheann  air  'uchd. 
Thàinig  na  bràithrean  a  stigh  le  solus ;  's  an  uair  a 
chunnaic  iad  an  athair  spioradail  a'  toirt  suas  an  deò, 
thog  iad  suas  aon  tuireadh  muladach,  tìamhaidh.  Bha 

e  mothachail  fathast :  dh'  amhairc  e  mu  'n  cuairt  da  le 
sìth,  agus  àrd-shòlas  'na  ghnuis :  dh'  fheuch  e  ri  'm 
beannachadh,  agus  le  còmhnadh  Dhiarmaid  thog  e  'làmh 
ri  nèamh.  Dh'  fhàilnich  a  chainnt :  thill  'anam  chum  an 
Dè  o'n  d'  thòinig  e.  Ged  a  bha  e  marbh,  bha  'choltas 
mar  neach  a  bhiodh  ann  an  suain  chiùin.  Sheinn  iad 
laoidh ;  agus  ghiùlain  iad  a  chorp  chum  an  tighe :  chum 
iad  air  uachdar  e  fad  thrì  làithean,  làithean  a  chaith  iad 
ann  an  aoradh  tìamhaidh  milis  do  Dhia.  Bha  corp  an 
duine  naoimh  so  air  a  chàramh  ann  an  anart  geal,  air  a 
chur  ann  an  "  caisil-chrò,"  no  mar  theirear  ciste-mhairbh, 
a  dh'  uidheamaicheadh  air  a  shon :  bha  e  'na  dhèigh  sin 
air  a  chàramh  anns  an  ùir,  gu  èiridh  faidheòidh  chum 
glòir  shìorruidh  air  là  na  h-aiseirigh.  Mar  so  chaochail 
Calum-Cille,  air  an  naothamh  là  do  mhios  meadhonach 
an  t-sàmhraidh,  sa'  bliadhna  597,  air  dha  bhi  seachd- 
bliadhna-deug  agus  trì  fìchead  a  dh'  aois.  Tha  e  nis  maille 
ri  Aithrichibh,  Fàidhibh,  agus  Abstolaibh,  agus  mìltibh 
do  naoimh  a  tha  air  an  èideadh  ann  an  trusganaibh  fada 
geala,  a  chaidh  nigheadh  ann  am  fuil  an  Uain,  's  a  tha 
'ga  leantuinn  ge  b'  e  taobh  a  thèid  e. 

Gu'n  tugadh  Dia  dhuinn  uile  gràs  gu  feum  a  dhean- 
amh  do  eachdraidh  an  duine  so,  chum  bhi  air  ar 
brosnuchadh  gu  bhi  'nar  luchd-leanmhuinn  orra-san  a  tha 
nis  tre  chreidimh  a'  sealbhachadh  nan  geallanna.  Amen. 


I  CHALUM-CHILLE. 

Buinidh  an  t-eilean  ainmeil  so  do  sgìreachd  an  Kois 
Mhuilich.  Tha  e  trì  mìF  air  fad,  agus  mìl'  air  leud. 
Chaidh  sinn  gu  tìr  aig  Camus-nam-Mairtireach,  an  t-àit 
anns  am  b'  àbhaist  doibh  cuirp  nan  daoine  a  dh'  adhlaic- 
eadh  san  eilean  so  a  chur  air  tìr.  Beagan  os  ceann  a' 
phuirt  so,  tha  àit  air  a  chuairteachadh  le  sean  bhalla 
cloiche,  ris  an  abair  iad  Clachan-nan-Druidhneach,  far 
am  bu  ghnàth  do  na  Druidhibh  a  bhi  air  an  adhlacadh 
ri  linn  dhoibh  an  t-eilean  so  bhi  aca ;  mun  d'  thàinig 
Calum-Cille,  's  a  luchd-leanmhuinn  ann ;  oir  ann  an  sean 
eachdraidh  Eirinn,  's  e  Eilean-nan-Druidh  a  b'  ainm  dha. 
Ghabh  sinn  air  ar  n-aghaidh  a  dh'  ionnsuidh  tighe  nan 

Cailleacha-dubha.  Bha  'n  eaglais  aca  so  ochd-troidhe- 
deug  agus  dà  fhichead  air  fad,  agus  fìchead  troidh  air 
leud.  Tha  leachd-lighe  na  mna-Aba  a  bha  mu  dheireadh 
§an  eilean  \^o  r'a  f aicinn  a  stigh  air  urlar  na  h-eaglais  : 
,!%ha  'cruth  air  a  shnaidheadh  air  an  lic ;  tha  aingeal  air 
gach  taobh  fo  thaic  a  cinn :  air  ceann  eile  na  lice,  tha 
dealbh  na  h-Oighe  Muire,  le  coron  air  a  ceann,  an  naoidh-  j 
ean  Iosa  'na  gàirdeanaibh,  a'  ghrian  agus  a'  ghealach  os 
a  ceann,  'ga  comharracliadh  a  mach  mar  bhan-righ  nèimh ; 
agus  tha  'n  ùrnuigh  scfair  a  sgrìobhadh  aig  a  cosaibh  ann 
an  Laidinn,  "  A  Mhuire  naoimh,  Guidh  air  mo.  son*'' 
Mu'n  cuairt  air  an  lic  tha  air  a  chur  sìos  sa'  chainnt 
cheudna, '" 'Na  luidhe  an  so  tha  Ban-tighearn  Anna  ni- 
mhic-Dhòmhnuill-'ic-Thearlaich,  a  b'  àrd  bhan-Aba  ann  - 
an  I,  's  a  chaochail  anns  a'  bhliadhna  1511.  a  h-anam 
tha  sinn  a'  tiomnadh  do  'n  Ti  is  àirde." — Tha  leachdan 
nan  Cailleacha  ?dubha  eile  air  taobh  a  muigh  na  h-eaglais ; 
agus  astar  beag  uatha,  ann  an  cùil  leatha  fèin,  tha  piuthar 
bhochd  'na  ìuidhe  nach  do  sheas  dìleas  d'a  bòid. 

Air  an  t-slighe  chum  na  h-eaglais  àirde,  tha  crois 
Mhic-Tlleathaiìi/  clach  eireachdail  air  a  snaidheadh  gu 
h-ìnnleachdach.  Bha  e  'na  chleachdadh  cumanta  anns  na 
linnibh  sin,  croisean  do  'n  t-seòrsa  so  a  thògail,  's  math 
a  dh'fheuidte  chum  an  ainm  agus  an  cuimhn'  a  chumail 
suas ;  agus  is  dòcha  mar  thaisbeanadh  air  meud  an  urraim  , 
dhàsan  a  cheusadh  air  a'  chrann.  Tha  e  air  a  ràdh,  gu'n 
robh  trì  cheud  agus  trì  ,chead  dhiubh  so  aon  uair  san 
eilean ;  ach  gu'n  do  mhilleadh  a'  chuid  a  bu  mhò  dhiubh 
le  òrdugh  àrd-sheanaidh  Earra-ghàidheal,  agus  a'  chuid 
nach  do  mhilleadh  mar  so  dhiubh,  thugadh  air  falbh, 
agus  chìthear  iad  gus  an  là  'n  diugh  ann  an  iomad  àite 
feadh  na  rìoghachd.  (yy^. 

Kàinig  sinn  E,èidhlic-Orain,  cladh  farsuing  làn  do 
leachdaibh-lighe,  fo  'm  bheil  righrean  agus  cinn-fheadhna, 
agus  ceatharnaich  a  bha  cumhachdach  agus  ainmeil  'nan 
latha  fèin,  a'  cadal  taobh  ri  taobh  ann  an  suain  a'  bhàis. 
Ann  an  so  tha  'n  t-àite  ris  an  abair  iad  Iomaire-nan-righ,  T 
far  am  bheil  ochd  agus  dà  fhichead  do  righribh  na 
h-Alba;  cearthar  do  righribh  na  h-Eirinn ;  ochdnar  do 
righribh  Lochluinn,  agus  a  h-aon  no  dhà  do  righribh  na 
Frainge.  Air  cuid  do  na  leachda,  tha  ainm  nan  daoine 
tha  fòdhpa  sa'  chainnt  Eirionnaich,  mar  air  lic  Mhurch- 

aidh-a-Ghuinn.  'S  i  ;n  eaglais  bheag  a  tha  'n  Rèidhlic- 
Orain  a'  cheud  tigh  a  thog  Calum-Cille  san  eilean  so.  Aig 
ceann  na  h-àirde  deas  dhith,  tha  crùiste  Lachuinn  'ic- 
Ionmhuinn,  athar  an  Aba ;  agus  leachd  Aonghuis  òig 
'ic-Dhòmhuill,  tighearn  Ile  agus  Chinntìre,  an  triath 
sin  a  chuir  an  cath  le  buaidh  le  Raibeart  de  Bruce,  air 
blàr  ainmeil  Bhanocburn.  Dlùth  dha  so  tha  uaigh  agus 
leachd  Ailein-nan-sop,  ceatharnach  do  Chloinn-an-Leath- 
ain,  o'n  d'  thàinig  teaghlach  Thorloisg.  T'ha  leac  T'high- 
earna  Chola  an  so  mar  an  ceudna,  le  'chlogaid  's  le 
'lùirich ;  's  Mac-Tlleathain  Dhubhairt  agus  Lochabuidhe, 
Mac-Guaire,  Ulbha,  agus  Iain  Beaton,  an  t-olla  Muileach, 
le  'n  suaicheantas  's  an  airm-chatha  os  an  ceann.  A  bhàrr 
orrasan  tha  àireamh  mhòr  do  laoich  thrèun  leis  am  bu 
mhiann  an  ainm  a  bhi  air  chuimhne ;  ach  bha  'm  beatha 
mar  shlighe  na  saighde  o'n  speur,  a  shiùbhlas  gu  luath 
seachad,  agus  air  ball  a  tha  air  a  dhruidheadh  suas.  San 
iar-thuath  o  dhorus  na  h-eaglais  so,  tha  leac  mhòr  anns 
am  bheil  dòirneagan  cruinne  ris  an  abair  iad  "  clacha- 
bràth,"  a  b'  àbhaist  doibh  ann  an  làithibh  an  dorchadais  a 
thionndadh  mu'n  cuairt  air  mhodh  àraid,  gu  h-amaideach 
a'  creidsinn  nach  tigeadh  latha-bhràth  no  deireadh  an 
t-soghail  gus  am  biodh  an  leac  sin  air  a  caitheamh  gu 
buileach  troimpe. 

Tha  'n  eaglais  àrd  taobh  na  h-àirde  tuath  do  'n  chladh 
so ;  tha  i  cùig-troidhe-deug  agus  cùig  fichead  air  fad, 
agus  trì-troidhe-fìchead  air  leud.  T'ha  tùr  àrd  dreachmhor 
ag  èiridh  'na  meadhon,  agus  tha  na  h-uinneagan  air  an 
snaidheadh  gu  h-ealanta.  Air  cuid  do  chlachaibh  barra-  \ 
bhalla  'n  tighe  so,  tha  dealbhan  agus  cuid  do  eachdraidh 
a'  Bhìobuill  air  an  gearradh  gu  ro-ìnnleachdach.  Bha 
altair  do  mharmor  geal  aon  uair  san  eaglais  so ;  ach 
bhriseadh  i,  agus  thugadh  gu  buileach  air  falbh  i,  leis  an 
f haoin  smuain  gu  'n  robh  buaidh  agus  èifeachd  àraid 
fuaighte  ris  a'  mhir  a  bu  lugha  dh'  i.  Làimh  ris  an  altair 
tha  uaigh  an  Aba  Mhic-Ionmhuinn,  air  am  bheil  leac  a 
thug  bàrr  air  gach  aon  eile  m'a  timchioll.  Air  ùrlar  na 
h-eaglais  tha  leac  Mhic-Leòid  Dhunbheagain,  agus  iomad 
aon  eile  air  nach  'eil  eachdraidh  againn.  Air  cùlthaobh 
na  h-eaglais  so,  tha  làrach  tighe  nam  manach,  far  am 
bheil  na  clacha  dubha  a  bha  aon  uair  co  ainmeil  ann  an 
Gaeltachd  Alba,  air  am  b'  àbhaist  d'  a  h-uaislibh  an 


cùmhaiitaii  a  nasgadh  le  mionnaibh  os  ceann  uaigh 
Chalum-Chille.  Dlùth  do  thigh  nam  manach  tha  tigh  an 
Easpuig,  far  an  do  ghabh  Easpuigean  Earraghael  còmh- 
nuidh,  an  dèigh  do'n  eilean  Mhanach  a  bhi  air  a  dheal- 
achadh  uaithe.  Tha  ri  fhaicinn  an  so  iarmad  nan  lios  a 
bh'  aig  na  manaich  far  an  robh  mòran  do  luibhibh 
ìocshlainteach.  Tha  làrach  a'  mhuilinn  agus  na  h-àtha 
fathast  air  an  comharachadh  a  mach  :  tha  'n  t-àite  san 
robh  'n  linne-mhuilinn  a  nis  gun  uisg'  ann,  agus  's  ann 
aisde  tha  iad  a  nis  a'  tilgeadh  na  mòine  tha  iad  a'  losgadh. 
Tha  e  cosmhuil  gu  'n  robh  callaidh  àrd  chloiche  mu  thim- 
chioll  na  h-aitreabh  naoimh  so,  gu  h-àraid  aig  an  taobh 
mu  thuath,  chum  an  dìon  on  luchd-creachaidh  a  thàinig 
orra  o'n  àirde  sin,  aig  nach  robh  ach  beag  suim  do 
dhiadhachd  no  do  dhaoinibh  matha  bha  thàmh  san  àite 
sin. 


Is  tìamhaidh  muladach  na  smuaintean  a  dhùisgear  anns 
an  inntinn  'nu^ir  ghluaisear  tre  nan  làraichean  aosmhar. 
Is  fìrinneach  a  labhair  esan  aig  an  robh  'n  cridhe  gu  so 
a  thuigsinn,  agus  a'  chainnt  a  bu  shnasmhoire  gu  chur  an 
cèill.  "  Bha  sinn  a  nis,"  a  deir  an  t-Ollamh  Sasunnacn, 
"  a'  seasamh  air  an  eilean  ainmeil  sin,  a  b'  àrd-lòchran 
fad  lìnntean  do  Ghaeltachd  na  h-Alba ;  as  an  d'  fhuair 
Cinnich  fhiadhaich,  agus  ceatharna  bhorb  sochairean 
eòlais,  agus  beannachdan  na  saorsa.  Cha  bu  chomasach, 
ged  a  dh'  fheuchta  ris,  an  ìnntinn  a  thogail  o  na  smuaint- 
ibh  a  dhùisg  an  t-àite  so,  agus  b'  amaideach  an  oidheirp, 
ged  a  bhiodh  e  comasach.  Ge  b'  e  ni  a  thàirngeas  sinn 
air  falbh  o  chumhachd  ar  ceud-faithean  ;  ge  b'  e  ni  a  bheir 
do  na  tha  seachad  o  chian,  no  do  na  tha  fathast  ri  tach- 
airt,  làmh-an-uachdar  air  na  tha  'làthair,  tha  so  ag  ard- 
achadh  ar  n-inbhe  mar  bhithibh  tuigseach.  Gu  ma  fada 
uamsa  agus  o  'm  chàirdibh  an  fheallsanachd  reòta  a  dh' 
aomadh  mi  gu  gluasad  gu  caoin-shuarrach  eutrom  thairis 
air  aon  àite  a  dh'  fhàgadh  urramaichte  le  giiocas,  le  fear- 
alachd  110  le  maise.  Cha  chulaidh-fharmaid  an  dnine  sin 
nach  mothaicheadh  a  ghràdh  g'a  dhùthaich  air  a  neart- 

achadh  air  blàr  catha  Mharathoin,  no  a  chràbhadh  a' 
blàthachadh  am  measg  làraichean  briste  Iona."  Agus 
cò  esan  a  bha  riamh  san  àite  so,  agus  aig  an  robh  cridhe, 
nach  do  mhothaich  so  1  Tha  'chuid  is  mò  do  na  ]eachd- 
aibh  a  nis  gu  dearbh  air  am  folach  fo  'n  ùir ;  ach  tha  gu 
leòir  fathast  ri  fhaicinn  chum  gliocas  a  tharruing  uatha. 
Chì  sinn  an  oidheirp  a  thug  daoin'  uaibhreach  gu  an  ainm 
a  chumail  air  chuimhne ;  ach,  mo  thruaighe !  cha  'n  i  'n 
eachdraidh  a  tha  a  deargadh  air  lic-lighe,  a  choisneas  an 
cliù  nach  tèid  as,  no  a  dh'  fhàgas  an  t-ainm  neo-bhàsmhor ; 
's  iad  na  h-ionracain  a  mhàin  a  chumar  ann  an  cuimhne 
shìorruidh.  Is  coma  c'àit  an  càirear  cuirp  nan  daoine 
sin,  aig  am  bheil  an  ainm  sgrìobhta  air  nèamh ;  co  dhiubh 
's  i  'n  leac-lighe  rìomhach,  no  fòid  ghorm  a  chuirear 
thairis  orra.  Feudaidh  daoin'  an  di-chuimhneachadh ; 
ach  bithidh  iad  ann  an  cuimhne  shìorruidh  fa  chomhair 
Dhè.  'Se  so  a  choisneas  an  cliù  nach  searg.  Cha  'n 
'eil  gach  cuimhne  thalmhaidh  ach  gèarr :  bithidh  gach 
teanga  a'  luaidheas  ar  cliù  ann  an  latha  no  dhà,  balbh. 
Na  litrichean  a  tha  air  an  gearradh  air  a'  chloich  is 
buaine,  no  air  an  deargadh  le  peann  iaruinn  air  a'  chraig 
is  maireannaiche,  ann  an  linn  no  dhà,  cha  bhi  ann  an 
comas  na  sùl  a's  gèire  an  leughadh  :  tuitidh  an  leac  'na 
smùr,  agus  'fàilnichidh  a'  chreag  fèin ;  ach  cliù  agus  ainm 
nan  naomh,  a  chaoidh  cha  chaochail. 

'Nan  luidhe  sa'  chladh  so,  's  cinnteach  mi  gu  bheil 
mòran  a  bha  suarrach  m'a  chèile  fhad  's  a  bha  iad  beò ; 
seadh,  a  bha  a'  comh-strì  's  a'  cath  an  aghaidh  a  chèile ; 
cinn-fheadhna  threun,  le  'n  ceatharnaich  ghaisgeil,  a 
sheas  air  an  aon  bhlàr-chatha,  agus  theagamh  a  thuit  le 
claidheamh  nan  ceart  dhaoin'  a  tha  nis  'nan  luidhe  san 
ùir  r'an  taobh.  'S  i  so,  gu  deimhin,  thubhairt  mi,  "  Tìr 
na  dì-chuimhn',"  far  nach  'eil  othail  no  strì.  Ma  bha 
leapaichean  na  h-uaighe  riamh  tosdach,  sàmhach,  's  ann 
an  uaigneas  fàsail  Iona  ! 

Tha  lag  a's  làidir,  beag  a's  mòr, 

Co'-shìnte  'n  so  le  chèil' ; 
Tha  naimhdean  sàmhach  taobh  ri  taobh, 

Is  luchd  na  comh-strì  rèidh. 

Co'-ionann«coidlidh  iad  air  fad, 

Fo  ghlasaibh  teann  a'  bhàis, 
Gu'n  uair  a  ghairmear  iad  le  Dia, 

'Na  fhianuis  là  a'  bhràth. 

O  chionn  ioma  linn  bha  n  t-eilcan  ainmcil  so  far  an 
robh  a  choilion  duine  naomh,  agus  diadhair  urramaichte, 
agus  a  cho'pàirtich  solus  an  t-Soisgeil  do  dhùthchannaibh 
agus  do  rìoghachdaibh  eile,  air  'fhàgail  e  fèin  gun  eaglais, 
gun  fhear-teagaisg  suidhichte,  no  aoradh  follaiseach,  ged 
a  tha  òireamh  mhòr  sluaigh  a  chòmhnuidh  ann.  Bu 
chianail  an  t-atharrachadh  so  do  I,  is  bu  neo-chliùiteach 
e  ri  'aithris ;  ach  tha  linn  a's  fearr  a'  teachd  mu'n  cuairt. 
Tha  e  air  'innseadh  gu  'n  dubhairt  Calum-Cille,  tamull 
beag  roimh  àm  a  bhàis, 

*  "  I  mo  chridhe,  I  mo  ghràidh, 

'An  àite  guth  Manaich  bi'dh  gèum  bà ; 
Ach  mun  tig  an  saoghal  gu  crìch, 
Bithidh  I  mar  a  bhà." 

Thàinig  a'  cheud  chuid  do  'n  fhàidheadaireachd  gu 
h-eagnaidh  mu  'n  cuairt,  acn  co  dhiùbh  a  bhios  I  gu 
bràth  co  urramaichte  's  a  bha  i,  tha  e  deacair  a  ràdh. 
Ann  an  atharraichibh  an  t-saoghail  chaochlaidich  so,  cò 
is  urrainn  innseadh  ciod  a  dh'  f heudas  tachairt ;  ach  ge 
nach  'eil  e  ro-chosmhuil  gu  'm  bi  I  gu  bràth  mar  bha  i  ri 
linn  Chalum-Chille  ;  gidheadh,  is  sòlasach  ri  thoirt  fainear 
gu  bheil  sa'  cheart  àm  so  eagiais  a  ris  'ga  togail  ann  an  I, 
agus  ann  an  ùine  ghèarr  gu  'm  bi  "  neach  "  ann  ris  an 
abrar  Ministeir  I  C'halum-Chille  !  'Se  durachd  m'  anama 
gu  'm  bi  esan,  agus  gach  aon  a  tha  saoithreachadh  san 
obair  cheudna,  anns  na  cearnaibh  gràdhach  sin,  'nan 
spiorad  agus  'nan  'giùlan  cosmhuil  ris-san  air  an  d'  ainm- 
icheadh  an  t-eilean  so ;  air  an  lasadh  le  gràdh  do  Dhia, 
dìleas  do  Chriosd,  durachdach  airson  math  anam.  Nach 
mòr  an  t-aobhar  taing  a  th'  againn  leis  an  obair  bheann- 
uichte  a  tha  nis  a'  dol  air  a  h-aghaidh  sa'  Ghaeltachd  agus 
ann  an  Eileanaibh  na  h-Alba.  Cha  'n  'eil  gieann  tìorail 
no  innis  uaigneach  anns  nach  bi  fuarain  fhionnar  do 
uisge  beò  air  am  fosgiadh  :  Air  a  shon  so  ni  am  fàsach 
gàirdeachas,  agus  bithidh  lìonmhoireachd  nan  eilean  ait. 

Canaibh  do  'n  Tighearn  òran  nuadh  : 
Air  'ainm  biodh  luadh  's  gach  àit' ; 

Air  muir,  air  tìr,  an  innsibh  cian, 
Biodh  moladh  Dhè  gu  bràth. 

A  chaithir  mhòr !  is  fhàsaich  fhaoin ! 

Molaibh  araon  ar  Dia ; 
Sa'  mhachair  thugaibh  moladh  dha, 

'S  na  bheil  'nur  tàmh  feadh  shliabh. 

Seinneadh  gach  sluagh  gu  h-aon-sgeulach, 
Glòir  ionmholt'  Dhe  bhith-bhuain ; 

'S  do  'n  chaithream  aoibhinn  agus  thròm, 
Co'-fhreagradh  fonn  a's  cuan ! 


LONGr  MHOR  NAN  EILTHIREACH. 

Air  pilleadh  dhomh  air  m'  ais  o  I  Chalum-Chille,  thàinig 
sinn,  air  an  aon  fheasgar  shàmhraidh  a  b'  àillidh  a 
chunnaic  mi  riamh,  do  àite  tèaruinte  fasgach,  a  tha  ann 
an  ceann  mu  thuath  an  eilein  Mhuilich.  Air  leam,  nach 
faca  mi  cala  loingeis  idir  a  tha  air  a  dhìon  o  èirigh  fairge 
agus  o  chumhachd  stoirm  mar  tha  e.  Tha  eilean  fada 
caol  'ga  chuairteachadh  air  an  taobh  a  muigh,  a'  sgaoil- 
eadh  a  sgiathan  gu  cairdeil  mu'n  cuairt  air  gach  soitheach 
beag  agus  long,  a  tha  'g  iarraidh  fasgaidh  'na  thaic  o 
dhruim  a'  chuain,  no  tha  feitheamh  ri  sìd  mara  gus  an 
rugha-mòr  a  ghabhail.  Air  an  làimh  dheis  mar  chaidh 
sinn  a  stigh,  tha  'm  fearann  ag  èiridh  gu  corrach  cas. 
Bha  sinn  a'  seòladh  ri  bile  nan  creag,  agus  bha  geuga 
nan  craobh  a'  lùbadh  dlùth  dhuinn.  Thàinig  fàileadh  a' 
bharraich  oirnn  air  oiteag  an  t-sàmhraidh,  agus  bha  mìP 
eun  beag  le'n  ceileiribh  binn  a'  seinn  air  gach  preas,  a' 
cur  fàilte  oirnn,  'nuair  a  bha  sinn  a  seòladh  seachad  orra 
gu  rèidh  sàmhach.  Cha  robh  taobh  a  thionndaidhinn  mo 
shùil  nach  robh  'n  sealladh  taitneach.  Bha  na  beannta 
àrda  Mòrchuanach,  's  iad  uaine  gu'm  mullach ;  Suaineart 
le  'chnocaibh  's  le  thulaichibh  bòidheach,  's  an  Leathar- 
Morthairneach  a'  sìneadh  uainn,  a'  deanamh  gàirdeachas 
aun  am  blàthas  an  fhengair  shàmhraidh.  Aig  ceann 
shuas  a'  chaoil  chì  mi,  f)~" 

 "  Bheinn  àrd  a's  àillidh  sniamh, 

Ceann-feadhna  nam  mìlte  beann : 
jlva  Bidh  aisling  nan  damh  'na  ciabh, 

'S  i  leaba  nan  nial  a  ceann." 

An  uair  a  dhlùthaich  sinn  a  stigh,  cha  robh  ri  fhaicinn 
ach  croinn  nan  loingeas,  am  brataichean  a'  snàmh  gu 
fann  ris  an  t-soirbheas ;  's  cha  robh  ri  cluinntinn  ach 
farum  ràmh,  a's  torman  nan  allt  agus  nan  eas,  a  bha 
A  tuiteam  o  iomad  sgàirneach  àrd  do 'n  chaladh  a  bha  nis 
a'  fosgiadh  gu  farsuing  romhainm  O  thaobh  gu  taobh 
^r  do'n  tràigh  air  an  dara  làimh,  tha  sràid  do  thighibh  mòra 
co  geal  ris  an  t-sneachd  ;  's  gu  grad  air  an  cul  tha  uchdach 
chorrach  chas,  far  am  bheil  an  calltunn,  an  caorrann, 
agus  an  t-uinseann  a'  fàs  gu  dosrach,  co  dlùth  dìreach  os 
ceann  nan  tighean  a  tha  fòdhpa,  's  gu  bheil  an  geugan, 
a.ir_leat,  a'  lùbadh  m'  am  mullach.  Air  bràigh  a' 
bhruthaich  chi  thu  'chuid  eile  do  'n  bhaile  eadar  thu  's 
faire,  iqnnus  gur  doilich  dhuit  aite  's  bòidhche  agus  a's 
neo-chumanta  fhaicinn.  Ach  's  ann  a  mach  sa'  chaladh  a 
bha  'n  sealladh  a  b'  fhiach  fhaicinn ;  na  ficheadan  soith- 
each  eadar  mhòr  agus  bheag,  iomad  eithear  caol  le  'n 
ràimh  uaine,  a'  bhirlinn  rìomhach  le  'siùl  gheala,  's  an 
long-chogaidh  le  'croinn  àrda,  's  le  brataich  rioghail.  Ach 
'nam  measg  uile  chomharraich  mi  aon  long  mhòr  a  thug 
bàrr  orra  air  fad :  bha  iomad  bàta  beag  a'  gabhail  d'  a 
h-ionnsuidh,  a's  mhothaich  mi  gu'n  robh  iad  a'  deanamli 
deas  g'a  cur  fa  sgaoil.  Bha  aon  duine  leinn  a  thàinig 
oirnn  aig  cùlthaobh  Mhuile,  a's  gann  a  thog  a  cheann  fad 
an  latha,  a  bha  nis  ag  amharc  gu  h-iomaguineach  air  an 
luing  mhòir  so.  "  An  aithne  dhuit,"  thubhairt  mi  ris, 
"  ciod  i  an  long  mhòr  soì"  "  Mo  thruaighe,"  a  deir  esan, 
"  's  ann  domh  is  aithne  ;  's  duilich  leam  gu  bheil  barrachd 
'sa  b'  àill  leam  do  m'  luchd-eòlais  innte  :  innte  tha  mo 
bhràithrean  agus  mòran  do  m'  chaomh  chàirdibh  a'  dol 
thairis  air  imrich  fhada  mhuladach  do  America  mu 
thuath ;  agus  is  bochd  nach  robh  agamsa  na  bheireadh 
air  falbh  mi  cuideachd." 

.  Tharruing  sinn  a  nùnn  g'an  ionnsuidh  ;  oir  tha  mi  'g 
aideachadh  gu'n  robh  toil  agam  na  daoine  blàth-chridheach 
so  fhaicinn,  a  bha  'n  diugh  a'  dol  a  ghabhail  an  cead  deir- 
eannach  a  dh'  Albuinn,  air  tòir  dùthcha  far  am  faigheadh 


iad  dachaidh  bhunaiteach  dhoibh  fèin  agus  d'  an  teagh- 
laichibh.  Cha  'n  'eil  e  comasach  a  thoirt  air  aon  duine 
nach  robh  san  làthair,  an  sealladh  a  chunnaic  mi  'n  so  a 
thuigsinn.  Cha  tig  an  là  a  theid  e  as  mo  chuimhne.  Bha 
iad  an  so  eadar  bheag  agus  mhòr,  a  'n  naoidhein  a  bha 
seachduin  aois  a  dh'  ionnsuidh  an  t-seann  duine  a  bha  trì 
fichead  bliadhna  's  a  deich.  Bu  dèistinneach  ri  fhaicinn 
an  tròm-mhulad, — an  iarguin  inntinn, — an  imcheist,  's 
am  briseadh-cridhe  a  bha  air  a  dheargadh  gu  domhain 
air  aghaidh  na  cuid  bu  mhò  dhiubh,  a  bha  'n  so  cruinn  o 
iomad  eilean  agus  earrann  do^'n  Ghaeltachd. 

Bheachdaich  mi  gu  h-àraid  air  aon  duine  dall  aosmlior, 
a  bha  'na  shuidhe  air  leth,  a's  triùir  no  cheathrar  do 
chloinn  ghillean  mu'n  cuairt  da,  a  shean  ghàirdeana  thairis 
orra,  iad  a'  feuchainn  cò  bu  dlùithe  a  gheibheadh  a  stigh 
r'a  uchd,  a  cheann  crom  os  an  ceann,  'fhalt  liath  agus  an 
cuaileana  dualach  donn-san  ag  amaladh  'sa  chèile,  agus  a 
dheòir  gu  tròm  frasach  a'  tuiteam  thairis  orra.  Dlùth 
dha  aig  a  chosaibh  bha  bean  thlachdmhor  'na  suidhe  ag 
osnaich  gu  tròm  ann  an  iomaguin  bròin ;  agus  thuig  mi 
gu  'm  b'  e  a  fear-pòsda  a  bha  spaisdearachd  air  ais  agus 
air  aghart  le  ceum  goirid,  agus  le  làmhaibh  paisgte.  Bha 
sealladh  a  shùl  luaineach  neo-shuidhichte,  agus  'aghaidh 
bhuairte  ag  innseadh  gu  soilleir  nach  robh  sìth  'na  inntinn. 
Tharruing  mi  dlùth  do'n  t-seann-duine,  agus  dh'  fheòraich 
mi  dheth  ann  an  caoimhneas  cainnte,  an  robh  esan  ann 
am  feasgar  a  làithean  a'  dol  a  dh'  fhàgail  a  dhùthcha? 
"  Mise,"  deir  esan,  "  a'  dol  thairis !  cha'n  'eil !  Air  imrich 
cha  teid  mise  gus  an  tig  an  imrich  a  tha  feitheamh  oirnn 
air  fad ;  agus  an  uair  a  thig,  cò  an  sin  a  thèid  fo  m'  cheann 
"  do^n  chill  ?  Dh'  f halbh  sibh  !  dh'  f  halbh  sibh  !  dh'  f hàgadh 
mise  'm  aonar  an  diugh,  gu  dall  aosda,  gun  bhràthair, 
gun  mhac,  gun  chul-taice  ;  agus  an  diugh,  là  mo  dhunaich,' 
Dia  thoirt  maitheanas  domh,  tha  thusa,  'Mhàiri,  mo 
nighean,  m'  aon  duine  cloinne,  le  m'  oghachaibh  geala 
gaolach,  a'  dol  gu  m'  fhàgail.  Tillidh  mis'  an  nochd  do  'n 
ghleann  ud  thall ;  ach  cha  'n  aithnich  mi  an  làmh  a  tha 
'ga  m'  threòrachadh  :  cha  tig  sibhse,  a  leanaba  mo  ghràidh, 
a  mach  an  coinneamh  an  t-seann-duine :  cha  chluinn  mi 
tuillidh  briagail  'ur  beòil  ri  taobh  na  h-aibhne ;  's  cha 
ghlaodh  mi  tuillidh,  ge  nach  bu  lèir  dhomh  'n  cunnart, 
Fuirichibh  air  'ur  n-ais  o'n  t-sruth  :  'nuair  a  chluinneas 

mi  tabhunn  nan  con,  cha  leum  mo  chridhe  ni's  faide,  's 
cha  'n  abair  mi,  Tha  mo  leanaban  a'  teachd.  Cò  a  nis  a 
stiùras  mi  gu  fasgadh  'n  tuim,  's  a  leughas  dhomh  an 
leabhar  naomha  :  "  c'àit,  an  ath-oidhche,  'nuair  a  thèid  a' 
ghrian  fodha,  am  bi  sibhse,  a  chlann  mo  rùin ;  agus  cò 
a  thogas  leamsa  laoidh  an  anmoich?  "  "  O  !  athair,"  ars' 
an  nighean,  "s  i  dlùthachadh  ris,  "  na  bristibh  mo  chridhe." 
"Am  bheil  thu'n  so,  a  Mhàiri,"  a  deir  e;  "c'àit  am  bheil 
do  làmh?  Thig  ni  's  dlùithe  dhomh,  m'  fheudail  thu  do 
mhnàibh  an  domhain,  is  sòlasach  leam  do  ghuth.  Tha 
thu  'dealachadh  riùm  :  — cha  'n  'eil  mi  cur  iomchoir'  ort, 
's  cha  mhò  tha  mi  gearan.  Falbh,  tha  mo  làn  chead 
agad,  tha  beannachd  do  Dhè  agad.  Bi  thusa  mar  bha  do 
mhàthair  romhad,  dleasdanach.  Air  mo  shonsa,  cha  'n 
fhada  bhitheas  mi :  chaill  mi'n  diugh  mo  gheugan  àillidh, 
agus  is  faoin  an  oiteag  a  leagas  mo  cheann;  ach  fhad  's 
is  beò  mi  seasadh  Dia  mi :  bha  e  riamh  leam  anns  gach 
cruaidh-chàs,  agus  cha  trèig  e  nis  mi.  D'all  's  mar  tha 
mi,  tha  e  fèin,  buidheachas  d'a  ainm,  a'  toirt  domh 
sealladh  air  mo  charaid  a's  fèarr  air  a  dheas-làimh,  agus 
'na  ghnuis  is  lèir  dhomh  caomhalachd  agus  gràs.  Tha 
mi  sa'  cheart  àm  so  a'  faotainn  neart  uaithe.  Tha 
'gheallanna  teachd  dhachaidh  gu  m'  chridhe.  Feudaidh 
meanglain  eile  fàilneachadh ;  ach  cha  searg  craobh  na 
beatha. —  Am  bheil  sibh  air  fad  làimh  rium  ? "  a  deir  e  : 
"  èisdibh  ;  tha  sinn  a  nis  a'  dealachadh  :  tha  sibhse  a'  dol 
do  dhùthaich  fad'  as,  agus  is  math  a  dh'  fheuidte  mun 
ruig  sibh,  gu  'm  bi  mis'  an  dùthaich  àrd-ghrianach,  far 
am  bheil  dòchas  agam  gu'n  coinnich  sinn  fathast  a  chèile, 
far  nach  bi  imrich  no  dealachadh  a  chaoidh  :  cha  bhì ; 
oir  cha'n  'eil  sannt  no  cìocras  òir  air  nèamh.  Bithidh 
sinn  an  sin  gu  sìorruidh  le  chèile,  agus  gu  sìorruidh  le 
Dia.  Siabar  gach  deur  o  'n  t-sùil,  agus  bithidh  là  a' 
bhròin  thairis.  Bithibh  cuimhneach  air  Dia  'ur  n-aithr- 
iche,  's  na  tuitibh  o  aon  deagh  chleachdadh  a  dh'fhòghluim 
sibh.  Moch  agus  anmoch  lùbaibh  an  glùn,  mar  b'  àbhaist 
duinn,  agus  togaibh  an  laoidh.  Agus  sibhse,  mo  lean- 
abàna,  a  bha  mar  shùilean  agus  mar  luirg  dhomh ;  sibhse 
a  shaoil  mi  a  chàireadh  an  fhòid  ghorm  tharam,  an  èigin 
duinn  dealachadh? — Dia  a  chuideachadh  leam?" 

C'ha  b'  urradh  dhomh  f  uireach  ni  b'  f  haide  :  bha  gheola 
bha  gus  an  seann  duine  a  'thoirt  gu  tìr  a'  tarruing  suas 

ri  cliathach  na  luinge  :  chaidh  iadsan  a  bha  feitheamh  air 
a  dh'  innseadh  dha  gu  ;m  feumadh  e  falbh.  Theich  mi 
uatha  :  cha  robh  e  ann  am  chomas  a  bhi  'm  fhianuis  air 
an  dealachadh  bochd. 


Ann  an  deireadh  na  luinge,  bha  buidheann  dhaoine  a 
thuig  mi  bu  luchd-dùthcha  air  an  earradh ;  agus  mhoth- 
aich  mi  o'n  cainnt,  gu'm  b'  ann  o  aon  do  na  h-eileanaibh 
tuathach  a  thàinig  iad.  Bha  iad  gu  geur  iomaguineach 
ag  amharc  a  mach  airson  bàta  beag  a  bha  a'  teachd  a 
stigh  an  rugha  fo  shiùil  's  fo  ràimh.  Co  luath  's  a  ghabh 
i  steach  do  'n  chala,  's  a  rinn  i  airson  na  luinge,  ghlaodh 
iad  amach,  "  'Se  fèin  a  th'ann, — piseach  air  a'  cheann." 
Bha  aon  neach  am  measg  nan  daoine  so  a  bha  a  rèir 
coslais  ni  bu  mheasala  na  càch.  'Nuair  a  dh'  aithnich 
e  'm  bàta  beag  so,  chaidh  e  far  an  robh  'n  sgiobair,  agus 
mhothaich  mi  'n  sin  gu'n  do  ghairmeadh  orrasan  a  bha 
shuas  anns  na  crannaibh,  's  a  mach  air  na  slataibh-siùil, 
teachd  a  nuas ;  agus  gu'n  deachaidh  stad  air  an  uidh- 
eamachadh  a  bha  dol  air  aghaidh  chum  an  long  a  chur 
fa  sgaoil.  Dhlùthaich  am  bàta,  dh'  èirich  seann  duine 
àrd?uasal  ,  dreachmhor,  a  bha  'na  deireadh,  agus  le  ceum 
daingeann.làidir,  ged  a  bha  a  cheann  co  geal  ris  a'  chan- 
ach,  dhìrich  e  suas,  gun  chuideachaan  sam  bith,  ri  taobh 
na  luinge.  Chuir  an  sgiobair  fàilt'  air  le  mòr  urram. 
Dh'  amhairc  e  mu  'n  cuairt  da,  agus  gu  grad  mhothaich 
e  'bhuidheann  ghaolach  a  bha  'n  deireadh  na  luinge, 
agus  ghabh  e  g'an  ionnsuidh.  "  Dia  bhi  maille  ribh," 
ars'  esan,  'nuair  dh'  èirich  gach  aon  diubh,  le  'bhoineid 
'na  làimh,  a  chur  fàilt'  air.  Shuidh  e  'nam  measg;  air 
an  luirg  a  bha  'na  làimh,  leig  e  car  tamuill  taic  a  chinn ; 
agus  mhothaich  mi  gu'n  robh  na  deòir  mhòra  a'  sruthadh 
a  nuas  air  an  aon  eudann  bu  taitniche  leam  fhaicinn  a 
chunnaic  mi  riamh.  Tharruing  gach  aon  diubh  mu  'n 
cuairt  da,  agus  shuidh  cuid  do'n  chloinn  aig  a  chosaibh. 
Bha  nì-eigin  ann  an  coslas  an  duine  bheannaichte  so  nach 
feudadh  gun  daoine  a  thàladh  ris;  bha  do  mhaitheas 
agus  do  chaomhalachd  mu  'n  cuairt  da,  's  gu  'm  feudadh 


Earrann  II. 

an  neach  bu  lag-chridhiche  misneach  a  bhi  aige  teachd 
'na  làthair ;  agus,  anns  an  am  cheudna,  bha  do  smachd 

ard  na  shuil  agus  'na  bhathais,  na  bheireadh  air  an  ^ 

spiorad  bu  dalma  meatachacTh  'na  fhianuis.  "  Thàinig 
sibhse,  le  'r  cead,"  ars'  iadsan,  "  mar  a  gheall  sibh  :  cha 
d'  rinn  sibh  dearmad  riamh  oirnn  ann  an  là  ar  teinn. 
Tha  sinn  an  nochd  a'  dol  a  ghabhail  a'  chuain  fo'r  ceann ; 
's  mun  èirich  a'  ghrian  air  na  beanntaibh  ud  thall,  bithidh 
sinne  gu  bràth  as  an  sealladh.  Is  culaidh-thruais  sinn  an 
diugh,  là  ar  dunaich  !" — "  Na  cluinneam,"  ars'  am  min- 
isteir,  "a  leithid  so  do  chainnt.  Bithibh  misneachail; 
cha  'n  e  so  an  t-àm  dhiubh  meatachadh ;  cuiribh  'ur 
n-earbsa  ann  an  Dia :  oir  cha  n  ann  gun  fhios  dà-san  a 
tha  sibh  a'  dol  air  an  turus  so.  'S  ann  'na  fhreasdal  fèin  a 
tha  gach  ni  teachd  mu'n  cuairt :  ach  's  ann  a  tha  sibhse, 
a'  labhairt  mar  gu  'm  biodh  sibh  a'  fàgail  rìoghachd  an 
Uile-chumhachdaich,  agus  a'  dol  far  nach  ruigeadh  a 
chaoimhneas  athaireil  oirbh.  Mo  thruaighe !  an  e  so  'ur 
creidimh?" — "  Tha  sin  fìor,"  thubhairt  iad ;  "  ach  an 
fhairge,  an  cuan  mòr  farsuing!" — "An  fhairge,"  fhreagair 
e  ;  "  c'arson  a  chuireadh  sin  sibh  fo  dhìobhail  misnich  ;  — 
nach  'eil  Dia  ri  fhaotainn  sa'  chuan  co  math  's  air  tìr- 
mòr?  Fo  stiùradh  a  ghliocais,  fo  dhìon  a  chumhachd, 
nach  'eil  sibh  co  tèaruint'  air  a'  chuan  's  a  bha  sibh  riamh 
ann  an  gleann  tìorail  ?  Nach  'eil  an  Dia  a  chruthaich  an 
cuan  a'  dol  a  mach  air  thonnaibh  uaibhreach?  cha  'n 
èirich  a  h-aon  diubh  roimhibh  gun  fhios  da :  'se  fèin  a 
chaisgeas  onfhadh  na  fairge :  tha  e  mach  air  a'  chuan 
ann  an  carbad  na  gaoithe,  co  cinnteach  's  a  tha  e  ann  an 
nèamh  shuas.  '  0  !  sibhse  air  bheag  creidimh,  c'ar  son  a 
ta  sibh  fo  eagal? '  " 

"  Tha  sinn  a'  fag'ail  ar  duthcha,'  fhreagair  iad.  "  Thà 
gun  teagamh,"  ars'  esan  ;  "  tha  sibh  a'  fàgail  an  eilein  san 
d'  fhuair  sibh  'ur  togail  's  'ur  n-àrach ;  gu  cinnteach  tha 
sibh  a'  dol  air  imrich  fhada ;  cha  ruigear  a  leas  a  chleith, 
gu  bheil  ioma  cruadal  a'  feitheamh  oirbh ;  ach  cha  d' 
thàinig  so  oirbh  gun  fhios  duibh.  A'  fàgail  'ur  dùthcha, 
an  dubhairt  sibh ;  am  bheil  ceangal  seasmhach  aig  mac 
an  duine  ri  aon  dùthaich  seach  dùthaich  eile?  Cha  'n 
'eil  dùthaich  bhunaiteach  againn  air  thalamh  ;  cha  'n  'eil 
sinn^air  fad  ach  'nar  n-eilthirich  ;  cha  'n  anns  an  t-saoghal 

chaochlaideach  so  a  tha  e  air  a  cheadachadh  dhuinn  le 
Dia,  an  dachaidh  sin  iarraidh  as  nach  bi  imrich.'' 

"  G-un  amharus,"  fhreagair  iad,  "  tha  sin  fior ;  ach  tha 
sinn  a'  falbh  mar  chaoraich  bhochda  gun  bhuachaille, 
gun  a  h-aon  ris  an  cuir  sinn  ar  comhairle ;  ;s  a'  dol  fada, 
fad'  air  falbh.  O  !  nam  biodh  sibhse  " — "  Bithibh  'nur 
tosd,"  deir  esan;  "na  cluinneam  a  leithid  so  do  chainnt. 
Am  bheil  sibh  a'  dol  ni  's  faide  o  Dhia,  na  bha  sibh 
riamh?  nach  e  'n  Dia  ceudna  dh'  fhosgail  rosga  do  shùl 
an  diugh  's  a  dhùisg  thu  a  suain  na  h-oidhche,  a  tha  'g 
oibreachadh  taobh  thall  an  t-saoghail?  Cò  sheas  le 
Abraham  'nuair  a  dh'  fhàg  e  'thìr  's  a  dhaoine?  Cò  a 
thaisbein  e  fèin  do  Iacob,  'nuair  a  dh'  fhàg  e  tigh  'athar, 
's  a  chaidil  e  muigh  air  an  raon  ?  Mo  nàire  !  a  dhaoine  ; 
c  ait  am  bheil  'ur  creidimh  ?  An  dubhairt  sibh  gu  'n  robh 
sibh  mar  chaoraich  bhochda  gun  bhuachaille?  am  bheil 
aon  leanabh  beag  làimh  rium  an  so,  nach  aithris  na 
briathran  sin,  '  'Se  Dia  fèin  is  buachaille  dhomh,  cha  bhi 
mi  ann  an  dìth  ? '  nach  esan  àrd-bhuachaille  a  chuid 
caorach  fèin,  a  thubhairt,  Na  biodh  eagal  ort,  a  threud 
bhig,  bi  fo  dheagh  mhisneach,  oir  's  mise  do  Dhia.'  Cha 
'n  'eil  gu  dearbh,"  deir  esan,  "  tighean  aoraidh  far  am 
bheil  sibh  a'  dol ;  agus  is  dòcha  nach  'eil  ministeirean 
ann  :  ach  cuimhnichibh  là  an  Tighearna.  Cruinnichibh  fo 
sgàil  na  craige,  no  fo.  dhubhar  nan  craobh ;  agus  togaibh 
le  chèile  laoidhean  Shioin,  a'  cuimhneachadh  nach  'eil 
làthaireachd  Dhè  fuaidhte  ri  àite  seach  àite,  gu  bheil  e  .ri 
f haotainn  anns  gach  àite  leòsan  a  dh'  iarras  e  gu  trèibh- 
dhireach  ann  an  ainm  Chriosd,  air  mullach  na  beinne  a's 
àirde — aig  bonn  a'  ghlinne  a's  ìsle,  no  ann  an  dubhar  na 
coille  a's  uaigniche,  co  math  's  ann  am  meadhon  a'  bhaile- 
mròir,  no  san  teampull  a's  dreachmhoire  a  thogadh  riamh 
dha  le  làmhaibh.  Tha  gach  aon  agaibh  comasach  air 
focal  Dè  a  leughadh ;  mur  bitheadh,  bu  tròm  mo  chridhe 
da  rireadh,  's  bu  bhrònach  an  dealachadh.  Tha  fios  agam 
gu  bheil  Bìobuill  'nur  cuideachdaibh  ;  ach  gabhaibh  uamsa 
an  diugh  Bìobuill  ùra,  air  an  ùr  chlò-bhualadh,  ann  an 
tomad  beag,  soirbh  r'an  giùlan :  agus  cha  shuaraiche 
leibh  iad  gu  bheil  'ur  n-ainmean  sgrìobhta  orra  leis  an 
làimh  sin  a  bhaist  an  earrann  a's  mò  dhibh,  a  thogadh 
iomad  uair  ann  an  asluchadh  as  'ur  leth  gu  nèamh ;  agus 
a  thogar  fathast  ann  an  deagh  dhòchas  ann  an  ainm 

Chriosd  air  'ur  son,  gus  an  tig  marbhantach  a'  bhàis. 
thairis  oirre.  Agus  sibhse,  mo  leanaba  beaga,  am  badan 
lurach  do  m'  chuid  uan,  a  tha  nis  'ga  m'  fhàgail,  thug  mi 
d'  ur  n-ionnsuidhse  cuimhneachan  beag  air  mo  mhòr-  J, 


ghràdh  dhuibh  :  Dia  gur  Ibeanhachadh." 

"O!"  ars'  iadsan,  "  cia  taingeil  a  tha  sinne  gu'm  faca 
sinn  sibh  aon  uair  eile,  agus  gu'n  cuala  sinn  fathast  'ur 
guth."  Bha  muinntir  na  luinge  gu  lèir  a'  tarruing  ni  bu 
dlùithe  air  an  àite  san  robh  e  'na  sheasamh ;  ma  b'  iad 
na  seòladairean  fèin,  ge  nach  do  thuig  cuid  diubh  a 
chainnt,  thuig  iad  gu  'm  bu  ghnothach  anama  a  bha  dol 
air  aghaidh.  Bha  uiread  do  dhùrachd,  do  bhlàthas,  do 
chaoimhneas  'na  choslas  agus  na  chainnt,  's  gu  'n  do  sheas 
iad  gu  ciùin  sàmhach ;  agus  chunnaic  mi  iomadh  aon 
diubh  a'  cleith  nan  deur  a  bha  tuiteam  a  nuas  air  na 
gruaidhibh  as  an  d'  thug  iomad  latha  garbh  o  chionn  fada 
an  leanabas. 

Thug  an  duine  beannaichte  a  chòmhdach-cinn  deth, 
agus  sheas  e  suas ;  thuig  gach  aon  na  bha  'na  bheachd. 
Thuit  cuid  diubh  air  an  glùinibh,  is  dh'  amhairc  gach 
aon  air  an  làr,  nuair  a  thubhairt  e,  le  guth  glan  fallain, 
"  Iarramaid  beannachd  Dhè  ;  deanamaid  ùrnuigh."  O  I 
bu  chruaidh  an  cridhe  nach  leaghadh,  agus  cha  chùis- 
fharmaid  an  spiorad  sin  nach  gabhadh  suim,  fhad  'sa 
bha  'n  ùrnuigh  dhùrachdach  theas-chridheach  'ga  cur  suas 
leis  an  duine  mhath  so,  a  bha  a  nis  e  fèin  air  'àrdachadh 
os  ceann  an  t-saoghail  so.  Is  ioma  dùile  bhochd  lag- 
chridheach  a  fhuair  misneach  :  thuit  a  bhriathra  mar 
dhrùchd  an  fheasgair,  a's  fhuair  na  meanglain  laga  fhann 
fìonnachd  agus  sòlas.  Bu  tròm  acain  an  clèibh,  'nuair  a 
bha  iad  air  an  giùinibh,  's  na  h-osnaichean  a  dh'  fheuch 
iad  ri  chumail  fodha  ;  ach  'nuair  a  dh'  èirich  iad,  air  leam 
gu'n  robh  misneach  ùr  ri  f  haicinn  'nan  sùilibh  troimh  cheò 
nan  deur  goirt  a  bha  iad  a  nis  a'  tiormachadh  air  falbh. 
Dh'  fhosgail  e  leabhar  nan  Salm,  is  thogadh  an  t-aon 
naomh  cheòl  bu  tùirseiche,  bu  deuchainniche  air  gach 
dòigh,  gidheadh  bu  shòlasaiche,  a  chuala  mi  riamh. 

Ràinig  an  fhuaim  thiamhaidh  gach  long  agus  gach 
soitheach  sa'  chala.  Cha  robh  ràmh  a  mach  nach  robh 
air  a  phasgadh  ;  cha  chluinnte  f ead  no  farum ;  ach  an 
aon  sàmhchair  bheannaichte,  mar  a  sheinn  iad  an  dara 
Salm  thar  an  dà  fhichead,  aig  a'  cheathramh  rann  : 

Tha  m'  anam  air  a  dhòrtadh  mach, 
Trà  chuimhnicheam  gach  ni ; 

Oir  chaidh  mi  leis  a'  chuideachd  mhòir, 
Dol  leò  gu  teampull  Dè. 

'"  Seadh,  chaidh  mi  leò  le  gàirdeachas, 
Is  moladh  fòs  le  cheil' : 
'S  ann  leis  a'  chuideachd  sin  a  bha 
A'  coimhead  làithe  fèill'. 

"  O  m'  anam  !  c'uim  a  leagadh  thu 
Le  dìobhail  misnich  sìos? 
Is  c'uim  am  bheil  thu'n  taobh  stigh  dhiom 
Fo  thrioblaid  is  fo  sgios? 

"  Cuir  dòchas  daingean  ann  an  Dia, 
Oir  f athast  molam  e ; 
Airson  na  furtachd  is  na  slàint' 
Thig  dhomh  o  'eudan  rèidh." 


AN  GAIDHEAL  A'  FAGAIL  A  DHUTHCHA. 

A  GtHlinn  mo  ghràidh  !  rinn  m'  àrach  òg, 
An  èigin  t'fhàgail,  's  mi  gun  treòir ; 
An  èigin  domh,  's  do  chloinn  mo  ghaoil, 
Falbh  gun  dùil  ri  tionndadh  chaoidh? 

An  èigin  dòmhs'  fa  dheireadh  triall, 
Is  falt  mo  chinn  'na  dhualaibh  liath? 
Eàrr  mo  làithean  ruith  gu  luath, 
Mar  chloich  'na  deann  o  àird  na  cruaich'. 

Ceò  na  h-aois  mu  m'  shuilibh  dall ; 
Mo  chosan  lag  nach  gluais  ach  mall ; 
Air  chàileachd  f hiodha  nach  tog  f onn ; 
'S  mo  chridhe  fann  air  fàs  ro-throm. 

Is  faoin  domh  fèin  bhi  'g  èisdeachd  ceòil, 
Cha  dùisgear  tuillidh  mi  o'n  bhròn  : 
Luidh  mo  ghrian-sa  siar  fo  stuaigh, 
'S  cha  till  i  dhòmhsa  chaoidh  le  buaidh. 

A  bhean  mo  ghaoil,  's  nam  beusa  ciùin, 
Na  biodh  do  dheòir  a'  ruith  co  dlùth  • 
Oir  claoidhidh  bròn  do  neart,  's  do  chàil, 
Gun  neach  'm  bheil  iochd  no  dàimh  a'  d'  dhàil. 

Is  goirt  le  m'  chridh'  do  chor,  a  ghaoil, 
Aois  'ga  d'  chlaoidh,  's  mi  fèin  gun  fheum  : 
An  t-àit  an  d'fhuair  sinn  riamh  ar  leoir, 
Cha'n  ionad  tàimh  dhuinn  e  ni  's  mò. 

Tha  muinntir  eil'  air  teachd  d'  ar  tìr, 
A's  sìol  nan  treun  'ga'n  cur  a  dhìth, — 
Sìol  nan  treun,  a  ghlèidh  le  buaidh 
Ar  beanntan  àrd,  a's  tràigh  a  chuain. 

Ach  thrèig  iad  fèin,  's  gach  euchd  a  rinn ; 
'S  tha  sinne  'n  diugh,  an  sliochd,  gun  sgoinn, 
Mar  chuiseig  fhaoin,  fo  thaom  gach  sian, 
Air  call  ar  neart,  ar  meas,  ar  miagh. 

Gluaisibh,  a  chlann  na  muinghinn  thrèin, 
'S  gu'm  faigh  sibh  iochd  fo  chaochladh  grèin' : 
Ge  caomh  leibh  beanntan  àrd  'ur  n-òig', 
'S  gann  gu'm  faic  sibh  iad  r'  'ùr  beò. 

Triallaibh  dh'  ionnsuidh  cuan  nan  stuagh  ; 
Ach,  Och  !  mo  chreach  !  cha  b'  e  mo  luaidh; 
B'  annsa  luidhe  sìos  gu  ciùin, 
Mar  ri  m'  dhàimhich  anns  an  ùir. 

'S  tric  o  m'  shùil  na  deura  tròm, 
'S  mi  sealltuinn  air  gach  làrach  lòm, 
'Am  facas  uair  mo  chàirdean  treun, 
Ge  fada  'n  diugh  gach  aon  o  chèil'. 

Cha  chluinn  mi  tuillidh  'n  còmhradh  gaoil, 
Moch  no  feasgar  air  an  raon  : 
Tha  'n  gleann  a  b'  aobhaich'  fuaim  a's  ceòl 
Gu  tosdach  balbh,  mar  neach  ri  bròn. 

C'  àit  an  deach  na  h-ògain  thrèun  ? 
C'àit  an  deach  na  h-òighean  caoin? 

C' àit  am  bheil  an  aois  gun  ghruaim? 
C"  àit  an  ceòl  a  b'àirde  fuaim? 

C'àit  am  bheil  am  bòrd  bha  fial, 
Bheireadh  do  gach  acrach  biadh? 
Sgapadh  iad  le  fòirneart  geur, 
'S  cha  'n  'eil  a  h-aon  an  diugh  le  chèil'. 

Fhir,  a  shiùbhlas  gleann  mo  ghaoil, 
Na  mealar  thu  le  briathraibh  faoin; 
Oigh  cha  ghlac  do  làmh  gu  bràth, 
'S  cha  'n  iarr  i  thu  gu  'h-ionad  tàimh : 

Cha'n  fhaic  thu  i  le  cuaich  fo  chròic 
Moch  no  feasgar  teachd  o'n  chrò, 
Ni  mò  a  chluinn  thu  'ceòlan  binn 
'Tional  ghabhra  breac  's  na  glinn. 

'S  faoin  bhi  'g  iarraidh  'n  aosda  chòir 
A  shuidh  gu  tric  ri  taobh  an  ròid ; 
Sgeul  cha'n  iarr  e  uait,  no  dàn, 
Cuirm  no  fleagh  cha  sgaoil  gu  bràth. 

Ge  fann  do  cheum,  's  ge  faoin  do  dhòigh, 
Caomh  cha'n  fhaic  thu  anns  an  ròd ; 
Tha  àit  an  tàimh  'na  làraich  fhuair — 
Fo  eanndaig  ghlais, — fo  chòinnich  uain'. 

Iarr  san  fheur  an  teach  bha  fi-al, 
A's  gheibh  an  stairsneach  caitht'  gu  trian; 
Leachd-an-tein',  's  a  h-aogas  ruadh, 
Fraoch  a's  còinneach  fàs  mu  'bruaich. 

Tha  'n  cnocan  gias  gun  ail  'na  dhruim, 

Far  an  tric  a  shuidh  na  Suinn ; 

Far  an  rùisgeadh  iad  le  chèil' 

An  rùn,  's  am  beachd,  gun  tlachd  'am  beud; 

Far  an  labhradh  iad  gu  fial, 
Air  gach  treun  a  bh'  ann  o  chian ; 
'S  am  macraidh  òg  le  ìoghnadh  gràidh 
A'  snàmh  san  sgeul  a  b'  eudach  càil. 

Ach  ciod  e  fàth  an  fhògraidh  ghèir? 
An  d'fhuaradh  ciontach  sinn  'am  beud? 
No'n  do  thoill  sinn  gràin  an  righ, 
'Nuair  nach  feud  sinn  tàmh  'n  ar  tìr? 

Ruinn  cha  'n  fheudar  sin  a  luadh, 
Bha  sinn  riamh  a'  triall  'an  uaill; 
'S  ged  a  thàinig  sinn  fo  thàir, 
Cha  b'  e  ar  coire  b'  aobhar  dha  ; 

Ach  sliochd  ar  treun  air  caochladh  nòis 
An  gaol  d'  an  càirdibh  thug  do  'n  òr ; 
An  uaill  cha  'n  'eil  an  laochraidh  threun, 
Tha  reachd  san  àm  'gan  dìon  o  bheud. 

Ach  feudaidh  caochladh  teachd  ri  àm, 
'S  gu'n  iarrar  sinn  air  f eadh  nam  beann ; 
Ach  beann  no  gleann  cha  toir  a  h-aon 
A  leanas  àrmunn  dh'  ionnsuidh  'n  raoin. 

Aonaranach,  fann,  gun  treòir, 

Bithidh  gach  triath  gun  dàimh  'na  chòir, 

Trèigear  e  le  brosgul  baoth 

Nan  gealtair  cealgach  ghlac  a  mhaoin; 

Treigear  e  'na  àmhghar  geur, 
Gun  aon  r'a  thaic  d'a  chinne  fèin  : 
Fada,  fada,  thall  thar  chuan, 
Sgaoilte  gheibh  e  'm  fuigheall  truagh. 

Chi  e  'n  sin  le  deòir  'na  shùil, 

Am  beud  a  chinnich  leis  an  tùs, 

'Nuair  a  dh'fhògair  e  o  'sgèith, 

Na  laochraidh  b'  fhèarr  a  bha  fo  'n  ghrèin. 

Ach  ged  a  shil  an  deòir  gach  ial, 
Aon  cha  tig,  a  chaoidh  g'an  dìon : 
Is  cuimhne  leò  gach  cràdh  a's  spìd, 
A  dh'  fhuiling  iad  mun  d'  f hàg  an  tìr. 

Dubhach  cianail  biodh  an  gleus, 
Mar  eun  na  h-oidhche  'n  còs  leis  fèin; 


62 


Gus  an  claoidhear  aimt'  le  bròn, 
Gaol  an  airgid  ghlais  's  an  òir ; 

Gus  an  till  an  gràdh  ;s  an  t-iochd, 
Is  dual  do  athair  thoirt  d'a  shliochd; 
'S  gu'm  faic  gach  triath  gur  feàrr  na  trèin, 
Na  mìlte  uan  am  mìle  treud. 

Ach  's  cian  mun  lìonar  rìs  na  glinn, 

A  dh'  òigridh  ghlan,  mar  bh'  ann  ri  m'  linn  : 

Amhluidh  darag  'thuit  le  gaoith, 

Is  fad  mum  fàs  a  faillein  maoth. 

Feudaidh  sàmhladh  teachd  ri  àm ; 
Ach  's  lag  an  gaol,  's  is  faoin  an  làmh; 
Sliochd  nan  treun  cha  'n  èighear  dhiubh, 
San  dàn  cha  chluinnear  chaoidh  an  cliù. 

Ach  cò  a  chì  mi  thar  an  raon? 
Cò,  ach  brathair  ciùin  mo  ghaoil ; 
Sgeul  gu  beachd  aige  o'n  tràigh, 
Cluinneamaid  e  uaith  gun  dàil. 

An  èigin  duinn  bhi  triall,  a  ghaoil, 
Na  sgaoileadh  suas  na  siùil  ri  gaoith? 
No  'm  feud  sinn  tàmh  a  nochd  sa'  ghleann, 
;S  an  d'àraicheadh  sinn  fèin,  's  ar  clann? 

Tha  siùil  ri  croinn  'gan  sgaoileadh  shuas, 
Is  gaoth  nam  beann  ag  iarraidh  chuain; 
Tàmh  ni  's  faid'  cha'n  fheudar  leinn, 
Ach  iarramaid  gun  dàil  na  tuinn. 

A  chlann  mo  ghràidh !  cha  dàil  ni  's  mò ; 
'S  èigin  falbh,  's  cha'n  ann  d'ar  deòin; 
Ar  cnuic,  ar  giinn,  's  ar  beanntaidh  àrd, 
Fhàgail  faoin  gun  chaoimh  'n  an  dàil. 

Slàn  le  fèidh  nam  fraoch-bheann  àrd, 
O'n  suain  cha  ghluais  mi  iad  gu  bràth ; 
Slàn  le  earbag  bheag  o'n  raon, 
'S  faoin  a  geilt  mu  'meannan  maoth. 

Slàn  le  eòin  is  moiche  seinn ; 
Slàn  le  beanntaibh  àrd,  's  le  coill ; 
Slàn  le  gabhraibh  breac  nam  bruach  ; 
Slàn  le  caoraich,  is  le  uain. 

Slàn  le  m;  theach  bha  farsuing  fìal, 

'Sa  chòmhladh  nach  do  dhruideadh  riamh; 

Slàn  le  leaca'  fuar  na  h-uaigh, 

Fo  'm  bheil  mo  dhàimhich  ciùin  'nan  suain. 

Slàn  le  Albuinn,  ghleann  is  chnoc ; 
Oir  's  èigin  dhòmhsa  triall  an  nochd, 
Gun  dùil  am  feasd  ri  cois  air  t'fheur, 
Mo  chreach  !  mo  chràdh  !  's  e  fàth  mo  dheur. 


NA  SITHICHEAN. 

Re  mòran  ùine,  bha  'n  amaideachd  a  b'fhaoine  air  a 
chreidsinn,  feadh  Galldachd  agus  Gaeltachd,  mu  thim- 
chioll  nan  daoine  Sìthe.  Do  rèir  na  h-eachdraidh  thàinig 
a  nuas  d'ar  n-ionnsuidh,  anns  na  sgeulachdaibh  spleadh- 
ach  a  bha  air  an  aithris  umpa  air  feadh  na  dùthcha,  bha 
iad  nan  creutairibh  neò-shaoghalta,  guanach,  eutrom,  do- 
lèirsinn  do  shùilibh  dhaoine,  ach  'nuair  bu  toil  leo  fèin  e, 
a'  sìor  ghluasad  air  an  ais  agus  air  an  aghaidh,  a  làthair 
anns  gach  cuideachd,  agus  a  mach  air  gach  cò'-dhail.  Bha 
aca  so,  ma  b'  fhìor,  an  còmhnuidh  ann  an  uamhaibh  fada 
fo  thalamh,  ann  an  uaigneas  ghleann,  agus  fo  gach  tolman 
uaine.  Chuireadh  as  an  leith,  gu'n  robh  iad  a  sealbh- 
achadh  àrd-shubhachas  'nan  tallachaibh  rìomhach  fo 
thalamh ;  gu  'n  robh  aca  cuirm  shuilbhearra  air  àmaibh 
àraidh,  le  ceòl  bu  bhinne  na  aon  ni  chualas  air  thalamh  ; 
agus  gu'n  robh  am  maighdeanan  ni  b'àillidh  na  uile 
òighean  an  t-saoghail  so,  iad  do  ghnàth  ri  aighear  agus 
ri  dannsa,  gun  sgìos  gun  airsneul ;  ach  'na  dhèigh  so  gu 
lèir,  gu'n  robh  sìor-fharmad  aca  ri  muinntir  an  t-saoghail 
so ;  a  h-uile  togradh  aca  gu  brìgh  gach  sòlais  a  dheothal 
uatha,  agus  domblas  a  thilgeadh  anns  gach  deoch  a  bu 
mhìlse.  Anns  na  linnibh  dorcha  chaidh  seachad,  bha 
gach  bàs  obann,  gach  sgiorradh,  agus  dosguinn,  air  a  chur 

as  an  leith ;  goid  naoidheana,  agus  gnàthachadh  ioma 
druidheachd,  nach  fiach  aithris.  Mar  bha  anns  gach 
dùthaich  san  àm  sin  daoine  cuilbheartach  seòlta,  a  bha 
mealladh  na  muinntir  shocharach  le  'n  gisreagaibh  faoine, 
'sann,  ma  b'  fhìor,  o'n  leannanaibh  sìth  a  thàrmaich  iad 
an  t-eòlas  a  bha  iad  a'  gabhail  os  làimh  a  bhi  aca. 

Ged  a  chaidh  an  saobh-chràbhadh  so,  agus  iomad 
amaideachd  eile  do  'n  t-seòrsa  so  air  chùl,  ann  an  tomhas 
mòr  feadh  na  Gaeltachd,  agus  ged  a  tha 'n  t-iarmad  do 
na  tha  làthair  a'  teicheadh  roimh  ghnathan  dealrach  an 
t-Soisgeil,  mar  a  sgaoileas  ceò  na  h-oidhche  roimh  èirigh 
na  grèine,  is  iomchuidh  an  ni,  gu  'm  biodh  fios  aig 
daoinibh  cionnus  thòisich  an  fhaoineachd  amaideach  sin. 
Chìthear  so  ann  an  eachdraidh  na  dùthcha. 

O  chionn  da-cheud-deug  bliadhn'  agus  còrr,  chaidh 
creidimh  nan  Druidh  a  thilgeadh  gu  tur  bun  os  ceann. 
Bha  geur-leanmhuinn  ghuineach  air  a  dheanamh  orrasan 
a  ghnàthaich  e.  Bha  iad  air  am  fògradh  o  ionadaibh 
còmhnuidh  dhaoine ;  agus  air  an  co-èigneachadh  gu  tèar- 
uinteachd  iarraidh  ann  an  glinn  uaigneach,  agus  ann  an 
uamhaibh  ùdluidh  nan  creag,  far  am  faigheadh  iad  an 
creidimh  a  ghnàthachadh,  a'  feitheamh  gu  foighidneach 
ann  an  dòchas  gu'm  faigheadh  iad  saorsadh  uair  no  uair- 
eigin  o'n  chruaidh-chàs  o'n  robh  iad  a'  fulang.  Bha  na 
Lochlannaich  san  àm  sin,  ag  aideachadh  creidimh  nan 
Druidh,  agus  fhuair  mòran  do  na  chaidh  fhògradh  as  an 
dùthaich  so,  dìon  agus  fasgadh  uatha.  Bhrosnuich  iad 
so  na  Lochlannaich  gu  èiridh  as  an  leith ;  agus  tha  eachd- 
raidh  na  dùthcha  'g  innseadh  dhuinn,  gur  iomad  oidheirp 
a  thug  iad,  linn  an  dèigh  linrj ,  gu  aicheamhail  a  thoirt  a 
mach  as  an  leith.  'S  ann  'nan  aobhar-san  a  thàinig  iad 
'nan  cabhluichibh  a  thoirt  sgrios  le  teine  agus  claidheamh 
air  gach  àite  san  robh  eaglaisean  an  t-Soisgeil  no  tighean 
Mhanach  air  an  suidheachadh.  Fad  na  linn  sin,  bha 
mòran  do  na  sagartaibh  Druidhneach  san  tìr  so,  aig  an 
robh  còmhnuidh,  mar  chaidh  a  radh,  anns  gach  doire,  agus 
anns  gach  fàsach  uaigneach.  Chum  an  àireamh  a  chumail 
suas,  bu  ghnàth  leò,  mnathan  agus  clann  a  ghoid  air 
falbh,  agus  gach  cothrom  a  bha  'nan  comas  a  ghabhail, 
chum  an  uireasbhuidh  a  dheanamh  suas  mar  a  b'  fhèarr 
a  dh'  fheudadh  iad.  Bha  iad  ìnnleachdach  seòlta,  am 
feadh  'sa  bha  muinntir  na  dùthcha  aineolach,  dall;  thug 

iad,  mar  so,  air  an  t-sluagh  a  chreidsinn  gu'n  robh  aca 
fiosrachadh  os  ceann  nàduir;  agus  o'n  àm  sin,  thòisich 
eachdraidh  nan  daoine  sìth.  So  ainm  a  bhuineadh  gu 
h-àraidh  do  shagartaibh  nan  Druidh.  B'  e  'n  gnothuch- 
san  reachdan  a  shocrachadh,  agus  sìth  na  dùthcha  a 
chumail  suas.  C'hùm  iad  am  mòid  air  tuìaoiiaibli  uainc, 
air  cuirn  liatha,  agus  air  beanntaibh  àrda ;  agus,  an  lorg 
so,  tha  mòran  do  na  h-àitibh  air  an  ainmeachadh  gus  an 
là  'n  diugh,  Dùn-sìth,  carn-sìth,  sìth-bhruth,  agus  iomad 
ainm  eile  do'n  t-seòrsa  sin. 

An  dèigh  do  na  Druidhibh  so  bhi  air  an  cur  fodha, 
smuainich  daoin'  aineolach,  o'n  eagal  a  bh' aca  rompa, 
gu  'n  robh  iad  fathast  air  mhodh  neò-shaoghalta  a 
chòmhnuidh  's  na  h-ionadaibh  sin.  A  thaobh  na  cumh- 
achd  a  bh'  air  a  chur  as  leth  nan  daoine  sìth,  bha  e  air 
'ainmeachadh,  druidheachd,  a'  dearbhadh  dhuinn  gur  ann 
mar  chaidh  a  ràdh,  a  thòisich  an  eachdraidh  amaideach 
sin.  Tha  e  gu  h-àraid  air  innseadh  mu  'n  timchioll,  gu  'n 
robh  àmanna  sònruichte  ann,  anns  nach  robh  e  sona 
teachd  an  gar  d'an  sìth-bhruth,  gu  h-àraid  air  oidhche 
Shamhnadh  agus  Bhealltuinn.  'S  ann  gun  teagamh  o 
chleachdadh  nan  Druidh  a  thàinig  so  a  nuas ;  oir  b'  iad 
so  an  dà  chuirm  mhòr  aca-san :  agus  is  dùgh  dhuinn  a 
smuaineachadh,  gun  oidheirpicheadh  iad  daoin'  a  chumail 
air  falbh  an  àm  nan  cò'dhailean  sin,  fhad  'sa  bha  iad 
fèin  a'  cleachdadh  nan  deas-ghnàth  sin.  Agus  o  nach 
b'  urrainn  doibh  sin  a  dheanamh  as  eugmhais  teine,  'se  so 
thug  a  nuas  a'  bharail  sin  gu  bheil  teine  r'a  fhaicinn  air 
na  sìth-bhruthaibh  sin,  air  co-ainm  nan  àm  sin.  Mar  so 
chithear  cionnus  a  thòisich  eachdraidh  nan  daoine  sìth, 
d'an  robh  cho  liuthad  aon  a'  toirt  creideas,  gus  o  chionn 
ghoirid,  ann  an  iomad  cearna  do  'n  rìoghachd.  Chuala 
sinn  seanachas  air  duine  misneachail  tapaidh,  a  thàinig 
troimh  ioma  cruaidh-chàs  sa'  chogadh  fa  dheireadh,  nach 
d'  thug  a  chùl  riamh  air  a  nàmhuid,  gidheadh  le  bhi  'g 
èisdeachd  na  faoiaeachd  so  'na  òige,  a  bha  n  impis 
fàilneachadh  le  eagal,  anns  a'  bharail  fhaoin  gu  'n  cuaF 
e  ceòl  nan  daoine  sìthe  air  oidhch'  àraidh  ;  agus  ged  is 
culaidh-shùgraidh  e,  bheir  sinn  seachad  e  mar  fhuair  sinn 
e,  a  chionn  gu  bheil  e  leisgeil  ris  duinn  cia  faoin  an  ni 
as  an  èirich  sgeuìachdan  do  'n  ghnè  so. 

SGEUL  MU  CHOIRE-NA-SITH. 

Thachair  dhomh  (a  deir  fear  eòlais  o'n  d'  fhuair  sinn  an 
sgeula),  bhi  siubhal,  o  chionn  beagan  bhliadhnaichean, 
troimh  Gharbh-chrìocha  na  Gaeìtachd,  troimh  mhonachan 
fiadhaich,  far  nach  robh  aon  rathad,  'nuair  a  thuit  domh, 
air  feasgar  sàmhraidh,  bhi  air  mo  chuairteachadh  ann  an 
ceò  dùmhail,  'nuair  bha  mi  gabhail  athghoirid  thairis  air 
guala  beinne,  cho  àrd  's  a  bha  san  dùthaich.  Mar  bha  àgh 
orm,  bha  fear-cuairtich  nan  crìocha  farsuing  sin  maille 
rium  san  àm,  a  thug  mi  leam  gu  m'  sheolladh  gu  bearradh 
àrd,  as  am  faicinn  sealladh  air  a'  ghleann  chum  an  robh 
mi  dol.  Fada  mun  d'ràinig  sinn  am  bearradh  so,  thuit 
an  ceò  co  dùmhail,  's  gu'm  b'  amaideach  smuaineacha'  dol 
ni  b'  fhaide  air  ar-n-aghaidh.  Bha  Eachunn  Ruadh, 
saighdear  a  bha  maille  rium,  'na  dhuine  tuigseach ;  bha  e 
fada  san  arm  :  chuir  e  suas  an  còta-dearg  fo'n  Cheannard 
urramach  sin  Ailean  an  Earrachd.  Bha  e  maille  ris  ann 
an  ioma  cath  cruaidh,  agus  b' fhiach  e  èisdeachd  gach 
sgeul  a  bh'  aige  mu  gach  sealladh  dèistinneach  a  chunnaic 
e.  'Nuair  a  thuig  e  nach  robh  e  tèaruinte  imeachd  ni 
b'  fhaide  air  bile  nan  sgàirneach  a  bha  fodhainn  threòr- 
uich  e  mi  gu  bun  na  frìthe,  far  an  robh  ionad  dìonach 
'sam  feudamaid  fuireach  gu  madainn.  'Nuair  a  bha  sinn 
a'  tèarnadh,  dh'fheòraich  mi  dheth  an  robh  na  creagan 
a  bha  'na  bheachd  fada  uainn.  "  Tha  creagan  ni's  leòir 
far  am  bheil  sinn,  agus  tha  uamh  fhasgach  goirid  o'n  àite 
so,"  ars'  esan ;  "  ach  's  coma  leam  iad ;  tha  e  co  math 
dhuinn  an  seachnadh.  'Se  so,"  a  deir  esan,  ann  an  guth 
ìosal,  mar  gu'm  biodh  e  cagarsaich  a'  m'  chluais,  "  'se  so 
Coire-na-Sìth  ;  agus,  a  dh'  innseadh  na  fìrinn,  b'  fhèarr 
leam  a  bhi  fliuch  leis  a'  cheò,  na  fasgadh  iarraidh  anns 
na  h-àiteachaibh  grannda  sin." — "Cha'n  fheud  e  bhith," 
thubhairt  mi  ris,  "gu  bheil  thusa,  Eachuinn,  a'  creidsinn 
a  leithid  sin  do  amaideachd ;  gun  teagamh  cha  'n  'eil  thu 
ach  ri  feala-dhà."— "  Feala-dhà  ann  no  as,"  deir  esan,  "  is 
coma  leam  iad ;  mar  thubhairt  an  seann  duine,  Fhad  'sa 
dh'  fhuiricheas  an  t-olc  uainn  fuiricheamaid  uaithe.  Thig 
air  t'  aghart,  tha  sinn  dlùth  do  Uamh  na  h-ochanaich  : 
ach  beannachd  'nan  siubhal,  's  nan  imeachd,  'si  'n  nochd' 
Dj-thaoine,  's  cha  chluinn  iad  sinn." 

Thug  mi  air  seasamh  car  tamuill,  's  thòisich  mi  air 
cur  an  cèill  da  faoineachd  a  leithid  sin  do  smuaintibh. 
Chual'  e  mi  gu  deireadh,  gun  stad  a  chur  air  mo  shean- 
achas ;  ach  a  socrachadh  a  bhreacain  thar  a  ghualainn,  ;s 
a'  toirt  sgrogadh  a  nuas  air  a  bhoineid,  ghramaich  e  ni 
bu  tinne  am  bata  bha  'na  làimh,  agus  thug  e  ceum  air 
aghaidh,  ag  ràdh,  "  Bi  bruidhinn  an  dràsta,  èisdidh  mi 
riut  am  maireach  ;  gabhamaid  seachad  air  an  àm  ;  cha  'n 
àite  so  gu  mòran  seanachais  a  labhairt." — "  Dean  stad, 
Eachuinn,"  thubhairt  mi  ris,  "tha  mi  cur  romham  an 
oidhche  chur  seachad  ann  an  Uamh  na  h-ochanaich, — 
fuirich  leam,  's  na  fàg  mi.  Ach  ma  tha  eagal  ort" — 
"  Eagal !  "  ars'  Eachunn,  's  e  tionndadh  air  a  shàil;  "  bi 
air  t'  earalas,  a  dhuine  chòir,  agus  tagh  do  chainnt ;  ge 
nach  tig  dhòmhs'  a  ràdh,  's  tu  fèin  a'  cheud  fhear  a  chuir 
eagal  as  mo  leth." — "  Tha  mi  g'  iarraidh  maitheanais," 
thubhairt  mi  ris ;  "  thig  leam  do'n  uamh,  agus  feuchaidh 
sinn  ciod  a  th'  agad  ann  an  lùib  do  bhreacain,  's  ni  sinn 
rèite." — "  Thèid  mi  leat,"  ars'  an  saighdear  còir,  "  agus 
fuirichidh  mi  leat,  ged  a  bhiodh  e  làn  do  na  Frangaich, 
gun  teachd  air  na  creutairibh  leibideach,  faoin  sin,  nach 
'eil  's  math  a  dh'  f heuidte  ann  idir,  ged  tha  leithid  do 
sheanachas  mu'n  timchioll."  Bha  sinn  a  nis  aig  beul  na 
h-uamha,  agus  sheas  Eachunn  Kuadh.  "  Sin  i  agad  a  nis," 
a  deir  e ;  "  's  urram  na  h-uaisle  do'n  choigreach,  gabh  air 
t'  aghart."  Chaidh  sinn  a  stigh  fo  dhìon,  agus  shuidh 
sinn  air  a'  cheud  chloich  chothromaich  a  fhuair  sinn. 
Cha  robh  mo  chompanach  ro  dheònach  air  mòran 
cainnte  ;  bha  e  sgioblachadh  a  bhreacain,  'nuair  a  ghrad- 
thog  e  'cheann  mar  gu'm  buaileadh  peileir  e.  "Ciod  e 
so?"  a  deir  e,  's  e  f arcluais :  "  mur  creid  thu  mise,  creid 
do  chluasan."  Thàinig  a  nuas  oirnn  sa'  cheart  àm  sin 
ceòl  tìamhaidh,  binn,  nach  d'  fhiosraich  mi  èisdeachd  r'a 
leithid  riamh  roimhe ;  agus  bha  dearbh  fhios  agam  nach 
b'  ann  o  aon  inneal-ciùil  a  b'  aithne  dhomh  a  thàinig  e. 
Cha  'n  fheudadh  so  gun  mhòr  ìoghnadh  a  chur  oirnn  : 
bha  'n  oidhche  dorcha ;  bha  'n  t-àite  ùdlaidh  uaigneach  ; 
bha  sinn  fada  o  thigheadas  dhaoine,  a  measg  garbhlach 
chreag,  ann  an  coire  fìadhaich.  Eagal  cha  robh  orm,  oir 
bha  mi  làn-chinnteach  gu'm  bu  cheòl  saoghalt'  a  bh'ann, 
agus  chuir  mi  romham,  nam  b' urrainn  domh,  fhaotainn 
a  mach  cia  as  a  thàinig  e.      "  An  tèid  thu  suas  leam. 

Eaehuinii?"  "  Thèid,"  ars'  esan,  is  e  cur  seachad  na  bha 
e  toirt  as  a  bhreacan  :  "  's  minic  a  thachair  e  mar  so  fèin, 
eadar  am  bile  's  an  deoch.  Shaoilinn  gum  biodh  e  co 
math  fuireach  gu  maduinn ;  ach  coma  co  dhiùbh,  gabh 
air  t'aghaidh,  leanaidh  mis'  thu;  ach  cuimhnich  am  fear 
a  thèid  san  dris,  gun  iomair  e  teachd  as  mar  a  dh'  fheudas 
e."  Ghabh  sinn  suas,— am  feadh  a  bha  an  ceòl  a'  sìor 
fhàs  ni  b'àirde:  fa  dheireadh,  thàinig  leus  soluis  oirnn  : 
sheas  Eachunn  beagan  air  deireadh,  's  'nuair  a  chaidh  mi 
timchioll  stùchd  craige,  chunnaic  mi  sealladh  nach  tèid 
gu  luath  as  m'  aire.  Dh'  fhan  mo  chòmpanach  far  an 
robh  e,  theagamh  a'  smuaineachadh  gu'm  faca  mi  tuillidh 
'sa  bu  mhiann  leam.  Bha  lasair  chridheil  theine  aig 
ceann  shuas  na  h-uamha  o  ghiuthas  seachdta  a  bha  pailt 
mu'n  àite ;  agus  'na  shuidhe  aig  an  teine  bha  leth-sheann 
duine  làidir  colgarra,  currachd  àrd  molach  air  a  cheann, 
anns  an  robh  dos  do  ite  an  fhìrein,  agus  a  chòm  uile  air 
a  chòmhdachadh  le  bèin  fhiadh  agus  earb.  Bha  làn 
shealladh  agams'  air-san,  ge  nach  b'  urradh  dhà-san  mis' 
fhaicinn.  Bha  e  cluiche  gu  sùrdail  air  dà  thruimb  mhòr 
Abrach,  a  bha  air  an  deanamh  'san  àm  sin  gu  h-ealanta 
dlùth  do  sheana  chaisteal  dubh  Inearlòchaidh.  An 
crochadh  ris  gach  meur  d'a  làmhaibh,  bha  clag  beag 
airgid  a  rinn  fuaim  anabarrach  binn,  agus  o'n  do  thàrm- 
aich  a'  cho'-sheirm  a  chuir  ormsa  na  h-urrad  iongantais, 
agus  nam  feuidte  ràdh,  a  chuir  mo  chòmpanach  fo  eagal 
co  mòr.  "  Thig  air  t'aghart,"  thubhairt  mi  gu  sàmhach 
ri  Eachunn.  "Am  bheil  iad  an  sin?"  thubhairt  e.  "Am 
bheil  iad  a'  dannsadh  san  t-solus,  no  ri  fleadhachas 
cuirme?"  Dhlùthaich  e  gu  sgàthach  ri  m'  thaobh,  agus 
air  dha  a'  cheud  phlathadh  fhaicinn  do  'n  fhear-chiùil, 
thug  e  sitheadh  seachad  orm,  a'  glaodhaich  a  mach  le 
aighear  nach  b'  urrainn  da  cheannsachadh,  "  Iain  mhòir 
nan  creag,  an  tusa  tha  'n  so?  Mo  bheannachd  air  do 
cheann  molach,  's  mi  tha  toilichte  t'  fhaicinn  !"  Dh'  èirich 
Iain  bochd,  's  chuir  e  fàilte  oirnn,  a'  tilgeil  tuillidh 
mhaidean  air  an  teine.  Shuidh  sinn  mu'n  cuairt  air  a' 
chagailt ;  agus  dh'aidich  Eachunn  còir,  oir  cealg  cha  robh 
'na  chòm,  nach  b'urrainn  da  gu  bràth  a  bni  co  taingeil 
'sa  bhuineadh  dha,  airson  nach  d' fhuair  e  cead  tilleadh, 
mar  bha  rùn  air  'nuair  a  chual'  e  'n  ceòl.  "  Is  ioma 
sgeul,"  thubhairt  e,  "a  chuala  mi  riamh  mu  Choire-na- 

Sìthe  ;  's  nam  bithinn  a  nochd'air  tilleadh  guu  so  fhaicinn, 
bha  mo  sgeula  fèin  chum  an  dearbhadh.  Cha  tugadh 
am  ministeir  fèin  orm  a  chreidsinn  nach  robh  na  daoine- 
beaga  ann  an  Uamli  na  h-ochanaich."  Dh' fheòraich  mi 
dheth,  an  robh  da  rìreadh  eagal  air?  "  Eagal !  "  deir 
esan,  's  e  suathadh  air  falbh  an  fhallais  fhuair  a  bha 
fathast  air  a  gimùis ;  "  air  nàile  bhà,  's  gu  leòir  dheth, 
barrachd  'sa  bha  riamh  orm  a'  dol  sìos  do  'n  bhlàr  le 
Ailein  an  Earrachd ;  ach  ma  bha,  cha  bhi  tuillidh  mu'n 
ghnothach  cheudna." 

Tha  so  a'  leigeil  ris  duinn  cia  co  faoin  an  ni  o'n  èirich 
seanachas  dùthcha  mu  ni  bha  iad  gnàthaicht'  a  chreid- 
sinn  :  agus  nan  rannsuicheadh  daoine  gu  mionaideach  mu 
'thimchioll.  thuigeadh  iad  gur  e  bh'  ann,  an  àite  a  bhi 
'na  chùis-eagail,  culaidh-àbhacuis  agus  fearas-chuideachd. 

Fhuair  mi  mach  o  Eachunn  eachdraidh  an  duine 
bhochd  so  a  bha  san  uamh.  Bu  neò-dhuine  gun  mhath 
gun  mhilleadh  e  :  a  nuas  o  òige,  ged  a  bha  e  gun  mhòran 
toinisg  no  tuigse,  bha  e  'na  sheòl  fèin  fo  chàileigin  do 
mheas  san  dùthaich.  Bha  e  eòlach  air  aisridh  chumhang 
an  fhèidh  s  na  h-earba,  's  b'  e  'thoileachas-inntinn  an 
fhaoghaid  a  leantuinn  le  òigridh  na  tìre.  Cha  robh 
bearradh  no  bealach,  no  aithghearradh  troimh  mhonadh^ 
no  beul-àtha  air  abhuinn,  no  càrn,  no  garaidh,  air  nach 
robh  e  mion-eòlach.  Rè  an  t-sàmhraidh  bi  uamh  nan 
creag  a  chòmhnuidh  :  ghluais  e  o  àiridh  gu  àiridh,  's  cha 
deachaidh  e  riamh  air  falbh  falamh  o  a  h-aon  diubh.  Cha 
bhiodh  e  gun  lòn  fhad  's  a  bhiodh  dearc  air  tòm,  meas  no 
cnothan  ann  an  coille ;  cha  'n  fhàilnicheadh  a  leaba,  am 
feadh  's  a  gheibheadh  e  fraoch  badanach  gorm,  a'  fàs  gu 
dosrach  anns  gach  àite ;  agus  mar  thubhairt  e  fèin,  bha  a 
chuid  tromb  soirbh  r'an  gleusadh. — Bha  'dhachaidh  anns 
gach  àite  far  an  luidheadh  a'  ghrian  air ;  agus  còmhladh 
cha  do  dhruideadh  riamh  air.  Cha  robh  'mhàileid  doirbh 
r'a  giùlan,  cha  robh  innte  ach  a'  chlach  theine  agus  am 
fada-spuinge, — sgian  dubh  a  dh' fhionnadh  nam  fiadh, — 
ribe  a  ghlacadh  an  fhìrein,  agus  cromag  iaruinn  a  lùbadh 
nan  geug.  Ach  ma  bha  'n  duine  bochd  so  air  bheag 
eòlais,  bu  taitneach  ri  fhaicinn  an  t-saothair  a  ghabh  a 
phàrantan  air  ann  an  làithibh  'òige.  Ghabh  e  dhuinn 
mòran  do  laoidhibh  agus  do  dhànaibh  naomha :  rinn  e 
so  le  urrad  chràbhaidh,  agus  air  dòigh  a  bu  stòlda  na 

iomad  fear  a  b'  fhaide  leughadh.  Sheinn  e  iad  le  fonn 
tìamhaidh  muladach,  's  e  ri  turaman  air  ais  agus  air 
aghaidh,  a  ràinig  mo  chridhe.  Mun  do  leag  e  a  thaobh 
ri  làr,  dh'  earb  se  e  fèin  ri  Dia.  Allabanaich  bhochd ! 
thubhairt  mi  rium  fèin,  caidil  gu  tèaruinte,  gabhaidh  Dia 
cùram  dhiot.  Truagh  's  mar  tha  thu  ann  am  beachd  an 
t-saoghail,  tha  thu  co  prìseil  'na  shealladh-san  ris  an  righ 
a's  mò  air  thalamh.  Is  lìonmhor  iad  a  tha  air  an  oidhche 
nochd  air  an  dìteadh  leat,  d'an  d'  thug  Dia  tuigse,  fìos- 
rachadh,  agus  fòghlum,  a  tha  luidhe  sìos  air  an  leap- 
aichibh  rìomhach,  gun  suim  dhàsan  a  tha  os  an  ceann, 
o  'm  bheil  iad  a'  sealbhachadh  gach  beannachd. 


BEINN  VESUVIUS, 

Ann  am  bliadhna  1717,  ann  am  meadhon  a'  chèitein, 
ràinig  mi  (arsa  Easbuig  Berkley)  mullach  beinne  Bhesu- 
viuis,  anns  am  faca  mi  fosgladh  farsuing  as  an  robh  smùid 
co  mòr  a'  teachd  a  nìos,  's  nach  robh  e  a'  m'  chomas 
doimhne  no  cumadh  an  t-sluichd  fhaicinn.  Anns  an 
dubh-aigean  oillteil  so,  chuala  mi  fuaim  eagallach,  a' 
teachd  a  nìos,  mar  gu'm  b'  ann,  à  meadhon  na  beinne, 
agus  air  uairibh  cosmhuil  ri  tairneanach  no  fuain  ghunn- 
acha-mòra,  no  leachdan  creadha  a'  tuiteam  o  mhullach 
thighean  air  a'  chabsair.  Mar  dh'  atharraich  an  soirbheas 
air  uairibh  dh'  fhàs  an  toit  ni  bu  lugha,  a'  taisbeanadh 
lasair  dhearg,  a  bha  mu'n  cuairt  do  bheul  an  t-sluichd, 
ballach  dhearg,  agus  air  uairibh  buidhe.  An  dèigh  dhuinn 
fuireach  còrr  a's  uair,  's  an  smùid  a  bhi  air  a  h-atharr- 
achadh  leis  an  t-soirbheas,  bha  againn  air  uairibh 
sealladh  aithghearr  air  an  t-slochd  mhòr  so.  Ann  an 
iochdar  an  t-sluichd,  bu  lèir  dhomh  gu  h-àraidh  dà  àite- 
theine  dlù  d'a  chèile :  bha  'n  t-aon  air  an  làmh  chlì  mu 
thuaiream  trì  slatan  air  leud,  as  an  robh  lasair  ruadh,  a' 
tilgeadh  os  a  cheann  dòirneagan  chlach  a  bha  dearg- 
theith,  le  toirm  anabarrach  :  agus  an  uair  a  thuit  iad  air 
an  ais,  rinn  iad  an  stairirich  choimheach  sin  a  dh'  ainmich 
mi  cheana.  Air  an  ochdamh  là  do  cheud  mhìos  an 
t-sàmhraidh,  dhìrich  mi  moch  sa'  mhaduinn  an  dara 
h-uair  gu  mullach  na  beinne  so,  agus  fhuair  mi  beachd 


71 


agus  sealladh  ùr  air  an  àite.  Bha  'n  toit  ag  èiridh  suas 
co  dìreach  rèidh,  's  gu'n  d'fhuair  mi  làn-shealladh  air 
beul  an  t-sluichd,  a  bha,  a  rèir  mo  bharail,  mìle  mu  'n 
euairt,  agus  mu  cheud  slat  air  doimhneachd.  O'n  a  bha 
mi'n  so  mu  dheireadh,  bha  càrn  mòr  cruinn  air  cruinn- 
eachadh  ann  an  ìochdar  an  t-sluichd.  Thachair  so  o  na 
clachaibh  a  bha  air  an  tilgeadh  suas,  agus  a  thuit  a  ris 
air  an  ais  anns  an  t-slochd.  'S  ann  sa'  mheall  ùr  so  a 
bha  'n  dà  theine  a  dh'  ainmich  mi.  Bha  'n  dàra  h-aon 
diubh,  gach  tri  no  ceithir  do  mhionaidibh,  a'  tilgeadh  an 
aird  le  fuaim  uamhasaich,  àireamh  anabharrach  do 
chlochaibh  dearg  teinnteach,  air  a'  chuid  bu  lugha  tri 
cheud  troidh  os  mo  cheann ;  ach  do  bhrìgh  nach  robh 
gaoth  ann  thuit  iad  sìos  anns  a'  cheart  àit  as  an  d'  thàinig 
iad.  Bha'n  t-aon  eile  làn  do  stugh  leaghta  dearg,  teith, 
mar  chì  sibh  ann  an  tigh  dheanamh  ghloineachan,  air 
ghoil  agus  tre  a  chèile,  ag  at  's  a'  giuasad  mar  thonnaibh 
na  fairge,  le  toirm  bhras  ghoirid.  Air  uairibh  chuir  an 
stugh  goileach  so  thairis,  agus  ruith  e  sìos  air  taobh  a' 
chùirn,  dearg-theith  mar  thàinig  e  mach,  ach  chaochail  e 
'dhath  's  a  choslas  mar  chruadhaich,  agus  mar  chinn  e 
fionnar.  Nan  atharraicheadh  a'  ghaoth,  's  gu  'n  sèideadh 
i  chum  an  taobh  air  an  robh  sinne,  bha  sinn  an  cunnart 
a  bhi  air  ar  marbhadh  leis  na  mìll  leaghta  a  bha  air  an 
tilgeadh  o  'n  aigean ;  ach  o  'n  a  bha  'ghaoth  freasdalach, 
fhuair  sinn  cothrom  air  sealladh  beachdaidh  a  ghabhail 
air  an  àit  iongantach  sin  car  uair-gu-leth  a  dh'  ùine.  Air 
a'  chùigeamh  là  do  mhìos  meadhonach  an  t-sàmhraidh, 
chunnacas  an  sliabh  so  fad  an  rathaid  o  bhaile-mhòr 
Naples,  a'  brùchdadh  thairis ;  agus  tri  làithean  'na  dhèigh 
sin  dh'  ath-ùraicheadh  an  fhuaim  thorrunnach  a  thàinig 
as,  air  chor  's  nach  e  amhàin  gu  'n  do  chrithich  gach 
uinneag,  ach  mar  an  ceudna  gach  tigh,  a  bha  sa'  bhaile, 
chriothnaich  iad  o  'n  stèigh.  O  'n  àm  sin  dh'  at  e  thairis, 
agus  air  uairibh  san  oidhche  chìthte  mìll  theinnteach  air 
an  tilgeil  fad'  os  a  ceann  anns  na  speuraibh.  Air  an 
deicheamh  là  'nuair  a  shaoil  sinn  gu 'n  do  sguir  i,  thòisich 
i  as  ùr,  ag  at  agus  a'  beuchdaich  gu  h-oillteil.  Cha'n  'eil 
e  'n  comas  do  neach  beachd  a's  firinniche  bhi  aige  air  an 
fhuaim  a  thàinig  uaipe,  'nuair  bu  choimhiche  i,  na 
smuainteachadh  mar  gum  biodh  doinionn  ghailbheach 
a'  gheamhraidh,  toirm  atmhor  a'  chuain  mhòir,  torrunn 

speur,  agus  callaid  ghunnacha-mòra,  air  an  aon  àm,  a'" 
deanamh  co'-fhuaim  eagallach  le  chèile.  Ged  a  bha  sinne 
dà-mhìle-dlieug  air  astar,  bu  chulaid h-uamhais  an  fhuaim. 
Chuir  sinne  romhainn  dol  ni  bu  dlùithe  air  an  t-sliabh, 
agus  thug  triùir  no  cheathrar  againn  bàta  leinn,  agus 
chaidh  sinn  air  tìr  aig  bun  na  beinne.  Mharcaich  sinn 
an  sin  ceithir  mìle  mun  d'  thàinig  sinn  a  dh'  ionnsuidh  an 
stugh  leaghta  a  bha  sruthadh  a  nuas  'na  chaoiribh  dearga 
air  slios  na  beinne.  'S  ann  a  nis  a  chinn  an  stairirich 
agus  an  fhuaim  uamhasach  thar  tomhas.  Anns  an  neul  a 
bha  os  ceann  beul  an  t-sluichd,  mhothaich  mi  gach  dath 
a  bhiodh  ann  am  breacan.  Bha  maraon  rughadh  dearg- 
uamhasach  anns  an  speur,  os  ceann  an  àite  far  an  robh 
an  stugh  teinnteach  a'  tèarnadh.  Bha,  mar  gu  'm  biodh,. 
abhuinn  mhòr  do  stugh  leaghta  a'  ruith  a  nuas  o  mhullach 
gu  bonn  na  beinne,  agus  le  neart  nach  b'  urrainnear  a 
chasgadh,  a'  milleadh,  a'  losgadh,  agus  a'  lom-sgrios  gach 
fion-lios,  gach  craobh  oladh,  agus  gach  tigh  a  thàinig  'na 
rathad ;  agus  sgoilt  am  beum-slèibhe  so  as  a  chèile  air 
gach  taobh  mar  bha  creagan  agus  cnuic  a'  cur  grabaidh 
air  'na  dheann-ruith  mhillteach.  Bha  'n  sruth  bu  mho- 
dhiubh  mu  leth-mhìle  air  leud  agus  cùig  mìle  air  fad. 
Dhìrich  mi  suas  beagan  ri  taobh  na  h-aibhne  teinntich 
so  ;  ach  b'  èigin  domh  grad-theicheadh  air  m'  ais,  a  thaobh 
's  nach  mòr  nach  do  thachd  fàileadh  a'  phronnaisc  mi. 
Am  feadh  a  bha  sinn  a'  dol  air  ar  n-ais  mu  thrì  uairean 
sa'  mhaduinn,  chuala  sinn  beucaich  na  beinne,  a'  rànaich 
gu  h-oillteil  fad  na  slighe  ;  agus  chunnaic  sinn  i  a'  tilgeadh 
as  a  ceann  steallan  lasrach  agus  clachan  teinnteach,  a 
bha,  mar  a  thuit  iad  air  an  ais,  cosmhuil  ri  rionnagan 
drileannach  a  thuiteas  o  theine  ealanta  a  ni  daoine  le- 
fùdar.  Air  leam  gu  'n  robh  na  clachan  teinnteach  sin 
air  an  tilgeadh  mìle  troigh  dìreach  anns  an  athar  os 
ceann  mullach  an  t-slèibh.  Anns  an  t-suidheachadh  so 
dh'fhuiricK  e  rè  sheachd  no  ochd  do  làithibh.  Air  an 
ochdamh-là-deug  do  'n  mhìos  cheudna,  sguir  gach  coltas 
de'n  t-seorsa  so,  agus  bha  beinn  Vesuvius  mu  dheireadh 
gu  ciùin  sàmhach,  gun  smùid,  gun  lasair. 

DLEASNAS  CLOINNE  D'AM  PAKANTAIBK. 

A  mhuinntir  òg,  is  cudtliromach  na  dleasnais  a  tha 
mar  fhiachaibh  oirbh  a  thaobh  'ur  pàrantan.  Tha  na 
dleasnais  so  air  an  earalachadh  oirbh  air  a'  mhodh  a's 
làidire  ann  am  facaì  Dè.  Tha  iad  a'  co-sheasamh  anns  a' 
cheud  àite  ann  am  mòr  mheas  agus  urram  a  bhi  agaibh 
dhoibh  'niir  cridhe.  Iadsan  nach  'eil  ag  altrum  urram 
d'  am  pàrantaibh  'nan  smuaintibh,  cha  'n  urrainn  doibh 
a  bhi  dleasnach  'nan  giùlan.  Chàirich  Dia  iad  thairis 
oirbh,  agus  fo  Dhia  fèin  's  ann  doibh-san  a  tha  sibh  fo  'n 
chomain  a's  àirde.  Is  tràthail  a  bha  sibh  an  earbsa  riu 
airson  altrum  agus  tèaruinteachd,  faicill  agus  cùraim  : 
agus  buinidh  dhuibhse,  air  an  aobhar  sin,  amharc  suas 
d'  an  ionnsuidh  mar  'ur  càirdean  a's  caoimheile  agus  a's 
fèarr  ;  aig  am  bheil  an  gràdh  a's  blàithe,  agus  a's  buaine 
do  'ur  taobh.  A  rìs,  bithibh  dleasnach  dhoibh  mar  an 
ceudna  'nur  cainnt, — a'  labhairt  riu  le  meas,  le  modh, 
agus  le  ùmhlachd ;  gun  fhreagairt  chas,  no  fhrionasach  a 
thoirt  dhoibh  air  àm  sam  bith.  Ach  cha  leòir  a  bhi 
dleasnach  ann  an  smuaintibh  agus  an  cainnt ;  feumaidh 
sibh  a  bhi  mar  so  'nur  giùlan  cuideachd.  'Se  dleasnas 
phàrantan  an  teaghlach  a  dheagh-riaghladh,  agus  na 
cloinne,  gèill  a  thoirt  d'  an  smachd.  Co  fad  's  nach  'eil 
iarrtas  nam  pàrantan  an  aghaidh  reachd  Dhè,  feumaidh 
sibhse  gèilleadh  dhoibh.  Nau  tachradh  e,  gu  dearbh, 
gu  'm  biodh  pàrantan  ann  co  peacach  aineolach  'sa  dh' 
iarradh  air  an  duine  chloinne  ni  sam  bith  a  dheanamh 
nach  robh  ceadaichte  le  Dia,  cha  'n  'eil  teagamh  nach  e 
dleasnas  an  leinibh  toil  'Athar  nèamhuidh  a  dheanamh, 
agus  toil  'athar  thalmhaidh  a  dhiùltadh  :  'nuair  a  thig 
toil  Dè  agus  iarrtus  dhaoine  'n  aghaidh  a  chèile,  cha  'n 
'eil  teagamh  co  dhà  is  còir  gèill  a  thoirt.  Cha  'n  fheud 
an  saoghal,  a's  na  bheil  air  'uachdar,  teachd  eadar  sibh 
agus  'ur  dleasnas  do  Dhia.  Ach  an  uair  nach  'eil  'ur 
pàrantan  ag  iarraidh  ni  air  bith  oirbh  ach  ni  ceart,  is 
iomchuidh  dhiubh  gèill  a  thoirt  doibh  gu  cridheil  togar- 
rach  ;  agus  ged  a  dh'  èireadh  dhoibh-san  dol  am  mearachd, 
agus  dearmad  a  dheanamh  air  an  dleasnas  fèin,  's  èigin 
duibhse,  an  dèigh  sin  uile,  bhi  ionmhùinn  umpa,  'g  'ur 
giùlan  fèin  d'  an  taobh  le  caoimhneas  agus  foighidinn. 

Tha  cuid  do  leanabaibh  fìor  dhleasnach  ann  an  làthair 
am  pàrantan,  ach  dearmadach  air  an  toil  co  luath  'sa  tha 
iad  as  am  fradharc ;  ach  thugaibhse  fainear,  mo  chàirdean 
òga,  gu  bheil  Dia  san  làthair  air  gach  àm,  a'  toirt  fainear 
a  leithid  so  do  ghiùlan,  agus  'ga  chomharachadh  a  mach 
mar  ni  a  thoilleas  a  dhiomb  agus  a  chorruich.  Ma 
thachras  do  'ur  pàrantaibh  a  bhi  lag,  uireasbhuidheach, 
no  tinn,  s  ann  an  sin  gu  h-àraidh  a  thig  dhuibh  'ur  gràdh 
a  thaisbeanadh  ann  an  cainnt  agus  ann  an  giùlan ;  agus 
an  uair  a  thig  sibh  air  'ur  n-aghaidh  ann  an  neart,  'se  'ur 
dleasnas  saoithreachadh  air  an  son  le  fallas  'ur  gruaidh 
ma  tha  sin  feumail,  a'  cuimhneachadh  nach  'eil  peacadh 
is  gTàineala  anns  am  feud  sibh  tuiteam,  na  bhi  cosg  ann 
an  rìomhadh,  ann  an  òl,  no  an  gòrraiche  air  bith  na  tha 
Dia  a'  toirt  comas  duibh  a  chosnadh,  fhad  'sa  tha  iadsan 
a  thug  sibh  chum  an  t-saoghail  a'  sìoladh  as  fo  euslainte 
agus  fo  bhochduinn. 

Chum  'ur  brosnuchadh  gu  bhi  mar  so  dleasnach  do 
'ur  pàrantaibh,  cuimhnichibh  ciod  a  thubhairt  Dia, 
"  Tabhair  urram  do  t'  athair  agus  do  d'  mhàthair."  "  A 
chlann,"  ars'  an  t-abstol,  "  bithibh  ùmhal  do  'ur  pàrant- 
aibh."  Dh'fhàg  C'riosd  eisimpleir  agaibh  sa'  chàs  so. 
Bha  esan  'na  òige  ùmhal  d'  a  phàrantaibh  a  thaobh  na 
feòla  :  air  a'  chrann-cheusaidh,  fo  dhòruinn  bàis,  chunnaic 
e  'mhàthair,  agus  làimh  rithe  'na  sheasamh  an  deiscobul 
a  b'  ionmhuinn  leis.  Dh'  earb  e  i  r'a  chaoimhneas  ;  "  A 
bhean,"  a  deir  Criosd,  "  feuch  do  mhac,"  agus  ris  an 
deiscobul,  "  Feuch  do  mhàthair!"  Tha  iadsan,  uime  sin, 
nach  'eil  dleasnach  d'  am  pàrantaibh,  buailteach  do  fhearg 
Dhè  :  tha  iad  a'  briseadh  àithne,  agus  a'  dol  an  aghaidh 
eiseimpleir  Chriosd.  Ach  a  rìs,  thugaibh  fainear  a 
liughad  comain  fo  'm  bheil  sibh  do  'ur  pàrantaibh  airson 
a  chùraim  agus  a'  chaoimhneis  leis  an  do  fhreasdail  iad 
oirbh  ann  an  làithibh  'ur  n-oige.  'Nuair  bha  sibh  lag 
agus  anfhann,  's  iadsan  a  dh'àraich  agus  a  thog  sibh,  a 
dhìon  agus  a  ghlèidh  sibh  o  ioma  cunnart  d'  an  robh  'ur 
leanabas  buailteach.  Thug  iad  duibh  lòn,  eudach,  agus 
fasgadh ;  shaoithrich  iad  air  'ur  son  a  là  agus  a  dh' 
oidhche;  rinn  iad  faireadh  thairis  oirbh  an  àm  'ur 
n-euslainte  le  caomhalachd  nach  do  ghabh  air  àm  air  bith 
sgìos.  Ghuidh  iad  as  'ur  leth  ri  Dia ;  thug  iad  duibh 
fòghlum  agus  ionnsuchadh  a  rèir  a'  chothrom  a  bh'  aca ; 

cliuir  iad  focal  Dè  'nur  làmhaibh,  agus  tha  iad  a  nis  ag 
oidlieirpeacliadìi  'ur  cur  a  mach  air  'ur  làimh  fèin  mar  a's 
f  eàrr  a  dh'  fheudas  iad.  Agus,  O  !  nam  b'  aithne  dhuibhse 
an  iomaguin  agus  an  cùram  a  dhùisg  sibh  riamh  'nan 
uchd,  agus  na  dh'  fhuiling  iad  air  'ur  son,  thuigeadh  sibh 
gur  cruaidhe  na  clachan  na  h-aibhne  'ur  cridheachan,  mur 
e  miann  'ur  n-anama  bhi  dleasnach  dhoibh.  Aon  fhocal 
eile,  mo  chairdean  òga  :  Nam  bu  mhiann  libh  cinneachadh 
san  t-saoghal  so,  meas  dhaoine  matha  a  chosnadh  dhuibh 
fèin,  sìth  coguis  a  shealbhachadh,  agus  thar  gach  ni 
deadh-ghean  'ur  n-Athar  nèamhuidh  fhaotainn,  thugaibh 
an  aire  do  na  chaidh  a  ràdh,  a'  cuimhneachadh  gu  bheil 
mallachd  Dhè  air  a  bhagradh  an  aghaidh  na  h-òigridh  sin 
a  tha  mi-dhleasnach  d' an  athair  no  d' am  màthair;  agus 
far  am  bheil  mallachd  Dhè,  cha  'n  ion  fiughair  bhi  ri 
sonas  no  ri  àgh.  "  Tabhair  urram  do  t' athair  agus  do 
d'  mhàthair ;  chum  gu  'm  bi  do  làithean  buan  air  an 
fhearann  a  gheall  an  Tighearna  do  Dhia  dhuit." 


MO  MHATHAIR. 

Cò  thog  mi  air  a  cìochaibh  tlà, 

'Sa  thàlaidh  mi  gu  suain  le  bàigh, 

'S  a  dh'altrum  mi  'na  h-uchd  le  gràdh? 

Mo  mhàthair. 

'Nuair  theich  an  codal  fada  uam, 
Cò  thog  an  guth  bu  bhinne  fuaim, 
Air  chor  's  gu  'n  thuit  mi  ann  am  shuain  ? 

Mo  mhàthair. 

Cò  dh'fhair  thairis  orm  gu  caomh, 

'S  mi  'm  luidhe  anns  a'  chreathail  fhaoin, 

'S  a  shil  na  deòir  le  bàigh  co  caoin? 

Mo  mhàthair. 

Fo  euslainte  'nuair  bha  mi  'n  sàs, 

O  àm  gu  h-àm  ni  s  laige  'fàs, 

Cò  ghuil  le  geilt  gu  'm  f aighinn  bàs  ? 

Mo  mhàthair. 

Cò  ruith  gii  dian  gu  m'  thogail  suas, 
',Sa  chogair  sgeula  beag  a'  m'  chluais, 
'Sa  phòg  air  falbh  mo  leòn  le  truas? 

Mo  mhàthair. 

Cò  air  ùrnuigh  dhùisg  mo  dhèigh, 
Do  fhocal  naomh  a's  latha  Dhè, 
Gu  triall  'na  shlighe  dhìreach  rèidh? 

Mo  mhàthair. 

Am  feud  e  bith  nach  deanar  leam, 
Caidreamh  a's  caoimhneas  riut  gach  àm, 
A  bha  co  bàigheil  chaoimhneil  rium, 

Mo  mhàthair? 

Cha  'n  fheud — b'  e  sin  a  bhi  gun  truas, 
'S  ma  chumas  Dia  mo  bheatha  suas, 
Cha  bhi  do  chaoimhneas  dhomh  gun  duais, 

Mo  mhàthair. 

'Nuair  dh'  fhàsas  tusa  lag  sa'  cheum, 
Gheibh  thu  lorg  o  m  ghàirdein  fèin, 
'S  bithidh  mi  a'  m'  thaice  dhuit  a'  d'  fheum, 

Mo  mhàthair. 

'Nuair  chailleas  tu  do  lùth  's  do  threòir, 

Ni  mi  faireadh  ort  le  deòir, 

A  dh'  oidhch'  's  latha  bi'dh  mi  d'  chòir, 

Mo  mhàthair. 


SEALLADH  O  MHULLACH  BEINNE  ANN  AN 
EARRA-GHAEL,  MU  DHOL  FODHA  NA  GREINE. 

0  'n  is  cuimhne  leam  beathach  no  duine,  b'  e  mo  thlachd 
a  bhi  siubhal  nam  beann ;  agus  is  minic  a  ghabh  mi 
sealgaireachd  mar  leisgeul,  chum  an  srath  fhàgail,  agus 
farsuingeachd  a'  mhonaidh  a  ghabhail  fo  m'  cheann.  Tha 
toileachas-inntinn  ri  fhaotainn  air  mullach  beinne  àird, 
leis  an  t-sealladh  fharsuing  a  tha  uaithe  air  muir  agus  air 
tìr-mòr ;  nach  feud  gun  àrdachadh  inntinn  a  dhùsgadh  a 

tha  air  dòigh  àraidh  taitneach  agus  tarbhach.  'S  ann 
uaithe  so  tha  e  tachairt,  gu  bheil  spèis  mhòr  aig  gach  aon 
do'n  bheinn  is  dlùithe  do'n  àite  san  d'  fhuair  e  'àrach, — 
bàigh  a  leanas  ris  f had  's  is  beò  e ;  agus  thigeadh  e  dhach- 
aidh  à  Innsibh  na  h-àird  an  ear  no  'n  iar,  cha  bhi  e  sa' 
choimhearsnachd  gun  togTadh  a  dh'  ionnsuidh  an  àite 
anns  an  d'  fhuair  e,  air  leis,  a'  cheud  bheachd  air  farsuing- 
eachd  an  t-saoghail ;  agus  bi'dh  e  dèigheil  mar  an  ceudna 
air  'eòlas  ath-ùrachadh  air  gach  glac  agus  coire  a  b'  àbhaist 
da  thaghall  'na  òige,  'nuair  bu  lùthmhor  a  cheum,  agus 
a  bu  bheag  a  bha  'n  saoghal  a  cur  air  a  chridhe  do  chùram. 
B'àluinn  an  là  ann  an  cèitein  an  t-sàmhraidh,  'nuair  a 
dh'fhalbh  mi  gun  duine  maille  rium,  le  rùn  fìor  mhullach 
na  beinne  a  ruigheachd,  agus  sealladh  fhaotainn  air  dol 
fodha  na  grèine.  Bha  'n  là  san  àm  sin  'na  fhad  's  'na 
bhlàthas :  bha  gach  eun  a'  seinn  aig  beinn  's  aig  baile, 
agus  obair  na  cruitheachd  fo  shòlas.  Dhìrich  mi  o  ghuala 
gu  guala,  o  choire  gu  coire,  gus  an  d'  ràinig  mi  an  t-àite 
san  robh  an  àiridh  ri  m'  cheud  chuimhne  :  bha  làraichean 
nam  bothan  fathast  r'am  faicinn ;  bha  crò  nam  meann 
'na  tholman  uaine,  an  t-sòbhrach  's  an  neòinein  a'  fàs 
air.  B'  aighearach  an  sùgradh  a  b'  àbhaist  a  bhi  'n  so 
moch-thrath  agus  feasgar  'an  àm  bleodhann  na  sprèidhe. 
Bha  'n  t-alltan  beag  a'  siubhal  gu  sèimh  troimh  'n  àilein, 
le  torman  co  tùchanach  's  bu  ghnàth  leis.  Shuidh  mi 
car  tamuill  air  a'  bhruaich  ag  iarraidh  fìonnachd  'na 
bhraonaibh  tlàtha.  Cha  deach  mi  seachad  air  aon  tobar 
a  chaisg  ìota  m'  òige  gun  fheuchainn,  no  air  eas  no  leum- 
uisge  gun  seasamh  air  an  cùl  a  dh'  fheuchainn  an  robh 
co  liutha  bogha-frois  ri  fhaicinn  'sa  b'  àbhaist.  Mar  so 
chaidh  mòran  do  'n  latha  seachad,  ach  ràinig  mi  fa 
dheireadh  mullach  na  beinne.  Shuidh  mi  'm  fasgadh 
an  liath-chùirn  a  bh'  air  a  mullach,  agus  dh'  amhairc  mi 
air  an  dùthaich  mu  'n  cuairt, 

B'  àluinn  a  beinnean  's  a  srathan ; 
B'  èibhinn  dath  a  gleanntan. 

Bha  tìr-mòr  na  dùthcha  ri  m'  chùl,  ach  bha  mach  calg- 
dhìreach  m'  am  choinneamh  a'  chuid  bu  mhò  do  Innse- 
Gall,  an  cuan  mòr  ]e  'chaoil  's  le  'loingeas,  agus  a'  ghrian 
ghlòrmhor  fèin  a'  tèarnadh  o  àirde  nan  speur  ann  an 
àilleachd  an  fheasgair. 

Cha  robh  eilean  eadar  Caol-Ile  mu  dkeas,'  agus  an 
Caol-Sgiatkanach  mu  thuatk ;    cka  robk  sliabk  eadar 
Beinn-an-òir  an  Diùra  agus  a  Ckullainn  ann  an  Eilean-a'- 
Ckeò,  nack  robk  gu  soilleir  a'  m'  bkeackd.      Bka  Muile 
dorcka,  le  'ckaol  mara  mar  abkuinn  àluinn  ag  iatkadk 
mu'n  cuairt  da,  dìreack  fo  m;  skùil.    Bka  I  nan  Deòradk 
le  'làraickibk  briste,  ann  an  uaigneas  sàmkack  r'a  tkaic ; 
Staffa  ainmeil  le  uamk  nan  tonn  mar  dkùrdan  beag  a 
mack  air  an  f  kairge ;  Tirì  ìosal  an  eòrna — Cola  creagack 
— Eig,  le  'sgòrr  ri  speur — 's  an  t-Eilean  Sgiatkanack, 
ban-rigb  an  iomlain ;  agus  a  mack  air  an  cùl  gu  leir,  ann 
an  iomall  na  rìogkackd,  an  t-Eilean-Fada  mar  mkìle 
sgeir,  ag  èiridk  air  agkaidk  a'  ckuain,  smùid  gkàirdeackais 
ag  èiridk  o  gack  aon  diubk,  'nuair  bka  'gkrian  a'  siubkal 
seackad  os  an  ceann,  'gam  fàgail  mìle  do  mkìltibk  'na 
dèigk.    Bu  dìomkain  oidkeirp  a  tkoirt  air  innse  a'  ckoilion 
smuain  a  bka  taitneack,  agus  tka  dòckas  agam,  a  bka 
tarbkack,  a  dkùisg  suas  leis  an  t-sealladk  so.      Air  a 
leitkid  so  a  dk'  àm  cka  ruigear  a  leas  an  inntinn  a  ckumail 
fo  smackd.    Bu  skona  a  bkiodk  daoine  nan  giùlaineadk 
iad,  am  measg  ùinick  agus  otkail  na  beatka  so,  càileigin 
do'n  aigne  mkaitk  sin,  a  tka  uaigneas  agus  samkckair  a 
skamkuil  so  do  àite  a'  tàrmackadk.      Oir,  gu  cinnteack, 
mar  a's  mò  a  tkàirngeas  sinn  air  falbk  o  iorgkuill  an 
t-saogkail  so,  's  ann  a's  mò  a  ruigeas  sinn  air  an  fkonn 
spioradail  sin,  trid  am  bkeil  an  t-anam  air  a  cbur  air 
gkleus  gu  co'-ckomunn  àrd  a  ckumail  r'ar  n  Atkair  nèamk 
aidk.    Nam  bu  mkatk  leinn  blasad  air  an  aoibkneas  so, 
cka  bu  neo-iomckuidk  dkuinn  air  uairibk  comunn  an 
t-saogkail  so  fkàgail,   agus  a  ràdk  ris  gack  imckeist 
bkuaireasack  a  bkuineas  dka,  mar  tkubkairt  Abrakam 
r'a  òganaick,  Fanaibkse  'an  so,  agus  tkèid  mise  suas  a 
tkairgse  na  k-iobairt. 

Bka  'gkrian  a  tèarnadk  gu  luatk ;  bba  datk  an  òir  air 
agkaidk  nan  speur;  bka  a  leadan  àillidk  ckeana  sa' 
ckuan,  agus  an  fkairge,  mar  gu'm  b'  ann,  a'  dùnadk  mu'n 
cuairt  dk'  i.  Is  blasd'  a'  ckainnt  a  ckleackd  Bàrd  na 
dùtkcka  so  fèin,  'nuair  bka  'n  sealladk  so  aige,  's  matk  a 
dk'  fkeuidte,  o'n  mkullack  ckeudna,  mar  cki  sibk  san  dàn 
a  leanas.  Ack  bu  dall  sinne  mur  gabkamaid  Beackd  a 
b'  àirde  air  an  t-sealladk  so,  na  dk'  fkeudadk  esan  fkògk- 
lum  o  tkuigse  nàduir.      An  ti  nack  motkaickeadk  o'n 

t-sealladh  *so  glòir  an  Ti  naoimh  a  chrutìiaich  a'  ghrian, 
agus  a  sgeadaich  an  saoghal  le  ;uile  àilleachd,  bu  bhochd, 
gu  dearbh,  a  chor,  agus  cha  cliulaidh-fharmaid  a  chridhe ; 
oir,  gu  deimhin,  bu  ghlòrmhor  an  taisbean  a  bha'n  so  air 
cumhachd  agus  maitheas  Dè.  A  bhi  mothachadh  do'n 
ghàirdein  thrèun  sin  air  am  bheil  an  domhan  crochta,  a' 
fosgiadh  air  an  dara  làimh  dhiom  dorsa  na  h-oidhche 
do'n  ghrèin,  'ga  cur  a  mach  a  shoillseachadh  taobh  eile  'n 
t-saoghail,  's  a  dhùsgadh  nam  mìltean  as  an  suain  :  's  a 
bhi  faicinn  a'  ghàirdein  cheudna  a'  togail  na  gealaiche 
dhuinne  'na  h-àite,  an  robh  e  comasach  gun  èigheach  a 
mach,  Is  giòrmhor  thusa,  O  Dhè  uile-bheannaichte !  tha 
nèamh  agus  talamh  làn  do  d'  ghlòir,  a  Thighearna  nam 
feart;  tha  thu  toirt  dhuinne  gach  beannachd  'na  thràth, 
agus  cha  'n  'eil  thu,  air  am  sam  bith,  'gar  fàgail  fo  an- 
dòchas  no  dìth  !  Chaidh  a'  ghrian  fodha,  agus  shaoileadh 
tu  gu'n  robh  an  saoghal  a'  caoidh  :  bh  'n  drùchd  tròm, 
mar  dheòir  na  h-oidhche  'na  dèigh,  a'  braonadh  gu  làr. 
Dh'  fhalbh  a'  ghrian,  ach  bha  fathast  àirde  nan  speur  air 
an  òradh  le  gathannaibh  àghmhor,  a'  lubadh  a  nuas  gu 
fann  fathast  air  an  t-saoghal,  's  'ga  bheannachadh  le 
eadar-sholus  an  anmoich.  Bha'n  ceò  a'  sgaoileadh  sìos  air 
an  leachduinn,  agus  bha  'n  t-àm  dhomh  nis  am  monadh 
fhàgail.  Bu  bheannaicht'  an  t-sàmhchair  a  bha  mach  air 
feadh  an  domhain ;  bha  còrr  fhuaim  ann,  ach  cha  bu 
chulaidh-eagail  no  uamhais  iad — torman  nan  allt,  mar 
bha  iad  a'  tuiteam  leis  an  aonach  o  chraig  gu  craig — 
sgriach  na  h-iolaire,  's  i  'g  itealaich  air  bile  na  creachainn, 
ag  iarraidh  a  h-àil  air  an  aisridh  chorruich ;  an  fheadag 
ghuanach  o  thòm  gu  tòm ;  gogail  a'  choilich-ruaidh  'gam 
dhoichioll  o'n  bheinn ;  a'  chearc  a'  gairm  a  h-àil  fo  'sgèith, 
agus  miogadaich  nan  gabhar  ag  iarraidh  nam  meann.  O  ! 
cia  lìonmhor  mìle  beò-chreutair  air  feadh  an  t-saoghail, 
smuainich  mi,  a  bha,  sa'  cheart  àm  so  a'  dol  gu  tàmh  fo 
shùil-choimhead  an  Fhreasdail  sin  a  bha  faireadh  thairis 
orra,  agus  a  dh'  uildheamaich  àite  tàimh  do  gach  aon  aca 
fa  leith.  Tha  sùilean  nan  uile  ort,  O  !  Dhè  ;  tha  thu  toirt 
doibh  gach  sochair  'na  thràth.  Àgus  ma  tha  Dia  mar  so 
a'  buileachadh  orrasan  na  h-uiread  do  chùram,  an  dean 
e  dearmad  air  mac  an  duine?  "  Feuch,"  a  deir  Chriosd, 
u  eunlaith  an  athair ;  cha  chuir  iad,  agus  cha  bhuain  iad, 
agus  tha  Dia  'gam  freasdal ;  agus  nach  fèarr  sibhse  gu 

mòr  na  iadsan  ?"  Eisd  so  !  O  !  thusa  air  bheag  creidimh  : 
giùlain  na  smuaintean  so  leat  do  d'  leabaidh;  earb  thu 
fèin  ri  Dia,  leis  an  dòchas  a  tha  'g  èiridh  uatha,  is  bithidh 
do  chadal  taitneach. 


OISEIN  DO'N  GHREIN  'AN  AM  LUIDHE. 

An  d'  fhàg  thu  gorm  astar  nan  spèur, 

A  mhic  gun  bheud,  is  òr-bhuidh'  ciabh? 

Tha  dorsa  na  h-oidhche  dhuit  rèidh, 

Agus  pailliun  do  chlos  san  lar. 

Thig  na  tonna  mu'n  cuairt  gu  mall, 

A  choimhead  fir  a's  gloine  gruaidh ; 

A'  togail  fo  eagal  an  ceann  : 

Ri  t'  fhaicinn  co  àillidh  a'  d'  shuain, 

Theich  iadsan  gun  tuar  o  d'  thaobh. 

Gabhsa  codal  ann  ad  uaimh, 

A  ghrian,  a's  pill  o  d'  chlos  le  h-aoibhneas. 

Mar  bhoillsge'  grèine  sa'  gheamhradh, 

'S  e  ruith  'na  dheann  le  raon  Lèna, 

Is  amhuil  sin  làithe  nam  Fiann, 

Mar  ghrian  eadar-fhrasach  a'  trèigsinn. 

Dh'  aom  neòil  chiar-dhubh  nan  spèur, 

A's  bhuin  iad  'n  deò  aoibhinn  o'n  t-sealgair : 

Tha  lom-gheugan  na  coill  a'  caoidh ; 

'S  maoth  lusrach  an  t-slèibh  a'  seargadh ; 

Ach  pillidh  fathast  a'  ghrian, 

Ri  doire  sgiamhach  nan  geug  ùr, 

Is  ni  gach  crann  sa'  chèitein  gàire 

'G-  amharc  'n  àird  ri  mac  nan  spèur. 


MAR  FHUARADH  A  MACH  AMERICA. 

'An  toiseach  an  fhoghair  sa'  bhliadhna  1492,  chuir 
Columbus  fa  sgaoil  mu  èirigh  na  grèine,  ann  an  làthair 
sluaigh  mhòr,  a  thog  an  ùrnuigh  suas  as  a  leth  gu  nèamh, 
a'  guidheadh  gu  dùrachdach  gu'n  soirbhicheadh  leis,  ge 
nach  robh  dùiì  sam  bith  aca  gu'm  buadhaicheadh  e  anns 

na  bha  'na  bheaclid.  Cha  robh  aige  ach  tri  loingeis,  agus 
«cha  robh  iad  sin  fèin  ach  beag.  Bha  annta  so  ceithir 
hchead  pearsa  's  a  deich,  a'  chuid  bu  mhò  dhiubh  'nan 
seòladairibh ;  a  bhàrr  air  àireamh  bheag  eile  a  chaidh  leis 
.air  tòir  na  dh'  fheudadh  iad  a  bhuannachd ;  agus  cuid 
do  uaislibh  na  Spàinne  a  chuir  a'  bhan-righ  a  mach  maille 
ris.  Binn  e  'ghabhail  gu  dìreach  airson  nan  eileanaibh 
sin  ris  an  abrar  na  Canaries ;  's  an  dèign  dhoibh  an 
loingeas  agus  gach  acfhuinn  a  bhuineadh  dhoibh  a  cheart- 
achadh,  agus  gach  uidheamachadh  eile  bha  fèumail  a 
dheanamh,  ghabh  e  'chead  deireannach  do'n  àite  sin,  air 
an  t-sèathamh  là  do  mhìos  meadhonach  an  fhogharaidh. 
'S  ann  a  nis  a  thòisich  e  air  an  turus  fairge  bha  'na 
bheachd  :  stiùr  e  gu  dìreach  an  iar  :  thrèig  e  gach  aird, 
agus  gach  slighe  fairge,  air  an  do  sgaoileadh,  gus  a  sin, 
seòl,  agus  ghabh  e  'n  cuan  mòr  fo  'cheann.  Cha  deachaidh 
e  fada  air  aghaidh  air  a'  cheud  là ;  oir  cha  robh  deò 
soirbheis  ann :  ach  air  an  ath-là  rinn  e  folach-cuain  air 
na  h-eileanaibh  a  dh'  fhàg  e  :  bha  iad  a  nis  gu  buileach 
as  a  shealladh.  Thuit  na  seòladairean  a  nis  gu  dìobhail 
misnich,  'nuair  a  thug  iad  fainear  an  ni  eagalach  a  bha 
'm  beachd  an  duine  so,  ag  iarraidh  saoghail  ùr  air  nach 
cualas  riamh  iomradh ;  bhuail  iad  air  an  uchd  le  uamhas, 
agus  shil  an  deòir  gu  frasach,  a'  smuaineachadh  nach 
tigeadh  an  là  a  chitheadh  iad  cladach  tuillidh.  Bhrosn- 
uich  Columbus  iad  gu  misneach,  a'  toirt  cinnte  dhoibh 
gu'n  soirbhicheadh  leò,  agus  a'  cur  an  cèill  doibh  an 
saoibhreas  mòr  a  chosnadh  iad  dhoibh  fèin  anns  na 
dùthchannaibh  tarbhach  ùr  chum  an  robh  e  nis  'gan 
treòrachadh.  Thuig  Columbus  gu  tràth  o  ghiùlan  gealt- 
ach,  meath-chridheach  a  luchd-leanmhuinn,  gu  'n  robh 
aige  ri  strì,  cha  'n  e  'mhàin  an  aghaidh  nan  doilghiodas  a 
bha  fuaighte  ris  an  turus  chunnartach  air  an  robh  e  dol, 
ach  mar  an  ceudna  an  aghaidh  cur-iomchoir'  agus  gearan 
nan  daoine  meata  a  bha  maille  ris ;  agus  mhothaich  e 
gu'n  robh  seòltachd  agus  toinisg  co  feumail  chum  inntinn 
dhaoin'  a  cheannsachadh  's  a  bha  eòlas,  tuigse,  agus 
teòmachd  ann  an  toirt  nan  loingeas  gu  tèaruinte  as  gach 
gàbhadh.  Bu  mhath  dhàsan  agus  d'a  dhùthaich  nach  do 
sheas  ceannard  air  luing  bu  fhreagaraiche  air  gach  dòigh 
na  esan  chum  cur  an  aghaidh  gach  cruaidh-chàs.  Bha  e 
ìnnleachdach,  àrd-thogarrach,  dàna,  agus  cruadalach ; 

agus  air  an.làimh  eile,  bha  e  foighidneach,  stuama,  agus 
seasmhach  ;  eòlach  air  an  t-saoghal  agus  air  nàdur  dhaoin- 
ibh,  suairce.  modhail  'na  chainnt,  agus  fearail  'na  ghiùlan- 
ionnus  gu  n  robh  aige  gach  buaidh  a  bha  feumail  a  chum 
urram  a  chosnadh,  agus  smachd  a  sheasamh  :  os  ceann 
gach  ni,  cha  d'  amhairc  maraiche  riamh  ann  an  cridhe 
fuaraidh  a  thug  bàrr  air,  ni  nach  feudadh  gun  a  thoirt 
air  daoinibh  làn-earbsa  chur  ann,  ann  an  àm  cunnairt  no 
gàbhaidh.  An  dèigh  dhoibh  bhi  mìos  aig  fairge,  agus 
an  sgioba  an  impis  fairtleachadh  air  le  'n  gealtachd 
cheannairceach,  mhothaich  iad  mu  dheireadh  comharan 
a  dhearbh  dhoibh  gu'n  robh  iad  a'  dlùthachadh  gu  tìr. 
Ràinig  an  luaidh-thomhais  a  thilg  iad  a  mach  grinneal  na 
fairge,  agus  thuig  iad  air  coslas  na  làthaich  a  thàinig  a 
nìos  nach  robh  am  fearann  fad'  air  falbh.  Bha  sgaoth 
eun  a'  teachd  dlùth  dhoibh  air  gach  taobh,  's  a'  fàs  ni  bu 
lìonmhoire  o  àm  gu  h-àm  :  cha  'n  e  amhàin  eòin  mhara, 
ach  mar  an  ceudna  eòin  tìre  nach  b'  urrainn  itealaich 
fad  o'n  tràigh.  Mhothaich  sgioba  aoin  do  na  soithichibh, 
cuilc  a'  snàmh  air  an  fhairge,  a  ghearradh  do  rèir  coslais 
o  chionn  là  no  dhà,  agus  mar  an  ceudna,  mìr  maide  air 
a  shnaidheadh  gu  h-ìnnleachdach.  T'hog  muinntir  aoin 
eile  do  na  loingeis  geug  craoibhe  air  a  h-ùr  bhuain,  air 
an  robh  dearcan  dearga.  Bha  coslas  ùr  air  na  neòil  mu 
thimchioll  na  gTèine  'an  àm  dhi  dol  fodha.  Bha  'n  oiteag 
ni  bu  chiùine  agus  ni  bu  bhlàithe.  Rè  na  h-oidhche, 
bha  'n  soirbheas  air  ais  agus  air  aghart  o  gach  àird.  O  na 
nithibh  so  'thuig  Columbus  gu'n  robh  iad  dlùth  do  thìr. 
Bha  e  co  dearbh-chinnteach  as  a  so,  's  gu'n  d'  àithn  e  air 
feasgar  an  aoin-là-deug  do  mhìos  deireannach  an  fhogh- 
araidh,  an  dèigh  ùrnuigh  fhollaiseach  a  chur  suas,  na 
siùil  a  phasgadh,  agus  luchd-amhairc  fhurachair  a  chur  air 
freiceadan,  'an  earalas  nach  dlùthaicheadh  iad  gun  fhios 
doibh  air  tìr.  Fad  na  h-oidhche  sin,  anns  an  robh  dòchas 
agus  dùil  gach  aoin  co  àrd,  cha  d'  thàinig  codal  air  sùil. 
Bha  gach  aon  air  clàr-uachdrach  na  luinge  ;  cha  do 
theiring  duine.  Bha  gach  sùil  gu  dian  iomaguineach  ag 
amharc  a  mach  ris  an  àird  o'n  robh  dùil  aca  a'  cheud 
sealladh  air  tìr-mòr  fhaotainn,  miann  an  cridhe  agus 
dùrachd  an  anama.  Tamull  beag  roimh  meadhon  oidhche, 
'nuair  a  bha  Cblumbus  'na  sheasamh  ann  an  toiseach  na 
luiuge,  chunnaic  e  solus  fada  uaithe,  agus  chomharaich 

e  a  mach  e  do  dhithis  dhaoiue  bha  'nan  seasamh  làimh 
ris.  Chunnaic  iad  'nan  triùir  an  solus  a'  gluasad  o  àite 
gu  àite ;  agus,  beagan  an  deigh  sin,  chualas  o  h-aon  do 
na  loingeis  a  bha  sa'  chuideachd,  an  iolach  aoibhneach, 
Tir,  Tir.  Ach  mhealladh  iad  co  tric  le  baoth-choslais,  's 
gu'n  robh  iad  a  nis  an-amharusach  'nan  inntinn.  Dh' 
fhuirich  iad,  uime  sin,  ann  an  iarguin  iomaguineach  ri 
tilleadh  an  là.  Cha  luaithe  bhris  fàire  na  maidne  na 
dh'  fhalbh  gach  aobhar-eagail,  agus  amharuis  :  chunnaic 
iad  eilean  sèa  mìle  mu  thuath  dhoibh,  le  'mhachraichibh 
lurach  uaine,  le  'choilltibh  àrda  dosrach,  air  ''uisgeachadh 
le  aibhnichibh  fìonnar,  nithibh  a  thug  gnè  bheachd  dhoibh 
air  maise  na  dùthcha  àluinn  a  bha  rompa.  Thog  sgioba 
na  luinge  sin,  a  fhuair  a'  cheud  sealladh  air  tìr,  laoidh- 
mholaidh  do  Dhia,  agus  cho-fhreagradh  an  fhuaim  o  gach 
aon  do  chàch  le  deuraibh  aoibhneis,  agus  àrd-cho- 
ghàirdeachas  anama.  Cha  luaithe  chuir  iad  an  taingeal- 
achd  do  nèamh  an  cèill,  na  thaisbein  iad  an  ard-mheas 
do  'n  Cheannard.  Thilg  siad  iad  fèin  aig  a  chosaibh,  air 
an  irioslachadh  le  cuimhn'  air  an  aineolas  agus  am  mi- 
shuairceas  d'a  thaobh,  a  choisinn  doibh  fèin  agus  d'  an 
Ceannard  co  liuthad  trioblaid.  Dh'  amhairc  iad  a  nis  air 
mar  dhuine  air  a  shoilleireachadh  o  nèamh,  aig  an  robh 
eòlas  agus  misneach  thairis  air  a'  chuid  eile  do  'n  chinne- 
dhaoine,  trid  an  robh  comas  aige  na  bha  'na  bheachd  a 
thoirt  gu  crìch.  Co  luath  's  a  dh'  èirich  a'  ghrian,  bha 
gach  geòla  mach,  agus  an  sgiobadh  annta  fo'n  armaibh ; 
dh'  iomair  iad  air  falbh  a  dh'  ionnsuidh  an  eilein  le  'm 
brataichibh  rìomhach,  le  ceòl  curanta  buadhar,  agus  leis 
gach  mòralachd  cogaidh  eile  a  b'  urrainn  doibh  a  nochd- 
adh.  'Nuair  a  dhlùthaich  iad  air  an  fhearann,  mhothaich 
iad  gu'n  robh  àireamh  mhòr  shluaigh  rompa,  a  chruinnich 
'nuair  a  chunnaic  iad  na  loingeis,  a'  taisbeanadh  'nan 
giùlan  gu  lèir  an  t-iongantas  agus  an  t-uamhas  leis  an  do 
mhothaich  iad  gach  sealladh  coimheach,  agus  cuspair  ùr 
a  bha  nis  'nam  beachd.  B'  e  Columbus  a'  cheud  duine 
o'n  Roinn-Eòrpa  a  sheas  riamh  air  an  t-saoghal  ùr  so  a 
fhuair  e  fèin  mar  so  a  mach.  Bha  e  air  'èideadh  ann  an 
culaidh  dhreachmhoir  eireachdail  ;  bha  claidheamh 
rùisgte  'na  làimh.  Lean  a  chuid  daoine  e;  agus  a' 
tuiteam  air  an  glùinibh,  phòg  iad  am  fearann  a  bha  na 
h-uiread  fhadail  orra  chum  a  ruigheachd.    Thog  iad  crois, 

agus  'gan  sleuchdadh  fèin,  thug  iad  taing  do  Dhia  a  thug 
ceann-crìche  co  sòlasach  air  an  turus.  G-habh  iad  an  sin 
seilbh  san  dùthaich,  ann  an  ainm  ban-righ  na  Spàinne, 
leis  gach  cleachdadh  a  bha  cumanta  san  linn  sin.  Chuart- 
aich  muinntir  na  dùthcha  iad,  a'  tabhairt  aire  le  ìoghnadh 
agus  le  urram  fìamhach  do  na  nithibh  a  bha  na  Spàin- 
nich  a'  deanamh  ;  ged  is  beag  a  bha  fìos  aca,  mo  thruaighe  ! 
ciod  bu  chiall  da.  Bha  èideadh  nan  Spàinneach,  gilead 
an  craicinn,  am  feusagan,  an  airm,  agus  gach  ni  eile  'nan 
aobhar  ìoghnaidh  doibh.  Lìon  na  soithichean  mòr  anns 
an  d'  thàinig  iad  o'n  chuan,  a  bha,  air  leò,  a'  gluasad  air 
an  fhairge  mar  gu'm  b'  ann  le  sgiathaibh,  agus  o'n  d' 
thàinig  fuaim  co  uamhasach  lasrach,  le  tairneanach,  le 
dealanach,  agus  le  smùid  co  eagalach  ;  lìon  na  soithichean 
so  iad  le  oillt  agus  uamhunn.  Smuainich  iad  gach 
bithean  cruthaichte  bh'  annta,  ach  clann  na  grèine,  a 
theiring,  car  tamuill,  a  dh'  ionnsuidh  an  t-saoghail  so. 
Ma  bha  iongantas  air  na  h-Innseanaich  bhochda,  's  gann 
a  bu  lugha  bha  air  na  seòladairibh  :  bha  gach  craobh, 
agus  gach  lus  annasach  dhoibh.  Bha  'm  fearann,  do  reir 
coslais,  tarbhach,  ge  nach  do  threabhadh  riamh  e.  Bha 
'n  cearna  so  do'n  domhan  teith  leis  na  Spàinnich,  ach  an 
dèigh  so  uile,  ro  thaitneach.  Bha  'n  luchd-àiteachaidh 
gu  lòm  rùisgte  ann  an  neò-chiontas  nàduir.  Bha  'm  falt 
fada  dubh  a'  snàmh  air  an  guaillnibh,  no  air  'fhigheadh 
'na  chaisreagaibh  dualach  mu  thimchioll  an  cinn.  Bha 
neul  nan  daoine,  ruadh ;  bha  'n  aogas  neo-chosmhuil  ri 
aon  ni  riamh  a  chunnaic  iad  san  Roinn-Eòrpa ;  ach  an 
dèigh  sin,  gun  bhi  idir  mi-thaitneach  :  bha  sealladh  an 
gnùise  caoimhneil,  caomh,  agus  fìamhach.  Ge  nach  robh 
iad  àrd,  bha  iad  air  dheagh  chumadh,  èasguidh,  fuasg- 
ailteach.  Bha  'n  aghaidhean  agus  earrannan  eile  d'  an 
cuirp  air  an  dath  gu  guanach,  amaideach.  Bha  iad 
nàrach,  athach  air  tùs;  ach  ann  an  ùine  ghoirid  chinn 
iad  ro  ionmhuinn  mu  na  Spàinnich,  agus  le  gàirdeachas 
anabarrach  ghabh  uatha  cnaipeanan,  aigileanan  gloine, 
agus  faoineachd  eile  do'n  t-seòrsa  sin,  ann  an  iomlaid 
airson  aon  ni  a  bh'  aca  r'a  sheachnadh.  Thill  Columbus 
mu  f  heasgar  a  dh'  ionnsuidh  na  luinge ;  lean  mòran  do 
na  h-Innseanaich  e,  ann  an  sgothaibh  fada  caola  a  chladh- 
aich  iad  a  mach  o  chalpa  chraobh  mòra  a  leag  iad,  a 
shnaidh  iad  gu  cumadh,  agus  a  dh'  iomair  iad  gu  h-eutrom 
seòlta. 

Mar  so  fhuaradh  a  mach  America ;  agus  mar  so,  anir 
an  càirdeas,  agus  deagh  rùn,  choinnich  luchd-àiteachaidh 
an  t-seann  saoghail  agus  an  t-saoghail  ùir,  làn-thoilichte 
taobh  air  thaobh  le  chèile.  Bha  na  Spàinnich  fiosrach, 
eòlach,  agus  sanntach ;  thuig  iad  cheana  co  luachmhor 
's  a  bhiodh  na  cearna  so  do'n  dùthaich ;  ach  's  beag  fìos 
a  bh'  aig  na  h-Innseanaich  bhochda  aineolach,  ged  a  bha 
iadsan  sòlasach,  co  liuthad  àmhghar,  uamhas,  agus 
fòirneart  a  bha.'na  lorg  so  ri  èiridh  dhoibh. 


LABHINIA. 

Bha  càirdean  aon  uair  aig  Labhinia  òg, 

An  ainnir  àillidh.    Dh'  fhàg  iad  i  gu  moch ; 

'Na  naoidhein  chaill  i  'h-uile  earbsa  's  taic, 

A  h-uile  dìon — ach  neò-chiontas  a's  nèamh. 

Le  'màthair^  banntrach  uireasbh'ach  a's  lag, 

'Am  bothan  ìosal  chòmhnuich  iad  le  chèil' ; 

Folaicht'  o  dhaoinibh  'n  dìomhaireachd  nan  gleann 

Fo  dhubhar  chraobh  an  uaigneas  sàmhach  sèimh, 

G-u  mòr  ni  's  mò  le  macantachd  a's  beus. 

Le  chèile  sheachain  iad  mar  so  an  tàir, 

Tha  daoine  deanamh  tha  air  at  le  uaill, 

Air  maise  's  beusachd  ann  an  là  an  airc. 

Bu  ghann  an  lòn,  's  cha  mhòr  nach  b'  ionann  fòs 

As  eòin  nan  geug,  a  thàlaidh  iad  gu  suain, 

Iad  sona  'n  diugh,  suarach  mu'n  àm  ri  teachd. 

Bu  chùbhraidh  'dealbh  na  blàth  a'  chèitein  ùir 

Fo  dhealt  na  maduinn  mhoch,  bu  ghloine  'snuadh, 

Na  'n  canach  fèin,  no  'n  sneachd  air  uchd  nam  beann. 

Bha  macantas  co  caoin  'na  sùil  ghuirm  chiùin 

A's  gann  a  thog  i,  'dearcadh  sìos  le  bàigh 

Air  snuadh  nan  neònan  's  air  na  blàithibh  maoth ; 

No  'nuair  a  dh'  èisdeadh  i  ri  sgeul  a'  bhròin, 

Mu  chaochladh  dòchais  bha  aon  uair  co  àrd, 

Mar  reul  an  anmoich  dh'  aomadh  iad  a  sìos 

Fo  dhealta  tlàth  nan  deur. — B'  àillidh  a  dealbh, 

A  mhaighdean  dhreachmhor  so  bu  mhaisich'  fìamh ; 

Le  trusgan  eutrom  dh'  èideadh  i  gu  grinn, 

Ni  b'  fhèarr  na  rìomhadh  àrd  :  — a  h-àilleachd-sa 

Cha  'n  iarradh  sgèimh  no  snas  o  rìomhadh  fòs ; 

G-un  rìomhadh  idir  's  ann  bu  rìomhaich'  i; 

Suarach  m'a  h-àilleachd,  b'  àilleachd  i  air  fad, 

An  rìbhinn  aonarach  'an  uaigneas  ghleann. 

Mar  ann  an  doimhneachd  dhìomhair  tìr  nam  beann, 

'An  coire  fasg'ach,  no  'an  glacaibh  blàth, 

A  chinneas  sòbhrach  fad'  o  shealladh  sùl, 

Le  fàile  f allain  'mach  air  feadh  an  raoin ; 

Mar  sin  gu  cùbhraidh  a's  gun  fhios  do'n  t-saogh'l, 

Gu  lurach  àluinn  chinn  Labhinia  suas. 


LEABA-BHAIS  AN  FHOIRBHICH. 

Sguir  an  seann  duine  a  labhairt ;  agus  bha  'ogha  a  nis 
comasach  air  na  bha  e  faicinn  fhulang.  Theann  e  gu 
sàmhach  a  nùll  chum  a'  bhùird  far  a  robh  a'  chùngaidh- 
leighis  a  dh'  uidheamaicheadh  airson  a  sheanar,  's  'ga 
ghiùlan  a  nall  ann  an  soire  beag,  chùm  e  suas  e  le  làimh 
chaoimh  ri  beul  an  t-seann-duine.  Dh'  òl  e,  agus  an  sin 
thubhairt  e,  "  Thig  ni  's  dlùithe  dhomh,  a  Sheumais  bhig, 
agus  thoir  dhomh  pòg  air  do  shon  fèin,  agus  air  sgàth 
t'  athar  " ;  agus  mar  a  dhlùthaich  an  leanabh  gràdhach  a 
bhilean  cùbhraidh  air  beul  seachdta  a  sheanar,  thuit  na 
deòir  gu  frasach  o  shùil  an  aosda,  agus  shil  iad  air  ceann 
leadanach  an  leinibh,  a  bha  nis  'na  shìneadh  agus  ag 
osnaich  air  a  bhroilleach.  "A  Sheumais  bhig,"  ars'  esan, 
"  dhìchuimhnich  t'  athair  fèin  thusa  a'  d'  leanabas,  agus 
mise,  am  shean  aois ;  ach  na  dìchuimhnich  thusa  t'  athair 
no  do  mhàthair;  òir  tha  fios  agad,  agus  is  aithne  dhuit 
gur  h-i  sin  àithne  Dhè."  Bha  cridhe  an  leinibh  an  impis 
sgàineadh,  agus  cha  robh  e  'na  chomas  labhairt.  Dhruid 
e  ni  bu  dlùithe  's  ni  bu  dlùithe  ris  an  t-seann  duine 
ghràdhach,  agus  bha  e  nis  gu  brònach  'na  shìneadh  air 
uchd  a  sheanar.  Thuit  a  mhàthair  sìos  air  a  glùinibh, 
agus  dh'  fhalaich  i  a  gnùis  le  'lamhaibh.  "  O !  "  deir  ise, 
"  nam  biodh  fìos  aig  m'  fhear-pòsda  air  so  cha  'n  fhàgadh 
e  'athair  air  leabaidh  a'  bhàis."  Agus  bha  fìos  agam  a 
nis  gu'n  robh  am  foirbheach  ag  urnuigh  airson-a  mhic 
easùmhal  asfus  aingidh.  San  àm  dheuchainneach  so  ghlac 
am  ministeir  am  Bìobull  air  a  ghlùn,  agus  thubhairt  e, 

""  Seinneamaid,  chum  cliù  agus  moladh  Dhè,  earrann  do'n 
•chùigeadh-salm-deug  ;  agus  leugh  e  le  cridhe  làn  agus 
le  guth  bristeach  na  rannan  taitneach  sin. 

"  Cò  dh'  fhanas  ann  ad  phàilliun  shuas? 

A  Thighearna  cò  è? 
Air  do  chnoc  naomh  cò  'n  tì  sin  leat 

A  chòmhnuicheas  gach  rè? 
An  tì  a  ghluais  gu  trèibhdhireach, 

Is  ionracas  a  chleachd, 
'Labhras  an  fhìrinn  sin  a  mach 

A  ta  'na  chridhe  steach." 

Mun  gann  a  sheinn  iad  an  t-salm,  dh'  fhosgladh  an 
dorus,  agus  thàinig  duine  àrd  tlachdmhor  a  steach ;  ach 
bha  gruaim  air  a  mhala,  agus  a  thaobh  coslais,  bha  e  fo 
bhròn,  fo  dhoilgheas,  agus  fo  agartas  goirt.  Air  a 
ghluasad,  fo  amhluadh,  agus  air  a  bhualadh  le  dubhachas 
le  cluinntinn  a'  cheòil  thiamhaidh  chràbhaich  a  chual,  e, 
shuidh  e  sìos  air  ionad-suidhe,  agus  le  aghaidh  ghlas- 
neulaich  thròm  thug  e  sùil  air  leaba-bhàis  àthar.  'Nuair 
a  sguir  na  sailm,  thubhairt  am  foirbheach,  le  guth  tursach 
trom,  "  A  mhic,  thàinig  thu  's  an  àm  a  dh'  fhaighinn 
beannachd  deireannach  t'  athar.  Gu  'n  tugadh  na  tha  ri 
tachairt  san  t-seòmar  so  air  an  oidhche  nochd,  ortsa 
pilleadh  o  d'  dhroch  shlighibh  !  Tha  thu  'n  so  gu  fianuis 
a  thogail  air  tròcair  do  Dhè  agus  do  Shlànuighir,  air  an 
•d'  rinn  thu  co  fada  dearmad."  Dh'  amhairc  am  ministeir, 
le  gnùis,  mur  robh  i  le  gruaim,  a  bha  air  a'  chuid  bu 
lugha,  achmhasanach,  air  an  òganach  a  bha  fhathast  'na 
thosd,  agus  thubhairt  e,  "  Uilleam  !  o  chionn  trì  bliadhna 
cha  do  dhorchaich  t'  fhaileas  stairsneach  tighe  an  Tigh- 
earna.  Iadsan  a  chuireas  an  suarachas  an  tàirneanach, 
feudaidh  iad  criothnachadh  ris  a'  ghuth  chiùin  shàmhach. 
A  nis  ann  an  àm  an  aithreachais — gu'n  giùlaineadh 
spiorad  t'  athar  suas  do  nèamh  s^eul  air  aon  anam 
aithreachail  a  thèarnadh  o  chuideachd  pheacach."  Le 
mòr-shaothair,  dhlùthaich  an  t-òganach  gu  taobh  na 
leapach,  agus  mu  dheireadh  fhuair  e  comas  a  ràdh, 
"Athair,  cha  'n  'eil  mise  as  eugmhais  bàigh  nàduir  ;  agus 
ghreas  mi  ahachaidh  co  luath  's  a  chuala  mi  gu'n  robh  am 
ministeir  a'  marcachd  a  dh'  ionnsuidh  an  tighe.  Tha 

dòchas  agam  gu  faigh  sibh  a'  chuid  a's  fèarr  dhe  so 
fhathast ;  agus  ma  chuir  mi  campar  riamh  oirbh,  tha  mi 
'g  iarraidh  maitheanais;  oir  tha  cridhe  daonnachdail 
agam,  Athair  !  Bha  mi  mi-dhleasnach,  ach  cha  'n  'eil  mi 
mi-chneast.  Tha  mi  a'  guidhe  maitheanais." — "  Thig  a 
nall  ni  's  dlùithe  dhomh,  Uilleam ;  lùb  do  ghlùn  ri  taobh 
mo  leapach  agus  fairicheadh  mo  làmh  ceann  mo  mhic 
ghràdhaich ;  oir  tha  dorchadas  gu  dian  a'  teachd  thairis 
orm.  Bu  tù  mo  cheud-ghin,  agus  an  diugh  cha  'n  'eil 
mac  beò  agam  ach  thu.  Tha  do  bhràthairean  agus  do 
pheathraichean  geala  gaolach,  fo'n  fhòid  sa'  chladh  ud 
thall,  dlùth  dh'  ise,  cèile  mo  ghràidh,  a  thug  t'  eudann 
fèin,  Uilleam,  gu  tric  gu  m'  chuimhne.  Is  fada  bha  thu  a' 
d'  chulaidh-aoibhneis  agus  a'  d'  aobhar-uaill ;  oir  cha  robh 
anns  an  sgìreachd  uile  aon  duine  no  mac  cosmhuil  ri  m' 
Uilleam  fèin.  Ma  thàinig  atharrachadh  air  do  chridhe 
o'n  àm  sin,  's  rèidh  do  Dhia  smuaintean  ceart  aiseag  air 
ais  duit.  Ghuil  mi  gu  goirt  air  do  shon  ;  'seadh,  Uilleam, 
'nuair  nach  robh  aon  am  chòir — eadhon,  mar  ghuil 
Daibhidh  airson  Absallom — air  do  shonsa,  a  mhic,  O  mo 
mhac !  "  B'  e  'm  freagradh  a  thug  Uilleam,  aon  osna 
thròm  dhomhain.  Bha  a  cholann  gu  lèir  fo  thròm  spàirn,. 
's  e  fhathast  air  a  ghlùn ;  ach  b'  fhurasd'  fhaicinn  gu'n 
robh  e  fulang  tfo  aithreachas,  agartas  coguis,  agus  an- 
dòchas  anama.  Thubhairt  am  ministeir,  le  guth  bu 
sgaitiche  agus  le  aogas  bu  ghruamaiche  na  b'  àbhaist  da, 
"  Am  bheil  fios  agadsa  cò  'n  làmh  a  tha  nis  'na  luidhe  air 
do  cheann  ceannairceach ?" — "O!  na  buin  ro-chruaidh 
ris,"  ars'  a  chèile  bhrònach,  's  i  teachd  am  folluis  o  chùil 
dhorcha  san  t-seòmar,  far  an  d'  thug  i  oidheirp  air  i  fèin 
fholach  fo  mhulad  agus  fo  nàire,  "  O  !  caomhnaibh  m' 
fhear-pòsda,  caomhnaibh  e,"  ars'  ise,  "  bha  e  do  ghnàth 
dleasnach  caoimhneil  riumsa."  Agus  le  so  a  ràdh,  thuit  i 
air  a  glùinibh  làimh  ris,  agus  chuir  i  a  gàirdeana  fada 
geala  gu  bàigheil  cianail  mu'n  cuairt  d'  a  mhuineal. 
"  Falbh  thusa  cuideachd,  a  Sheumais  bhig  ghràdhaich," 
ars'  am  foirbheach  ;  "  falbh  eadhon  o  m'  bhroilleach,  agus 
leig  fodhad  do  ghlùn  làimh  ri  t'  athair  agus  do  mhàthair, 
chum  gu'm  beannaicheam  sibh  uile,  le  aon  ùrnuigh  dhùr- 
achdaich  mun  dealaich  sinn."  Ilinn  an  leanabh  mar  a 
dh'  iarradh  air,  agus  chaidh  e  air  a  ghlùn  le  càileigin  do 
sgàth  ri  taobh  'athar.      Cha  d'  rinn  an  duine  truagh 

dearmad  air  an  leanabh  a  ghabhail  a  nis  'na  ghlacaibh  a> 
dhì-chuimhnich  e  tuille  's  fada ;  bu  toigh  leis  'fhuil  fèin 
a  dh'  aindeoin  cumhachd  marbhanta  a'  mhì-chreidimh  a 
fhuair  gus  a  so  buaidh  air.  "  Cuiribh  focal  Dè,"  ars'  an 
foirbheach,  "  ann  an  làmhaibh  mo  mhic,  agus  leughadh 
e  mach  d'a  athair  a  tha  dlùth  air  a  chrìch,  an  25,  26, 
27th  rann  do  'n  aona-caibdeil-deug  do  Shoisgeul  Eoin." 
Chaidh  am  ministeir  d'  an  ionnsuidh-san  a  bh'  air  an 
glùinibh,  agus  thubhairt  e  le  guth  truacanta  ciùin, 
caoimhneil,  "  Is  cuimhne  leam,  Uilleam,  'nuair  nach  robh 
a  h-aon  a  b'  fhèarr  a  leughadh  focal  Dè  na  thusa.  Am 
feud  e  bith  gu  'n  do  dhì-chuimhnich  mac  mo  charaid 
fòghlum  'òige?"  Cha  do  dhì-chuimhnich  e ;  cha  ruigeadh 
am  peacach  truagh  aithreachail  a  leas  a  shùilean  a  thogail 
o  thaobh  na  leapach.  Chaith  sruth  naomh  an  t-soisgeil 
clais  'na  chridhe,  agus  bha  na  h-uisgeachan  a  rìs  a' 
brùchdadh  a  mach.  Le  guth  fann  tachdta,  labhair  e  : 
"  Thubhairt  losa  rithe,  is  mise  an  aiseirigh  agus  a' 
bheatha ;  an  tì  chreideas  annam-sa,  ged  gheibheadh  e 
bàs,  bithidh  e  beò  :  agus  ge  b'  e  neach  a  ta  beò  agus  a' 
creidsinn  annam-sa,  cha  'n  fhaigh  e  bàs  am  feasd.  Am 
bheil  thu  creidsinn  so?  Thubhairt  i  ris,  Tha,  a  Thigh- 
earna  :  tha  mi  creidsinn  gur  tusa  Criosd,  Mac  Dhè,  a  bha 
gu  teachd  chum  an  t-saoghail." — "  Cha  'n  e  so  guth  ana- 
creidich,"  ars'  an  seann  duine,  gu  buadhar  air  leabaidh 
a  bhàis ;  "  is  ni  'bheil  agadsa,  Uilleam,  cridhe  an  ana- 
creidich.  Aidich  gu  'bheil  thu  creidsinn  na  leugh  thu 
air  an  àm,  agus  gheibh  t'  athair  bàs  ann  an  sìth." — "  Tha 
mi  a'  creidsinn;  agus  mar  tha  thusa  toirt  maitheanas 
dhòmhsa,  gu  'n  deònaicheadh  m'  Athair  a  ta  air  nèamh 
dhomh  maitheanas  mar  an  ceudna."  Bha  am  foirbheach 
mar  neach  air  'ath-bheothachadh  gu  h-obann  le  beatha  as 
ùr.  Las  a  shùilean  fann — thàinig  ruiteag  'na  ghruaidh 
bhàin — air  leat  gu  'n  d'  fhàs  a  làmhan  critheach,  làidir,. 
agus  bha  a  ghuth  gu  glan  soilleir  mar  ann  an  aird'  a 
neart.  "  A  d'  làmhaibh-sa,  O  mo  Dhia,  tha  mi  tiomnadh 
a  suas  mo  spioraid!"  agus  le  so  a  ràdh,  thuit  e  gu  ciùin 
seachad  air  ceann-adhart  na  leapach,  agus  air  leam  gu  'n 
cuala  mi  osunn.  Bha  sàmhchair  fhada  ann  'na  dhèigh 
so ;  bha  gach  aon  'nan  tosd.  Dh'  èirich  an  t-athair,  a' 
mhàthair,  agus  an  leanabh  o'n  glùinibh.  Bha  sùil  gach 
aon  air  aogas  ciùin  a'  chuirp  sin  a  bha  nis  sìnte  ann  am 

fois  shìorruidh ;  agus  gun  bhas-bhualadh  no  àrd-chumh- 
adh,  ach  ann  am  bròn  sàmhach  an  anama  strìochdta, 
sheas  sinn  mu'n  cuairt  air  leaba-bhais  an  fhoirbhich. 


MU  MHIONNAN  MI-NAOMHA. 

Do  g'ach  droch  cìeachdadh  d'  am  bheil  muinntir  shean 
agus  òg  buailteach,  is  iad  mionnan  mi-naomha  an  t-aon 
a's  ain-diadhaidh  agus  a's  dalma — an  t-aon  a's  masluiche 
agus  a's  tàireala — an  t-aon  a's  lugha  tuigse  agus  a's  lugha 
dh'  fheudar  d'  a  leisgeul  a  ghabhail.  Gidheadh,  mo 
thruaighe !  c'àit  an  tèid  sinn  nach  cluinn  sinn  a'  chainnt 
ghràineil  sgreataidh  sin.  Nach  tric  a  chluinneas  sinn, 
cha  'n  e  amhàin  clann  òg  amaideach,  ach  muinntir  a  ta 
teachd  gu  aois,  a  chuir  Dia  os  ceann  theaghlaichibh,  a 
tha  fo  ainm  agus  fo  aidmheil  Chrìosduidhean,  a'  luadh 
'nan  cainnt  ghnàthaichte,  ainm  urramach  an  Dè  a's  àirde, 
gun  suim  gun  umhail ;  a'  leigeadh  gu  fianuis  an  ainm 
ghlòrmhoir  sin  na  nithe  a's  faoine ;  'ga  mhì-naomhachadh 
fo  'n  bhrosnuchadh  a's  lugha ;  a'  guidheadh  mhallachdan 
air  an  cinn  fèin  agus  dhaoin'  eile,  ann  an  cainnt  nach 
feud  gun  sgreamh  a  chur  air  neach  air  bith  aig  a'  bheil 
am  meas  a's  lugha  air  mòralachd  agus  meas  an  Tì  a 
chruthaich  e. 

Is  furasda  olc  agus  cunnart  a'  pheacaidh  so  fhaicinn. 
Tha  e  a'  taisbeanadh  naimhdeas  an  aghaidh  Dhè  :  feudar 
barail  a  thoirt  air  staid  a'  chridhe  leis  a'  chainnt  a  thig 
o'n  bheul.  Mar  tha  'n  tobar,  's  amhuil  a  bhios  na 
sruthain  a  thig  uaithe.  "  Tha  an  inntinn  fheòlmhor," 
ars'  an  t-abstol,  "  'na  naimhdeas  an  aghaidh  Dhè  ";  ach 
cha  'n  'eil  aon  pheacadh  a'  nochdadh  an  naimhdeis  so 
ni  's  mò  na  a'  cheart  aon  mu'm  bheil  sinn  a'  labhairt. 
Tha  luchd  nam  mionn  air  èiridh,  mar  gu'm  b'  ann,  ann 
an  ceannairc  an  aghaidh  Rìgh  nan  rìghre.  Leis  a' 
chleachdadh  so  tha  iad  a'  cur  a  mhòralachd,  a  chumhachd, 
agus  'ùghdarras  gu'n  dùlan.  Fo'n  t-seann  Tiomnadh  agus 
fo'n  Tiomnadh-nuadh,  tha  Dia  ann  am  briathraibh  làidir 
a'  toirmeasg  a'  pheacaidh  so.  Is  moch  a  thubhairt  e  le 
guth  o  nèamh,  ann  an  cainnt  a  sgrìobh  e  le  'mheur  fèin 
air  clàr  cloiche,  "  Na  tabhair  ainm  an  Tighearna  do  Dhia 

an  diomhanas,"  agus  tha  an  àithne  cheudna  air  a  toirt 
dhuinn  air  iomadh  dòigh  anns  an  t-Soisgeul.  Tha  Criosd 
ag  ràdh,  "  Na  mionnaich  idir;  aon  chuid  air  nèamh  no 
air  an  talamh,  no  le  mionn  air  bith  eile  "  ;  agus  thug  e 
rabhadh  folluiseach  dhuinn,  "  Nach  measar  iadsan  neò- 
chiontach  a  bheir  'ainm  'an  diomhanas  "  ;  ach  airson  gach 
focal  diomhain  a  labhrar,  gu'n  toirear  breith  oirnn  air 
chionn  an  latha  mhòir.  'Nuair  a  tha  Dia  ag  ràdh  nach 
meas  e  neò-chiontach  esan  a  bheir  'ainm  an  dìomhanas, 
tha  sin  co'-ionnan  ri  'ràdh  gu'm  meas  e  ciontach  e  :  's  e 
sin,  nach  dì-chuimhnich  e  iad ;  taisgidh  e  suas  iad  'na 
mheomhair,  sgrìobhaidh  e  iad  'na  leabhar.  Bheir  e  aon 
là  chum  breitheanais  iad ;  bheir  e  iad  gu  cùnntas  air  an 
son  an  làthair  saoghail  comh-chruinnichte,  'nuair  a  thig 
am  binn  a  mach,  agus  a  thaosgas  e  orra  'fhearg  chum  a' 
chuid  a's  faide.  Agus  gu  dearbh,  anns  an  t-saoghal  so 
fèin,  's  tric  a  chì  sinn  breitheanas  Dhè  a'  teachd  orra, 
ionnus  gu  bheil  mòran  a  tha  comharaichte  airson  a' 
pheacaidh  so,  air  an  gearradh  as  ann  am  meadhon  an 
guidheachaibh  fèin ;  air  an  sguabadh  gu  h-obunn  do 
shìorruidheachd,  le  mhallachadh  'nam  beul  a'  ta,  gun 
aithreachas  gun  mhaitheanas,  air  an  cinn.  Ann  an  ifrinn 
's  i  so  cainnt  an  deamhain  agus  a  chuid  aingeal ;  agus  O ! 
's  uamhasach  an  ni  a  bhi  fòghlum  na  cainnte  so  air 
thalamh,  agus  'na  lorg  so  a  bhi  'g  ullachadh  fa  chomhair 
ionad  na  dòruinn.  Tha  'm  peacadh  so,  abradh  daoine 
mar  a  thogras  iad,  'na  làn-dearbhadh  air  iad  a  bhi  an 
taobh  a  mach  do  Dhia,  agus  air  iad  a  bhi  neò-iompaichte. 
Tha  eagal  Dè  ann  an  cridh©achaibh  a  shluaigh ;  ach  iad- 
san  a  tha  ciontach  do'n  pheacadh  so,  tha  iad  a'  leigeil 
fhaicinn  nach  'eil  'eagal  'nan  cridheachaibh.  Tha  fiamh 
orra  an  làthair  dhaoine,  agus  fuirichidh  iad  o'n  pheacadh 
so,  'nuair  a  shaoileas  iad  gu  bheil  e  sgreamhail  le  aon 
duine  measail  san  èisdeachd ;  ach  cha  'n  'eil  fiamh  aca 
roimh  Dhia,  agus  tairgidh  iad  eas-urram  dha  as  an 
eudann.  Buidheachas  do  Dhia,  cha  chluinnear  a'  chainnt 
so  a  nis  ann  an  cuideachda  mheasail  air  bith.  'S  i  's 
cainnt  amhàin  do  'n  chuid  a's  suaraiche  do  'n  chinne- 
dhaonna,  a  tha  'smuaineachadh  g*u  faoin  gu'm  builich  so 
am  barrachd  snas  air  an  seanachas,  mionnachadh  agus 
mallachadh  a  bhi  do  ghnàth  aig  bun  's  aig  bàrr  an  teanga. 
Ma  's  e  so  gnè  agus  cunnart  a'  pheacaidh  so  ;  ma  tha  e  co 

sgreamhail  ann  am  beachd  dhaoinibh  matha ;  ma  tha  e 
co  fuathach  le  Dia — cha  'n  fheud  e  bith  nach  'eil  am 
buaireadh  a  tha  teumadh  dhaoine  g'a  ionnsuidh,  cumh- 
achdach  air  mhodh  sònruichte,  no  gu  bheil  tairbhe  ro- 
mhòr  'na  lorg.  Ach  ged  is  iongantach,  gidheadh  is  fìor, 
nach  'eil  aon  bhuaireadh  a'  tarruing  g'a  ionnsuidh,  agus 
ni  mò  'bheil  toileachas-inntinn  no  meas,  no  tairbhe  sam 
bith  a'  sruthadh  uaithe;  ach,  air  an  làimh  eile,  mulad, 
nàire,  agus  bàs.  Agus  a  nis  am  bheil  a  h-aon  agaibhse 
ciontach  anns  a'  pheacadh  ghràineil  so,  a'  saltairt  gu 
h-easurramach  air  ainm  an  Ti  naomha  sin,  a  tha  sibh  ag 
aidmheil  mar  bhur  Dia  agus  'ur  Slànuighear,  agus  d'  am 
bheil  na  h-aingil  a's  àirde  tha  air  nèamh  a'  toirt  aoraidh 
le  faicill  agus  le  urram  naomha?  Guidheam  oirbh,  bithibh 
air  'ur  n-earalas  an  aghaidh  a'  pheacaidh  so,  cia  eagalach 
an  staid  anns  am  bheil  sibh,  leis  an  dearbhadh  a  th' 
agaibh  anns  a'  cheart  chleachdadh  so  gu  bheil  sibh 
fhathast  ann  an  staid  neo-iompaichte — fo  mhallachd  Dhè 
— gu  cuthaichte  a'  ruith  gu  lèir-sgrios,  agus  le  'r  làn- 
fhiosrachadh  fèin  buailteach  do  pheanas  sìorruidh.  Dh' 
asluichinn  oirbh,  ann  an  càirdeas  do  'r  n-anamaibh  rabh- 
adh  a  ghabhail  'na  thràth.  Feudaidh  sibh  a  nis  uaill  a 
dheanamh  as  'ur  teòmachd  ann  an  cainnt  a'  mhallach- 
aidh;  ach  tha  là  a'  tarruing  dlùth,  'nuair  nach  bi  e  'nur 
comas  masladh  a  chur  air  Dia  ni  's  faide ;  là  anns  an 
tionnda'r  bhur  gàire  gu  bròn,  agus  bhur  gàirdeachas  gu 
dòlas.  Feudaidh  luchd  nam  mionn  dol  as  o  dhaoinibh  ; 
ach  an  Dia  ris  am  bheil  bhur  gnothach,  thubhairt  e  nach 
meas  e  neò-chiontach  esan  a  bheir  'ainm  'an  dìomhanas. 


MU  BHREUGAN. — EARAIL  DO'N  OIGRIDH. 

Tha  e  anabarrach  feumail,  mo  chàirdean,  gu'n  labhair 
sibh  do  ghnàth  an  fhìrinn.  Ma  tha  sibh  co  sona  's  gu'n 
do  ghnàthaich  sibh  an  cleachdadh  so  an  àm  na  h-òige,  is- 
dual  da  gu'n  lean  e  ribh  an  dèigh  làimhe ;  ach  ma  ghnàth- 
aicheas  sibh  san  àm  so  breugan  agus  mealltaireachd,  ciod 
ris  an  ion  fìughair  a  bho  ach  gu'm  fàs  sibh  ni  's  cealgaiche 
mar  thèid  sibh  an  aois. 

'Nuair  a  dh'  èireas  duibh  aon  olc  a  dheanamh, 
theagamh  gur  math  leibh  a  chleith  le  breug  ìnnseadh  do'r 
pàrantaibh  no  do'r  maighstiribh ;  ach  bithibh  air  'ur 
faicill  roi'  a  leithid  sin  do  cheilg.  Cha  bhiodh  ann  ach 
aon  chionta  chur  ri  cionta  eile,  agus  mar  sin  bhiodh  bhur 
giùlan  ni  bu  mhiosa  na  bha  e  roimhe.  Ach  ma  ni  sibh 
aideachadh  saor,  soilleir,  's  dòcha  gur  lughaid  an  aire 
bheirear  do  'ur  mearachd ;  ach  ma  gheibhear  a  mach  gu'n 
d'  rinn  sibh  coire,  agus  gu'n  d'  oidheirpich  sibh  a  chleith 
le  brèig,  's  dù  gu'm  bi  'ur  peanas  ni  's  truime.  Ma  b'  àill 
leibh  a  bhi  saor  o  bhi  cleith  'ur  lochdan  le  breugaibh, 
thugaibh  oidheirp  air  a  bhi  co  neo-lochdach  's  a  dh' 
fheudas  sibh.  Bithibh  cùramach  m'ar  fòghlum  agus 
mu'r  n-obair.  Seachnaibh  droch  cleasachd  agus  giùian 
mì-shuairce,  agus  bithibh  cùramach  gu  bhi  ùmhal  do'r 
pàrantaibh  agus  do'r  maighstiribh. 

Ma  tha  bhur  còmpanaich  olc  agus  mì-bheusach, 
theagamh  gu'n  iarr  iad  oirbh  am  mearachdan  a  chleith 
le  breugaibh  ìnnseadh ;  agus  mur  dean  sibh  e  bheir  iad 
beum  dhuibh,  agus  their  iad  ribh  luchd  innse'-tuaileis. 
Ma  dh'  èireas  duibh  a  bhi  ann  an  tigh  far  am  bheil 
seirbhisich,  theagamh  gu'n  oidheirpich  iad  a  thoirt  oirbh 
a  shaoilsinn  gur  ciatach  an  ni  am  mearachdan-san  a 
chleith  le  brèig  ìnnseadh.  Gun  teagamh  is  neo-fhiachail 
agus  mì-chiatach  a  thig  e  bhi  do  ghnàth  air  'ur  faicill  gu 
mearachdan  fhaotainn  a  mach,  's  an  uair  a  gheibhear  a 
mach  iad,  a  bhi  ro-dheònach  air  an  leigil  ris ;  ach  'nuair 
a  dh'  fheòruichear  dhìbh  mu  ghiùlan  dhaoin'  eile,  's  còir 
dhuibh  a  bhi  'nur  tosd,  no  an  fhìrinn  shoilleir  ìnnseadh 
umpa.  Ma  theirear  luchd  ìnrise'-tuaileis  ribh  air  a  shon 
sin,  cha  'n  'eil  àrach  air.  Bithidh  do  thoileachadh  agaibh 
a  smuaineachadh  nach  do  thoill  sibh  sin  a  ràdh  ribh ; 
agus  gur  mòr  a's  tàire  bhi  'g  ìnnse'  bhreug  na  bhi  'nur 
luchd  ìnnse'-sgeòil. 

A  dh'  aon  fhocal,  ge  b'  e  ni  a  bhrosnuicheadh  sibh  gu 
breug  aithris,  na  gèillibh  dha.  Is  comharradh  air  inntinn 
mhiuthair  agus  neo-fhiachail  a  bhi  'g  aithris  bhreug.  Ged 
a  dheanadh  e  air  uairibh  'ur  dìon  o  ana-goireas,  agus 
theagamh  càileigin  do  bhuannachd  a  chosnadh  dhuibh, 
cha  b'  fhiach  an  gnothuch  an  dragh.  'S  èiginn  gu'm 
faighear  a  mach  an  ùine  ghèarr  luchd  aithris  bhreug, 
agus  an  sin  cha  toirear  creideas  doibh.    A  thuillidh  air 

so,  tha  breugan  'nam  màthair-aobhair  air  ioma  droch- 
bheirt  eile ;  tha  iad  a'  fàgail  a'  ghiùlain  gu  h-iomlan 
mì-mheasail ;  agus  chuireadh  iad  f odha  sibh  mu  dheireadh 
ann  am  beag  toirt  agus  mì-chliù. 

Air  an  làimh  eile,  thugaibh  fa  'near  a'  bhuaidh  a 
tha  'n  lorg  a  bhi  labhairt  na  fìrinn;  an  toileachadh  a 
bheir  e  do'r  n-inntinn  fèin.  Nach  taitneach  an  ni  dhuibh 
a  chuimhneachadh  nach  robh  sibh  ciontach  do  ni  co  mì- 
chliùiteach  ri  bhi  'g  aithris  bhreug?  Tha  gnùis  a' 
bhreugaire  'ga  bhrath ;  tha  a  shealladh  ìosal,  tha  e  fo 
iomaguin ;  tha  sgàth  air  do  shùil  a  choinneachadh ;  tha  a 
choltas  air  fad  a'  leigeil  ris  co  iomaguineach  's  a  tha  e, 
agus  cia  fìosrach  's  a  tha  e  air  a  chionta.  Ach  cha  ruig 
an  neach  a  labhras  an  fhìrinn  a  leas  eagal  a  bhi  air ;  agus 
tha  sòlas  aig  a  chridhe  a  chionn  gu  bheil  e  fiosrach  air  a 
thrèibhdhireas.  Nach  taitneach  ma  ta  an  ni  meas  fhaot- 
ainn  o  chàch?  agus  ciod  a's  luachmhoire  na  'n  fhìrinn? 
Ciod  a's  urramaiche  's  urrainn  duinn  a  ràdh  mu  ghille  no 
mu  nìonaig  òig,  mu  dhuine  no  mu  mhnaoi,  na  'nuair  a 
their  sinn,  Is  aon  so  a  dh'  fheudar  a  chreidsinn  anns  gach 
nì,  agus  leis  nach  b'  fhiù  breug  a  dheanamh  ? 

Tha  sibhse  fhathast  òg,  agus  theagamh  nach  h-aithne 
dhuibh  an  sòlas  agus  an  t-sochair  a  tha  'g  èiridh  o  dheagh 
chliù ;  ach  feudaidh  sibh  mo  chreidsinn,  ma  bhitheas  tre 
bheannachadh  Dhè,  an  stèigh  air  a  suidheachadh  gu  bhi 
ionraic  agus  fìrinneach  'nur  giùlan,  trid  'ùr  cuairt  sa' 
bheatha  so,  bithidh  aobhar  agaibh  gàirdeachas  a  dhean- 
amh,  gu'n  deachaidh  gu  tràthail  a  theagasg  dhuibh  tàir  a 
dheanamh  air  a'  bhrèig  agus  gràdh  a  thoirt  do'n  fhìrinn. 

Thar  gach  nì,  thugaibh  fa'near  na  tha  air  a  ràdh  ann 
am  focal  Dè  mu  thimchioll  bhreug.  Ma  sheallas  sibh  air 
eachdraidh  nan  Iudhach,  chì  sibh  gur  breugan  agus 
mealltaireachd  a  b'  fhìor  chion-fàth  air  na  truaighibh 
cràiteach  a  dh'  fhuiling  iad.  "  Meallaidh  gach  neach  a 
choimhearsnach,  gun  bhi  labhairt  na  fìrinn  ;  dh'fhòghlum 
iad  d'an  teangaidh  breugan  a  labhairt,  agus  iad  fèin  a 
sgìtheachadh  ann  an  deanamh  uilc.  Airson  nan  nithe 
so,  nach  tig  mise  'g  an  amharc?  deir  an  Tighearna  ;  air  a 
leithid  so  do  chinneach,  nach  dean  m'  anam  dioghaltas?" 
Tha  e  air  'innseadh  dhuibh  ann  an  Gnàth-fhocail  Shol- 
aimh,  gur  gràinealachd  leis  an  Tighearna  bilean  nam 
breug ;  agus  ann  an  Leabhar  an  Fhoillseachaidh,  ge  b'  e 

air  bith  a  ghràdhaicheas  agus  a  ni  breug,  nach  feud  iad 
dol  a  steach  do  nèamh.  Smuainichibh  gu  dùrachdach. 
mo  chàirdean  òga,  air  an  nithibh  cudthromach  sin ;  agus 
na  dì-chuimhnichibh  am  feasd,  mur  toir  sibh  spèis  do'n 
fhìrinn,  agus  fuath  do  gach  slighe  chealgach,  nach  com- 
asach  dhuibh  Dia  a  thoileachadh,  no  bhi  air  'ur  gabhail 
a  steach  d'a  rìoghachd  ghlòrmhor. 


LAOIDH. 


Cia  maiseach  taitneach  ann  an  cloinn 
Bhi  triall  gu  tràth  san  t-slighe  cheart — 

Bhi  seasmhach  anns  an  fhìrinn  ghloin 
A  chosnas  creideas  agus  feairt. 

Am  breugaire  cha  'n  earbar  ris, 
Ged  is  i  'n  fhìrinn  tha  e  'g  ràdh ; 

Esan  a  ni  aon  olc  le  'fhios, 

Le  brèig  g'a  chleith  gu'n  dean  e  dhà. 

Nach  cuala  sibh,  's  nach  d'  fhuair  sibh  fios, 
Gur  gràin  le  Dia  gach  cealg  'nur  sgeul ; 

'S  gu'n  mharbhadh  Ananias  leis, 

'Nuair  ghlacadh  e  le  brèig  'na  bheul? 

Mar  so  a  bhean,  Sapphira,  dh'  eug, 
'Nuair  thàinig  i  a  stigh  co  mear, 

'S  a  dhaingnich  i  co  dalma  'bhreug 
Thug  bàs  an  uamhais  air  a  fear. 

Luchd  gaoil  na  fìrinn  's  ait  le  Dia, 
A  labhras  i  gun  cheilg  an  gràdh ; 

Ach  luchd  nam  breug  gu  ^m  fuadaich  e 
Gu  piantaibh  sìorruidh  bròin  a's  cràidh. 

Do  ghnàth  air  m'  fhaicill  bithidh  mi, 
Mun  toir  mi  lèir-sgrios  air  mo  cheann ; 

Oir  cùnntas  cruaidh  tha  'n  leabhar  Dhè ; 
Air  gach  breug  a  dh'  ìnnseas  clann. 

MU  DHROCH  CUIDEACHD. 

Seachainn  droch  cuideachd.  Labhrainn  na  briathra  so, 
agus  bheirinn  a'  chomhairle  do  gach  duine,  ge  b'  e  air 
bith  is  aois  da;  ach  tha  'n  earail  so  gu  h-àraidh  feumail 
dhuibhse  a  tha  òg.  Tha  sibh  aineolach  air  an  t-saoghal, 
agus  ullamh  gu  bhi  air  ur  tarruing  air  falbh  gu  gòraiche 
agus  peacadh.  Ma  ni  sibh  còmpanas  leis  an  aingidh, 
fàsaidh  sibh  co  aingidh  ris  fèin.  Labhraidh  sibh  an 
cainnt,  leanaidh  sibh  an  giùlan,  fòghlumaidh  sibh  am 
beusan,  nithe  nach  feud,  luath  no  mall,  gun  'ur  sonas 
agus  'ur  cliù  san  t-saoghal  so  a  mhilleadh ;  agus  faidh- 
eòidh  sgrios  a  thoirt  air  an  anam  neo-bhàsmhor.  Is 
iomad  dearbhadh  muladach  a  th'  againn  air  a'  chùis  so ; 
agus  òg  's  mar  tha  sibhse,  's  dearbh  chinnteach  mi  gu'n 
do  mhothuich  sibh  fèin  dha  so  iomadh  uair.  Uime  sin, 
seachnaibh  mar  am  bàs,  gach  companach  a  tha  taisbean- 
adh  dhuibh  'na  chainnt  no  'na  ghiùlan,  gu  bheil  e  as 
eugmhais  eagail  Dè.  Seachnaibh  iadsan  a  tha  tìtheach 
air  mionnachadh,  air  breugaibh,  air  comhstri,  air  brist- 
eadh  na  sàbaid,  no  droch  cainnt,  no  aon  ni  eile  tha  air  a 
thoirmeasg  ann  am  focal  Dè.  Cronaichibh  am  mear- 
achdan  le  thoirt  orra  a  thuigsinn  gu'n  caill  iad  'ur  càirdeas 
agus  'ur  meas  mur  trèig  iad  an  gnàthachadh.  Taghaibh 
'ur  còmpanaich  o  àireamh  na  muinntir  a  tha  deagh- 
bheusach,  a  tha  'gluasad  gu  stuama,  neo-choireach,  agus 
ionraic;  a  mhuinntir  sin  is  urrainn  deagh  chomhairle 
thoirt  oirbh,  agus  a  nochdas  deagh  chaithe-beatha 
dhuibh ;  iadsan  a  tha  'gabhail  tlachd  ann  an  àitheanta 
Dhè,  agus  a  bheir  misneach  dhuibh  gu  gluasad  air  an 
t-slighe  tha  a'  treòruchadh  gu  sìth  agus  glòir.  Cuimhnich- 
ibh  briathran  Dhè — "An  ti  a  shiùbhlas  le  daoinibh  glice, 
bithidh  e  glic ;  ach  sgriosar  companach  nan  amadan." 


MU  URNUIGH. 

Cha  'n  ann  ann  am  briathra  snasmhor  air  an  taghadh  le 
cùram,  air  an  cur  gu  riaghailteach  an  tàdh  a  chèile,  air 
an  labhairt  gu  stòlda  le  fonn  cràbhaidh,  a  tha  urnuigh 

thaitneach  a'  co'-sheasamh ;  ni  mò  is  ann  ann  an  lùbadh 
nan  glùn,  togail  suas  nan  làmh,  no  ann  an  uirghioll  beòil. 
Feudaidh  iad  sin  uile  a  bhith  's  gun  ghnè  do  ùrnuigh 
thaitneach  a  bhi  'nan  lorg.  Tha  ùrnuigh  a'  co'-sheasamh 
ann  an  cur  an  cèill  ar  n-iarrtuis,  a'  dòrtadh  a  mach  ar 
eridheachan,  a'  togail  suas  ar  n-anama  a  dh'  ionnsuidh 
Dhè,  le  làn-earbsa,  socraichte  air  toillteannais  agus  eadar- 
ghuidhe  an  Tighearna  Iosa  Criosd,  ar  Fear-saoraidh 
beannaichte.  Cha  n  'ann  an  saothair  meomhair  no 
meamnadh  tha  ùrnuigh  air  a  deanamh  a  suas,  ach  ann  an 
saothair  dhùrachdach  spiorad  neo-bhàsmhor  an  duine,  air 
..t  dhùsgadh,  air  a  bheothachadh,  agus  air  'ùngadh  le 
tionnsgnadh  agus  cumhachd  o  nèamh.  Tha  ùrnuigh  air 
a  cur  an  cèill  mar  ag  iarraidh  Dhè,  ag  amharc  ri  Dia,  a' 
tarruing  dlùth  do  Dhia,  a  deanamh  greim  air  a'  chùmh- 
nanta,  a  dòrtadh  a  rnach  a'  chridhe  'na  fhianuis,  a'  gul 
agus  a'  caoidh  'na  làthair.  Ann  an  ùrnuigh  's  e  'n  cridhe 
an  t-aon  ni ;  oir  ciod  ì  ùrnuigh  ach  co'-chomunn  dìomhair 
an  anama  ri  Dia  trid  Chriosd ;  agus  mur  'eil  ar  cainnt  a' 
cur  an  cèill  iarrtuis  agus  imcheist  a'  chridhe,  cha  'n  ùrn- 
uigh  tha  sinn  a'  deanamh,  cha  'n  airidh  e  air  an  ainm. 
Mur  'eil  an  cridhe  's  an  inntinn  an  sàs,  cha  'n  'eil  ann  an 
ìobairt  na  h-ùrnuigh  ach  amaideachd  fhaoin,  fanaid 
ladurna  air  mòralachd  an  Ti  a's  àirde.  'S  fhurasda 
fhaicinn  uaithe  so  gur  h-i  sin  an  ùrnuigh  a's  taitniche 
anns  am  mò  am  bheil  an  cridhe  air  a  tharruing  a  mach 
a  dh'  ionnsuidh  Dhè,  air  a  bhlàthachadh  le  gràdh  agus 
taingealachd  dha;  agus  air  'ardachadh  le  bhi  'cuimhn- 
eachadh  air  cionfàth  na  misnich  a  tha  aige  ann  an  Criosd 
gu  teachd  le  dànachd  naomh  chum  caithir  nan  gTàs. 
Feudar  an  ùrnuigh  so  a»dheanamh  gun  aon  fhocal  a 
ghnàthachadh ;  tha  cainnt  aig  a'  chridhe  a  thuigeas  Dia, 
'nuair  nach  comasach  a  lànachd  aithris :  'nuair  a  dh' 
fheumar  an  gearan  bochd  a  dheanamh  ann  an  osnaichibh 
le  deuraibh  goirt. 

'Se  Dia  cuspair  an  fhìor  aoraidh ;  's  ann  dàsan  is 
cubhaidh  do  gaeh  giùn  lùbadh,  agus  do  gach  beul  aidmheil 
a  dheanamh.  'S  esan  Iehobhah,  agus  'na  làthair  's 
èiginn  do  gach  neach  teachd.  Ach  'nuair  tha  sinn  ag 
ràdh  gur  h-ann  ri  Dia  amhàin  a  tha  ùrnuigh  r'a  toirt 
suas,  is  feumail  dhuinn  a  chuimhneachadh  gu  bheil  trì 
pearsaidh  anns  an  Diadhachd,  an  t-Athair,  am  Mac,  agus 


98 


an  Spiorad  Naomh,  an  triùir  sin  gur  aon  Dia  iad,  ionann 
ann  an  nàdur,  coimeas  ann  an  cumhachd  agus  ann  an 
giòir.  Tha  aoradh  agus  urram  diigheach  do  gach  pearsa 
san  Trìonaid  uile-bheannaichte,  gun  an  eadar-dhealach- 
adh  'nar  n-inntinn ;  ach  ar  cridhe  thogail  d;an  ionnsuidh 
mar  an  t-aon  Dia  beò  fìor. 

;S  gann  a  ruigear  a  leas  a  dhearbhadh  gur  i  ùrnuigh 
a  dheanamh  dleasnas  an  duine;  tha  solus  nàduir  fèin  a; 
teagasg  so ;  tha  'n  dleasnas  so  air  a  dheargadh  air  clàr 
cridhe  mhic  an  duine  le  meur  dìomhair  an  Uile-chumh- 
achdaich,  air  chor  's  gur  doirbh  a  dhubhadh  a  mach. 
Ma  ;s  iad  na  Cinnich  a  tha  aineolach  air  an  Dia  bheò,  ma 
's  iad  na  h-Innseanaich  fhiadhaich  a  tha  siubhal  gu  lom 
rùisgte  tre  choilltibh  fàs,  teichidh  iadsan  an  àm  gàbhaidh 
a  dh;  ionnsuidh  an  diathan  brèige.  Tha  sinn  am  barail 
nach  deachaidh  aon  neach  riamh  troimh  'n  t-saoghal  so, 
ge  b;  e  air  bith  co  dall  aindiadhaidh  's  a  bha  e,  nach  do 
choinnich  nì-eigin  uair  no  uair-eigin,  a  thug  air  ùrnuigh 
a  chur  suas.  Ach  cha  ;n  ;eil  sinn  air  ar  fàgail  ann  an 
taice  ri  solus  nàduir  ann  an  cùis  co  cudthromach.  Gun 
tighinn  air  gach  dàimh  anns  am  bheil  Dia  a;  seasamh  do^ 
thaobh  dhaoine,  a  tha  leigeil  ris  duinn  co  dleasnach  ;s  a 
tha  ùrnuigh,  tha  so  air  ;àithneadh  dhuinn  anns  a;  chainnt 
a's  làidire  agus  a's  soilleire  ann  am  focal  Dè.  Do  thaobh 
so  feudar  gu  fìrinneach  a  ràdh,  gu  bheil  àithne  againn  air 
àithne,  rann  air  roinn,  beagan  an  sud  agus  beagan  an  sor 
chum  ;s  nach  biomaid  ann  an  amharus  mu  thimchioll  ni 
ris  am  bheil  ar  sonas  sìorruidh  co  mòr  an  earbsa.  Bu 
diomhain  a  chomharachadh  a  mach  gach  earrann  anns 
am  bheil  so  air  ;àithneadh.  "  Iarraibh,;;  deir  Criosd, 
"  agus  bheirear  dhuibh  ;  siribh  agus  gheibh  sibh  ;  buailibh 
an  dorus  agus  fosglar  dhuibh  e.;; — "  Deanaibh  ùrnuigh," 
deir  an  t-abstol  Pòl,  "  anns  gach  àite  a'  togail  suas  làmha 
naomh,  gun  fheirg  gun  amharus.;;  Tha  'n  dleasnas  so  air 
a  sparradh  oirnn  le  eisimpleir  nan  daoine  matha,  a  thug 
gràdh  do  Dhia  anns  gach  linn  do'n  t-saoghal ;  bha  abstoil 
Chriosd  seasmhach,  dùrachdach  san  dleasnas  so ;  ann  an 
lìonmhoireachd  an  saoithreach  agus  meud  am  fulangais, 
cha  d;  iarr  iad  riamh.  leisgeul  a  ghabhail  gu  dearmad  a 
dheanamh  air  ùrnuigh.  Bha  fios  aca  as  eugmhais  so, 
gu'm  biodh  an  saothair  gun  bhuaidh  agus  am  fulangas 
gun  bhuannachd.   Ach  tha  eisimpleir  Chriosd  a;  sparradh 

an  dleasnais  so  oirnn  air  an  dòigh  a's  cudthromaiche.  'S 
tric  a  thàr  esan  air  falbh  o  ùinich  dhaoinibh  agus  o  othail 
an  t-saoghail,  chum  sìth  agus  suaimhneas  fhaotainn  ann 
an  uaigneas  na  h-ùrnuigh.  Is  iomad  oidhche  'chuir  esan 
seachad  a  muigh  air  an  t-sliabh,  ann  an  dìomhaireachd 
naomh,  a'  conaltradh  r'a  Athair  nèamhaidh.  "  Dh'  èirich 
e,"  deir  Marcus,  "  sa'  mhaduinn  fada  roimh  latha  ;  chaidh 
e  mach,  dh'  imich  e  gu  àite  fàsail,  agus  ann  an  sin  rinn  e 
ùrnuigh."  Ma  ghabhas  sinn  ris  mar  ar  Tighearna  agus 
ar  Maighstir,  oidheirpicheamaid  gluasad  mar  rinn  esan, 
agus  ùrnuigh  a  dheanamh  mar  sheòl  e. 

Ach  's  bochd  cor  an  duine  sin,  agus  is  aobhar-truais  e 
gu  dearbh,  air  an  imirear  ùrnuigh  a  sparradh  mar  a 
dhleasnas ;  oir  's  i  ùrnuigh  an  t-sochair  a's  airde  's  urrainn 
do'n  Chriosduidh  a  bhos  an  so  a  shealbhachadh ;  oir  is  i 
so  a'  chuibhrionn  a's  àirde  d'a  shonas,  do  bhrìgK  gu  bheil 
i  'ga  tharruing  dlùth  do  Dhia,  agus  'ga  chàramh  ann  an 
co'-chomunn  spioradail  maille  ris.  Is  sochair  so  bha  air  a 
ceannach  gu  daor  le  f uil  Chriosd ;  is  soirbh  o  sin  a  thuig- 
sinn  cia  luachmhor  's  a  tha  i ;  oir  is  i  so  an  saorsa  cloinne 
leis  am  bheil  a  luchd-leanmhuinn  air  am  fagail  comasach 
air  teachd  dlùth  dha.  So  sochair  a  chaill  na  h-anama 
truagha  sin  a  tha  ann  an  ionad  na  dòruinn ;  cha  'n  'eil 
comas  aca  teachd  a  dh'  ionnsuidh  Dhè,  agus  a  chaoidh 
cha  'n  èisdear  an  gearan  bochd.  Agus  an  e  gu'n  dean 
sinne  dearmad  air  an  t-sochair  a's  prìseala  tha  againn  air 
an  taobh  so  'n  uaigh? 

LAOIDH  NA  H-URNUIGH. 

'S  i  ùrnuigh  iarratas  nan  naomh, 
'S  am  bheil  an  dèigh  's  an  tlachd ; 
Fadadh  an  teine  dhìomhair  ghràis 
Tha  lasadh  anns  an  uchd. 

'S  i  ùrnuigh  suim  na  h-osna  bhròin ; 
'S  i  ùrnuigh  drùchd  nan  deur, 
Aomadh  nan  sùl  an  àird  gu  nèamh, 
'S  gun  neach  ach  Dia  d'an  lèir. 

'S  i  ùrnuigh  cainnt  an  leinibh  bhig, 
An  uirghioll  ged  is  maoth ; 

7S  i  ùrnuigh  'chainnt  a's  buadhaire 
A  ruigeas  cathair  Dhè. 

'S  i  ùrnuigh  anail  beatha  naomh, 
Eàileadh  ait  an  dùthcha  fèin, 
An  deò  mu  dheireadh  'n  glac  a'  bhàis 
Sgiath  an  anmanna  gu  nèamh. 

'S  i  ùrnuigh  guth  an  aithreachain, 
'S  e  'g  iompachadh  air  ais ; 
A's  aingle  'g  ràdh  le  gàirdeachas, 
Feuch  e  ri  ùrnuigh  nis ! 

Na  naoimh,  an  ùrnuigh  tha  mar  aon, 
An  cainnt,  an  gniomh,  's  an  smuain ; 
'Nuair  shealbhaichear,  le  Dia  's  a  Mhac, 
Co'-chomunn  càirdeil,  buan. 

Cha'n  ann  san  t-saogh'ls'  tha  ùrnuigh  'mhàin; 
Ag  guidhe  tha  'n  Spiorad  Naomh ; 
Tha  Iosa  air  ar  son  gun  sgìos 
Ag  asluchadh  air  nèamh. 

'S  esan  an  t-iùl  tha  triall  gu  Dia, 

A'  bheatha,  'n  fhìrinn  fòs; 

Slighe  na  h-ùrnuigh,  dh'  fheuch  thu  fèm, 

O  !  teagaisg  dhuinn  i  Ios' ! 


MU'N  T-SUIDHEACHADH  INNTINN  A  THA 
FREAGARRACH  DO  UHNUICH. 

Is  cudthromach  an  dleasnas  agus  is  luachmhor  an 
t-sochair  ùrnuigh.  Is  ro  iomchuidh,  uime  sin,  a  thuig- 
sinn  an  suidheachadh  inntinn  leis  am  buineadh  dhuinn 
dlùthachadh  ri  Dia.  Mun  tog  am  fear-ciùil  am  fonn  le 
càch,  's  èiginn  gu'm  bi  an  t-inneal-ciùil  ann  an  deagh 
ghlèus ;  agus  feumaidh  an  t-anam  a  bhi  ann  am  fonn 
iomchuidh,  fo  ghlèus  spioradail,  mun  urrainear  dol  mu 
thimchioll  an  dleasnais  so  le  tlachd  no  tairbhe. 

'S  èiginn  a  bhi  trèibhdhireach  ann  an  ùrnuigh  :  is 
spiorad  Dia,  agus  is  èiginn  aoradh  a  thoirt  dà  ann  an 
spiorad  agus  ann  am  fìrinn.  Cha  'n  'eil  ni  a's  fuathaiche 
le  Dia  na  cealgaireachd.  B'  fhiosrach  righ  Daibhidh  air 
so  'nuair  a  ghuidh  e,  "  Thoir  fa'near  mo  ghlaodh  agus 
cluinn  m'  ùrnuigh,  oir  ann  am  bheul  cha  'n  'eil  breug  no 
gò." — "  Rannsaich  mo  chridhe,''  deir  e  ann  an  àit  eile, 
"  agus  thoir  fa'near  mo  smuaintean,  feuch  nach  'eil  olc  air 
bith  air  a  chleith  ann  am  chridhe."  'S  iomad  achmhasan 
geur  a  tha  Criosd  a'  toirt  do  na  Phairisich  airson  an 
cealgaireachd,  le  'n  ùrnuighibh  fada  gun  an  cridhe  bhi 
sa'  chùis.  Ma's  àill  leinne  gu'n  èisd  Dia  ruinn  's  èiginn 
duinn  dlùthachadh  ris  le  aigne  an  naoidhein,  a'  toirt 
fa'near  nach  labhair  am  beul  ach  na  th'  anns  a'  chridhe, 
a'  càramh  Dhè  fa  chomhair  an  anama,  a'  cuimhneachadh 
gu  bheil  gach  ni  soilleir  d'a  shùil  uile-lèirsinnich,  a' 
guidheadh  airson  nan  sochairean  a  tha  sinn  do  rìreadh  ag 
iarraidh,  agus  ag  asluchadh  saorsadh  o  na  peacaibh  a's 
fuathach  leinn  agus  bu  mhiann  leinn  a  thrèigsinn. 

Is  cubhaidh  dhuinn  tarruing  dlùth  do  Dhia  leis  an 
urram  a's  àirde.  "  Na  bi  bras,"  a  deir  an  duine  giic,  "  'le 
d'  bheul,  agus  na  luathaicheadh  do  chridhe  gu  ni  a  labh- 
airt  'an  làthair  Dhè;  oir  tha  Dia  air  nèamh,  agus  thusa 
air  thalamh ;  uime  sin  biodh  do  bhriathran  tearc."  Am 
bheil  e  comasach  dhuinn  smuaineachadh  air  glòir  an  Ti 
ris  am  bheil  sinn  a'  labhairt,  gun  an  t-urram  a's  àirde. 
Bhuineadh  dhuinn  oidheirp  a  thoirt  trid  còmhnadh  gràis, 
an  saoghal  a  dhruideadh  a  mach,  ar  smuaintean  luaineach 
a  chumail  fo  smachd,  agus  a  bhi  le  eagal  urramach  mar 
ann  am  fìanuis  Dhè.  'S  ann  le  fìamh  agus  urram  a  tha 
na  h-aingil  naomha  tha  cuairteachadh  a  rìgh-cathrach,  ard 
agus  glòrmhor  mar  tha  iad,  'gan  sleuchdadh  fèin  'na 
làthair,  a'  falach  an  gnùis  le  'n  sgiathaibh  le  mothachadh 
air  a  mhòralachd. 

'S  ann  le  irisleachd,  mar  an  ceudna,  a  bhuineas  do 
dhaoinibh  dlùthachadh  ri  Dia.  As  eugmhais  irisleachd 
cha  chomas  duinn  teachd  'na  làthair.  Ciod  i  ùrnuigh,  ach 
athchuinge  bhochd  an  anama,  iarrtas  a'  chridhe  leònta, 
aideachadh  a'  pheacaich  aithreachail.  'S  èiginn,  uime  sin, 
gach  àrdan  agus  uaill  a  bhi  air  'isleachadh  mum  bheil  e 
comasach  do  dhuine  tairbhe  fhaotainn  ann  an  ùrnuigh, 
no  gàirdeachas  a  dheanamh  ann  an  solus  gnùis  an  Tigh- 

earna.  "  Tha  Dia  a'  cur  an  aghaidh  luchd  an  àrdain,  ach 
bheir  e  gràs  dhoibhsan  a  tha  iriosal  " ;  oir  mar  so  deir  an 
"  Ti  àrd  agus  uasai  d'an  àite-còmhnuidh  sìorruidheachd, 
d'an  ainm  an  Ti  naomh.  Anns  an  ionad  àrd  agus  naomh, 
gabhamsa  còmhnuidh  maille  ris-san  fòs  a  ta  leònta  agùs 
iriosal  'na  spiorad."  Cuimhnichibh  am  Phairiseach  agus 
an  Cìs-mhaor.  Gu  ma  h-ann  leis  a'  Chìs-mhaor  a  gheibh- 
ear  sibhse  a'  gul,  agus  ni  h-ann  mar  am  Phairiseach 
uaibhreach.  Gu  ma  h-e  a's  cainnt  dhuibhse,  A  Thigh- 
earna,  ciod  e  an  duine?  Dean  tròcair  orm,  O  Dhè !  's  mi 
m'  pheacach  ann  ad  làthair. 

Dlùthaicheamaid  ri  Dia  ann  an  ùrnuigh  agus  ann  an 
taingealachd.  Le  mothachadh  ceart  air  maitheas  agus 
caoimhneas  a  fhreasdail  agus  sochairibh  a  ghràis  d'  ar 
taobh.  Am  feadh  a  ta  sinn  'gar  n-irioslachadh  fèin  airson 
ar  peacaidh,  na  cailleamaid  sealladh  air  aobhar  gach 
sòlais;  oir  cha  'n  'eil  sin  air  ar  gairm  gu  gul  mar 
mhuinntir  aig  nach  'eil  dòchas.  Na  crochamaid  ar  clàrs- 
aichean  do  ghnàth  air  na  craobhaibh  seilich,  a'  gul  agus 
a'  diùltadh  òrain  thaingealachd  a  sheinn ;  oir  's  cubhaidh 
an  gleusadh  chum  moladh  an  TÌ  a's  àirde  chur  an  cèill 
Is  taitneach,  tarbhach  an  ni  taingealachd,  'nuair  is  ann  o 
ghràs  a  tha  e  a'  sruthadh,  'nuair  is  e  Dia  a  th'  aige  mar 
chuspair.  Na  ceadaicheamaid  air  àm  sam  bith  do'n  teine 
naomh  tha  air  'fhadadh  air  an  altair  a  bhi  air  a  mhùchadh 
leis  an  luaithre  a  tha  m'a  thimchioll :  no  dol  as  le  cion 
brosnuchaidh  :  biodh  e  air  a  bheothachadh  le  ùrnuigh 
anns  am  bheil  an  t-anam  a'  cuimhneachadh  air  sochairibh 
a'  choimhcheangail,  agus  na  nithibh  mòra  tha  Dia  ann  an 
Criosd  a'  deanamh  airson  an  anama ;  agus  am  feadh  a  tha 
sinn  mar  so  a'  seòladh  a  mach  air  a'  chuan  mhòr  so, 
maitheas  agus  tròcair  Dhè,  aig  nach  'eil  cladach  no  crioch, 
caramaid  ann  an  taingealachd  anama.  "  Beannaich  an 
Tighearn,  O  !  m'  anam,  agus  moladh  gach  ni  tha  'n  taobh 
a  stigh  dhiom  t'  ainm  naomh." 

Ann  an  ùrnuigh  is  iomchuidh  do  dhaoinibh  a  bhi 
dùrachdach,  gun  bhi  fuar,  tròm,  no  meagh-bhlàth ;  fo 
an-tlachd  no  mharbhantachd  inntinn. 

Le  m'  uile  chridhe  fèin,  a  Dhè, 
Do  iarr  mi  thu  gach  là. 

"  An  uair  a  ni  thu  ùrnuigh,"  arsa  cliadhair  àraidh, 
"  gu'm  b'  fhèarr  leat  do  chridhe  bhi  gun  bhriathraibh  na 
do  bhriathran  a  bhi  gun  chridhe."  Cha  ghìic  an  nì 
ùrnuigh  mharbh  a  chur  suas  ris  an  Dia  bheò  ;  uime  sin 
theirear  gu  bheil  iòbairt  nan  amadan  'na  gràinealachd  le 
Dia.    Mar  thubhairt  aon  do  aithrichibh  na  h-eaglais, 

Cha  'n  e  guth  binn,  ach  guidhe  treun; 

Cha  tèud  ach  cridhe  ceart ; 
Cha  ghlaodh  ach  gràdh,  ni  fuaim  gu  geur, 

'An  cluasaibh  Dhè  nam  feart. 

Tha  dùrachd  ann  an  ùrnuigh,  mar  bha  'n  teine  do  'n 
ìobairt  loisgte  san  tùiseir  òir,  a'  toirt  air  èiridh  gu 
nèamh,  agus  boltrach  ro-chùbhraidh  a  thoirt  seachad. 
Is  cudthromach  na  nithe  a  tha  sinn  ag  iarraidh  air  Dia 
a,nn  an  ùrnuigh ;  mur  buannaich  sinn  iad  tha  sinn  caillte 
gu  sìorruidh.  Cha  'n  'eil  e  comasach  dhuinn,  ma  smuain- 
icheas  sinn  air  so,  a  bhi  fuar  no  saobh-chràbhach. 
41  'Nuair  tha  sibh  a'  dol  a  dheanamh  ùrnuigh,"  a  deir 
Baxter  diadhaidh,  "  cuiribh  m'a  timchioll  mar  gu  'm 
faiceadh  sibh  Dia  'na  ghlòir,  nèamh,  agus  ifrinn ; 
spioradan  nan  ionracan  agus  nan  aingidh,  agus  Iosa 
Criosd  a'  tagTadh  bhur  cùis  air  deas-làimh  an  Athar." 

Aon  uair  eile,  bithibh  seasmhach  foighidneach  ann 
an  ùrnuigh,  fo  dheagh  dhòchas,  gu'n  tig  beannachd  Dhè 
oirbh  mar  chì  e  fèin  iomchuidh  chum  bhur  leas  a  chur 
air  aghaidh.  Cuimhnichibh  a  bhan-Sirophenisianach : 
ge  nach  d'  thug  Criosd  feairt  air  a  ceud  athchuinge,  ged  a 
fhuair  i  ìnnseadh  dh'  i  nach  robh  e  ceadaichte  aran  na 
cloinne  thoirt  do  na  madraidh ;  gidheadh  cha  do  chaill  i 
a  misneach,  ach  lean  i  air  guidheadh  ni  bu  dùrachdaiche, 
gus  an  d' thubhairt  Criosd  rithe,  "O  !  bhean,  is  mòr  do 
chreidimh;  bitheadh  e  dhuit  mar  is  àill  leat!"  Na 
smuainich  gu  bheil  Dia  a'  diùltadh  t'  ùrnuigh  èisdeachd, 
'nuair  nach  'eil  thu  mothachail  air  a  freagradh.  'S  ann 
mar  so  a  tha  esan  a'  dearbhadh  a  mhuinntir  fèin,  'gan 
deanamh  ni  's  dùrachdaiche  na  bha  iad  riamh,  le  'n 
tilleadh  air  an  ais  a  ris  gus  am  beannaich  e  thu,  ag  ràdh 
maille  ri  Daibhidh, 

Ri  Dia  tha  mise  feitheamh,  fòs 
Tha  m'  anam  feitheamh  ris; 

'S  'na  fhocal  naomha  fìrinneach 
Mo  dhòchas  cuiridh  mis'. 

Tha  m'  anam  bochd  ni  's  furachair' 
A'  feitheamh  Dhè  do  ghnàth, 

Na  bhios  luchd-faire  maidne  fòs 
Hi  sgarachdainn  nan  tràth. 

Ni  's  furachaire,  deiream  fòs 
'Ga  fheitheamh-san  gun  ghò, 

Na  bhios  luchd-faire  anns  an  oidhch' 
Ri  teachd  a  steach  an  lò. 


COMHNADH  AN  SPIORAID  ANN  AN  UHNUIGEL 

Smuainich  leat  fèin  fìath  air  a'  chuan,  an  long  a  mach  air 
aghaidh  na  fairge,  gun  chomas  gluasad.  Tha  gach  seòl 
air  a  sgaoileadh  chum  an  soirbheas  fann  a  ghlacadh,  ach 
's  dìomhain  an  oidheirp.  Tha  'n  long  gun  ghluasad,  ach 
mar  tha  i  air  a  tulgadh  a  nùnn  agus  a  nall  le  lùnn  na 
fairge.  Tha  na  seòladairean  ag  amharc  a  mach  le  fadal 
airson  an  t-soirbheis  a  ghiùlaineas  iad  air  an  turus ;  agus 
theagamh  gur  h-ann  'nuair  bha  iad  a'  toirt  cèill,  agus  an 
uair  a's  mò  bha  dh'  fheum  air,  a  tha  iad  a'  mothachadh  fa 
dheireadh  coltas  soirbheis  a'  tarruing  dlùth  dhoibh.  Tha 
neòil  ag  eiridh  eadar  iad  agus  fàire ;  tha  caitein  dubh 
air  an  fhairge  a'  teannadh  g'  an  coir ;  tha  na  siuil  a' 
tarruing  a  mach,  agus  a  nis  làn  gaoithe,  's  an  soitheach 
'na  làn  uidheam,  a'  gearradh  air  a  h-aghaidh  gu  buadhar 
chum  a'  chala  bha  'na  beachd.  Mar  so  tha  e  air  uairibh 
a'  tachairt  do  'n  Chriosduidh.  Tha  feum  aige-san  air  an 
t-soirbheas  o  nèamh :  as  eugmhais  so  cha  'n  'eil  e  ;n 
comas  da  dol  air  aghaidh  'na  shlighe.  Air  uairibh  an 
dèigh  dha  uile  mheadhona  nan  gràs  a  ghnàt'hachadh,  tha 
'anam  mar  bha  'n  long  neo-ghluasadach  air  a'  chuan ; 
tha  fadal  air  'anam  airson  àm  a's  buadhaire.  Tha  'shiùiì 
air  an  sgaoileadh,  tha  e  a'  feitheamh  a  chothrom,  tha  e 
air  a  rathad,  tha  fiuthair  aige  ri  àile  fàbharrach  o  nèamh. 

Tha  dàil  air  a  chur  'an  so  car  tamuill,  a  leigeil  ris  da  a 
laigse  fèin  agus  co  mòr  ;s  a  tha  e  ;n  earbsa  ri  còmhnadh 
an  Spioraid,  saor  thìodhlac  Dhè.  Ach  tha  e  ;feitheamh 
gu  fòill,  agus  faidheòidh  tha  ;ghaoth  a;  teachd,  tha  gach 
seòl  làn,  agus  uile  cheud-fàithean  agus  chumhachda  an 
anama  air  an  cur  air  ghleus.  Tha  e  nis  a;  dol  gu 
sùnndach  air  aghaidh  air  a  shlighe,  agus  tha  e  air  a 
ghiùlan  air  aghart  chum  a  chala  bha  'na  mhiann. 

As  eugmhais  còmhnadh  an  Spioraid  Naoimh,  tha  Pòl 
ag  innseadh  dhuinn  nach  aithne  dhuinn  a  dheanamh  mar 
bu  chòir  dhuinn.  Feudaidh  sinn,  gu  dearbh,  mothach- 
adh  a  bhi  againn  air  ar  truaighe  gun  meud  an  leigheis 
a  thuigsinn ;  f eudaidh  daoine  dall  fios  a  bhi  aca  gu  bheil 
iad  air  an  cuairteachadh  le  cunnart,  's  a  bhi  aineolach 
cionnus  a  dh'  fheudas  iad  a  sheachdnadh.  Cha  'n  'eil  e 
comasach  do  dhuine  as  eugmhais  soilleireachd  an 
Spioraid,  truaillidheachd  a  nàduir  gu  h-iomlan  a  thuig- 
sinn,  no  idir  ìànachd  agus  glòir  an  Fhir-shaoraidh.  Ach 
ged  a  bhitheadh  fìosrachadh  againn,  cha  b'  urrainn  duinn 
ruigheachd  air  an  t-suidheachadh  a  tha  feumail  ann  an 
ùrnuigh  as  eugmhais  còmhnadh  pràis.  Feudaidh  gnè  na 
h-ùrnuig"h  anns  gach  dòigh  eile  bhi  freagarrach,  ;s  gun 
an  cridhe  bhi  mar  bu  chòir  dha ;  's  e  Dia  amhàin  a's 
urrainn  so  a  dheanamh,  agus  is  ann  ris-san  a;s  cubhaidh 
dhuinn  amharc  suas  air  a  shon. 

Tha  ;n  Spiorad  Naomh  gu  soilleir  air  a  gheaìladh  do;n 
eaglais.  Tha  e  mar  so  air  a  roimh-ìnnseadh  :  "  Dòirtidh 
mi  mach  mo  Spiorad  air  do  shliochd,  agus  mo  bheannachd 
air  do  ghineil."  "  Agus  cuiridh  mi  mo  Spiorad  an  taobh 
a  stigh  dhiot." 

Tha  'n  Spiorad  Naomh  air  a  ghealltainn  chum 
còmhnadh  a  dheanamh  ruinn  'nar  n-ùrnuighibh.  Tha  'n 
gealladh  sin  a;  co'-chòrdadh  ri :  "  Dòirtidh  mi  air  tigh 
Daibhidh,  agus  air  luchd-àiteachaidh  Ierusaleim,  spiorad 
nan  gTàs  agus  nan  athchuingean."  Tha  'n  t-abstol  a; 
cur  an  cèill  fèin-fhiosrachadh  Chriosduidhean :  "  Tha  'n 
Spiorad  fèin  a  deanamh  còmhnadh  le;r  n-anmhuinneachd  ; 
oir  cha  'n  aithne  dhuinn  ciod  a  ghuidheamaid  mar  bu 
chòir  dhuinn ;  ach  tha  'n  Spiorad  fèin  a  deanamh  eadar- 
ghuidhe  air  airson  le  osnabh  do-labhairt.;; 

Tha  còmhnadh  so  an  Spioraid  ann  an  ùrnuigh  'na 
shochair  mhòr  a  bhuineas  do  uile  chloinn  Dè.    "A  chionn 

gur  mic  sibh,  chuir  Dia  a  mach  Spiorad  a  Mhic  fèin  'nur 
cridheachaibh,  ag  èigheach,  Abba,  Athair." — "  Fhuair 
sibh  Spiorad  na  h-uchdmhacachd,  tre  'n  glaodh  sinn, 
Abba,  Athair." 

Am  bheil  sibh  a'  feòraich  cionnus  a  tha  'n  Spiorad 
'gar  còmhnadh?  Tha  na  Sgriobtuirean  gu  bitheanta  'ga 
ainmeachadh,  mar  a'  "  cuideachadh  le'r  n-anmhuinn- 
eachd  "  agus  "  a'  deanamh  eadar-ghuidhe  "  as  ar  leth. 

Tha  'n  Spiorad  Naomh  a'  deanamh  còmhnadh  le'r 
n-anmhuinneachd,  le  earrann  do'n  uallach  leis  am  bheil 
sinn  luehdaichte  a  ghabhail  air  fèin,  agus  cha  'n  'eil  e 
deanamh  còmhnadh  faoin  leinn,  ach  tha  e  gu  h-èifeachd- 
ach  'gar  cuideachadh  le'r  n-uallach  a  ghiùlan  maille  ruinn. 

Tha  cumhachd  soillseachaidh  agus  naomhachaidh  an 
Spioraid  ro-chudthromach,  leis  mar  tha  iad  feumail  a 
dh'  ullachadh  ar  cridhe  fa  chomhair  co'-chomunn  naomh 
a  chumail  suas  ri  Dia,  a  dh'  iarraidh  nan  nithe  sin  a 
chuireas  glòir  air,  agus  a  bhios  feumail  d'  ar  n-anamaibh 
fèin. 

Tha  eadar-ghuidhe  an  Spioraid  Naoimh  a'  dealachadh 
o  eadar-ghuidhe  Chriosd.  'S  ann  air  nèamh  a  tha  Criosd 
ag  eadar-ghuidhe  aig  righ-chathair  na  glòire,  leis  fèin, 
eadar-dhealaichte  uainne.  'S  ann  a  tha  'n  Spiorad 
Naomh  ag  eadar-ghuidhe  annainn,  agus  maille  r'ar 
cridheachaibh  aig  cathair  nan  gràs.  'S  e  eadar-ghuidhe 
an  Spioraid  Naoimh  toradh  agus  tairbhe  eadar-ghuidhe 
Chriosd,  neach,  'nuair  a  chaidh  e  suas  do  nèamh,  a  thug 
bruid  am  braighdeannas,  agus  a  fhuair  an  t-sochair  so, 
eadhon  do  na  ceannairceich. 

Gun  amharus,  tha  mòran  do  obair  an  Spioraid  dìomh- 
air.  Tha  sinn  aineolach  air  iomad  ni  a  tha  'na  thaic. 
'S  ann  a  thaobh  a  thoraidh,  's  cha  'n  ann  a  rèir  a  dhòigh 
oibreachaidh,  is  aithne  dhuinn  e.  Tha  'ghaoth  a'  sèid- 
eadh,  far  an  àill  leatha,  agus  tha  thusa  'ga  cluinntinn,  ach 
cha  'n  urradh  dhuit  ìnnseadh  cia  as  a  thàinig  i,  no  cia  'n 
taobh  a  tha  i  dol :  is  amhuil  a  tha  gach  neach  a  ghineadh 
leis  an  Spiorad.  Tha  fìos  aig  a'  Chriosduidh  gur  tric  a 
lùb  e  a  ghlùn  gu  ùrnuigh  gu  marbhanta,  neo-shùnndach, 
gun  tuigse ;  gu  inbhe  bhig  gun  dèigh  air  na  sochairibh 
bu  chòir  dha  iarraidh  ;  agus  an  dèigh  sin  uile,  'nuair  bha 
fìuthair  aige  ri  còmhnadh  an  Spiorad,  agus  ùrnuigh 
dheanamh  mar  rinn  Daibhidh,  "  A  Thighearna,  fosgail 

mo  bhilean  agus  cuiridh  mo  bheul  an  cèill  do  chliù  " ; 
agus  le  'ghnàth-bhuanachadh  ann  an  iarraidh,  ann  an 
sireadh,  agus  ann  am  bualadh,  mhothaich  e  air  mhodh 
ro-chomharaichte  làthaireachd  Dhè,  a  lìon  e  le  aoibhneas 
do-labhairt  agus  le  dòchas  làn  gloire.  Dh'  fhairich  e  air 
uairibh,  's  gun  dùil  aige  ris,  an  t-ùngadh  sin,  am  meud- 
achadh  fiuthair  sin  a  bha  co  fada  thairis  air  an  ni  a  mheas 
e  roimhe  'an  co'-chuideachd  ris  na  tograidh  bheothail 
agus  dhian  sin  a'  miannachadh  Dhè,  agus  naomhachd 
agus  glòir,  a  bha  co  soilleir  d'a  inntinn,  a'  comharachadh 
a  mach  cumhachd  Diadhaidh  "  a  tha  deanamh  eadar- 
ghuidhe  as  ar  leith." 

Cha  'n  'eil  e  air  a  chiallachadh  gu'm  feud  sinn  air  an 
àm  so,  no  gur  h-ion  duinn  fiuthair  a  bhi  againn  ri  soch- 
airibh  ro-chomharaichte  sin  an  Spioraid  Naoimh,  a 
neartaich  na  ceud  Chriosduidhean  gu  ùrnuigh  a  dheanamh 
ann  an  cainnt  air  an  robh  iad  aineolach,  no  a  sheòl  doibh 
gach  focal  a  ghnàthaicheadh  iad.  Ach  tha  'n  Spiorad 
Naomh  a'  buileachadh  nan  gràsan  sin,  eadhon  gràdh, 
eagal,  dòchas,  agus  gàirdeachas  a  bhuineas  do  'n  dleasnas 
so,  a'  brosnuchadh  tograidh  naomha  a  dhùisgeas  naomh- 
dhòchas,  agus  a  dh'  oibricheas  mianna  naomh  annainn ; 
tha  iad,  tha  dearbh-chinnt  againn,  gu  minic  ag  aomadh 
ar  n-inntinn  chum  ùrnuigh  a  chur  suas,  agus  a'  deanamh 
còmhnadh  leinn  ann  an  ùrnuigh,  a'  toirt  duinn  barailean 
soilleir,  deas-labhairt,  agus  dànachd  iriosal :  agus  tha  'n 
còmhnadh  so  glan-shaor  o,  agus  fada  os  ceann,  a'  chòmh- 
naidh  choitchionn  sin  a  tha  freasdal  Dè,  a'  buileachadh 
air  daoinibh  am  bitheantas,  chum  gu'n  coi'lion  iad 
gnìomharra  eagsamhuil  na  beatha  so. 

Nach  sòlasach  an  nì  gu  bheil  gealladh  soilleir  againn 
gu  'n  toir  ar  n-Athair  nèamhaidh  a  Spiorad  Naomh 
dhoibhsan  a  dh'  iarras  air  e !  Cha  'n  ion  duibh  uime  sin, 
eagal  a  bhi  oirbh,  ge  b'  e  air  bith  co  neo-shùnndach, 
mharbhanta,  no  fhionnar  'sa  tha  bhur  cridhe,  gu  cur  mu 
thimchioll  an  dleasnais  so.  Iarraibh,  agus  feudaidh  sibh 
làn-fhiuthair  a  bhi  agaibh  gum  faigh  sibh  na  h-uiread 
chòmhnaidh  o'n  Spiorad  a  chuidicheas  sibh,  's  a  bheir  air 
'ur  n-aghaidh  sibh  'nur  n-uile  airc.  Bithibh,  uime  sin, 
cùramach  ann  an  leughadh  bhur  Bìobuill,  ann  an  teachd 
chum  Chriosd,  agus  ann  an  asluchadh  gu  dùrachdacli 
tìodhlac  a  Spioraid.    Ma  b'  àill  leibh  saoibhireachd  do 


108 


chumhachd  so  an  Suioraid  fhaotainn,  caithibh  'ur  beatha 
ann  an  taic  r'ur  Slànuighear  aig  am  bheil  e  r'a  phairt- 
eachadh. 


AN  CUAN. 

Cia  òirdheirc,  àillidh,  agus  air  uairibh  cia  uamhasach  ri 
amharc  air,  an  cuan  mòr !  Cia  dhiùbh  bheachdaicheas 
sinn  air  'nuair  tha  e  fo  bhruaillein  air  at  le  doinionn  a' 
gheamhraidh,  na  marcaichean  sìonta  mach  'nan  uile 
uamhas,  a'  sguabadh  na  fairge  le  cathadh  mara  tha  'g 
èiridh  chum  nan  neul ;  no  'bheachdaicheas  sinn  air  ann 
am  fiath  nan  eun,  air  feasgar  ciùin  samhraidh,  'nuair  nach 
'eil  deò  a'  sèideadh  agus  gach  gaoth  'nan  suain,  cha'n  'eil  e 
comasach  smuainteachadh  air  ni  a's  cumhachdaiche  churn 
am  mothachadh  a's  àirde  thoirt  duinn  air  cumhachd  agus 
mòralachd  an  Ti  sin  a  chruthaich  an  cuan — a  tha  dol  a 
mach  air  na  tonnaibh  uaibhreach,  's  is  urraiim  a  ràdh 
riù,  An  fhad  so  thèid  sibh,  agus  cha  tèid  ni  's  faide.  Cha 
'n  'eil  aon  ni  eile  a  dh'  fheudar  a  choimeas  ris  a'  chuan 
mhòr,  a  tha  le  'uisgeachaibh  a'  ruigheachd  air  cèarnaibh 
iomallach  an  t-saoghail  so,  agus  'ga  chuairteachadh  o 
thaobh  gu  taobh.  Tha  a  thrì  uiread  do'n  t-saoghal  so 
fo'n  fhairge  's  a  tha  'na  thìr-mòr.  Cha  'n  urrainnear 
doimhneachd  a'  chuain  fhaotainn  gu  h-iomlan  a  mach. 
'Se  dà-cheud-deug  aitheamh  an  doimhneachd  a's  mò  air 
an  d'  ràinig  daoine,  ged  tha  iad  a'  baralachadh  gu  bheil  o 
cùig  no  sèa  mìle  ànn  an  iomad  àite.  Fhad  's  a  fhuaradh 
a  mach  e,  tha  aigean  na  fairge  cosmhuil  ri  tìr-mor,  le 
'bheanntaibh  le  'ghleanntaibh,  le  'chreagaibh  corrach  agus 
'uamhaibh  dorcha.  Tha  tobraichean  fìor-uisge,  agus  uillt 
agus  aibhnichean  ag  èiridh  sa'  chuain  ann  an  iomad  àite. 
'S  e  ni  a's  iongantaiche  tha  ann,  an  salann,  a  tha  cumail 
an  uisge  do  ghnàth  fallain,  agus  'ga  fhàgail  ni  's  truime : 
uaithe  sin  tha  e  ni  's  usa  do  gach  ni  snàmh  air  'uachdar  na 
air  uachdar  fìor-uisge.  Anns  gach  pùnnd  sàile,  tha  dà 
ùnsa  shalainn.  Tha  gach  abhuinn  air  an  t-saoghal  a' 
sruthadh  a  stigh  do  'n  chuan,  agus  a'  tarruing  leo  anabas 
gach  baile-mhòir  agus  gach  ni  a  dhùisgeadh  euslainte  no 
tinneas,  agus  a  tha  'sìoladh  gu  ìochdar  a'  chuain.  Chum 

uisgeachan  a'  chuain  a  chumail  air  ghluasad,  tha  sruthan 
air  an  òrduchadh  le  Dia,  trid  am  bheil  an  cuan  a' 
tràghadh  's  a'  lìonadh  dà  uair  anns  na  ceithir  uairibh 
fichead.  Cha  'n  'eil  teagamh  nach  e  cumhachd  dlùth- 
thàirngeach  na  Gealaiche  am  meadhon  tre  'm  bheil  na 
sruthan  feumail  so  air  an  toirt  mu'n  cuairt.  Tha  sruth- 
reothairt  ann  ri  mùghadh  agus  àirde  na  gealaich',  agus 
contraigh  eadar  an  dà  àm  sin.  Tha  aobhar  taing  aig  an 
t-saoghal  gu  bheil  iad  mar  so  air  an  riaghladh,  agus  fo 
smachd.  Anns  a'  chuan,  tha  saoghal  ùr  làn  iongantais 
againn,  anns  am  bheil  anabharra  do  bheò-chreutairibh 
nach  urrainnear  àireamh ;  agus  cuid  diubh  co  mòr  ;s 
nach  'eil  air  tìr-mòr  na  dh'  fheudar  a  choimeas  riu.<  Tha 
cuid  do  mhuca-mara  tha  ceud  troidh  air  fad,  agus  theirear 
gum  mair  iad  beò  còrr  agus  ceud  bliadhna;  agus,  ma 
chreidear  daoine  teisteil,  tha  beathaichean  eile  ann  a's  mò 
gu  mòr  na  iad  sin.  Cha  bu  leabhar  beag  a  chumadh 
ainm,  coltas,  agus  àireamh  na  tha  aithnichte  dhiubh,  a 
bhàrr  air  creutairibh  ùra  tha  iad  a'  faotainn  a  mach  o  àm 
gu  h-àm.  Cia  giòrmhor  cumhachd  agus  gliocas  an  De 
sin  a  chruthaich  an  cuan  's  na  bheil  ann  !  Is  mòr  am 
f  eum  a  tha  'n  cuan  a'  deanamh  do'n  t-saoghal :  mur  bhith 
e,  cha  bhiodh  uisge  againn,  no  uillt,  no  aibhnichean,  no 
taisealachd,  no  drùchd,  no  fionnachd.  'S  ann  o'n  fhairge 
tha  gach  drùchd  uisge  'g  èiridh  :  tha  e  air  a  dheothal  suas 
do  na  neòil  le  teas  na  grèine,  's  a'  braonadh  a  rìs  air  ais 
air  an  talamh.  Nam  biodh  an  cuan  ni  bu  lugha  na  tha 
e,  b'  èiginn  gu'm  biodh  barrachd  mòr  do'n  t-saoghal  'na 
fhàsach  aimrid,  gun  fhàs  gun  chinneas.  'S  ann  trid 
farsuingeachd  a'  chuain  a  tha  rìoghachdan  iomallach  an 
domhain  a'  cumail  suas  eòlas  agus  malairt  r'a  chèile.  Leis 
a'  chuan  tha  sinn  a'  dol  ni  's  faide  na  b'  urrainn  do'n  eun 
a's  làidire  sgiath  dol  air  iteig.  Tha  sinn  a'  faighinn  eòlais 
air  na  h-Innseanaich  a  tha  'gan  crìon-losgadh  fo  dhian- 
theas  na  grèine,  agus  air  na  Laplannaich  a  tha  'gam 
meileachadh  le  fuachd,  gun  a  h-aogas  àghmhor  fhaicinn 
leth  na  bliadhna.  'S  ann  trid  a'  chuain  a  tha  malairt  a' 
dol  air  aghaidh  eadar  rìoghachdan,  leis  am  bheil  bathar 
na  dara  dùthcha  'teachd  do'n  dùthaich  eile.  Mar  so  tha 
sinn  air  ar  n-èideadh  san  t-samhradh  le  sìoda  agus  rìomh- 
adh  na  h-àirde  deas  ;  agus  air  ar  clùmhachadh  gu  blàth 
sa'  gheamhradh  le  bianaibh  molach  na  h-àirde  tuath. 

Mar  so  tha  saoibhreas  nan  Innsean  a'  ruigheachd  ar 
dùthcha,  agus  tha  ar  loingeas  a'  seòladh  le'r  bàthar  do 
dhùthchannaibh  agus  eileanaibh  cèin ;  agus  slighe  mar  so 
air  a  fosgladh  gu  Soisgeul  ar  Slànuighir  a  chraobh-sgaoil- 
eadh  air  feadh  gach  rìoghachd  agus  anns  gach  cànain. 
Ann  an  aon  fhocal,  's  eu-comasach  gach  sochair  ainmeach- 
adh  a  tha  'g  èiridh  o'n  chuan  mhòr  so.  Nan  tòisicheamaid 
ri  iomradh  thoirt  air  na  tha  do  theachd-an-tìr  dhaoine  a' 
teachd  as,  agus  an  t-anabharra  sluaigh  a  tna  faotainn 
cosnaidh  air  'uachdar,  cha  b'  fhios  duinn  c'àite  'n 
stàdamaid. 


AN  CUAN  UMHAL  DO  DHIA. 

O  !  Thusa  a  chruthaich  an  cuan, 
;S  a  luaisgeas  a  thonna  tròm ; 

'S  tu  chaisgeas  an  onfhadh  a  rìs 
'S  a  ni  iad  ciùin  mar  am  fonn. 

Mar  so  anns  an  doimhne  mhòir 

Chitear  do  ghlòir,  a  Dhè ; 
Luchd-siubhail  a'  chuain  cia  baoth, 

Mur  toir  iad  dhuit  aoradh  's  gèill ! 

Cia  tric  a  shìn  thu  do  làmh, 

'Sa  thug  thu  à  gàbhadh  cruaidh, 

Dream  nach  toir  urram  no  gèill 
'Nuair  chì  iad  àm  fè  mu'n  cuairt. 

'Seadh,  ged  a  ghlacas  an  doinionn 
Cuid  diubh  'na  tonnaibh  bàithte, 

Tha  fathast  na  mhaireas  gun  chiall, 
Gun  urram  do  Thriath  na  slàinte. 

O !  Dhia  thug  mis'  as  gach  gàbhadh, 
Bheir  mi  gràdh  dhuit  fad  mo  rè ; 

'S  am  bàs  an  tràth  tha  e  'n  dàn  domh, 
Ceanglaidh  mi  gu  bràth  riut  fèin. 

MU  REUL-IUIL  NA  H-AIRDE-TUATH. 

Tha  'n  reul  so  furasda  chomharaehadh,  a  thaobh  nach 
'eil  i  'g  atharrachadh  a  h-àit  anns  an  speur  ach  ro-bheag. 
Leis  mar  tha  i  do  ghnàth  r'a  faicinn  goirid  o'n  aon  àite, 
tha  i  'na  reul-iùil  do  'n  mharaiche,  gu  h-àraidh  a  mach 
air  a'  chuan.  Mun  d'  fhuaradh  a'  chòmbaist  a  mach,  cha 
robh  riaghailt  stiùraidh  a  b'  fhèarr  aig  a'  mharaiche  na'n 
reul  so ;  agus  eadhon  san  àm  so,  'nuair  a  tha  na  speuran 
soilleir,  feudaidh  iad,  ann  au  iomad  àite,  barrachd  earbs' 
a  dheanamh  aisde  na  à  tarrang-art  na  combaiste.  Tha  so 
gu  nàdurra  'gar  tarruing  gu  smuaineachadh  air  maitheas 
Dè,  a  tha  mar  so,  le  suidheachadh  agus  giuasad  nan  reul, 
a'  toirt  nosrachadh  do  dhaoinibh  air  amannaibh  agus  air 
ionadaibh.  Innsidh  esan  a  tha  eòlach  air  giuasad  nan 
reul,  ann  an  dùthaich  anns  nach  robh  e  riamh  roimhe,  a' 
cheart  àit  anns  am  bheil  e.  Is  aithne  dha  am  mìos,  an 
latha,  agus  an  t-àni  do'n  latha,  co  cinnteach  's  ged  a 
bhiodh  an  t-uaireadair  a  b'  fhèarr  aige.  Is  furasda  so  a 
thuigsinn  ma  bheachdaicheas  sinn  gu  bheil  na  reultan  a' 
teaehd  gach  oidhche  ceithir  mionaidean  ni's  luaithe  chum 
an  àite  d'  an  d'  thàinig  iad  an  raoir :  agus,  uaithe  sin,  gu 
bheil  iad  a'  teachd  dà  uair  an  uaireadair  an  comhair  a' 
mhìos  ni  's  tràithe.  Mar  so  chì  sinn  an  rionnag  a  tha 
sinn  a'  faicinn  an  nochd  aig  deich  uairean,  ma  sheasas 
sinn  san  àite  cheudna  mìos  o'n  nochd,  sa'  cheart  àite  sin 
aig  ochd  uairean ;  agus  gheibh  thu  an  rionnag  a  tha  air 
a'  mheadhon  oidhche  'n  nochd  calg-dhìreach  os  ceann  do 
chinn,  bliadhna  o'n  nochd,  sa'  cheart  àite.  An  so  aidich- 
eamaid  tròcair  chaomh  an  Tighearna  do  'n  t-saoghal.  'Se 
so  am  feum  a's  suarraiche  tha  na  reultan  a'  freagradh  ann 
an  cruthachadh  Dhè ;  gidheadh  tha  so  fèin  'na  aobhar 
taingealachd. 


MARBH-RANN  DO  N  ARD-URRAMACH,  MR 
SEUMAS  BEATTIE  A  BHA  'N  OBAIREADHAIN. 

Och  nan  och !  mar  a  tà  mi ! 

Thrèig  mo  shùgradh,  mo  mhànran,  's  mo  cheòl ! 

'S  tròm  an  aiceid  tha  m'  chràdh-lot ; 

'S  goirt  am  beum  a  rinn  sgàinteacli  a'  m'  fheòil. 


112 


Mi  mar  ànrach  nan  cuantan, 

A  chailleas  astar  feadh  stuaghan  sa'  cheò; 

O'n  bhuail  teachdair  a'  bhàis  thu, 

A  charaid  chaoimh,  bu  neo-fhàilteumach  glòir. 

A  Ghaoil !  a  ghaoil  do  na  fearaibh  ! 

'S  fuar  an  nochd  air  an  darach  do  chreubh ; 

'S  fuar  an  nochd  air  a'  bhòrd  thu, 

Fhiùrain  uasail,  bu  stòild'  ann  ad  bheus ! 

An  làmh  gheal,  fhuranach,  chàirdeil, 

A;s  tric  a  fhuair  mi  le  fàilte  gun  phlòid, 

Ri  d'  thaobh  san  anart  'na  sìneadh, 

'Na  meall  fuar  creadha,  fo  chìs  aig  an  eug. 

A  mhìog-shuil  donn  bu  tlàth  sealladh, 

A  nis  air  tionndadh  gun  loinnir  a'  d'  cheann ! 

'Sàmhach  binn-ghuth  na  h-ealaidh  ! 

'S  dùinte  'm  beul  ud  o'm  b'  annasaich'  cainnt ! 

An  cridhe  fìrinneach  soilleir, 

Leis  'm  bu  spìdeil  duais  foille,  no  sainnt; 

An  nochd  gun  phlosg  air  an  dèilidh, 

Sian  mo  dhosguinn,  nach  breugach  mo  rann. 

Gun  smid  tha  'n  ceann  anns  na  thàrmaich 
Bladh  gach  eòlais  a  b'  àird'  ann  an  miagh ; 
Gliocas  eagnuidh  na  Grèige, 

'S  na  thuig  an  Eadailt  bu  gheur-fhoclaich  brìgh  ! 

'S  balbh  fear-rèitich  gach  teagaimh 

Anns  a'  Bheurla  chruaidh,  spreigearra,  ghrinn ! 

'Nuair  bhios  luchd-fòghluim  fo  dhubhar, 

Cò  'na  d'  ionads'  a  dh'  fhuasgias  an  t-snuim? 

'S  balbh  an  labhruiche  pòngail ; 

Bu  tearc  r'a  fhaotainn  a  chòmpanach  beòil ; 

'Am  briathraibh  snaidhte,  sgèimh-dhealbhach, 

A  chur  na  h-ealaidh  no'n  t-seanchais  air  neòil. 

Ge  b'  e  Bàrd  an  dàin  cheutaich, 

Mu  chian-astar  Enèais  o  Thròidh ; 

'S  firinn  cheart  nach  bu  diù  leis, 

E  fèin  thoirt  mar  Ughdair  do  sgeòil. 

Gun  smid  tha  'n  Gliocair  a  b'  eòlaich' 

Air  fad  na  cruitheachd  a  dh'  òrduich  Mac  Dhè ! 

Gach  gnè  an  saoghal  na  fairge, 

Sa'  mhachthir  chòmhnaird,  no'n  garbhlaich  an  t-slèibh: 

Gach  bileag  ghorm  a  tha  lùbadh, 

Po  thròm-eallaich  nan  drùchd  ris  a'  ghrèin : 

'S  an  rìoghachd  mheatailteach  b'  àghmhor 

Do  phurp,  ag  ìnnseadh  dhuinn  nàdur  gach  seud. 

'S  balbh  fear  aithne  nan  ràidean, 

A  shoillsich  aingil  a's  Fàidhean  o  thùs; 

A!s  Soisgeuì  glòrmhor  na  slàinte, 

Thug  fios  air  tròcairibh  Ard-Righ  nan  dùl : 

An  stèigh  gach  teagaisg  bu  ghràsmhoir', 

'S  tearc  Pears-eaglais  thug  bàrr  ort,  a  rùin ! 

Dòchas  t'-anama  bu  làidir 

San  fhuil  a  dhòirteadh  gu  Pàrras  thoirt  dhùinn. 

Biaghlaich  t'-eòlas  do  ghiùlan, 

Modh  na  foirfeachd  a  b'  iùl  duit  's  gach  ceum 

Do  mhòr-chridh'  uasal  gun  tnùth  ann, 

Gun  ghoimh,  gun  uabhar,  gun  lùban,  gun  bhreug. 

Cha  b'  uailse  tholgach  an  fhasain, 

Cha  deàlradh  saoibhreis  a  dh'  atadh  do  spèis : 

'S  i  'n  inntinn  fhìor-ghlan  a  b'  fhiù  leat, 

A's  fòghlum  dìchìll  'ga  stiùradh  le  cèill. 

Mo  chreach  lèir !  an  tigh  mùirneach, 

'S  am  faict'  a'  ghreadhain  gu  sùnndach  mu'n  bhòrd, 

Dreòis  na  cèire  'toirt  soillse ; 

Gach  fion  bu  taitniche  faoileais  fo  chroic  : 

Do  chuirm  bu  chonaltrach,  fàilteach, 

B'  aiseag  slàinte  dhuinn  mànran  do  bheòil ; 

Bu  bhinn  a  thogail  na  tèis  thu, 

'S  a'  chruit  fhonnmhor  'ga  gleusadh  gu  ceòl. 

'Nuair  dh'  èireadh  còisridh  bu  choinnealt, 

A  dhanns'  gu  lùthar  ri  pronnadh  nam  pòng; 

Gum  b'  èibhinn  crìdh'  do  mhnà-comuinn, 

Do  chròilein  maoth  's  iad  gu  tomanach,  donn ; 

A  ghearradh  leum  air  bhòrd  loma, 

Dol  seach  a  chèile  mar  ghoireadh  am  fonn ;  — 

Ach  dh'  fhalbh  sud  uile  mar  bhruadar, 

No  bristeadh-builgein  air  uachdar  nan  tonn. 

A  righ !  gur  cianail  mo  smuaintean, 

Ei  linn  do  t'  àros  bhi  f  aontrach  gun  mhùirn ! 

Sguir  a'  chuirm  's  an  ceòl-gàire, 

Chaidh  meoghail  ghreadhnach  a's  mànran  o'r  cùl 

Chinn  an  talla  fuar  fàsail ; 

'S  e  chuir  mullach  na  fàrdoich  'na  smùr, 

Ceann  na  dìdinn,  's  na  riaghailt, 

A  bhi  sa'  chadal  thròm  shìorruidh  nach  dùisgl 

Do  bhanntrach  bhochd  mar  eun  tiamhaidh, 

Ki  truagh-thùrsa,  's  a  sgiathan  mu  'h-àl; 

A  neadan  creachta,  's  i  dòineach, 

Mu  'gaol  a  sholair  an  lòn  doibh  gach  tràth ; 

O'n  dh'  imich  Fìr-eun  na  h-ealtainn, 

Tha  'n  t-searbh-dhìle  'teachd  thart  as  gach  àird ! 

A  Bigh  nan  aingeal !  bi  d'  dhìon  doibh, 

'S  tionndaidh  ascaoin  na  sìne  gu  tlàths. 

'S  ioma  sùil  a  ta  silteach, 

A  thaobh  Uigh  nam  fear  glic  gun  bhi  buan  : 

Tha  mìltean  ùrnuigh  'ga  d'  leantainn, 

Le  mìltibh  dùrachd,  a's  beannachd  gu  t'  uaigh ; 

A  liuthad  diùlannach  ainnis, 

A  dh'  àrdaich  t'  ionnsachadh  ainneamh  gu  h-uaill; 

'S  gach  là  bhios  càirdeas  air  foighneachd, 

A  Bheattie  chliùitich  !  bidh  cuimhn'  air  do  luach. 

Binn  t'  eug  sinn  uile  gun  sòlas ; 

Tha  teach  nan  ìnnleachd,  's  an  òigridh  fo  phràmh ; 

Chaidh  Albuinn  buileach  fo  èislein ; 

Sguir  na  Ceòlraidhean  Greugach  do'n  dàn  : 

Thàinig  dall-bhrat  na  h-oidhch'  oirnn, 

O'n  chaidh  lòchran  na  soillse  'na  smàl ; 

B'  e  sud  an  crith-reothadh  cèitein, 

A  mhill  am  fochann  bu  cheutaiche  bàrr ! 

Bu  tu  craobh-abhull  a'  ghàraidh, 
A  chaoidh  cha  chinnich  ni  's  àillidh  fo  'n  ghrèin ! 
Dealt  an  t-sàmhraidh  mu  'blàthaibh, 
Luisreadh  dhuilleag  air  chràchdaibh  a  geug; 

Ach  thilg  dubh-dhoirionn  a'  gheamhraidh, 
A  bheithir  theinntidh  le  srann  as  an  speur ; 
Thuit  an  Gallan  ùr  rìomhach, 
'S  'uile  mhaise  ghrad-chrìon  air  an  fheur ! 

A  Thì  tha  stiùradh  na  cruinne ! 

'S  tu  leig  d'  ar  n-ionnsuidh  am  buille  bha  cruaidh ! 

'S  sinne  chaill  an  t-sàr  ulaidh, 

Neònaid  phrìseil  nan  iomadaidh  buaidh ! — 

Dh'  fhalbh  a'  chombaisd,  's  na  siùil  oirnn 

Chaidh  an  gaisreadh  's  an  fhiùbhaidh  'nam  bruan; 

Gach  creag  'na  cunnart  do  'n  iùraich, 

O  luidh  duibhr'  air  Reul-iùil  an  taobh  tuath. 

Och  nan  och  mar  a  tà  mi ! 

Mo  chridhe  'n  impis  bhi  sgàinte  le  bròn ! 

Tha  'n  caraid  cùirt  an  dèigh  m'  fhàgail, 

A  sheasadh  dùrachdach  dàn'  air  mo  chòir : 

Bidh  sud  a'  m'  chliabh  mar  bheum  cnàmhain, 

Gus  an  uair  anns  an  tàr  mi  fo  'n  fhòid ; 

Ach  's  glic  an  t-Aon  a  thug  cìs  dh'  inn, 

'S  d'  a  òrdugh  naomh  biomaid  strìochdta  gach  lò. 


SGRIOBHADH  AIR  LIC-LIGHE  ANN  AN 
CLACHAN-AN-DISÈIRT. 

Tha  'n  so  'na  luidhe  tè  san  Innis, 

Bean  bu  duilich  leam  bhi  ann ; 
Beul  a'  chiùil,  a's  làmh  a'  ghrinneis, 

Tha  iad  a  nis  an  so  'nan  tàmh. 

Tuillidh  cha  toir  am  bochd  ort  beannachd; 

An  lomnochd  cha  chòmhdaich  thu  ni  's  mò ; 
Cha  tiormaich  deur  o  shùil  na  h-ainnis 

Co  tuillidh,  O!  laig,  a  bheir  dhuit  treòir? 

Cha  'n  fhaic  sinn  tuillidh  thu  sa'  choinneamh ; 

Cha  suidh  sinn  tuillidh  aig  do  bhòrd ; 
Dh'  fhalbh  uainn  suairceas,  seirc  a's  grinneas : 

Tha  bron  's  bith-mhulad  air  teachd  òirnn. 

AN  CLAIGEANN. 

'S  mi  m'  shuidh'  aig  an  uaigh, 

Ag  amharc  mu  'bruaich, 

Peuch  !  claigeann  gun  snuagh  air  lar ; 

Do  thog  mi  e  suas,  ag  tiomach  gu  truagh, 

'Ga  thionndadh  mu'n  cuairt  a'  m'  làimh. 

Gun  àille  gun  dreach, 

Gun  aithne  gun  bheachd, 

Air  duine  thèid  seach  'na  dhàil ; 

Gun  fhiacail  'na  dheud,  no  teanga  'na  bheul, 

No  slugan  a  ghleusas  càil. 

Gun  ruiteag  'na  ghruaidh, 

'S  e  rùisgte  gun  ghruag; 

Gun  èisdeachd  'na  chluais  do  m'  dhàn, 

Gun  anail  'na  shròin,  no  àile  do  'n  fhòid; 

Ach  lag  far  'm  bu  chòir  bhi  àrd. 

Gun  dealradh  'na  shùil, 

No  rosg  uimpe  dùn' 

No  fradharc  ri  h-iùl  mar  b'  àbh'st 

Ach  durraga  cròm,  a  chleachd  bhi  san  tom 

Air  cladhach  dà  tholl  'nan  àit. 

Tha  'n  eanchainn  bha  'd  chùl, 

Air  tionndadh  gu  smùr, 

Gun  tionnsgal  ri  sùrd  air  t'  f heum ; 

Gun  smuainteach'  a'  d'  dhàil 

Mu  philleadh  gu  bràth 

A  cheartach'  na  dh'  fhàg  thu  'd  dhèigh. 

Cha  'n  innis  do  ghnùis,  a  nise  cò  thù, 

Ma  's  righ  no  ma  's  diùc  thu  fèin; 

'S  ionann  Alastair-Mòr  a's  tràilll  a  dhìth  lòin 

A  dh'  eag  air  an  òtrach  bhreun. 

Ehir  deanamh  na  h-uaigh', 
Nach  cogair  thu  'm  chluais 
Cò  'n  claigeann  so  fhuair  mi  m'  làimh, 


117 


'S  gu'n  cuirinn  ris  ceisd  mu  ghnàth  mun  do  theasd  ; 
Gar  am  freagair  e  'm  feasd  mo  dhàn. 

'M  bu  mhaighdean  deas  thu, 

Bha  sgiamhach  a'  d'  ghnùis, 

'S  deadh  shuidheach'  a'  d'  shùil  d'a  rèir? 

Le  d'  mhaise  mar  lìon,  a'  ribeadh  mu  chrìdh' 

Gach  òganaich  chì  thu  fèin. 

Tha  nise  gach  àgh  bha  cosnadh  dhuit  gràidh, 

Air  tionndadh  gu  gTàin  gach  neach ; 

Marbhphaisg  air  an  uaigh  a  chreach  thu  do'n  bhuaidh 

Bha  ceangailt'  ri  snuagh  do  dhreach. 

No  'm  breitheamh  ceart  thù  le  tuigs'  agus  iul, 
Bha  rèiteach'  gach  cùis  do  'n  t-sluagh ; 
Gun  aomadh  le  pàirt,  ach  dìteadh  gu  bàs 
Na  h-eucoir  bha  dàicheil  cruaidh? 

No  'n  do  reic  thu  a'  chòir  air  ghlacaid  do  'n  òr, 
O'n  dream  'gan  robh  stòras  pailt? 
A's  bochdan  an  t-sluaigh  fo  fhòirneart  ro  chruaidh 
A'  fulang  le  cruas  na  h-airc. 

>5S  mur  robh  thusa  fìor,  ann  ad  oifig  am  binn, 
'S  gu'n  d'  rinn  thu  an  dìreach  fiar; 
Is  cinnteach  an  nì,  'nuair  thàinig  do  chrìoch, 
Gu'n  deachaidh  do  dhìt'  le  Dia. 

No  'n  robh  thu  a'  d'  lèigh  a'  leigheas  nan  creuchd, 
'S  a'  deanamh  gach  eucail  slàn? 
A'  d'  ìoc-shlàintibh  mòr  a'  deanamh  do  bhòsd, 
Gu'n  dìbreadh  tu  'chòir  o'n  bhàs. 

No  'n  seanailear  thu,  a  choisinn  mòr-chliù, 

Le  d'  sheòltachd  a'  stiùradh  airm? 

Air  naimhdibh  toirt  buaidh,  'gan  cur  anns  an  ruaig, 

'S  'gam  fàgail  'nan  cruachaibh  marbh? 

'N  robh  do  chlaidheamh  gun  bheart,  no  'n  d'  fhàg  thu 
do  neart, 

'Nuair  choinnich  thu  feachd  na  h-uaigh', 

'Nuair  b'  èigin  duit  gèill,  a  dh'  aindeoin  do  dheud 
Do  armailt  a  bhèistibh  truagh  ? 

No  'm  fear  thu  bha  pòit'  gu  tric  san  tigh-òsd', 
'S  tu  cridheil  ag  òl  an  dram? 
Nach  h-iarradh  dhuit  fem,  do  fhlaitheanas  Dè 
Ach  beirm  a  bhi  'g  èiridh  'd  cheann? 

No  'n  duin'  thu  bha  gluas'd  gu  ceanalta  suairc, 
Gu  measarra  stuam'  mu  d'  bhòrd; 
Le  miannaibh  do  chrè  fo  chuibhreachadh  geur, 
'N  àm  suidhe  gu  f èisd  's  gu  sògh  ? 

No  'm  morair  ro  mhòr  a  thachair  a'  m'  dhòrn, 
Neach  aig  an  robh  còir  air  tìr; 
Bha  iochdmhor  ri  bochd,  a'  clùmhach'  nan  nochd, 
'Reir  pailteas  a  thoic  's  a  nì? 

No  'n  robh  thu  ro  chruaidh,  a'  fìonnadh  do  thuath, 

'S  a'  tanach'  an  gruaidh  le  màl ; 

Le  h-agartas  geur,  a'  glacadh  an  sprèidh', 

'S  am  bochduinn  ag  èigheach  dàil? 

Gun  chridh'  aig  na  daoin'  bh'  air  lomadh  le  h-aois, 
Le  'n  claigeeannaibh  maola  truagh ; 
Bhi  seasamh  a'  d'  chòir,  gun  bhoineid  'nan  dòrn, 
Ged  tholladh  gaoth  reòt'  an  cluas : 

Tha  nise  do  thràill,  gun  urram  a'  d'  dhàil, 
Gun  ghearsom,  gun  mhàl,  gun  mhòd; 
Mòr-mholadh  do  'n  bhàs,  a  chasgair  thu  tràth, 
'S  nach  d'  fhuiling  do  stràic  fo  'n  fhòid. 

No  'm  ministeir  thù,  bha  tagradh  gu  dlùth, 
Bi  pobull  'an  ùghdarras  Dè ; 
'Gam  pilleadh  air  ais,  bha  'g  imeachd  gu  bras 
Gu  h-ifrinn  na  casgradh  dhèin? 

No  'n  robh  thu  gun  sgoinn,  mar  mhuime  mu  chloinn, 
Gun  chùram  à  h-oighreachd  Dhè; 
Nam  faigheadh  tu  'n  rùsg'  bha  coma  co  dhiùbh, 
Mu  'n  t-sionnach  bhi  stiùradh  'n  treud? 

Leam  's  cinnteach  gu'n  d'  fhuair  do  dhèanadas  duais, 
'Nuair  ràinig  thu  'm  Buachaill  mòr  : 
'Nuair  chuairtich  am  bàs  a  steach  thu  'na  làth'r 
Thoirt  cùnntas  a'  d'  thàlainn  dò. 

No  'n  ceann  thu  'n  robh  ciall,  a's  eòlas  air  Dia? 
'S  gu'n  d'  rinn  thu  a  riar  's  a  chòir ; 
Ged  tha  thu  'n  diugh  rùisgt',  gun  aithne  gun  iùl, 
Gun  teanga,  gun  sùil,  gun  sròn; 

Gabh  misneach  san  uaigh,  oir  èiridh  tu  suas, 
'Nuair  chluinneas  tu  f uaim  an  stuic ; 
'S  do  thruailleachd  gu  lèir  shìos  fàgaidh  tu  d'  dhèigh, 
Aig  durragaibh  breun  an  t-sluic : 

Oir  deasaichidh  Dia  do  mhaise  mar  ghrian, 
Bhiodh  'g  èiridh  o  sgiath  nam  beann; 
Cur  fradharc  ro  gheur  's  na  sùilibh  so  fèin, 
JS  iad  a'  dealradh  mar  reul  a'  d'  cheann. 

Do  theanga  's  do  chàil  ni  ghleusadh  gun  dàil, 
A  chantainn  'na  àros  cliù ; 

A's  fosglaidh  do  chluas  a  dh'  èisdeachd  ri  fuaim, 
A  mholaidh  th'  aig  sluagh  a  chùirt. 

'Nuair  dhealraicheas  Criosd  'na  thigheachd  a  rìs, 
A  chruinneach'  nam  fìrean  suas, 

'N  sin  bheir  thu  do  leum,  thoirt  coinneamh  dha  fèin, 
Mar  iolair  nan  speur  aig  luath's. 

'Nuair  dh'  èireas  tu  'n  àird,  grad  chuiridh  ort  fàilt', 
A  mhealtuinn  a  chàirdeis  fèin, 
Gun  dealach'  gu  bràth  r'a  chomunn  no  'ghràdh, 
A  steach  ann  am  Pàrras  Dè. 

Fhir  chluinneas  mo  dhàn,  dean  aithreachas  tràth, 
'M  feadh  mhaireas  do  shlàint'  's  do  bheachd; 
Mun  tig  ort  am  bàs,  nach  leig  thu  gu  bràth 
Air  geata  nan  gràs  a  steach. 

TAISBEAN  MHIRSAH. 

Air  a'  chùigeadh  là  do  'n  ghealaich,  a  choimhead  mi 
naomh,  a  rèir  gnàth  mo  shinnsir,  an  dèigh  dhomh  m' 
ionnlad,  agus  m'  ùrnuigh  mhaidne  a  chur  suas,  dhìrich 
mi  ri  beanntaibh  àrda  Bhagdait,  chum  a'  chuid  eile  do'n 
là  a  bhuileachadh  ann  an  co-chainnt  ri  m'  chridhe  fèin^ 
agus  ann  an  ùrnuigh  dhìomhair.  'Nuair  a  bha  mi  a' 
mealtuinn  fionnachd  an  t-soirbheis  air  mullach  na  beinne, 
thuit  mi  ann  an  doimhne  smuaintean  mu  dhìomhanas 
beatha  mhic  an  duine ;  agus  ar  dol  mar  so  o  aon  smuain 
gu  smuain  eile,  Gun  amharus,  thubhairt  mi,  cha  'n  'eiL 
ann  an  duine  ach  faileas,  agus  tha  'bheatha  mar  aisling 
na  h-oidhche.  'Nuair  bha  mi  mar  so  a'  smuaineachadh, 
thionndaidh  mi  mo  shùil  gu  mulìach  craige  nach  robh 
f ada  uam ;  f ar  am  faca  mi  neach  ann  an  dreach  buachaille 
chaorach,  agus  inneal-ciùil  'na  làimh.  Mar  dh'  amhairc 
mi  air,  chuir  e  r'a  bhilibh  e,  agus  thòisich  e  air  ceòl  a 
sheinn.  Bha  'n  fhuaim  anabarrach  milis,  agus  chluich  e 
ioma  port  a  bha  ceòlmhor  taitneach  r'a  chluinntinn,  agus 
air  na  h-uile  dòigh  mi-chosmhuil  ri  aon  nì  'chuala  mi 
riamh.  Thug  iad  a'  m'  chuimhne  an  ceòl  nèamhaidh  sin 
a  tha  'fàilteachadh  anama  nan  naomh  air  an  ùr  theachd 
a  steach  do  fhlaitheanas,  chum  am  fulangas  deireannach 
agus  acain  a'  bhàis  fhuadach  air  falbh,  's  iad  fèin 
uidheamachadh  fa  chomhair  sòlais  an  àite  shona  sin. 
Leagh  mo  chridhe  an  taobh  a  stigh  dhiom,  ann  am  mòr- 
shubhachas  dìomhair.  Chuala  mi  gu'n  robh  Urra-ghlic 
gu  tric  a'  taghall  na  craige  so,  gu'n  cuala  iomad  aon  a 
cheòl-sìth-bhruth ;  ach  cha  b'  fhiosrach  mi  gum  facas 
riamh  roimhe  e.  An  uair  a  thog  e  mo  smuaintean  leis 
a'  cheòl  bhinn  a  sheinn  e,  gu  tlachd  a  ghabhail  d'  a 
sheanachas,  air  dhomh  beachdachadh  air  mar  fhear  fo 
ìoghnadh,  smèid  e  orm,  agus,  le  aomadh  a  làimhe,  sheòl  e 
dhomh  dol  far  an  robh  e.  Tharruing  mi  g  a  chòir  leis  an 
urram  sin  a  dhlighear  do  àrd-ghnè,  agus  mar  a  thugadh 
buaidh  iomlan  air  mo  chridhe  leis  a'  bhinn-cheòl  a  chuala 
mi,  thuit  mi  sìos  aig  a  chosaibh,  agus  thòisich  mi  ri 
caoineadh.  Dh'  amhairc  e  orm  le  fìamh  ghàire,  le 
caoimhneas  agus  caomhalachd  co  mòr  'na  choslas,  's  gu'n 
do  chàill  mi  air  ball  am  fiamh  leis  an  d'  thàinig  mi  'na 

làthair.  Thog  e  suas  mi,  agus  'gam  ghlacadh  air  laimh, 
thubhairt  e,  "  A  Mhirsah,  chuala  mi  do  cho-sheanchas. 
Thig,"  ars'  esan,  "  lean  mise."  Thug  e  mi  *n  sin  gu  àrd- 
bhinnein  na  craige,  agus  le  m'  chàramh  air  a  mullach, 
thubhairt  e,  "  Tionndaidh  do  shùil  ris  an  àird-an-ear  agus 
innis  dhomh  na  tha  thu  faicinn."  Fhreagair  mi,  gu'n 
robh  mi  'faicinn  gleann  mòr  domhain,  agus  sruth  mòr 
uisge  a'  ruith  gu  bras  troimhe.  "An  gleann  sin  a  tha 
thu  'faicinn."  ars'  esan,  "  's  e  sin  gleann  na  truaighe ;  agus 
an  abhuinn  a  tha  dol  troimhe,  is  earrann  i  do  shruth  mòr 
na  sìorruidheachd."'  Dh'  fhiosraich  mi  dheth,  Cionnus  a 
bha  tuil  na  h-aibhne,  a  bha  mi  'faicinn  a  sruthadh  a 
mach  à  ceò  tiu^h-dhorchadais  aig  an  darna  ceann,  a°Tis 
gu  grad  a  dol  as  an  fhradarc  ann  an  ceò  a  bha  co  dorcha 
aig  a'  cheann  eile?  "  Xa  tha  thu  'faicinn,"  ars"  esan,  "  si 
sin  a'  chuibhrionn  do  shìorruidheachd  ris  an  abair  iad 
"  aimsir,"  air  a  tomhas  le  gluasad  na  grèine,  agus  a' 
ruigheachd  o  thoiseach  gu  deireadh  an  t-saoghail.  Ranns- 
uich  a  nis,"  ars"  esan,  "  le  d"  shùil,  an  fhairge  sin  a  th'  air 
a'  crìochnachadh  le  tiugh-dhorchadas  aig  gach  ceann,  agus 
innis  domh  ciod  a  tha  thu  a  faicinn."' — "Chì  mi  drochaid 
ann  am  meadhon  an  t-srutha." — "An  drochaid  a  tha  thu 
'faicinn,"  ars'  esan,  "  's  i  sin  beatha  mhic  an  duine, — 
rannsuich  i  gu  mion."  Air  dhomh  am  barrachd  beachd 
a  ghabhail,  mhothaich  mi  gu7n  robh  aice  deich  a's  trì 
nchead  bogha  slàn,  a  bharrachd  air  iomad  bogha  briste ; 
ionnus  gu'n  robh  eadar  shlàn  agus  bhriste  mu  cheud 
bogha  ann  air  fad.  An  uair  a  bha  mi  'g  àireamh  nam 
boghachan,  dh'  innis  an  Urra-ghlic  dhomh  gun  robh 
mìle  bogha  air  tùs  san  drochaid;  ach  gu'n  d'  thug  tuil 
mhòr  air  falbh  an  còrr,  agus  gu'n  d'  fhàg  i  'n  drochaid 
san  staid  bhreòite  san  robh  mi  nis  'ga  faicinn.  "  Ach 
innis  domh  a  thuilleadh  ciod  tha  thu  "faicinn  oirre/' — > 
"  Chì  mi  mòr-shluagh,"'  a  deir  mise,  "  a5  dol  a  nùnn  oirre, 
agus  is  lèir  dhomh  neul  dorcha  "n  crochadh  os  gach  ceann 
di."  Mar  bheachdaich  mi  gu  furachair,  chunnaic  mi 
iomad  aon  do  luchd-turuis  a"  tuiteam  tre  'n  drochaid  san 
t-sruth  bhras  a  bha  'ruith  gu  dian  foidhpe ;  agus,  le  barr- 
achd  mothachaidh,  thug  mi  fainear  gu'n  robh  àireamh 
mhòr  do  ghnè  dhorsan  air  ùrlar  na  drochaid,  air  an  cleth 
gu  h-ìnnleachdach  o'n  t-sùil,  air  nach  luaithe  shaltair  na 
coisichean,  na  dh'  fhosgail  iad  fòdhpa,  ionnus  gu'n  do 

thuit  iad  sìos  rompa  clo'n  t-sruth,  's  air  ball  chaidh  iad 
as  an  t-sealladh.  Bha  na  tuill  fo  làr  so  ro  lìonmhor  aig 
ceann  na  drochaid,  far  an  deach  an  sluagh  a  stigh,  air 
chor  's  nach  luaithe  thàinig  dùmhladas  dhaoine  'mach  as 
an  neul  thiugh  na  thuit  mòran  sìos  annta.  Dh'  fhàs  iad 
ni  bu  teirce  mu  mheadhon  na  clrochaid,  ach  mheudaich 
an  àireamh  gu  mòr,  agus  bha  iad  ni  bu  dlùithe  aig  ceann 
nam  boghachaibh  a  bha  slàn. 

Bha  gun  amharus  àireamh  èigin,  ach  bu  tearc  iad,  a 
ghabh  greis  air  an  aghaidh  air  na  boghachaibh  briste  le 
ceum  turamanach  neò-chòmhnard ;  ach  thuit  iad  a  h-aon 
an  dèigh  a  cheile,  air  dhoibh  a  bhi  air  an  claoidh  leis  an 
turus  shaoithreachail. 

Bhuilich  mi  tamull  beag  a'  smuaineachadh  air  a' 
ghnothach  iongantach  so,  agus  a  liuthad  ni  a  b'  fhiach 
fhaicinn  agus  a  thuigsinn  a  bh'  ann  am  fhradharc. 
Mheataich  mo  chridhe  le  bròn,  ri  bhi  faicinn  mòran  a' 
sleamhnachadh  air  falbh  as  mo  shealladh,  gun  dùil  r'a 
leithid,  agus  sin  ann  am  meadhon  an  sugraidh  agus  am 
fleadhachais,  agus  a'  deanamh  greim-bàis  air  gach  ni  a 
dh'  fheudadh  iad  a  ghlacadh  chum  an  teasraiginn.  Bha 
cuid  ag  amharc  ri  nèamh  mar  ann  an  tròm-smuaineach- 
adh,  agus  ann  am  meadhon  an  smuaintibh  thuislich  iad, 
agus  thuit  iad  as  mo  shealladh.  Bha  àireamh  lìonmhor 
a'  saothaireachadh  gu  dian  ann  an  tòir  air  faileis,  no  air 
faoineachd  nach  b'  fhiù,  a  bha  'boillsgeadh  gu  bòidheach 
fa  chomhair  an  sùl,  's  a'  mireag  rompa  ;  ach  gu  tric  'nuair 
a  shaoil  iad  gu'n  robh  e  'nan  glaic,  dh'  fhosgail  an  drochaid 
fo  bhonnaibh  an  cos,  agus  fodha  chaidh  iad.  Anns  an 
ùprait  choimhich  so,  chunnaic  mi  cuid  do  dhaoinibh  le 
claidhnibh  agus  lanaibh,  air  an  ais  agus  air  an  aghaidh 
air  an  drochaid,  'gam  fòirneadh  air  na  tuill  fo  làr  so,  a 
dh'  fheudadh  iad  a  sheachnadh,  mur  rachadh  an  cur  a 
dh'  aindeoin  orra. 

Air  do'n  Urra-ghlic  m'  fhaicinn  a'  buanachadh  fada 
ni  's  leòir  air  à*n  t-sealladh  mhuladach  so,  thubhairt  e 
rium  nach  bu  teichd  fhad  'sa  bha  mi  'g  amharc  air.  "  Tog 
do  shùil  bhàrr  no  drochaid,"  ars'  esan,  "  agus  innis  domh 
am  bheil  thu  'faicinn  ni  air  bith  fhathast  nach  'eil  thu 
'tuigsinn."  Air  dhomh  amharc  suas,  thubhairt  mi, 
"  Ciod  is  ciall  do'n  sgaoth  mhòr  eun  a  tha  mi  'faicinn  do 
ghnàth  ag  itealaich  mu'n  drochaid,  agus  a'  luidhe  oirre 

o  àm  gu  h-àm?  Is  lèir  dhomh  am  fìtheach  's  am  fang, 
agus  iomad  eun  creiche  eile  nach  urradh  dhomh  ainm- 
eachadh."  "  Sud  agad,"  ars'  esan,  "  farmad,  sannt, 
saobh-chràbhadh,  eu-dòchas,  agus  a  h-uile  cùram  agus 
an-togradh  eile  a  tha  'n  dual  do  bheatha  mhic  an  duine." 

An  so  tharruing  mi  osna  thròm.  "  Mo  thruaighe  !" 
thubhairt  mi,  "  chaidh  an  duine  a  chruthachadh  gu 
dìomhain !  Cionnus  a  tha  e  air  a  thoirt  thairis  do 
thruaighe,  agus  do  neo-chinnteachd  beatha,  air  a  chlaoidh 
'na  bheatha,  air  a  shlugadh  suas  ann  am  bàs?"  Air  do'n 
Urra-mhath  truas  a  ghabhail  diom,  "  Fàg,"  ars'  esan,  "  an 
taisbean  muladach  so.  Na  h-amhairc  tuille  air  mac  an 
duine  ann  an  ceud  thoiseach  a  làithean,  'na  ùr-imeachd 
chum  sìorruidheachd ;  ach  beachdaich  air  a'  cheò  dhorcha 
sin  chum  am  bheil  an  sruth  gu  dian  a'  giùlan  uile  linne 
dhaoine  a  tha  tuiteam  ann."  Dh'  amhairc  mi  mar  dh' 
àithn  e  dhomh,  agus  (co  dhiùbh  a  neartaich  esan  mo 
fhradharc,  air  mhodh  nach  do  thuig  mi,  no  dh'  fhuadaich 
e  cuid  do'n  cheò  a  bha  roimhe  so  tuillidh  's  deacair  do'n 
t-sùil  amharc  troimhe),  chunnaic  mi  ceann  thall  a'  ghlinne 
a'  fosgladh  gu  farsuing,  agus  a'  sgaoileadh  a  mach  'na 
chuan  mòr,  anns  an  robh  cruaidh  sgeir  a'  dol  tre  a 
mheadhon,  agus  'ga  roinn  'na  dhà  earrainn  co-ionann. 
Bha  na  neòil  a'  sìor  shocrachadh  air  an  dara  h-earrainn, 
air  chor  's  nach  b'  urradh  dhomh  aon  ni  fhaicinn  ann  : 
a,ch  bha'n  t-aon  eile  'na  chuan  mòr,  anns  an  robh  eileinibh 
gun  àireamh  a  bha  làn  meas  agus  bhlàithean,  ioma  mìle 
muir  bheag,  agus  lochan  bòidheach  ag  iathadh  gu  sèimh 
sàmhach  'nam  measg.  Chunnaic  mi  sluagh  air  an 
èideadh  ann  an  earradh  ghlòrmhoir,  le  blàth-fhleasgaibh 
air  an  cinn,  ag  imeachd  feadh  nan  craobh,  a'  luidhe  sìos 
ri  taobh  nan  tobar,  a'  gabhail  fois  air  an  leapaichibh 
tlàtha ;  agus  chuala  mi  co-sheirm  aig  eòin  cheòlmhor, 
torman  nan  allt,  guth  dhaoine  agus  inneil-chiùil.  Dh' 
fhàs  mi  ait  le  sealladh  co  taitneach  fhaicinn.  Mhiannaich 
mi  sgiathan  iolaire  bhi  agam,  chum  gu'n  rachainn  air 
iteig  do  na  h-ionadaibh  taitneach  sin ;  ach  dh'  innis  e 
dhomh  nach  robh  dòigh  gu  ruigheachd  far  an  robh  iad 
ach  tre  dhorsa  a'  bhàis,  a  chunnaic  mi  gach  mionaid  a' 
fosgladh  air  an  drochaid.  "  Tha  na  h-eileanan,"  a  deir  e, 
"  a'  tha  co  ùrar  ghorm  fa  d'  chomhair,  agus  leis  am  bheil 
aghaidh  a'  chuain  air  a  bhreacadh  co  fad  's  a  chì  thu,  ni 

's  lìonmhoire  na  gaineamh  na  fairge ;  tha  iomadaidh 
eilean  air  chùl  na  tha  thus'  a'  faicinn,  agus  a'  ruigheachd 
gu  mòr  ni  's  faide  na  's  urrainn  do  shùil  fhaicinn,  no 
eadhon  do  t'  inntinn  a  smuaineachadhj  ;S  iad  sin  flath- 
innsean  nan  naomh  an  dèigh  am  bàis,  a  tha  a  rèir  tomhas 
am  maitheis  air  an  roinn  air  feadh  nan  eilean  sin,  anns 
am  bheil  gach  aon  diubh  a'  sealbhachadh  sòlais  a  tha 
'co-fhreagradh  d'an  càil  agus  do  'n  tomhas  fhoirfeachd  air 
an  d'  ràinig  iad.  Tha  h-uile  eilean  'na  fhlaitheanas  air  a 
dheasachadh  fa  chomhair  an  luchd-àiteachaidh  a  th'  air 
an  socrachadh  ann.  Agus  a  nis,  O  !  Mhirsa,  nach  airidh 
na  h-ionadan-còmhnuidh  sin  spàirn  a  dheanamh  chum 
an  cosnadh?  Am  bheil  a'  bheatha  sin  tàireil  a  tha  toirt 
cothrom  gu  ruigheachd  air  luigheachd  co  àrd  ?  Am  bheil 
am  bàs  sin  'na  chulaidh-eagail  a  ghiùlaineas  tu  gu  beatha 
co  sona?  Na  smuaintich  gu'n  do  chruthaicheadh  an 
duine  an  dìomhain,  aig  am  bheil  sìorruidheachd  mar  so 
'na  bheachd.  Dhlù-bheachdaich  mi  le  h-anabharra  tlachd 
air  na  h-eileanaibh  sona  sin." — "  Faidheòidh,"  thubhairt 
mi  ris,  "  Nochd  dhomh  a  nis  an  dìomhaireachd  a  ta  'n 
cleitli  fo  na  neòil  dhorcha  tha  os  ceann  a'  chuain  taobh 
thall  na  craige  mòire."  Cha  d'  thug  e  freagradh  dhomh, 
thionndaidh  mi  rìs  a  labhairt  ris,  ach  dh'  fhàg  e  mi. 
Thionndaidh  mi  a  rìs  a  db/  fhaotainn  ath-shealladh  do'n 
taisbean  air  an  robh  mi  'beachdachadh ;  ach  an  àite  an 
t-srutha  chais,  na  drochaid  le  'boghachaibh,'  's  na  h-eil- 
eanan  sona,  cha  'n  fhaca  mi  'bheag  ach  gleann  domhain 
Bhagdait,  le  'dhaimh,  le  'chaoraich,  's  gach  sprèidh  eile 
ag  ionaltradh  air  'uachdar. 


MU  CHALL  A'  BHATA  D'AM  B'  AINM 
MAIRI  O  IONA. 

Cha  'n  ann  chum  deur  a  tharruing  o'n  t-sùil,  no  osna 
bhròin  o'n  chridhe,  a  tha  'n  eachdraidh  chianail  so  air  a 
sgrìobhadh ;  ach  ann  an  dòchas  gum  feud  i  bhi  tarbhach 
chum  leas  spioradail  na  muinntir  a  leughas  i  a  chur  air 
aghaidh,  le  iadsan  aomadh  gu  eòlas  tràth  a  ghabhail  air 
Dia,  mothachadh  ceart  a  bhi  aca  air  buntuinneas  a 
fhreasdail,    truas    altrum    'nan    cridheachaibh  airson 

fulangas  an  co-  chreutairibh,  agus  iad  fèin  a  bhrosnuch- 
adh  chum  uidheamachadh  tràthail  a  dheanamh  fa 
chomhair  uamhas  bàis  agus  breitheanais  a  tha  'feitheamh 
òirnn  air  fad,  's  nach  'eil,  's  math  a  dh'  fheuidte,  fad' 
air  falbh. 

Ann  am  fior  thoiseach  an  fhogharaidh,  dh'  fhàg  an 
soitheach  beag  so  a'  Ghaeltachd  le  sèa  's  dà  fhichead 
pearsa  air  bòrd ;  agus  an  uair  a  bha  i  mar  uidhe  thri  no 
ceithir  do  mhìltibh  o  Ghrianaig,  ceann-crìch  a  turuis, 
tamull  beag  roimh  mheadhon  oidhche,  thàinig  a  h-aon  do 
na  soithichibh  ùra  ìnnleachdach  sin  a  th'  air  an  gluasad 
le  neart  teine,  gun  suim  do  ràimh  no  shiùil,  da'm  b'  ainm 
an  Hercules,  a  nuas  oirre  'na  'làn-chumhachd,  agus  o 
dhorchadas  na  h-oidhche,  leis  an  t-siubhal  mhòr  a  bha 
roimpe,  cha  do  mhothaich  iad  d'a  chèile,  gus  an  robh  iad 
co  dlùth  's  nach  robh  tilleadh,  no  seòl-seachnaidh  comas- 
ach.  Cha  luaithe  bhuail  an  Hercules  an  soitheach  beag 
eile  na  rinn  i  dà  bhloidh  dh'  i.  Is  usa  gu  mòr  a  smuain- 
eachadh  na  chur  sìos  ann  am  briathraibh,  na  thachair 
anns  an  àm  so.  Ghlac  cuid  diùbhsan  a  bha  innte  greim 
air  crann  agus  acfhuinn  a'  bhàta,  fhad  's  a  shnàmh  i; 
ach  cha  robh  sin  fada,  oir  lìon  i  gu  luath,  agus  chaidh  i 
fodha.  Thuit  cuid  do  na  buanaichibh  bochda  fo  chuibh- 
lichibh  eagallach  na  luinge  a  chuir  as  doibh,  leis  an  robh 
iad  air  an  liodairt  air  an  dòigh  bu  dèistinniche  smuain- 
eachadh  air;  ach  chaidh  a'  chuid  bu  mhò  dhiubh,  gun 
chomas  air  oidheirp  sam  bith  a  thoirt  chum  iad  fèin  a 
shàbhaladh,  gu  grad  sìos  'an  coinneamh  a'  bhàis  sin  a 
thàinig  orra  air  mhodh  co  uamhasach.  As  am  meaesg  air 
fad  cha  do  thèarnadh  ach  cearthar, — dà  fhirionnach  agus 
dà  bhoirionnach ;  agus  chaochail  a  h-aon  diubh  sin  fèin 
ann  an  ùine  ghèarr.  Ma  bha  aon  ni  a  dh'  fheudadh  an 
calldach  so  a  dheanamh  ni  bu  diùbhalaiche  na  chèile,  's 
e  'n  dlù-dhàimh  san  robh  iad.  Chaill  a  h-aon  diùbhsan 
a  fhuair  gu  tìr,  a  bhean,  a  mhàthair,  agus  a  phiuthar- 
chèile ;  chaill  a  h-aon  eile  dhiubh  a  mhac  agus  a  nighean ; 
's  an  treas  duin'  a  fhuair  gu  tìr,  a  bhràthair  agus  a 
phiuthar ;  air  chor  's  gu  'n  robh  fir-phòsda  agus  am 
mnathan,  pàrantan  agus  cuid  cloinne,  bràthairean  agus 
peathraichean,  ann  an  so  a'  dol  fodha  le  chèile  ann  an 
glaic  a'  bhàis,  agus  na  h-uisgeachan  gu  là  bhràth  a' 
dùnadh  thairis  orra. 


126 


'S  e  'n  ni  àraidh  a  bha  'm  beachd  nan  daoine  sin  ar 
fàgail  an  dùthcha  air  an  àm  so,  cosnadh  fhaotainn  rè  an 
fhogharaidh  air  machraichibh  nan  Gall.  Bu  shùnndach 
a  bha  iadsan  ag  amharc  rompa  chum  an  là  anns  am 
pilleadh  iad  air  an  ais  a  cho-pàirteachadh  le  comunn  an 
gaoil  toradh  an  saoithreach  :  ach  so  cha  do  dheònaich  Dia. 
Dhoibhsan  chaidh  am  fogharadh  gu  gradh  seachd,  agus 
bha  'n  samhradh  gu  h-obann  air  a  chrìochnachadh. 
Chaidh  a'  ghrian  fodha  orra  gu  bràth,  agus  ghearradh 
air  falbh  iad  ann  am  meadhon  an  dòchais.  Cia  anfhann 
gearr-fhradharcach  clann  nan  daoine !  's  beag  a  tha  fios 
aca  ciod  a  bheir  là  mu'n  cuairt.  Tha  ar  làithean,  gu 
deimhin,  mar  leud  boise  :  gu  fìrinneach  tha  mac  an  duine 
'na  staid  a's  fearr,  'na  dhìomhanas.  Tha  e  'teachd  a 
mach  mar  bhlàth,  ach  seargaidh  e ;  teichidh  e  mar  sgàile  ; 
cha  bhi  e  ni  's  fhaide  r'a  fhaotainn. 


GLIOCAS  AIR  A  THAKRUING  O'N  SGEUL 
CHEUDNA. 

Bu  neo-mhothachail  sinn  gu  dearbh  mur  h-oidheirpich- 
eamaid  gliocas  a  tharruing  o'n  eachdraidh  mhuladach 
roi'-ainmichte.  Bha  àireamh  mhòr  d'  ar  luchd-dùthcha 
fèin,  air  an  gairm  gu  grad  ann  an  làthair  Dhè  air  dòigh 
ro  eagallach.  C'uin  a  dhi-chuimhnichear  an  calldach  so 
ann  an  Eilean  Iona?  Ach  am  bheil  guth  Iehobhah,  ann 
am  bàs  obann  nam  buanach  bochda  sin,  a'  labhairt  ri 
neach  air  bith  ach  riù-san?  B'  e  'n  amaideachd  dhuinn 
so  a  smuaineachadh.  Tha  gliocas  ri  fhaotainn  uaithe 
leis  gach  aon  a  dh'  èisdeas  ris  an  sgeul  mar  bu  chòir  dha. 
O  gum  biomaid  glic,  gu  'n  tuigeamaid  so,  agus  gu  'n 
tugamaid  ar  crìoch  dheireannach  fainear !  Am  bheil 
sinne  a'  giùlan  do  ghnàth  air  ar  cridhe  a'  chuimhne 
fheumail,  gur  creutairean  bochda  bàs-mhor  sinn,  aig  nach 
'eil  aon  latha  barantas  air  bhi  beò  o  Dhia ;  gu  bheil  sinn 
gach  uair  d'ar  n-aimsir  buailteach  do  fheirg  Dhè  airson 
na  rinn  sinn  anns  a'  cholainn.  Am  bheil  thusa  tha  ar 
leughadh  so  ag  uidheamachadh  fa  chomhair  bàis  agus 
sìorruidheachd,  agus  do  ghnàth  a'  deanamh  faireadh  a 
thaobh  's  nach  'eil  fios  agad  ciod  an  t-àm  a  là  no  dh' 
oidhche  is  toìleach  leis-san  do  ghairm  air  falbh?  Theag- 


amh  gu  bheil  thu  òg  an  trèine  do  neart ;  agus,  air  leat^ 
niòran  do  bhliadhnachaibh  fhathast  romhad.  O  !  b'  òg, 
làidir,  agus  fallain  mòran  diùbhsan  air  am  bheil  sinn  an 
dràst  a'  labhairt;  ach  bu  ghrad,  gun  rabhadh,  gun 
bhàirlinn  a  dhùin  tonna  na  fairge  thairis  orra,  's  a  bha 
'm  bìnn  gu  sìorruidh  agus  gu  neo-chaochlaideach  air  a 
socrachadh,  ionnus  gu'n  robh  gach  aon  do 'n  dà  fhichead 
pearsa  so  a  chaidh  fodha  air  an  àm  so  ann  am  priobadh 
na  sùl  ann  an  glòr  do-labhairt  maille  ri  Dia,  no  gu  sìorr- 
uidh  air  am  fògradh  as  'fhianuis.  B'  ait  da  rìreadh  an 
smuain  gu'n  deach  iad  so  uile  no  nèamh  a  dheanamh 
gàirdeachais  fa  chomhair  cathrach  Dhè  agus  an  Uain ; 
agus  ma  bha  iad  'nan  creidich  dhìleas  ann  an  Criosd,  'se 
so  gun  teagamh  an  cor.  C'ha  b'  aithne  dhuinn  iad,  's 
ged  a  b'  aithne,  bu  dàna  dhuinn  breith  a  thoirt  orra; 
ach  's  i  'cheist  a  thigeadh  dhuinne  a  chur  le  cùram  agus 
iomaguin,  cha  'n  e  am  bheil,  no  nach  'eil,  gach  aon 
diùbhsan  sàbhailte ;  ach  nam  b'  e  toil  Dè  sinne  a  ghairm 
air  falbh  le  sanus  co  gèarr,  am  bheil  sinne  deas  agus 
ullamh?  Cha  'n  fhiosrach  sinn  ciod  a'  ghnè  bàis  a  tha 
'feitheamh  oirnn :  tha  fios  cinnteach  againn  gum  feum 
sinn  falbh ;  ach  c'uin,  no  c'àite,  no  cionnus,  aig  Dia  a 
mhàin  a  tha  brath.  Cha  'n  'eil  bàs  obann  a'  feitheamh 
air  gach  aon  neach  :  tha  cuid  ann  do  'm  bheil  Dia  a' 
deònachadh  sanus  a  thoirt  fada  roimh-làimh,  air  chor  's 
gu  bheil  iad  'gan  uidheamachadh  fèin  airson  an  nàmhuid 
dheireannaich,  am  feadh  a  tha  cuid  eile  air  an  gairm  air 
falbh,  mar  bha  buanaichean  Iona,  gu  grad,  gun  fhair- 
eachadh  sam  bith.  A  leughadair,  bi  thusa  glic  :  's  math 
a  dh'  fheuidte  nach  'eil  a'  ghairm  fada  uait. 

'S  ann  air  mheadhon-oidhche  a  thachair  an  sgiorradh 
so  :  gun  teagamh  mheudaich  so  an  t-uamhas.  Tha  nì- 
eigin  ann  an  sàmhchair,  agus  ann  an  dorchadas 
mheadhon-oidhche  nach  feud  gun  gach  aobhar-eagail  eile 
antromachadh  gu  mòr.  Tha  iolach  a'  bhàis  eagallach  air 
àm  sam  bith,  ach  cha  'b  'eil  e  comasach  dhuinn  sgread 
oillteil  a'  bhàis  air  mheadhon-oidhche  o  bhuillsgein  cuain 
a  chluinntinn  gun  ghoirisinn  agus  ball-chrith  ;  agus  gu 
h-àraid  'nuair  tha  so  air  a  thogail,  cha  'n  ann  le  aon  no 
dhà  d'ar  co-chreutairibh  ann  an  gàbhadh  ;  ach  le  àireamh 
mhòr  a'  dol  fodha  san  aon  àm,  mar  thachair  ann  an  so. 
Chualas  an  glaodh  fada  o'n  àite  san  deachaidh  an  soith- 

each  fodha,  agus  tha  iadsati  a  chual'  e  ag  ràdh  nach  deach 
a'  ghaoir  mhuladach  sin  fad  iomad  là  agus  oidhche  as  an 
cluasaibh ;  nach  chual'  iad  riamh,  's  gu  bheil  dòchas  aca 
nach  cluinn,  aon  ni  co  dèistinneach. 

O  choslas  nan  corp  a  fhuaradh,  agus  o  theisteas  nan 
daoine  a  thèarnadh,  cha  'n  'eil  teagamh  nach  robh  mòran 
diùbhsan  a  chailleadh,  'nan  suain,  'nuair  chaidh  iad 
fodha,  agus  is  dòcha  nach  do  mhosgail  iad  gus  an  d' 
fhosgail  iad  an  sùilean  antì  an  sìorruidheachd.  'S  ann 
an  so  a'  bha  'n  caochladh  grad;  agus  ma  fhuair  iad  bàs 
ann  an  Criosd  bu  shòlasach  an  t-atharrachadh ;  ach 
dhoibhsan  nach  robh  ullamh,  cia  uamhasach  !  iiithibhse, 
uime  sin  deas,  a  deir  Criosd ;  oir  cha  'n  aithne  dhuibh  an 
t-àm  a  là  no  dh'  oidhche,  san  tig  Mac  an  duine.  Theag- 
amh  gu  bheil  cuid  agaibhse  a  leughas  so  fathast  ann  an 
suain  a'  pheacaidh ;  dùisg  thusa  tha  a'  d'  chadal,  agus 
gairm  air  do  Dhia.  Dean  aithreachas ;  gabh  ri  Criosd  : 
tha  là  na  tròcair  a'  dol  gu  luath  seachad,  agus  tha  'n 
oidhche  'tarruing  dlùth  anns  nach  dean  aithreachas 
feum. 

'Nuair  a  ràinig  an  sgeula  muladach  so  eilean  I,  sgaoil 
e  gu  luath  o  dhorus  gu  dorus ;  cha  robh  tigh  as  an  robh 
smùid,  anns  nach  robh  gul  agus  bas-bhualadh  :  bu  dèist- 
inneach  r'a  chluinntinn  gaoir  nan  daoine  bochda.  Bha  'n 
so  banntraichean  a'  caoidh  am  fear  pòsda  ris  an  do 
dhealaich  iad  o  chionn  là  no  dhà  ann  an  trèin  an  neart. 
Bha  ceithir  pàranta  fichead  a'  caoidh  an  cuid  cloinne,  taic 
an  làithean,  agus  cas-sheasaimh  an  sean  aois.  Bha  seachd 
agus  dà  fhichead  dìlleachdan  ag  ionndrain  an  athar  agus 
na  màthar  sin  nach  pilleadh  tuillidh  d'  an  ionnsuidh. 
Cruadalach  agus  fearail  mar  tha  luchd-àiteachaidh  nan 
Eileana ;  air  an  sàruchadh,  mar  is  tric  a  tha  jad,  le 
ànnradh  cuain,  air  an  claideirt  air  tìr  le  saothair  ghoirt, 
tha  acasan  na  cridheachan  a's  caomhaile  agus  a's  blàithe ; 
agus  cha  'n  'eil  air  aghaidh  an  t-saoghail  daoine  's  toigh- 
iche  air  a  chèile  na  iad.  'S  furasda  uaithe  so  a  thuigsinn 
cor  truagh  muinntir  I  Chalum-Chille,  'nuair  a  chual'  iad 
sgeul  a'  bhròin.  Cha  b'  ìoghnadh  ged  a  bha  iomad 
glaodh  tiomail  r'a  èisdeachd  'nam  measg. — Là  no  dhà 
thairis,  agus  's  èigin  duinn  air  fad  dealachadh  ;  fuasglar 
gach  snuim  a  tha  'g  ar  ceangal  r'a  chèile.  Tha  àl  a' 
teachd  agus  àl  a'  falbh,  mar  bhuaileas  tonn  an  dèigh 

tuinne  air  tràigh.  Tha  gach  blàth  a'  fosgladh,  ach  's  ann 
chum  seargaidh,  agus  bàsachaidh.  Ciod  ì  ar  beatha  ach 
sgeula  goirid  gèarr — mar  bhoillsge'  grène  air  fàire,  no 
mar  bhadan  ceò  air  guala  beinne,  a  dh'  fhuadaichear  air 
falbh  leis  an  oiteig  a's  faoine. 


LAOIDH. 

M'  athchuinge  oirbh  a  chual'  an  sgeul, 
Mosglaibh  gun  dàil,  's  bithibh  deas ; 

Cò  bheir  buidheachas  san  uaigh, 

"S  cha  tig  a  h-aon  do  'n  t-sluagh  air  ais. 

Deanaibh  obair  fad  an  là, 

'S  dorchadas  nan  tràth  d'  ur  còir ; 

Mum  fàs  an  teanga  gun  chlì, 

'S  uinneagan  a'  chinn  mar  cheò. 

Is  amhuil  mi  a's  earb  'am  preas, 
Cadhar  'ga  caol-ruith  'na  h-airc; 

'iSTuair  tharlas  i  ann  an  cluain, 
Cha  chuimhnich  i  ruaig  no  cath. 

Mar  luing  gun  seòl  mi  ann  an  cuan, 
Doinionn  mhòr  ri  'bhòrd  a'  strì: 

Fhir  a  dh'  fhuasglas  air  gach  càs, 
Glac  an  stiùir,  a's  sàbhail  mi. 

Rèitich,  a  Shlànuighir,  nam  buadh, 

Cala  sèimh  do  m'  anam  sgìth ; 
O  's  tusa  'cheannaich  mi  o'n  bhàs, 

A  Thriath  nan  gràs,  sàbhail  mi ! 


INNSEANACH  AMERICA. 

Dh'  eieich  fear  do  Innseanaich  America  gu  moch  aon  là 
a  dhol  shealg.  "  Tha  mise,"  a  deir  e  r'a  mhnaoi,  "a' 
dol  do'n  choille  a  shealg;  'nuair  a  mharbhas  mi  fiadh, 
thig  mi  dhachaidh  a'  d'  ionnsuidh-sa  'nuair  thèid  a'  ghrian 

fodha  air  cùl  na  beiiine."  Hàinig  e  ;choille,  agus  rè  ùine 
mhòr  cha  do  thachair  fìadh  air  ;  ach  mu  dheireadh  chunn- 
aic  e  damh-fèidh,  chuir  e  'ghuima  r  a  shùil,  loisg  e  air, 
agus  thuit  an  damh ;  ach  cha  robh  e  ach  air  a  leònadh ; 
dh'  èirich  e  agus  thàr  e  as.  Lean  an  t-Innseanach  e,  ar 
cumail  seallaidh  air;  ach  cha  robh  e  'na  chomas  teachd 
am  fad  urchair  dha.  Mar  so  lean  e  air  a  thòir,  gus  an 
d'  fhàg  e  'choille,  agus  thug  e  car-mu-thom  dha,  agus 
chaill  e  fradharc  air.  Bha  'n  t-Innseanach  'ga  lorgachadh 
mar  a  b'  fhèarr  a  dh'  fheudadh  e ;  ach  dh'  fhartluich  air 
cur  ris.  Chaidh  e  o  chnoc  gu  cnoc,  agus  o  bhearradh  gu 
bearradh ;  ach  cha  b'  urradh  dha  'fhaotainn.  'Nuair 
bha  e  gu  h-airsneulach  sgith,  rinn  e  suidhe,  agus  le 
h-aimheal  smuaintich  e  air  a  mhì-shealbh.  'Nuair  a  leòn 
e  'm  fìadh,  shaoil  e  gum  bu  chùis  da  fèin  e;  agus  am 
feadh  a  bha  e  'ga  ruagadh,  bha  fiuthair  làidir  aige  gu'n 
tigeadh  e  suas  ris,  agus  gum  biodh  aige  fèin  agus  aig 
a  chàirdibh,  cuirm  shòlasach  air,  'an  co-chaidreamh  a 
chèile.  Luidh  mothachadh  a  challdaich  gu  tròm  air. 
Bha,  rè  seal,  uiread  iomaguin  air  uime,  agus  nach  d' 
thàinig  e  'na  aire  gu'n  robh  e  ann  an  cearna  do'n  dùthaich 
air  an  robh  e  tur-aineolach ;  's  gu'n  robh  dorchadas  nan 
tràth  ag  iathadh  uime.  Faidheòidh  mhosgladh  as  an 
neo-shùnnt  so  e  le  sgrèachail  nan  eun  a'  fàgail  na  lòmbair 
a  ghabhail  am  fois  sa'  choille.  Ghrad  dh'  èirich  e,  a' 
gabhail  beachd  air  an  tìr  m'a  thimchioll,  agus  air  faicinn 
dha  gu'n  deach  a'  ghrian  fodha,  thuig  e  'n  cunnart  anns 
an  robh  e.  Bu  chunnartach  dha  fuireach  far  an  robh  e  ; 
agus  a  thuillidh  air  sin  bha  'm  beagan  lòin  a  bh'  aige  air 
teireachdainn  agus  bha  e  fann,  sgìth,  agus  acrach. 

Chuir  e  roimhe  pilleadh  dhachaidh ;  agus  ge  nach 
robh  aon  fhiuthair  aige  gum  b'  urrainn  e  'bhothan  fèin  a 
ruigheachd  an  oidhche  sin,  air  leis  gu  feudadh  e  teachd 
gu  tigh  fìalaidh  èigin  far  am  faigheadh  e  biadh  car  na 
h-oidhche  sin.  Leis  an  dòchas  so,  chaidh  e  air  aghaidh ; 
ach  cha  deachaidh  e  fada  gus  an  d'  fhàs  an  oidhche  ro- 
dhorcha,  's  gu'n  do  mhotlraich  e  gu'n  robh  e  ann  an 
gàbhadh  mòr,  le  dol  a  stigh  feadh  cuilce  ann  am  feur- 
lochan  agus  ann  an  làthaich  dhomhain.  Ach  fhuair  e  as 
a  chunnart  so  le  faicill  agus  le  teòmachd ;  agus  cha 
luaithe  thàinig  e  as,  na  thilg  se  e  fèin  'na  shìneadh  air 
an  talamh,  gun  fhios  ciod  an  taobh  a  rachadh  e. 

Bha  tigh  tuathanaich  dlùth  do'n  àit  air  an  robh  'n 
sealgair  'na  shìneadh.  Chunnaic  e  rionnag  sholuis  o  aon 
do  na  h-uinneagaibh  'nuair  a  sheall  e  thaobh  tuiteamais 
san  àird  sin.  Dh'  èirich  e,  's  a'  cumail  an  t-soluis  'na 
bheachd,  dh'  fhalbh  e,  le  làn-fhiuthair  gu'n  gabhadh 
muinntir  an  tighe  ris  le  fìalachd.  Cha  b'  ann  gun  strì  a 
ràinig  e,  agus  chaidh  e  gu  neo-sgàthach  a  stigh.  Bha 
acras  mòr  air,  agus  dh'  iarr  e  gu  luath  greim  arain ;  ach, 
ni  a  chur  mòr-ìoghnadh  air,  fhuair  e  gu  gruamach  an 
diùltadh.  Chuir  e  'n  cèill  gu  snasmhor  an  cunnart  as  an 
d  thàinig  e,  agus  am  bàs  eagalach  a  bha  feitheamh  air, 
mur  deònaicheadh  iad  cobhair  dha :  ghnàthaich  e  gach 
deas-chainnt  a  bha  'na  chomas :  ach  cha  d'  thug  iad 
feart  as  an  tuathanach.  Cha  'n  e  'mhàin  sin ;  ach  's  ann 
a  thug  e  làmh  air  gunna,  agus  dh'  iarr  e  air  gu  h-iargalta 
e  theannadh  a  mach,  no  gu'n  spadadh  se  e.  Dh'  fhalbh 
an  sealgair  bochd  :  b'  fhaoin  da  tuillidh  brìodail  a  ghnàth- 
achadh ;  agus  le  oidheirp  a  thoirt  air  fuireach  leis  an 
làimh-làidir,  cha  deanadh  e  ach  sgrios  obann  a  tharruing 
air  fèin.  Làn  feirge,  dh'  fhàg  e  'n  tuathanach  an-iochd- 
mhor,  agus  dh'  oidheirpich  e  'choille  a  ruigheachd,  agus 
leig  se  e  fèin  'na  shìneadh  aig  bun  craoibhe.  Bha  a 
chridhe  duineil  ag  aomadh  fo  mhulad,  'nuair  a  chual'  e 
fuaim  dìreach  os  a  cheann.  Thàinig  so  o  dha  èun  mhòr 
a  bha  gabhail  tàimh  'na  geugaibh.  Chuir  e  gu  sàmhach 
urchair  'na  ghunna,  agus  leag  e  fear  dhiubh.  Ghrad 
thug  e  leis  e,  agus  chaidh  e  ni  b'  fhaicle  a  stigh  sa'  choille, 
air  eagal  nan  cluinneadh  an  tuathanach  an  urchair  gum 
feudadh  e  teachd  air  a  thòir.  Bheothaich  e  teine  agus 
ròist  e  'n  t-eun ;  's  an  dèigh  a  shàth  itheadh,  chodiil  e 
gu  tròm  gu  maduinn.  Dh'  èirich  e,  agus  gun  tuillidh 
sgiorraidh  ràinig  e  dhachaidh. 

Mu  thimchioll  da  mhìos  an  dèigh  so,  bha  gnothaichean 
aig  an  tuathanach  a  thug  air  dol  fad'  air  astar  o  'thigh 
fèin ;  agus  an  uair  a  bha  e  air  a  thurus  dhachaidh,  chaidh 
e  air  seachran  ann  an  coille.  Bha  'n  t-Innseanach  a  mach 
a'  sealg,  agus  thachair  e  air  a  thaobh  tuiteamais,  agus 
dh'  aithnich  e  gu  grad  am  fear  a  bhuin  co  mi-chneasta 
ris.  Thàinig  e  'na  aire  gu  h-obann  dioghaltas  a  dheanamh 
air;  ach  ghrad-smuainich  e  gum  bu  neo-fhiachail  an 
cothrom  a  ghabhail  air  duine  nach  robh  fo  armaibh. 
Cha  d'  aithnich  an  tuathanach  e;  agus  dh'  asluich  e  gum 

biodh  e  co  math  's  a  sheòladh  air  a  shlighe.  Thubhairt 
an  t-Innseanach  gu  ciùin  ris,  gum  bu  chunnartach  dha 
oidheirp  a  thoirt  air  a  thurus  an  oidhche  sin;  ach  nan 
rachadh  e  leis-san  chum  a  thighe,  agus  fuireach  an  nochd, 
gum  b'  e  a  bheatha  gus  an  ni  a  b'  fhèarr  a  bha  'na 
bhothan  bochd-san.  Dh'  aontaich  an  tuathanach  gabhail 
ris  a'  chuireadh,  air  dhà  bhi  feumail  air  gabhail  mu 
thàmh,  a  thaobh  sgìos  agus  acrais.  Chaidh  e  leis  an 
Innseanach  a  dh'  ionnsuidh  a  thighe,  agus  bhuin  e  ris  le 
sàr-bhiatachd. 

Air  a'  mhaduinn  am  màireach,  thairg  e  co-leasachadh 
dha  airson  a  dhragha ;  ach  cha  ghabhadh  an  t-Innseanach 
ni  air  bith  'na  èiric,  ag  radh,  gu'n  robh  toileachadh  gu 
leòir  aige,  a  chionn  gu'n  tug  e  aoidheachd  do  dhuine  a 
dh'  fheudadh  le  bhi  as  eugmhais,  bhi  air  a  chall  sa'  choille. 
Agus  an  àite  luach-saothaireach  a  ghabhail  uaithe,  thairg 
e  dha  dol  leis  uidhe  àraidh  air  a  thurus. 

An  dèigh  dol  greis  air  an  aghaidh,  thàinig  iad  gu 
mullach  àrd,  'an  sealladh  tighe  an  tuathanaich.  Sheas 
an  t-Innseanach  gu  grad,  agus  thubhairt  e  r'a  cho-fhear 
turuis,  "Am  bheil  thu  'ga  m'  aithneachadh  ?  Mu  thuair- 
eam  dà  mhìos  roimhe  so,  thàinig  mi  air  èiginn  a  chum 
do  thighe  gu  fann  sgìth."  Ghrad-aithnich  an  tuathanach 
e,  mhothaich  e  agartas-coguis,  agus  bha  e  dol  a  ghabhail 
a  leisgeil  airson  mar  rinn  e ;  ach  chuir  an  t-Innseanach 
'na  thosd  e,  agus  thubhairt  e  ris,  "  Dh'  iarr  mi  ort  greim 
arain ;  dhiùlt  thu  mi.  Dh'  innis  mi  dhuit  gu'n  robh  mi 
dlùth  air  a'  bhàs;  thug  thu  do  ghnàth  an  diùltadh 
dhomh.  Dh'  iarr  mi  'n  sin  ort  e  ann  an  ainm  do  Dhè; 
ghlac  thu  do  ghunna.  B'  oillteil  do  ghnùis.  Dh'  amhairc 
mi  oirre :  dh'  fhàg  mi  do  thigh.  Thionndaidh  mi  o  d' 
dhorus,  ag  ràdh,  Feuch  so  far  am  bheil  an  duine  geal  a 
chòmhnuidh,  nàmhuid  a'  choigrich !  Am  bheil  a  nis 
eagal  ort  gu'n  tog  mi  mo  làmh  a'  t'  aghaidh?  Cha  ruig 
thu  leas;  na  biodh  eagal  ort;  sud  agad  do  thigh ;  rach 
dhachaidh,  agus  bi  subhach  maille  ri  d'  mhnaoi  agus  ri 
d'  chloinn;  ach  cuimhnich  nach  cuir  thu  'm  feasd  an 
t-acrach  air  falbh  o  d'  dhorus ;  oir  cha  'n  f hios  duit  ciod 
a  thàrlas  duit  fèin." 

MU  BHAS  MATHAR. 

Is  muladach  do  mhuinntir  òg,  os  ceann  aon  ni  eile,  bàs 
màthar ;  bàs  na  bana-charaid  sin  a's  dlùithe,  a's  dìlse  a 
bh'  aca  air  thalamh,  ris  am  bu  chleachdadh  dhoibh 
amharc  suas  leis  an  urram  a  b'  àirde,  d'  am  b'  àbhaist 
doibh  an  iomaguin  innseadh,  an  cridheachan  fhosgladh, 
agus  air  'n  do  chàirich  iad  an  làn-earbsa  gun  eagal  gun 
sgàth.  Cha  'n  'eil  deuchainn  eile  is  urrainn  teachd  an 
rathad  muinntir  òig  do  'n  dù  barrachd  bròin  a  dhùsgadh 
na  bàs  màthar  chaoimh.  Tha  so  soilleir  ma  bheir  sinn 
fainear  nach  'eil  gràdh  san  t-saoghal  a  dh'  fheudar  a 
choimeas  ri  gràdh  màthar  d'  a  sliochd.  Feudaidh  foill 
a  bhi  anns  gach  càirdeas  eile,  ach  foill  cha  robh  's  cha 
bhi  sa'  chàirdeas  so.  Feudaidh  gràdh  muinntir  eile  bhi 
blàth,  ach  cha  'n  fheudar  a  choimeas  ri  blàthas  a'  ghràidh 
sin  a  tha  ann  an  uchd  na  màthar.  Is  suarach  leatha-se 
fois  agus  tàmh,  suain  na  h-oidhche,  agus  saothair  an  là 
air  sgàth  a  cloinne.  Ma  tha  iadsan  ceart,  tha  ise 
toilichte.  Nach  dù  do  'n  leanabh  a  bhi  brònach  le  bàs 
na  màthar  !  Bu  taitneach  leamsa,  a  deir  e,  's  e  'ga  caoidh, 
cainnt  a  caoimhneis  agus  uirghioll  a  gràdh ;  ach  's  fuar 
an  nochd  anns  an  ùir  an  cridhe  leis  am  b'  ionmhuinn 
mise ;  agus  na  gairdeinean  leis  an  tric  a  dh'  altrum  i  mi  le 
gràdh  :  tha  na  bilean  sin  as  am  minic  a  thàinig  còmhradh 
a'  chaoimhneis,  agus  comhairle  na  ceille,  a  nis  'nan  tosd 
'ann  an  suain  a'  bhàis. 

Ann  am  bàs  màthar  tha  clann  a'  call  a'  chùraim 
fhaicillich  nach  mothaich  iad  am  feasd  tuillidh.  Cha  'n 
'eil  e  comasach  an  imcheist  a  tha  màthair  a'  fulang  airson 
a  cloinne  a  thuigsinn,  ach  leò-san  a  dh'  fhiosraich  e.  Am 
bheil,  gu  dearbh,  aon  aobhar  imcheist  eile  aig  màthair 
ach  a  teaghlach ;  agus  cha  'n  iomaguin  thulgach  a  bhios 
aice,  ach  a  là  'sa  dh'  oidhche  fhad  's  is  beò  i,  agus  gu  tric 
ann  an  glaic  a'  bhàis,  anns  an  osna  leis  am  bheil  an  deò 
a'  fàgail  a'  chuirp,  tha  'h-ùrnuigh  dheireannach  a'  dol 
suas  as  an  leth.  'Nuair  dh'  fhalbhas  ise  an  ìoghnadh 
iadsan  a  bhi  fo  bhròn !  Cò  ris  a  nis  a  chuireas  iad  an 
comhairle  ann  an  là  na  h-airc ;  agus  cò  bheir  dhoibh 
misneach  ann  an  àm  am  broin?  Dh' fhalbh  ise  a  rinn 
faire  orm  mar  aingeal  frithealaidh ;  dh'  fhalbh  i  air  an 

t-slighe  as  nach  pill  i.  'S  nàdurra  dhoibh,  uime  sin,  gu'n 
ionndrain  iad  a  bàigh.  'An  àm  tinneis,  cò  bha  co  fur- 
achair?  An  robh  làmh  eile  ann  a  laimhsicheadh  a' 
chreuchd  gun  a  leòn,  mar  dheanadh  ise?  Cò  a  cheart- 
aicheas  a'  chluasag  air  adhart  leabaidh  na  h-euslainte 
mar  dheanadh  ise  ?  Kiamh  cha  d'  thug  i  suas  a  dùil :  ged 
a  bha  'sùil  a'  sileadh,  cha  chualas  a  gearan.  Ged  a 
thigeadh  a'  chlann  gu  bochduinn  cha  'n  fhaicte  caochladh 
air  a  gnuis.  Roinneadh  i  riu  an  greim  mu  deireadh  :  ge 
nach  biodh  aice  ach  làn  an  dùirn  do  mhin,  bu  leòsan  e 
fhad  's  a  mhaireadh  e.  Ged  a  bheireadh  teanga  a'  mhì- 
ruin  beum  dhoibh,  cha  'n  èisdeadh  i  ri  tuaileas,  agus  cha 
chreideadh  i  droch  sgeul. 

Ann  am  bàs  màthar  tha  muinntir  òg  a'  call  na  comh- 
airle  a's  prìseala.  Tha  clann  òg  aineolach  mu'n  t-saoghal, 
agus  mu  chuilbheairtibh  an  t-sluaigh :  tha  iad  gach  àm 
ann  an  cunnart  a  bhi  air  am  mealladh  le  baoth-chàirdeas 
mi-dhìleas ;  ach  cealg  cha'n  'eil  ann  an  comhairle  màthar. 
Cha  ruigear  a  leas  ni  sam  bith  a  chleith  uaipe ;  agus 
bheir  i  a  comhairle  ann  an  caoimhneas  cainnte  le  caomh- 
alachd  agus  bàigh.  Nach  d'  fhiosraich  cuid  agaibh  so 
ann  an  làithibh  'ur  n-òige ;  agus  nach  brònach  ri  smuain- 
eachadh,  nach  'eil  a  gliocas  ni  's  faide  agaibh?  Cò  a  stiùr 
sibh  gu  cathair  nan  gràs  'nur  leanabas?  Cò  a  theagaisg 
dhiubh  an  giùn  a  lùbadh,  's  a  chuir  briathran  freagarrach 
'nur  beul?  Cò  labhair  ribh  mu  ghràdh  'ur  n-Athar 
nèamhaidh,  a  dh'  innis  duibh  mu  Chriosd,  agus  a  dh'  aom 
sibh  gu  cobhair  agus  stiùradh  Spioraid  nan  gràs  asluch- 
adh?  A  chaoidh  cha  'n  fheòraich  i  dhibh  tuillidh,  An 
do  chuimhnich  sibh  an  diugh  air  Dia?  Cha  tog  i  leibh 
tuillidh  an  laoidh  :  cha  tèid  i  tuillidh  roimhibh  do  thigh 
Dhè  :  cha  suidh  sibh  tuillidh  leatha  a  dh'  èisdeachd  an 
fhocail.  Tha  'n  t-ait  am  b'  àbhaist  di  suidhe  aig  bòrd 
a  chomanaich, — am  Bìobull  as  am  bu  ghnàth  leatha  focal 
na  slàint'  a  leughadh, — an  leaba  as  an  do  chuir  i  suas  a 
choilion  ùrnuigh  air  mo  shon,  air  an  do  ghabh  mi  a  cead 
deireannach,  nach  dì-chuimhnich  mi  a  chaoidh ;  tha  so 
uile  a'  toirt  ann  am  chuimhne  na  chaill  mi :  gu'n  tugadh 
Dia  comas  domh  feum  iomchuidh  a  dheanamh  dheth. 

MU  CHO-FHURTACHD  AN  DEIGH  BAIS 
MATHAU. 

Tha  bàs  màthar,  da  rìreadh,  'na  aobhar-bròin ;  ach 
buidheachas  do  Dhia,  cha  'n  'eil  clann  air  am  fàgail  gu 
bròn  mar  mhuinntir  aig  nach  'eil  dòchas.  Tha  sòlas  a' 
sruthadh  o'n  fhiosrachadh  gur  h-ann  o  làimh  Dhè  fèin  a 
tha  'n  deeuchann  so  a'  teachd.  'S  e  so  a  thug  air  righ 
Daibhidh  a  ràdh  ann  an  là  a  bhròin,  "  Tha  mi  balbh, 
cha  'n  fhosgail  mi  mo  bheul;  oir  is  tusa  fèin,  a  Dhè,  a 
rinn  e."  Is  amaideach  faoin  an  ni  do  chreutairibh  gèarr- 
sheallach,  mar  a  ta  sinne,  a  bhi  ri  monmhur  fo  bhuint- 
inneas  freasdail  an  Ti  naoimh  sin  a  tha  glic  'na  chomh- 
airle,  agus  giòrmhor  ann  an  neart.  'S  ann  ris  fèin  a  tha 
sinn  an  earbsadh  airson  gach  sochair  agus  sòlas  a  th' 
againn.  Nach  mì-chiatach  a  thig  e  gearan  a  dheanamh, 
agus  diùltadh  strìochdadh  'nuair  is  deònach  leis-san  aon 
bheannachd  a  bhuilich  e  fèin  òirnn,  a  ghairm  air  falbh. 
O !  b'  fhèarr  gu'n  robh  e  againn  mar  chainnt,  'S  tu  fèin 
a  rinn  so,  O  mo  Dhia,  gu  ma  beannaichte  t'  ainm ! 

Thigeadh  dhuinn  a  chuimhneachadh,  nach  bith  fearg- 
ach  gun  iochd  a  tha  toirt  gach  atharrachadh  do  'n  ghnè 
so  mu'n  cuairt ;  ach  esan,  Athair  caomh  nan  uile  thròcair, 
aig  am  bheil  an  gràdh  a's  àirde  d'a  mhòr-theaghlach.  'S 
e  Dia  a  thug  mu'n  cuairt  an  ni  a  dh'  fhàg  mise  co  cianail ; 
's  e  fèin  a  dh'  àithn  an  t-àm  agus  an  dòigh  bu  fhreagar- 
aiche.  Ann  an  giiocas  neo-mhearachdach,  ann  am 
maitheas  neo-chrìochnach,  bha  e  uile  air  a  shocrachadh ; 
agus  uair  no  uaireigin,  san  t-saoghal  so  no  san  t-saoghal 
ri  teachd,  tuigidh  sinn  gur  h-ann  mar  so  a  bha.  Tog, 
uime  sin,  do  mhisneach,  thusa  tha  fo  bhròn :  bi  taingeil 
gu'n  robh  ise  'dh'  fhalbh  air  a  caomhnadh  co  fada ;  abair 
ann  an  creidimh  strìochdta  mar  thubhairt  Iob,  "  'Se  Dia 
thug  dhomh,  'se  fèin  a  thug  uam ;  gu  ma  beannaichte 
gu'n  robh  ainm  an  Tighearna." 

Nach  culaidh-shòlais  dhuit  a  thoirt  fainear  nach  robh 
aon  sachair  a  thàinig  riamh  a'  d'  ionnsuidh  o  d'  mhàthair 
a  dh'  fhalbh,  nach  'eil  r'a  fhaotainn  o  Dhia,  anns  an 
tomhas  a's  àirde  agus  a's  iomlaine.  Bu  mhòr  gràdh  do 
mhàthar  do  d'  thaobh  ;  ach  an  coimeas  e  ri  gràdh  Dhè  a 
tha  dol  thar  gach  uile  eòlas?    Ann  an  oidhche  'bhròin 

tog  do  ghuth,  agus  seinn  moladh  agus  cliù  na  tròcair  sin 
a  mhaireas  gu  bràth,  agus  a'  ghràidh  chaoimhneil  sin  a's 
fèarr  na  beatha.  B'  i  so  laoidh-bhàis  do  mhàthar,  agus 
am  bi  i  air  a  dì-chuimhneachadh  leatsa  ann  an  là  do 
bhochduinn  ? 

An  robh  bàigh  aig  do  mhàthair  do  d'  thaobh,  agus 
an  do  ghabh  i  cùram  dhìot  ?  tilg  gach  cùram  air  Dia,  oir 
cha  dìobair  esan  thu,  's  cha  trèig.  Eadhon  a  nis  fèin, 
'nuair  a  tha  thu  'n  impis  fàilneachadh  tha  esan  a'  togail 
suas  air  do  shon  càirdean,  agus  tha  sòlais  aige  air  an 
tasgaidh  fa  d'  chomhair  'na  àm  math  fèin.  Aon  osna 
cha  'n  èirich  o  t'  uchd  gun  fhios  da :  dean  do  ghearan  ris, 
gheibh  thu  cobhair  agus  sòlas. 

G-heibh  thu  co-fhurtachd  ann  am  bàs  màthar  le  bhi 
'coimhlionadh,  mar  bheir  Dia  cothrom  dhuit,  gach  deagh 
rùn  a  bha  'na  cridhe.  Smuainich  leat  fèin  ciod  an  ni  a 
bheireadh  am  barrachd  sòlais  d'  ise  nam  biodh  i  'làthair ; 
oidheirpich  sin  a  dheanamh,  àgus  gheibh  thu  toileachas- 
inntinn  mòr  ann  an  là  a'  bhròin.  Am  bheil  bràithrean 
no  peathraichean  òga  maoth  agad ;  ciod,  air  leat,  mar  bu 
mhath  le  d'  mhàthair  gu'n  gnàthaicheadh  tu  iad?  Oidh- 
eirpich  so  a  deanamh ;  's  ged  a  robh  an  rathad  duilich, 
cha  bhi  do  shaothair  gun  duais.  An  robh  iomaguin 
oirre-se  mu  'muirichinn  'an  àm  dealachaidh  riu?  As 
uchd  na  rinn  ise  riamh  air  do  shonsa,  bi  thusa  mar  is 
urradh  dhuit  an  àite  pàranta  dhoibhsan.  An  robh 
sonas  an  anama,  os  ceann  gach  ni  eile,  a'  dùsgadh  suas 
cùram  'na  cridhe?  saoithrich  thusa,  agus  cleachd  gach 
cHchioll,  chum  gum  bi  ìomhaigh  Chriosd  air  a  chruth- 
achadh  annta.  Mar  so,  cha  'n  'eil  uair  a  smuainicheas 
tu  oirre-se  a  dh'  fhalbh,  nach  faigh  thu  sòlas ;  cha  'n  'eil 
uair  a  shuidheas  tu  air  an  fhòid  ghuirm  a  tha  thairis 
oirre,  nach  mothaich  thu  subhachas  inntinn  :  's  an  uair 
a  choinnicheas  sibh  air  nèamh,  cuiridh  i  fàilte  ort  le 
deòthas  co  àrd  's  nach  'eil  e  nis  comasach  do  d'  chridhe  a 
thuigsinn. 

Am  bheil  thu  fo  bhròn  airson  bàs  màthar  chaoimh, 
's  am  bu  mhiann  leat  co-fhurtachd  fhaotainn?  Bi  thusa 
mar  bha  ise,  cuimhneachail  air  Dia,  gràdhach  mu  d' 
Shlànuighear,  agus  do  ghnàth  a'  leagail  do  thaic  air  an 
Spiorad.  Cha  'n  'eil  aon  sòlas  a's  àirde  na  bhi  stri  gu 
ruigheachd  air  na  gràsaibh  agus  air  na  beusaibh  airson 

an  robh  na  daoine  math  o'n  d'  thàinig  sinn  co  ainmeil. 
Am  bi  sinne  'nar  cealgairibh,  agus  iadsan,  's  math  a  dh/ 
fheuidte,  a'  toirt  fainear  ar  giùlain?  Nar  leigeadh  Dia 
gu'n  tugamaid  tàmailt  air  cuimhne  no  deagh  ainm  nam 
pàranta  matha  o'n  d'  thàinig  sinn.  Nach  brosnaich  e 
sinn  gu  bhi  faicilleach,  ann  an  dòchas  àrd  gu  bheil  an 
t-àm  a'  teachd  anns  an  abair  iadsan,  's  iad  'gar  tiomnadh 
suas  do  Dhia,  Feuch,  a  Thighearna,  an  so  tha  mise  agus 
na  leanabain  a  thug  thu  dhomh. 

Anns  an  àite  mu  dheireadh,  tha  co-fhurtachd  againn 
fo  bhàs  màthar  o  chreidsinn  gu  bheil  ise  sona,  gu'n 
coinnich  sin  faidheòidh  ann  an  dùthaich  àghmhoir 
bheannaichte,  far  nach  bi  dealachadh  ni  's  mò  ;  far  nach 
bi  airsneul,  no  caoidh,  no  bàs  tuillidh. 

Dh'  fhàg  spiorad  do  mhàthar  a'  cholann,  ach  c'àit  an 
deachaidh  e?  Fosgail  Soisgeul  Chriosd  agus  chì  thu  gu 
bheil  spioraid  nam  fìrean  maille  ri  Dia ;  agus  am  feadh 
a  tha  thusa  ri  bròn,  gu  bheil  iadsan  a'  sealbhachadh 
sòlais  bhuan  mhaireannach.  Dh'  ise  dh'  fhalbh,  tha  gach 
cùram  agus  othail  shaoghalta  am  feasd  seachad.  Tha  i 
maille  ri  Criosd  far  an  deachaidh  e  dh'  uidheamachadh 
àite-còmhnuidh  d'  a  luchd-leanmhuinn.  Chuala  tu  i  'g 
ràdh  riut  gu'n  robh  fiuthair  aice  do  choinneachadh  air 
nèamh  ;  agus  chuir  i  mar  fhiachaibh  ort,  a  bhi  dìleas  gu 
bàs :  èiridh  a'  cholann  sin  a  chunnaic  thus'  air  a  càramh 
fo  'n  fhòid,  san  ùir  far  am  bu  mhiann  leatsa  an  dèigli 
bàis  codal,  fathast,  neo-thruaillidh  agus  neo-bhàsmhor. 
Buailidh  an  cridhe  sin  a  bu  bhlàithe,  ni  's  blàithe  na  rinn 
e  riamh ;  agus  fosgiaidh  na  sùilean  sin  a  bha  làn  do 
chaoimhneas,  an  dèigh  so,  ni  's  carthannaiche  na  bha 
iad  riamh.  Paisgidh  na  gàirdeana  sin  a  ghiùlain  thu  a' 
t'  òige  le  bàigh,  thu  fathast  'nan  glacaibh ;  agus  canaidh 
na  bliean  sin  le  fàilt'  an  àigh — Gu'n  robh  Dia  gràsmhor 
dhuit,  O  !  mo  mhac  ! 


MU  NA  H-AINGLIBH  NAOMHA. 

Tha  na  h-aingil  naomha  air  an  leigeil  ris  duinn  ann  am 
focal  Dè  mar  bhithean  àrda  a  tha  àluinn,  glic,  cumh- 
achdach,  math,  agus  sona  os  ceann  aon  ni  is  urrainn 

'duinne  a  thuigsinn  no  a  smuaineachadh.  'Se  seadh  an 
fhocail  so  Aingeal,  teachdaire.  Tha  iad  air  an  ainm- 
eachadh  'nan  àrd-chaithrichean,  tighearnais,  uachdaran- 
achd,  agus  cumhachd :  tha  iad,  mar  an  ceudna,  air  an 
ainmeachadh  Cherubims  anns  am  bheil  lànachd  eòlais, 
agus  Seraphims,  no  bithean  lasrach  ;  ainmean  a  tha  leigeil 
ris  duinn  gu  soilleir  an  inbh  àrd  anns  am  bheil  iad  air  an 
càramh  le  Dia.  Tha  iad  air  uairibh  air  an  ainmeachadh 
Reulta  na  maidne,  a'  leigeil  ris  duinn  àilleachd  agus  maise 
nam  bith  naomha  so,  teachdairean  Chriosd,  àrd  G-hrian 
na  fìreantachd.  Tha  na  bithean  cruthaichte  eile  fòdhpa 
ann  an  urram,  's  'nan  ìochdarain  doibh  ann  an  inbh.  Tha 
so  soilleir  ma  bheir  sinn  fainear  an  t-ionad  anns  am 
bheil  iadsan  a'  gabhail  an  naomh-chòmhnuidh.  "  Is 
mise  G-abriel,"  deir  an  t-aingeal  a  thàinig  a  dh'  ionnsuidh 
Shecharias  san  teampull,  "  Is  mise,"  deir  esan,  "  a  sheasas 
'an  làthair  Dhè  " ;  agus  tha  'n  diadhair  Eoin  ag  ràdh, 
"  Ann  am  meadhon  na  righ-chathrach,  agus  mu'n  cuairt 
do'n  righ-chathair,  sheas  na  h-aingil,  agus  cha  do  sguir 
iad  a  là  no  dh'  oidhche  ag  ràdh,  Naomh,  naomh,  naomh, 
an  Tighearna  Dia  uile-chumhachdach,  a  bhà,  a  tà,  agus  a 
bhitheas  " ;  agus  ann  an  àit  eile,  "  Sheas  na  h-aingil  uile 
timchioll  na  righ-chathrach,  agus  rinn  iad  aoradh  do 
Dhia."  Tha  'n  ni  ceudna  air  a  leigeil  ris  duinn  ann  an 
iomad  àite  do  na  Scriobtuiribh  naomh  mu  thimchioll  nan 
aingeal,  gu  bheil  iad  a'  seasamh  ann  an  làthair  Dhè,  a' 
cuairteachadh  a  chathair-rìoghail,  agus  do  ghnàth  ag 
aoradh  aig  a  chosaibh.  'S  furasda  thuigsinn  uaithe  so 
gur  h-àrd  agus  urramach  an  inbh  anns  am  bheil  iad  air 
an  càramh,  agus  gur  h-ann  doibhsan  a  bhuineas  an 
t-urram  a's  àirde  am  measg  nan  uile  bhithibh  cruthaichte. 
Tha  'n  fhìrinn  cheudna  soilleir  o  dheàlradh  glòir  nan 
aingeal  sin  a  chunnacas  air  uairibh  san  t-saoghal  so.  An 
uair  a  thàinig  an  t-aingeal  a  thogail  air  falbh  na  lice  a 
bha  air  uaigh  Chriosd,  "  Bha  'ghnùis  mar  dhealanach, 
agus  'eudach  geal  mar  shneachda." — "  Chunnaic  mi,"  a 
deir  an  diadhair  Eoin,  "  aingeal  cumhachdach  eile  a' 
teachd  a  nuas  o  nèamh  air  a  sgeadachadh  le  neul,  agus 
bogha-frois  air  a  cheann,  agus  'aghaidh  mar  a'  ghrian." 
B'  i  so  a'  ghlòir  agus  a'  mhaise  a  chòmhdaich  na  bithean 
àrda  so,  air  dhoibh  a  bhi  mach  air  teachdaireachd  Dhè,  a' 
cur  an  cèill  a  thoile. 

Tha  na  buaidhean  a's  àirde  's  urradh  creutairean 
•cruthaichte  a  chleachdadh  air  am  buileachadh  air  na 
h-ainglibh.  Oir,  anns  a'  cheud  àite,  tha  cumhachd  iong- 
antach  aca ;  tha  iad  air  an  ainmeachadh  "  cumhachda  " 
nèimh,  mar  tha  'n  Salmadair  ag  ràdh,  "  aingle  treun  'an 
neart."  Is  ioma  soilleireachd  a  th'  againn  air  cumhachd 
nan  aingeal  anns  na  leabhraichibh  naomh.  Thug  aingeal 
sgrios  ann  an  trì  làithibh  air  deich  mìle  's  tri  fichead  do 
mhuinntir  Iudah  agus  Israeil,  airson  peacaidh  Dhaibhidh 
ann  an  àireamh  an  t-sluaigh.  Thug  aingeal  sgTÌos  air 
armailt  mhòr  Shenacherib  ann  an  aon  oidhche.  Tha 
aingeal  air  a  nochdadh  dhuinn  ann  an  leabhar  taisbein 
Eoin,  a'  glacadh  ceithir  ghaothan  an  athair  'na  dhoarn- 
aibh,  agus  a'  toirt  a  mach  breitheanais  an  Tighearna  ann 
an  aghaidh  saoghail  aingidh.  Anns  an  leabhar  cheudna 
tha  ioma  soilleireachd  againn  air  cumhachd  nan  aingeal, 
mar  chì  iadsan  leis  an  àill  a  rannsachadh. 

Tha  na  h-aingil  naomha  siùbhlach,  ealamh,  ullamh, 
ann  an  tomhas  a  tha  do-thuigsinn  dhuinne. 

"  'Se  fèin  a  rinn  na  h-aingil  fòs, 
'Nan  spioraid  làidir  thrèun' ; 
'Se  rinn  nan  teine  lasarach, 
A  theachdairean  gu  lèir." 

Tha  'n  luathas  air  a  choimeas  ri  luathas  na  gaoithe  ag 
•  oibreachadh  le  cumhachd  teine  lasarach.  Tha  eachdraidh 
againn  ann  an  leabhar  Dhanieil  ix.  caib.,  far  am  bheil  e 
air  'innseadh  dhuinn  gu'n  do  chuir  Daniel  'aghaidh  ris  an 
Tighearna  Dia,  'ga  iarraidh  le  trasgadh,  a'  deanamh 
ùrnuigh  agus  aidmheil ;  agus  am  f eadh  's  a  bha  e  'labhairt, 
tha  sinn  a'  leughadh  gu'n  d'  thàinig  an  t-aingeal  Gabriel 
a  nuas  mu  àm  na  h-ìobairt-fheasgair,  a  thoirt  giiocais  agus 
tuigse  dha,  eadhon  o  nèamh,  am  feadh  'sa  bha  e  ri 
ùrnuigh ;  luathas  a  tha  fada  os  ceann  aon  ni  is  comasach 
dhuinne  a  thuigsinn. 

Tha  òige  shìorruidh  nach  searg  's  nach  fàilnich  mar 
bhuaidh  àrd  aig  na  h-ainglibh.  Bha  na  h-aingil  a 
chunnaic  Muire  aig  uaigh  Chriosd,  ged  bha  iad  san  àm 
sin  ceithir  mìle  bliadhna  dh'  aois,  mar  dhaoinibh  òga  air 
nach  d'  thàinig  atharrachadh  no  caòchladh  crutha.  Bha 
•orra  blàth  àluinn  a  bha  ùrar,  òg,  agus  a  mhaireadh  mar 

sin  gu  bràth.  Riamh  cha  d'  fhiosraich  iad  uireasbhuidh 
no  dìth.  Cha  do  dhochainneadh  riamh  iad  le  tinneas,. 
cha  mhò  a  dh'  fhairich  iad  dòlas.  Air  goirteas  tha  iad 
aineolach,  agus  tha  aoibhneas  agus  sìth  a'  gabhail  tàmh 
'nan  uchd. 

Tha  eòlas  àrd  aig  na  h-ainglibh  naomha.  Thugadh 
ceudfàithean  inntinn  doibh  freagarach  do  mhic  Dhè,  a 
chruthaicheadh  gu  seasamh  mu  thimchioll  a  chathrach- 
rìoghail,  agus  an  t-àite  's  àirde  a  lìonadh  'na  rìoghachd 
shìorruidh.  Bha  iadsan  do  ghnàth  a  chòmhnuidh  san 
t-saoghal  sin  far  am  bheil  firinn  gun  truailleadh  a'  riagh- 
ladh,  far  am  bheil  eòlas  neo-mhearachdach  aig  gach  aon, 
anns  am  bheil  gach  dìomhaireachd  air  a  dheanamh  soilleir, 
agus  uile  bhuintinneas  Dhè,  ann  an  lìonmhoireachd  'oibre, 
air  feadh  farsuingeachd  an  domhain  mhòir  gu  h-uile  air  a 
thuigsinn.  San  àite  bheannaichte  sin  tha  na  h-aingil  a 
nis  a  chòmhnuidh  os  ceann  sèa  mìle  bliadhna,  a  là  's  a 
dh'  oidhche  a'  breithneachadh  air  oibribh  glòrmhor  Dhè. 
Fadal  no  sgios  cha  'n  aithne  dhoibh ;  oir  cha  'n  f  hàilnich 
neart  agus  càil  an  inntinn  :  tha  iad  a'  sìor-mheudachadh 
ann  an  eòlas,  a'  dol  air  an  aghaidh  o  linn  gu  linn.  Tha 
uil'  oibre  an  Dè  mhòir  a'  fosgladh  a  mach  ni  's  farsuinge 
rompa,  air  chor  's  gur  soirbh  dhuinn  a  thuigsinn  gu  bheil 
eòlas  àrd  mar  bhuaidh  aig  na  h-ainglibh  naomha. 

Cha  lugha  'n  tomhas  anns  am  bheil  naomhachd  aca. 
Cha  ruigear  a  leas  so  a  dhearbhadh.  Tha  'n  iolach  ait  a 
thog  iad  'nuair  a  chruthaicheadh  an  saoghal, — an  laoidh 
bhinn  a  sheinn  iad  'nuair  a  rugadh  an  Slànuighear, — an 
gàirdeachas  caomh  a  tha  'nam  measg  co  luath  's  a  ni 
peacach  aithreachas  ;  tha  so  uile  a'  soilleireachadh  dhuinn 
naomhachd  agus  àilleachd  anama  nan  aingeal.  Tha  iad 
air  an  ainmeachadh  bithean  lasarach,  a'  leigeil  ris  duinn 
a'  ghràidh  shìorruidh  a  th'  air  'fhadadh  'nan  uchd,  nach 
mùch  's  nach  tèid  as,  ach  a  tha  'sìor  ghabhail  le  lasair 
dhealrach  an  taobh  a  stigh  dhiubh.  So  an  gràdh  gun 
chaochladh  a  fhreagras  dhoibhsan  a  tha  'seasamh  'an 
làthair  Dhè,  a  tha  chòmhnuidh  maille  ris,  a'  sealbhachadh 
a  chàirdeis,  agus  a'  cur  an  cèill  dreuchdan  glòrmhor  a 
rìoghachd.  'S  ann  doibh  fèin  a  thig  an  t-òran  binn  sin 
a  sheinn,  "  'S  naomh  thusa,  O  !  Thighearna  's  a  Dhè ;  tha 
nèamh  agus  talamh  làn  do  d'  ghlòir,  O  Thighearna  nam 
feart !  " 

Mu  thimchioll  gnàthachadh  nan  aingeal,  agus  an  obair 
anns  am  bheil  iad  a'  saoithreachadh,  feudar  a  ràdh,  gu 
bheil  iad  a'  seasamh  'an  làthair  Dhè,  a'  toirt  glòir  d'a 
ainm,  's  ag  aoradh  dha.  'Nuair  a  leag  e  stèigh  an 
domhain,  bha  na  reulta  maidne  so,  ann  an  toiseach  am 
bith,  maille  ris ;  agus  an  uair  a  bha  'n  obair  crìochnaichte, 
sheinn  iad  le  chèile,  agus  rinn  iad  gàirdeachas  mòr.  Bha 
iad  san  làthair  'nuair  a  thugadh  seachad  an  lagh  air 
Sinai ;  lean  iad  Criosd  a  dh'  ionnsuidh  an  t-saoghail  so : 
bha  iad  leis  ann  an  ioma  cruaidh-chàs ;  dh'  èirich  iad 
maille  ris  'nuair  a  thug  e  buaidh  air  a'  bhàs,  agus  a  chaidh 
e  suas  do  nèamh,  a'  toirt  bruid  'am  braighdeanas ;  agus 
"an  deireadh  an  t-saoghail,  'nuair  thig  e  thoirt  breth  air 
beothaibh  agus  air  marbhaibh,  cuiridh  e  aingil  a  mach 
roimhe,  a  dhùsgadh  nam  marbh  o'n  leapaichibh-tàimh ; 
agus  dealaichidh  iad  na  h-ionracain  o  na  h-aingidh,  ceart 
mar  thearbas  buachaille  na  caoraich  o  na  gabhraibh.  Tha 
Dia  'gan  gnàthachadh  ann  an  oibribh  a  fhreasdal  san 
t-saoghal  so,  a  nuas  o'n  là  sin  san  d'  fhàg  ar  ceud  sinnsir 
gàradh  Edein.  Gu  h-àraidh  tha  iad  a'  freasdal  do 
mhuinntir  dhìleas  Dhè.  Tha  iad,  mar  tha  Pòl  ag  ràdh, 
'nan  spioradaibh  frithealaidh,  air  an  cur  a  mach  a  fhrith- 
ealadh  do  oighreachaibh  a'  gheallaidh ;  a'  dìreadh  's  a' 
tèarnadh  o  nèamh  gu  talamh,  's  o  thalamh  gu  nèamh, 
mar  chunnacas  le  Iacob  iad  a'  coimhlionadh  an  dleasnais 
mhòir. 

Agus  a  nis,  nach  sòlasach  a  bhi  smuaineachadh  air  na 
h-ainglibh  naomha  :  tha  gach  ni  tha  air  a  leigeil  ris  duinn 
umpa,  taitneach,  ma  'se  amhàin  na  h-ainmean  a  bhuineas 
doibh;  tha  so  fèin  a'  dùsgadh  smuaintean  àrda.  'S  iad 
so  na  spiorada  àluinn  sin  a  dh'  èirich  gu  bith  fo  chumh 
achd  Grèin  na  fìreantachd  ann  an  òs:-mhaduinn  an  latha 
shìorruidh,  a  dh'  èirich,  a  dh'  fhosgail  suas,  agus  a  thàinig 
fo  bhlàth  fo  na  gathaibh  neo-chruthaichte  aig  bruaich 
aibhne  na  beatha,  's  a  dh'  àraicheadh  suas  fo  dhrùchd  na 
neo-bhàsmhoireachd.  Is  spiorada  iad  a  tha  'siubhal  gun 
sgìos  le  cumhachd  nach  d'  fhiosraich  airsneul,  's  nach  iarr 
tàmh.  Tha  'n  còmhnuidh  ann  an  nèamh  nan  nèamh,,  an 
ceud  saoghal,  an  saoghal  a's  fèarr  a  chruthaichear  gu 
bràth,  ionad-còmhnuidh  an  Dè  bheò,  far  am  bheil  sìth 
agus  gràdh  agus  sòlas  buan  nach  caochail  air  feadh 

liimtean  na  bith-bhuantachd.  Is  iadsan,  ma  tà,  da 
rìreadh  maithean,  àrmuinn,  agus  flaithean  an  domhain. 

Ach  's  feumail  dhuinn  fheòraich  ciod  anns  am  bheil 
maise  nan  aingeal  a'  co-sheasamh?  Tha  'cheist  soirbli 
r'a  freagradh  ;  tha  'nan  naomhachd ;  'se  so  an  tobar  o  'm 
bheil  sruthan  an  àilleachd  agus  an  glòir  gu  h-uile  ag 
èiridhi  Tha  aingil  ann  nach  'eil  naomh,  a  bha  aon  uair 
co  àrd  dhealrach  riùsan  mu  'm  bheil  sinn  a'  làbhairt,  aig 
an  robh  na  h-aon  bhuaidhean  riùsan,  agus  aig  am  bheil 
fathast  mòran  d'  an  cumhachd  's  d'  an  eòlas;  ach  chaill 
iad  an  naomhachd ;  thuit  iad  o  so,  'nuair  a  dh'  èirich  iad 
ann  an  ceannairc  'an  aghaidh  Dhè.  Chinn  iad  suas  o'n  àm 
sin  'nan  deamhnaibh,  agus  's  e  ifrinn  is  àite  còmhnuidh 
dhoibh.  'S  e  'm  peacadh  a  dh'  fhàg  an  t-àite  sin  co  dubh 
dhorcha,  co  oillteil  agus  co  eagalach.  'S  e  'm  peacadh  a 
lìon  e  le  dòlas,  le  bròn,  agus  eu-dòchas.  'S  e  'm  peacadh 
a  chruthaich  ifrinn,  a  thog  balla  a'  phrìosain  dhòinich,  a 
chuir  na  croinn  air  na  dorsaibh  iaruinn,  a  sgaoil  neòil  an 
dorchadais  thairis  air,  a  dh'  fhadaidh  an  teine  nach 
mùch,  a  dhùisg  na  h-osnaidh  eagalach  's  an  tath-ghairm 
mhallaichte  a  tha  air  an  aithris  ann  an  ionadaibh  na 
dòruinn,  agus  air  nach  tèid  casg  gu  suthain  no  gu  sìorr- 
uidh.  'S  e  'm  peacadh  a  rinn  na  h-aingil  sin,  a  bha  aon 
uair  a'  cuairteachadh  cathair  Dhè  'nam  breugairibh,  'nan 
luchd-dìtidh,  'nan  naimhdibh,  'nan  luchd-sgrios  agus 
millidh.  Nach  iongantach,  nach  uamhasach  an  t-atharr- 
achadh.  Cia  sgreamhail,  eagalach  an  nì  a  thug  so  uile 
mu'n  cuairt ! 

Mothaicheamaid  cia  mòr  an  dealachadh  a  th'  eadar  na 
h-aingil  naomh  agus  clann  nan  daoinej  Cha  'n  'eil  e 
comasach  dhuinn  smuaineachadh  mar  bu  chòir  dhuinn 
orrasan  gun  bhi  air  ar  n-irioslachadh  'nar  barail  fèin. 
Aingil  agus  daoine  !  is  uamhasach  an  t-eadar-dhealachadh  ! 
ladsan  co  àrd,  co  beusach,  co  sona ;  clann  nan  daoine  co 
suarach,  co  peacach,  co  truaillidh  !  'S  math  a  thig  dhuinn 
a  bhi  iriosal ;  gabhamaid  nàire  g'ar  n-ionnsuidh  fèin  as 
leth  ar  cealgaireachd,  ar  n-an-diadhachd,  ar  n-uaill,  ar 
n-àrdan,  agus  ar  n-amaideachd !  Ged  is  ìosal  ar  n-inbh 
san  t-saoghal  so,  gidheadh  tha  sinn  uaibhreach,  fèin- 
spèiseil.  Ard  ged  a  tha  na  h-aingil  àrda,  cha'n  'eil  uabhar 
annta,  a  chionn  nach  'eil  iad  peacach ;  oir  is  ann  o  pheac- 
adh  a  tha  àrdan  agus  uaill.    Dlùth  mar  tha  na  h-aingi! 

air  caithir  Dhè,  cha  suarach  'nam  beachd  an  t-ionracan 
a's  ìsle  air  thalamh,  agus  cha  leasg  leo  frithealadh  dha. 
Bu  bhochd  Lasarus  truagh  :  rinn  daoine  dìmeas  air ;  ach 
co  luath  's  a  thilg  e  'n  deò,  theiring  na  h-aingil  a  dh' 
iomchar  'anama  do  thigh  agus  do  làthaireachd  a  Dhè. 

Agus  a  nis,  nach  bu  bheannaichte  'n  t-atharrachadh  a 
thigeadh  air  an  t-saoghal,  nan  cinneadh  daoine  cosmhuil 
ri  ainglibh ;  nan  ruigeadh  iad  air  an  spiorad,  's  nan 
leanadh  iad  an  giùlan  ?  Cha'n  'eil  eòlas  aig  na  h-ainglibh 
air  leisg,  air  ceilg,  air  foill,  eud,  farmad  no  mì-run ;  cha 
mheall  na  h-aingil,  cha  thruaill,  ;s  cha  bhrath  iad.  Cha 
chleachdadh  leòsan  an  aimsir  a  chaitheamh  ann  am  faoin- 
eachd  gun  stà,  no  ann  am  baoth-shùgradh  :  cha  dean  iad 
tarcuis  air  a  chèile  :  cha  'n  aithne  dhoibh  comhstri  no 
iorghuill,  agus  sannt  cha  d'  fhiosraich  iad  riamh.  O  ! 
nam  biodh  muinntir  an  t-saoghail  mar  so,  bhiodh  an 
talamh  'na  shamhladh  air  nèamh ;  oir  ciod  anns  am  bheil 
an  t-eadar-dhealachadh  a'  co-sheasamh,  ach  gu  bheil  fior 
naomhachd  san  dara  àite,  agus  peacadh  san  àit'  eile? 
Tha  na  h-aingil  naomha  ;  ach  tha  sinne  peacach  :  tha  'n 
t-ionad-còmhnuidh  acasan,  uime  sin,  sona,  subhach ;  agus 
an  t-ionad-còmhnuidh  againne  dubhach,  brònach. 

Cia  glòrmhor  cor  nam  fìrean !  air  chionn  là  a'  bhreith- 
eanais,  bithidh  iad,  deir  Criosd,  cosmhuil  ris  na 
h-ainglibh,  agus  dealraichidh  iad  mar  a'  ghrian  ann  an 
rìoghachd  an  Athar.  Cosmhuil  ris  na  spioradaibh  àillidh 
eile  sin,  bithidh  iad  'nam  mic  agus  'nan  rìghribh,  agus 
'nan  sagartaibh  do  Dhia,  a'  co'-riaghladh  maille  riu  gu 
suthainn  agus  gu  sìorruidh. 

Dùisg,  O  m'  anam !  gairm  air  do  Dhia,  agus  oidh- 
eirpich  ann  an  neart  an  Spiorad  do  làn-thaic  a  chàramh 
air  Criosd,  agus  ruigheachd  air  an  oighreachd  a  tha 
'feitheamh  air  na  naoimh  ann  an  rìoghachd  na  glòire, 
Amen. 


MU  MHORACHD  DHE. 

Cicd  e  Dia,  no  ciod  e  'ainm? 

Cha  tuig  na  h-aingil  's  àirde  'n  glòir. 

Tha  e  'na  sholus  deàlrach  glan, 

Far  nach  ruig  sùil  no  smuain  'na  chòir. 

Uaith  fèin  a  ta  a  Bhith  a'  sruth, 
Neo-chruthaichte  'na  uile  bhuai'bh ; 
Neo-chrìochnaichte  'na  nàdur  fèin, 
'S  fèin-dhiongmhalta  g'an  cumail  suas. 

Cha  robh  e  òg,  is  sean  cha  bhi, 
O  shìor  gu  sìor  gun  chaochladh  staid; 
Cha  tomhais  grian  no  gealach  'aois ; 
Oir  's  nithe  caochlach  iad  air  fad. 

'Nuair  thaisbeanas  e  'ghlòir  'na  ghràs, 
Bi'dh  là  neo-bhàsmhor  'teachd  o  'shuil; 
'S  grad  chuiridh  sluagh  nan  nèamha  àrd, 
Le  'n  sgiathaibh  sgàile  air  an  gnùis. 

'S  ma  thaisbeanas  e  'ghnùis  'an  gruaim, 
Grad  sgaoilidh  uamhunn  feadh  nan  speur : 
Roimh  'achmhasansa  teichidh  'n  cuan, 
'S  le  geilt-chrith  gluaisidh  'n  cruinne-cè. 

Ta  obair  nàduir  'searg  's  a'  fàs, 
O  chaochladh  tha  'd  gu  caochladh  ruith ; 
Ach  'uile  thionnsgans'  tha  'd  'nan  aon, 
Gun  trao'dh  no  lìonadh  air  a  Bhith. 

'Nuair  chuala  neo-ni  guth  a  bheòil, 
Ghrad  leum  'na  bith  a'  chruitheachd  mhòr, 
An  cruinne  so  le  'uile  làn, 
'S  na  nèamha  àrd  le  'n  uile  shlòigh. 

'N  sin  dhearc  air  'oibrichibh  gu  lèir, 
'S  gach  creutair  bheannaich  e  'nan  staid; 
'S  cha  d'  fheum  ath-leasachadh  air  ni 
Am  measg  a  ghnìomharaibh  air  fad. 

Air  clàr  a  dhearn'  tha  dol  mu'n  cuairt 
Gach  reull  a  ghluaiseas  anns  an  speur ; 
An  cruthach'  gu  lèir  tha  stigh  'na  ghlaic, 
'S  a'  deanamh  taic  d'  a  ghàirdean  treun. 

Co  chuairticheas  do  Bhith  a  Dhè1? 
An  doimhne  shluig  gach  reusan  suas ; 

'Nan  oidheirpibh  tha  aingil  's  daoin' 
Mar  shligibh  maoraich  'glacadh  'chuain. 

O  bhith-bhuantachd  tha  thus'  a'  d'  rìgh, 
'S  cha  'n  'eil  san  t-saoghal  ach  ni  o'n  dè ; 
O's  beag  an  eachdraidh  chualas  diot, 
'S  cha  mhòr  do  d'  ghnìomh  a  tha  fo  'n  ghrèin. 

Ged  thionndadh  'ghrian  gu  neo-ni  rìs, 
'S  gach  ni  f o  chuairt  a  soluis  mhòir ; 
'S  co  beag  bhiodh  t'  oibre  'g  iunndrain  uath' 
'S  an  cuan  ag  iùnndrain  sil'  a'  mheòir. 

An  cruthach'  cha  dean  le  'uile  ghlòir, 
Làn  fhoillseachadh  air  Dia  nam  feart, 
Cha  'n  'eil  's  na  h-oibribh  ud  gu  lèir, 
Ach  taisbean  eàrlais  air  a  neart. 

Le  'r  tuigse  thana  's  dìomhain  duinn 
Bhi  sgrùdadh  'chuain  a  ta  gun  chrìoch; 
An  litir  's  lugha  dh'  ainm  ar  Dè, 
Is  tuillidh  's  luchd  d'  ar  reuson  i. 

Oir  cha  'n  'eil  dadum  cosmhuil  riut, 
Am  measg  na  chruthaich  gu  lèir ; 
'S  am  measg  nan  daoine  cha  'n  'eil  cainnt 
A  labhras  t'  ainm  ach  t'  fhocahfèin. 


MU  THIMCHIOLL  A'  BHIOBUILL.^ 

Tha  am  focal  ''Bìobull''  a'  ciallachadh  "  leabhar  "  ;  do 
bhrìgh  gur  e  an  t-aon  leabhar  e  a's  airidh  bhi  air  a 
leughadh  gu  dùrachdach,  agus  air  a  chreidsinn  gu  h-iomlan 
leis  gach  neach  aig  am  bheil  cùram  d'a  anam  neo-bhàs- 
mhor.  Tha  e  da  rìreadh  'na  leabhar  prìseil ;  oir  tha  e  a' 
teagasg  dhuinn  gach  ni  a  ta  feumail  gu'r  deanamh  glic 
san  t-saoghal  so,  agus  sona  san  t-saoghal  ri  teachd.  Tha 
an  sluagh  nach  cuala  riamh  iomradh  air,  a  dhìth  eòlais 

*From  Dr  A.  Thomson's  Collection,  by  J.  M'Donald. 

air  an  Dia  a  chruthaich  iad,  air  a  lagh  naomh  agus  fìor- 
ghlan,  air  staid  thruaigh  an  duine  a  thaobh  nàduir,  agus 
air  slàinte  tre  an  Tighearna  Iosa  Criosd.  Agus  air 
dhoibh  bhi  aineolach  air  na  nithibh  sin,  cha  'n  urrainn 
iad  Dia  a  thoileachadh,  agus  cha  'n  'eil  e  'n  comas  doibh 
dol  as  o'n  pheanas  sin  tha  a  cheartas  ag  iarraidh  o  gach 
neach  nach  'eil  air  a  shaoradh  o  thruaillidheachd  na  feòla. 
agus  air  a  sgeadachadh  le  fìreantachd  an  t-Slànuighir. 

Cia  co  taingeil  is  còir  dhuinne  a  bhith  nach  d;  fhàg 
Dia  sinn  ann  an  aineolas;  agus  ciod  an  t-aobhar  buidh- 
eachais  agus  molaidh  a  ta  againn  gu'n  d'  thug  e  dhuinn 
am  Bìobull  anns  am  bheil  e  a'  foillseachadh  dhuinn  ciod  i 
a  thoil  bheannaichte,  agus  ciod  an  dòigh  air  an  dìonar  sinn 
o  fheirg  shìorruidh,  agus  air  am  faigh  sinn  sealbh  air 
rìoghachd  nèimh.  Gun  teagamh  is  còir  dhuinn  bhi  ro- 
chùramach  mu'n  leabhar  so  os  ceann  gach  leabhair  eile ; 
do  bhrìgh  gu  bheil  e  a'  foillseachadh  dhuinn  focail  na 
beatha  maireannaich ;  agus  tha  e  mar  f  hiachaibh  oirnn 
a  nochdadh,  le  'r  creidimn  agus  le  'r  giùlan,  gu  bheil  sinn 
'ga  mheas  mar  an  ni  a's  luachmhoire  tha  sinn  a'  sealbh- 
achadh  san  t-saoghal  so.  Cha  'n  urrainn  e  bhith  gu  bheil 
sinn  a'  deanamh  so,  'nuair  nach  'eil  mòr-thlachd  againn 
bhi  'ga  leughadh  gu  minig, — 'nuair  nach  'eil  sinn  a' 
creidsinn  gach  ni  tha  e  'foillseachadh  dhuinn  mu 
thimchioll  ar  Slànuighir, — no  'nuair  nach  'eil  sinn  a' 
gluasad  a  rèir  lagh  ar  Tighearna,  agus  a'  co'-chumadh  ar 
beatha  r'a  thoil  naomh  agus  fhìor-ghloin. 

G-habh  sluagh  aosda  aithreachas  gu  minig  gun  do  dhì- 
chuimhnich  iad  am  Bìobull  a  rannsachadh  ann  an  làithibh 
an  oige.  Aeh  cha  chuala  sinn  riamh  iomradh  air  duine  a 
ghabh  aithreachas  'nuair  a  bha  e  aosmhor,  no  'na  luidhe 
air  leabaidh  a'  bhàis,  gu'n  do  chaith  e  tuillidh  'sa  chòir 
d'a  aimsir  a'  rannsachadh  an  leabhair  so, — no  neach  air 
bith  a  rinn  gearan  do  bhrìgh  gu'n  do  thaisg  e  a  bhriathra 
fallain  'na  chridhe,  agus  gu'n  do  chuir  e  'an  gnìomh  iad 
'na  chaithe-beatha. 

Is  caraid  fìor  agus  dìleas  am  Bìobull  ann  an  là  ar 
trioblaid ;  agus  'nuair  a  thrèigeas  gach  dòchas  saoghalta 
sinn,  agus  a  bheir  doilghiosan  na  beatha  so  ar  cos  gu 
bruaich  na  h-uaighe,  eadhon  an  sin  bheir  e  misneach  do 
'r  cridhe,  agus  altrumaidh  e  dòchas  an  taobh  a  stigh 
dhinn  a  ghiùlaineas  sinn  an  taobh  thall  do  n  uaigh. 

Bithidh  e  'na  lòchran  do  'r  cosaibh  agus  'na  sholus-iùil  do 
'r  ceumannaibh ;  soillsichidh  e  an  dorchadas  tha  'cuairt- 
eachadh  ghlinn  sgàile  a'  bhàis,  agus  ath-bheothaichidh  e 
ar  spiorad  le  dòchas  na  beatha  maireannaich,  'nuair  a  tha 
am  bà-s  a'  teachd  'nar  dàil,  agus  a'  crìochnachadh  ar 
beatha  san  t-saoghal  so.  0,  matà,  gu'n  deanadh  sean  agus 
òg  f  ocal  an  Tighearna  'na  riaghailt-stiùraidh  dhoibh — gum 
bitheadh  iad  a'  beachd-smuaineachadh  air  an  còmhnuidh, 
— gu'n  tàirngeadh  iad  sòlas  uaith  ann  an  là  an  trioblaid,, 
agus  gum  biodh  an  dòchas  ri  sonas  sìorruidh  air  a  shuidh- 
eachadh  air  na  geallaidhnibh  prìseil  agus  tròcaireach  tha 
e  a'  cumail  a  mach  dhoibh. 


NA  SOCHAIREAN  SPIORÀDAIL  A  THA  NA. 
GAIDHEIL  A  NIS  A'  SE  ALBHACH  ADH . 

Cha  'n  'eil  e  comasach  do  neach  aig  am  bheil  gràdh  d'a 
dhùthaich  smuaineachadh  air  an  atharrachadh  bheann- 
aichte  a  thàinig  air  Gàidhealtachd,  agus  air  Eileanaibh 
na  h-Alba,  leis  a'  chothrom  a  tha  nis  air  a  bhuileachadh 
orra,  chum  fòghlum  feumail  fhaotainn,  gun  a  chridhe  bhi 
air  a'  lìonadh  le  sòlas.  Is  fada  gu  dearbh  o  shearmon- 
aicheadh  Soisgeul  Chriosd  san  dùthaich  sin.  'S  ann  am 
mach  a  aon  do  eileanaibh  na  Gàidhealtachd  a  chraobh- 
sgaoileadh  Soisgeul  Chriosd  air  feadh  Bhreatunn  agus 
iomad  cearn  eile  do  'n  Roinn-Eòrpa.  Sheas  na  Cùildich, 
luchd-leanmhuinn  Chalum-Chille,  a  sgaoil  o  Iona  a  mach 
air  feadh  na  tìre,  gu  duineil  fad  ioma  linn  an  aghaidh 
dealas  Pàp  na  Ròimhe;  ach  bhuadhaicheadh  faidh- 
eòidh  'nan  aghaidh.  Dh'  fhògradh  na  Cùildich  as  an 
dùthaich ;  agus  sgaoil  aineolas  gu  luath  a  mach  air  feadh 
na  tìre  gu  fada  farsuing.  Dhùineadh  suas  na  tobraichean 
do  uisge  beò,  a  bha  air  am  fosgladh.  Chinn  an  droigh- 
ionn  agus  an  dris  far  an  robh  an  giubhas  agus  am  miortal 
air  a  shuidheachadh.  Sgaoil  ceò  an  aineolais  air  na 
beanntaibh  sin  air  an  d'  èirich  roimhe  sin  Grian  na 
fireantachd  le  leigheas  fo  a  sgiathaibh.  Dh'  fhàs  an  dùth- 
aich  gu  luath  mar  fhàsach  neo-thorach,  gu  dubh,  tiamh- 
aidh,  dorcha.  Bha  mort,  agus  àr,  agus  fòirneart  air  feadh 
na  tìre;  bha  cinn-fheadhna  ag  èiridh  an  aghaidh  a  chèile, 

cinneach  an  aghaidh  cinnich ;  agus  cha  'n  'eil  e  comasach 
dhuinn  na  th'  againn  do  eachdraidh  nan  linn  sin  èisdeachd 
gun  sgreamh  agus  dèistinn.  Bha  na  cinn-fheadhna  borb, 
agus  na  ceatharnaich  fiadhaich ;  agus,  leis  a  sin,  bha 
'chomh-stri  a  bh'  eatorra  fuileachdach,  agus  millteach. 

'S  ioma  ni  a  cho'-aontaich  chum  a'  Ghàidhealtachd  a 
chumail  ùine  mhòr  ann  an  dorchadas.  'Nuair  bha  'n 
Creidimh  ath-leasaichte  air  a  shochrachadh  san  tìr,  cha  do 
ghabh  uachdarain  na  rìoghachd  mòran  suim  do  staid  na 
Gàidhealtachd.  Ghabh  iad  g'an  ionnsuidh  fèin  saoibhreas 
na  h-eaglais,  agus  dh'  fhàg  iad  ministeirean  an  t-soisgeil 
fo  bhochduinn  chràitich.  Chum  gnè  bheathachaidh  a 
dheanamh  suas  dhoibh,  an  àite  na  thug  iad  uatha,  cho'- 
cheangail  iad  ri  chèile  a  dhà,  a  trì,  agus  mar  thachair  ann 
an  Ceann-loch-Chille-Chiarain  'an  Earraghàidheal,  ceithir 
sgìreachdan,  far  an  robh  roimhe  sin  ceithir  eaglaisean 
agus  a'  choilion  pears'-eaglais  a'  saoithreachadh.  Agus  air 
feadh  na  Gàidhealtachd  air  fad,  tha  'n  seòrsa  sgìreachdan 
a  rinn  iad  co  farsuing,  co  fìadhaich  le  monaidhnibh  mòra, 
beanntaibh  àrda,  coilltibh  dorcha,  aibhnichibh  cas  gun 
drochaid,  glinn  aimhreidh  gun  slighe,  eileanaibh  fad'  o 
chèile  le  caoil  bhuan,  linntibh  salach,  sruthaibh  bras 
cunnartach  ;  ionnus  gur  beag  a  b'  urrainn  aona  mhinisteir 
a  dheanamh,  ged  a  bhiodh  dealas  abstoil  aige,  agus  neart 
os  ceann  cuimse,  'na  leithid  sin  do  sgìreachd.  Ach  os 
ceann  gach  aobhair  eile,  'se  cion  a'  Bhìobuill  a  b'  fhaide 
bha  'n  aghaidh  nan  Gàidheal :  cha  robh  e  aca,  's  ged  a 
bhitheadh,  cha  b'  urradh  dhoibh  a  leughadh.  Cha'n  'eil 
ach  mu  thri-fichead  bliadhna  o'n  a  bha  'n  Tiomnadh- 
Nuadh  air  'eadar-theangachadh  gu  Gaelic.  Roimhe  sin 
cha  robh  e  comasach  dhoibh  'fhaotuinn,  ged  a  b'  àill  leo ; 
agus  cha  'n  'eil  ach  sèa  bliadhna-fìchead  o'n  a  bha  leabh- 
raichean  an  t-Seann-Tiomnaidh  gu  h-iomlan  sa'  Ghaelic. 
Feòraich  do  'n  t-seann  duine  tha  gearan,  nach  ann  gu 
math  a  tha  gach  caochladh  a  tha  teachd  air  a'  Ghàidh- 
ealtachd  a'  tionndadh  ;  feòraich  dheth  cia  lìon  sgoil  a  bha 
'na  dhùthaich  r'a  linn  fèin ;  co  liuthad  aon  a  b'  urrainn 
focal  Dè  a  leughadh  ;  agus,  ciod  na  leabhraichean  a  bha 
aca  r'a  leughadh.  Eisd  ri  'fhreagradh,  agus  aidichidh  tu 
gur  ann  air  a'  Ghàidhealtachd  a  thàinig  an  t-atharrachadh 
sona.  Ciod  a  bu  chonaltradh  do  na  daoinibh  a  dh'  fhalbh, 
ri  fasgadh  'n  tuim,  air  cùl  gaoithe,  's  ri  eudann  grèine,  air 

làithibh  seachduin  agus  sàbaid?     Ciod,  ach  aislingean, 
sgeulachd  nam  Fiann,  amaideachd  fhaoin  mu  thaibhseir- 
eachd,  mu'n  dà  shealladh,  eachdraidh  mu  chogadh  agus 
mu  chreachadh.   Cha  robh  beinn,  no  dùn,  no  tulach  uaine 
san  dùthaich  aig  nach  robh  sìthiche  no  ban-sithiche ; 
cha  robh  gleann  dorcha  no  doire  ùdlaidh  gun  a  thannasg 
fèin ;  cha  robh  càrn  no  crom-leac  gun  an  ùruisg  f èin  aca  ; 
cha  robh  cladh  gun  uamhas,  no  eas  gun  a  ghlaistig.  Bha 
mar  so  spiorad  brèige  no  fiosachd,   drùidheachd  agus 
buidseachais  anns  gach  sgìreachd.    Bha  daoine  cealgach 
cuilbheartach  a'  teachd  beò  air  an  ais-innleachdaibh 
mallaichte,  a'  mealladh  dhaoine  socharach  baoghalta  le  'n 
gisreagaibh  agus  le  'n  dearnadaireachd.    Bha  seun  aca, 
air  leo,  airson  gach  cunnart ;  agus  soisgeul  agus  eòlas, 
mar  theireadh  iad  ris,  airson  gach  urchuid  agus  dosguinn. 
Agus  ciod  an  gnàthachadh  a  b'  àbhaist  a  bhi  aig  daoinibh 
's  na  linntibh  a  dh'  fhalbh?    An  robh  coinneamh  mhòr 
gun  tuasaid?    An  robh  tòrradh  gun  mhisg  gun  chomh- 
stri?    An  robh  caithris  nam  marbh  fèin  gun  chleasachd, 
gun  òl,  gun  cheòl,   gun  dannso?      Am  feudar  a  nis 
'aicheadh   nach  d'  thàinig   caochladh   beannaicht'  air 
Gàidhealtachd  agus  air  Innse-Gall  na  h-Alba  ?  Gu  truagh, 
tha  mòran  amaideachd  fathast  a'  dol  air  a  h-aghaidh  's  na 
h-ionadaibh  sin,  agus  cò  'n  tìr  anns  nach  'eil?  ach  tha 
obair  a  nis  a'  dol  air  a  h-aghaidh  san  dùthaich  sin  nach 
feud,  le  beannachadh  Dhè,  gun  tairbhe  èifeachdach  a  bhi 
'na  comh-lorg. 


CRAOBH-SGAOILEADH  AN  T-SOISGEIL. 

Tha  aoibhneas  a'  lìonadh  mo  chrìdh', 
'S  cha  tràghadh  do  shìth  mo  chuim  ; 
Tha  naigheachd  ni  ;s  taitnich'  san  tìr, 
Na  chualas  ri  linn  mo  chuimhn' : 
Cha  naigheachd  air  Oisein  nam  Fiann, 
No  gaisgeach  bha  riamh  am  feachd  ; 
Cha  naigheachd  air  sealgaireachd  fhiadh, 
No  'giùlan  am  bian  gu  teach ;  — 

Cha  naigheachd  air  creacnadh  nan  Gall, 
Le  ceatharn  nan  gleann,  's  nan  stùc ; 

No  idir  air  siubhal  nam  beann, 

'San  èideadh  nach  ceangladh  glùn 

Cha  naigiieachd  air  tapadh  nan  Gàidheal, 

No  treubhantas  àrd  an  lann, 

A  leagadh  an  naimhdean  gu  làr, 

No  sgoltadh  an  cnàmh,  's  an  ceann ;  — 

Cha  naigheachd  air  fineachaibh  treun, 
A  chogadh,  's  nach  gèilleadh  beò: 
Clann  Ghriogair  bha  aineolach,  gleusd', 
'S  nach  tric  a  bha  rèidh  ri  còir; 
Clann  Dòmhnuill  le  'm  b'  aiteas  làmh-dhearg, 
Clann  Chamshroin  bha  calma  gun  chèill ; 
Mar  sin  's  gach  clann  eile  b'  fhèarr  ainm, 
'S  gach  ceannard  bu  ghairg'  na  chèiP ;  — 

Ach  naigheachd  air  Soisgeul  nan  gràs, 
Bhi  sgaoileadh  's  gach  àird  mu'n  cuairt; 
'S  am  Bìobull  le  focal  na  slàint' 
Bhi  ruigheachd  gach  àit  le  buaidh ; 
Toirt  caochladh  air  inntinn  an  t-sluaigh, 
'Gan  ciùineach'  mar  uain  gu  sìth; 
A'  claoidheadh  gach  àrdan  a's  uaill, 
'S  a'  cur  gach  droch  bhuaidh  fo  chìos. 


MU  CHUIDEACHD  NAN  SGOILEAN 
GAIDHEALACH. 

Tha  nis  còrr  agus  seachd  bliadhna  deug  o  shocraicheadh 
an  Comunn  so.  Mhothaich  iad  le  mòr  dhoilghios,  ged  a 
rinneadh  mòran  airson  nan  Gàidheal  leis  gach  cuideachd 
eile,  guJn  robh  anabharra  fathast  r'a  dheaanmh.  Ged  a 
bha  'm  Bìobull  air  'eadar-theangachadh  do'n  Ghaelic, 
saor  r'a  cheannach,  agus  soirbh  r'a  fhaotainn,  cha  robh 
mòr  sheadh  dhoibh  ann,  do  bhrigh  nach  robh  e  'nan 
comas  a  leughadh. 

'S  e  'n  ni  àraidh  a  tha  comharachadh  a  mach  na  cuid- 
eachd  chàirdeil  so,  agus  a  chuir  na  Gàidheil  co  mòr  'nan 
comain,  gum  b'  iad  a'  cheud  Chomunn  a  thug  fainear, 
gur  i  a'  chainnt  a  tha  daoine  'labhairt  a's  usadh  dhoibh 

f  hòghlum ;  agus  thionnsgainn  iad  air  na  Gàidheil  a 
theagasg  a  rèir  na  dòigh  so.  Ann  an  àite  toiseachadh 
anns  na  sgoilibh  le  leabhraichibh  Beurla,  mar  a  rinn  a' 
Chuideachd  urramach  eile,  agus  na  sgoilean  sgìreachd, 
thòisich  iadsan  sa'  cheud  dol  a  mach  anns  a'  Ghaelic  ;  agus 
do  thaobh  so,  ann  an  ùine  ghoirid  thug  iad  dearbhadh 
sòlasach  seachad  air  a'  ghliocas  co  math  's  air  a  chaoimh- 
neas  leis  an  do  thòisich  iad  air  an  obair  so.  Dh'  ionnsuich 
na  Gàidheil,  mar  dh'  fheuidte  smuaineachadh,  ann  an 
trian  na  h-ùine  a  ghabhadh  iad  anns  an  dòigh  ghnàth- 
aichte.  Thuig  iad  na  bha  iad  a'  leughadh,  mar  bha  iad 
a'  dol  air  an  aghaìdh.  Bha  'n  inntinn  san  obair.  Bha  'n 
eòlas  air  a  mheudachadh,  agus  bha  iad  air  an  deasachadh 
san  àm  cheudna  air  teachd  gu  dian  air  an  aghaidh  anns 
an  oilean  Bheurla.  Tha  gach  aon  a  tha  mion-eòlach  uime 
so,  agus  as  am  feudar  earbs'  a  chàramh,  a  dh'  aon-inntinn 
sa'  chùis  so.  ^gus  bhuineadh  do  Ghàidheil  a  thoirt 
fainear,  ge  nach  robh  luach-saoithreach  a  b'  àirde  'an 
lorg  na  dòigh  theagaisg  so  na  ruigheachd  air  a'  Bheurla, 
ni  gun  teagamh  a  tha  feumail,  gum  bu  chòir  dhoibh  co- 
aontachadh  leatha.  Ach  cha  'n  ann  idir  chum  fòghlum 
saoghalta  thoirt  seachad,  a  chuireadh  a'  Chuideachd  so 
air  bonn  :  'se  cor  spioradail  nan  Gàidheal  a  dhùisg  bàigh 
a'  Chomuinn.  B'  e  'm  miann,  gu  h-àraidh,  comas  a  thoirt 
do  dhaoinibh  focal  Dè  a  leughadh  anns  a'  chànain  anns 
an  deachaidh  an  teanga  an  tùs  air  chòmhradh.  Mun  do 
thòisich  a'  Chuideachd  so  b'  ainneamh  an  ni  Bìobull 
fhaotainn  ann  an  tigh  air  bith  sa'  Ghàidhealtachd.  Is 
mòr  gu  dearbh  a  rinn  an  Comunn  Lunnuinneach  chum  an 
sgaoileadh,  gidheadh,  bha  iad  dìreach  dhoibh  mar  leabhar 
glaiste  do-thuigsinn ;  ach  a  nis  anns  a'  bhothan  a's  aon- 
aranaiche  tha  'n  leabhar  naomh  so  r'a  fhaotainn;  agus 
ma  shoirbhicheas  Dia  leis  gach  saothair  a  th'  air  a 
chleachdadh,  cha  bhi  'n  leanabh  a's  bochda  san  dùthaich 
gun  bhi  'na  urrainn  a  leughadh. 

Cha  'n  'eil  na  sgoilean  Gaelic  seasmhach,  suidhichte 
ann  an  aon  àite,  mar  sgoilean  eile ;  ach  o  ghleann  gu 
gleann,  's  o  eilean  gu  eilean,  chum  cothrom  a  thoirt 
dhoibhsan  a  bha  ana-goireasach  air  ruigheachd  air 
fòghlum  air  aon  dòigh  eile.  'Nuair  a  thòisich  iad  air  tùs, 
bha  iad  mar  thobair  bheaga  san  fhàsach  ;  ach  tha  iad  a 
nis  mar  shruthaibh  làidir  leis  am  bheil  tìr  nan  gleann  's 

nam  beann  gu  pailt  air  a  h-uisgeachadh.  'S  e  'n  dòigh 
ghluasadach  san  robh  iad  a  dh'  fhàg  iad  co  freagarach  do 
chor  na  dùthcha,  agus  bu  chòir  da  so  a  bhi  'na  aobhar- 
brosnachaidh  dhoibhsan  a  tha  sealbhachadh  sochairean 
nan  sgoilean  Gaelic,  feum  math  a  dheanamh  dhiubh  am 
feadh  's  a  tha  iad  aca.  'S  e  miann  dùrachdach  a'  Chom- 
uinn  so  gu'n  deanadh  na  Gàidheil  còmhnadh  ri  càch  a 
chèile  chum  am  fòghlum  a  tha  iad  a'  faotainn  uathasan 
a  cho-roinn  ri  muinntir  eile  aig  nach  'eil  an  cothrom 
ceudna;  agus  cha  b'  ioghnadh  ged  a  dheanadh  iadsan 
sin,  'nuair  a  tha  coigrich  a'  deanamh  na  h-uiread  air  an 
son  fèin. 

Tha  aon  ni  a  thachair  ann  an  lorg  nan  sgoilean  so, 
nach  feud  gun  sòlas  a  thoirt  do'n  chridhe  cheart :  'se  sin 
an  tlachd,  cha  'n  e  'mhain  a  th'  aig  an  òigridh,  ach,  mar 
an  ceudna,  aig  a'  mhuinntir  a  thàinig  gu  aois,  ann  am 
fòghlum  na  Gaeìic,  chum  cothrom  a  bhi  aca  gu  focal  Dè 
a  thuigsinn  'nan  cainnt  fèin.  Chunnacas  an  sean-athair 
's  an  t-ogha  'nan  seasamh  taobh  ri  taobh  san  sgoil ; 
chunnacas  an  seann  saighdear  air  tilleadh  le  creuchdaibh 
g'a  dhùthaich  a'  fòghlum  as  ùr  briathran  na  sìthe, 
ìocshlaint  gach  leòn ;  chunnacas  an  seòladair  leis  an  aon 
làimh  a  dh'  fhàgadh  aige  latha  a'  bhlàir,  a'  togail  an 
leabhair  bheannaichte  sin  os  ceann  an  t-sruth  tre  'n  robh 
e  dol  do'n  bhothan  bheag  a  bh'  air  an  raon,  chum  comas 
fhaotainn  air  a  leughadh,  ann  an  ciùineachd  an  leinibh, 
agus  le  dùrachd  fir  d'  an  robh  'anam  mar  chùram ! 

Agus  an  ion  duinn  so  a  bhi  'na  ìoghnadh  oirnn? 
Nach  nàr  do  dhuine  a  bhi  aineolach  air  cainnt  a  dhùthcha, 
's  an  sàr  chothrom  a  th'  aige  aig  an  dorus.  Cha  'n  abair 
mi  a  bheag  san  àm  mu  shnas  na  Gaelic,  ceud  chànain  ar 
dùthcha : 

'S  i  labhair  Pàdruig  'n  Innse-fàil  nan  righ, 
'S  am  fàidh  caomh  sin  Calum  naomh  'an  I. 

Ach  so  a  their  mi,  gur  nàrach  agus  gur  peacach  do 
dhaoinibh  a  bhi  eucomasach  air  teachdaireachd  thròcair- 
each  Dhè  dhoibh  fèin  a'  leughadh,  am  feadh  'sa  tha 
daoine  iochdmhor,  ann  an  caoimhneas  nach  fheudar  a 
chur  an  cèill,  a'  cur  sgoilean  far  am  feud  iad  ruigheachd 
orra  chum  na  ceart  chrìche  so. 

DAN   1)0  CHOMUNN  NAN  SGOILEAN 
GAIDHEALACH. 

Bidh  a'  Chuideachd  ud  eile  'am  sgeul, 
Tha  'm  baile  Dhunèideann  cruinn, 
Tha  tarruing  gach  inneal  a's  teud, 
A  dh'  ionnsuchadh  leughaidh  dhuinn; 
Tha  'cruinneachadh  airgid  a's  òir, 
O  dhaoinibh  tha  còire,  stuam ; 
'S  'ga  chaitheamh  le  cùram  ro  mhòr, 
Chuir  sgoilean  gu  h-òrdail  suas. 

Los  gum  faighear  le  sean,  a's  le  h-òg, 
Deagh  theagasg  is  fòghlum  suairc ; 
'S  gu'n  leugh  iad  na  comhairlean  còir, 
Thug  Dia  dhuinn  gu'r  seòladh  suas ; 
Oir  ged  a  bhiodh  Bìobuill  gu  leòir, 
Aig  big  a's  aig  mòir  an  t-sluaigh, 
Mur  b'  aithne  dhoibh  'n  leughadh  air  chòir, 
Cha  'n  fhaigheadh  iad  eòlas  uap'. 


AN  T-URRAMACH  G.  H.  BAIRD,  D.D.,  AGUS  NA 
SGOILEAN  GAIDHEALACH. 

'S  ANNS.a  bhliadhna  1824,  a  thugadh  cor  cianail  nan 
Gàidheal  a  thaobh  easbhuidh  Sgoil  agus  mheadhon  eòlais 
io  bheachd  Ard-Sheanaidh  Eagiais  na  h-Alba  le  caraid  co 
dìleas  's  a  dh'  fhosgail  a  bheul  riamh  as  an  leth ;  agus  aig 
am  bheil  an  leas  spioradail  co  mòr  'na  bheachd,  's  ged  a 
bhiodh  e  air  a  bhreith  'nam  measg,  agus  air  'arach  ann 
an  tìr  nam  beann  o  làithibh  a  leanabais.  'Se  'n  diadhair 
urramach  sin  G.  H.  Baird,  D.D.,  Friomh  cheannard  Ard- 
Oil-thigh  Dhunèideann,  agus  aon  do  mhinisteiribh  a 
bhaile  mhòir  sin,  neach  a  dh'  ainmichear  le  bàigh  linntean 
an  dèigh  so  'nar  duthaich,  a  tharruing  aire  na  h-Eaglais 
agus  na  Rìoghachd  a  dh'  ionnsuidh  staid  nan  Gàidheal, 
agus  am  feum  a  bh'  aca  air  barrachd  sgoilean  agtiS 
meadhonan  eòlais  na  chaidh  fathast  a  ghnàthachadh,  ged 
is  mòr  agus  cliùiteach  an  t-saothair  a  ghabh  gach  Cuid- 

eachd  chàirdeil  fhiachail  eile  chum  math  spioradail  na 
dùthcha  sin  a  chur  air  aghaidh.  'Se  'm  Freasdal  fèin  a 
chuir  ann  an  cridhe  an  duine  mhaith  so  an  obair  a 
ghabhail  os  làimh.  Bha  e  air  gach  dòigh  ro-fhreagarrach 
chum  gean-math  na  h-Eaglais  agus  na  Rìoghachd  a 
chosnadh.  Bha  meas  aig  gach  aon  air;  agus  bha  aige 
fèin  cridhe  agus  ceann,  rùn  agus  comas  gu  soirbheachadh 
le  dealas  agus  giiocas.  Bha  'anam  gu  mòr  san  obair,  agus 
uime  sin  thòisich  e,  agus,  thuige  so,  chaidh  e  air  aghaidh 
le  dùrachd  agus  togradh,  a  dh'  fhartluich  air  doilghiodais 
a  lughdachadh,  no  saothair  a  chlaoidh.  Chruinnich  e 
eòlas  mion  mu  gach  cearn'  agus  eilean  sa'  Ghàidhealtachd ; 
agus  mu  gach  ana-cothrom  fo'n  robh  muinntir  na  dùthcha 
sin  san  àm  a  chaidh  seachad  a'  luidhe.  Thugadh  na 
nithe  sin  uile  fa  chomhair  an  Ard-Sheanaidh,  leis-san  agus 
le  àireamh  do  mhinisteiribh  na  Gàidhealtachd,  a  thàinig 
air  an  aghaidh  san  àm,  a  dhaingneachadh  le  'n  eòlas  fèin, 
na  chuir  esan,  air  a  chòmhdhail  sin,  'an  cèill.  Chual'  an 
Eaglais  an  eachdraidh  a  thugadh  seachad  le  ìoghnadh 
agus  truas.  Dh'  aidicheadh  gu'n  robh  an  treud  spioradail 
sa'  Ghàidhealtachd  air  an  dearmad  leo  tuillidh  's  fada. 
Bha  iad  san  aon  inntinn  gu'n  robh  e  iomchuidh,  gun  dàil, 
oidheirp  a  thoirt  air  sgoilibh  agus  fòghlum,  a  bharrachd 
air  na  bh'  aca,  a  chur  'nam  measg ;  agus  gum  biodh  na 
sgoilean  ùra  sin  fo  ùghdarras  agus  riaghladh  na  h-Eaglais. 
Bha  so  uile  dligheach  do  na  Gàidheil,  chum  's  nach  biodh 
sliochd  nan  laoch  treuna  sin,  a  choisinn  doibh  fèin  agus 
d'an  dùthaich,  meas  agus  cliù,  ann  am  buillsgein  gach 
cruadail,  anns  gach  cearna  do'n  t-saoghal  anns  an  do 
sgaoileadh  bratach  Bhreatunn  ri  crann,  air  deireadh  air 
Gaill  no  Sasunnaich  ann  am  fiosrachadh  no  ann  an  eòlas, 
ni  's  lugha  na  bha  iad  ann  an  deagh  bheus,  agus  anns  gach 
gnìomh  fearail.  O'n  fhiosrachadh  a  fhuaradh,  air  an  àm 
sin,  bha  e  soilleir  gu'n  robh  mòran  sgoilean  a  dhìth  air 
an  dùthaich,  air  tìr-mòr  na  Gàidhealtachd,  agus  gu 
h-àraidh  'am  measg  nan  eilean.  Bha  e  gu  soilleir  air  a 
dheanamh  a  mach,  gu'n  robh  os  ceann  deich  mìle  a  dh' 
òigridh  fo  chùig-bliadhna-deug  a  dh'  aois  comasach  air 
fòghlum  a  ghabhail,  ach  aig  nach  robh  an  cothrom,  a 
bhàrr  air  àireamh  mhòr  a  thàinig  gu  h-aois,  a  bha  dian- 
thogarrach  gu  uiread  fòghlum  fhaotainn  'sa  dh'  fhàgadh 
comasach  iad  air  focal  Dè  a  leughadh  ann  an  cainnt  an 

dùthcha.  Fhuaradh  a  mach  gu'n  robr  sgìreachdan  ann, 
anns  nach  robh  trian  do'n  t-sluagh  comasach  air  leughadh, 
agus  gu'n  robh  focal  Dè  'na  leabhar  giaiste  dhoibh.  Cha 
robh  e  'n  comas  do  mhuinntir  na  rìoghachd  so  a  chluinn- 
tinn  gun  duilichinn  mu'n  chùis.  Bha  meas  mòr  san  àm 
sin  air  na  Gràidheil,  mar  tha  dòchas  againn  a  bhitheas 
anns  gach  linn  :  cha  do  dhì-chuimhnicheadh  an  cogadh 
fathast,  anns  an  do  sheas  iadsan  ri  guala  an  righ  gu  calma 
dìleas,  ann  am  iomad  latha  teith,  far  nach  b'  e  'n  àbhaist 
a  bhi  air  deireadh  :  bha  'n  cliù  ann  an  eachdraidh  gach 
blàir;  agus  a  nis,  'nuair  a  chuireadh  an  uireasbhuidh 
spioradail  an  cèill,  thaisbein  Albuinn  o  thaobh  gu  taobh 
an  deagh  rùn  doibh,  air  a'  mhodh  a  b'  fheumala.  'S  gann 
a  bha  baile-mòr  no  sgìreachd  san  rìoghachd  anns  nach 
robh  airgiod  air  a  thional  chum  na  sgoilean  so  a  chur  a 
mach.  Shònraich  Ard-Sheanadh  na  h-Eaglais  a  mach 
buidheann  do  mhinistiribh  agus  do  fhoirfich  gu  riaghladh 
na  cùis  a  ghabhail  os  làimh ;  agus  faideòidh  thòisich  an 
obair  a  bha  ann  am  beachd  an  duine  mhaith  a  dh'  ainm- 
icheadh,  agus  chuireadh  e  fèin  air  ceann  a'  ghnòthuich. 
Shoirbhich  e  gus  a  so,  trid  beannachd  Dhè,  air  dòigh  nach 
feud  gun  mhòr  shòlas  a  thoirt  do  gach  cridhe  ceart.  Cha 
robh  ac'  air  a'  cheud  bhliadhn'  ach  dà  sgoil,  agus  a  nis 
fèin  air  an  treas  bliadhna,  tha  aca  còrr  is  leth-cheud,  anns 
am  bheil  eadar  tri  agus  ceithir  mìle  air  an  teagasg !  Tha 
so  gu  cinnteach  'na  aobhar  taingealachd  do  Dhia. 

Fhuair  a'  bhuidheann  ris  an  d'  earbadh  na  sgoilean 
so  cheana  os  ceann  fìchead  mìle  leabhar  sgoile  air  an 
ullachadh,  mar  tha  'n  t-aon  so,  gu  sonruichte  air  an  son 
fèin ;  agus  cha'n  e  leabhraichean  sgoile  airson  na  h-òigridh 
a  mhàin  a  tha  iad  a'  cur  a  mach ;  ach  chuir  iad  cheana 
air  bonn  ann  an  dà  fhichead  àite  air  feadh  na  G-àidh- 
ealtachd  "  Leabhar-lannan,"  no,  "  Cruinneachadh  leabhr- 
aichean  "  do  iomad  seòrsa,  'an  Gaelic  's  'am  Beurla,  air  an 
taghadh  le  faicill  agus  cùram,  gu  bhi  air  an  toirt  chum 
an  leughaidh  do  gach  teaghlach  ann  an  coimhearsnachd 
nan  sgoilean.  0  na  leabhraichibh  so  gheibh  Gràidheil  san 
oidhche  gheamhraidh,  culaidh  fhiosrachaidh  agus  eòlais 
thàitneach ;  'an  àite  bhi  suidhe  mu  'n  ghrìosaich,  ag 
innseadh,  no  'g  èisdeachd  sgeulachdan  faoine ;  no  dol  air 
chèilidh  o  thigh  gu  tigh,  gun  tairbhe  no  buannachd  'na 
lorg. 

'S  ann  mar  so  a  thòisich  na  sgoilean  a  tha  mach  fo 
ùghdarras  na  h-Eaglais.  Eadar  a'  bhuidheann  ris  am 
bheil  iad  so  an  earbsadh  ann  an  Dunèideann,  agus  gach 
Cuideachd  chneasdt  eile,  a  tha  saoithreachadh  airson 
math  na  Gàidhealtachd,  cha7n  'eil  falachd  no  farmad,  ach 
farpuis  a'  ghràidh  ann  an  obair  na  tròcair.  'S  e  'n  t-aon 
ni  tha  'nam  beachd  :  tha  'n  ùrnuigh  ri  Dia  airson  soirbh- 
eachadh  càch  a  chèile.  Tha  'n  dùthaich  d'  am  bheil  iad 
a'  dol  a  mach  farsuing,  agus  eadar  buachaillean  Abrahaim 
agus  Lot  cha  'n  'eil  cionfàth  connsuchaidh  :  "  Thubhairt 
Abraham  ri  Lot,  Na  bitheadh,  guidheam  ort,  comhstrì 
eadar  mise  agus  thusa,  agus  eadar  mo  buachaillean-sa 
agus  do  buachaillean-sa ;  oir  is  bràithrean  sinn  :  nach  'eil 
an  tìr  uile  romhainn  ?  " 

Am  feud  sinn  sa'  chunntas  aithghearr  so  a  th'  againn 
air  na  cochairibh  spioradail  a  tha  na  Gàidheil  a  nis  a' 
sealbhachadh,  gun  ghairm  air  ar  luchd-dùthcha  ionmh- 
uinn,  a  bhi  dìleas  doibh  fèin,  agus  feum  iomchuidh  a 
dheanamh  do  gach  cothrom  a  tha  gu  saoibhir  air  a  bhuil- 
eachadh  orra. 

Bha  là  ann  'nuair  nach  robh  mòr  bhàigh  eadar  Gaill 
agus  Gàidheil ;  ach  dh'  fhalbh  an  là  sin,  agus  bu  neo- 
shuairce  na  Gàidheil  mur  falbhadh ;  oir  gu  cinnteach  bu 
truagh  an  cor  mur  bhith  na  tba  daoin'  eile  a'  deanamh 
air  an  son.  O  !  's  prìseil  soisgeul  Chriosd  a  tha  fògradh 
gach  mì-ruin  air  falbh,  agus  a'  sgaoileadh  gràidh  bràithreil 
agus  sìth  air  feadh  gach  tìre  ! 

Le  dùrachd  ar  n-anama  dh'  asluicheamaid  air  pàrant- 
aibh,  ma  thig  an  leabhar  so  'nan  càramh,  iad  os  ceann 
gach  ni,  a  dh'  oidheirpeachadh  fòghlum  a  thoirt  d'  an 
cloinn.  Is  beag  is  urrainn  Gàidheil  bhochd  fhàgail  aca 
do  shaoibhreas ;  ach  ma  tha  eòlas  math  aca,  tha  e  ni  's 
luachmhoire  dhoibh  na  crodh  no  caoraich.  Anns  na 
sgoilibh  so  tha  Gaelic  agus  Beurla  ri  bhi  air  an  teagasg ; 
tha  'n  dà  chainnt  feumail,  agus  feudar  an  teagasg  san  aon 
àm;  ach,  le  'r  n-iomaguin  mu'n  Bheurla  ionnsuchadh,  ni 
a  tha  ro-iomchuidh,  na  dearmaidaibh  a'  Ghaelic :  fhad  's 
a's  beò  sibhse,  's  ann  innte  's  fearr  a  thuigeas  sibh  focal 
Dè :  's  ann  leatha  ruigeas  luchd-teagaisg  'ur  cridhe,  agus 
's  ann  leatha  a's  fearr  a  thaomas  sibh  a  mach  dìomhair- 
eachd  'ur  n-anama  aig  cathair  nan  gràs. 

Sibhse,  òigridh  mo  ghràidh,  aig  am  bheil  an  cothrom, 
na  deanaibh  dearmad  air.  Thugaibh  fainear  gur  h-i 
'Ghaelic  a'  chainnt  is  fearr  a  thuigeas  'ur  n-athair  agus  'ur 
màthair,  coimhearsnaich  aosda  agus  'ur  càirdean ;  's  i  so 
cainnt  an  doill  agus  a'  bhacaich,  nach  faigh  gu  eaglais 
agus  nach  d'  fhuair  fòghlum.  C.ia  sòlasach  dhuibhse  am 
focal  naomh  a  leughadh  dhoibh,  agus  eòlas  an  t-Slànuighir 
bheannaichte  a  rùn-phàirteachadh  riùsan  a  tha  as 
'eugmhais  a'  dol  sìos  do  'n  uaigh  fa  chomhair  'ur  sùl. 

Aon  fhocal  eile  labhrainn  ri  òg  agus  aosda.  Guidhibh 
aig  cathair  nan  gràs  gu'n  soirbhicheadh  Dia  leis  gach 
comunn  a  tha  saoithreachadh  san  obair  bheannaichte  so. 
Tha  iadsan  a'  gnàthachadh  nam  meadhona ;  ach  'se  Dia 
bheir  am  fàs.  Gnidhibh  gu  dùrachdach  ris :  is  mòr  fàth 
'ur  dòchais,  oir  is  dìleas  esan  a  thubhairt,  Gum  bi  lìon- 
mhoireachd  nan  eilean  ait,  gu'n  seinn  luchd-àiteachaidh 
nan  creag,  agus  gum  bi  'n  talamh  làn  do  eòlas  an  Tigh- 
earna,  mar  tha  'n  t-uisge  a'  còmhdachadh  aigean  na 
fairge. 


DAN  DO  CHOMUNN  A'  BHIOBUILL. 

Gu  ma  mairionn  do  'n  Chuideachd  is  uaisle 

Fhuair  urram  is  buaidh  thar  chàch ; 

Bhios  cruinn  ann  an  Lunnuinn  an  t-sluaigh, 

'Nam  tighinn  mu'n  cuairt  a'  Mhàigh. 

Sud  cuideachd  a  dh'  èirich  'nar  n-airc, 

'Chur  Bhìobull  am  pailteas  a  nall, 

Na  dhìolas  ar  bochdan  air  fad, 

'S  na  lìonas  gach  srath  a's  gach  gleann. 

Cuirear  Bìobuill  ara  pailteas  'an  clò, 

'An  cainntibh  nan  slògh  gu  lèir ; 

Cainntibh  coimheach  a  dh'  iomadaidli  seòrs' 

Mu  nach  cuala  sinn  sgleò  no  sgeul. 

Thèid  an  Sgriobtuir  gu  grad  do  'n  taobh-tuath, 

Gu  Ruisianaich  ghruamach  bhorb ; 

Gu  Lochlannaich,  's  Laplannaich  fhuar, 

Agus  Tartaraich  luath  gun  cholg. 

Ni  'n  fhìrinn  iad  càllda  gun  dàil, 
Is  lìonar  le  gràs  an  crìdh' : 
Cha  mhair  iad  'nan  coigrich  air  gràdh, 
No  cleachdannaibh  blàth  na  sìth ; 
Oir  trèigidh  iad  buirbeachd  an  gnè, 
A's  leanaidh  iad  sèimheachd  Chriosd : 
Thig  creidimh  g'an  ionnsuidh  o  nèamh, 
Chuireas  mais'  air  am  mèin  gu  sìor. 

Ge  farsuing  tha  Asia  mhòr, 

Ge  lìonar  a  slòigh  thar  meas ; 

Ge  h-iomadh  an  cànain,  's  an  dòigh, 

'S  ge  pailt  tha  gach  sògh  'nam  measg; 

Ge  daingeann  tha  ceangal  an  crìdh' 

Ri  aoradh  nan  ìodhol  balbh, 

Ruigidh  'n  sgriobtuir  gach  ceàrna  d'  an  tìr, 

'S  bheir  e  lèis  iad  le  sgrìob  air  falbh. 

Daoin'  odhar  is  dubh  an  taobh  deas, 
'An  Afric  fo  theas  na  grèin' ; 
Ged  bha  iad  'nan  tràillibh,  's  'nan  creich, 
Aig  muinntir  gun  seirc,  gun  chèill, 
Ni  'm  Bìobull  's  an  soisgeul  iad  saor, 
Is  bidh  iad  'nan  laoich  aig  Criosd ; 
Gabhaidh  'n  anam  r'a  fhìrinn,  's  r'a  ghaol ; 
'S  bheir  a  Spiorad  dhoibh  naomhachd  fhìor. 

Thèid  an  soisgeul  le  'sholus  mar  ghrian, 
A  dh'  ionnsuidh  an  iar  mu'n  cuairt; 
America,  's  Innseanaich  fhiat', 
A's  Eileanaich  chian  a'  chuain  : 
Tha  iad  aineolach,  alluidh  gun  chiall, 
Tha  iad  buaireasach,  fìadhaich,  coirbt', 
Tha  iad  dìorrasach,  dìoghaltach,  dian, 
Bras,  àrdanach,  iargalta,  borb. 

Sàr-chothrom  do  shoisgeul  na  slàint' 

'S  do  chumhachd  nan  gràs  aig  Criosd ; 

Bheir  maitheanas  saor  dhoibh  gun  dàil, 

Is  creidimh  bhios  làidir  fìor ; 

A  ghlanas  an  cridhe  gun  chàird, 

O'n  truaillidheachd  ghràineil,  bhrèin ; 

A  cho-chumas  ri  Dia  iad  le  gràdh, 

'S  le  naomhachd  'nan  càil,  's  'nan  glèus. 

Bidh  gach  aidmheil  a's  creidimh  'nan  aon, 

Gun  seachran,  gun  aomadh  clìth  : 

Thig  na  Pàpanaich  thugainn  gu  saor, 

'An  ceanglaichibh  gaoil,  a's  sìth ; 

Thig  Arabaich,  's  Turcaich  le  chèil', 

Is  èighear  Mahomet  a  sìos ; 

Thig  na  h-Iudhaich  le  dùrachd  'nan  dèigh, 

Thoirt  ùmhlachd  a's  gèill  do  Chriosd. 

Cha  bhi  dùthaich  no  rìoghachd  fo'n  ghrèin, 
No  fìne,  no  treubh,  no  clann, 
Air  nach  soillsich  an  soisgeul  gu  rèidh, 
Mun  dìbir  an  fhèill  a  th'  ann. 
Nach  aoibhinn  an  obair  do  dhaoin', 
Am  Bìobull  a  sgaoileadh  'an  cèin? 
Bhi  gnàthach'  an  dìchill  's  am  maoin, 
'Chur  ìnnleachdan  gaoil  'an  ceill. 


DAN  AIR  AN  T-SEALLADH  THAITNEACH  A 
THA  'M  BEACHD  NAN  GAIDHEAL. 

Bha  na  Gàidheil  ro-aineolach,  dhall, 
Bha  ionnsuchadh  gann  'nam  measg, 
Bha  'n  eòlas  co  tana,  's  co  mall, 
'S  nach  b'  aithne  dhoibh  'n  call  a  mheas : 
Cha  chreideadh  iad  buannachd  no  stà, 
Bhi  'n  sgoileireachd  àrd  d'  an  cloinn; 
Ged  dh'  fheudadh  iad  fhaicinn  gach  là, 
Gur  h-i  thog  o  làr  na  Goill. 

Ach  b'  annsa  leo  'n  airgiod  's  an  òr, 
A  chaithe  gu  gòrrach  truagh, 
Ri  amaideachd,  òranaibh,  's  òl, 
Ri  bainnsibh  's  ri  ceòl  d'  an  cluais. 
Cha  'n  ìoghnadh  ged  bha  iad  gun  chàil, 
Do  f hocal  na  slàint'  aig  Dia ; 
Ged  choisinn  an  nàmhuid  an  gràdh, 
'S  ged  bha  iad  toirt  dà  a  mhiann. 

Ach  thèid  aineolas  nis  as  an  tìr, 

'S  gach  cleachdadh  neo-dhìreach  cròm ; 

A's  mealaidh  sinn  sonas  a's  sìth 

Gun  fharmad  no  strì  'nar  fonn. 

Thèid  sgoilean  chur  suas  anns  gach  cearn', 

Bidh  leabhraichean  G  aelic  pailt ; 

Bidh  eòlas  a's  diadhachd  a'  fàs, 

Thig  gach  duine  gu  stà,  's  gu  rath. 

Nis  "  togaidh  na  Gàidheil  an  ceann, 
'S  cha  bhi  iad  'am  fàng  ni  's  mò  "  : 
Bidh  aca  àrd-fhòghlum  nan  Gall, 
A's  tuigse  neo-mhall  'na  chòir  : 
Thèid  ìnnleachdan,  's  oibre  air  bonn, 
Chuireas  saibhreas  'nar  fonn  gu  pàilt ; 
Bidh  an  dìbli  co  làidir  ri  sonn, 
'S  am  bochd  cha  bhi  lòm  le  h-airc. 

Thig  na  linntean  gu  cinnteach  mu'n  cuairt, 
Tha  'n  Sgriobtuir  a'  luaidh  thig  òirnn, 
San  tèid  Satan  a  cheangal  gu  cruaidh, 
'S  nach  meall  e  an  sluagh  le  sgleò. 
Bidh  firinn,  a's  sìochaint,  a's  gaol, 
A'  ceangal  chloinn  daoin'  ri  chèil' ; 
Cha  'n  fhaicear  fear  dona  mi-naomh 
Thèid  olc  as  an  t-saogh'l,  a's  beud. 


MU  GHRIAN  NA  FIREANTACHD ■* 

An  uair  a  bheir  sinn  buidheachas  do  Dhia  airson 
aimsirean  suidhichte  na  bliadhna,  thugamaid  gu  taingeil 
moladh  dha  airson  gu  'n  d'  èirich  Grian  na  Fireantachd 
oirnn,  agus  gu'n  cuala  sinn  a  Shoisgeul  glòrmhor :  ni  as 
eugmhais  a  bhiodhamaid  gus  an  t-am  so  air  seachran,  ann 
an  dorchadas  spioradail,  agus  fo  sgàil  a'  bhàis;  as 
'eugmhais  b'  èiginn  duinn  a  bhi  air  iomrall  ann  an  neo- 
chinnteachd  dho-rannsachaidh,  gus  an  tuislicheamaid  air 
slèibhtibh  dorch'  a'  mhearachd,  agus  gu'n  rachamaid  fodha 
ann  an  slochd-gun-ìochdar  an  lèir-sgriosaidh. 

*  From  "  Harvey's  Meditations,"  by  Patrick  Mac-farlane. 

An  eugmhais  na  grèine  nàdurra,  ciod  a  bhiodli  san 
domhan  so,  ach  tòrr  gun  bheatha,  meall  mòr  gun  bheoth- 
alachd?  Cha  '11  fhàsadh  duilleach  air  na  craobhan,  110 
blàithean  air  na  luibhean.  Cha  'n  fhaiceamaid  na 
machraichean  stràchdta  le  h-arbhar  craobhach,  no  na 
o-linn  gu  h-ùrar  gorm  le  feur  nòsar.  No,  le  ràdh  ann  an 
cainnt  mhaisich  an  fhàidhe,  Hab.  iii.  17,  "  Cha  tugadh  an 
crann-fìge  uaith  blàth,  agus  cha  ■  bhiodh  cinneas  air  an 
fhìonain ;  dh'  fhàilnicheadh  meas  a'  chroinn-ola,  agus  cha 
tugadh  na  machraichean  uatha  lòn  ;  bhiodh  na  treudan 
air  an  gearradh  as  o'n  mhainnir,  agus  cha  bhiodh  buar 
air  bith  anns  na  buailtibh."  Tha  'ghrian  a'  cur  a  gathan 
dealrach  air  uile  luis-bheò  agus  mheacana  na  machrach, 
a'  cur  àilleachd  chiatach  air  an  earrach,  agus  a'  cur  tarbh- 
aichead  anns  an  fhògharadh.  Tha  a  teas  a'  drùghadh 
air  an  fhìon-lios  agus  air  an  abhall-ghart,  's  a'  cur  gluasad 
fo  'n  t-snothach  shùghmhor,  a  tha  dìreadh  tre  nan  cuislibh 
dìomhair  o  'bheil  am  pailteas  fìona  agus  meas  a'  sruthadh. 
Cha  'n  e  gu  bheil  a  gathan  àigh  air  an  cuibhreachadh  ri 
aghaidh  na  cruinne  so,  ach  tha  iad  a'  ruigheachd  air  a' 
chuid  a's  doimhne  do'n  chruitheachd.  Tha  a  cumhachd 
a'  drùghadh  agus  a'  sgiamhachadh  na  cruitheachd  air  fad. 

"  Cha  'n  'eil  ni  folaicht'  o  a  teas." 

Dìreach  air  a'  mhodh  cheudna  bha  'n  Cinne-daonna 
marbh  ann  an  eu-ceartaibh  agus  ann  am  peacaibh,  as 
eugmhais  cumhachd  beothachaidh  Iosa  Criosd.  "  'S  esan 
an  ais-eirigh  agus  a'  bheatha,"  tobar  saoibhir  an  dara 
aoin,  agus  aobhar  uile-chumhachdach  an  ni  eile.  Tha  'n 
dara  Adhamh  'na  spiorad  beothachaidh,  agus  is  ann  trid- 
san  a  tha  a  naoimh  uile  beò.  Tlia  e  'dealradh  air  an  ceud 
fàithibh,  agus  tha  iad  a'  fàs  suas  'nan  gràsa  nèamhaidh, 
agus  a'  sìor-mheudachadh  ann  an  toradh  na  fìreantachd. 
'S  iad  creidimh  neo-chealgach,  agus  gràdh  neo-chlaon  an 
toradh  a^s  àghmhoire  a  tha  srùthadh  o'n  nàdur  ath- 
nuadhaichte,  agus  is  iad  toraidh  'oibreachaidh  air  an 
inntinn.  Cha  robh  uiread  agus  aon  rùn  diadhaidh.  na 
aona  chleachdadh  Criosduidh,  'nan  urrainn  sgaoileadh  no 
fàs,  as  eugmhais  cumhachd  càirdeil  a  ghràis. 

Mar  nach  'eil  tarbhaichead  no  suilbhearrachd  as  eug- 
mhais  na  grèine'  'nuair  dh'  èireas  i  gu  rlathail  boillsgeil, 
's  a  sgaoileas  i  a  gathan  àigh,  tha  i  'g  ath-bheothacliadh 
subhachais  nach  gabh  cur  an  cèill.    Tha  na  mìlte  creutair 

sgiamhach  a'  mosgladh  suas  gu  bith  le  a  teas,  agus  'gan 
grianadh  ;na  blàthas.  Tha  na  h-eòin  a'  dùsgadh  o'n  clò- 
chodal,  's  a'  taosgadh  a  mach  an  ceileirean  ceòlmhor  ann 
an  co'-sheirm  bhinn.  Tha  'mheanbh-sprèidh,  le  'm  mèilich 
chiùin,  a'  cur  fàilt'  air  an  òg-mhaduinn.  Tha  'm  buar  le 
'n  sruth-ghèimnich,  a'  cur  an  cèill  an  ait-shòlais.  Tha  na 
glimi  air  chrathadh  le  canntaireachd  ;  tha  na  h-aonaichean 
le  'm  mac-talla  ag  aithris  an  co'-cheileirean.  Tha  'cheol- 
raidh  air  fad  a'  co'-aontachadh  leis  a'  choi'sheirm ;  tha 
gach  ni  anns  a'  bheil  beatha  ri  gairdeachas  anns  an 
drùghadh  shòlasach. — Ach  nam  biodh  gathan  deàlrach  na 
grèine  air  call  an  teas,  thigeadh  gruaim  neo-èibhinn  air 
gach  nì.  Cha  'n  e  amhàin  sin,  ach  thigeadh  sgàil  orra  car 
ùine  bhig,  agus  chuireadh  nàdur  air  fad  uime,  mar  gum 
b'  ann,  culaidh-bhròin.  Tha  na  nèamha  fèin  dubhach. 
Tha  na  creutairean  a's  sunndaiche  a'  cromadh  an  cinn  le 
bròn.  Tha  còisridh  cheòlmhor  an  doire  'nan  tosd  :  chaidh 
a'  ghlas-ghuib  orra  air  fad.  Tha  fìadh-bheathaichean  an 
f  hàsaich  ag  ulf  hartaich  airson  an  creich ;  tha  na  h-eòin 
le  'm  fìos-fithich  a'  sìor-sgriachail ;  tha  cridhe  an  duine 
a'  fàilneachadh,  no  tha  cràdh  obann  'ga  ghrad  bhualadh. 
— 'Samhuil  a'  chùis  'nuair  dh'  fholaicheas  Criosd  a 
ghnùis  ;  'nuair  chailleas  creidimh  sealladh  air  sòlas  Israeil, 
nach  dubhach  neo-shubhach  beachd  an  anama !  Air 
leinn  gu  bheil  ar  Dia  'na  theine  dian-loisgeach,  agus  gu 
bheil  ar  peacaidh  gu  h-àrd  labhrach  ag  èigheach  diogh- 
altais.  Tha  na  smuainte  cràiteach  o'n  leth  a  stigh,  tha  'n 
Criosduidh  ag  imeachd  gu  tùrsach;  tha  gach  ni  o'n  leth 
a  muigh  màidheanach,  gach  ni  o'n  leth  a  stigh  bronach. 
Tog  suas,  matà,  Iosa  ghràsmhoir,  an  ùr-mhaduinn  a's 
àghmhoire  o'n  ionad  a's  àirde  òirnn  :  O !  tog  suas  solus 
do  ghnùis  air  do  phobull !  Leig  ris  doibh  uile-fhoghaint- 
ichead  t'  eadar-mheadhonaireachd,  dean  ar  còir  air  an 
t-saorsadh  mhòir  so  làn-shoilleir  dhuinn. 

Leanaidh  mi  fhathast  air  a  cho'-samhlachd  sin.  Tha 
a'  ghrian  a'  sgaoileadh  a  dealradh  m'a  timchioll,  air  gach 
àird.  Gu  fialaidh  fiughantach  tha  i  a'  soillseachadh  agus 
a'  deanamh  ait  uile  chrìocha  na  talmhainn,  agus  uile 
chuairt  nan  speur.  Tha  rughadh  san  àird-an-ear  'an  àm 
dhi  èiridh,  agus  tha  beannta  na  h-àird-an-iar  air  an  òradh 
le  deàlradh  boillsgeil.  Tha  dùthchanna  fuar  na  h-àirde- 
tuath  air  am  blàiteachadh  le  gathan  mathasach,  am  feaclh 

a  tha  'n  àirde-deas  le  dian-theas  air  an  claoidh. — Mar  sin 
tha  cumhachd  Grian  na  Fìreantachd  rùn-phàirteach,  neo- 
chuibhrichte.  Bha  na  lìnntean  a  bh'  ann  o  chian  'gam 
faireachduinn,  agus  ni  na  h-àil  a  tha  fhathast  gun  bhreith, 
gàirdeachas  annta.  Bha  toillteanais  a  bhàis  luachmhoir 
a'  ruigheachd  air  a'  cheud  mhuinntir,  agus  craobh- 
sgaoilear  iad  do  lìnntibh  deireannach  a'  chinne-dhaonna. 
Gu'n  ruig  iad,  'an  ùine  gheàrr,  air  iomall  crìche  gach  tìr ! 
Aithn  do  d'  shoisgeul,  O  Shlànuighir  bheannaichte,  e 
ghabhail  sgiathan  na  maidne,  'an  co'-imeachd  ris  ar 
ghrèin.  Rachadh  e  air  sgiathaibh  làidir  a  dh'  ionnsuidh 
gach  sluaigh,  dùthaich,  agus  cainnt;  chum  gum  bi  eòlas 
umad  fhad  's  a  tha  teas  na  grèine  a'  ruigheachd,  agus  am 
fuachd  a'  reothadh ;  chum  gum  bi  thu  air  t'  aidmheil  agus 
aoradh  air  a  thoirt  duit ;  chum  gum  bi  iadsan  a  tha 
aineolach  air  t'  ainm,  agus  naimhdean  do  d'  theagasg,  air 
an  soillseachadh  le  eòlas,  agus  air  an  tàladh  ris  le  gràdh 
do  t'  fhirinn  !  O  gu'n  tigeadh  an  t-àm  taitneach  sin ;  an 
t-àm  ion-mhiannaichte  sin  ;  an  uair  a  chuimhnicheas  gach 
sluagh  orra  f èin  agus  gum  pill  iad  ris  an  Tighearna ;  agus 
gu'n  dean  gach  cinneach  aoradh  dhuit ! 


AM  MESIAH.  * 

A  nigheanan  Shaleim !  tionnsgnaibh  òran  rèidh, 

'S  na  puinnc  a's  àirde  gluaisear  dàn  nan  speur. 

Na  fuarain  bhlàir,  le  sgàil  nan  gorm-choill  ùr, 

'S  na  bruadair  Ghreugach, — theich  gu  lèir  fa  'r  cùl. 

A  Righ  thug  càil  do'n  fhàidh  a  ghleusadh  ceòil' 

Le  èibhleig  naoimh,  cuir  blàths  'an  laoidh  mo  bheòil  ì 

Mu  lìnn  na  slàinte  sheinn  am  bard  o  chian, 
Bidh  Mac  aig  Oigh,  aig  Oigh  is  torach  sìol ! 
O  fhreumhaich  Iesse  faic  le  teas  a'  fàs 
A  suas  san  speur  a'  Gheug  is  cùbhraidh  blàth  : 
Bidh  Spiorad  Dè  'ga  ghluasad  f èin  mu  'bàrr ; 
'S  san  dos  neo-sheargta  tèarnaidh  Columan  nèimh. 
Silibh,  a  neòil,  an  dealt  o'n  àird  gu  dlùth, 
Tròm-shàmhach,  maoth-bhog,  frasach,  braonach,  ciùin  f 

*  This  beautiful  translation  of  Pope's  Messiah  is  by  the  late  EweD 
M'Lachlan  of  Aberdeen. 

'S  ann  duibhs'  tha  anmhunn,  tinn,  gun  neart,  gun  treòir, 

A  bhrùchdas  drùchd  na  slàint'  air  bhàrr  gach  nieòir. 

Le  tàmh  fo  'sgàil  gu  bràth  cha  loisg  a'  ghrian ; 

'S  o  stoirm  nan  gaoth  ni  'm  fasgadh  caomh  'ur  dìon. 

Trèigidh  an  t-olc,  's  gach  ceilg  a  lot  an  sluagh, 

'S  air  slighe  'pheacaidh  coisnidh  ceartas  buaidh ; 

Bidh  Oilibh  ghràis  na  sìochaint  sìnte  'mach, 

'S  thig  neo-chiont'  àigh  o  nèamh,  san  deise  's  àillidh  dreach. 

A  lìnntean  fada,  sìubhlaibh  as  gu  luath  ! 
Grad  èireadh  fiamh  na  maidne  'nios  o  'n  chuan, 
A  bheir  gu  crìch  do  bhreith-sa,  'Righ  nan  slògh  ! 
O  Leinibh  uasail !  dùisg  a  suas  gu  d'  ghlòir  ! 
Faic  Nàdur  fèin,  's  gach  flùr  an  ceud  am  fàis 
Fo  chòmhdach  èibhinn !  mil  a'  sèideadh  tlàth  ! 
Faic !  Lebanon  gu  h-àrd  mar  thog  e  'cheann, 
'S  gach  dos-chrann  àrd  's  na  coilltibh  àigh  a'  danns' ! 
Faic,  smuidreadh  spìosraidh  Sharoin  suas  's  na  neòil, 
A's  Charmeil  ùr  nan  seud  a's  drùchdach  ceò ! 
Nach  cluinn  thu  luath-ghair  ait  san  fhàsach  chèin. 

"  Thig  Dia,  thig  Dia  g'ar  còir !"  gach  ròd  biodh  rèidh ; 

"  Thig  Dia,   thig  Dia!"  co'-fhreagraidh  fuaim  nam 
beann ; 

Gach  creag  ni  gàir  m'  an  Tì  a's  àirde  t'  ann  ! 
Tha  'n  saogh'l  ag  èiridh ;  lùb  an  speur  a  nìos  ! 
Oach  ni  le  gràdh  'cur  fàilt'  air  teachd  an  Tmath  ! 
Na  seudair  rìomhach  cromadh  sìos  an  ceann  ! 
Fodha  na  slèibhtean !  èireadh  làr  nan  gleann  ! 
Gach  creag  biodh  mìn !  biodh  sìth  air  tuiltibh  luath ! 
Roimh  sholuis  gnùise  Slànuighir  chiùin  nam  buadh  ! 
Faiceadh  na  doill !  a  bhodhair,  cluinn  do  Dhia  ! 
Sud  Rìgh  nan  gràs  mar  sheinn  na  baird  o  chian. 
Fògraidh  e  'n  oidhche  dhuibhreach  o  gach  sùil, 
A's  chì  na  doill  a'  Ohrian  is  boillsgeil  iùl ; 
Grad  fhosglaidh  'fhocal  toll  na  clàisneachd  suas ; 
'S  o  'cho'-sheirm  ciùil  thig'  sòlas  ùr  do  'n  chluais. 
Bidh  teanga  'bhalbhain  deas  a  dhealbh  nan  rann, 
'S  mar  mheang  nan  stùchd  gu'n  leum  an  crùbach  mall. 
Cha  chluinnear  èubh  no  osnaich  chràidh  ni  's  mò, 
'S  o  ghruaidh  gach  creutair  suathar  deur  a'  bhròin. 
'An  geimhlibh  praise  glaisear  suas  am  bàs ; 
Glieibh  prionns'  an  t-sluichd  an  lot  nach  dùin  gu  bràth. 
Mar  bhiadhas  Aodhair  feumail  treud  nan  rùsg 

'S  na  lòiu  a's  fearr  tha  fàs  fo'n  bhlàth-ghaoith  chiùin,. 
Shireas  le  sùil-bheachd  dùrachd  na  th'  air  chall, 
'S  a  ghleidheas  càch  o  thriall  troimh  ròidean  càm  ; 
Nuair  bhrùchdas  sgàil  an  dorcha,  's  e  ni  'n  dìon, 
'S  an  taic  san  là,  ged  chaochlas  àrdan  shìon ; 
Thogas  na  h-uain  na  uchd  g'an  cumail  blàth, 
Toirt  doibh  gu  caomh  nam  fann-lus  maoth  o  'làimh  ; 
Mar  sud  ni  Tì  nan  gràs  a  ghealladh  dhùinn, 
Ar  dìon  gu  brath  le  àithne  's  gràsmhor  iùl. 
Cha  ghluais  na  slòigh  ni  's  mò  gu  còmhrag  arm  ; 
'S  na  gaisgich  threun  cha  chath  rì  chèil'  am  feirg. 
Co'-ghàir  nan  trompaid  phràis  cha  chluinnear  ann ; 
An  t-sleagh  no  cruaidh  cha  bhoillsg  'an  strìgh  nan  lann  ; 
Cromar  gu  speala  feòir  an  gath  gun  fheum, 
'S  gu  soc  a'  chroinn  bidh  ruinn  a  chlaidheimh  ghèir. 
Grad-èiridh  aitreabh  uasal  suas  's  gach  tìr, 
'S  na  thionnsgain  'athair,  bheir  am  mac  gu  crìch. 
Sgaoilidh  an  fhìonain  àrd  a  dosrach  gheug 
Fo  iomlain  blàth  mar  sgàil  do  'n  t-sliochd  'na  dhèigh. 
Na  làmhan  fìal  a  sgap  an  sìol  san  'fhonn, 
Gum  buain  an  t-arbhar  sguabach,  reachdmhor,  tròm  : 
A's  chi  na  buachaillean  gach  cruaidh  dhruim  fàis 
Ur-bhog  le  feur,  's  le  liligh  's  ceutaich'  bàrr. 
Le  ìogimadh  èibhinn  èisdidh  iad  ri  toirm 
An  uisg  'steallraich  feadh  nan  craim-chreag  garbh. 
Mu  nead  na  nathrach  bàis  bu  chràiteach  beum. 
Tha  "chuilc  air  chrith,  's  an  luachair  thric  'na  dèigh. 
Sa'  ghleann  bha  fàs  fo  bhàrr  do'n  sgitheach  dhoirbh 
Tha  'm  bocsa  grinn,  's  an  giubhas  SDÌomhain  gorm. 
An  àite  chuiseag  sheisg,  a  s  luibhean  searbh. 
Ni  miortal  fàs,  's  am  pailm  a's  àillidh  dealbh. 
Bidh  iarmad  sgrios  a'  mhadaidh-alluidh  ghairg, 
'S  na  h-uain  'nam  measg  ag  ith'  air  slios  gach  leirg : 
Caillidh  an  tiger  gnineach,  ciùrrach,  'fhearg. 
'S  an  srèin  nam  flùr  do  chloinn  cha  diùlt  e  falbh  : 
Ni  'n  damh  's  an  leòmhann  san  aona  phrasaich  tàmh. 
'S  bidh  nathair  gun  bheum  ri  cois  fir-chèilidh  tlàth. 
Togaidh  an  leanaban  cìche  'bhèisd  o'n  làr. 
'S  i  bheithir  bhreac  a  chleachd  an  ruinn-ghath  bàis  ; 
Le  gàir  thoil-inntinn  chì  e  lìth  nan  lann, 
'S  m'  an  teangaidh  ghòbhlaich  cluichidh  'n  t-òg  gun  fheall. 
A  Bhan-rìgh  Shaleim  !  àrduich  giòir  do  chrùin  ! 

?Am  mòraclid  t'  uaisle  tog  a  suas  do  shùil ! 

A'  d'  chùirtibh  rìoghail  seall  na  mìlte  slòigh, 

'S  na  h-àil  nach  d'  thàinig,  's  àill  leo  teachd  a'  d'  chòir ! 

Tha  linn  air  linn  a'  tairgs'  am  breith  gun  dàil, 

Gun  fhusgais  gus  am  faic  iad  soills'  an  là ! 

An  sliochd  gun  chùnntas  seall  tu  dùsgadh  suas, 

Thoirt  modh  do  'n  Rìbhinn  àigh  is  àillidh  snuagh ! 

G-abh  beachd  air  feachd  nan  rìoghachd  fad  o  làimh, 

Air  ghlùinibh  lùbt'  ag  ùrnuigh  'd  theampull  àigh  ! 

'S  gu'n  dìol  iad  ìobairt  cheart  do  Thì  nan  dùl ! 

Nàch  seall,  tha  'n  luchd  th'  air  t'  altairibh  gun  smal, 

Do  'n  spìosraidh  phrìseil  thig  o'n  àird-an-ear ! 

Tha  dosraich  Edoim  dhuits'  a'  sèideadh  blàth, 

'S  do  dhearg  an  òir  tha  slèibhtean  Ophir  làn. 

Seall !   Geata  boillsgeil  rionnagach  nan  speur 

A'  fosgladh  suas  ort !  sud  a'  ghlòir  nach  trèig ! 

A'  mhaduinn  chiùin  ni  's  mò  cha  deàlraich  grian, 

'S  cha  'n  èirich  gealach  shèimh  fo  sgàil  nan  nial ; 

Grad-bhrùchdaidh  tuiltean  soillse  'nuas  o  nèamh ; 

Làn-deàlraidh  sruth  na  glòir  a'  d'  chùirt  gach  tràth ; 

Mu  d'  thimchioll  deàrsaidh  àird  an  t-soLUis  fèin ; 

'S  gu  saogh'l  nan  saogh'l  gur  leatsa  là  do  Dhè ! 

Ni  'n  fhairge  triall,  's  an  iarmailt  thèid  'na  smùid; 

Gu'n  leagh  na  slèibhtean  as  mar  chèir  roi  'ghnùis ; 

Na  creagan  sìorruidh  tuitidh  sìos  'nan  ùir; 

Ach  seasaidh  firinn  dhìleas  Rìgh  nan  dùl ! 

Riaghlaidh  tu  fèin  's  Mesiah  'n  èibhneas  nèimh, 

'S  air  glòir  ùr  riogh'chd  ni  'm  faicear  crìoch  gu  bràth  ! 


NA  DEISCIOBUIL  ANNS  AN  STOIRM. 

An  dèigh  do  ar  Slànuighear  beannaichte  an  sluagh  mòr 
a  shàsachadh  le  dà  iasg  agus  cùig  builionnan  arain,  bha 
iad  air  an  lìonadh  le  iongantas  co  mòr  agus  gum  bu 
mhiann  leo  a  ghlacadh  agus  rìgh  dheanamh  dheth  ;  ach 
bu  shuarach  esan  mu  choronaibh  agus  mu  mhòralachd  an 
t-saoghail  thruaigh  so.  Cha  bu  rìoghachd  saoghalta  an 
rìoghachd  aigesan.  "  Air  ball  cho-èignich  e  a  dheisciobuil 
gu  dol  anns  an  luing,  agus  dol  roimhe  dh'  ionnsuidh  an 
taoibh  thall  gu  Betsaida,  gus  an  cuireadh  e  an  sluagh  air 


167 


falbh."'  Is  furasda  dhuinn  a  smuainteachadh  co  leasg  's 
a  bha  iadsan  dealachadh  ris.  Shaoileamaid  gum  feuch- 
adh  iad  ri  fuireach  maille  ris — ach  focal  cha  d'  thàinig 
as  am  beul.  Thuirt  e  riutha,  Imichibh,  agus  air  ball 
dh'  imich  iad  gun  ghearan  gun  diùltadh.  Chuir  e  air 
falbh  iad,  ach  cha  b'  ann  ann  an  corruich.  Cha  b'  ann 
gun  aobhar,  ged  nach  d'  innis  e  sin  dhoibhsan.  Feudaidh 
toil  Dia  air  uairibh  amharc  cruaidh  leinn,  agus  doirbh  ri 
gèilleachdainn  dhi,  agus,  maith-dh'fheuidte,  gum  bi  slighe 
air  a  cuimseachadh  a  mach  dhuinn  air  am  bi  e  duilich 
imeachd — slighe  dhorcha.  Ach  ma  ni  sinn  foighidinn,  chì 
sinn  nach  'eil  a  bheag  ann  am  beachd  Dhè  ach  leas  ar 
n-anama ;  agus  luath  no  mall  gum  foillsich  e  a  mhaitheas 
agus  a  ghràdh  dhuinn. 

An  uair  a  chuir  e  air  falbh  iad,  chaidh  e  fèin  gu  beinn 
a  dheanamh  ùrnuigh — esan  aig  nach  robh  peacadh  r'a 
aithris,  no  dith  no  uireasbhuidh  nach  V  urrainn  a  làmh 
uile-chumhachdach  fèin  a  riarachadh — gidheadh  rinn  e 
ùrnuigh.  Rinn  e  ùrnuigh  'na  bhròn,  rinn  e  ùrnuigh  'na 
shòlas;  rinn  e  ùrnuigh  'na  aonar,  rinn  e  ùrnuigh  maille 
ris  na  deisciobluibh,  'an  làthair  an  t-saoghail.  Ann  an 
uaigneas  nam  beann,  mun  d'  èirich  a'  ghrian,  bha  esan 
air  a  chois  a'  deanamh  ùrnuigh.  San  fheasgar  rinn  e 
ùrnuigh ;  agus  fad  na  h-oidhche  t\\È  sinn  a'  leughadh  gu 
robh  e  air  uairibh  ri  ùrnuigh.  Ma  bha  so  math  dhàsan, 
cia  feumail  an  ni  ceudna  dhuinne !  dhuinne,  creutairean 
hochda  peacach  air  am  bheil  co  liuthad  dìth,  agus  co  tric 
ann  am  bròn  agus  fo  dhubhachas  inntinn  !  C'ia  feumail 
duinn  ùrnuigh  a  dheanamh  gu  tric,  aig  am  bheil  feum 
air  maitheanas  peacaidh  co  maith  agus  air  aran  lathail. 
Ach  ciod  am  feum  a  bh'  aig  Iosa  beannaichte  air  ùrnuigh 
a  dheanamh  ?  Bha  eadar-ghuidhe  aige-san  r'a  dheanamh 
airson  feadhnach  eile,  agus  bha  e  a  mach  air  an  t-sliabh 
ri  ùrnuigh.  Is  cinnteach  mi  nach  do  dhì-chuimhnich  e 
na  deisciobuil  bhochda  bha  'mach  fo  ànradh  a'  chuain. 
A  luchd-leanmhuinn  Chriosd,  a  dheisciobuil  bhochda  tha 
gu  tric  air  'ur  tulgadh  le  doinionn  an  t-saoghail-sa,  tha 
,  air  uairibh  fo  ànradh  gun  chombaist  gun  solus,  fada,  fada 
mar  tha  dùil  agaibh  a  tha  sibh  o  Dhia  agus  air  'ur  dì- 
chuimhneachadh  leis,  tha  e  dlùth  dhuibh — tha  luchd  a' 
chridhe  bhriste,  bhrùite,  taitneach  prìseil  'na  bheachd. 
Am  feadh  a  tha  iadsan  a'  gleachd  ri  deuchainnibli  na 

beatha  so,  agus  marannan  gàbhaidh  an  t-saogliail  a' 
bristeadh  thairis  orra,  tha  losa  sa'  bheinn  a'  guidhe  as  an 
leth.  Tha  sinn  a'  leughadh  anns  an  eachdraidh  th'  againn 
air  na  deisciobluibh  san  stoirm,  "  An  uair  a  bha  'n 
t-anmoch  ann,  bha  an  long  am  meadhon  na  mara,  agus 
esan  'na  aonar  air  tìr.  Agus  chunnaic  e  iadsan  air  am 
pianadh  ag  iomramh ;  oir  bha  a'  ghaoth  'nan  aghaidh." 

Do  rèir  coslais  bha  na  h-uile  nithe  a'  cothachadh  'nan 
aghaidh,  chum  an  truaighe  agus  an  cunnart  a  mheud- 
achadh.  Bha  'n  oidhche  dorcha ;  bha  'ghaoth  a'  sèideadh 
gu  cruaidh,  agus  a'  sèideadh  calg-dhìreach  'nan  aghaidh ; 
blia  'mhuir  air  at  gu  gailbheach  ;  agus,  an  nì  bu  chruaidhe 
leò  na  so  uile,  cha  robh  Iosa  maille  riutha.  Nam  biodh 
esan  maille  riu,  a  dh'  aindeoin  cruaidh-ghleachd  nan 
dùilean,  cha  bhiodh  eagal  orra ;  bhiodh  iad  tèaruinte. 

Gu  tric  tha  Dia  'na  Fhreasdal  a'  gairm  nan  cairdean 
a's  gràdhaiche  leis  gu  deuchainnibh  mòra.  Tha  e  'toirt 
orra  imeachd  air  slighe  chumhann,  dhorcha,  'gan  toirt  gu 
bhi  ann  an  teinn  co  mòr  agus  gu'n  tuig  iad  gur  h-ann  o 
'làimh  fèin  amhàin  a's  urrainn  tèaruinteachd  tighinn,  agus 
nach  'eil  cobhair  no  slàinte  o  làimh  eile.  B'  fhurasda 
dhàsan  gach  doilgheas  a  chumail  air  an  ais  o  a  chàirdean 
dìleas ;  ach  'na  ghliocas  agus  'na  chàirdeas  tha  e  'gan 
ceadachadh,  chum  a  thròcair  a  ghlòrachadh  anns  an 
tèaruinteachd  a  tha  e  'deònachadh. 

Ach  ged  bha  a'  ghaoth  an  aghaidh  nan  deisciobluibh, 
cha  do  phill  iad  air  an  ais.  Dh'  àithn  am  maighstir 
dhoibh  imeachd  gu  taobh  eile  a'  chaoil  eadhon  chum 
Betsaida,  agus  do  bhrìgh  gu'n  d'  iarr  esan  so  orra,  dhr 
iomair  iad  air  an  aghaidh  gun  ghearan. 

Beachdaich  air  so,  0  m'  anam !  Chuir  Criosd  a 
dheisciobuil  gu  druim  a'  chuain  ged  bha  fìos  neo- 
mhearachdach  aige  gu'n  robh  an  stoirm  dlùth.  Seadh,. 
chuir  e  'mach  iad  le  'dheòin  agus  a  dh'  aona  ghnothuch 
chum  bhi  air  an  luasgadh  leis  an  doininn.  C'arson,  O 
m'  anam  !  tha  thu  uime  sin  air  do  thilgeadh  sìos,  agus 
a  ta  thu  fo  bhuaireas  an  taobh  a  stigh  dhiom?  Earb 
'na  ghràs,  lean  a  reachdan,  agus  èiridh  gu  maith  dhuit 
faidheòidh. 

"  Mu  cheathramh  faire  na  h-oidhche  thàinig  e  d'  an 
ionnsuidh  air  a'  mhuir." 

Rè  na  h-oidhclie  gu  h-uile,  agus  b'  i  sin  an  oidhche- 
fhada  agus  stoirmeil,  bha  na  deisciobuil  bhochda  sin  a 
niach  air  an  fhairge,  gun  dìon,  gun  fhasgadh,  gun  tàmh, 
ach  a'  saoithreachadh  gu  cruaidh  chum  an  cladach  a 
ruigheachd.  Air  tuiteam  na  h-oidhche  cha  robh  sealladh 
air  Criosd ;  ach  an  dèigh  dhoibh  a  bhi  rè  na  h-oidhche  gu 
buileach  air  an  luasgadh  gu  bochd  leis  an  doininn,  iad 
fann,  sgìth,  mù  cheathramh  faire  na  h-oidhche,  tamull 
beag  roimh  bhristeadh  na  maidne,  thainig  Iosa  d'  an 
ionnsuidh.  Rinn  e  so  chum  an  creidimh  agus  am  foigh- 
idinn  fheuchainn  ;  chum  an  cràbhachd  a  bheothachadh, 
agus  an  tèaruinteachd  a  bha  'na  bheachd  a  thoirt  doibh, 
a  dheanamh  ni  bu  luachmhoire.  0  a  Thighearna,  's 
beag  tha  fios  againn  ciod  tha  'nad  bheachd  as  ar  leth  ! 
Cò  's  urradh  do  cheumanna  dorcha  a  lorgachadh,  no 
buntuinn  do  Fhreasdail  a  thuigsinn  !  Na  tha  thu  a? 
deanamh  a  nis,  cha  tuig  sinn ;  ach  tha  làn  earbs'  againn 
ann  ad  gheallaidhnibh  prìseil  fèin,  agus  is  aobhar- 
aoibhneis  leinn  a  smuainteachadh  gu'n  tuig  sinn  e  uile 
'na  dhèigh  so. 

Cosmhuil  ris  na  deisciobuil  bhochda  sin,  theagamh 
gu  bheil  cuid  agaibh  tha  'ga  leughadh  so,  mar  air  druim 
cuain  bhuaireasaich :  tha  'ghaoth  a'  sèideadh,  tha  'n 
fhairg'  air  at,  tha  'n  oidhche  dorcha,  tha  Iosa  as  an 
t-sealladh,  gun  fhios  c 'àite ;  ach  na  caillibh  'ur  misneach 
agus  na  tugaibh  cèill.  Cha  d'  thàinig  an  t-àm  fhathast 
chum  fuasgiadh  oirbh,  cha  'n  'eil  ann  fhathast  ach  a' 
mheadhon-oidhche,  fuirghibh  chum  an  ceathramh  faire, 
agus  gun  teagamh  thig  e  chum  'ur  saoradh. 

"  Thàinig  Criosd  chum  nan  deisciobul  ag  imeachd  air 
a'  mhuir,"  agus  b'  àill  leis  dol  seachad  orra. 

Bha  so  cruaidh  da  rìreadh  ;  ach  's  beao  tha  fìos  againn 
ciod  tha  ann  am  beachd  ar  Slànuighir.  Cha  'n  e  na  tha 
dùil  againne  tha  'na  bheachd,  a  nì  e  :  tha  e  mar  gum 
bitheadh  e  ri  dol  seachad  òirnn  air  amannaibh  àraid, 
'nuair  tha  e  teachd  chum  cobhair  agus  sòlas  a  thoirt 
dhuinn,  'nuair  tha  a  shùil  òirnn,  agus  caomh-thruacantas 
aio;e  r'ar  deuchainnibh.  Ma  tha  C'riosd  a'  tionndadh  air 
falbh  uainne  air  àm  air  bith  agus  sinn  fo  ànraclh,  bith- 
eamaid  làn-chinnteach  nach  h-ann  le  dìth  gràidh  no  dh' 
easbhuidh  caoimhneis.  Cha  dean  e  tàir  oirnn — cha  dì- 
chuimhnich  e  sinn  gu  dìlinn — na  cailleamaid  gu  sìorruidh 
ar  dòchas  ann. 

"Ach  an  uair  a  chunnaic  iadsan  e  ag  imeachd  air  a' 
mhuir,  shaoil  iad  gu'm  bu  tannasg  a  bh'  ann;  agus 
ghlaodh  iad." 

'Nuair  chunnaic  iad  e,  ghabh  iad  eagal  mòr.  Is 
minig  'nar  n-aineolas  a  ghabh  sinne  eagal  mar  an  ceudna, 
'nuair  bha  Criosd  a'  teachd  ann  an  caoimhneas,  agus  gun 
fhios  againn  cò  e;  bu  mhiann  leinn  teicheadh  nam 
b'  urradh  dhuinn,  eadhon  o'n  tèaruinteachd  a's  prìseala. 
"  Ach  air  ball  labhair  Criosd  riu."  'ISTuair  chunnaic  esan 
gu'n  robh  eagal  mòr  orra,  ghabh  e  truas  diùbh,  cha  b' 
urradh  dha  bhi  ni  b'  fhaide  'na  thosd.  Ma  bha  a  choslas, 
a'  teachd  air  a'  mhuir,  eagalach,  bha  a  bhriathran  sòlas- 
ach ;  thuirt  e  riutha,  "  Biodh  misneach  mhaith  agaibh ; 
is  mise  ta  ann,  na  biodh  eagal  oirbh." 

A  Chriosduidh  thruaigh  a  tha  fo  thrioblaid,  èisd  na 
briathra  sòlasach,  agus  gabh  a'  mhisneach  tha  do 
mhaighstir  a'  ceadachadh  dhuit;  tiormaich  do  shùil,  tilg 
air  falbh  do  ghruaim,  dean  gàirdeachas  anns  an  Tigh- 
earna.  "  Is  mise  ta  ann,"  arsa  Criosd.  Cha  'n  'eil  e  'g 
ràdh  co  è,  cha  d'  innis  e  'ainm,  cha  robh  sin  feumail ; 
c'arson  a  dh'  ìnnseadh  %  B'  eòlach  a  chuid  caorach  fein 
air  a  ghuth  am  measg  nam  mìltibh.  "  Is  mise  ta  ann," 
arsa  Criosd  ;  mise,  Ard-Uachdaran  agus  Tighearna  nèimh 
agus  talaimh  ! — mise,  aig  am  bheil  smachd  thairis  air  a' 
ghaoith  agus  air  an  fhairge,  agus  do'n  èiginn  doibh  gèill- 
eachduinn !  mise,  'ur  Tighearna  agus  'ur  Slànuighear, 
agus  'ur  caraid,  a  chuala  sibh  an  raoir  air  a'  bheinn  a' 
guidhe  air  'ur  son !  B'  iad  sin  na  focail  shòlasach  do  na 
deisciobluidh  thruagha.  O  Iosa  bheannaichte  !  a  mhàin 
abair  ruinne,  "  Is  mise  ta  ann,"  agus  an  sin,  a  dh'  aindeoin 
gaoithe  agus  fairge,  a  dh'  aindeoin  cogadh  nan  dùilean  gu 
h-uile,  a  dh'  aindeoin  dhaoine  agus  dheamhan,  tha  sinn 
tèaruinte ! 

"  Agus  chaidh  e  suas  d' an  ionnsuidh  do  'n  luing; 
agus  luidh  a'  ghaoth  :  agus  bha  uamhas  mòr  thar  tomhas 
orra,  agus  ghabh  iad  iongantas.  Oir  cha  d' thug  iad 
fa'near  miorbhuil  nam  builinnean ;  oir  bha  'n  cridhe  air 
a  chruadhachadh." 

Cò,  O  Thighearna,  tha  cosmhuil  riutsa !  tha  deanamh 
air  nèamh  agus  air  talamh  na  nithe  tha  deònach  leat  fèin  ; 
agus  ni  bheil  a  h-aon  ann  a's  urradh  stad  a  chur  air  do 
làimh,  no  a  ràdh  riut,  Ciod  a  thu  a'  deanamh? 

CRIOSD  A'  CIUINEACHADH  NA  FAIRGE. 

"  Rachamaid  thairis,"  arsa  Criosd  r'a  dheisciobluibh,  "  air 
muir  Ghalile  " ;  agus,  air  ball,  thug  iad  leo  esan  anns  an 
luing  mar  a  bha  e,  agus  bha  longa  beaga  eile  maille  ris 
mar  an  ceudna.  An  do  shnàmh  long  riamh  air  cuan  anns 
an  robh  luchd  co  prìseil  ?  An  do  chuireadh  urram  co  mòr 
riamh  air  muir  Ghalile,  no  air  aona  mhuire  eile  1  Dh'  fhàg 
na  loingeis  bheaga  an  tràigh.  Bha  fè  ann  agus  ciùine 
'nuair  thog  iad  na  siùil  agus  chuir  iad  fo  sgaoil ;  ach  cha 
b'  fhada  bha  iad  air  falbh  'nuair  shèid  a'  ghaoth  agus 
thòisich  an  stoirm.  Is  tric  tha  so  a'  tachairt,  is  lìonmhor 
iad  tha  a'  togail  o  thìr  le  dòchais  àrda,  nach  'eil  fada  o 
chladach  an  òige,  'nuair  tha  neòil  dhubha,  dhorcha,  a' 
cruinneachadh,  a'  mhuir  ag  at,  a'  ghaoth  a'  sèideadh,  agus 
ànradh  a'  dluùthachadh  air  gach  làimh.  Mar  so  thachair 
-do  na  deisciobluibh.  "  Dh'  èirich  doinionn  mhòr  ghaoithe, 
agus  leum  na  tonnan  a  steach  do'n  luing,  air  chor  as  gu'n 
robh  i  nis  làn."  Ghlac  sgios  an  nàduir-dhaonna  Criosd, 
agus  ghèill  uachdaran  nàduir,  car  tamuill,  do  lagh  agus 
do  chumhachd  nàduir.  Bha  e  ann  an  deireadh  na  luinge, 
agus  thuit  e  'na  shuain.  Ged  bha  esan  'na  Dhia,  bha  e, 
mar  an  ceudna,  'na  dhuine,  agus  'na  nàdur  daonna  bha 
laigse  nàduir  fuaighte  ris ;  bha  e  sgith,  agus  ghabh  e 
tàmh  ann  an  deireadh  na  luinge,  bha  cluasag  fo  'cheann 
air  na  clàraibh  daraich,  agus  gun  fhasgadh  os  a  cheann 
ach  na  speuran  dorcha  duaichni.  Cha  robh  e  fada  'na 
thàmh  'nuair  a  thàinig  an  oidhche,  agus  an  cois  na 
h-oidhche  bha  dorchadas,  agus  an  cois  an  dorchadais  bha 
an  doinionn  mhòr.  Tha  na  neòil  air  an  riasladh  as  a 
chèile,  tha  'n  dealanach  a  mach,  tha  fuaim  an  tàirneanaich 
oillteil,  thòisich  an  dìle  mhòr,  bha  na  tonnan  a  steach  san 
luing  air  chor  's  gu'n  robh  i  nis  làn,  bha  cridheachan  nan 
deisciobul  fo  bhuaireas,  gun  fhios  ciod  a  dheanadh  iad, 
no  cia  mar  thigeadh  iad  as.  Bha  iad  an  impis  cèill  a 
thoirt,  agus  'na  lorg  sin  an  impis  dol  fodha,  'nuair  a 
chuimhnich  iad  gu  'n  robh  Criosd,  am  maighstir,  san 
luing.  Ghreas  iad  far  an  robh  e.  Feuch  !  sin  e  'na 
shìneadh  air  clàr  na  luinge  'na  shuain.  Cha  robh  e  ann 
an  suain  ni  bu  shàmhaiche  'na  naoidhean  ann  an  uchd 
Muire,  na  bha  e  nis  ann  an  àirde  na  stoirm.    Cha  robh 

eagal  no  imcheist  no  agartas  coguis  san  inntinn  sin  :  bha 
sith  san  anam  bheannaichte.  Am  b'  urradh  dhuitse  tha 
'ga  leughaclh  so,  cadai  san  stoirm?  Is  dàcha  nach 
b'  urradh.  Bha  Iudas  san  luing  so ;  tha  mi  a'  làn- 
chreidsinn  nach  b'  urradh  dhàsan  cadal.  Far  am  bheil 
coguis  saor  o  olc,  agus  cridhe  làn  do  ghràs  Dhè,  far  am 
bheil  earbsa  ann  an  Dia,  tha  an  cadal  sàmhach.  An 
cuimhne  leat  Iacob?  Bha  e  mach  air  thurus  'na  aonar, 
thàinig  an  t-anmoch  air  fada  o  thigheadas  dhaoine,  gidh- 
eadh  cha  robh  eagal  air-san ;  ghabh  e  clach  mar  cheann- 
adhairt,  agus  luidh  e  sìos  gu  tàmh.  Chaidil  e  ann  an 
sìth.  An  cuimhne  leat  Daibhidh  a  mach  air  an  raon, 
'nuair  dh'  èirich  Absalom  suas  ann  an  ceannairc  'na 
aghaidh,  agus  'nuair  bha  e  ann  an  cunnart  a  bhi  air  a 
mhilleadh  agus  air  a  sgrios,  thubhairt  e — 

Nach  lìonmhor  iad,  mo  naimhde,  'Dhia, 

'Sìor  dhol  am  meud  gach  là ; 
Is  luchd  mo  thrioblaid,  iomadh  iad 

Ag  èiridh  rium  a  ghnàth. 

B'  e  so  cor  Dhaibhidh  ;  ach  sheinn  e  le  misnich  agus 
dòchas  àrd — 

Air  Dia  do  ghairm  mi  fèin  ìe  m'  ghuth, 

Dh'  èisd  as  a  thulaich  naoimh ; 
Luidh,  chaidil,  agus  mhosguil  mi, 

Chùm  Dia  mi  suas  gu  caomh. 

An  t-abstol  Peadar,  an  oidhche  mun  robh  a  mhiann 
-orra  a  chur  gu  bàs,  bha  e  'na  shuain  eadar  dà  shaighdear ; 
agus  ann  an  suain  co  tròm,  's  gum  b'  èiginn  do  'n  aingeal 
buille  trom  a  bhualadh  agus  coinneal  a  lasadh  mun  do 
dhùisg  se  e.  Bheir  Dia  tàmh  do  luchd  a  ghràidh.  Is 
sona,  gu  là-bhràth  is  sona  iadsan  a  dh'  fheudas  luidhe 
sìos  anns  an  anmoch,  gun  eagal  gun  imcheist ;  'gan 
tasgaidh  fèin  seachad  ann  an  làmhaibh  an  Cruith-fhir 
le  dochas  agus  earbsa  làidir. 

Air  an  lìonadh  le  oillt  agus  fo  uamhas  mòr,  ghreas  na 
deisciobuil  a  dh'  ionnsuidh  C'hriosd,  agus  thubhairt  iad 
ris,  A  mhaighstir,  nach  'eil  suim  agad  gu;n  caillear  sinn? 
O  !  's  lìonmhor  iad  a  ghairmeas  air  Chriosd  san  stoirm  a 

ta  dearmadach  air  ann  an  là  na  ciùine.  'S  iomad  ùrnuigh 
nìtear  ann  an  àm  na  doininn,  ann  an  àm  na  h-èiginn, 
leòsan  a  ta  caoin-shuarrach  mu  Chriosd  air  àmannaibh 
eile,  ann  an  latha  grianach  na  slàinte  agus  an  aoibhneis. 
Tha  feadhain  ann  nach  gairm  air  Dia  air  àm  air  bith  ach 
fhad  's  a  tha  a  làmh  thairis  orra,  agus  an  t-slat-sgiùrsaidh 
san  làimh  sin.  Ciod-  a'  bharail  a  bhiodh  agad  air  a' 
charaid  sin  a  dheanadh  dearmad  ort,  agus  nach  tigeadh 
a  d'  chòir  air  àm  air  bith  ach  'nuair  a  bhiodh  iasad  no 
coingheall  a  dhìth  air?  Ciod  a'  bharail  a  bhios  aig  Dia 
air  na  h-ùrnuighibh  sin  a  tha  air  am  fàsgadh  asaibh  le 
èiginn  agus  bochduinn  ?  Gidheadh  's  ann  le  buntuinn 
mar  so  a  ta  Dia  a'  treòrachadh  dhaoine  d'  a  ionnsuidh 
fèin.  Tha  e  'gan  coinneachadh  air  tùs  anns  an  fhùirneis 
air  a  dearg-theasachadh.  'S  e  gràdh  tha  ann  am  beachd 
Dhè  le  gach  deuchainn  tha  e  a'  leigeil  'nar  caramh.  'Nuair 
chì  mi  an  t-Athair  naomh  a'  càramh  neach  air  bith  ann 
an  trioblaid,  agus  a'  leigeil  deuchainn  air  bith  'na  rathad, 
tha  dòchas  agam  d'a  thaobh  :  ceart  mar  bheachdaicheas 
mi  air  gobhainn,  'nuair  chi  mi  e  'cur  gàd  iaruinn  san  teine, 
tha  mi  air  ball  a'  tuigsinn  gu  bheil  e  'dol  g'a  chur  gu 
feum,  a'  dol  a  dheanamh  nì-eigin  leis  nach  b'  urradh  dha 
fhad  's  a  bha  e  fuar  agus  cruaidh.  Tha  e  'ga  chur  san 
teine  chum  'oibreachadh  gu  feum.  'Na  thrioblaid  ghairin 
Manaseh  air  Dia ;  agus  is  lìonmhor  iad  air  talamh,  agus 
O  !  's  lìonmhor  iad  ann  an  glòir  a's  urrainn  a  ràdh'  'S 
niaith  dhòmhsa  gu'n  robh  mi  fo  thrioblaid  l  Thusa  ta 
'ga  leughadh  so,  innis  dhomh  'n  do  thionndaidh  na 
stoirmean  a  choinnich  thu  'nam  beannachadh  dhuit,  air 
neo  'nam  mallachd  ?  Na  chruadhaich  110  'n  do  leagh  iad 
do  chridhe?  Na  dhùisg  iad  thu  chum  ùrnuigh,  air  neo 
an  d'  fhuadaich  iad  thu  ni  's  faid'  air  falbh  o  d'  Dhia  ? 
'Bheil  thu  ri  gearan  fo  d'  dheuchainnibh,  no  'bheil  thu  a' 
càramh  do  chùis  fa  chomhair  an  Tighearna.  Dhùisg  na 
deisciobuil  Criosd,  agus  chronuich  e  iad ;  ach  c'arson? 
An  ann  chionn  gu'n  do  bhrist  iad  air  a  shuain?  Tha 
cùnntas  againn  air  seachd  fichead  Sasunnach  a  bh'  ann 
am  prìosan  cumhann  ann  an  Innsibh  na  h-aird-an-ear, 
ann  an  gainntir  dhubh  Chalcutta,  nach  robh  acli  ochd- 
troidhe-deug  air  fad  agus  air  leud,  agus  gun  fhosgladh 
sam  bith  ann  ach  aon  toll  aimhleathan  chum  àile  fionnar 
a  leigeil  a  steach,  agus  so  uile  fo  theas  loisgeach  na  grèine, 

agus  a'  cliuid  bu  mhò  do  na  daoine  treuna  sin  a'  call  fola 
agus  air  an  lot  gu  truagh.  Bha  fulangais  nan  daoine  so, 
agus  an  gearan  truagh  a  rinn  iad,  co  mòr  's  gu'n  do  ghabh 
aon  do  na  h-Innseanaich  truas  diubh,  agus  chaidh  e  gu 
h-iochdmhor  chum  ceann-feadhna  an  fheachd  d'  am  buin- 
eadh  e,  a  dh'  iarraidh  cead  na  daoine  so  a  theasraiginn. 
Ach  'an  tiota  bheag  phill  e,  ag  ràdh,  gu'n  robh  an  ceann- 
feadhna  'na  shuain,  agus  gum  bu  bhàs  dàsan  a  dhùisgeadk 
e  roi'n  àm.  Mun  do  dhùisg  esan  bhàsaich  mòran  do  na 
Sasunnaich  bhochda ;  ach  cha  'n  ann  mar  so  dhuitse,  Iosa 
bheannaichte !  thusa,  Slànuighear  an  t-saoghail !  Cha 
dean  thusa  tàir  no  dì-chuimhn'  air  na  prìosanaich.  Cha 
'n  'eil  do  chluas  dùinte  chum  's  nach  èisd  thu.  Tha 
osnaichean  a'  chridhe  bhriste,  bhrùite,  co  milis,  bhinn  leat 
ri  ceileiribh  nan  aingeal.  Chronuich  e  na  deisciobuil,  cha 
b'  ann  airson  a  dhùsgadh,  ach  airson  an  dìobhail  misnich, 
an  gealtachd,  an  eagail.  Bha  eagal  orra  gu'n  rachadh  iad 
a  dhìth ;  cha  d'  thug  iad  fainear  cò  bha  maille  riu  san 
luing.  C'arson  a  ta  sibh  eagalach?  deir  esan,  sibhse  air 
bheag  creidimh  !  B'  e  laigead  an  creidimh  fàth  an  eagaiL 
Ann  an  là  na  doininn  tha  creidimh  làidir  feumail,  creid- 
imh  a  dhlù-cheanglas  an  t-anam  ris  fèin,  agus  a  dhùisgeas 
gràdh,  agus  dòchas,  agus  earbsa  'na  gheallaidhnibh.  Agus 
cia  mar  chronuich  e  iad?  Is  dearbh-chinnteach  mi  gu'n 
robh  barrachd  gràidh,  agus  iochd,  agus  caomhalachd  'na 
ghuth  agus  'na  chainnt  na  bha  do  chorruich.  B'  e  cron- 
uchadh  caraid  thruacantaich,  theas-chridheich  a  bh'  ann, 
esan  aig  an  robh  comh-fhulangas  airson  an  laigse,  agus  a 
chuimhnich  gum  bu  duslach  a  bh'  annta. 

"  An  sin  dh'  èirich  e,  agus  chronuich  e  na  gaothan 
agus  an  fhairge ;  agus  bha  ciùine  mhòr  ann." 

'S  ann  an  so  bha  'n  sealladh  iongantach !  Air  leam 
gu  bheil  mi  'ga  fhaicinn  a'  fosgladh  a  shùilean,  ach  cha  'n 
ann  le  clisgeadh  no  uamhas.  Faic  e  a'  seasamh  air  clàr- 
uachdair  na  luinge,  cha  'n  ann  le  deifir  no  fo  ghealtachd ; 
faic  e  ag  amharc  'an  uchd  na  gaillinn ;  agus  ciad  a 
thubhairt  e  ?  Chronuich  e  na  gaothan  agus  an  f hairge  f 
Dh'  èisd  a'  ghaoth,  dh'  èisd  an  fhairge ;  chual'  iad  guth 
an  Tì  chuir  fo  ghluasad  iad  air  tùs, — gheill  iad ;  agus 
feuch,  bha  ciùine  mhòr  ann  !  Shìolaidh  gu  gràd,  mar  ann 
am  priobadh  na  sùl,  na  gaothan  asfus  an  fhairge,  agus 
bha  ann  fè  nan  eun  !    Bha  ann.  ciùine  mhòr ;  cha  robh 

fuaim  110  stoirm  r'a  èisdeachd  ach  farum  sàmhach  nan 
ramh,  torman  tròm  a'  chuain,  agus  osnaichean  taingeil 
nan  deisciobul.  Ghabh  na  daoine  iongantas,  agus  cha  bu 
neònach  ged  a  ghabh.  "  Ciod  e  ghnè  dhuine  so,"  ars' 
iadsan,  "  gu  bheil  na  gaotha  fèin  agus  an  fhairge  ùmhal 
dha.''  A  leughadair,  gabh  aire  do  na  chual'  thu  agus  a 
liuthad  trioblaid  agus  teinn  a  thig  air  an  fhìrean  chòir, — 
's  lìonmhor  trioblaid  'na  theagiach  agus  'na  phearsa; 
dearbhaidh  Dia  e  air  ioma  dòigh,  buailidh  a  shlat  gu 
cruaidh,  tuitidh  na  buillean  gu  tric,  beucaidh  na  h-uisge- 
achan  gu  garbh,  agus  tonn  an  dèigh  tuinne  bristidh  iad 
thairis  air.  C 'àit  am  bheil  e  'n  sin  ri  amharc  airson  sòlais 
agus  cul-taic  ?  C'àit  ach  ris-san  a  smachdaich  an  doinionn 
agus  a's  urrainn  gach  doinionn  eile  a  smachdachadh  mar 
an  ceudna,  a'  labhairt  an  fhocail,  Tosd !  agus  air  ball  bidh 
ciùine  mhòr  ann.  Cha  'n  'eil  e  furasda  do  'n  duine  bhi 
uile  gu  lèir  'na  thosd  an  àm  na  stoirm,  ann  an  oidhche  a 
bhròin  'an  àm  na  deuchainn.  Tha  e  ceadaichte  dhuinn 
ar  gearan  a  dheanamh  ri  Dia,  ged  nach  feud  sinn  gearan 
'na  aghaidh  :  ach  buinidh  e  dhuinn  a  bhi  strìochdta, — 
mothuchadh  a  bhi  againn  air  an  làimh  a  tha  'gar  bualadh 
— a  bhi  'nar  tosd,  do  bhrìgh  gur  h-e  Dia  tha  buntainn 
ruinn.  Tha  Dia  a'  leigeil  ànradh  agus  trioblaid  an  car 
na  feaghnach  a's  taitneach  leis.  Ged  sheòlamaid  san  aon 
luing  ri  Criosd,  eadhon  'na  chuideachd  fèin,  choinnich- 
eadh  a'  ghaillionn  sinn,  shèideadh  a'  ghaoth,  agus  bhith- 
eamaid  do  rèir  coslais  an  impis  dol  fodha.  Thachair  so 
do  'n  dà-f hear-dheug ;  agus  tachraidh  e  do  gach  caraid  a 
th'  aige.  Cuimhnich  so,  O  m'  anam !  agus  earb  'na 
ghràdh.  Theagamh  gu  bheil  thu  'g  ràdh,  O  bu  shona  na 
deisciobuil  sin  aig  an  robh  Criosd  maille  riu  san  luing, 
agus  comas  an  gearan  a  dheanamh  ris !  Nam  biodh  e, 
ars'  thusa,  dlùth  dhòmhsa,  rachainn  mar  an  ceudna  d'a 
ionnsuidh,  dh'  ìnnsinn  da  fàth  mo  bhroin,  gheibhinn 
faothachadh  do  m'  chridhe  brùite.  Thig!  's  e  do  bheatha. 
Ged  nach  'eil  e  r'a  fhaicinn,  tha  e  dlùth  ;  ma  ghlaodhas 
tusa,  èisdidh  esan ;  freagraidh  e,  Tha  mi'n  so !  agus  bheir 
e  dhuit  an  teasraiginn  sin  a's  feàrr  dhuit-sa,  agus  a  bheir 
am  barrachd  glòire  d'a  ionnsuidh  fèin.  Theagamh  gur 
h-i  a'  choguis  leònta  an  doinionn  tha  cur  riut  agus  'gad 
fheuchainn.  Tha  eagal  ort  roimh  chorruich  Dhè — tha 
tàirneanach  a's  miosa  na  tàirneanach  nan  speur  a'  dean- 

amh  fuaim  uamhasach  a'  d'  chluasaibh, — tha  lagh  'gad 
agairt, — os  do  cheann  cha  lèir  dhuit  ach  Dia  mòr  naomh, 
giòrmhor  a'  d'  aghaidh.  Dia  'am  feirg  riut.  Tha  thu 
'g  amharc  fathast  agus  cha  lèir  dhuit  ach  slochd  gun 
ghrinneal,  loch  oillteil  far  am  bheil  an  teine  nach  bi 
chaoidh  air  a  mhùehadh.  Tha  thu  'g  amharc  an  taobh 
stigh  dhìot,  agus  chì  thu  'n  sin  cridhe  eealgach,  fuar; 
cionta  agus  truaighe.  Ciod  a's  èiginn  tachairt  ach  uamhas 
agus  oillt.  Am  feadh  's  a  tha  'n  doinionn  a'  mairsinn,  's 
èiginn  do  'n  anam  teicheadh  gu  fasgadh ;  ach  c'àite  'bheil 
am  fasgadh  aige  r'a  fhaotainn?  C'àite  'bheil  cala  na 
sìth  ?  Cia  mar  a  chiùinichear  corruich  Dhè  ?  Cò  labhras 
as  do  leith  ?  Falbh  d'a  ionnsuidh  a  ta  'na  shuain  ann  an 
deireadh  na  luinge.  Esan,  agus  esan  amhàin  tha  comas- 
ach  air  labhairt  ris  a'  choguis  leònta,  Tosd  !  bi  sàmhach  ! 
Shaor  mise  thu,  riaraich  mise  ceartas  an  Athar,  thug  mise 
ìobairt-rèite  air  do  shon,  ghiùlain  mi  do  bhròn,  dh'fhuiling 
mise  cruas  na  gailinn  ann  ad  àite.  A  nis  cha  n  'eil 
dìteadh  dhuit.  Thig  dlùth,  bi  fo  dheagh  mhisnich,  tog 
do  shùil  chum  nèamh,  agus  can,  Faic,  O  Dhè  !  mo  sgiath ; 
amhairc  orm  ann  an  gnùis  t'  fhir-ùngta  fèin. 

Ach  ged  a  sheachnadh  deisciobuil  Chriosd  gach  doin- 
ionn  eile,  tha  latha  bruailleanach  a'  bhàis  a  mach  orra. 
'S  èiginn  duinn  uile  teachd,  luath  no  mall,  chum  bruaich 
Iordain,  agus  an  t-aiseag  deireannach  a  ghabhail.  Tha 
'n  t-aiseag  sin,  àir  uairibh,  dorcha  agus  stoirmeil.  C  aite 
'bheil  sìth  san  àm  sin  r'a  faotainn?  Cò  a  sheasas  r'ar  taic 
'nuair  tha  taic  an  t-saoghail  agus  na  bheil  air  'uachdar 
a'  f àilneachadh  ?  Esan,  agus  esan  amhàin,  's  urrainn, 
eadhon  an  sin,  a  ràdh,  Tbsd  !  leig  le  m'  sheirbhiseach  triall 
ann  an  sìth.    Cuiridh  so  òran  binn  'na  bheul. 

"  'Se  Dia  is  tèarmunn  duinn  gu  beachd, 
Ar  spionnadh  e  's  ar  treis'  : 
An  aimsir  carraid  agus  teinn, 
Ar  cobhair  e  ro-dheas. 

"  Mar  sin  d'  an  giuaist'  an  talamh  tròm 
Ni  h-aobhar-eagal  leinn  : 
D'  an  tilgte  fòs  na  slèibhte  mòr 
Am  buillsgein  fairg'  is  tuinn'. 

"  Na  h-uisgeacha  le  beuea  bhurb, 
D'  au  rachadh  thair  a  chèil' : 
Le  'n  ataireachd  d'  am  biodh  air  chrith 
Na  beaunta  àrd  gu  lèir. 

"  Ta  abhuiuu  ann,  ni  cathair  Dhè 
Le  'sruthaibh  sèimh,  ro-ait : 
Fìor-àite  naomh  an  Tì  a's  àird', 
Am  bheil  sìor-chòmhnuidh  aig'." 

A  leughadair,  chunnaic  thu  eagal  nan  deisciobul  air 
chuan  san  doininn.  .  Cia  mar  sheasas  tusa  air  latha  mòr 
an  Tighearna,  'nuair  bhios  na  dùilean  uile  a'  leaghadh  le 
dian-theas  ;  'nuair  chluinnear  tàirneanach  an  Tighearna  ri 
fuaim  eagalach  o  thaobh  gu  taobh  do'n  t-saoghal  mhòr? 
'nuair  tha  'n  domhan  'na  chaoiribh  dearga  lasarach,  'nuair 
bhios  a'  ghrian  mar  theine  agus  a'  ghealach  dearg  mar 
fhuil?  'nuair  bhios  an  talamh  air  am  bheil  sinn  a  nis  a 
chòmhnuidh,  le  gach  sliabh  agus  beinn  agus  monadh  'nan 
lasraichibh  àrda  ?  An  sin  cluinnear  tromp  an  ard-aingil ; 
seasaidh  Criosd  ann  an  giòir — Mac  an  duine  'na  Bhreith- 
eamh  air  an  t-saoghal !  Mun  tòisich  e  air  'oifig  àrd  a 
chur  an  gniomh,  gairmidh  e  le  guth  a  chluinneas  an 
domhan,  Tosd  !  bi  samhach  ! — Bithidh  sàmhchair  ann  mar 
shàmhchair  na  meadhon-oidhche  'nuair  tha  gaoth  nan 
speur  'na  suain.  Iarraibh  an  Tighearn  am  feadh  'sa  tha 
e  r'a  fhaotainn;  siribh  e  am  feadh  a  ta  e  dlùth.  Trèig- 
eadh  an  t-aingidh  a  shlighe,  agus  an  duine  eucorach  a 
smuainte ;  agus  pilleadh  e  ris  an  Tighearna,  agus  nochd- 
aidh  e,  tròcair  dha,  agus  r'  ar  Dia-ne  a  bheir  maitheanas 
gu  pailt. 


TAISBEAN  CHAOMHAIN.* 

B'  e  C'aomhan  aodhaire  spioradail  an  t-sluaigh  ann  an 
Gleann-Ormaig.  Bha  làithean  a  bheatha  ag  imeachd 
seachad  co  rèidh,  shàmhach,  shiùbhlach  ri  sruth  na 
h-aibhne  bha  'ruith  troi  'n  ghleann.    Bha  an  t-slighe,  air 

*This  article  is  translated  from  Dr  Smith  of  Campbeltown's  admir- 
able  work  on  the  Pastoral  Office. 

an  robh  e  a'  gluasad  do  ghnàth  glan.  Cha  robh  e  beò  a 
b'  urrainn,  eadhon  ann  an  gamhlas,  an  ni  a  b'  fhaoine 
chur  as  leth  Chaomhain  ach  na  bha  chum  a  chliù.  Bha 
meas  air  Caomhan  an  àigh.  Dh'  èisd  a  threud  le  aire 
agus  furachas  mòr  ris,  oir  bu  taitneach  a  ghuth.  Thuit 
a  chòmhradh  o  bhilibh  mar  bhraona  do  'n  drùchd  air 
na  blàithibh  maoth.  Bha  spiorad  Chaomhain  màlda, 
iriosal.  Bha  a  chridhe  fìùranta  caoin.  Ach  ma  bha  e 
ann  an  tomhas  mòr  caoin,  màlda,  bha  e  ann  an  tomhas  a 
b'  àirde  meath-chridheach,  gealtach.  Mur  a  dùisgeadh  a 
ghuth  ciùin  an  t-uan  as  a  shuain,  cha  robh  do  mhisnich 
aige  a  ghuth  a  thogail  gu  colgarra  àrd,  seadh  eadhon  ged 
robh  an  leòmhann  no  'n  sionnach  dlùth,  ged  chitheadh  e 
caora  bhochd  amaideach  a'  dol  air  seacharan  chum  bile 
nan  creag,  no  gu  coire  sgithich  nan  dris;  cha  deanadh 
Caomhan  màlda  ach  sanas  sèimh  sìtheil  a  thoirt  doibh, 
air  eagal  an  cur  gu  geiit,  no  oidheirp  shaothaireach  a 
thoirt  as  an  dèigh  :  b'  fhèarr  leis  leigeil  leo  siubhal  mar 
a  b'  àill  leo  agus  gabhail  air  an  aghart  'nan  siubhal 
seacharanach  gòrach.  Labhair  e  riutha  gu  tric  mu 
ehas-chreagaibh  arda  cunnartach ;  labhair  e  riutha  an 
sgitheach  's  an  dris  a  sheachnadh ;  dh'  iarr  e  orra  fuireach 
o  bhilibh  nan  sgàirneach  àrd,  agus  o  bhruachaibh  corrach 
nan  eas :  ach  air  eagal  corruich  a  chur  air  a  threud,  rinn 
e  so  uile  ann  am  briathraibh  coitchionn.  Cha  d'  thubh 
airt  e  ri  h-aon  seach  aon  diubh,  'S  tusa  a'  chaora  sheachar- 
anach,  's  tusa  tha  a'  tathaich  coire  nan  dreas,  is  tusa  eile 
tha  ag  iarraidh  bruaich  an  eas  ud  thall.  Labhradh  e 
riutha  gu  coitchionn  mu  thimchioll  neart  an  leòmhainn 
agus  mu  sheoltachd  charach  an  t-sionnaich ;  ach  cha  robh 
do  mhisnich  aige  na  theireadh  ris  a'  chaoirich  so,  no  ris 
an  aon  eile,  Tha  thusa  gu  h-àraid  ann  an  cunnart  mòr„ 
Cha  b'  urrainn  da  a  chantainn  ri  aon  seach  a  h-aon  diubh, 
Tha  an  leòmhann  na  an  sionnach  sa'  cheart  àite  do  'm 
bheil  a  mhiann  ortsa  air  an  àm  so  triall.  Cha  'n  e  idir 
gu'n  robh  Caomhan  gun  ghràdh  do  'n  treud ;  ach  bha 
eagal  air  oilbheum  a  thoirt  doibh,  agus  bha  e  fèin  deònach 
air  a  bheatha  chur  seachad  gu  ciùin,  sàmhach.  Chreid  a 
threud  gu'n  robh  gràdh  anabarrach  aige  orra,  a  chionn 
nach  do  chronuich  e  iad,  agus  bha  gràdh  acasan  air.  Bha 
iad,  a'  chuid  bu  lìonmhoire  dhiubh  'nan  treud  soirbh 
sàmhach ;    agus   ged    nach    robh    Caomhan  eudmhor, 

iomaguineach,  smachdail,  cha  robh  e  uile  gu  lèir  dearmad- 
ach,  leasg.  àite  bhi  dèigheil  air  barrachd  a  dheanamh, 
bha  e  sona  gu'n  d'  rinn  e  na  h-uiread.  Thug  e  taing  do 
Dhia  gu'n  robh  a  shaothair  co  feumail,  gun  agartas  coguis 
nach  robh  e  'deanamh  na  dh'  fheudadh  e.  Bha  na  h-uile 
m'a  thimchioll  toilichte  le  Caomhan;  cha  robh  focal  'na 
aghaidh ;  bha  a  chliù  anns  gach  gleann  mu'n  cuairt. 
Smuaintich  e  air  aodhairibh  eile.  "  Mur  'eil  mi  rompa," 
ars'  esan,  "  tha  mi  a  dh'  aon  chuid  suas  riutha."  Bha 
e  làn-thoilichte  leis  fèin;  agus  smuamtich  e  gu'n  robh 
Dia,  mar  an  ceudna,  toilichte.  Mar  so  chuir  Caomhan 
seachad  a  làithean — là  a'  falbh,  agus  ìà  a'  tighinn ;  agus 
bha  a  dhòchas,  'nuair  a  dh'  fhosgladh  e  a  shùilean  ann  an 
sìorruidheachd,  gum  b'  ann  ann  an  glòir,  agus  gum  b'  i 
so  an  fhàilte  sholasach,  Thig,  a  dheagh  sheirbhisich, 
sealbhaich  an  rìoghachd  a  dh'  uidheamaicheadh  air  do 
shon  mun  do  leagadh  bun-stèigh  an  t-saoghail. 

A  chridhe  làn  do  na  smuaintibh  sòlasach  sin,  dhìrich 
e,  air  feasgar  àillidh  samhraidh,  uchd  na  beinne,  a 
choimhead  na  grèine  'dol  fodha  sa'  chuan.  "  O !  cia 
sona,"  ars'  esan,  an  duine  sin  a  ghabhas  gu  tàmh  agus  a 
dh'  fhàgas  an  saoghal  so  mar  tha  'n  lòchran  glòrmhor  sin 
a'  dol  gu  clos  san  anmoch.  Is  sona  esan,  gu  dearbh,  a 
tha  'luidhe  mar  a'  ghrian  ann  an  sìth  an  dèigh  a  chuairt 
a  ruith ;  agus  a  luidh  mar  a'  ghrian  gu  èiridh  a  rithist, 
le  àilleachd  a's  soillse  a's  glòrmhoire  ann  an  saoghal  eile. 
Gu  ma  h-ann  mar  sin  a  thig  m'  fheasgar-sa,  agus  mar  sin 
a  dh'  èireas  mise  air  maduinn  na  h-aiseirigh  !  " 

Cha  luaithe  labhair  e  na  briathra  sin  na  chual'  e  mar 
gum  b'  ann,  aingeal  an  anmoich  feadh  dhuilleach  nan 
craobh  air  a  chùl.  Thionndaidh  e  agus  faicear  "  Bith  " 
na  "  Urra  àillidh  aig  an  robh  aogas  ni  bu  dreachmhoire 
agus  ni  bu  mhàlda  na  gath-grèine  an  anmoich  air  an  robh 
e  o  chionn  tamuill  a'  beachdachadh.  Bha  'eidèadh  mar 
àile  fìor-ghlan  nan  speur, — a  ghuth  co  tlàth,  fharasda, 
fhòil  ri  fuaim  dheireannacli  nan  teud  air  a'  chlàrsach 
bhinn,  'nuair  thogas  òigh  a'  chiùil  air  falbh  a  làmh. — 
Lùb  Caomhan  a  cheann  gu  làr— focal  cha  d'  thàinig  as  a 
bheul.  "  Sìth  dhuit,"  ars'  an  t-aingeal.  Uaith  so,  ged 
bha  uamhas  naomh  air  a  chridhe,  cha  robh  geilt. 

"  A  Chaomhain,"  ars'  an  t-aingeal,  "  beachdaich  air 
a'  ghleann  ud  shìos,  agus  thoir  fainear  na  chì  thu.,; 

Thionndaidh  Caomhan  ris  a'  ghleann,  agus  bheachdaich 
e  gu  geur.  Bha  solus  ni  bu  shoilleire  na  gath-grèine  a' 
niheadhon-latha  a'  deàrsadh  air  cluaintibh  a'  ghlinne. 
Ann  an  soillse  an  t-soluis  so,  chunnaic  e  aitreabh  'ga 
togail  a  thug  bàrr  ann  an  àilleachd  's  ann  an  dreach  air 
teampull  Sholaimh  no  pàilliun  Thadmoir  an  Fhàsaich. 

Bha  deich  mìle  agus  deich  uair  deich  mìle  làmh  a' 
■comh-oibreachadh  chum  a  togail ;  agus  ceart  mar  bha  e 
fathast  a'  beachdachadh  oirre,  bha  i,  mar  gum  biodh  i 
cheana  ullamh  crìochnaichte.  Mhothuich  e  slochd  mòr 
air  'ullachadh  ann  an  aigean  a'  ghlinne,  agus  sios  san 
t-slochd  sin  bha  gach  ni  gun  fheum,  fuigheall  nan  clach, 
an  aoil  agus  na  gainmhiche  gu  le^r  air  an  tilgeadh.  Bha 
'm  fiodh  a  bh'  aig  an  luchd-oibre  mar  lobhtaichibh- 
seasaimh  mu  thimchioll  na  h-aitreabh,  air  an  robh  na 
clachan  air  an  snaidheadh  agus  air  an  uidheamachadh, 
gach  aon  air  son  a  h-àite  fèin,  fhathast  gun  toirt  as  a 
chèile  ;  agus  dh'  fheòraicheadh  do  'n  Ard-fhear-togail  ciod 
a  dheanadh  iad  dhiùbh.  "  Gabh,"  ars'  esan,  "  a'  chuid  a's 
feàrr  dhiubh  agus  dean  puist  dhiubh  ann  am  Phàilliun, 
far  an  seas  iad  gu  sìorruidh ;  ach  a'  chuid  eile,  cha  'n  'eil 
barrachd  feum  againn  dhiubh,  cha  'n  'eil  feum  ni  's  mò 
annta ;  tilg  iad  far  na  chàirich  thu  am  fuigheall  eile,  agus 
anns  an  ionad  sin  loisg  iad  leis  an  teine  a's  sgaitiche." 
Cha  luaithe  thugadh  an  àithne  seachad,  na  air  ball  thòis- 
icheadh  air  a  cur  an  gnìomh.  Sail  an  dèigh  saile  thugadh 
a  nìos ;  bha  iad  air  an  dealachadh  o  chèile,  am  maith  agus 
an  t-olc;  cuid  chum  a  bhi  'nam  puist  san  teampulì,  cuid 
chum  bhi  air  an  tilgeil  san  t-slochd.  Mar  a  làimhsich 
iad  a  h-aon  do  na  sailthean  sin,  agus  mar  bha  iad  'ga  cur 
gu  taobh  air  son  a  losgadh  san  t-slochd,  dh'  fhairich 
Caomhan  a  chruth  uile  a'  criothnachadh ;  ghrad  chlisg  e 
le  oillt,  mar  gum  biodh  deich  mìle  droch-spiorad  an  taobh 
a  stigh  dheth ;  thàinig  tuainealaich  agus  uamhais  'na 
cheann ;  ghlaodh  e  mach  fo  oillt,  "  O  !  mo  l3hia  !  caomhain, 
sàbhail  mi !  tròcair  do  m'  anam,  O  Thighearna  !  mur  'eil 
e  nis  ro-anmoch  tròcair  a  ghnidhe  agus  ùrnuigh  a 
dheanamh !" 

"  Nam  biodh  e  ro-anmoch,"  ars'  an  t-aingeal,  "  agus 
nam  biodh  là  na  tròcair  gu  brath  seachad,  cha  robh  mise 
air  mo  chur  air  teachdaireachd  nan  gràs  do  d'  ionnsuidh. 
Cha  'n  'eil  do  latha  uile  gu  lèir  seachad.  Eisd  ,  bi  glic, 
agus  gabh  rabhadh." 

"  Och !  mo  thruaighe  nii,  O  Dhè !  ciod  a's  ciall  do  na 
chunnaic  mi  '?  Tha  càileiginn  do  mhothuchadh  agam  mu 
sheadh  an  taisbein  so.  Labhair,  aingeil  an  àigh !  agus 
gu'n  deònaichear  dhòmhsa  gràs  chum  èisde  chd." 

"  An  aitreabh  a  chunnaic  thu,"  ars'  an  t-aingeal,  "  'si 
sin  Eaglais  Dhè,  agus  is  iad  aodhairean  an  t-sluaigh,  na 
meadhonan  tha  e  a'  cleachdadh  chum  a  togail.  Mòran 
diubh  an  dèigh  dhoibh  saoithreachadh  ann  an  togail  na 
h-aitreabh  so,  ach  nach  robh  co  dìchiollach,  eudmhor, 
dhùrachdach  's  a  dh'  fheudadh  iad,  agus  mar  bu  chòir 
dhoibh  a  bhi,  do  bhrìgh  nach  'eil  feum  tuilleadh  orra,  tha 
iad  air  an  dìteaclh.  Chunnaic  mi  do  chunnart-sa  ;  ghreas 
mi  thoirt  sanais  duit,  dh'  oilltich  mi  'nuair  mhothuich  mi 
do  d'  leisg,  do  d'  dhì-misnich,  agus  do  'n  bheag  saothair 
a  bha  thu  a'  cleachdadh.  Cha  'n  fhoghain  duit  a  bhi 
beusach,  ciùin,  màlda  ;  's  èiginn  duit,  mar  an  ceudna,  bhi 
dùrachdach,  treun,  furachail,  smachdail.  Nach  do  spìon 
mi  thu  mar  aithne  as  an  teine?  Imich  ann  an  sìth, 
cuimhnich  do  chunnart,  bi  deanadach,  dàna.  Bi  ann  ad 
fhear-cronuchaidh  co  maith  's  'nad  fhear-comhfhurtachd. 
Bi  eudmhor  nam  b'  àill  leat  a  bhi  ann  ad  phost  snasmhor, 
buan.  ann  am  pàilliun  dreachmhor  an  Ard-BAgh ! 

Dh'  amhairc  Caomhan.  Cha  robh  'n  urra  spioradail 
r'a  fhaicinn !  sgaoil  e  a  sgiathan  airgiodach  àillidh,  agus 
shiubhail  air  imeachd  na  gaoithe  gu  nèamh.  Bha  'fhuaim 
mar  chiùin-thorman  an  uillt  'an  gieann  Lòra  nan  sruth, 
'nuair  chluinnear  e  gu  borbhanach,  sèimh,  air  oiteag  na 
h-oidhche. 


FAOGrHAID  AN  FHEIDH. 

Bu  chiùin,  àillidh  a'  mhaduinn  air  an  cualas  tathunn  nan 
gadhar  ann  an  àird  Choire  Lùnndai.  Dhùisg  am  fiadh 
air  a  leabaidh  luachrach,  thog  e  'cheann  fìadhaich,  chual' 
e  'n  fhuaim  a'  tighinn  air  àile  glan  nam  beann.  Dh'  fhàg 
e  'leaba  luachrach  san  lagan  uaigneach  aig  bun  nan  stùc, 
's  thug  e  air  troimh  'n  aisridh  chumhaing,  chas,  gu  bearr- 
adh  nan  creag.  Le  'chuinnein  fiadhta  san  t-soirbheas, 
agus  a  chròc  chabarach  àrd  r'a  faicinn  eadar  iad  's  fàire, 
mhothaich  an  t-sealg  do'n  fhiadh.    Sheas  e  car  tamuill — 

ceò  gias,  tana  na  maidne  a'  snàmh  seachad  air — sheas  an 
laoch,  ag  amharc,  mar  gum  b'  ann,  le  tàir  air  an  fhaoghaid 
mhall-shiùbhlach  a  bha  teachd  air  a  thòir ;  ach  co  luath 
's  a  thog  iad  ri  uchd  na  sgàirneich  air  'aisridh  chorraich 
fèin,  thàr  e  as.  Siùbhlar  gu  eutrom,  uallach,  troi  'n 
mhointich  's  mu  ghuaillibh  bheann  ag  iarraidh  dubhair, 
agus  dìomhaireachd  na  coille  ann  an  gleann  a'  bharraich. 
Ann  an  làn-earbsa  à  chail  agus  a  luathas  fèin,  pillear  gu 
grad  air  an  t-slighe  cheudna,  a'  ruith  calg-dhìreach  an 
coinneamh  na  seilg.  Anns  gach  car  a's  lùb  a's  iathadh, 
tha  'n  fhaoghaid  'ga  lorgachadh  agus  g-u  dian  air  a  thòir. 
Thionndaidh  e  romhpa  agus  thugar  as  le  luathas  nan 
eang,  gu  dian,  siùbhlach.  Leagar  a'  chròca  mòra  air  a 
dhruim,  agus  sìnear  as  le  luathas  na  gaoithe,  làn-earbsach 
'na  lùs  fèin,  agus  suarach  mu'n  fhaoghaid  fhaoin  a  bha 
'ga  ruagadh.  Tha  na  gadhair  mall,  ach  neo-mhearachdach 
air  luirg.  Troimh  mhòinteich  a's  bhruthaichibh,  troimh 
choille  's  troimh  dhoire,  troimh  'n  fhrìdh  uile  gu  seasmh- 
ach  neo-sgìtheil,  faic  iad  air  a  luirg.  Tha  e  'nan  sealladh, 
chual'  e  'n  tathunn,  agus  thug  e  as  le  luathas  ùr.  Faic  e 
'na  dheann-ruith  sìos  troi'n  choire,  a  mach  troimh  bheal- 
ach  nam  bò,  nùnn  troimh  shlochd  nan  sionnach,  suas  ri 
uchd  a'  mhill  àird,  agus  faidheòidh,  gabhar  fasgadh  agus 
tàirngear  'anail  ann  an  doire  na  Beinne  ?mòire.  Ach  ciod 
so  an  fhuaim  tha  'ga  ruigheachd  ?  Feuch  an  fhaoghaid  a 
nis  gu  teann  a'  dlùthachadh  !  Air  a  luirg  tha  gach  gadhar 
a'  ruith ;  agus  tha  mac-talla  o  gach  craig  a'  freagairt  d'an 
tathunn.  Ghabh  am  fiadh  mòr-eagal,  agus  teichear  air 
toir  na  greigiì.  Am  measg  chàich,  air  leis  gum  biodh  e 
tèaruinte,  ach  iadsan  suarach  mu'n  chor  anns  am  faic  iad 
e,  seachnaidh  e  agus  fograidh  as  a'  ghreigh  e  gu  tur. 
Air  a  thrèigsinn  le  gach  aon,  agus  fuaim  nan  gadhar  'na 
chluais,  tha  e  fo  uamhas,  tha  e  'clisgeadh,  tha  e  'togail 
air  a  rithist,  agus  le  uile  luathas  agus  lùs  nan  eang,  tha 
e  'teicheadh  's  gun  fhios  c'àite.  Tha  'chail,  a  chridhe,  a 
spiorad  uile  anns  an  t-siubhal.  Mo  thruaighe  !  's  diomhain 
a  shaothair.  Tha  tathunn  na  h-oillt  a'  dlùthachadh,  tha 
iad  san  t-sealladh,  dh'  fhalbh  a  mhisneach,  tha  'chail  air 
fannachadh,  thainig  a  luathas  gu  moille.  Faic  e  san 
lagan  ud  thall  a'  saoithreachadh  troi'n  allt  le  ceum 
anmhunn,  le  giuasad  na  crùbaiche.  Tha  uaislean  na 
seilg,  tha  luchd  na  faoghaid  a'  mothuchadh  dha  so,  èisd 

an  iolach  àrd !  tha  beothachadh  ùr  ann  an  tathunn  nan 
gadhar,  tha  iad  aige !  ciod  so  nì  e  ?  Cha  'n  'eil  f àth 
dòchais.  Fo  chuthach  theich  an  t-eagal,  thionndaidh  an 
laoch  cabrach,  'an  taic  stuic  seana  chraoibhe  dharaich, 
seasar,  's  cuirear  an  fhaoghaid  uile  gu  dùlan.  Faic  a' 
cheud  ghadhar  glas  a  ràinig  e,  air  bàrr  a  chroice,  èisd 
donnalaich  nan  con  ! — tha  'm  fraoch  dearg  le  'm  fuil,  's 
tha  ladhair  an  fhèidh  a'  saltairt  'nan  gaorr,  tha  'dhòchas 
a  rithist  air  dùsgadh,  thug  e  aona  chruinn-leum  àrd  thairis 
orra  agus  a  mach  uapa  fhuair  e :  ach  mo  thruaighe  !  b'  i 
so  an  oidheirp  mu  dheireadh,  tha  iad  fhathast  'na  dhèigh, 
cha  'n  'eil  tèaruinteachd  dha  air  tìr ;  leigear  e  fèin  a  mach 
air  an  t-sruth  agus  gabhar  gu  snàmh.  Bha  eilean  boidh- 
each  coillteach  a  mach  o  thìr,  agus  deanar  g'a  ionnsuidh ; 
ràinig  e  'n  tràigh,  air  a  chlaoidh  gu  goirt,  gun  chàil  gun 
mhisneach  a'  feitheamh  na  faoghaid,  faic  e  a'  fannachadh 
le  sgìos,  agus  ag  ospagaich  le  geilt.  Tha  'n  t-sealg  dlùth ; 
thogadh  caithream  na  buaidh ;  tha  'n  deur  nach  robh 
riamh  roimhe  air  an  t-sùil  a  nis  a'  tuiteam  ;  tha  e  gabhail 
aon  sealladh  eile  air  a'  choille  's  air  an  doire  air  an  robh 
e  eòlach  's  a  thaoghail  e  ann  an  làithibh  a  shonais.  Slàn 
leò  gu  bràth  ! — A  chaoidh  cha  siubhail  e  iad ;  tha  luchd  a 
chasgairt  a  nis  r'a  thaobh  ;  strìgh  cha  'n  'eil  'na  chomas  ; 
tha  'm  buille  dol  g'a  bhualadh ;  ach  cò  è  uasal  an  àigh  tha 
le  aon  fhocal  a'  smachdachadh  na  faoghaid?  cò  è  tha 
tighinn  a  nìos  'na  dhian-ruith,  tha  'faicinn  an  fhèidh,  tha 
'gabhail  truais?  Cò  e  tha  gairm,  "  Leigibh  as  e !  "  Faic 
gach  gadhar  air  a  cheangal  suas ;  tha  luchd  na  seilge 
balbh,  'nan  tosd;  tha  cead  nam  beann  aig  an  fhiadh ; 
tha  saorsa  agus  sìth,  fasgadh  agus  tèaruinteachd  a  nis 
'na  shiubhal  's  'na  ghluasad !  Ach  cò  è  an  t-uasal  àrd  ? 
Thà  an  Rìgh  d'  am  buin  a'  bheinn — rìgh  na  dùthcha,  's  e 
thubhairt,  Caomhnaibh  am  fiadh  ;  thugaibh  saorsa  dha  ! 

A  leughadair  !  èisd  agus  thoir  fainear  :  tha  gliocas  r'a 
tharruing  o  Fhaoghaid  an  Fhèidh. 

An  cual'  thu  riamh  iomradh  air,  no  'n  d'  fhiosrach  thu 
fèin  faoghaid  an  anama  le  lagh  Dhè — mar  tha  'n  t-anam 
air  a  chur  air  theicheadh  o  gach  tèaruinteachd  bhreugach, 
mheallta,  le  iarrtais  an  lagha  air  a  thoir,  o  àite  gu  àite, 
aig  faidheòidh  am  bheil  an  t-anam  air  a  shaoradh  o  f hèin- 
earbsa,  agus  air  a  tharruing  gu  a  dhòchas  uile  chur  ann 
an  Criosd  agus  annsan  amhàin  airson  tèaruinteachd. 

Tha  an  duine  air  a  dhùsgadli  gu  iomaguin  mu  chor 
'anama,  'an  lorg  so  tha  e  a'  treigsinn  a  dhroch  cleachd- 
ainnean  agus  a  ghnìomhara  aindiadhaidh.  Tha  e  faicill- 
each  mu  latha  na  sàbaid,  cha  dean  e  lochd  no  eucorr  aù 
a  choimhearsnach,  ach  tha  'n  Lagh  ag  ìnnseadh  dha  nach 
leòir  so,  gu  bheil  tuilleadh  na  ùmhlachd  do  'n  t-seòrsa  so 
feumail,  nach  leòir  sgur  do  'n  olc,  gur  h-èiginn  maith 
fhoghlum  agus  a  dheanamh.  Tha  e  a  nis  a'  cur  i/oimhe 
bhi  'na  dhuine  nuadh,  tha  e  'tòiseachadh  air  naoaihat/ii 
a  leantuinn  agus  gnìomhara  maith  a  dheanamh,  tha  e  ìl 
ùrnuigh,  tha  e  'dol  a  dh'  èisdeachd  focal  Dhè,  tha  e  gu 
cùramach,  faicilleach  a'  feitheamh  air  uile  òrduighibh  aj 
t-soisgeil  agus  air  meadhonaibh  gràis,  tha  dùil  aige  t?u 
bheil  e  tèaruinte  ;  ach,  mo  thruaighe  ;  ann  an  ùine  gheàr- 
's  lèir  dha  gu  bheil  so  uile  diomhain.  Tha  atharrachadh 
air  an  duine  o'n  leth  a  muigh,  ach  cha  'n  'eil  atharrachadh 
air  bith  air  an  duine  anns  an  leth  a  stigh.  Tha  e  nis  ag~ 
amharc  air  cor  a  chridhe,  tha  e  'saoithreachadh  uabhar  a 
chridhe  a  chumail  fo  smachd,  agus  'ana-mianna  gu  lèir  a 
cheannsachadh,  agus  peacadh  spioradail  fhuadach  o 
'anam.  A  dh'  aindeoin  gach  faicill  agus  furachras  tha 
'choguis  a'  strìgh  'na  aghaidh,  tha  'n  lagh  air  a  thòir,  cha 
'n  'eil  fois  no  sìth,  no  tàmh  aige,  tha  e  dearmadach  air  a 
dhleasdanais  a  thaobh-eiginn,  no  ciontach  ann  am  peac- 
adh  ;  tha  tathunn  an  lagha  as  a  dhèigh,  tha  e  'g1  èisdeachd 
na  fuaim — 'S  mallaichte  esan  nach  'eil  a'  deanamh  na 
h-uile  nithe,  agus  a'  buadhachadh  air  an  lagh  gu  h-uile, 
agus  air  no  h-uile  nithibh  tha  sgrìobhta  san  lagh.  Tha 
a  chreuchdan  air  am  fosgiadh  as  ùr,  tha  cungaidh-leigheis 
ùr  a  dhìth  air.  Chum  Dia  a  dheanamh  rèidh  ris,  agus 
chum  deanamh  suas  airson  a  pheacannaibh,  tha  e  'g  a 
àicheadh  f èin ;  tha  e  'toirt  dhèircean  gu  neo-obann  do  na 
bochdaibh  ;  tha  e  ag  osnaich  gu  tròm  ;  silidh  a  dheòir  gu 
frasach ;  ach,  am  foghain  so?  'Bheil  ìobairt-rèite  'n  so 
uile?  Am  measg  gach  deanadas  agus  gnìomh  a  rinn  e, 
bha  'chridhe  agus  'anam  gun  atharrachadh,  gun  chaoch- 
ladh.  Ciod  a  ni  e?  Dìol  cha  'n  'eil  'na  chomas,  dèirc 
iarraidh  's  nàr  leis,  b'  àill  leis  a  bhi  air  a  thèarnadh,  ach 
cha  'n  urradh  dha  strìochdadh  do  ghràs  saor  an  t-soisgeil. 
Chum  fois  fhaotainn  d'a  anam  tha  e  a'  tionndadh  a  shùl 
chum  nèamh,  agus  chum  an  Fhir-shaoraidh  ghràsmhoir, 
cha  'n  ann  uile  gu  lèir  chum  earbsadh  as,  no  air  'fhir- 

eantachd  gu  h-uile,  ach  chum  fhaotainn  uaithe  na  dh' 
fhòghnas  mar  ris  na  tha  aige  fèin.  Fois  cha  'n  'eil  e 
fhathast  a'  faotainn;  tha  'n  lagh  air  a  thòir,  agus  'ga 
lorgachadh  o  aon  tèaruinteachd  agus  o  aon  fhasgadh  gu 
f  asgadh  eile ;  tha  'n  f  huaim  eagalach  o  àm  gu  h-àm  'ga 
ruigheachd  agus  'ga  dhùsgadh  le  oillt.  'S  mallaichte 
esan  nach  'eil  seasmhach  anns  na  h-uile  nithibh  'gan 
deanamh,  mallaichte  esan  a  tha  tighinn  an  dèigh-làimh 
ann  an  coimhead  an  lagha  gu  h-iomlan.  Tha  a  dhòchas 
'ga  fhàgail;  tha  e  'toirt  cèill,  ciod  a  nì  e?  Dh'  fheuch  e 
gach  dòigh,  chleachd  e  gach  oidheirp  ;  tha  gach  deuchainn 
mar  fhigheachan  an  damhan-alluidh ;  tha  'dhòchas  mar 
neach  a  tha  toirt  suas  na  deò ;  tha  'anam  air  a  ruith  gu 
dian  leis  an  lagh,  air  a  chur  gu  geilt  agus  oillt,  air  a  thoirt 
gu  dorsaibh  a'  bhàis,  gu  bruaich  an  ann-dòchais.  Faic 
an  duine  truagh  san  dus  ;  tha  e  balbh,  ciontach  ;  a  cheud 
fhocal,  A  Dhè  dean  tròcair  orm  's  mi  peacach  a'  d'  làthair. 
A  nis,  feuch  !  Prionnsa  na  Sìth,  Tighearna  na  fìreantachd, 
a'  teachd  chum  a  theasraiginn  agus  a  thèarnadh  :  èisd  an 
guth,  "  O  Israeil,  sgrios  thu  thu  fèin,  ach  annam-sa  tha 
do  chobhair."  Air  a  ruagadh  mar  a  bha  'm  fiadh  o  àite 
gu  àite,  o  gach  fasgadh  agus  ionad-dìon,  tha  e  air  a 
tharruing  leis  an  Spiorad  Naomh,  agus  a'  teachd  fo  sgìos 
agus  fo  thròm-eallaich  chum  Chriosd,  làn-fhiosrach  air 
peacannaibh  a  nàduir  agus  peacannaibh  a  bheatha,  agus 
a  dhleasdanais,  tha  e  air  'irioslachadh  fa  chomhair  Dhè, 
cha  'n  'eil  dòchas  'na  anam  ach  trid  Chriosd  agus  esan 
air  a  cheusadh.  'Se  Criosd  'uile  iarratas  agus  uile 
shlàinte ;  tha  e  le  iongantas  ag  èisdeachd  an  fhocail 
shòlasaich  sin,  Esan  a  thig  do  m'  ionnsuidh-sa,  cha  dean 
mi  air  chor  air  bith  a  thilgeadh  a  mach.  Tha  creidimh 
air  a  dhùsgadh  'na  chridhe,  'an  dèigh  iomad  comhstrì 
agus  deuchainn,  tha  e  air  a  thoirt  gu  creidsinn  gu'n  do 
bhàsaich  an  Tì  a's  àirde  'na  ionad,  agus  gu'n  robh  e 
ùmhal  chum  esan  fhìreanachadh  ;  gu  bheil  uile  shaoibhreis 
beatha  agus  bàs  Chriosd  air  an  tasgaidh  suas  airson 
pheacach,  airson  a'  pheacaich  a's  mò,  eadhon  air  a  shonsan. 
Trid  cumhachd  a'  chreidimh  so,  'an  lorg  gabhail  ri  Criosd, 
agus  sochairean  a  shaorsa,  tha  a  chridhe  air  a  ghlanadh 
agus  air  a  bheothachadh ;  tha  e  a'  fuathachadh  gach 
droch  shlighe  agus  air  'uidheamachadh  air  son  gach  ni 
maith.    Thigeadh  buaireannan  'na  charaibh,  tha  e  'faot- 

ainn  neart  o'n  t-Slànuighear ;  tha  e  'cur  an  aghaidh 
Shatain,  agus  tha  e  dìleas  chum  bàis.  Ged  tha  coirbeachd 
'ga  thruailleadh  tha  e  a'  teicheadh  thun  an  fhuarain  a 
dh'  fhosgiadh  airson  neo-ghloine.  Tha  e  gach  là  agus  uair 
a'  dol  chum  fola  a'  chrathaidh  ;  tha  e  'g  èisdeachd  guth 
Dhè  ag  radh,  Tha  mi  'n  sìth  ris,  leig  as  e! — fhuair  mise 
saorsa  dha ;  — agus  'an  lorg  so  tha  e  'g  imeachd  air  a 
thurus,  a  dheanamh  sòlais  ann  an  Dia  a  shlàinte. 


LEABHAR-LANN  A'  CHRIOSDTJIDH. 

Tha  nis  dà  mhìle  agus  ochd  ceud  bliadhna  o'n  thubhairt 
Righ  Solamh,  "  Air  mòran  leabhraichean  a  dheanamh  cha 
"n  'eil  crìoch ;  agus  tha  mòran  leughaidh  'na  sgìos  do  'n 
fheòil."  Ma  bha  so  fìor  ann  an  làithibh  Sholaimh,  tha 
e  gu  mòr  ni  's  fìrinniche  anns  na  lìnntibh  so.  Tha  do 
leabhraichean  ùr  a'  tighinn  a  mach  na  h-uile  latha  nach 
'eil  e  'n  comas  a  h-aon  air  bith  eòlas  fhaotainn  air  a  h-aon 
sa'  mhìle  dhiubh ;  agus  da  rìreadh  is  suarach  an  call,  oir 
's  beag  a's  fiach  a'  chuid  a's  mò  dhiubh.  Ged  bhiodh  e 
'n  comas  duine  am  faotainn  uile  agus  an  leughadh  uile,  bu 
bhochd  an  caithe-beatha  dha  a  làithean  a  chur  seachad 
san  t-saothair  dhiomhain.  Cha  'n  e  nach  'eil  iomad 
leabhar  maith  a'  teachd  a  mach,  agus  is  fhada  ghabh  e 
uamsa  tàir  a  dheanamh  orra,  no  an  diomoladh.  Bu  chòir 
dhuinn  a  bhi  taingeil  airson  an  tomhais  mhòir  fhiosrach- 
aidh  agus  eòlais  tha  nis  r'a  fhaotainn  o  leabhraichibh, 
agus  an  comas  tha  aig  daoine  bochda  nis  cuid  diubh  a 
leughadh.  Ach  ann  an  leughadh  a'  chuid  a's  fearr 
dhiubh,  's  iomchuidh  do  dhuine  bhi  'na  earalas.  Tha 
barailean  mearachdach  ann  am  mòran  diubh,  agus  tha  e 
duilich  air  uairibh  am  moll  fhasgnadh  o'n  chruineachd — 
an  fhìrinn  o'n  chuid  tha  mearachdach.  T'ha  h-uile  gnè 
eòlais  tha  feumail  chum  ar  deanamh  sona  r'a  fhaotainn 
ann  an  ceithir  leabhraichean  luachmhor  air  am  f eud  gach 
duine  bochd  ruigheachd — ceithir  leabhraichean  tha  air  an 
ullachadh  le  ar  Cruith-fhear  gràsmhor  air  ar  son,  agus 
air  am  feud  sinn  a  bhi  'beachdachadh  o  àm  ar  n-òige  gu 
sean  aois,  agus  gidheadh  nithe  ùr  fhaotainn  annta  do 
ghnàth.    Tha  cheud  aon  do  na  ceithir  leabhraichean  so, 

saor,  furasda  ghiùlan,  soirbh  r'a  fhaotainn,  agus  tha  'n 
duine  's  bochda  san  dùthaich  gun  leisgeul  mur  'eile  aige. 
Tha  an  trì  eile  do  ghnàth  fa  chomhair  ar  sùl,  fosgailte 
mu'r  coinneamh,  agus  'gan  tairgseadh  fèin  d'  ar  beachd 
anns  gach  àite  'n  .urradh  dhuinn  a  bhi  feadh  farsuing- 
eachd  an  t-saoghail. 

'Se  'cheud  leabhar  tha  ann  am  bheachd,  am  Biobull, 
an  leabhar  prìseil  anns  am  bheil  na  tha  sinn  r'a  chreidsinn 
mu  thimchioll  Dhè,  agus  an  dleasnas  tha  Dia  ag  iarraidh 
air  mac  an  duine.  Tha  na  teagasgan  naomh,  na  fìrinnean 
mòra,  a'  chainnt  àrd,  dhreachmhor,  bhuadhmhor  anns  am 
bheil  na  fìrinnean  sin  air  an  cur  sìos,  a'  dearbhadh  gu 
bheil  an  leabhar  so  air  a  dheachdadh  leis  an  Spiorad 
Naomh.  Cha  'n  'eil  e  dad  ni  's  soilleire  gur  h-e  Dia  a 
chruthaich  a'  ghrian,  agus  a  chàirich  i  shuas  san  iarmailt. 
na  gur  h-e  thug  seachad  am  Bìobull.  Tha  a  lànachd 
agus  'iomlanachd  ag  ìnnseadh  cò  is  ùghdar  dha.  Anns 
an  ionmhas  luachmhor  so,  tha  ullachadh  airson  gach  cor 
agus  càs — geallaidhnean  freagarrach  do  gach  buaireadh. 
Anns  an  leabhar  phrìseil  so  tha  bainne  airson  naoidhean- 
aibh — biadh  airson  dhaoinibh  làidir — cungaidh-leigheis 
do'n  euslan — faothachadh  agus  suaimhneas  do'n  mhuinn- 
tir  sgìth.  San  leabhar  so  tha  eachdraidh  lmntean  agus 
rìoghachdan,  agus  fìosrachadh  o  thùs  an  t-saoghail.  Esan 
a  leughas  an  leabhar  so  gu  cùramach,  feudaidh  e  a  chor 
fèin,  a  bhuaireannan,  a  deuchainnean,  a  chunnart,  agus 
a  dhleasdanais  fhaicinn,  air  an  càramh  co  fìrinneach  m'a 
choinneamh,  agus  air  an  cuimseachadh  a  mach,  's  ged 
robh  an  t-iomlan  sgrìobhta  air  a  shon  fèin  amhàin.  Ged 
tha  doimhneachd  agus  dìomhaireachd  san  leabhar  so  nach 
urrainn  an  t-aon  a's  fòghluimte  air  aghaidh  an  t-saoghail 
a  thuigsinn  gu  ceart,  tha  ann  ni  's  leòir  anns  an  àm 
cheudna,  airson  an  aoin  a's  aineolaiche  agus  aig  an  lugha 
'bheil  do  dh'  fhoghlum  an  t-saoghail  so.  Ma  tha  mòran 
'ga  leughadh  nach  'eil  a'  buannachd  gliocais,  's  ann  do 
bhrìgh  gu  bheil  iad  a'  deanamh  tàir  air  earail  an  leabhair 
tha  ag  iarraidh  orra  cumhachd  an  Spioraid  Naoimh  a 
ghuidhe  chum  gu'n  tàirngeadh  iad  maith  agus  tairbhe 
uaithe.  Iadsan  a  dh'  iarras  stiùradh  agus  còmhnadh  an 
Spioraid,  bidh  na  seulachan  air  am  bristeadh  dhoibh,  an 
sgàil  air  a  tarruing  gu  taobh,  agus  slighe  na  slàinte  air  a 
deanamh  taisbeanta.    'S  e  so  an  leabhar  tha  comasach  air 

ar  deauamh  glic  chum  slàinte,  agus  òglach  Dhè  dheanamh 
coimhlionta,  làn-deas  chum  gach  uile  dheagh  oibre. 

'S  e  an  dara  leabhar  ann  an  leabhar-lann  an  duine 
bhochd,  Leabhar  mor  na  Oruitheachd.  Tha  na 
nèamhan  a'  foillseachadh  glòir  Dhè,  agus  na  speuran  a' 
taisbeanadh  gnìomhara  a  làmh — agus  cha  'n  'eil  e  comas- 
ach  dhuinn  beachdachadh  air  nì  no  àite  gun  mhothuchadh 
do  mhìle  agus  deich  mìle  dearbhadh  air  glioacs,  cumhachd, 
maitheas,  agus  làthaireachd  Dhè.  Tha  Dia  air  a  leigeil 
ris  anns  na  nithibh  a's  lugha  co  maith  's  anns  na  nithibh 
a's  mò.  Tha  a'  ghrian,  agus  a'  mheanbh-chuileag,  an 
domhan  mòr  agus  a'  bhileag  fheòir  a's  faoine,  a'  gairm  a 
bhith  agus  a'  foillseachadh  'iomlanachd.  Ach  ged  tha  'n 
leabhar  so  fa  chomhair  muinntir  an  t-saoghail  gu  li-uile, 
cha  'n  'eil  iad  comasach  le  fòghlum  nàduir  a  leughadh. 
'Se  am  Bìobull  iuchair  an  leabhair  so,  agus  as  eugmhais 
na  h-iuchrach  so  cha  'n  'eil  e  comasach  do  dhuine  air  bith 
a  leughadh  no  a  thuigsinn.  Bha  'n  leabhar  so,  'se  sin 
leabhar  mòr  na  cruitheachd,  fosgailte  do  na  Cinnich,  ach 
cha  do  thuig  iad  e,  agus  cha  d'  fhuair  iad  a  mach  cò  rinn 
e — ni  mò  a  gheibh  aon  air  bith  nach  gabh  air  tùs  am 
Bìobull.  ladsan  tha  eòlach  air  Dia  a'  Bhìobuill  tha  iad 
a'  faotainn  tlachd  ann  am  beachdachadh  air  leabhar  na 
cruitheachd,  agus  is  lèir  dhoibh  a  bhuaidheannan  ann  an 
oibribh  a  làmh.  Tha  creidmheich  a'  faotainn  fiosrachaidh 
anns  gach  duilleig  do  'n  leabhar  so.  Mur  'eil  iad  'nan 
speuradairean  fòghluimte  do  rèir  nòs  an  t-saoghail-sa, 
gidheadh,  le  beachdachadh  air  na  speuraibh  ann  an 
leabhar  na  cruitheachd,  air  a'  ghrèin,  air  a'  ghealaich 
agus  air  lìonmhorachd  nan  rionnag,  agus  nan  reulta,  tha 
iad  a'  faotainn  soilleireachadh  air  cumhachd,  gliocas, 
fìreantachd  agus  mòralachd  Dhè.  Anns  a'  bhogha-fhrois 
is  lèir  dhoibh  comharadh  air  cùmhnanta  gràidh  Dhè  ;  ann 
an  glòir  na  grèine  chì  iad  samhladh  air  glòir  Grèine  na 
Fìreantachd,  tobar  na  beatha  agus  an  t-soluis  do  'n  anam. 
Anns  gach  cuspair  air  am  beachdaich  iad,  tha  iad  a' 
faicinn  nì-eiginn  tha  'tarruing  an  smuaintean  chum  Iosa 
agus  a'  soilleireachadh  feum  spioradail  nan  gealladh 
spioradail  doibh.  Dhoibhsan  aig  am  bheil  gràdh  do  'n 
Bhìobull  tha  leabhar  na  cruitheachd  lòm-làn  do  theagasg 
agus  do  dh'  fhiosrachadh. 

'S  e  an  treas  leabhar  tha  air  a  dheasachadh  air  son 
aii  duine  bhochd,  agus  leis  am  bheil  iadsan  air  am  bheil 
eagal  an  Tighearna  air  an  deanamh  glic,  'se  sin  Leabhar 
an  Fhreasdail.  Tha  'n  leabhar  so  mar  an  ceudna  do 
thuigsinn  ieòsan  tha  aineolach  air  a'  Bhìobull.  Ann  an 
leabhar  an  Fhreasdail  tha  na  h-uile  nithe  tha  sa'  Bhìobull 
a,ir  an  leigeil  ris  duinn,  tha  sinn  'gam  faicinn  a'  tachairt 
fa  chomhair  ar  sùl.  Tha  'n  creidmheach  a  h-uile  là  a' 
faotainn  dearbhadh  ann  am  butainneas  freasdail  Dhè, 
air  a  chùram,  a  chaoimhneas,  agus  air  a  ghràdh.  An  lorg 
so  tha  a  chridhe  socruichte,  agus  tha  'earbsa  ann  an  Dia. 
Am  feadh  a  tha  muinntir  eile  air  an  luasgadh  air  aghaidh 
cuan  mòr  doinionnach  an  t-saoghail  so,  mar  luing  gun 
stiùir  gun  fhear-eòlais,  an  eisimeil  gaoithe  agus  fairge, 
tha  esan  a'  seòladh  air  aghaidh  gu  ciùin,  tèaruinte,  gu 
h-aotrom,  buadhmhor,  a'  deanamh  gàirdeachais  gu  bheil 
Dia  ann,  agus  gur  h-ann  'na  làimh  tha  stiùir  an  domhain 
mu'n  iath  a'  ghrian.  'S  Esan  Righ  nam  fìneachan ;  as 
eughais  a  chead  cha  'n  fheud  an  t-eun  a's  faoine  san 
ealtainn  tuiteam  gu  làr,  no  fuiltein  o  cheann  mhic  an 
duine.  Leughaibh  leabhar  freasdail  Dhè,  tuigibh  e, 
faicibh  a  làmh  anns  gach  nì,  thugaibh  cliù  dha ! 

'Se  'n  ceathramh  ieabhar  a  tha  'n  comas  an  duine 
bhochd  a  leughadh,  'se  sin  Leabhar  a'  CHridhe,  an 
leabhar  anns  am  bheil  na  h-uile  nithe  tha  'dol  air  an 
aghaidh  'nar  n-uchd  fèin  r'a  leughadh.  Tha  cridhe  an 
duine  domhain,  dorcha ;  ach  esan  a  tha  eòlach  air  a' 
Bhìobull,  feudaidh  e  leabhar  a'  chridhe  a  leughadh.  'S  e 
'm  Bìobull  iuchair  an  leabhair  so  mar  an  ceudna.  Tha 
na  h-uile  dòigh  air  am  bheil  an  cridhe  air  'oibreachadh 
no  air  a  ghluasad  le  peacadh,  le  Satan,  leis  an  t-saoghal, 
le  gràs  ann  an  dìomhaireachd,  ann  an  cuideachd,  a  latha 
no  'dh'  oidhche,  ann  am  bochduinn  no  ann  an  saoibhreas, 
tha  so  uile  air  a  leigeil  ris  duibh  sa'  Bhìobull.  Is  lìon- 
mhor  iad  tha  uaibhreach  ard-bheachdail  as  an  eòlas  air 
iomad  ni,  ach  a  ta  'na  dhèigh  so  uile  tur-aineolach  air  an 
cridheachaibh  fèin.  Do  bhrìgh  gu  bheil  iad  aineolach  air 
na  Sgriobtuiribh,  tha  iad  aineolach  mar  an  ceudna  air  an 
cridheachaibh ;  cha  'n  'eil  togradh  no  dèigh  aca  amharc 
a  stigh  annta,  ach  tha  'm  Bìobull  a'  teagasg  dhuinn,  an 
leabhar  dorcha,  domhain  so,  a  leughadh,  a'  leigeil  ris 
duinn  cionfàth  agus  crìoch  ar  dòchais,  ar  n-eagail,  agus 

ar   deuchainnean.      Is  beannaichte   esan  tha,  leis 
Bhìobull  'na  làimh,  a'  leughadh  leabhar  dorcha  a  chridhe 
fèin. 

Esan  a  leughas  na  ceithir  leabhraichean  sin  le  cùram, 
mothuchadh,  agus  toirt  fainear,  is  glic,  e;  agus  esan  air 
an  làimh  eile,  a  nì  tàir  orra  agus  a  dhearmadaicheas  an 
leughadh,  ged  robh  fòghlum  an  t-saogbal  aige  tha  e  'na 
dhuine  bochd,  agus  'na  dhuine  aineolach.  Mur  'eil  tlachd 
aige  do  'n  Bhìobull,  mur  toir  e  fainear  do  dh'  oibribh  na 
cruitheachd,  do  bhuntainneis  an  Fhreasdail,  agus  do  dh' 
fhiosrachadh  a  chridhe  fèin,  cha  'n  'eil  an  t-eòlas  aige  'ni 
maith  dha  mar  chreutair  gèarr-shaoghalach  bochd  a  tha 
'triall  troimh  'n  bheatha  so  chum  sìorruidheachd.  Anns 
na  ceithir  leabhraichean  sin  a  dh'  ainmich  mi,  am  Bìobull, 
— Leabhar  na  Cruitheachd,  Leabhar  an  Fhreasdail,  agus 
Leabhar  a'  Chridhe,  tha  ionmhasan  ni  's  luachmhoire 
dhàsan  a  rannsuicheas  iad  na  tha  r'am  faotainn  ann  an 
leabhar-lann  mòr  a'  Phàpa  san  Kòimh. 


MU  CHOMUNN  BREATUNNACH  AGUS  CEIN- 
THIREACH  A'  BHIOBUILL. 

Shuidhicheadh  a'  Chuideachd  mhòr  so  sa'  bhliadhna 
1804.  'S  e  'n  ni  àraidh  a  bha  'nam  beachd  na  Scriobtuire 
naomh  a  chraobh-sgaoileadh  feadh  an  t-saoghail,  ann  an 
cainnt  gach  dùthcha,  am  focal  fìor-ghlan  fèin,  gun  mhìn- 
eachadh  sam  bith ;  is  gniomh  so  mu  'm  b'  èiginn  do  gach 
neach  a  bhi  aon-sgeulach.  Agus  thachair  e,  mar  bu 
dùgh  dhuinn  a  smuainteachadh,  gu'n  do  cho'-aontaich  gach 
gnè  Chriosduidhean,  ge  b'  e  caochladh  barail  a  bh'  aca  mu 
nithibh  eile;  ann  an  so  choinnich  iad  gun  strì  ann  an 
càirdeas  naomh,  mar  luchd-leanmhuinn  an  aon  Slànuighir, 
agus  dèigheil  air  an  leabhar  sin,  a  bha  dhoibh  fèin  co 
prìseil,  a  chur  a  mach  do  dhaoinibh  aig  nach  robh  'm 
beannachadh  ceudna,  's  a  bha  siubhal  ann  an  dorchadas 
agus  fo  sgàil  a'  bhàis.  Tha  saothair  a'  Chomuinn  so  a 
nis  a'  ruigheachd  air  cèarnaibh  iomallach  an  t-saoghail ; 
cha  'n  'eil  rìoghachd  nach  cual'  iomradh  orra,  agus  is 
gann  gu  bheil  cànain  nach  'eil  a'  labhairt  an  cliù.  Cha  'n 
'eil  baile-mòr  san  rìoghachd  so  air  fad,  's  cha  'n  e  sin  a 

nihàin,  cha  'n  'eil  baile-mòr  ainmeil  air  feadh  au  t-saoghail 
anns  naclì  'eil  cuideachda  do"n  t-seòrsa  cheudna  a  nis  air 
a  suidheachadh,  agus  a  co'-oibreachadh  leo  ann  an  spiorad 
a'  ghràidh,  agus  na  seirc.  'S  gann  a  dh'  fheudar  àireamh 
na  chuir  a'  chuidachd  ann  an  Lunnuinn.  agus  gach 
comunn-còmhnaidh  eile  a  tha  'n  dlù-dhàimh  riutha,  a 
mach  do  Bhìobuill  o'n  a  thòisich  iad.  Eadar  an  Seann- 
Tiomnadh  agus  an  Tiomnadh-Xuadh,  chuir  iad  a  mach 
cùig  muilleanaibh  gu  leth  (5.500.000)  ann  an  ceud-gu-leth 
cànnihuinn,  ach  'se  'n  ni  is  feumala  dhuinne  thoirt  fainear 
gu'n  do  chuir  iad  a  mach  (moran  diubh  a  nasgaidh.  agus 
a'  chuid  bu  mhò  dhiubh  air  an  leth-luach)  leth-cheud  mìle 
Bìobuil.  agus  an  àireamh  cheeudna  do'n  Tiomnadh-Xuadh 
ann  an  Gaelic.  Faodar  a  ràdh  ann  am  fìrinn,  nach  'eil 
cainnt  air  a  labhairt  air  aghaidh  an  domhain.  air  a'"  bheil 
eòlas  againne,  nach  'eil  focad  Dè  air  a  thionndadh  innte, 
no  nach  'eil  iad  a'  deanamh  deas  fa  chomhair  a  dheanamh. 
Is  culaidh-iongantais  mar  dh'  fhàs  a'  chuideachd  so,  is 
math  tha  i  air  a  coimeas  ris  an  neul  a  chunnaic  am  fear- 
faire  air  sliabh  Charmeil,  ag  èiridh  as  an  fhairge,  beag  'na 
cheud  thoiseach.  ach  a'  meudachadh  uidh  air  uidh,  gus 
an  do  chòmhdaich  e  aghaidh  nan  speur.  Tha  solus  an 
t-Soisgeil  a'  buadhachadh  an  aghaidh  gach  doilgheadais. 
tha  dorchadas  a'  teicheadh  roimhe,  tha  rìoghachdan  na 
h-aird-an-Ear.  le  'n  slòigh  lìonmhor  a'  dùsgadh  a  ehur 
fàilt'  air.  Tha  Innseanaich  fhiata  America,  ;s  na  h-eilean- 
aich  a's  iomallaiche  air  aghaidh  a'  chuain,  na  Tartaraich 
luatha.  na  Ruisianaich  ghruamach,  na  Lochlannaich,  "s 
'na  Laplannaich.  o'n  dachaibh  reòdhta  fhuaraidh.  a'  fàilt- 
eachadh  beatha  an  fhocail  sin  a  tha  toirt  co'-fhurtachd 
agus  sòlas  do  gach  rìoghachd  agus  neach  a  ghabhas  ris 
mar  fhocal  na  slàinte. 

Tha  suidheachadh  na  talmhainn  san  àm  a?  nochdadh 
gu  bheil  Dia  ag  uidheamachadh  an  t-saoghail  fa  chomhair 
na  h-aimsir  ghlòrmhoir  agus  shona  sin  "nuair  a  chi 
crìochan  ioniallach  an  domhain  slàinte  ar  Dè.  Tha 
gairdein  an  Tighearna  nis  air  'fhoillseachadh  :  tha  ait- 
sgeul  aoibhinn  an  àigh  a'  sìor  sgaoileadh.  tha  eadhon  a 
nis  fèin.  "Am  fàsach  agus  an  talamh  tartmhor  a'  deanamh 
gàirdeachais,  bithidh  an  dìthreabh  ait.  agus  thig  i  fo 
bhlàth  mar  an  ròs."  Greas  a  Dhè  an  là  an  lìon  eòlas 
slàinteil  Chriosd  an  saoghal  mar  tha  na  h-uisgeachan  a^ 

còmhdachadh  aigean  na  f  airge ;  anns  am  bi  aoradh  firinn- 
each  air  a  thairgseadh  dhuit-sa  o  èirigh  gu  dol  fodha  na 
grèine ! 

Moladh  am  pobull  thus'  a  Dhè : 

Moladh  gach  pobull  thu. 
Biodh  gàirdeachas  air  fìneachaibh, 

G-u  h-ait  a'  seinn  do  chliù. 

Oir  ceart-bhreth  bheir  thu  air  an  t-sluagh, 

Riaghlaidh  air  thalamh  iad. 
Moladh  gach  pobull  thus',  a  Dhè : 

Moladh  iad  thu  's  gach  àit. 


MU  BHAS  IARLA  EARRAGrHAIDHEAL  SA' 
BHLIADHNA  1685. 

Ch~a  'n  'eil  fhios  gu'n  do  thaisbeanadh  riamh  am  barrachd 
suidheachaidh,  agus  mòralachd  inntinn  na  nochdadh  leis 
an  duine  mhòr  so  'an  àm  dha  dol  gu  bàs.  Mun  d'  fhàg  e 
Caisteal  Dhun-Eideann  air  an  là  an  do  chuireadh  gu  bàs 
e,  ghabh  e  'dhìnneir  aig  'uair  ghnàthaichte,  le  buidheann 
d'a  luchd-eòlais,  co  neo-smuaireanach  's  a  b'  àbhaist  da. 
A  rèir  a  ghnàth  chaidh  e  a  luidhe,  agus  choidil  e  gu 
soisneach  mu  thimchioll  leth-uair.  Am  feadh  a  bha  e  'na 
luidhe,  thàinig  aon  do'n  "  Chomhairle  "  aig  an  robh  toil 
guth  fhaotainn  do'n  Iarla,  ris  an  dubhradh,  nach  feudadh 
e  'fhaicinn  a  chionn  gu'n  robh  e  'na  luidhe,  agus  gu'n 
d'  àithn  e  gun  dragh  a  chur  air.  Smuaintich  an  duine 
nach  robh  'n  so  ach  leisgeul,  agus  thuirt  e  le  tinneanas 
gum  b'  èiginn  do  'fhaicinn.  Dh  fhosgail  iad  dorus  an 
t-seòmair,  agus  chunnaic  e  an  t-Iarla  'na  chadal  co  ciùin 
shàmhach  's  a  chunnaic  e  aon  duine  riamh,  ged  a  bha  e 
dol  gu  bàs  an  ceann  beagan  uairean.  Air  dha  bhi  air  a 
ghlacadh  le  uamhas  le  'ghnàthachadh  fèin,  agus  a'  chuid 
eile  do'n  chomhairl'  a  dhìt  an  t-Iarla  gu  bàs,  ruith  e  mach 
as  a'  Chaisteal,  gu  tigh  caraid  a  bha  dlùth  dha,  agus  thilg 
se  e  fèin,  ann  an  cruaidh-ghleachd  eagallach  anama,  'na 
shìneadh  air  leabaidh.  TÌiug  a  charaid  gloin  fhìona  d'a 
ionnsuidh,  a  smuainteachadh  gu'n  d'  thàinig  laigsinn  air 
le  tinneas.    Dhiùlt  e  i,  ag  ràdh,  Uam  e !  Uam  e !  Cha 

dean  sin  bonn  stà  dhomh;  chunnaic  mi  air  a'  cheart  àm 
so  an  t-Iarl'  Aodhrach,  ann  an  tròm  shuain,  a  tha  mar 
uair  no  dhà  do  shìorruidheachd.  Ach  air  mo  shonsa — 
dh'  fhartluich  air  tuilleadh  a  ràdhi  Beagan  an  dèigh  so 
dh'  fhàg  an  t-Iarla  'n  Caisteal,  agus  chaidh  e  sìos  do 
thigh  a'  Mhòid  far  am  bu  ghnàth  do  luchd  na  Còmhairle 
cruinneachadh ;  agus  uaithe  sin  chum  an  àite  san  robh  e 
ri  fulang.  'Nuair  a  dhìrich  e  suas  air  bha  beagan  cainnt 
eadar  e  fèin  agus  dà  mhinisteir  a  bha  'frithealadh  dha. 
Kinn  iad  le  chèile  ùrnuigh  air  a  shon,  agus  cho'-aontaich 
e  fèin  le  mòr  dhùrachd  le  'n  guidhe.  Binn  e  fèin  an 
sin  ùrnuigh.  Na  chainnt  do  'n  chomh-chruinneachadh 
shluaigh  a  bha  san  làthair,  thuirt  e  nach  bu  chòir  dhuinn 
tàir  a  dheanamh  air  ar  deuchainnibh,  no  fannachadh 
fòdhpa  'nuair  a  thigeadh  iad.  Agus  nach  bu  chòir 
dhuinn  labhairt  gu  garg  an  aghaidh  luchd  ar  dian- 
ruagaidh,  no  le  sodal  cealgach  oilbheum  a  thoirt  d'  ar 
coguis  fèin.  Chuir  e  suas  ùrnuigh  as  leth  Albuinn  agus 
Eirinn,  ag  guidhe  gTad  chrìoch  a  thighinn  air  an  àmhghar 
a  bha  iad  a'  fulang.  Le  so  chuireadh  e  crìoch  air  na  bha 
e  dol  a  ràdh ;  ach  chuireadh  'na  chuimhne,  nach  d'  thug 
e  iomradh  air  an  teaghlach  Kìoghail;  thuirt  e  gu'n  do 
labhair  e  uime  sin  an  là  a  chaidh  a  dh'  fheuchainn;  's 
nach  robh  nis  aige  ach  a  ràdh,  gum  b'  e  dùrachd  'anama 
gu'n  seasadh  iad  ris  a'  Chreidimh  Ath-leasaichte.  'Na 
dhèigh  sin  thionndaidh  e  riuthasan  a  bha  mu'n  cuairt  da, 
agus  thuirt  e,  "  Tha  dòchas  agam  nach  toir  sibh  barail 
mhearachdach  air  mo  ghiùlan  an  diugh ;  mar  tha  fìuthair 
agam  fhèin  ri  maitheanas,  tha  mi  gu  saor  a'  toirt  maith- 
eanais  seachad."  An  sin  ghlaodh  aon  do  na  ministeirean 
le  guth  àrd,  "  Tha  'm  flath  treun  so  a'  dol  gu  bàs  anns  a' 
Chreidimh  Ath-leasaichte  " ;  Cha  robh  ni  's  leòir  leis  an 
Iarla  an  sin,  ach  ghlaodh  e  fèin  a  mach,  Nach  b'  e  a 
mhàin  gu'n  robh  e  deanamh  sin,  ach  gu'n  robh  mòr 
fhuath  aige  air  Pàpanachd,  air  an  Eaglais-Shasunnaich, 
agus  air  gach  gnè  shaobh-chràbhadh.  Ghabh  e  'n  sin  a 
chead  d'a  chàirdibh,  agus  thug  e  càileiginn  do  chuimhn- 
eachan  bàis  d'a  chliamhuinn,  am  "  Moraire  Maitland,"  a 
gheibheadh  a  nighean  agus  a  clann.  An  dèigh  dha 
ùrnuigh  ghèarr  a  chur  suas,  thug  e  'n  sanas  air  an  do 
shocraich  iad  seachad  do  'n  fhear  aig  an  robh  'n  tuadh- 
mhillidh  'na  làimh,  agus  le  aona  bhuille  bhuin  e  'n  ceann 

deth.  B'  amhuil  so  crìoch  dheireannach  an  duin'  ainmeil 
so.  Gu'n  robh  an  suidheachadh  sona  ceudna  aig  inntinn 
gach  aon  a  chàirear  ann  an  aon  linn  no  dùthaich,  gu 
fulang  le  geur-leanmhuinn  ann  an  cor  co  uamhasach  agus 
co  glòrmhor ! 

Cumha  do'n  Iarla  Cheudna. 

Tha  sgeul  agam  dhuibh  r'a  ìnnseadh, 

'S  cha  chùis-ghàire, 
Gu'n  d'  chuireadh  ceann-taice  nan  Gàidheal, 

An  staid  ìosail. 

Cò  chumas  còir  ris  an  anmhunn, 

'S  e  'na  chruadhaig, 
No  chumas  casg  air  gach  ana-gnàth, 

Tha  teachd  nuadh  oirnn? 

Cò  chumas  còir  ris  an  Eaglais? 

Dh'  fhas  i  dorcha, 
No  chumas  a  suas  luchd-teagaisg, 

Bis  na  borbaibh? 

Cò  chumas  an  creideamh  catharra, 

Suas  gu  treòrach? 
'S  nach  d'  fhuair  Gilleaspuig  cead  èisdeachdj 

An  taic  còrach. 

Cò  chumas  tigheadas  gTeadhnach, 

Gu  buan  faoilidh, 
'S  nach  taghail  an  t-Iarla  Duibhneach, 

'S  an  dùn-Aorach? 

Hoghainn  nan  Albannach  uile, 

Do  'n  àrd  fhine ! 
A  dhaoine  nam  biodh  spèis  do  dhuine, 

Bu  bheud  a  mhilleadh  ! 

Iarla  duais-mhòr  Earraghàidheal, 

Garg  an  leòmhann, 
Ba  mhòr  an  cridhe  dh'  fhearaibh  Albann, 

'Fhuil  a  dhòrtadh ! 

Dhaoine  ged  a  fhuair  sibh  àite, 

Os  ceann  Cùirte, 
'S  olc  a  chuir  sibh  gliocas  Alba 

G-u  sùrd  mhillte. 

Ged  a  strachd  sibh  còir  gun  cheartas, 
'N  taichd  bhur  mì-rùin, 

Theagamh  gu'n  tig  là  nach  fhasa 
Dhuibh  g'a  dhìoladh. 


CONALTRADH  NAN  EUN.  * 

'Nuair  bha  G-haelic  aig  na  h-eòin, 

'B'  a  thuigeadh  iad  giòir  nan  dàn ; 

Bu  tric  an  còmhradh  sa'  choill 

Air  ioma  ponc,  ma  's  fior  am  bàrd. 

Thainig  pitheid  luath  na  gleadhraich, 

Shuidh  i  air  grod-mheur  còsach  fèarna; 

Bha  'chomhachag  'na  gurach  riabhach. 

M'a  coinneamh  gu  ciallach,  sàmhach. 

Dh'  èirich  a'  phitheid  gu  grad ; 

Thuirt  i,  's  i  stailceadh  a  bonn : 

"  An  tusa  sin  a'  d'  mheall  air  stob  ? 

An-uair  air  do  chiod-cheann  tròm ! 

Am  bi  do  theanga  'ghnàth  fo  ghlais, 

'S  tu  gun  luaidh  air  neacn  no  nì, 

Cho  dùinte  ri  seana-chloich  bhric? 

A  spuch-shuileach  a  chuaip  gun  bhrìgh!" 

"  Pu-hu-hù-u!  tha  thu  faoin," 

Ars'  eun  maol  a'  mhothair  chòir, 

"  Os  mis'  tha  fiosrach  sa'  chùis, 

Fheudail !  's  beag  an  tùr  tha  'd  ghlòir. 

Cha  bheus  liumsa  glige-ghlaige, 

Chaoidh  cha  ghabh  mi  tlachd  do  n  luath-bheul 

Labhraidh  mi  'nuair  chì  mi  feum  air; 

'S  cha  choisinn  mo  bheul  dhomh  bruaidlein. 

Ach  's  tric  càch  ort  fèin  a'  magadh, 

'S  a  liuthad  glug-mhearachd  bristeach 

Thaomas  le  cladhaireachd  fhocal, 

O  shìor-chlabar  guib  gun  tuigse." 

*  By  Ewen  M'Lachlan,  Aberdeen. 

Bu  ghreis  doibh  mar  so  sa'  chonnspoid, 

A'  gèarr-bhearradh  glòir  a  chèile ; 

Gus  'n  do  leum  a  nuas  an  glas-eun, 

'S  rinn  esan  gach  beairt  a  rèiteach' 

Air  gach  taobh  nuair  chual'  e  'chirs, 

Thuirt  e  riù  le  rùn  gun  chleth  : 

"  Ma's  a  fiach  mo  bhriathran  èisdeachd, 

'So  mar  dhearnainn  fèin  duibh  breth. 

'S  ioma  barail  am  measg  sluaigh ; 

'S  toigh  le  cuid  ni  's  fuath  le  càch ; 

Pàirt  their  dìreach  na  ni  cùis, 

'S  cuid  nach  dùraig  sgur  gu  bràth. 

Tha  àm  gu  labhairt,  's  àm  bhi  sàmhach, 

Am  gu  cràbhadh,  's  àm  gu  cleasachd, 

Am  gu  bron,  a's  àm  gu  h-àbhachd. 

'S  lìonmhor  iad  d'  an  ainm  bhi  tuigseach, 

O'n  tig  mìle  focal  cearbach, 

Còrr  uair  a  mheasadh  tu  gòrach, 

Le  tuille  's  a'  chòir  do  sheanachas; 

Neach  'g  am  bi  'theanga  fo  smachd, 

'S  ainmig  leis  gu'n  gluais  e  lochd : 

Saoilear  gum  b  i'n  t-ùmaidh  glic, 

Nam  b'  eòl  da  bhi  tric  'na  thosd." 


COMHAIRLEAN  EASBUIG  CARSWELL  D' 
MHAC,  ANNS  A'  BHLIADHNA  1560. 

Latha  bha  sinn  gu  mear,  uaibhreach, 
A  mhacaidh  ud  a's  guirme  sùil : 
Aon  fhocal  air  leas  an  anama, 
Gur  seirbhe  'bhlas  na  'm  fèarn'  ùr. 

Iain  a'  bhaile  so  shuas, 
Gur  truagh  nach  tuigeadh  tu  'm  bàs; 
Nach  faic  thu  fear  na  h-uaille  shìos, 
'S  am  feur  uaine  trid  troi'  fàs. 

Ge  mòr  leat  do  ghiùdhrain  mhuc, 

'S  do  bhuaile  bhuar  bhallach,  bhreac ; 

Uibhir  an  ubhaill  ge  beag, 

Cha  tèid  do  'n  uaigh  chumhaing  leat. 

A  dhuine  thruaigh !  nach  gabh  thu  eagal ; 
;M  faic  thu  'n  t-eug  thugad  ;na  ruith ; 
Ionann's  bhi  air  bhòrd  na  h-uaighe, 
Ged  bu  tu  bu  bhuain;  air  bith. 

'Nuair  bheirear  uait  an  ceann-adhairt, 
;S  a  thèid  air  fradharc  do  shùl ; 
Cuiridh  iad  thu  sìnt;  air  mhaidibh, 
;S  cha  ;n  ann  air  leabaidh  do  ;n  chlòimh. 

Cuiridh  iad  thu  ;n  ciste  chumhaing, 
Aona  bhrat  lìn  do  bhi  mu  d;  chorp, 
Druim  do  thighe  ri  cuinnein  do  shròine, 
;S  cumhang  an  teach  còmhnuidh  dhuit. 

Trì  slatan  a  dh;  anart  margaidh, 
Thèid  mu  d;  chorp,  ;s  gur  beag  a  phrìs ; 
;S  bidh  do  chàirdean,  ;s  do  luchd-comuinn, 
;G-a  ghearradh  mu  d;  bhonnaibh  shìos. 

Togaidh  iad  thu  ;n  darna-mhàireach, 
Sluagh  m;  an  seach  a;  dol  fo  d;  chorp ; 
Tlle  ge  mòr  leat  do  mhire, 
Nìtear  cluich;-na-Cille  ort. 

Carbad  beag  nach  bi  do  shàth 
Bheir  iad  leat  gu  beul  an  t-sluichd ; 
Làmh  na  ti  bu  chaomh  air  uairibh, 
Uir  gu  tiugh  ;ga  sluaistreadh  ort. 

Bheir  iad  thu  gu  beul  na  h-uaighe 
Gun  neart,  gun  fhradharc,  gun  lùths ; 
Do  chàirdean  a  d;  dhèigh  gu  brònach, 
;S  fàgar  shìos  a;  d;  ònrachd  thu. 

A  dhuine  thruaigh !  nach  gabh  thu  eagal, 
;M  faic  thu  ;n  t-eug  thugad  'na  ruith, 
Ionann;s  bhi  air  bhòrd  na  h-uaighe, 
Ged  bu  tu  bu  bhuain'  air  bith. 

AN  SOISGEUL  FREAGARRACH  DO  CHOR 
DHAOINIBH. 

Ma  ghabhas  sinn  beachd  air  an  duine  mar  chreutair  a 
thuit,  's  e  ;n  Soisgeul  an  t-aona  mheadhon  a  tha  freagarr- 
ach  d'a  staid;  tha  'n  diadhachd  o'n  d'  thàinig  e,  a'  buil- 
eachdadh  air  gach  ùghdarras  a  tha  meadhon  a  chum  na 
crìche  sin,  ag  iarraidh,  am  feadh  a  tha  na  dearbhanna 
mu  dhiadhachd  ;ga  mholadh  gu  cumhachdach,  gu;n  creid 
an  duine  e.  Mar  a;s  mò  a  gheur-bheachdaicheas  e  air,  ;s 
ann  a's  mò  a  thuigeas  e  ;fhior  fhreagarraichead  d'a  chor 
truagh ;  tha  e  'na  sholus  do  dhorchadas  a  thuigse,  'na 
shìth  do  bhuaireas  a  choguis,  ;na  aoibhneas  do  iomaguin 
'inntinn,  'na  dhòchas  do  dhubhachas  eu-dòchais.  A;  bheil 
e  ciontach?  Tha  e  cur  an  ceill  Fear-saoraidh  uile-fhogh- 
ainteach,  iobairt-rèitich,  Dia  a  bheir  maitheanas  da.  A' 
bheil  e  truaillidh  ?  Tha  e  'fosgladh  suas  da  tobar  airson 
peacaidh  agus  neo-ghloine — tuil  naomha,  tha  sruthadh  o 
chrann-ceusaidh  an  Fhir  shaoraidh — anns  am  feud  an 
"  duine  dubh  ;'  e  fèin  ionnlad  o  shalchar  a's  doirche  na  a 
chraicionn  dubh.  A'  bheil  e  fada  o  Dhia?  ro-fhada  o 
aon  tobar  an  t-sòlais  agus  an  t-suaimhneis  ?  An  so  tha 
dòigh  gu  teachd  am  fagus,  rathad  gu  tighinn  d'a  ionns- 
uidh  ;  tha  balla-meadhoin  an  dealachaidh  air  a  bhristeadh 
sìos — tha  àirde  a'  pheacaidh  air  'ìsleachadh  san  duslach ; 
tha  am  mac  stròghail  air  pilleadh,  air  a  ghabhail  a  steach, 
maitheanas  saor  air  a  thoirt  dà,  agus  air  'aiseag  chum  an 
ionaid  a  bh'  aige  roimhe  ann  an  teaghlach  'Athar  nèamh- 
aidh,  agus  nach  robh  idir  air  chall  o  chridhe  'Athar 
nèamhaidh.  A;  bheil  e  làn  aineolais  agus  mearachd? 
An  so  tha  e  air  a  theagasg  le  fàidh  nèamhaidh ;  tha 
Spiorad  Dhè  dha  mar  chaomh  f  hear-teagaisg ;  agus  tha 
'n  t-allamharrach  neo-fhòghluimte  air  a  dheanamh  ni  's 
glioca  na'n  draoidh  oileanaichte,  "  glic  chum  slàinte."  A; 
bheil  e  'ga  mhothachadh  buailteach  do  an-tograidh  a  tha 
do  ghnàth  'ga  tharruing  air  seachran  o  Dhia?  Tha  'n 
Spiorad  ceudna  a'  gabhail  còmhnuidh  'na  uchd  chum  ;an- 
tograidh  a  cheannsachadh,  chum,  ;ana-mianna  a  smachd- 
achadh,  chum  a  thoil  a  riaghladh,  agus  an  nàdur  a  dh' 
ath-nuadhaich  e  air  tùs  a  naomhachadh,  agus  a  bhitheas 
faidheòidh  air  a  ghlòrachadh  maille  ri  Criosd.   Anns  gach 

seadh,  tha  'n  Soisgeul  freagarrach  dha.  A'  bheil  e  'na 
pheacach  ?  Tha  e  tairgseadh  dha  maitheanais.  A'  bheil 
fìachanair?  Tha  e  a' buileachadh  saorsadh  air.  A' bheil 
e  'an  ciomachas?  Tha  e  'ga  chur  fa  sgaoil.  An  do  thuit 
e  o  bhi  'na  oighre  air  glòir?  Tha  e  'ga  aiseag  chum  a 
righ-chathrach,  agus  'ga  dheanamh  a  rìs  "  'na  rìgh  agus 
'ria  shagart  do  Dhia."  A'  bheil  e  tartmhor?  Tha  e  'na 
abhuinn  na  beatha.  A'  bheil  e  sgìth?  Is  culaidh-fhois 
thaitneach  e.  A'  bheil  e  aineolach?  Tha  e  'na  fhear- 
teagaisg  diadhaidh.  A'  bheil  e  euslainteach  ?  Is  slàinte 
neo-bhàsmhor  agus  beothalachd  d'a  anam  e.  A'  bheil  e 
a'  bàsachadh?  T'ha  e  'na  bheatha  shìorruidh  dha.  Tha 
gach  cuireadh  san  t-Soisgeul  fo  'n  chliù  so,  mar  a  chì 
sibh  :  — "  Ho !  gach  neach  air  am  bheil  tart,  thigibhse 
chum  nan  uisgeachan;  agus  esan  aig  nach  'eil  airgiod, 
thigibh,  ceannaichibh  agus  ithibh ;  seadh,  thigibh,  ceann- 
aichibh  gun  airgiod  agus  gun  luach,  fìon  agus  bainne." 
Tha  'n  Spiorad  agus  a'  bhean  nuadh-phòsda  ag  ràdh, 
Thig,  agus  ge  b'  e  neach  leis  an  àill,  gabhadh  e  uisge  na 
beatha  gu  saor.  "  Thigibh  a'  m'  ionnsuidh-sa,  sibhse  uile 
a  ta  ri  saothair,  agus  fo  thròm  uallaich,  agus  bheir  mise 
suaimhneas  dhuibh.  Pillibh,  pillibh ;  c'arson  a  bhàs- 
aicheas  sibh?"  Tha;  tha  'n  lagh  air  a  choimhlionadh, 
tha  ceartas  riaraichte,  tha  iomlanachdan  Dhè  a'  co'- 
chòrdadh  ann  an  saoradh  an  duine,  agus  tha  Dia  ann 
an  Criosd  a'  rèiteachadh  an  t-saoghail  ris  fèin. 


OIBRE  NA  CRUITHEACHD  A  TOIRT  CLIU 
DO  DHIA.  * 

Tha  feachda  flathail  nan  nèamh 
A'  strìochdadh,  a  Dhè,  a'  d'  là'ir; 

'S  do  mholadh  iiam  beul  'ga  luadh 
Le  ceileiribh  buadhachd  àrd. 

Ach  's  cian  ro-fhada  fo  d'  ghlòir 

Moladh  nan  slògh  gu  lèir  ; 
Cia  gèarr,  mata,  air  do  bhuaidhibh 

Luadh  thig  o  bhileachaibh  crè. 
*  From  Watts,  by  Dr  Smith. 

Gidheadh  am  fan  sinne  'nar  tosd, 
'S  gach  dùil  a'  nochdadh  do  chliù? 

'S  co'-sheirm  aig  t'  oibre  le  chèile, 
Mar  theudaibh  deagh  inneil  ciùil. 

Tha  soillse  dealrach  nan  speur, 
Feadh  gach  ceum  d'an  astar  dian, 

Gu  balbh,  binn,  a'  cur  an  cèill 
Do  ghlòir  eugsamhuil,  a  Thriath ! 

Tha  deàlradh  na  maidne  moich 
Air  nialaibh  soir  ag  innseadh, 

Gur  maisich'  thu  fèin  gu  mòr, 
Na'n  solus  a  dh'  òr  an  iarmailt. 


Tha  anail  chùbhraidh  nan  ròs, 
A's  blàth  ro-bhòidheach  nan  lus, 

A'  taomadh  tùis  air  àile 

Dhàsan  a  dhùisg  iad  o  'n  dus. 

Ceòl  nan  ian,  a's  fead  na  gaoith', 
A's  torman  aomaidh  nan  sruth, 

Chluinn  mi  'g  adhart  d'a  chèile, 
'Gad  mholadh-sa,  Dhè,  le  'n  guth. 

Mar  so  tha  t'  uil'  oibre,  Dhè, 
A'  sìor  chur  'an  cèill  do  chliù; 

'S  ma  bhiomsa  nam  measg  am  thosd, 
Biodh  mo  theanga  'nochd  gun  lùgh. 


SGAILE  NA  CBAIGE  MOIILE  ANN  AN  TIR 
AIRSNEALAICH. 


Is  àrd  buadhar  a'  chainnt  anns  a'  bheil  na  fàidhibh  a' 
labhairt  mu  theachd  a'  Mhesiah.  Air  an  soilleireachadh 
le  Dia  do  thaobh  nan  nithibh  a  bha  ri  tachairt  lìnntean 
'na  dhèigh  sin,  dh'  fhairich  iad  an  anama  air  an  àrdachadh 

Agusbithidh  cluine  mar  ionad-fasgaidh  o'n  ghaoith,  agus  mar  dhìdein 
o'n  doininn  ;  mar  shruthaibh  uisge  ann  an  àite  tioram,  mar  sgàile 
craige  mòire  ann  an  tir  airsnealaich.-  Isa.  xxxii.  2. 

os  ceann  an  t-saoghail.  Cha  deanadh  cainnt  chumanda 
feum ;  chleachd  iad,  uime  sin,  gach  comhsamhlachd  agus 
samhladh  bu  bhrìghmhoire  agus  bu  dhreachmhoire  na 
chèile,  chum  an  teachdaireachd  àrd  a  dh'  earbadh  riu  a 
chur  an  cèill.  Chruinnich  iad  'nan  inntinn  fèin  a  mach 
as  an  t-saoghal  mu'n  cuairt  doibh,  gach  ni  a  b'  aillidh,  's 
bu  luachmhoire,  agus  le  samhluidhibh  air  an  tarruing 
uatha-san,  dh'  fheuch  iad  maisealachd  agus  luach  an  Ti 
ghlòrmhoir  mu'n  robh  iad  a'  labhairt,  a  leigeil  ris  dp 
dhaoinibh. 

Labhair  iad  uime  mar  Ghrèin  a  bha  ri  èirigh  orra-san 
a  bh'  ann  an  dorchadas ;  bha  e  ri  bhi  'na  sholus  do  'n 
t-saoghal — rèul  na  maidne — suaicheantas  a  shluaigh — 
stèigh  an  dòchais — a'  chlach  luachmhor — am  meangan 
cliùiteach — an  tobar  ìocshlainteach — craobh  na  beatha  air 
a'  bheil  duilleach  chum  leigheis  do  na  fìneachaibh.  A 
thaobh  an  fhasgaidh  a  tha  aig  peacaich  uaithe  o'n  fheirg 
a  ta  chum  teachd ;  a  thaobh  na  fionnachd  agus  an  t-sòlais 
a  tha  'luchd-muinntir  a'  faotainn  uaithe,  am  measg  uil' 
àmhghairibh  agus  thrioblaidibh  an  t-saoghail  so,  ann  an 
àm  bàis,  agus  ann  an  dlù-bheachd  air  sìorruidheachd,  tha 
e  air  a  ghealltainn  ann  an  stèigh  mo  theagaisg  gum  bi  e 
mar  ionad-fasgaidh  o'n  ghaoith,  'na  dhìdein  o'n  doininn, 
mar  shruthaibh  uisge  ann  an  àite  tioram,  agus  mar  sgàile 
na  craige  mòire  ann  an  tìr  airsnealaich. 

'S  gann  gu'n  ruigear  a  leas  'ìnnseadh  cò  mu  'bheil  na 
briathraibh  so  air  an  labhairt.  Tha  'm  faidh  ann  an  so 
'ga  ainmeachadh  'na  dhuine ;  ach  anns  an  rann  air  thois- 
each  air  stèigh  mo  theagaisg,  tha  e  'ga  ainmeachadh  'na 
Righ  agus  'na  Uachdaran.  Cò,  uime  sin,  a  b'  urrainn  a 
bhi  'na  bheachd,  ach  Esan,  Prionnsa  na  sìth,  an  duine 
Iosa  Criosd,  a  bha  co'-ionann  ri  Dia  ann  an  cumhachd 
agus  ann  an  glòir?  'Se  so  Esan  mu  'bheil  e  a'  labhairt, 
agus  is  iad  sochairean  a  rìoghachd  spioradail  a  tha  e 
leigeil  ris  duinn  anns  na  briathraibh  a  tha  fo  ar  beachd. 

Mun  làn  thuigear  cia  freagarach  's  a  tha  na  briathran, 
fèumar  càileiginn  do  mhìneachadh  a  dheanamh  orra. 
Chum  na  crìche  so,  thugamaid  fainear  gur  deacair  dhuinne 
tha  'chòmhnuidh  's  na  cèarnaibh  so  do  'n  t-saoghal,  làn 
chumhachd  agus  bhrìgh  nam  briathran  so  a  thuigsinn. 
Dheònaich  Dia  ar  crannchur  dhuinne  ann  an  dùthaich  far 
nach  'eil  eòlas  againn  air  an  teas  loisgeach,  no  air  an 

doininn  mhìlltich  a  bha  co  deuchainneach  air  tìr  Iudea. 
'An  sin  is  tric  a  dh'  fhàs  an  t-athar  mar  iarunn  agus  an 
talamh  mar  umha ;  thràigheadh  gach  tobar,  agus  dh' 
fhàilnicheadh  toradh  gach  machrach.  Air  àmaibh  eile 
do  'n  bhliadhna,  dh'  èireadh  gaoth  bhuàireasach  a  bheir- 
eadh  lom-sgrios  air  gach  coille  agus  ionad-còmhnuidh.  'S 
ann  à  fàsach  Arabia,  a  bha  dlùth  do  Iudea,  a  bha  'ghaoth 
sgriosach  so  a'  teachd ;  agus  'na  cuideachd  bha  teas  agus 
bàs.  Is  iomad  dòigh  air  a'  bheil  dosguinn  na  gaoithe  so 
air  a  leigeil  ris  duinn  ann  am  f  ocal  Dè :  agus  tha  luchd- 
turuis  o'r  dùthaich  fèin  ag  ìnnseadh  dhuinn  an  t-uamhas 
leis  am  mothaichear  an  doinionn  eagallach  so  a'  cruinn- 
eachadh.  Smuaintichibh  'n  ur  n-inntinnibh  air  na  bha'm 
beachd  an  fhàidhe  'nuair  a  labhair  e  na  briathran.  Fear- 
turuis  sgìth,  airsnealach,  ag  imeachd  tre  fhàsach  farsuing, 
fiadhaich ;  gun  fhasgadh,  gun  àite-dìon ;  a'  coiseachd  tre 
mhachraichibh  loisgeach,  gun  drùchd  o  nèamh,  gun  tais- 
eachd  mu'n  cuairt  da,  fodha  no  os  a  chionn ;  an  t-athar, 
mar  gum  b'  ann,  'na  theine ;  e  air  a  chlaoidh  agus  'anam 
a'  fàilneachadh  le  tart.  Smuaintichibh  'nuair  a  bha  e  mar 
so,  'an  cunnart  toirt  thairis,  gum  fac'  e  neoil  dhubha  a' 
cruinneachadh,  an  doinionn  a'  tòiseachadh.  Chual'  e  'n 
tàirneanach,  agus  tha  'n  dealanach  a'  boillsgeadh  ;  tha  bàs 
a'  bagradh  air,  agus,  air  leis,  nach  'eil  dol  as  aige ;  ach 
mar  tha  e  'togail  a  shùl  aon  uair  eile  mun  gèill  e,  feuch 
fosgladh  na  h-uamha  fo  sgàile  na  craige  mòire,  a'  furan 
air  teicheadh,  's  a'  gealltainn  da  tèaruinteachd.  Tha  e 
'ruith  chum  an  fhasgaidh,  's  a  leigeil  'eagail  air  chùl.  Tha 
e  g  èisdeachd  fuaim  na  doininn  a  muigh,  ach  cha  'n  'eil 
so  a'  cur  sgàth  air  'anam.  Feuch,  a  deir  Isaiah,  ann  am 
briathraibh  mo  theagaisg,  Tha  duin'  ann  a  bhios  'na 
ionad-fasgaidh  o'n  ghaoith,  'na  dhìdein  o'n  doininn,  agus 
'na  sgàile  na  craige  mòire  ann  an  tìr  airsnealaich. 

Is  lìonmhor  doinionn  a  tha  'n  saoghal  agus  nithe  an 
t-saoghail  a'  dùsgadh  an  aghaidh  a'  chriosduidh,  am  feadh 
a  tha  e  air  a  thurus  sgìth  tre  fhàsach  na  beatha  so.  Cha 
'n  'eil  e  air  a  cheadachadh  do  neach  air  bith  smuainteach- 
adh  gum  feud  e  triall  troi  'n  t-saoghal  gun  a  chuibhrionn 
fèin  do  àmhghairibh  na  beatha  so  a  choinneachadh.  'S 
iomad  triobluid  agus  dosguinn  bhochd  d'  am  bheil  mac  an 
duine  buailteach,  o  àm  a  bhreith  gu  àm  a  bhàis :  "  Tha  'n 
duine  air  a  bhreith  gu  carraid  mar  dh'  èireas  na  srada 

suas."  Is  neo-chinnteach  an  sonas  a's  àirde  tha  aig  an 
t-saoghal  so  r'a  thoirt  seachad.  Cò  esan  a  dh'  fheudas  a 
i\:dh,  gu  bheil  a  bheinn  air  a  stèigheachadh  gu  h-àrd, 
agus  a  chaoidh  nach  atharraich  i  ?  Ciod  an  ni  air  aghaidh 
an  t-saoghail,  as  am  feud  neach  'earbsadh  no  a  dhòchas  a 
chàramh?  cha  'n  'eil  anns  an  t-saoghal  do  shluagh  Dhè 
ach  fàsach  aimrid ;  agus  cha  'n  'eil  air  'uachdar  gu  lèir  na 
riaraicheas  miann  anaim  neo-bhàsmhoir ;  cha  'n  'eil  ann 
ach  tìr  airsnealach  far  nach  'eil  uisge,  gun  sonas  buan,  gun 
aoibhneas  maireannach.  Mar  thuirt  an  Salmadair,  "  Tìr 
thioram,  thartmhor,  theith,  gun  uisg'  air  bith  bhi  ann  " ; 
agus  is  tric  leis  a'  chriosduidh,  ag  osnaich,  fo  uallach  a 
dheuchainn,  èigheach  a  mach,  "  Och,  nach  robh  agam 
sgiathan  mar  choluman !  theichinn  as  air  iteig,  agus 
gheibhinn  fois."  "  Dheanainn  deifir  gu  dol  as  a  ghaoith 
làidir,  agus  o'n  doininn."  Ach  an  uair  a  tha  doimhne  a' 
gairm  air  doimhneachd,  agus  tonnan  an  Uile-chumhachd- 
aich  a'  dol  thar  a'  chriosduidh ;  (oir  is  feumail  dha  bhi 
air  'fhiosrachadh)  'an  sin  tèichidh  e  dh'  ionnsuidh  Chriosd, 
a  bhios  dhà  mar  ionad-fasgaidh  o'n  ghaoith,  agus  mar 
dhìdein  o'n  doininn.  Bu  lìonmhor  triobluidean  Dhaibh- 
idh ;  ach  fo  sgèith  a'  Bhuachaille  mhòir,  cha  robh  eagal 
uilc  air.  Tha  luchd-muinntir  Chriosd  eòlach  air  a 
chaomh-chaoimhneas,  agus  an  àm  an  airc  teichidh  iad  d'a 
ionnsuidh,  mar  ni  columain  a  dh'  ionnsuidh  an  ionadaibh 
taimh.  T'ha  fhios  aca  gum  buin  gach  cumhachd  dhà-san  ; 
agus  nach  ceadaich  e  dhoibh  a  bhi  air  an  deuchainn  os 
ceann  ni  's  urrainn  doibh  fhulang.  'S  ann  uaithe-san  a 
tha  misneach  r'a  faotainn  a  chuireas  gach  deuchainn  gu 
dùbhlan,  agus  an  fhoighidinn  a  chuireas  suas  leo  gun 
ghearan.  Tha  fhios  aca  gach  àm,  gu  bheil  a  shùil  fèin 
orra ;  agus  anns  gach  oidhche  dhorcha,  dhoinionnaich 
anns  a'  bheil  iadsan  a  muigh  air  a'  chuan,  gu  bheil  esan 
air  a'  bheinn  a'  guidhe  as  an  leth ;  agus  an  uair  a  tha  'n 
stoirm  aig  a  h-àirde,  is  lèir  le  sùil  a  chreidimh  e  'tighinn, 
ag  imeachd  air  aghaidh  na  fairge,  agus  cluinnear  a 
bhriathra  gràsmhor  fèin  ag  ràdh,  "  Na  biodh  eagal  oirbh, 
is  mise  tha  ann ;  bithibh  fo  dheagh  mhisnich,  oir  is  mise 
bhur  Dia."  An  sin  gheibh  a  shluagh  comas  a  ràdh 
maille  ri  Daibhidh,  "  Is  e  Dia  ar  tèarmunn  agus  ar  neart ; 
ar  cobhair  ro  dheas  ann  an  teanntachdaibh :  Air  an 
aobhar  sin  cha  bhi  eagal  oirnn,  ged  ghluaisear  an  talamh, 

agus  ged  atharruichear  na  beannta  gu  meadhon  na  fairge  : 
ged  bhèuc  a  h-uisgeacha,  agus  ged  chuirear  thar  a  chèile 
iad;  ged  chriothnaich  na  beannta  le  a  h-ataireachd." 
'Na  gheallainibh  prìseil  fèin,  tha  Criosd  a'  fosgladh 
ionad-fasgaidh  d'a  shluagh.  Tha  e  leigeil  ris  doibh  c'arson 
a  tha  triobluidean  a'  teachd  'nan  caramh,  agus  tha  e  'gam 
beannachadh  chum  am  maith ;  tha  e  a'  toirt  orra  a  thuig- 
sinn  gur  ann  ann  an  tròcair  a  tha  deuchainnean  air  an 
cur  d'an  ionnsuidh,  chum  cinneachadh  gràis  a  thoirt  air 
aghaidh  anns  an  anam,  chum  coirbeachd  na  feòla  a 
cheannsachadh,  chum  an  cridhe  a  tharruing  o  nithibh  an 
t-saoghail  so,  a'  toirt  orra  gluasad  ni's  dlùithe  maille  ri 
Dia,  agus  an  uidheamachadh  airson  rìoghachd  na  glòire. 
Anns  an  eòlas  so,  tha  aig  a'  chriosduidh  ionad-fasgaidh 
o'n  ghaoith,  agus  dìdean  o'n  doininn;  a  tha  do  ghnàth 
deas,  agus  cuireadh  aige  gach  àm  teachd  d'a  ionnsuidh. 
O  na  h-ionadaibh-fasgaidh  so,  iarraidh,  agus  gheibh,  an 
criosduidh  tèaruinteachd,  fhad  'sa  chì  Esan  a  tha  riaghladh 
na  doininn,  gu  bheil  e  chum  a  ghlòire  fèin,  agus  maith 
a  phobuill  gun  a  chasgadh ;  agus  ged  nach  lèir  do  'n 
chriosduidh  coslas  fèith  an  taobh  so  do  'n  uaigh,  tha  e 
'na  urrainn  a  ràdh,  'Se  Dia  m'  fhear-cuideachaidh,  is  e 
m'  fhear-coimhid ;  cha  bhi  eagal  orm,  coimhididh  e  mi  o 
gach  olc. 

Agus  a  rithist,  Tha  Criosd  'na  ionad-fasgaidh,  agus 
'na  dhìon  o  dheuchainnibh  spioradail  d'a  phobull  fèin. 
Is  eagallach  a'  chùis  stoirm  a'  ghèur-mhothachaidh,  'nuair 
tha  'm  peacach  air  a  dhùsgadh  gu  chunnart  a  thoirt 
fainear.  Tha  àm  ann  anns  an  èiginn  do  'n  pheacach  a's 
dalma  a  bhi  fo  eagal,  anns  an  crìothnaich  an  cridhe  a's 
cruaidhe,  agus  cho'-èignicheas  a  choguis  e  gu  ràdh,  Gu 
deimhin  tha  mi  ciontach  'am  fìanuis  Dè.  Tha  e  moth- 
achail  air  a  neo-thaingealachd  agus  air  a  pheacadh,  agus 
ag  aideachadh  leis  an  t-Salmadair,  gu'n  d'  thàinig  eagal 
agus  ball-chrith  air,  agus  gu'n  d'  thug  uamhunn  buaidh 
air.  'Nuair  a  labhras  Dia  ris  a'  choguis,  mar  rinn  e  ri 
Saul  o  Tharsus,  agus  ri  fear-coimhid  a'  phrìosain  aig 
Philippi,  tàrlaidh  a  leithid  eile  do  'n  pheacach  a  th'  air  a 
dhùsgadh,  's  a  thachair  dhoibh-san  ;  agus  cò  a  dh'  fheudas 
fìor  ghnè  na  doininn  sin  a  chur  'an  cèill?  'Nuair  dhr 
amhairceas  am  peacach  os  a  cheann,  agus  a  chi  e  Dia  àrd, 
cothromach,  agus  e  ann  an  corruich  'na  aghaidh  ;  'nuair  a 

dh'  amhairceas  e  gu  h-ìosal  fodha,  chi  e  slochd  an  dubh- 
aigein,  agus  uile  uamhasan  dìoghaltais  Dè ;  clisgidh  e  air 
ais  le  oillt  o'n  t-sealladh  eagallach,  agus  amhaircidh  e  an 
taobh  a  stigh  dheth  fèin,  ach  cha  'n  'eil  sìth,  sòlas,  no 
dòchas  ann ;  's  ann  a  tha  e,  mo  thruaighe !  làn  cionta 
agus  dorchadais. 

A  thuilleadh  air  so  uile,  tha  doinionnan-buairidh  ann, 
a  tha  ro-dheuchainneach  air  daoinibh  :  is  peacaich  iadsan, 
agus  tha  'm  buaireadair  a'  gabhail  a'  bhràth  air  an 
laigsinn,  agus  air  an  truaillidheachd.  Fhuair  e  'chuid  a 
b'  fhearr  d'  ar  cèud  sinnsir  ann  am  pàrras,  agus  tha  e 
fhathast  mar  leòmhann  bèucach  a'  dol  mu'n  cuairt  a  dh' 
fheuchainn  cò  a  dh'  fheudas  e  a  sgrios.  Tha  e  a'  cur  mar 
fhiachaibh  air  a'n  òigridh,  gu  bheil  e  tuille  's  tràth  dhoibh 
a  bhi  fhathast  iomaguineach  mu'n  anam;  gur  gnothach 
mi-thaitneach  diadhachd,  agus  gum  bi  e  luath  gu  leòir 
dhoibh  pilleadh  ri  Dia,  'nuair  a  chailleas  iad  an  tlachd 
do  'n  t-saoghal.  Tha  e  a'  cur  mar  fhiachaibh  air  an  aosda 
a  chreidsinn  nach  ion  dòchas  idir  a  bhi  acasan ;  gu'n  do 
struidh  iad  air  falbh  là  tairgse  nan  gràs,  agus  nach  'eil 
maitheanas  peacaidh  aca  ri  fhaotainn.  Bu  mhiann  leis 
a  thoirt  air-san  a  tha  fo  chùram  airson  'anama,  a  chreid- 
sinn  nach  h-amhairc  Dia  air  ann  an  tròcair;  nach  'eil 
aon  chuid  dòchas  aige  san  t-saoghal  so,  no  san  ath- 
shaoghal.  Cha  'n  'eil  an  criosduidh  is  stèigheala  aineolach 
air  na  doinionnaibh  spioradail  so.  Dhùisg  an  droch- 
spiorad  stoirm  'na  inntinn  'an  àm  a  chèud  iompachaidh, 
agus  le  'shaighdibh  teinnteach  tha  e  'ga  dhlùth  leantuinn 
'na  uile  ghluasad  troi  'n  f  hàsach ;  agus  mur  biodh  aige 
ionad-dìon  o'n  ghaoith,  agus  fasgadh  o'n  doininn,  bu 
truagh  da  rìreadh  a  chor;  ach  'nuair  thig  an  nàmhuid 
mar  thuil,  togaidh  Spiorad  an  Tighearna  suas  bratach 
'na  aghaidh ;  dkmaidh  am  Fear-saoraidh  iad  le  a  dheas- 
làimh,  agus  tèarnaidh  e  iad  o  thàir  na  ti  sin  a  shluigeadh 
iad  a  suas.  "  Bithidh  e  dhoibh  'na  ionad-fasgaidh  o'n 
ghaoith,  agus  'na  dhìdein  o'n  doininn." 

A  rithist,  Ged  a  sheachnadh  an  criosduidh  gach  deuch- 
ainn  eile,  tha  aon  ann  air  nach  urrainn  da  dol  seachad  ; 
is  èiginn  duinn  uile  teachd  gu  bruaich  Iordain.  Tha  gach 
ni  anainn,  agus  m'ar  timchioll,  a'  togail  fianuis  gur 
daoine  bàsmhor  sinn.  Ge  b'  e  air  bith  co  àrd  'sa  tha 
'ghrian  os  ar  ceann,  tha  sgàil  an  anamoich  a'  tarruing 

dlùth  oirnn.      Dh'  fhalbh  na  thàinig  romhainn,  agus 
falbhaidh  sinne  mar  an  ceudna.    Tha  àl  a'  falbh  agus  àl 
a'  tighinn,  mar  bhuaileas  tonn  an  dèigh  tuinne  air  tràigh. 
C'àite  'bheil  còmpanaich  ar  n-òige?    'S  iomad  aon  diubh 
air  an  do  chàireadh  an  fhòid  ghorm.    Ar  n-athraiche 
c'àit  a'  'bheil  iad,  agus  am  mair  na  fàidhean  beò  gu  brath  ? 
Tha  'm  bàs  a  mach  òirnn  air  fad,  agus  mur  toir  aon  ni 
eile  òirnn  smuainteachadh,  bheir  so  òirnn  e.    'Nuair  a' 
thig  am  bàs  cha  'n  'eil  fasgadh  aig  an  t-saoghal  duinn, 
agus  ar  càirdean  cha  'n  urrainn  doibh  ar  dìon.  Feudaidh 
iad  truas  a  ghabhail  dh'  inn,  agus  an  deòir  a  shileadh, 
ach  's  e  sin  na  tha  'nan  camas.    Ciod  an  t-ionad-dìon  as 
urrainnear  a  chuimseachadh  a  mach  dhàsan  a  tha  air 
leabaidh  a'  bhàis,  ach  an  crann-ceusaidh  air  an  d'  fhuiling 
thusa,  O  !  a  Slànuighir  bheannaichte,  airson  maitheanas 
peacaidh  do  mhòran.    Feòraich  do  'n  chriosduidh  'nuair 
bhios  e,  mar  gum  b'  ann,  air  crìch  an  dà  shaoghail,  'nuair 
tha  'chridhe  agus  'fheòil  a'  fàilneachadh,  ciod  a  tha  toirt 
misnich  dha,  agus  cionnus  a  tha  fìamh  ait  air  a  ghnùis? 
Aidichidh  e  dhuit  gur  h-iomad  spàirn  chruaidh  san  robh 
e,  ach  gur  e  bàsachadh  an  t-aon  a's  cruaidhe  dhiubh  air 
fad;  gidheadh,  deir  esan,  's  e  Dia  mo  thèarmunn  agus  mo 
neart,  agus  eadhon  a  nis  tha  "  ionad-fasgaidh  agam  o'n 
ghaoith,  agus  dìdean  o'n  doininn."    Co  maith  'sa  leigeas 
'anmhuinneachd  leis,  ìnnsidh  e  dhùit,  Gu  bheil  'anam  ag 
àrd-mholadh  an  Tighearna,  agus  a  spiorad  a'  deanamh 
gàirdeachais  ann  an  Dia,  a  Shlànuighear.   Innsidh  e  dhuit 
gur  h-esan  bu  chùl-taic  dha  rè  a  bheatha,  a  tha  nis  'ga 
chumail  suas.   Tha  e  'ga  èisdeachd  ag  ràdh  ris,  "  Na  biodh 
eagal  ort,  tha  mise  maille  riut ;  bi  fo  dheadh  mhisnich, 
oir  is  mise  clo  Dhia."   Cluinnidh  tu  e  'g  ràdh,  Mur  biodh 
tusa,  O!  Shlànuighir  chaoimh,  maille  rium,  le  d'  luirg 
agus  le  d'  bhata  trèun,  cia  mar  ghluaisinn  tricl  a'  ghlinne 
dhorcha  tha  nise  romham ;  ach  thèid  mi  mach  as  an 
fhàsach  le  m'  thaic  air  fear  mo  ghràidh.    Cha  'n  'eil  am 
bàs  do'n  fhìor  chriosduidh  ach  'na  fhuasgladh  beannaichte 
o  gach  ni  a  chuir  mulad  no  dorran  air  san  t-saoghal  so ; 
tha  e  mar  chala-tàimh  ann  an  èirigh  na  grèine  dhoibh-san 
a  bha  rè  oidhche  dhorcha  agus  dhuaichnidh  air  fearann 
salach  agus  cunnartach.    Tha  e  dhoibh-san  a  choinnicheas 
e  ann  an  Criosd,  "  'Na  ionad-fasgaidh  o'n  ghaoith,  agus 
na  dhìdein  o'n  doininn,"  etc. 

Anns  an  àite  fa  dkeireadk,  Ciod  iad  stoirmean  an 
àmhgkair,  na  'triobluid,  a'  bhuairidh,  agus  na  h-airc,  'an 
coimeas  ris  an  doininn  uamkasaick  a  tkaosgar  a  mack  air 
gack  peacack  neo-iompaickte  air  an  latka  dkeireannack  ? 
Tka  doinionn  do  fkeirg  bkitk-bkuan  an  taobk  tkall  do'n 
uaigk,  agus  is  ann  mar  àite-dìon  o'n  doininn  sin  a  tka 
Criosd  gu  k-àraidk  luackmkor  do  pkeacaick.  B'  uamk- 
asack  an  doinionn  a  tkug  sgrios  air  tìr  na  k-Eipkit,  a 
tkug  air  cloinn  Israeil  a  bki  fo  eagal,  agus  a  tkug  air 
sliabk  Skinai  fèin  criotknackadk,  'nuair  a  liutkair  an 
t-Uile-ckumkackdack  seackad  an  lagk.  B  eagallack  an 
doinionn  agus  an  dìle  a  mkìll  an  seann  saogkal ;  agus  cka 
bu  lugka  'n  t-aon  a  tkug  sgrios  air  na  bailtibk  peacack  ; 
ack  cka  'n  'eil  iad  sin  uile  ack  'nan  samkluidkean  faoin 
air  an  sgrios  d'  am  bkeil  sinn  buailteack  leis  a'  pkeacadk. 
Eisd  briatkra  Dhè  fèin  do  thaobh  so,  "  Frasaidk  mi  air 
na  h-aingidk,  ribeackan,  teine  agus  pronnusc,  agus  doin- 
ionn  uamkasack,  mar  ckuibkrionn  an  cupain,"  Salm  xi.  6. 
Bitkidk  an  saogkal  so  air  a  mkilleadk  leis  an  doininn 
eagallaick  so  air  an  là  dkeireannack ;  agus  ckì  uile 
skliockd  Adkaimk  e  'na  ckaoiribk  dearga.  An  sin  cuirear 
peacaick  neo-aitkreackail  agus  cealgairean  gu  k-amkluadh. 
Cluinnidk  iad  fuaim  na  trompaid  ni  's  àirde  na  deick 
mìle  tàirneanack.  Chì  iad  an  teine  caitkteack  a'  lasradk 
o  bkeinn  gu  beinn ;  ckì  iad  bunaite  an  domkain  air  a 
rèubadk  as  a  ckèile ;  cùl-taic  nan  nèamkan  àrd  a'  fàiln- 
eackadk,  agus  na  dùilean  uile  a'  leagkadk  le  dian-tkeas. 
Ack,  is  faoin  so  uile,  agus  cka  'n  'eil  ann  ack  tùs  na 
doininn.  Oir  fosglaidk  na  neòil  as  a  chèile,  agus  tkig 
Criosd  am  folluis — Crioscl  air  an  d'  rinn  a  cko  liugka  k-aon 
tàir;  agus  le  guth  a  ckluinnear  aig  iomall  an  domkain, 
tkeir  e  ris  na  k-ain-diadkaidk,  "  Imickibk,  sibkse  ta 
mallaichte  le  m'  Athairse,  do  'n  teine  skìorruidk." 
Sibkse  tka  dearmadach  suarack  mu  bhàs  agus  gun  suim 
do  'n  t-Slànuigkear,  ciod  'ur  barail  mu'n  doininn  so  ?  A" 
bkeil  sibk  a'  cur  'an  teagamk  nack  tig  i?  Nack  'eil  focal 
Dè  a  ritkist  agus  a  ritkist,  ag  ìnnseadh  gu  bkeil  an  sgTÌos 
so  a'  feitkeamk  air  an  t-saoghal  aingidk  ?  An  deachaidh 
an  seann  saogkal  as  ?  An  d'  f  kuair  Sodom  agus  Gomorrak 
dol  as  ?  O !  na  leigibk  leis  an  drock-spiorad  agus 
le  'r  cridkeackaibk  cealgack  fèin  'ur  mealladh  ann  an 
gnotkack  co  cudthromach.     0  !  gu'n  tugadli  an  Spiorad 

Naomh  mothachadh  dhiubh,  agus  'ur  dùsgadh  gu  èigh- 
each  a  mach,  le  eagal  agus  uamhas,  "  Teasraig  mi,  0 
Thighearna !  no  tha  mi  caillte."  'Nuair  a  thig  latha 
na  fraoch-fheirge  sin,  c'àite  'm  faigh  peacaich  fasgadh 
o'n  doininn?  Am  faigh  iad  e  ann  an  aon  air  bith  do 
uamhaibh  na  talmhainn,  no  fo  sgàile  chreagaibh  an 
t-saoghail?  An  abair  sibh  ris  na  slèibhtibh  tuiteam 
oirbh,  agus  'ur  folach  o  ghnùis  an  Uain?  Tha  na  slèibh- 
tean  a'  teicheadh  as,  agus  tha  na  creagan  a'  leaghadh 
mar  chèir.  Am  bi  dhànadas  agaibh  na  ghuidheas  tròcair 
air  an  t-Slànuighear  air  an  d'  rinn  sibh  gus  a  sin  dì-meas  ? 
A'  bheil  sibh  a'  labhairt  mu'r  n-ùmhlachd  thrèibhdhireach 
do  lagh  nuadh  an  t-Soisgeil  ?  Bithibh  tosdach  !  cha  'n 
'eil  iomradh  air  ionad-dìon  do  'n  t-seòrsa  sin  ann  am 
focal  Dè  gu  h-iomlan.  Theagamh  gu'n  cuala  sibh  mòran 
mu  aithreachas,  agus  gu  bheil  a  mhiann  oirbh  dìon  fhaot- 
ainn  fo  a  sgàile ;  ach,  mo  thruaighe !  ged  a  dh'  ionnlaidh- 
eadh  sibh  sibh  fèin  ann  an  tuiltibh  an  aithreachais, 
sheasadh  'ur  n-aingidheachd  a  mach  'nur  n-aghaidh  an 
làthair  an  Tighearna.  Tha  cuid  a'  labhairt  mu  ùrnuigh, 
cuid  mu  ionracas,  cuid  mu  sheirc,  agus  'gan  cuimseachadh 
a  mach  mar  ionad-fasgaidh  o'n  ghaoith,  agus  mar  dhìdein 
o'n  doininn ;  ach  tha  Dia  do  thaobh  so  ag  ràdh,  Biodh 
gach  bèul  druidte,  tha  'n  saoghal  uile  ciontach  'an  làthair 
Dhè.  C'àite,  mata,  a'  bheil  tèaruinteachd,  c'àite  'bheil 
dìon?  Eisdibh  briathran  stèigh  mo  theagaisg,  "  Bithidh 
duine  mar  ionad-fasgaidh  o'n  ghaoith,  agus  mar  dhìdein 
o'n  doininn;  mar  shruthaibh  uisge  ann  an  àite  tioram, 
mar  sgàile  craige  mòire  ann  an  tìr  airsnealaich."  Ach  ciod 
a  ghnè  dhìon  a  th'  ann  an  Criosd  mu  'bheil  na  briathraibh 
sin  air  an  labhairt? 

1.  Tha  e  'na  ionad-fasgaidh  a  tha  anns  gach  dòigh 
freagarrach  agus  iomchuidh.  'Bheil  a  mhiann  òirnn 
stèigh-dòchais  a  leagail  a  sheasas  fad  sìorruidheachd. 
Feuch  an  stèigh  chinnteach  a  shuidhich  Dia  ann  an  Sion 
— carraig  a's  àirde  na'n  saoghal,  is  neartmhoire  na  cas- 
sheasamh  an  domhain,  agus  buan-mhaireannach  mar  righ- 
chathair  Iehobhah  :  'si  carraig  nan  aoisean  i ;  a'  chreag 
mhòr  nach  gabh  atharrachadh.  Ciod  e  buaidh  na  craige? 
Nach  e  neart  agus  buan-mhaireannachd  ?  Gèillidh  gach 
daingneach  a  thogar  le  làmhaibh,  do  'n  chraig — buailidh 
an  doinionn  iadsan,  agus  tilgear  iad  bun  os  ceann,  ach  a' 

ciireag  miiòr.  lìnn  an  dèigh  linn,  togaidh  i  a  ceann  chum 
nan  neul.  a"  cur  ^ach  doinionn  gu  dùlan.  Cha  dean  aois 
ach  beag  drughaidh  oirre — seargaidh  an  darach  neart- 
mhor  fèin  fo  aois — thig  caochlaidhean  air  rìoghachdaibh 
an  domhain — fàgaidh  na  h-aibhnichean  fèin  an  sruth- 
chlaisean  :  ach  a'  chreag  mhòr.  chìtear  i  àl  an  dèigh  àil. 
buadhar  mar  ann  an  neart  a  h-òige  :  gidheadh  is  faoin 
an  samhladh  i  air  buan-mhaireannachd  an  t-Slànuighir  : 
gèillidh  creagan  an  domhain  fèin  faidheòidh,  ach  tha 
aona  Chreag  ann  a  mhàin  nach  atharraich — Creag  nach 
cìosnaich  sìon.  agus  nach  gluaisear  le  doininn.  agus  is  i 
a"  Chreag  sin  Chriosd.  Air  a'  Chraig  so  togaidh  Dia  suas 
'eaglais.  agus  cha  bhuadhaich  geata  ifrinn  'na  h-aghaidh. 
Air  a"  Charraig  so  thog  an  àireamh  thar  cùnntas  a  tha 
ann  an  glòir  :  fo  sgàile  na  Craige  Mòire  so  fhuair  na 
mìltean  agus  deich  mìltean  fasgadh.  agus  tha  a  sgàile  co 
anabarrach  farsuing,  's  gum  feud  na  thà  agus  na  bhitheas 
air  aghaidh  an  t-saoghail  fasgadh  fhaotainn  ann  o  gach 
doinionn  agus  ànradh.  A'  bheil  ar  naimhdean  air  ar 
toir?  Ann  an  so  tha  ionad-folaich  o  agartas  an  lagha,  o 
bhuaireadh  an  droch-spioraid.  agus  o  dheuchainnibh  an 
t~saoghail.  A'  bheil  doinionn  air  bith  a'  bualadh  gu  tròm 
oirnn !  f o  sgàile  na  Craige  so  tha  dìon :  thigeadh  bochd- 
uinn.  bèucadh  tàirneanach  Shinai.  agus  itealaicheadh 
saighdean  teinnteach  an  droch-spioraid  mu'n  cuairt 
duinn  :  cha  tig  iad  am  fagus  duinn,  oir  is  e  ar  n-àite- 
còmhnuidJi  daingneachan  nan  creag.  Ann  an  so  tha  sinn 
air  ar  dìon,  air  ar  tèarnadh.  agus  air  ar  n-ath-bheoth- 
achadh.  A*  bheil  againn  ri  gluasad  trid  fearann  tìoram. 
tartmhor,  teth.  anns  nach  'eil  uisge]  Feuch  a'  Charraig 
a  bhuaileadh  airson  pheacach.  agus  as  an  do  bhrùchd  an 
t-uisge  beò !  O  !  an  samhladh  beannaichte  air  an  t-sruth 
phrìseil  sin  a  tha  "ruith  anns  gach  lìnn.  do  gach  fine  agus 
sluagh  fo  nèamh  :  agus  nach  dealaich  ris-san  a  tha  air  a 
thurus  gu  Sion,  gus  an  tèid  e  faidheòidh  thairis  air 
Iordan.  agus  an  seas  e  air  cladach  sèimh  a'  Chanaain 
shuas.  far  an  cinn  an  sruth  so  'na  abhainn-mhòir.  a' 
sruthadh  o  chathair  Dhè  agus  an  Uain.  Tha  'n  tobar 
naomh  so,  a  dh*  fhossfladh  ann  an  tigh  Dhaibhidh. 
cosmhuil.  'na  bhuaidhibh.  ri  lochan  Bhetesda  :  ge  b'  e 
neach  a  dh'  ionnlaideas  e  fèin  ann.  bithidh  e  air  a  leigheas 
o  srach  èucail  a  bh'  air :  O!  ^ach  aon  air  a"  bheil  tart. 

thigibh  chum  sruthaibh  nan  uisge  beò !  As  a  so  feudaidh 
sibh  òl,  an  nasgaidh  chum  neart  agus  càil  fhaotainn  gu  dol 
air  'ur  n-aghart  'nur  turus  do  nèamh.  An  robh  lonah 
toilichte  leis  an  luibh-sgàile  a  dhìon  e  car  tamuill  o  n  teas  ? 
An  robh  sluagh  Israeil  taingeil  airson  an  uisge  a  bhrùchd  a 
mach  à  carraig  Horeibh  ?  Agus  an  e  nach  bi  sinne  taingeil 
do  Dhia  airson  a  thabhartas  do-labhairt,  ann  am  Mac  a 
ghràidh  a  chur  e  dh'  ionnsuidh  an  t-saoghail  a  thèarnadh 
a  phobuill  o  dhoinionn  na  f  eirge  bha  ri  teachd ;  agus  a  tha 
'na  ionad-dìon,  agus  ;na  fhasgadh  o  ghathaibh  loisgeach 
a'  cheartais  sin  a  bha  n  tòir  òirnn?  Nar  leigeadh  Dia 
nach  bi !  O  a  Spioraid  bhuadhar  nan  gràs,  treòraich  sinn 
chum  na  Carraige  's  àirde  na  sinn  fèin !  Dh'  iarramaid 
suidhe  ann  am  fasgadh  a'  chroinn-chèusaidh,  le  irisleachd, 
le  làn-earbsa,  le  taingealachd  agus  gràdh. 

A  ris,  fo'n  cheann  so,  Tha  ;n  dìon  agus  am  fasgadh 
tha  ann  an  Criosd  do  ghnàth  deas,  agus  so-ruigheachd  air. 
Tha  cuireadh  aoidheil  furanach  againn  teicheadh  d;a 
ionnsuidh.  Tha  trompaid  airgid  an  t-soisgeil  a;  sior- 
èigheach  oirnn.  Tha  'n  dorus  do  ghnàth  fosgailte ;  tha 
guth  a;  ghràis  ag  ràdh,  "  Thigibh  a'  m'  ionnsuidh-sa  sibhse 
uile  tha  ri  saothair  agus  fo  thròm  uallaich,  agus  bheir 
mise  suaimhneas  dhuibh."  Agus  'sea  ghealladh-san  nach 
feud  ar  mealladh,  "  An  ti  a  thig  d;  am  ionnsuidh,  cha 
chuir  mi  air  chor  air  bith  cùl  ris.;;  Sibhs'  uile,  mata, 
leis  am  bu  mhiann  bàs  fhaotainn  ann  an  sìth,  agus  Dia 
fhaicinn  ann  an  rèite,  d;an  lèir  ;ur  cunnart,  agus  leis  am 
bu  deòin  teicheadh  uaithe,  èisdibh,  agus  gabhaibh  suim 
do  bhriathra  stèigh  mo  theagaisg,  "  Tha  duine  ann  a  tha 
mar  ionad-fòsgaidh  o;n  ghaoith,  mar  dhìdein  o;n  doininn, 
mar  shruthaibh  uisge  ann  an  àite  tioram,  agus  mar  sgàile 
na  craige  mòire  ann  an  tìr  airsnealaich." 

Aon  uair  eile,  mhothaicheamaid  gu  bheil  an  dìon  agus 
am  fasgadh  tha  ann  an  Criosd  tèaruint'  agus  maireannach. 
'S  iomad  dìon  agus  fasgadh  mealltach  a  tha  daoine  ag 
ullachadh  air  an  son  fèin,  chum  a;  bheil  iad  a;  teicheadh 
car  tamuill,  agus  anns  a'  bheil  iad  ag  ràdh  riu  fèin,  Sìth, 
sìth.  Feudaidh  an  dubhar  so  fòghnachdainn  dhoibh  car 
latha  no  dhà,  fhàd  'sa  tha  grian  bhrosgulach  an  t-samh- 
raidh  a'  snàmh  os  an  ceann ;  ach  'nuair  thig  doinionn  a' 
bhàis,  tuigidh  iad  co  mòr  'sa  bha  iad  air  am  mealladh  ; 
ach  cha  'n  ann  mar  sin  a  thachras  do  'n  ionad-dhìon 

-  mu  'bheil  sinne  a'  labhairt.  Cha  'n  urrainn  dìoghaltair- 
na-fola  teachd  a  stigh  do  'n  bhaile-dhìdein  againne ;  cha 
ghluais  a'  ghaoth  a'  Chreag  Mhòr ;  cha  mhìll  an  doinionn 
ar  n-àirc ;  cha  ruig  na  lasraichean  teinnteach  oirnn  ann 
an  Soar;  cha  do  chailleadh  anam  riamh  a  theich  chum 
tèaruinteachd  ann  an  Criosd.  Fàilnichidh  gach  ionad- 
fasgaidh  eile,  ach  so  cha  'n  fhàilnich ;  oir  is  co  ionann  do 
Chriosd  an  dè,  an  diugh,  agus  gu  sìorruidh. 

Agus  a  nis  focal  no  dhà  mar  cho'-dhùnadh.  1.  Na 
dì-chuimhnicheamaid  gu  bràth  a  liughad  doinionn  d'  am 
bheil  sinn  do  thaobh  nàduir  buailteach  ;  agus  co  cinnteach 
's  a  tha  'm  Bìobull  fìor,  's  a  tha  Dia  beò,  glacaidh  iad  an 
droing  nach  do  theich  a  dh'  ionnsuidh  an  t-Slànuighir. 

2.  Cuimhnicheamaid  do  ghnàth  nach  'eil  tèaruinteaehd 
no  sòlas,  ach  anns  an  duine  Iosa  Criosd;  nach  'eil  ùisg' 
ìocshlainteach  ach  san  tobar  so,  agus  gur  e  so  an  t-aon 
ionad-fasgaidh,  a  chuimsich  Dia  a  mach  airson  pheacach 
bhochda.  O  !  gu'n  tugadh  daoine  fainear  ciod  a  ni  iad 
ann  an  là  an  fhiosrachaidh,  agus  gu'n  teicheadh  iad  chum 
dìon  anns  an  dòchas  a  chuireadh  rompa. 

3.  A  luchd-leanmhuinn  Iosa,  bithibh  taingeil  airson 
gu  bheil  a  shamhuil  so  do  ionad-dìon  agaibh.  Fo  gach 
deuchainn  teichibh  d'a  ionnsuidh.  Gabhaibh  dìon  fo  a 
mhòr-chumhachd,  agus  'na  gheallainnibh  sòlasach.  Tha 
sibh  làn-thèaruinte  'nar  n-ionadaibh  tàmha  air  a'  bheil  an 
fhuil  air  a  crathadh.  Dlù-leanaibh  Criosd  le  làn-rùn  'ur 
cridhe,  agus  iarraibh  am  barrachd  eòlais  a  bhi  agaibh  air, 
mar  charaid,  agus  annsachd  'ur  n-anama.  O !  gu  'n 
deanaan  an  Spiorad  Naomh,  ann  an  cumhachd  a  ghràis, 
'ur  treòrachadh  uile  d'a  ionnsuidh. 


BRON  AIR  SON  BAS  CHAIRDIBH. 

Is  lionmhor  iad  air  uachdar  an  t-saoghail  chaochlaidich, 
a  dh'  fheudas  so  a  ràdh.  'S  ainneamh  iad,  da  rìreadh,  a 
thàinig  gu  àirde  an  làithibh,  no  idir  gu  feasgar  am  beatha, 
nach  feud  an  gearan  bochd  so  a  dheanamh.  'S  i  aidmheil 
na  h-aoise,  Ar  càirdean — luchd  ar  dàimh — na  daoine  o'n 

"  Chuir  thu  fear  mo  ghaoil  agus  mo  charaid  fad  uam  ;  tha  luchd  m' 
eòlaìr-5  ann  au  dorchadas." — So.lm  lxxxviii.  18. 

d'  thàinig  sinn — ar  còmpanaich  dhìleas — a'  chlann  d'  an. 
d'  thug  sinn  gaol,  chuireadh  fad'  uainn  iad — ann  an  tìr 
an  dochadais  tha  muinntir  ar  gràidh — an  lorg  air  an  do 
leig  sinn  ar  taic,  dh'  fhàilnich  i — ar  co'-aoisean,  's  ainmic 
iad  r'am  faotainn,  agus  iadsan  leis  'n  do  thòisich  sinn 
turus  na  beatha,  chàireadh  iad  fo'n  fhòid.    Cha  'n  'eil  e 
comasach  gun  bhi  fo  bhròn  airson  bàs  chàirdibh ;  agus 
cha  mhò  tha  so  air  a  thoirmeasg  dhuinn.    An  dubhachas 
sin  tha  air  a  dhùsgadh  le  bàs  caraid  dealaidh  bha  ionmh- 
uinn  le  'r  n-anamaibh,  cha  'n  'eil  e  'nar  comas  a  chumail 
fodha.     C'arson  a  dh'  fheuchamaid  sin  a  dheanamh? 
Chàirich  Dia  a'  mhaothalachd  agus  an  tlus  caomh  so  ann 
an  nàdur  mac  an  duine,  agus  cha  chulaidh-fharmaid  esan 
a  dh'  fheuchadh  r'a  smàladh.    'S  fuar  an  càirdeas  nach 
caoidh  bàs  caraid — an  cridhe  nach  d'  fhairich  an  dubh- 
achas  so,  's  truagh  leam  an  còm  anns  am  bheil  e.  Na 
deòir  tha  'sruthadh  o'n  chridhe  bhlàth  cha  'n  'eil  Soisgeul 
Chriosd  a'  toirmeasg. — 'Nuair  bhàsaicheas  fear  an  gaoil ; 
'nuair  chaidh  a  lòchran  as  agus  a  thilg  e  'n  deò ;  an  dèigh 
dhuinn  ar  cead  deireannach  a  ghabhail,  cha  'n  'eil  an 
Soisgeul  ag  ràdh,  na  bi  fo  bhròn;  ach  amhàin,  "  Na  bi 
fo  bhròn  mar  mhuinntir  gun  dòchas."   Cha'n  aobhar  nàire 
do  dhuine  a  dheòir  a  shileadh ;   cha  pheacach  dhuinn 
leigeil  leo  tuiteam  gu  frasach.    Ghuil  Ioseph  'nuair  bhàs- 
aich  'athair;  shil  Daibhidh  gu  frasach  a  dheòir  'nuair 
chaochail  a  mhac  ceannairceach ;  agus  Esan  a  b'  àirde  na 
iadsan,  Fear-saoraidh  ar  n-anamanna,  cha  do  chronaich  e 
Muire  na  Marta  'nuair  bha  iad  fo  bhròn.    G-huil  e  maille 
riu  aig  uaigh  am  bràthar.    Esan  nach  d'  fhiosraich  bròn 
'an  àm  bàs  caraid — aig  nach  'eil  dèur  no  osna  bhròin  r'a 
sheachnadh,  tha  e  'toirt  dearbhadh  muladach  nach  'eil  an 
aon  inntinn   annsan   a  bha   ann   an  Criosd.  'Nuair 
smachdaich  Dia  gu  cruaidh  an  duine  math,  Iob,  'na 
phearsa,  'na  theaglach,  agus  'na  sheilbh,  dh'  èirich  e, 
rèub  e  'fhalluinn,  agus  bhèarr  e  a  cheann,  agus  thuit  e 
sìos  air  an  talamh  ;  ach  eadhon  anns  a'  cheart  àm  anns 
an  robh  e  mar  so  fo  bhròn,  bheannaich  e  Dia  a  bhuail  e. 
Is  freagaraiche  gu  mòr  do  'n  Chriosduidh  aobhar  agus 
fàth  a  bhròin  fhosgladh  a  mach,  a  ghearan  a  chàramh  fa 
chomhair  Dhè,  na  feuchainn  gu  dùr  gruamach  r'a  mhùch- 
adh  's  a  chumail  fodha.      Cha  pheacach  ar  gearan  a 
dheanamh  ri  Dia,  ged  is  peacach  gearan  'na  aghaidh. 

Is  faothachadh  do'n  chridhe  bhrònach  leigeil  leis  na  deòir 
tuiteam — leigeil  leis  na  h-osnaichean  èiridh — leis  a' 
ghearan  teachd  a  mach.  B'  e  so  cleachdadh  Dhaibhidh, 
agus  s'  ioma  dubhachas  a  dh'  fhiosraich  'anam.  Thaom  e 
do  ghnàth  a  ghearan  'an  làthair  Dhè — chuir  e  ri  chèile  an 
dara  salm  thar  an  cùig  fichead,  agus  thug  e  mar  ainm 
dh'  i,  "  Urnuigh  airson  duine  thruaigh,  'nuair  bhios  e  air 
a  shàrachadh  agus  a  thaomas  e  a  ghearan  an  làthair  an 
Tighearna  " ;  agus  taing  do  Dhia  a  chuir  'na  chridhe  na 
sailm  mhilis  sin  a  chur  r'a  chèile.  'S  iomad  duine  truagh 
muladach  a  fhuair  faothachadh  uapa.  O  !  b'  fhèarr  gu'n 
rachadh  daoine  'an  àm  bròin  a  dh'  ionnsuidh  Dhè,  ag 
ràdh,  O !  Athair  nan  gràs,  gabh  truas  dh'  inn — cum  suas 
sinn — bi  a'  d'  chùl-taic  dhuinn,  agus  saor  sinn.  Tha  so 
taitneach  le  Dia — tha  so  tarbhach  do  'n  anam.  Tha  e 
ceadaichte  dhuinn  ar  gearan  a  dheanamh  ri  daoinibh, 
mar  rinn  Iob,  agràdh,  "  Gabhaibh  truas  dhiom,  gabhaidh 
truas  dhiom,  O  !  mo  chàirdean,  oir  bhuin  làmh  Dhè 
rium  "  ;  agus  da  rìreadh,  's  mòr  an  tròcair  ma  tha  càirdean 
againn  a  tha  glic,  truacanta,  teò-chridheach,  ann  an  àm 
ar  n-airrc;  ach  's  beag  a's  urradh  dhoibh  a  dheanamh  :  — 
tha  'n  "  toil  "  aca,  ach  cha  'n  'eil  an  "  comas."  Is  E  fèin 
"  an  caraid  a  leanas  ni's  dlùithe  na  aona  bhràthair."  'N 
do  chaill  thusa  tha  'ga  lèughadh  so,  caraid  dìleas — bràthair 
caomh  no  piuthar  ghaolach — cèile  do  chuim,  no  leanabh 
a  bha  dhuit  mar  t'  anam  fèin?  An  robh  'earbsa  ann  an 
Dia  trid  Chriosd  ?  An  robh  a  thaic  air  an  t-Slànuighear  ? 
An  robh  a  chreidimh  làidir — a  dhòchas  àrd  ?  Eisd  !  Tha 
guth  o  nèamh  ag  ràdh,  "  Is  beannaichte  na  mairbh  a 
gheibh  bàs  san  Tighearna."  'Bheil  so  a'  toirt  ciùine  air 
t'  anam?  Thugadh  do  charaid  air  falbh — tha  'bhròn-sa 
gu  sìorruidh  seachad — tha  'anam  aig  fois — tha  e  le  'Dhia 
agus  le  'Shlànuighear — cha  ghearain  esan  ni's  mò — tha 
'uile  uireasbhuidh  air  an  riarachadh — tha  'iarratais  a's 
àirde  air  an  deònachadh  dha — tha  'cholunn  'na  suain,  ach 
tha  i  'na  suain  ann  an  Criosd.  Thig  E  fèin  g'a  dùsgadh. 
Trid  cumhachd  an  t-Slànuighir  a  dh'  èirich,  èiridh  a 
chàirdean  maraon ;  agus  'nuair  a  dh'  fhoillsichear  Criosd 
am  beatha,  foillsichear  iadsan  maille  ris  ann  an  glòir. 
Na  guilibh  mar  mhuinntir  a  chuir  an  taic  ri  cuilc  bhriste 
agus  a  dh'  earb  ann  an  gàirdean  feòla. — Chaochail  fear  do 
ghràidh.    Sìth  d'a  anam !    Dh'  fhalbh  car  tamuill  gach 

subhachas  agus  sòlas — chuir  an  saoghal  air,  mar  gum 
b'  ann,  èididh  bròin — tha  gach  ni  doilleir,  duaichni ;  ach 
na  strìochd  do  na  smuaintibh  so — ceannsaich  iad;  tha 
iomad  beannachd  fhathast  air  mhaireann — na  brosnuich 
an  t-Uile~Chumhachdach  chum  an  grad  spìonadh  uait. 
Tha  'n  saoghal  so  dorcha  leat,  ach  amhairc  os  ceann  an 
t-saoghail  so.  Chaochail  e  da  rìreadh  a  bha  àillidh  'nad 
bheachd — fear  a'  chridhe  bhlàth — annsachd  t'  anama — a 
chaoidh  san  t-saoghal  so  tuilleadh  cha  'n  fhaic  thu  e — cha 
'n  èisd  thu  a  ghuth.  Brònach  's  èiginn  duit  a  bhith — ach 
na  bi  ri  monmhur — bi  strìochdta — bi  ùmhal.  Chaocha1'! 
do  charaid — ach  tha  càirdean  fathast  a  làthair.  Ghairm 
Dia  g'a  ionnsuidh  fèin  do  mhac,  do  nighean,  do  bhràthair, 
no  do  chèile  phòsda ;  ach  am  bheil  na  h-uile  aon  a  tha 
ionmhuinn  le  t'  anam,  fo  'n  fhòid? — 'bheil  idir  air  uachdar 
an  t-saoghail  a  h-aon  a  chàireas  do  cheann  san  ùir  ?  Ciod 
air  bith  a  chunnaic  Dia  iomchuidh  thoirt  uait,  bi  taingeil 
air  son  na  dh'  fhàg  e.  Feudaidh  tu  cantainn  mar  so  : 
Tha  mi  fo  bhròn — O  !  tha  mi  dubhach,  brònach ;  ach  'na 
dhèigh  so  uile,  tha  mi  strìochdta — tha  mi  taingeil  gu  bheil 
anam  mo  ghràidh  ann  an  sìth,  am  feadh  a  tha  mise  air 
m'  udal  air  cuan  bruailleanach  an  t-saoghail  so,  na  sìonta 
garbh  a'  bualadh  thairis  orm,  ar  leam  gur  lèir  dhomh 
esan  an  dèigh  dol  air  tìr  air  tràigh  chiùin  an  àigh. — Tha 
'n  ùir  a  nis  thairis  air  colunn  fir  mo  rùin — 's  fuar,  fuar  a 
chreubh — agus  dùinte  ann  an  dorchadas  tha  'n  t-sùil  anns 
an  robh  am  blàs,  an  tuigse,  's  an  t-iochd.  Gidheadh  na 
bi  fo  bhròn,  O  !  m'  anam,  mar  neach  gun  dòchas ;  saoraidh 
Dia  e  o  chumhachd  a'  bhàis — bithidh  a  cholunn  fhathast 
glòrmhor  mar  cholunn  Chriosd.  A  nis,  eadhon  a  nise 
fèin,  'nuair  tha  mise  'n  so  a'  gul,  tha  gach  dèur  gu  bràth 
air  an  siabadh  o  'shùil-san.  A  nis,  eadhon  a  nis,  'nuair 
tha  mo  shòlais-sa  ni's  lugha  na  bha  iad,  tha  'shòlais-san 
iomlan.  Tha  mi  'g  amharc  air  nithe  aimsireil,  agus  tha 
mo  chridhe  air  a  leònadh ;  tha  mi  'g  amharc  air  nithe 
sìorruidh,  agus  tha  ola  air  a'  taomadh  ann  am  chrèuchd- 
aibh.  'S  e  Dia  tha  ann — deanadh  e  mar  a's  àill  leis  fèin. 
Dh'  fhalbh  m'  annsachd  's  mo  rùn ;  ach,  taing  do  'n 
Athair  ISTaomh,  's  ioma  là  sona  bha  againn  an  cuideachd 
a  chèile :  ged  thug  Dia  uainn  e,  's  ann  aige  b'  fhèarr  còir 
air ;  — bu  phrìseil  an  t-iasad  a  thug  e  dhomh  dheth — tha 
nithe  aig  Dia  air  a'  cliionn  ni's  prìseala  na  bha  r'a  fhaot- 

ainn  san  t-saoghal  chaochlaideach,  thruagh  so.  Fada, 
fada  shuas  os  ceann  gleann  nan  dèur,  tha  esan  san  tìr 
shona  sin,  far  am  bheil  aige  lànachd  glòire  nach  'eil  air  a 
dheònachadh  do  'n  neach  a's  àirde  tha  'n  so  a  bhos. 
Tàirngidh  Dia  fhathast  air  ais  an  sgàil  a  tha  eadar  mi  's 
an  t-àite  naomh  sin.  Tha  mo  dhòchas  ann  am  fuil  agus 
ann  an  toillteannas  mo  Shlànuighir  gu  faic  mi  fhathast 
na  flaitheis  àrda  sin,  agus  iadsan  a  fhuair  romhainn  do 
thìr  Emmanueil.  O  !  chì  mi  nithe  ni's  fèarr — chì  mi  Dia 
a  ghràdhaich  mi  le  gràdh  sìorruidh,  agus  an  Slanuighear 
a  dh'  ionnlaid  mi  'na  fhuil  fèin  o  mo  pheacannaibh.  Tha 
càirdean  againn  ann  an  nèamh  a  bharrachd  air-san  a 
chaochail — tha  caraid  againn  a  tha  'na  chuibhrinn  bhuan 
do'n  anam.  Earbaidh  mi  as — ni  mi  uaill  as — tha  Dia 
beò — beannaichte  gu  robh  an  Tighearna,  mo  bhuannachd 
a's  àirde — m'  aoibhneas  agus  mo  ghlòir;  cha  chaochail 
Esan — cha  toirear  uam  e  gu  dìlinn.  O  !  na  goideadh 
caraid  eile  uam  an  t-àite  sin  ann  am  chridhe  agus  ann  am 
earbsa  a's  dligheach  dhomh  a  ghleidheadh  do  Dhia 
amhàin.  Ann  an  dorchadas  oidhche  mo  bhroin,  deanadh 
solus  mo  Dhè  mo  chumail  suas.  Cò  tha  agam  ann  an 
nèamh  ach  thusa,  O  mo  Dhia ;  ni  'bheil  neach  air  talamh 
ach  thusa  ris  am  bi  mo  dhùil. 


GLIOCAS  AIR  A  THARHUING  O  BHAS 
CHAIRDIBH. 

'Nuair  is  dèonach  leis  an  Athair  Naomh  caraid  gaolach 
a  ghairm  air  falbh,  agus  bàs  a  thoirt  a  steach  d'ar  fàrd- 
aich,  's  iomchuidh  dhuinne  thoirt  fainear  gur  daoine 
bàsmhor  sinn  fèin,  agus  gu  bheil  àm  ar  bàis  a'  tarruing 
dlùth.  Nan  tugamaid  fainear  a  h-uile  maduinn  tha  ar 
taobh  ag  èiridh  gur  h-e  so,  math  a  dh'  fheuidte,  an  latha 
deireannach,  chuireadh  so  grabadh  òirnn  'nar  deann-ruith 
as  dèigh  faileasaibh  faoin  an  t-saoghail  thruaigh  so. 
Chuireadh  so  srian  air  ar  n-ana-miannaibh  làidir — 
cheannsaicheadh  so  ar  n-aigne  ghuanach — dh'  fhàgadh  e 
sinn  furachail,  faicilleach,  agus  thàirngeadh  e  sinn  gu  ar 
taic  a  chur  air  Dia.  Nan  smuainticheamaid  gu  tric,  gu 
suidhichte,  air  a'  bhàs,  chailleadh  e  ann  an  tomhas  mòr 
gach  uamhas  tha  fuaighte  ris.    Cha  tigeadh  e  òirnn  gun 

ihios ;  dh'  fheuchamaid  a  bhi  uidheamaichte  air  a  chionn, 
agus  bhiodhmaid  beò  mar  bu  mhiann  leinn  a  bhi  ann  an 
àm  ar  bàis. 

'S  iomad  sanas  tha  sinn  a'  faotainn  a  bhi  deas.  Tha 
ceum  goirid  agus  làmh  chritheach  na  h-aoise — tha  tinneas 
agus  euslainte — tha  dorchadas  na  h-oidhche — suain  a' 
chadail — na  mìltean  a'  tuiteam  air  an  làimh  dheis  agus 
air  an  làimh  chlì — tha  na  h-uaigheannan  air  am  bheil  sinn 
a'  saltairt — na  leaca-lighe  air  am  bheil  sinn  a'  suidhe — na 
tulachain  uaine  sa'  chladh — an  tòrradh  tha  'gabhail  an 
rathaid  do'n  chill ;  tha  iad  so  uile  a'  gairm,  agus  's  èiginn 
duinn  èisdeachd,  gu'n  imir  an  ùir  pilltinn  gu  ùir,  ach  an 
spiorad  chum  an  Dè  sin  a  thug  seachad  e.  Ach  a  dh' 
aindeoin  so  uile,  tha  daoine  a'  suidhe  's  a'  gluasad,  ag 
èiridh  's  a'  luidhe,  mar  gum  biodh  saorsa  acasan  o'n  bhàs 
— aont'  fhada  air  beatha — iomadh  agus  iomadh  bliadhna 
ann  an  tìr  nam  beò. 

Ciod  a  dhùisgeas  daoine  as  an  t-suain  thruagh  so  mur 
dean  bàs  chàirdean  e?  Tha  bàs  chàirdean  mar  theachd- 
aireachd  o  Dhia,  a'  toirt  rabhadh  dhoibh  a  bhi  deas. 
Eisdibh !  a  mhuinntir  gun  tuigse ;  bitheadh  sibhse  mar 
an  cèudna  deas — tamull  beag  agus  's  èiginn  duibh 
imeachd.  Na  thachair  do  'ur  càirdibh  an  diugh,  tach- 
raidh,  math  a  dh'  fheuidte,  dhuibhse  am  màireach.  An 
dì-chuimhnich  sibh  gu  bràth  na  mhothaich  sibh  'nuair 
chunnaic  sibh  'ur  càirdean  a  dh'  fhalbh  ann  an  iarguin 
a'  bhàis — air  an  riasladh  le  dòruinn — bàs-gheal,  fann — a' 
strìgh  air  son  na  h-analach  a  bha  'gam  fàgail — an  deò  a' 
togairt  falbh — an  spàirn  dheireannach  a'  tòiseachadh — 
uspairn  a'  bhàis  air  teachd?  Tha  so,  feudaidh  e  bith, 
dlùth  ortsa ;  agus  mun  gairm  coileach  na  maidne,  theag- 
amh  gu'n  cluin  thu,  Thig,  freagair  do  Dhia !  Latha  no 
dhà  seachad,  agus  seasaidh  càirdean  eile  mu'n  cuairt  do 
d"  leabaidh-sa,  ceart  mar  sheas  thusa  aig  taobh  leapach 
an  fhir  nach  mairionn.  Mar  chunnaic  esan  thusa  'gul 
air  a  shon-san,  's  docha  gum  faic  thusa  feaghain  eile  a' 
gul  air  do  shon  fèin.  Foghluim  gliocas,  mata,  à  bàs 
caraid. 

A  rithist :  Bu  chòir  do  bhàs  chàirdibh  mothachadh 
iomchuidh  thoirt  dhuinn  air  faoineis  agus  amaideachd  an 
t-saoghail  so,  agus  air  gòraiche  na  muinntir  tha  air  an 
dalladh  agus  air  am  mealladh  leis.      Ma  tha  ni  air 

thalamb.  bu  chòir  an  sgleò  meallta  tha  air  a  shuaineadia 
mu'ìi  t-saoghal  so  a  ghrad-tharruing  air  falbh,  's  e  'n  ni 
sin  bàs  caraid.  Tha  taisbeanadh  soilleir  againn  ann  an 
sin  air  faoineis  agus  suarrachas  beartais,  urraim,  glòire, 
agus  subhachais  an  t-saoghail  so.  Am  feadh  's  a  tha  'n 
saoghal  a'  cinneachadh  leinn — grian  bhrosgulach  an 
t-saoghail  a'  snàmh  gu  soilleir,  àillidh  os  ar  ceann — tha  ar 
càirdean  dìleas  agus  seasmhach,  tha  sinn  uìlamh  gu  ràdh, 
'S  maith  dhuinne  bhi  'n  so  :  ach  cia  brònach,  dorcha, 
duaich-ni  tha  'n  saoghal  ag  amharc  'nuair  tha  caraid 
dealaidh,  dìleas,  an  dèigh  ar  fàgail?  A  nis,  arsa  'n 
tùrsach,  's  lèir  dhomh  faoineis  an  t-saoghail  so — dh'  fhalbh 
e  a  dh'  eutromaicheadh  dhomhsa  gach  eaììach.  B'  e 
'dhùrachd  sòlas  a  thoirt  dhomh ;  ach  a  ghuth  cha  'n  èisd 
mi  ni's  mò,  agus  'aghaidh  a  chaoidh  cha  'n  fhaic  mi.  O  ! 
a  shaoghail,  cia  mar  a's  urradh  dhomh  dlùth-leantuinn 
riut  ni's  fàide,  'nuair  tha  do  shòlais  co  mi-chinnteach,  co 
gèarr,  co-mi-sheasmhach  ?  O!  m'  anam,  na  càirich  ni's 
faide  do  thlachd  air  faoineis  na  beatha  so. 

A  rithist :  Tha  bàs  chàirdean  a'  taisbeanadh  dhuinn 
òirdheirceas  agus  luach  an  t-Sosgeil.  Tha  an  Soisgeul 
prìseil  air  gach  àm,  ach  cha  'n  'eil  a  tharbhaichead  air 
àm  sam  bith  co  mòr  's  a  tha  e  'nuair  thàinig  an  teachd- 
aire  deireannach,  'nuair  a's  èiginn  duinn  an  saoghal  so 
fhàgail  agus  triall  air  ar  turus  deireannach. 

Sibhse  'chaill  càirdean  dìleas  Criosdail,  an  cuimhneach 
leibh  an  sòlas  a  thug  Soisgeul  Ohriosd  dhoibh  'nan  làithibh 
deireannach  ?  an  cuimhneach  leibh  an  dòchas  àrd  a  las  air 
an  eudann  mar  labhair  iad  mu  Charaid  an  anaraa  !  an 
cuimhneach  leibh  co  strìochdta  's  a  bha  iad  fo  làimh  Dhè  ì 
an  creidimh  daingeann  trèun  leis  na  choinnich  iad  righ 
nam  fiamh  ?  a'  chiùine  agus  an  t-sìth  bheannaichte  leis  na 
_ghabh  iad  cead  do  'n  t-saoghal  so,  agus  a'  mhisneach  àrd 
leis  an  deachaidh  iad  air  an  turus  do  thìr  na  sìorruidh- 
eachd?  an  cuimhneach  leibh  co  curanta  's  a  bha  iad  air 
bruaich  a'  bhàis,  agus  an  fhoighidinn  leis  an  d'  fheith  iad 
àm  Dhè?  Ged  bha  fadal  air  an  anamaibh  gu  bhi  maille 
ri  Criosd,  gidheadh  bi  an  cainnt,  Cha  'n  i  mo  thoil-sa  ach 
do  thoil-sa  gu  robh  deanta.  Chuala  sibh  an  òrain  mhilis 
ann  an  oidhche  am  bròin — chunnaic  sibh  an  fhàilte  chuir 
iad  air  a'  bhàs.  O  !  cia  mar  a  neartaich  teagaisg  agns 
geallannan  Chriosd  iad  ?  O  !  's  e  Criosd  fèin  caraid  nam 
fèumach — fear-taice  nan  uireasbhuidheach  ! 

Biodh  an  Soisgeul  prìseil  'nar  beachd ;  ann  an  làithibh 
ar  sonais  agus  ar  slàinte,  biodh  an  soisgeul  mar  sholus 
d'ar  casaibh,  agus  mar  iòchran  d'ar  cèumnaibh.  Am 
b'  àill  leibh  bàsachadh  ann  an  lan-dearbhadh  a'  creidimh  ? 
am  bu  mhiann  leibh  bhi  comasach  san  àm  dheireannach 
air  a  ràdh,  Tha  fios  agam  cò  anns  'n  do  chreid  mi,  agus 
gu  bheil  e  comasach  air  na  dh'  earb  mi  a  choimhead  chum 
an  àm  dheireannaich  ?  Le  cridhe  taingeil,  iriosal,  aithr- 
eachail ;  le  cridhe  taingeil,  ait,  gabhamaid  ris-san  a  thàinig 
ann  an  ainm  an  Ti  a's  àirde  chum  ar  tèarnadh.  An  do 
chaochail  càirdean  dealaidh,  dìleas — fòghlumaibh  gach 
dleasnas  a  choimhlionadh  gu  dìleas  as  leth  nan  càirdibh 
tha  air  mhairionn.  'S  ann  am  bitheantas  'nuair  chailleas 
sinn  ar  càirdean,  a  tha  meas  ceart  againn  orra ;  's  ann  an 
sin  a  chuimhnicheas  sinn  air  ar  giùlan  d'  an  taobh — gach 
dleasnas  air  an  d'  rinn  sinn  dearmad,  agus  a  liuthad 
cothrom  air  math  a  dheanamh  dhoibh-san,  a  chaill  sinn ; 
an  sin  cuimhnichidh  am  mac  air  'amaideachd,  a  chuir 
duilichinn  agus  bròn  air  an  athair  a  dh'  fhalbh — an 
amaideachd  sin  a  bha  'na  meadhon  air  ceann  liath  a 
phàrant  a  thoirt  le  bròn  chum  na  h-ùrach.  Cuimhnichidh 
an  t-athair  air  an  dearmad  a  rinn  e  air  a  mhac,  agus  na 
h-iomadaidh  cothrom  prìseil  a  chail  e  air  'fhoghlum  ann 
an  eòlas  air  an  t-Slànuighear.  O  !  Cia  gèur,  guineach  na 
smuaintean  iad  sin  dhoibh-san  a  bha  mi-dhìleas  do  na 
càirdibh  a  chaochail,  'nuair  tha  gach  cothrom  gu  sìorruidh 
seachad.  Cia  sòlasach  a  smuainteachadh  'an  àm  bàis 
caraid,  gu'n  robh  sinn  dìleas  da,  agus  nach  'eil  fàth 
tagraidh  againn  air  son  easbhuidh  dleasnais  d'a  thaobh. 

Aon  uair  eile :  Bu  chòir  do  bhàs  chàirdibh  togradh 
agus  dèigh  ard  a  dhùsgadh  'nar  cridheachaibh  air  dùth- 
aich  agus  dachaidh  a's  fèarr  na'n  saoghal  caochlaideach 
so.  Tha  dùthaich  a's  fèarr  ann,  cathair  an  Dè  a's  àirde, 
far  an  coinnich  iadsan  uile  à  gach  dùthaich  agus  linn  a 
bha  air  an  naomhachadh  le  gTàs  Dhè,  agus  far  nach 
dealaich  iad  gu  bràth. 

Do'n  ionad  shona  sin  's  ioma  caraid  dealaidh  agus 
dìleas  a  chaidh  suas  o  ghleann  nan  dèur  so.  Ann  an  sin 
tha  iad  a'  sealbhachadh  coraunn  milis,  ann  an  cuideachd 
ainglibh  agus  àrd-ainglibh,  le  spioradaibh  nan  daoine 
fìrinneach  air  an  deanamh  coimhlionta  ann  an  glòir. 
Bitheadh  sibhse  fìrinneach  chum  bàis,  agus  leanaidh  sibh 
iad — chì  sibh  iad  ;  bidh  sibh  sona  fhathast  maille  riutha — 

cha  'n  ann  amhàin  fad  latha  no  dhà  no  rè  bliadhna  no 
dhà,  ach  trid  siorruidheachd.  'Nuair  chuala  Iacob  gu 
robh  loseph  a  mhac  beò  agus  air  'ardachadh  ann  an  tìr  na 
h-Eiphit,  bha  fadal  air  gus  an  d'  fhuair  e  dol  sìos — cha 
robh  fois  aige  na  chridhe  gus  an  deachaidh  e,  's  am  fac' 
e,  agus  an  robh  e  maille  r'a  mhac.  Cionnas,  matà,  nach 
'eil  fadal  òirnne  gu  bhi  maille  ris  na  càirdibh  caomha, 
Criosdail,  a  chaidh  romhainn  air  an  t-slighe  mhaireann- 
aich  o  nach  pill  iad  a  chaoidh?  Cionnas,  nach  'eil  fadal 
òirnn  gu  bhi  maille  ri  Criosd  agus  r'a  shluagh  a  shaor  e  ? 
Creidibh  e,  cha  'n  'eil  e  'na  iarrtas  peacach  a  bhi  maille  ri 
pàrantaibh,  ri  cloinn,  agus  càirdibh  caomh  a  chaochail — 
a  chaidil  ann  an  Criosd,  agus  a  tha  beò  maille  ri  Criosd. 
Na  deanaibh  bròn,  matà,  mar  mhuinntir  gun  dòchas. 
Feudaidh  tu  a  chantainn,  Tha  fios  agam  gu  bheil  iad  beò 
— chì  mi  iad  'na  dhèigh  so- — chi  mi  iad  neo-bhàsmhor  agus 
glòrmhor — saor  o  laigse  agus  o  thruailleachd.  Fhir  mo 
ghràidh  a  dh'  f halbh !  bithidh  mi  fhathast  eòlach  ort— 
togaidh  sinn  fhathast  ar  n-òrain  le  chèile  Dha-san  tha  'na 
shuidhe  air  ar  Rìgh-chathair,  agus  do'n  Uan.  Bithidh  ar 
n-anamanna  ni's  dlùth-cheangailte  r'a  chèile  na  bha  iad 
riamh.  O  !  glòir  gu  robh  Dhà-san  d'  am  bheil  sinn  fo 
chomain  airson  nan  smuaintibh  àghmhor  beannaichte  sin. 

"  Biodh  misneach  aig  luchd-muinntir  Chriosd, 
Tra  chì  iad  luchd  an  gaoil 
A'  dol  gu  cadal  ann  an  los' : 
Cha  'n  i  so  crìoch  an  sao'il. 

"  C'arson,  matà,  bhios  sibh  ri  bròn 
Mar  dhream  gun  dòchas  mòr; 
Am  bheil  sa'  bhàs  ach  teachdair  sìth 
G'an  gairm  gu  rìogh'chd  na  glòir'? 

"  Mar  chaochail  Criosd,  's  mar  dhùisg  e  suas 
Le  buaidh  o  staid  a'  bhàis ; 
Is  amhluidh  dh'  èireas  fòs  a  shluagfl 
Le  luaghair  là  a'  bhràth. 

"  Fòs  tamull  beag  a's  ruigidh  sinn 
An  caladh  ait  faidheòidh, 
San  coinnich  sinn  na  sgaradh  uainn, 
'S  cha  dealaich  sinn  ni's  mò." 

AN  DUINE  ANN  AN  CRIQSD. 


•  Is  sona  esan  da  rìreadh  tha  ann  an  Criosd — so  esan  ris 
am  feudar  Criosduidh  a  ràdh.  'S  dlùth  an  càirdeas  agus 
an  dàimh  tha  fillte  steach  fo  na  briathraibh  so.  'S  lìon- 
mhor  iad  a  tha  fo  ainm  agus  fo  aidmheil  a'  chreidimh 
Chriosduidh,  nach  'eil  ann  an  Criosd.  Feudar  a  bhi  ann 
an  Criosd  tre  aidmheil  agus  do  rèir  coltais,  agus  gidheadh 
a  bhi  mar  ghèug  neo-thorach,  agus  an  dèigh  bàis  a  bhi 
caillte.  Cha  'n  ann  mar  so  dhoibhsan  mu'm  bheil  e  fèin 
a  cantainn,  "  Bheir  mise  dhoibh  a'  bheatha  shiorruidh ; 
cha  bhàsaich  iad  gu  bràth,  ni  mò  a's  urradh  neach  air 
bith  an  spìonadh  as  mo  làimh."  Ach  cia  mar  tha  duine 
ann  an  Criosd?  Tha  sinn  ann  an  Criosd  mar  tha  sinn 
ann  an  Adhamh — "  Ann  an  Adhamh  tha  gach  aon  a' 
bàsachadh  :  mar  sin  ann  an  Criosd  bithidh  gach  aon  air 
an  deanamh  beò.  O  Adhamh  tha  againn  ar  ceud  bheatha 
nàdurra,  agus  o  Chriosd  tha  againn  ar  beatha  spioradail. 
Ann  an  Adhamh  thuit  sinn;  trid  Chriosd  èiridh  sinn  a 
rithist :  oir  tre  eas-umhlachd  an  dara  h-aon  rinneadh 
mòran  'nam  peacaich,  ach  tre  ùmhlachd  an  aoin  eile 
nìthear  mòran  'nam  fìreanaibh,  mar  chì  sibh  ann  an  Rom. 
v.  19.  Tre  Adhamh  rìoghaich  am  peacadh,  Rom.  v.  21. 
"  An  cèud  duine  o'n  talamh,  talmhaidh  :  an  dara  duine, 
an  Tighearn  o  nèamh.  Mar  an  duine  talmhaidh,  is 
amhuil  sin  iadsan  a  tha  talmhaidh  :  agus  mar  a  ta  an 
duine  nèamhaidh,  is  ann  mar  sin  iadsan  a  ta  nèamhaidh. 
Agus  mar  a  ghiùlain  sinn  ìomhaigh  an  duine  thalmhaidh, 
giùlainidh  sinn  mar  an  ceudna  ìomhaigh  an  duine  nèamh- 
aidh,"  1  Cor.  xv.  47-49.  Nis  tha  'n  Criosduidh  ann  an 
Criosd  mar  bha  Noah  san  àirc.  Bha  an  àirc  'na  samhladh 
air  Criosd.  Bha  dìle  na  tuile  tighinn  air  an  t-saoghal, 
agus  bha  Noah  agus  a  theaghlach  ann  an  cunnart  mar 
bha  muinntir  an  t-saoghal  gu  h-uile  ;  ach  thèarnadh  iad  : 
cha  d'  èirich  lochd  no  beud  dhoibh,  a  chionn  gu'n  d'  rinn 
iad,  mar  dh'  àithn  Dia  dhoibh.  Thairgeadh  tèaruint- 
eachd,  agus  ghabh  iad  an  tairgse.  Dh'  iarr  iad  fasgadh 
an  àm ;  chaidh  iad  a  stigh  agus  dhruid  Dia  suas  iad,  agus 
cha  b'  urradh  dhoibh  a  bhi  ni  bu  tèaruinte  ged  robh  iad 

a  steach  ann  an  nèamh.  Cha  d"  ràinig  braon  do  "n  dile 
mhòir  iad,  no  aon  dèur  do  na  tonnaibh  uaibhreach  atmhor 
a  bha  "beucaich  mu'n  cuairt  doibh.  Thairis  air  na  cuant- 
aibh  mòra  shnàmh  Xoah  "s  a  theaghlach  gu  tèaruinte 
seassfair.  gun  iomaguin.  gun  eagal,  aig  an  àm  am  fac"  e 
am  bogha-frois  anns  an  spèur,  an  d'  amhairc  e  "mach  "s 
am  fac'  e  gu'n  robh  aghaidh  na  talmhainn  tioram.  Cha 
robh  dòigh  tèaruinteachd  eile  ann.  Cha  deanadh  snàmh 
feum,  agus  bàta  no  eithear  cumanta,  cha  deanadh  iad 
cùis.  Cha  robh  stà  teicheadh  chum  nam  beanntaibh  no 
mullach  nan  slèibhtibh  corrach ;  chòmhdaich  na  h-uisge- 
achan  eadhon  àirde  am  mullaichean.  Bha  sgrios  agus 
milleadh  agus  bàs  air  gach  làimh ;  ach  cha  robh  ann  ach 
aon  mheadhon  tèaruinteachd.  Uime  sin  a  h-uile  h-aon  a 
rinn  dearmad  air  an  dòigh  thèaruinteachd  sin.  chailleadh 
iad  anns  na  tuiltibh  mòra.  Agus  ni  mò  bheil  tèaruint- 
eachd  do  dh'  anam  ach  ann  an  Criosd ;  oir  ni  bheil  ainm 
eile  air  a  thoirt  seachad  air  nèamh  no  air  talamh  trid  am 
feud  neach  a  bhi  air  a  thèarnadh,  ach  ainm  Chriosd. 
"  Is  niise.'""  deir  e  fèin.  an  t-slighe.  agus  an  fhìrinn, 
agus  a"  bheatha  :  cha  tig  aon  neach  chum  an  Athar  ach 
tromham-sa." 

A  rithist :  Tha  "n  Criosduidh  ann  an  Criosd  mar  bha 
fear  dòrtadh  na  fola  fo  "n  lagh  ann  am  baile  na  dìdein. 
An  duine  a  mharbhadh  fear  eile  le  tuiteamas  gun  droch 
rùn,  agus  air  an  robh  eagal  gu"n  leanadh  dioghaltair  na 
fola  e.  cha  robh  aige  ach  teicheadh  chum  a  h-aon  do  na 
bailtibh  dìdein  :  agus  co  luath  's  a  gheibheadh  e  stigh  air 
geata  a'  bhaile  sin.  bha  e  tèaruinte.  Bha  na  bàilte-dìdein 
so  air  an  suidheachadh  air  àit'  àrd  folluiseach.  a  chìte  fad' 
air  astar.  Bha  an  t-slighe  chum  a*  bhaile  so  air  a  deas- 
achadh.  air  a  deanamh  rèidh.  còmhnard  :  agus  'nuair  bha 
cunnart  air  bith  gu'n  rachadh  an  duine  truagh  a  bha 
'teicheadh  d'a  ionnsuidh.  air  seacharan,  bha  clach  àrd 
air  a  cur  suas  aig  taobh  na  slighe  a?  cuimseachadh  a  mach 
an  rathaid  dha  :  "So  an  t-slighe  chum  baile  na  dìdein." 
Theich  e  le  'ùile  luathas.  rinn  e  gach  dìchioll.  mar  neach 
a'  teicheadh  air  sgàth  "anama.  agus  is  furasda  thuisrsinn 
an  iarguin  agus  an  t-eagal  agus  an  cùram  a  bhiodh  air 
sns  am  faigheadh  e  stigh  :  agus.  mar  an  cèudna,  an  t-sìth. 
an  sòlas,  an  fhois,  agus  an  t-samhchair  bheannaichte  a 
fhuair  e  aon  uair  's  gu  robh  e  tèaruinte — agus  dh"  fheud- 

adh  e  tionndadh  air  a  shàil  agus  a  ràdh  ris  an  fhear  a 
bh'  air  a  thòir,  Cha  'n  urradh  dhuit  do  làmh  a  chur  orm 
a  nis.  Ceart  mar  so  iadsan  a  ta  ann  an  Criosd,  a  theich 
air  son  dìdein  chum  greim  a  dheanamh  air  an  dòchas  a 
chuireadh  rompa  san  t-soisgeul. 

A  rithist :  Tha  Criosduidh  ann  an  Criosd  mar  tha  am 
meangian  sa'  chraoibh.  Is  coma  cia  co  dlùth  's  a  tha  'm 
meangian  do'n  chraoibh — seadh,  eadhon  ged  robh  e  r'a 
taic,  air  a  cheangal  gu  dlùth  daingeann,  diongmhalta 
rithe ;  seadh,  ged  robh  am  meanglan  air  a  thàirngeachadh 
ris  a'  chraoibh,  cha  dean  so  uile  fèum,  ni  mò  a  bheir  a' 
ghèug  sin  meas  no  blàth,  do  bhrìgh  nach  'eil  i  'fàs  a  mach 
as  a'  chraoibh,  agus  a'  tarruing  a  brìgh,  a  sùgh,  agus  a 
beatha  uaipe :  ach  'nuair  tha  a'  ghèug  a'  fàs  a  mach  as  a' 
chraoibh,  tha  an  sùgh  agus  an  snòthach  a  tha  sa'  chraoibh 
fèin  a'  deoghal  air  falbh  feadh  chuislibh  na  gèige,  agus 
'an  lorg  so  tha  i  a'  cinntinn,  agus  torach. 

"  G-ach  uile  ghèug  annam-sa,"  arsa  Criosd,  "  nach  'eil 
a'  giùlan  toraidh,  bheir  e  air  falbh ;  agus  gach  uile  ghèug 
a  ta  tabhairt  toraidh,  gianaidh  e  i,  chum  gu'n  giùlain  i 
tuilleadh  toraidh. 

"  Fanaibh  annam-sa  agus  mise  annaibh-se.  Mar  nach 
urrainn  a'  ghèug  toradh  a  thoirt  uaipe  fèin,  mur  fan  i 
san  fhìonain ;  cha  mhò  is  urrainn  sibhse,  mur  fan  sibh 
annam-sa. 

"  Is  mise  an  fhìonain,  sibhse  na  gèuga :  an  ti  a 
dh'  fhanas  annam-sa,  agus  mise  annsan,  bheir  esan  mòr- 
thoradh  uaithe ;  oir  as  m'  eugmhais-sa  cha  'n  urrainn  sibh 
aon  ni  a  dheanamh."    Eoin  xv.  2,  4,  5. 

Cia  luachmhor  an  dàimh  so  bhi  ann  an  Criosd?  Am 
bheil  e  'na  ni  prìseil  a  bhi  air  ar  saoradh  o  thràilleachd, 
o  bhraighdeannas,  o'n  tràilleachd  a's  ìsle,  o'n  daorsa  a's 
miosa?  So  an  tèaruinteachd  a  th'  acasan  tha  ann  an 
Criosd.  Ma  ni  am  Mac  saor  sibh  tha  sibh  saor  da 
rìreadh.  Annsan  tha  agaibh  saorsa  tre  'fhuil,  eadhon 
maitheanas  peacaidh. 

'Bheil  e  'na  ni  luachmhor  a  bhi  saor  o  dhìteadh,  o'n 
bhinn  oillteil  sin,  "  Is  malluichte  gach  neach  nach  buan- 
aich  anns  na  h-uile  nithibh  a  ta  sgrìobhta  ann  an  leabhar 
an  lagha  chum  an  deanamh  ?"  O  !  's  eagallach  an  ni 
tuitea.m  ann  an  làmhaibh  an  Dè  bheò  ;  ach  dhoibhsan  a 
ta  ann  an  Criosd,  ni  bheil  dìteadh  air  bith.  Feudaidh 

an  saoghal  an  dìteadh — feudaidii  Satan  an  dìteadh;  ach 
ciod  e  sin :  cha  "n  urradh  dhoibh  sin  uile  binn  a  thoirt  a 
mach  'nan  aghaidh.  "  Cò  a  chuireas  coire  sam  bith  à  leth 
daoine  taghta  Dhè?  Is  e  Dia  a  dh'  f  hìreannaicheas ; 
cò  a  dhìteas  \  Is  e  Criosd  a  fhuair  bàs,  seadh,  tuilleadh 
fòs,  a  dh'  èirich  a  rìs,  agus  a  ta  air  deas-làimh  Dhè,  neach 
a  ta  mar  an  ceudna  a'  deanamh  eadar-ghuidhe  air  arson- 
ne."    Hom.  viii.  34,  35. 

Iadsan  a  ta  ann  an  Criosd,  's  leò  gach  ni.  "  'S 
leibhse,"  arsa  Pòl,  "  na  h-uile  nithe :  Ma  'se  Pòl,  no 
Apollos,  no  Cephas,  no  an  saoghal,  no  beatha,  no  bàs,  no 
nithe  a  ta  làthair,  no  nithe  a  ta  ri  teachd, ; .  is  leibhse  iad 
uile  ;  agus  is  le  Criosd  sibhse ;  agus  is  le  Dia  Criosd/' 
1  Cor.  xxii.  23.  Tha  iadsan  ann  an  Criosd  agus  Criosd 
ann  an  Dia.  Cia  tèaruinte  sluagh  an  Tighearna !  Cia 
daingeann,  seasmhach,  diongmhalta  ;n  dàimh  tha  eadar 
iad  agus  an  Slànuighear !  Nach  math  a  dh'  fheudas  esan 
a  ta  ann  an  Criosd  a  ràdh,  "  Tha  dearbh-bheachd  agam 
nach  bi  bàs,  no  beatha,  no  aingil,  no  uachdaranachda.  no 
cumhachda,  no  nithe  a  ta  làthair,  no  nithe  a  ta  ri  teachd, 
no  àrde,  no  doimhne,  no  creutair  sam  bith  eile,  comasach 
air  sinne  a  sgaradh  o  ghràdh  Dhè  a  ta  ann  an  Iosa  Criosd 
ar  Tighearn."'    Eom.  viii.  38,  39. 

Theagamh  gu  bheil  cuid  ;ga  leughadh  so,  a  tha 
suarach  mu'n  dàimh  so  agus  cia  dhiùbh  tha  no  nach  'eil 
iad  fèin  ann  an  Criosd;  ach  tamull  beag  agus  chì  iad 
an  amaideachd.  Ma  dhùisgeas  Dia  iad  gu  cor  an  anama 
neo-bhàsmhor  fhaicinn,  agus  an  cunnart  anns  am  bheil 
iad,  ciod  an  sin  nach  tugadh  iad  gu  robh  iad  ann  an 
Criosd?  Nam  biodh  iad  aon  uair  air  am  bioradh  chum 
a'  chridhe  gu  èigheach  a  mach  ann  an  uamhunn  an  anama, 
Ciod  is  còir  dhomh  a  dheanamh  chum  gu'n  sàbhalar  mi? 
An  sin  thuigeadh  e  sòlas  na  muinntir  tha  ann  an  Criosd 
— luchd  a'  bhròin — luchd  a'  chridhe  bhriste  :  tha  fios 
acasan  cia  luachmhor  an  ni  bhi  ann  an  Criosd.  Ciod  a's 
urradh  an  saoghal  gu  lèir  a  dheanamh  air  an  son  ma  tha 
iad  an  taobh  mach  dheth-san?  'Nuair  tha  ar  fuarain  fèin 
tioram  gun  deur  annta,  ciod  a  dh'  èireadh  dhuinn  nam 
biodh  fuaran  uisge  na  slàinte  fada  uainn?  'Nuair  tha  ar 
lòchrain  fèin  an  dèigh  dol  as,  ciod  a  ni  sinn  mur  h-èirich 
Grian  na  fìreantachd  os  ar  ceann'?  Esan  tha  ann  an 
Criosd,  tha  deoch  a's  biadh  aige  nach  fìosrach  leis  an 

t-saoghal ;  tha  sòlas  a'  teachd  d'a  ionnsuidh  ann  an 
oidhche  a  bhròin,  a  tha  toirt  air  làmh  Dhè  a  thuigsinn, 
agus  a  ràdh  le  cridhe  strìochdta  iriosal,  'S  math  dhomhsa 
gu  robh  mi  fo  thrioblaid. 

Tha  àm  a  mach  òirnn  gu  lèir,  agus  'nuair  a  thig  e, 
tuigidh  sinn  uile  'n  sin  cia  glòrmhor  an  ni  bhi  ann  an 
Criosd,  Feudaidh  là  a'  bhròin  teachd,  agus  là  na  h-airc; 
ach  thig  là  a'  bhàis  gu  cinnteach.  'S  dòcha  gu'n  tig  là  a' 
bhròin,  ach  co  cinnteach  ;s  a  tha  'n  t-anam  'nar  còm,  thig 
an  là  eile;  agus  ma  ghlacas  bàs  sibh  an  taobh  mach  do 
Chriosd — gun  bhi  ann  an  Criosd — 0  !  b'  fhèarr  dhuibh 
nach  robh  sibh  riamh  air  'ur  breith.  Tha  àm  an  aith- 
reachais  an  sin  air  dol  seachad — là  a'  ghràis  seachad — àm 
na  tròcair  seachad ;  ach  O  !  'nuair  thig  an  t-àm  sin,  's 
beannaichte  na  mairbh  a  gheibh  bàs  anns  an  Tighearna. 
Esan  anns  am  bheil  iad,  fhuair  e  buaidh  thairis  air  a' 
bhàs.  Ma  gheibh  am  bàs  sibh  ann  an  Criosd,  thig  e  mar 
aingeal  a'  chùmhnanta,  siabaidh  e  gach  dèur  o'n  ghruaidh, 
treòraichidh  e  sibh  gu  altair  Dhè,  chum  Dhè  ar  n-aoibh- 
neas  ro  mhòr. 

Feudaidh  sibh  dearmaid  a  dheanamh  air  Caraid  nam 
peacach  a  nis ;  ach  'nuair  thig  Rìgh-nam-fiamh,  chì  sibh 
agus  trèigidh  sibh  'ur  n-amaideachd.  0  !  cia  mòr  a  bhios 
sibh  fo  iongantas  mar  a  mheall  faoineis  an  t-saoghail  so 
sibh ;  cia  mòr  a  bhios  uamhunn  oirbh  an  dearmad  a  rinn 
sibh  Air-san  a  bha  comasach  amhàin  air  bhur  tèarnadh. 
Amhaircibh  romhaibh — bithibh  glic. 

Aon  uair  eile :  Tha  là  eile  ann  an  dèigh  bàis — là  a' 
Bhreitheanais.  T'ha  breitheanas  an  dèigh  bàis.  'Se  so 
tha  toirt  uamhunn  do'n  bhàs.  O !  nach  smuaintich  sibh 
cia  truagh  bhur  cor  mur  bi  sibh  ann  an  Criosd,  'nuair 
tha  na  nèamhan  a'  leaghadh  as,  agus  na  dùilean  uile, 
le  dian-theas ;  'nuair  dh'  èisdeas  gach  aon  anns  na 
h-uaighibh  guth  Dhè,  agus  a  thig  iad  a  mach ;  'nuair 
sheasas  na  mairbh,  eadar  bheag  agus  mhòr,  an  làthair 
Dhè,  asfus  a  dh'  fhosglar  na  leabhraichean  ;  ciod  a  ni  sibh 
an  sin  gun  charaid,  gun  f hear-tagraidh  ?  Anns  an  àm  sin 
bithidh  iadsan  a  rinn  di-meas  air  fo  bhròn,  agfus  glaodh- 
aidh  iad  ris  na  slèibhtibh  agus  ris  na  creagaibh,  ag  ràdh, 
Tuitibh  òirnne  agus  folaichibh  sinn  o  ghnùis  an  ti  a  tha 
'na  shuidhe  air  an  rìgh-chaithir,  agus  o  fheirg  an  Uain. 

Ach  iadsan  a  ta  ann  an  Criosd,  togaidh  iad  an  cinn 
le  gàirdeachas,  oir  thàinig  là  an  saorsa.  Tha  iad  a  nis 
air  am  faotainn  annsan,  agus  a  nis  èisdidh  iad  a  ghuth  ag 
ràdh  riutha,  Thigibh,  a  mhuinntir  tha  beannaichte  le  m' 
Athair;  sealbhaichibh  an  rìoghachd  a  dh'  uidheamaich- 
eadh  air  bhur  son  o  leagadh  bunaite  na  talmhainn. 

Sibhse  tha  'ga  leughadh  so,  am  bheil  sibhse  ann  an 
Criosd  'ì  Theagamh  nach  'eiì  fios  agaibh,  agus  nach 
d'  fheuch  sibh  riamh  ri  so  fhaotainn  a  mach.  An  d'  fheuch 
sibh  riamh,  ann  an  uaigneas  agus  ann  an  dorchadas  na 
h-oidhche,  sibh  fèin  a  cheasnachadh  do  thaobh  so?  An 
do  chuir  sibh  a'  cheisd  sin  dachaidh  chum  'ur  cridheach- 
aibh,  'Bheil  mise  ann  an  Criosd  ?  Tha  fìos  agaibh  gu  bheil 
'ùr  sonas  siorruidh  an  earbsa  air  an  fhreagairt  a's  urradh 
dhuibh  a  thoirt  do'n  cheisd  so?  Tha  latha  nan  gràs  a' 
doi  seachad — na  bithidh  ann  an  aineolas  ni's  faide— 
iarraibh  an  Tighearna  'm  feadh  a  ta  e  r'a  fhaotainn — 
gairmibh  air  am  feadh  a  ta  e  dlùth ;  agus  chum  misneach 
thoirt  dhuibh,  ìnnseam  dhuibh  le  barantas,  nach  h-iarr 
sibh  e  gun  'fhaotainn.  Eisdibh  a  ghuth  :  "  Esan  a  thig 
a  m'  ionnsuidh,  cha  chuir  mi  air  chor  sam  bith  cùl  ris." 

Sibhse  ta  ann  an  Criosd,  bithibh  taingeil.  Aon  uair 
bha  sibh  fad'  air  falbh,  a  nis  tha  sibh  dlùth ;  roimhe  so 
bha  sibh  'nur  coigrich,  ach  cha  'n  'eil  sibh  'nur  coigrich 
ni's  faide.  Hinn  Dia  nithe  mòra  air  'ur  son,  deanadh 
sibhse  na  dh'  fheudas  sibh  chum  'ainm  a  ghlòrachadh  an 
làthair  an  t-saoghail.  Gràdhaichibh  e,  agus  bithidh  e 
mar  dheoch  agus  mar  bhiadh  dhuibh  a  thoil  a  dheanamh. 
Esan  a  ta  ann  an  Criosd,  feudaibh  e  an  laoidh  mhilis  so  a 
thogail  air  slighe  a  thuruis. 

O  lochd,  o  chunnart  dìonaidh  Criosd ; 

Mo  choimhead  ni  gach  uair  ; 
'S  gu  tèaruint'  m'  anam  treòraichidh 

Gu  rìogh'chd  na  glòire  shuas. 

Bheir  mi  le  còmhnadh  treun  mo  Thriath, 

Dùlan  do  ifrinn  fèin ; 
Is  dha-san  gu  robh  glòir  an  àrd 

Is  cliù  gu  bràth.    Amen ! 

AISEIRIGH  CHRIOSD. 

B'  i  sin  staid  àrd  luchd-riaghlaidh  nan  Iudhach,  agus 
dheisciobul  Chriosd,  agus  is  ann  mar  sin  a  bha  gach  ni 
ann  an  Ierusalem,  am  feadh  's  a  bha  Ceannard  an  slàinte 
'na  luidhe  ann  an  sàmhchair  na  h-uaighe.    'S  an  àm  sin 
cha  b'  iad  na  saighdearan  Romhanach  amhàin  a  bha  'nam 
freiceadan  air  an  uaigh ;  bha  feachd  nèimh  fo  ghluasad : 
dh'  èideadh  armailte  nam  fhlaitheas  a  dhìon  a  chuirp 
naomha.    Bha  gach  uidheamachadh  a  nis  air  a  dheanamh 
san  dà  shaoghal,  agus  gach  ni  deas  air  son  an  àm  san 
robh  gàirdein  an  Tighearna  ri  bhi  air  'fhoillseachadh. 
Dà  uair  chaidh  a'  ghrian  fodha  air  an  t-saoghal,  agus  bha 
gach  ni  fathast  sàmhach  aig  an  uaigh.    Bhuadhaich  am 
bàs  air  Mac  Dhè.      Gru  ciùin,  tosdach  chaidh  an  ùine 
seachad.    Bha  na  saighdearan  gu  furachair  a'  faireadh  : 
dheàlraich  gathan  na  gealaiche  mu  mheadhon-oidhche  air 
an   clogaidibh-cinn   agus   air   an   airm-chatha.  Rinn 
naimhdean  Chriosd  uaill :  bha  gach  ni  mar  a  V  àill  leò ; 
thuit  cridheachan  a  chairdean  fo  dhìobhail  misnich  agus 
fo  bròn ;  bha  spiorada  na  glòire  a'  f eitheamh  gu  h-iomag- 
uineach,  a'  toirt  fainear  do  na  bha  tachairt,  agus  a' 
smuainteachadh  le  mòr-iongantas  air  doimhneachd  dòigh- 
ibh   an   Tighearna.     Faidheòidh,    dh'  èirich   reult  na 
maidne  san  àird-an-ear,  a'  toirt  sanuis  do'n  t-saoghal  gu'n 
robh  'n  solus  a'  dlùthachadh ;  bha  fàire  an  treas  là  a' 
bristeadh,  'nuair  gu  h-obann  a  chriothnaich  an  talamh, 
eadhon  gu  'mheadhon ;  agus  bha  cumhachda  nan  nèamh 
air  an  gluasad :  thàinig  aingeal  Dè  a  nuas ;  chlisg  na 
saighdearan  air  an  ais  roimhe  le  uamhas ;  agus  thuit  iad 
sìos  gu  làr:    "  Bha  'ghnùis  mar  an  dealanach,  agus 
'èideadh  geal  mar  an  sneachda  "  ;  charaich  e  air  falbh  an 
leachd  o  bheul  na  h-uaighe,  agus  shuidh  e  oirre.  Ach 
cò  esan  a  tha  mar  so  a'  teachd  a  nìos  o'n  uaigh,  le 
'thrusgan  daithte  o  leabaidh  a'  bhàis?    Esan  a  ta  glòr- 
mhor  'na  choslas,  ag  imeachd  ann  am  mòrachd  a  neirt? 
'Se  do  cheannard  fèin,  O  Shioin,  a  ta  ann  !    A  CCriosd- 
uidh,  'se  do  Thriath  fèin  a  th'  ann !      *'  Shaltair  e  an 
t-amar-fìona  'na  aonar  :  tha  'chulaidh  daithte  le  fuil  "  ; 
ach  a  nis,  mar  cheud-ghin  à  leaba  na  h-uaighe,  tha  e  cur 
fàilte  air  maduinn  'aiseirigh  fèin.    Tha  e  'g  èirigh  'na 

ghaisgeacìi  buadhar  o'n  uaigh :  tha  e  tiiieadh  air  ais  le 
beannachdaibh  o  shaoghail  nan  spiorad  :  tha  e  "toirt  saorsa 
do  chloinn  nan  daoine.  Cha  d*  thug  èirigh  na  grèine 
riamh  là  co  glòrmhor  a  steach — b"  e  so  là  ait-shaorsaidh 
an  domhain  mhòir.  Sheinn  reulta  na  maidne  le  chèile ; 
"s  rìnn  uile  mhic  Dhè  iolach  ghàirdeachais.  Dh"  amhairc 
Athair  na  tròcair  a  nuas  o  "chathair-rìoghail :  le  mòr- 
thlachd  chunnaic  e  a  shaoghal  fèin  air  a  thèarnadh : 
chunnaic  e  gu  n  robh  "obair  uile  math.  An  sin  rinn  am 
fàsach  gàirdeachais ;  bha  aiteas  air  a'  chruthachadh  gu 
lèir  'na  làthair.  "nuair  a  theirinn  beannachdan  an  Ti  a"s 
àirde  mar  dhrùchd  nèimh.  a  dh"  ath-bheothachadh  nam 
nneachan. 


DAN  MJJtf  T-SABAID. 

"  Faxlte  dhuit.  a  Shàbaid  chaoimh  ! 

'S  tlàth  do  thàmh  do  'n  t-saoithreach  bhochd. 
A  chuir  na  sèa  làithean  cian, 

'Ga  bhuan-chlaidreadh  le  gnìomh  goirt ! 

Aonarach.  tròm  dh'  ith  e  'lòn. 

A  shuidhe  's  a  bhord  am  f èur  ; 
Geug  fo  bhlàth,  no  callaid  chrìon. 

Ga  dhìdein  o  shìon  nan  spèur. 

Faic  e  'n  diugh  gu  seasgair  sèimh, 

Ri  f ois  air  an  làraich  ghaoil ; 
A'  furan  cuirme  gun  stràic, 

An  comunn  r'a  chàirdibh  caoin. 

An  comunn  muinntireach  a  rùin. 

'S  èibhinn  e  toirt  cliù  d'a  Eìgh  : 
Còmhdach  mu  'ghnùis,  sùil  ri  nèamh ; 

"S  cha  *n  fhuar-chràbhadh  a  ghnàs  gun  bhrìgh. 

Is  fois  do  fhear-cèird  an  droch  neòil; 

Daingeann  a  dhòigh.  ge  mòr  'fhiamh. 
Gum  buannaich  e'n  aimsir  srheàrr. 

Rioghachd  's  nach  faic  Sàbaid  crioch.*' 

Feuch !  mar  thill  e  sud  roi'n  rèidh, 

Is  f uaim  na  chluasaibh  o;n  tèis  bhinn ; 

Beumadh  chlag  bu  ghleadhrach  pong, 
O  thùr  an  t-seann  aitreabh  dhuinn. 

A;  siubhal  troi  'n  ailbhinn  chiùin, 

Fiamh  ait  ;ga  dhùsgadh  's  gach  cliabh ; 

;S  thar  còmhnard  leacach  nan  uaigh 
Tiugh-dhòrtadh  an  t-sluaigh  a;  triall. 

An  t-aosda,  's  an  cròm,  ;s  an  dall, 
'B  gille  nan  teum  baoth  ;na  cheann ; 

Euslaint;  ag  àinich  le  pèin, 

A  làmh  critheach,  ;s  a  cheum  mall ! 

Le  farmad  tha  beachd  a  shùl, 

Air  leabaidh  ghuirni  ùr  nam  fòid ; 

'S  e  snàgan  gu  àros  Dè, 

Mar-ri  sreud  nan  treun,  ;s  nan  òg. 

Ge  tùrsach  iad  sud  ;s  ge  tròm, 
Lasaidh  'nan  cuim  fonn  gu  ceòl, 

A;  dìreadh  a  steach  faraon, 

Le  balbh  aoradh  do;n  Bhith-mhor. 

Feuch,  tha  na  mìltean  'nan  tosd, 

Seall,  ;ga  nochdadh  Abstol  Dè ! 
Dh'  fhosgail  e  ;n  Oigheam  le  gràdh ; 

'S  gu;n  d;  luaidh  e  reachd  àigh  nan  speur ! 

Eiridh  mar  chòmhla  na  slòigh, 

"Le  salm  nuaidh  ;s  le  clàrsaich  ghrinn,;; 
Cridhe  's  beul  a;  gleusadh  phong, 

A;  coimeasgadh  nam  fonn  binn. 

Albuinn  !  gu'n  deanainn  riut  faoilt ; 

'S  tìorail  leam  raointean  do  ghleann, 
Feasgar  Dòmhnuich  th'  air  gach  tràth, 

A;  ciaradh  mu  àird  nam  beann. 

A'  ghrian  a'  tèarnadh  do  'n  chnoc, 
Soills'  òir  air  choillidh  gach  bachd; 

Mise  'falbh  an  lòin  am  thosd, 

Lìonmhor  m'  ìoghnadh,  mòr  mo  thlachd : 

'Bhi  cluiimtimi  eo'-sheirm  nan  gràs 

'Gr  èiridh  o  fhàrdaich  a'  chaoil, 
Taing  'ga  dhìol  do  Rìgh.  nan  rìgh 

Le  rùn  crìdh'  o  dhream  gun  ghaoid. 

'S  ionmhuinn  leam  sud  'nuair  thèid  tàmh 
Air  gnìomh  nach  àrd-chuiseach  glòir, 

Iall-chadha  'ga  tarruing  siar 

Roi'n  fhear  liath,  's  a  ghluasad  fòill. 

An  sagart,  's  an  t-athair  gxàidh 
Ag  èuladh  troi'n  bhìàr  leis  fèin 

Gu  bruaich  'an  iomall  an  raoin, 

No  'ghàrradh  beag  chraobh  nan  sèud ; 

A  chòmhradh,  r'a  Dhia  le  cìiù, 
Gu  cràbhach,  dùrachdach,  teann; 

A  chionn  gu  bheil  a  chròilein  cruinn, 
Seal  mum  faic  a  làithean  ceann. 


MU  AITHREACHAS. 

'S  E  aithreachas  a  thaobh  Dhè,  agus  creidimh  anns  an 
t-Slànuighear,  suim  an  t-Soisgeil  gu  leir.  Ach  ciod  anns 
am  bheil  aithreachas  a'  co-sheasamh?  Is  cùis  ro- 
chudthromach  so ;  oir  tha  gnè  aithreachais  ann,  anns  nach 
'eil  slàinte  a'  dol  na  cho'-imeachd.  Tha  bròn  ann  a  tha 
'g  oibreachadh  aithreachais  chum  beatha,  as  nach  ion 
aithreachas  a  ghabhail ;  agus  tha  bròn  ann  a  tha  'g  oibre- 
achadh  bàis.  Rinn  Peadar  aithreachas,  chreid  e,  agus 
fhuair  e  maitheanas.  Rinn  Iudas  aithreachas,  thuit  e  'n 
eu-dòchas,  agus  chaidh  e  d'a  àite  fèin.  Ghabh  Ephraim 
aithreachas,  ghabh  e  nàire,  bha  e  fo  amhluadh,  agus 
fhuair  e  tròcair  :  u  ach  cha  do  phill  Iudah  riumsa  le  h-uile 
chridhe,  ach  gu  cealgach,"  a  deir  an  Tighearna.  Tha 
aithreachas  tràthail  ann,  mar  bh'  aig  a'  ghaduiche  air  a' 
chrann-cheusaidh ;  agus  tha  aithreachas  ro-anmoch  ann 


230 


mar  bh'  aig  an  duine  shaoibhir  ann  an  ionad  na  dòruinn. 
Chuir  Ahab  saic-eudach  uime,  dh'  irislich  se  e  fèin  an 
làthair  an  Tighearna ;  ach  bha  e  'na  chealgair.  Rinn 
Heseciah,  air  an  làimh  eile,  bròn;  ghuil  e;  rinn  e 
ùrnuigh,  agus  ghabh  Dia  ris. 

Ciod,  matà,  anns  am  bheil  aithreachas  neo-chealgach 
a'  co'-sheasamh  ?  'Se  'cheud  cheum  ann  an  aithreachas 
slàinteil,  mothachadh  ceart  a  bhi  againn  air  ar  peacadh, 
agus  air  ar  staid  chaillte  a  thaobh  nàduir.  Tha  esan  a 
th'  air  a  dhùsgadh  le  Suiorad  nan  gràs  air  'ath-nuadh- 
achadh  'na  inntinn.  Tha  sùilean  a  thuigse  air  an 
soillseachadh,  air  chor  's  gur  lèir  dha  dìomhanas  an 
t-saoghail,  cunnart  a'  pheacaidh,  agus  mòr  luach  nithe 
sìorruidh.  Tha  beachd  firinneach  aige  air  Dia :  tha  e 
nis  a'  tuigsinn  cia  glòrmhor,  cia  gràsmhor  's  a  tha  e ;  agus 
co  airidh  's  a  tha  e  air  a'  ghràdh  agus  air  an  urram  a's 
àirde,  o  gach  creutair  air  nèamh  agus  air  thalamh.  Tha 
e  'g  aideachadh  gu  bheil  an  lagh  naomha,  fìrinneach  agus 
math  ;  agus  eadhon,  'nuair  a  tha  e  'ga  dhìteadh  fèin,  nach 
'eil  e  air  mhodh  sam  bith  tuillidh  's  cruaidh.  Tha  bar- 
ailean  ceart  aig  an  aithreachan  mu  'Shlànuighear  beann- 
aichte  :  aon  uair  bha  e  dha  mar  fhreumh  à  talamh  tioram  ; 
cha  robh  sgèimh  no  grinneas  aige  gu'n  amhairceadh  e 
air,  no  maise  gu'n  iarradh  se  e :  ach  a  nis,  tha  e  'faicinn 
deàlradh  glòir  an  Athar  ann,  fior  ìomhaigh  a  phearsaidh, 
agus  iomlaineachd  na  diadhachd.  Tha  e  'ga  thilgeadh 
fèin  aig  a  chosaibh,  's  a'  beachdachadh  air  mar  Aodhaire, 
Urras,  Slànuighear,  agus  Fear-saoraidh  glòrmhor  a 
phobuill  fèin.  Tha  'chridhe  air  at  le  'ghràdh,  's  tha  deòir 
a'  sruthadh  o  'shùilibh,  's  e  mar  so  le  creidimh  ag  amharc 
air  losa^  Cha  'n  'eil  e  comasach  do'n  aithreachas  so  a 
bhi  air  'oibreachadh  sa'  chridhe,  gun  bhròn  agus  gun 
mhulad  anama  bhi  'na  lorg.  Uime  sin,  tha  e  gu  tric  air 
ainmeachadh  san  Scriobtuir,  an  cridhe  briste,  's  an 
spiorad  bruite.  B'  aithreachan  brònach  Daibhidh.  Is 
dùrachdach  tha  esan  a'  guidhe  gum  biodh  e  air  'ionnlad  o 
pheacadh,  agus  gu'n  togadh  Dia  air  deàlradh  sòlasach  a 
ghnùise,  a  bha  co  fada  a  dh'  easbhuidh  air.  'S  iad  deòir 
oighreachd  ar  sùl ;  feudaidh  iadsan,  gu  dearbh,  a  bhi  far 
nach  'eil  aithreachas,  ach  cha  'n  fheud  aithreachas  a  bhi 
as  an  eugmhais-san.  Bu  fhrasach  a  shil  deòir  na  mnà 
bochda  sin  aig  cosaibh  losa,  a  nigh  iad  le  deuraibh  a  sùl 

agus  a  tliiormaich  iad  le  folt  a  cinn.  Cha  'n  e  eagal  a  tha 
dùsgadh  a'  bhròin  so  ;  's  i  'n  t-saighead  a's  gèire  tha  ruigh- 
eachd  cridhe  an  aithreachain,  gu'n  do  chuir  e  corruich  air 
Dia,  agus  gu  bheil  Dia  tròcaireach.  Agus  cha  'n  'eil  na 
tobraichean  bròin  sin  a'  ruith  air  àm  sam  bith  co  siùbhlach 
's  a  tha  iad  a'  deanamh  sa'  cheart  àm  anns  am  bheil  an 
t-aithreachan  le  creidimh  a'  cluinntinn  Chriosd  ag  eadar- 
ghuidhe  as  a  leth,  air  deas-làimh  an  Athar,  agus  anns  am 
bheil  Dia  ag  ràdh  ris,  A  mhic  bi  fo  dheagh  mhisneach, 
tha  do  pheacanna  air  am  maitheadh  dhuit.  Ach  thugaibh 
fainear  gum  feud  mulad  agus  bròn,  ann  an  tomhas  mòr, 
a  bhi  sa'  chridhe,  's  gun  an  t-aithreachas  slàinteil  so  a  bhi 
'na  lorg.  Feudaidh  a'  choguis  a  bhi  air  a  dùsgadh,  agus 
agartas  làidir  a  bhi  air  neach  airson  peacaidh,  's  gidheadh 
a  bhi  gun  aithreachas.  Feudaidh  neach  àrd-dhòchas, 
agus  subhachas  anama  a  bhi  aige,  agus  'na  dhèigh  so  uile, 
gun  bhi  'na  aithreachan  trèibhdhireach.  Thugaibh  leibh, 
matà,  gur  h-èigin  do'n  fhìor  aithreachan  a  pheacanna  a 
thrèigsinn,  agus  gur  e  so  an  dearbhadh  firinneach.  Na 
bithibh  air  'ur  mealladh ;  thugaibh  a  mach  toradh  iomch- 
uidh  chum  aithreachais.  'S  ann  air  a  meas  a  dh'  aithn- 
ichear  a'  chraobh ;  agus  gus  am  bi  an  dearbhadh  so 
agaibhse,  na  smuainichibh  gu'n  d'  rinn  sibh  aithreachas. 
Trèigibh  gach  peacadh,  ach  gu  h-àraidh  am  peacadh  a 
tha  gu  furasda  ag  iathadh  mu'n  cuairt  duibh ;  sguiribh 
o  olc ;  fòghlumaibh  math  a  dheanamh,  a'  cuimhneachadh 
far  am  bheil  gràs  an  aithreachais  ag  oibreachadh,  gu 
bheil  e  do  ghnàth  'ga  dhearbhadh  fèin  ann  an  daoinibh 
a  tharruing  gu  cùl  a  chur  ri  an-diadhachd  agus  ana- 
miannaibh  saoghalta,  agus  chum  an  làithean  a  chaith- 
eamh  gu  measarra,  gu  cothromach,  agus  gu  stuama  anns 
an  t-saoghal.  Am  bu  mhiann  leibhse  aithreachas  a 
dheanaamh?  cleachdaibh  na  meadhona  tha  Dia  'na 
fhreasdal  a'  cur  'nur  caramh  ;  leughaibh  focal  Dè,  feithibh 
air  'aoradh  naomh,  agus  air  uile  òrduighibh  an  t-Soisgeil ; 
bithibh  gu  tric  aig  cathair  nan  gràs,  a'  cuimhneachadh 
gur  h-e  aithreachas  saor-thiodhlac  an  Spiorad  Naoimh,  a 
tha  e  'gealltainn  doibhsan  a  dh'  iarras  gu  neo-chealgach 
e,  le  mothachadh  ceart  air  an  anmhuinneachd  fèin,  agus 
ann  an  làn  earbsadh  à  toillteannais  Chriosd. 

MU  NA  DRUIDHIBH. 

B'  iad  na  Druidhean  rè  ioma  lìnn  Sagartan  agus  Fealls- 
anaich  na  Roinn-Eòrpa.  'Se  's  ciall  do'n  fhocal  "  Druidh," 
duine  giic.  Bha  'n  òigridh  a  bh'  air  an  gabhail  a  stigh 
chum  na  dreuchd  so,  sa'  cheud  dol  a  mach,  air  an  ainm- 
eachadh  "  Eubages,"  no  na  "  deagh  phàistean  "  a  bha  air 
an  taghadh  a  mach  o  na  teaghlaichibh  a  bu  mheasala  san 
dùthaich,  a'  mhuinntir  dhiubh  a  nochd  am  barrachd  spèis 
mu  fhòghlum,  agus  gliocas  'nan  giùlan.  Mar  thàinig  iad 
so  air  an  aghaidh  bha  chuid  bu  teòma  dhiubh  air  an 
àrdachadh  gu  bhi  'nan  "  Seanachaidhean  " ;  riutha  so 
bha  eachdraidh  na  dùthcha,  agus  sloinnteireachd  gach 
teaghlaich  'an  earbsa;  agus  asda  so,  a  rèir  mar  dhearbh 
siacl  iad  fèin  a  bhi  àiridh  air  an  urram,  bha  na  "  Bàird," 
an  treas  ceum  am  measg  nan  "  Druidh,"  air  an  taghadh. 
B'  e  gniomh  nam  Bàrd  a  bhi  seinn  cliù  ghaisgeach,  agus 
a'  mosgiadh  an  t-sluaigh  gu  treubhantais.  B'  iad  an  dàin 
toil-inntinn  gach  cuirme  agus  còmhdhalach.  Bha  iad  so 
ann  am  meas  mòr  anns  gach  dùthaich ;  's  gu  h-àraid  ann 
an  Gaeltachd  Alba.  'S  ann  a  mach  o'n  chuid  a  V 
ainmeala  do  na  Bàrdaibh  a  bha  na  Druidhean  air  an 
taghadh ;  's  o'n  àireamh  a  b'  urramaiche  dhiubh  so  bha 
coibhi,  no  'n  t-ARD-DHRUiDH  air  a  thaghadth  B'  esan 
Ceann-suidhe  gach  cuideachd,  àrd-bhreitheamh  gach 
cùise  ;  o'  bhinn  cha  robh  dol  as  :  bha  'n  t-urram  a  b'  àirde 
air  a  bhuileachadh  air,  agus  an  earbsa  bu  mhò  air  a  chur 
;na  chàircleas  agus  'na  cheartas.  Uaithe  so  tha  seana 
gimàth-fhocal  againn, 

"  Ge  fagus  clach  do  làr, 
'S  faisge  na  sin  cobhair  '  Choibhi.'  " 

Bha  ùghdarras  aig  na  "  Druidhibh  "  thar  gach  ni;  os 
ceann  "laghannaibh,  chleachduinnibh,  fòghluim,  agus 
creidimh  na  dùthcha.  Bha  òigridh  na  tìre  gu  lèir  air  an 
àrach  fòdhpa  ;  b'  e  miann  clann  rìgh  a  bhi  dhiùbh ;  agus 
bha  na  righrean  fèin  gu  mòr  fò  'n  smachd.  'Nan  làimh 
ghiùlain  iad  "  slat  "  na  druidheachd  :  m'  am  muineil  bha 
cloch  bhoillsgeil  rìomhach  air  a  suidheachadh  ann  ^  an 
òr,   gus  an  d'  thug  iad  air  an  t-sluagh  a  chreidsinn 

gu'n  robh  èifeachd  agus  buaidh  àraidh  innte.  'Nam 
breacain  bha  sèa  dathan,  am  feadh  nach  robh  aig  na 
righribh  fèin  ach  seachd. 

Binn  iad  aoradh  do  aon  Dia  fo  'n  ainm  "  Beil,"  no 
"  Beathuil,"  tùs  beatha  gach  ni ;  ach  ge  nach  d'  aidich  iad 
ach  aon  Dia  fo  'n  ainm  sin,  cha  b'  urrainn  dolbh  smuaint- 
ean  freagarrach  àrach  mu  nàdur  spioradail  na  Diadhachd. 
Ghabh  iad,  uime  sin,  a'  ghrian  mar  an  sàmhladh,  air  leo, 
bu  riochdaile  air  a'  Chumhachd  mhòr  sin  a  tha  toirt 
beatha  do  gach  ni.  'Nam  beachd,  b'  i  ghrian  an  cuspair 
a  b'  àillidh,  agus  bu  ghlòrmhoire  sa'  chruitheachd  air  facl. 
Chreid  iad,  mar  an  ceudna,  ann  an  droch-spiorad, 
namhuid  an  Ti  a's  àirde,  ris  an  abradh  iad  an 
"  t-Aibhisteir,"  no  am  "  fear-millidh."  Chreid  iad,  mar 
an  ceudna,  ann  an  neo-bhàsmhorachd  an  anama;  agus 
gum  faigheadh  daoine  san  ath-bheatha  a  rèir  mar  thoiìl 
iad  san  t-saoghàl  so.  Thug  iad  "  Flath  innis"  mar  ainm 
air  an  àite  d'  an  rachadh  spiorada  dheagh  dhaoine  an 
dèigh  am  bàis.  Anns  an  àite  shona  so  bha  sàmhradh  do 
ghnàth  agus  òige  gun  sean  aois — bha  'ghrian  'na 
h-àilleachd — bha  oiteag  chiùin  a'  chèitein,  agus  uisge- 
achan  fiunnar  ri  torman.  An  sin  cha  robh  gaoth  air  na 
slèightibh,  no  neul  air  aghaidh  nan  speur.  Bha  ceòl  binn 
anns  gach  doire,  agus  bha  gach  craobh  a'  lùbadh  fo  bhlàth. 
Cha  chluinnte  osna  no  caoidh  an  sin ;  ach  fìamh-ghàir'  air 
gach  gnùis,  agus  buan-shòlas  a  chaoidh  'ga  shealbhachadh. 
Calg-dhìreach  an  aghaidh  so,  bha  'n  t-ionad  ris  an  abradh 
iad  "  Ifrinn,"  àite  dorcha  ùdlaidh,  mi-thaitneach,  air  nach 
ruig  deàlradh  soluis  no  gath  grèine ;  f  ar  an  robh  gach 
creutair  a  b'  oillteala  agus  bu  sgreimheala,  's  a  h-uile  ni 
a  b'  urrainn  an  inntinn  a  smuainteachadh  gu  uamhas  a 
dhùsgadh  sa'  chridhe. 

Bha  'n  t-àit  anns  am  b'  àbhaist  do  na  Druidhibh 
cruinneachadh  airson  aoraidh,  air  a  chomharachadh  a 
mach  le  cuairt  do  chlachan  mòra,  ris  an  abradh  iad  an 
"  Clachan."  Tha  mòran  dhiubh  so  ri  'm  faicinn  feadh  na 
rìoghachd ;  agus  's  ann  uaithe  so  a  tha  'm  focal  Clachan 
air  a  ghnàthachadh  gus  an  là  'n  diugh,  mar  ainm  air 
ionad-aoraidh.  Ann  am  meadhon  na  cuairte,  bha  gu 
minic  aon  chlach  mhòr  a  bh'  aca  mar  altair,  ris  an  abradh 
iad  "  Crom-leachd,"  no  "  clach-shleuchdaidh."  Bha  cuid 
diubh  so  anabarrach  mòr. 

Bha  aig  na  Druidhibh  an  làithean  fèille :  b'  iad  an 
dithis  a  b'  ainmeile  dhiubh  so  latha  Bealltainn  agus  latha 
Samhna.  Air  là  Bealltainn,  mar  tha  'm  focal  a'  ciall- 
achadh  (Beil-teine,  no  teine  Bhaail),  bha  gàirdeachas  mòr 
air  a  dheanamh  :  bha  teine  air  a  lasadh  air  gach  cnoc  a 
b'  àirde,  a  chur  fàilt'  air  teachd  na  grèine  'na  teas  agus  'na 
blàs,  a  bha  aca  mar  shamhladh  air  an  dia  "  Beil."  B'  e 
'n  t-ath-là  fèill  a  bh'  aca  an  t-Samhuinn,  an  "  sàmh- 
theine,"  no  teine  na  "  sìth." 

Bha  e  mar  fhiachaibh  air  muinntir  na  tìre  air  fad  air 
oidhche  "Shamhna"  gach  teine  a  chur  as  gu  buileach,  agus 
teachd  a  dh'  ionnsuidh  nan  Druidh  a  dh'  iarraidh  èibhle- 
bheothachaidh  o'n  teine  naomh  a  bha  air  a  lasadh  agus 
air  a  choisrigeadh  leò-san.  Ma  bha  aon  neach  san  dùth- 
aich  ciontach  do  ghnothach  olc  air  bith  sa'  bhliadhna 
chaidh  seachad,  cha  'n  fhaigheadh  e  srad  do  'n  teine 
naomha  so,  gus  an  tigeadh  e  fo  mheachainn  nan  Druidh. 
Nan  èireadh  dha  bhi  co  dàna,  's  gu'n  cuireadh  e  'n 
aghaidh  so,  bha  e  air  a  sgaradh  a  mach  o  bheannachd  nan 
Druidh,  binn  a  b'  eagallaiche  na'm  bàs.  Thòisich  aoradh 
folluiseach  nan  Druidh  le  dol  tri  uairean  "  deis-iùil "  mu'n 
chàrn,  a'  leantuinn  mar  so  slighe  na  grèine,  chum  gu'n 
soirbhicheadh  leo  anns  gach  cùis;  agus  cha  robh  peanas 
bu  chruaidhe  a  dh'  fheudadh  an  Druidh  a  leagadh  air 
neach  na  toirt  air  dol  "  tuath-iùil "  mu'n  Chlachan. 

Bha  na  Druidhean  ro  chàirdeil  ri  coigrich :  doibh-san 
bha  gach  dorus  fosgailte,  agus  gach  aoidheachd  air  a 
thaisbeanadh.  Chum  na  Druidhean,  mar  luchd-riaghlaidh 
na  dùthcha,  gach  coinneamh  air  càrnaibh,  a  bha  air  an 
càramh  thairis  air  ciontaich  a  dhìt  iad  aig  am  mòd,  agus 
a  chuireadh  gu  bàs  le  'n  reachd.  'S  ann  o'n  chleachdadh 
so  a  tha  esan  fo  bhinn  an  lagha  air  'ainmeachadh  "  i ear 
fo  chàrn  "  ;  agus  's  ann  o  so  tha  'n  guidheachan  ag  èiridh, 
"  's  oil  leam  nach  robh  thu  fo  chàrn  ;  b'  fhèarr  leam  a  bhi 
fo  chàrn  chlach." 

Mar  dhearbhadh  air  a'  'mheas  mhòr  a  bh'  aig  daoinibh 
air  na  Druidhibh  anns  na  h-àmaibh  dorcha  sin,  bha  iad 
'ara  barail  gu'n  robh  rionnag  air  a  cur  a  nuas  o  nèamh  a 
choinneachadh  an  anama  aig  àm  am  bàis :  's  ann  uaithe 
so  tha  'm  focal  "  dreug "  no  "  drùi-eug,"  againn  sa' 
Ghaelic;  agus  tha  cuid  do  dhaoinibh  amaideach  fathast 
an  dùil  nach  luaithe  chì  iad  teine  drithleannach  do'n  ghnè 

so  "na  dhian-shiubhal  o'n  speur,  na  sinuainicheas  iad  gun 
ciuinn  iad  ann  an  ùine  ghoirid  mu  bhàs  duine  mhòir,  no 
chumhachdaich. 

Bha  na  Druidhean  fòghluimte  ann  an  Feallsanachd 
nàduir,  mu  ghluasad  na  grèine  's  na  gealaiche,  agus  mu 
imeachd  nan  rèull.  Bha  "n  t-eòlas  so  ro-fheumail  "s  na 
lìnntibh  sin,  an  uair  nach  robh  riaghailt-stiìiraidh  eil' 
aca  :  's  a  b"  èigin  doibh  an  gabhail  a  dheanamh  air  rèull. 
mar  tha  "m  focal  "  re-iùl,"  no  "  ruith-iùil  '"  a  ciallachadh. 
Cha  'n  "eil  aon  ni  is  mò  a  leigeas  ris  duinn  ìnnleachd  agus 
eòlas  nan  Druidh,  na  an  dòigh  anns  an  do  ghiùlain  iad, 
anns  n:i  h-àmaibh  sin,  clachan  a  bha  co  mòr  "s  gu'n 
gabhadh  iad  còrr  agus  ceud  each  g'  an  tarruing :  agus  bha 
iad  air  an  giùlan  do  ionadaibh  anns  nach  b'  urrainn  eich 
imeachd.  agais  air  an  càramh  °ra  socrach  as  ceann  a  chèile. 
Bha  cuid  diubh  so  air  an  toirt  sèa  mìle-deug  air  asdar,  air 
uairibh  feadh  garbhlaich  agus  ri  cas-bhruthach. 

Tha  daoine  fiosrach  'am  barail  gu'n  robh  iad  làn-eòlach 
air  èifeachd  luibhibh.  leis  an  d"  oibrich  iad  iomad  leigheas 
iongantach.  Ann  an  aon  fhocal,  cha  robh  ni  sam  bith 
air  a  mheas  os  ceann  an  cumhachd :  ach  cuid  do 
ghnìomhara  mòra  agus  uamhasach  nàduir  a  chuirear 
amhàin  as  leth  an  Uile-chumhachdaich.  Uaithe  so  tha  'm 
fccal  "  Miorbhuil "'  no  "  Meur-Bheil "  againn  anns  a' 
Ghaelic,  airson  aon  ni  a  tha  os  ceann  cumhachd  cruth- 
aichte. 

Xuair  a  bheachdaicheas  sinn  air  a'  chreidimh  Dhruidh- 

each,  am  meas  gus  an  d'  thàinig  e,  mar  bhuaidhaich  e 

ann  an  ioma  rìoghachd  o  lìnn  Noaih,  gu  inbh  bhig,  a 

nuas  gu  làithean  Iulius   Shesair;   tha  e  'na  aobhar- 

iongantais  cia  mar  thilgeadh  bun-os-ceann  e.      Chuir  e 

cumhachd  na  Ròimhe  g'a  dhùbhlan  ;  rinn  e  fanoid,  rè 

ionia  linn,  air  a  feachdaibh  ainmeil ;  ach  faidheòidh. 

thàinig  solus  an  àigh  do  'n  Eilean  Bhreatunnach.  agus  thàr 

na  Druidhean  as  do  na  cùiltibh  a  b'  iomallaiche*  's  do  na 

h-eileanaibh  a  b'  uaisrniche.      Air  am  fòsradh  as  srach 
... 

earramn  do  Albuinn,  thinich  iad  mu  dheireadh  ann  an  I. 
cùlthaobh  Mhuiìe,  ris  an  abradh  iad  san  àm  sin  "'  Eilean 
nan  Dnudh."'  Dh*  èirich  an  'ùr-mhaduinn  o'n  àird-an- 
Ear  air  I.  agus  air  lìonmhoireachd  nan  eileanaibh  :  shearg 
na  Druidhean  as  fo  ghathaibh  glòrmhor  Grèine  na  fir- 
eantachd.     Anns  an  àm  sin  thàinig  Calum-Cille  'na 

churach  le  'dhà-fhear-dheug  maille  ris.  Thug  esan  am 
buille-bàis  do  chreidimh  nan  Druidhneach ;  agus  las  e  àrd 
lòchran  an  t-Soisgeil,  o'n  d'  fHuair  dùthchannaibh,  agus 
rìoghachdaibh  solus  agus  eòlas,  a  bha  roimhe  so  ann  an 
dorchadas  agus  fo  sgàil  a'  bhàis. 


NEO-BH  ASMHOR  AOHD . 

Chunnaic  mi  'm  blàth  a'  seargadh  air  a'  phreas,  le  dhuill- 
eagaibh  bòidheach  sgapta  air  an  làr.  Dh'  amhairc  mi 
'rithist :  thog  e  'cheann  as  ùr ;  bhrùchd  a  mach  am 
maothan  òg  'na  bhàrr;  thàinig  'fhàileadh  cùbhraidh  orm 
ann  an  uchd  na  gaoithe. 

Chunnaic  mi  'ghrian  a'  dol  fodha  san  iar  agus  neòil 
chiar-dhubh  na  h-oidhche  a'  sgaoileadh  mu'n  t-saoghal : 
cha  robh  dath,  no  dealbh,  no  àilleachd,  no  ceòl;  ach  an 
aon  duibhre  dhorcha  a'  tuineachadh  mu'n  cuairt.  Dh' 
amhairc  mi;  dh'  èirich  a'  ghrian  a  rìs  san  ear  ann  an 
àilleachd  a  neirt,  a'  sgaoileadh  a  gathan  òr-bhuidh  air 
àirde  nam  beann :  à  'neadan  còinnich  dh'  èirich  an 
riabhag  a  chur  fàilte  oirre ;  agus  theich  an  oidhche  'na 
ciar-imeachd  air  falbh.  Chunnaic  mi  'n  durrag  air  teachd 
gu  làn  mheudachd  :  dh'  fhàs  i  fann  ;  dhiùlt  i  lòn  ;  shniomh 
i  uaigh  dh'  i  fèin,  agus  chunnaic  mi  i  air  a  righe  'na  lèine- 
bhàis  shìoda ;  luidh  i  gun  chosan,  no  dealbh,  no  lùth,  no 
comas  gluasad. — Dh'  amhairc  mi  rìs  :  bhris  i  cuibhreach 
a'  bhàis ;  thàinig  i  beò  as  ùr ;  air  a  sgiathaibh  dearg- 
bhreac  àillidh  ghabh  i  mach  air  blàs  chèitein  na  gaoithe : 
rinn  i  gàirdeachas  'na  h-ùr-bheatha. 

'S  amhuil  so  a  thachras  dhuitse,  O  dhuine !— rnar  so 
ath-ùraichear  do  bheatha-sa.  Cinnidh  àilleachd  as  an  ùir, 
agus  beatha  as  an  duslach.  Tamull  beag,  agus  luidhidh 
tu  fo  'n  fhòid  mar  luidheas  an  sìol  san  f honn ;  ach  togar 
thu  'na  dhèigh  so,  agus  a  chaoidh  cha  bhàsaich  thu. 

Cò  esan  a  tha  teachd  a  bhristeadh  cuibhreach  na 
h-uaighe,  a  dhùsgadh  nam  marbh,  agus  a  chruinneachadh 
a  mhuinntir  shaorta  fèin  o  cheithir  àirdibh  an  domhain? 
Tha  e  'tùirling  air  neul  lasarrach  ;  tha  fuaim  na  s^all- 
truimp  a'  dol  roimhe ;  tha  mìlte  do  ainglibh  air  a  dheas 
làimh. — 'S  e  Iosa  mac  Dhè  a  t'ann,  Fear-saoraidh  a' 

chinne-dhaomia ;  caraid  nan  ionracan.  Tha  e  'teachd 
ann  an  glòir  'Athar ;  fhuair  e  cumhachd  o  'n  àirde. 

A  mhic  na  neo-bhàsmhorachd,  na  bi  fo  bhròn !  oir 
tha  am  milltear,  am  milltear  an-iochdmhor  a  thug  sgrios 
air  oibribh  Dhè,  air  a  cheannsachadh.  Thug  Iosa  buaidh 
air  a'  bhàs.  A  mhic  na  neo-bhàsmhorachd !  na  bi  ni  ;s 
faicle  fo  bhròn ! 


TIGH  DHE. 

Bu  bhòidheach  rèidh  an  fhaiche  air  an  robh  'n  tigh- 
aoraidh  so  air  a  shuidheachadh ;  àite  sàmhach  grianach 
ann  an  uchd  beinne,  air  a  chuairteachadh  le  craobhaibh 
àrda,  air  bruaich  aibhne  a  bha  siubhal  seachad  gu  sèimh 
sàmhach.  Bha  e  uile  gu  lèir  'na  àite  co  tiorail  uaigneach 
's  a  b'  urrainnear  fhaicinn.  Bha  ioma  slighe  a'  treòr- 
achadh  chum  na  h-eaglais  so,  agus  cha  'n  'eil  e  furasd'  a 
ràdh  cò  dhiubh  bu  taitniche.  Bha  aon  slighe  a'  dìreadh  o 
thaobh  na  fairge,  na  ìùbaibh  bòidheach  troimh  choillidh 
òig,  a  bha  fàs  gu  dosrach  nàdurra  air  na  bruachaibh 
grianach  sin.  Bha  slighe  eile  ag  iathadh  mu  ghuala  na 
beinne,  's  a'  tèarnadh  a  dh'  ionnsuidh  na  h-aibhne  troimh 
chluanaibh  lusrach  feurach,  air  an  robh  treudan  lìonmhor 
do  chaoraich  ag  ionaltradh,  le  'n  uain  bheaga  gheala  a' 
mireag  mu'n  cuairt  doibh.  Bha,  mar  an  ceudna,  ioma 
ceum-monaidh  agus  frith-rathad  aimhleathan  tre  'n 
fhraoch,  fo  dhubhar  a'  bheithe  agus  a'  bharraich,  a'  treòr- 
achadh  chum  an  àite  cheudna. — B'  àbhaist  domh  air 
uairibh  suidhe  air  uchd  tuim  a  bha  dlùth  do'n  eaglais, 
o'n  robh  agam  sàr-bheachd  air  mo  choimh-thional  'nuair 
bha  iad  a'  cruinneachadh  o  gach  taobh  a  dh'  ionnsuidh 
tighe  an  Tighearn  air  a  latha  naomh.  Bha  cuid  diubh  fad' 
ann  am  shealladh  ;  — agus  is  iom  \d  smuaintean  àghmhor 
teas-chridheach  a  dhùisgeadh  ann  an  inntinn,  mar  a 
chithinn  iad  a  teachd  air  an  aghart,  agus  a'  dlùthachadh, 
uidh  air  'n-uidh,  gu  tigh  na  h-ùrnuigh. — Aon  1  a  nuair 
shuidh  mi  san  àite  sin,  tamull  beag  mun  do  thòisich  an 
t-aoradh,  smuainich  mi  air  an  dealas  àrd  a  dh'  fhiosraich 
Righ  Daibhidh  'nuair  a  ghlaodh  e,  "  Bha  aoibhneas  orm 
an  uair  a  thubhairt  iad,  do  thigh  an  Tighearna  thèid  sinn. 
Seasaidh  ar  cosan  an  taobh  a  stigh  do  d'  gheataibh,  O: 

Ierusaleim.    Tha  Ierusalem  air  a'  togail  mar  chaithir  a 
tha  air  a  coimh-cheangal  ri  chèile ;  d'an  tèid  na  treubhan 
suas,  treubhan  an  Tighearna,  gu  teisteas  Israeil,  a  thoirt 
buidheachais  do  ainm  an  Tighearn."    Smuainich  mi  air 
a  liugha  beannachd  prìseil  a  tha  fuaighte  ri  mòr  cho'- 
chruinneachadh  an  t-sluaigh  airson  aoraidh  follaiseach. 
Cia  lìonmhor  anam  neo-bhàsmhor  a  tha  air  a'  cheart  àm 
so  a'  cruinneachadh  airson  na  h-aon  obair  mhòr  agus 
chudthromaich,  gu  ùrnuigh  agus  moladh — a  dh'  èisdeachd 
focail  Dè — chum  bhi  air  ar  beathachadh  le  aran  na 
beatha  !    Tha  iad  a'  fàgail  an  àiteacha-còmhnuidh  fa  leth, 
agus  ann  an  ùine  ghèarr  bithidh  iad  uile  cruinn  ann  an 
tigh  an  Tighearna.      Cia  àillidh  an  soilleireachadh  tha 
againn  ann  an  so  air  tairbhe  àghmhor  a  tha  fuaighte 
ri  guth  an  deagh  bhuachaille,  a'  gairm  a  chuid  caorach 
fèin  o  gach  cearna  do'n  fhàsach  !    Mar  tha  'n  t-slighe  ud 
shìos,  na  cluaintean  ud  thall,  agus  na  monaidhean  ud 
shuas  a'  giùlan  dhaoine,  mhnathan,  agus  cloinne  o  iomad 
cearna,  's  iad  a'  tarruing  ni  's  dlùithe  air  a  chèile,  's  air 
cionfàth  an  turuis ;  mar  sin  thig  mòran  o'n  àird-an-ear, 
agus  o'n  àird-an-iar,  o'n  àird-tuath  agus  deas,  agus  suidh- 
idh  iad  sìos  ann  an  rìoghachd  an  Athar.    Cò  is  urrainn 
an  leithid  so  do  àmannaibh  prìseil  a  mheas  mar  bu  chòir  ? 
— amannaibh  air  an  cur  seachad  ann  am  fòghlum  slighe 
a  ghàirdeachais  naoimh,  agus  ceumaibh  beannaichte  na 
sìth — àmannaibh  air  an  coisrigeadh  do  Dhia  agus  do  leas 
anamaibh,  a'  toirt  rabhaidh  do'n  pbeacach  teicheadh  o'n 
fheirg  a  ta  chum  teachd,  a'  teagasg  do'n  aineolach  cionnas 
a  chaitheas  e  a  bheatha,  agus  mar  is  còir  dha  bàsachadh ; 
a'  searmonachadh  an  t-Soisgeil  do  na  bochdaibh,  a'  slàn- 
achadh  a'  chridhe  bhriste,  a'  searmonachadh  saorsa  do  na 
braighdibh,  agus  sealladh  nan  sùl  do  na  doill. — "  Is  beann- 
aicht'  iadsan  a  thuigeas  an  fhuaim  aoibhneach,  imichidh 
iad,  O  Thighearn !  ann  an  solus  do  ghnùise,  ann  ad  ainm- 
sa  ni  iad  gàirdeachas  rè  an  là,  agus  ann  ad  fhìreantachd 
bithidh  iad  air  an  àrdachadh."      So  na  smuaintean  a 
dhùisg  air  uairibh  a'  m'  inntinn  le  mòr-chumhachd,  'nuair 
a  chunnaic  mi  'n  sluagh  ceudna  cruinn  ann  an  tigh  Dhè, 
air  an  robh  mi  'beachdachadh  le  m'  ùrnuigh  as  an  leth  gu 
nèamh,  'nuair  bha  iad  o  chionn  ghoirid  a'  tarruing  air  an 
aghaidh  g'a  ionnsuidh. — An  so,  smuainich  mi,  tha  'm 
bochd  's  am  beartach  a'  coinneachadh,  agus  ag  aideachadh 

le  chèile,  'nuair  tha  iad  cruinn,  gur  e  an  t-aon  Dia  a 
chruthaich  iad  uile ;  gu  bheil  iad  uile  teachd  suas  air  an 
aon  chàirdeas,  agus  gur  h-e  'n  t-aon  Dia  a  tha  freasdal 
d'an  uireasbhuidh  aimsireal  agus  spioradail  fa  leth — agus 
air  a'  mhodh  cheudna  coinnichidh  iad  fathast  san  uaigh, 
àite-còmhnuidh  an  àird  agus  an  ìosail — agus  aon  uair  eile, 
aig  cathair-bhreitheanais  Chriosd,  coinnichidh  an  t-iomlan 
a  chèile,  chum  faotainn  o  Dhia  a  rèir  's  mar  rinn  iad  anns 
a'  cholainn,  co  dhiubh  bha  e  math  no  olc. — Nach  dlù- 
cheangailte  ri  chèile  ann  an  eachdraidh  mhic  an  duine,  na 
tri  còmhailean  mòra  coitchionn  so,  an  tigh-aoraidh,  tigh 
cumhang  dorcha  a'  bhàis,  agus  an  tigh  nach  do  thogadh  le 
làmhaibh,  sìorruidh  anns  na  nèamhaibh  ? — Na  dealaich- 
eamaid  iad  o  chèile  'n  ar  smuaintibh,  ach  coimhideamaid 
iad  ann  an  ceangal  naomh  agus  tarbhach  ann  an  uaigneas 
ar  cridheachaibh !  Mar  sin  bithidh  ar  coimhthionail- 
aoraidh  air  talamh  'nan  co-shamhladh  air  làn  choimh- 
thional  coitchionn  agus  eaglais  nan  ceud-ghin,  a  tha 
sgrìobhta  ann  an  nèamh. 


LAOIDH  NA  SABAID. 

A  Dhe  !  'se  so  an  sealladh  ait, 
Coimhthional  mòr  ag  aoradh  dhuit ! 
A'  seinn  do  chliù,  's  ri  ùrnuigh  naomh ; 
'Foghlum  na  slighe  tha  triall  gu  nèamh ; 
Bha  mi  san  làthair,  's  bitheam  fòs : 
Tha  e  mar  fhlàitheas  beag  a  bhos. 
Le  sùgradh  faoin  no  feala-dhà 
Cha  dearmad  mi  gu  bràth  do  là. 
O  sgrìobh,  a  Dhè,  air  clàr  mo  mheò'ir 
Naomh-bhriatha  prìseil  glan  do  bheòil ; 
'S  do  d'  lagh  bheir  mise  'm  barrachd  fìamh 
A's  gràdh  dhuit  fèin  na  thug  mi  riamh. 

MU'N  GHREIN. 

Tha  a'  ghrian  do'n  t-saoghal  nàdurra,  mar  a  ta  spiorad 
na  beatha  do  mhac  an  duine.  'S  e  a  teas  a  ta  toirt  fàis 
do  luibhibh  na  machrach ;  agus  an  uair  a  sgaoileas  i 
caomhalachd  na  giòir-mhaidne  mu'n  cuairt  di,  bithidh 
gach  creutair  sunndach  le  a  làthaireachd — suilbhir  agus 
aighearach  le  a  tìodhlacaibh.  Le  a  teas  èiridh  mìltean 
chuileagan  sgiathach  gu  beatha.  Clisgidh  na  h-eòin  o'n 
codal,  agus  dòirtidh  iad  a  mach  an  ceileirean  ceòlmhor  ann 
an  co'-sheirm  chiùil  'nuair  a  mhothaicheas  iad  a  blàthas. 
Le  mèilich  bheir  na  treuda  buidheachas  air  son  teachcl  na 
maidne  ciùine,  agus  ìnnsidh  am  buar  le  'n  àrd-gheumnaich 
an  taingealachd.  Aithrisidh  na  gleanntan  an  ceòl  ceudna, 
agus  freagraidh  na  cnuic  do'n  fhonn.  Bheir  teas  na  grèine 
air  gach  luibh  tha  air  aghaidh  na  talmhainn  fàs  gu  h-ùrar 
ag-us  gorm  ;  — còmhdaichidh  e  na  craobhan  le  duilleach — 
a'  mhachair  le  arbhar  agus  meas — na  slèibhtean  le  buar 
agus  treudaibh,  agus  cridhe  an  duine  le  gàirdeachas  agus 
taingealachd. 

A  rèir  cùnntais  nam  feallsanach  no  nan  daoinibh 
fòghluimte,  tha  a'  ghrian  deich  ceud  mìle  uair  ni  's  mò 
na  'n  talamh,  agus  ceithir  fichead  'sa  deich  muilliona  do 
mhìltean  air  astar  uaithe.  Tha  a'  ghrian  a'  tionndadh 
mu'n  cuairt  d'a  roth  fèin  aon  uair  sa'  bhliadhna,  a'  siubhal 

0  dheas  gu  tuath,  agus  air  a  h-ais  a  rithist.    'Nuair  tha 

1  fada  gu  deas  tha  an  là  goirid,  agus  an  aimsir  fuar  againn 
san  eilean  so ;  ach  an  uair  tha  i  pilltinn  gu  tuath  tha  'n 
là  a'  fàs  fada,  agus  tha  blàthas  an  t-sàmhraidh  ag  ath- 
ùrachadh  gach  luibh  mhaoth  a  shearg,  agus  gach  craobh 
a  lòm  gaoth  reòta  a'  gheamhraidh.  Smuainichidh  sluagh 
neo-fhòghluimte  gu  bheil  a'  ghrian  ag  èiridh  san  àird-an- 
ear  agus  a'  dol  fodha  san  àird-an-iar,  do  bhrìgh  nach  'eil 
iad  a'  tuigsinn  gu  bheil  an  talamh  a'  tionndadh  mu'n 
cuairt,  no  a'  cur  car  dheth  air  a  roth  aon  uair  's  na  ceithir 
uaire-fichead :  agus  le  so,  a'  nochdadh  na  grèine  do 
shùilibh  an  duine  mar  gum  biodh  i  ag  èiridh,  san  àird- 
an-ear,  agus  a'  luidhe  'san  àird-an-iar  gach  uair  a  ta  an 
talamh  a'  cur  cuir  dheth  air  an  dòigh  so. 

Tha  cuid  do  na  reultaibh  a  tha  sgeadachadh  aghaidh 
nèir^l-.  Je  sgèimh  ghrinn,  mòran  ni  's  mò  na  an  saoghal 

so  ;  agus  tha  daoine  foghluimte  am  barail  gu  bheil  iad 
uile  air  an  àiteachadh  le  creutairibh  tuigseach  cosmhuil 
ruinn  fèin.  Comharaichidh  am  feallsanach,  le  inneal- 
seallaidh,  beanntan  agus  uisgeachan  air  aghaidh  na  grèine 
agus  na  gealaiche  :  — chi  e  air  uairibh  cuid  do  na  h-àrd- 
bheanntan  a'  brùchdadh  a  mach  teine  agus  luaithre 
amhuil  a  ni  beinn  Etna  ann  an  Sicili ;  agus  cha  'n  'eil  e 
eu-cosmhuil  gum  feud  na  h-inneala-seallaidh  a  bhi  air  an 
leasachadh  co  mòr,  agus  gu'n  comharaich  iad  fathast  an 
sluagh  gun  àireamh  tha  'g  àiteachadh  gach  mìle  saoghal 
a  ta  mu'n  cuairt  duinn. 

Tha  oibre  Dhè  ro-lìonmhor  agus  iongantach.  Cha  "n 
urrainn  do  chreutair  cruthaichte  an  tuigsinn  no  an 
àireamh.  Tha  an  cùnntas  os  ceann  gach  ni  air  an  urrainn 
da  smuaineachadh ;  agus  tha  an  gliocas  a  dhealbh,  agus 
an  cumhachd  a  ta  'gan  cumail  suas,  an-àrd  os  ceann  eòlais 
chloinn  nàn  daoinibh.  'Nuair  a  dh'  amhairc  Daibhidh 
air  oibhribh  iongantach  agus  glòrmhor  an  Tighearna, 
thubhairt  e,  "  Cuiridh  na  nèamha  an  cèill  glòir  Dhè,  agus 
nochdaidh  na  speuran  gnìomh  a  làmh.  Tha  là  a'  deanamh 
sgèil  do  là,  agus  oidhche  a'  foillseachadh  eòlais  a  dh' 
oidhche.  Cha  'n  'eil  cainnt,  cha  'n  'eil  briathran  anns 
nach  cluinnear  an  guth.  Air  feadh  na  talmhainn  uile 
chaidh  am  fuaim  a  mach,  agus  am  focail  gu  iomall  an 
domhain.  Do'n  ghrèin  chuir  e  pàilliun  annta ;  agus  tha 
i  mar  fhear  nuadh-pòsda  a'  teachd  a  mach  à  'sheòmar  :  ni 
i  gàirdeachas  mar  ghaisgeach  a'  ruith  a  shlighe.  Tha  a 
dol  a  mach  o  chrìch  nan  speur,  agus  a  cuairt  gu  ruig  an 
crìochaibh ;  agus  cha  'n  'eil  ni  air  bith  a  dh'  fholaichear 
o  a  teas." 


EIRIGH  NA  GREINE. 

Cha  'n  'eil  aon  sealladh  eile  air  aghaidh  an  t-saoghail 
gu  lèir  a's  àillidh  na  èirigh  na  grèine  !  Tha  briseadh  na 
li-òg-mhaidne  a'  leigeil  ris  duinn  cruthachadh  ùr.  Thug 
dorchadas  na  h-oidhche  air  falbh  o'n  t-sealladh  an  talamh 
a  bhos  agus  na  speuran  shuas ;  ach  air  pilleadh  na  maidne 
tha  sinn  a'  lèirsinn  nàduir  gii  lèir  mar  gum  biodh  e  air 
'ath-nuadhachadh  le  sgèimh  dhreachmhor.  Ann  an 
camhanaich  na  maidne  tha  neul  liath-ghorm  nan  spèur  ag 

atharrachadh.  C'hìthear  rugha  fann  a1  dùsgadh  san  àird- 
an-ear.  Tha  na  reultan  a'  teicheadh  as  an  t-sealladh,  's 
a'  folach  an  cinn.  Tha  àilleachd  òr-bhuidh  a'  dìreadh 
nan  speur  uidh  air  'n-uidh,  a'  toirt  rabhaidh  gu  bheil  a' 
ghrian  a'  teachd.  Chìthear  an  saoghal  a'  teachd  a  rìs  san 
fhradharc  'na  làn-mhaise.  Tha  na  neòil  shuas  a  gabhail 
dath  an  òir  a's  deirge  dreach.  T'ha  na  beanntaidh  mòra 
a'  togail  an  cinn  le  aoibhneas.  Tha  na  machraichean 
fèin,  fo'n  drùchd  ghorm  a  tha  air  gach  feòirnein  maoth, 
a'  dealradh  le  soillse  àghmhor.  Ceum  air  cheum  mar 
tha  'n  solus  a'  meudachadh,  tha  'n  sealladh  a'  cinntinn 
ni  's  maisiche,  gus  faidheòidh  o  shoillse  gu  soillse,  am 
bheil  an  aon  chuspair  is  glòrmhoire  r'a  fhaicinn,  "  èirigh 
na  grèine."  Tha  'n  solus  a'  meudachadh,  gnùis  fhlathail 
na  grèine  a'  teachd  am  fradharc.  Dh'  èirich  i  nis  air 
chùl  nam  beann  'na  làn-mhaise.  Suas  ghabh  i  air  siubhal 
an  àigh  ann  an  giòir  co  deàlrach,  agus  solus  co  boillsgeil, 
's  nach  'eil  e  'n  comas  sùil  chruthaichte  beachdachadh 
oirre. 

Nan  tigeadh  an  sealladh  so  air  neach  o  mhullach  beinne 
gun  fhaicinn  riamh  roimhe  gus  a  sin,  ciod  a  smuainich- 
eadh  e,  agus  ciod  a  dheanadh  e?  Gun  teagamh  air  bith 
thilgeadh  se  e  fèin  sìos  ann  an  ùmhlachd  iriosal,  làn  do 
urram  agus  do  iongantas  naomha,  a'  tairgse  molaidh  do'n 
Dia  mhòr,  cruith-fhear  na  grèine.  Cha  'n  fheudadh  e 
gun  èigheach  a  mach,  O  thusa,  a  Dhè  ghlòrmhor !  Ann 
an  àilleachd  na  h-ùr-mhaidne,  tha  mise  'g  aideachadh  do 
chumhachd,  do  ghliocais,  agus  do  mhòralachd.  Maille 
ris  an  riabhaig  a  dhìrich  an  diugh  gu>§àirde  nan  speur,  a 
chur  fàilt'  air  an  là,  tha  mise  togradh  a  d'  ionnsuidh. 
Tha  gàirdeachas  an  t-saoghail  mu'm  thimchioll,  agus  gach 
beò-chreutair  a  ta  air  'uachdar  'gam  aomadh  gu  m'  anam 
a  thogail  a'  d'  ionnsuidh  le  deòthas  naomha.  Tha  'n 
cruthachadh  gu  lèir,  air  an  àm  so,  'ga  d'  mholadh ;  agus 
an  e  gum  bi  mise  'm  thosd?  Tabhair,  O  m'  anam  !  cliù 
na  nèamha  àrd  far  am  bheil  thusa  a  chòmhnuidh,  a  tha 
'g  àithneadh  do  'n  ghrèin  èiridh,  agus  a  tha  le  d'  làimh  'ga 
stiùradh  'na  h-astar  àrd. 

DAN  NO'N  GHREIN. 

A  GHRiAN  na  h-òg-mhaidne !  ag  èiridh 

Air  slèibhtibh  soir  le  d'  chiabhan  òr-bhuidh; 

'S  ait  ceuma  do  theachd  air  an  aonach, 

'S  gach  caochan  sa'  ghleann  ri  gàire. 

Tha  croinn  uaine  ro'  dhrùchd  nam  fras, 

Ag  èiridh  gu  bras  a'  d'  chòmhdhail, 

Is  fìlidh  bhinn  nan  coillte  fàs 

A'  cur  fàilt  ort  gu  moch  le  'n  òran. 

Ach  c'àit  am  bheil  ciar-imeachd  na  h-oidhche 
(Ro'  d'  ghnùis)  air  sgiathaibh  an  fhìrein? 
C'àit  am  bheil  aig  duibhre  a  còmhnuidh, 
Tràth  leanas  tu  'n  ceuma  gu  luath, 
Mar  shealgair  'gan  ruagadh  san  speur; 
Thusa  dìre'  nan  aonach  àrd, 
'S  iadsan  air  faoin-bheanntaibh  fàs  a'  leum. 

'S  aoibhinn  do  shiubhal,  a  sholuis  àigh, 
A  sgaoileas  le  d'  dheàrsadh,  gach  doinionn; 
'S  maiseach  do  chleachdan  òir 
A'  snàmh  siar  's  do  dhòigh  ri  pilleadh. 
Le  seachran  an  dàll-cheò  na  h-oidhche, 
Cha  ghlacar  thu  'chaoidh  ann  ad  chùrsa; 
'S  doinionn  nan  cuanta  gàbhaidh 
Cha  sèid  gu  bràth  as  t'  iùl  thu. 
Le  gairm  na  ciùin-mhaidne  bidh  t'  èirigh, 
'S  do  ghnùis  fhaoilidh  a'  dùsgadh  gean, 
A'  fògradh  na  h-oidhch'  o  gach  àit, 
Ach  sùil  a'  bhàird  nach  faic  do  sholus. 

Ach  amhuil  so,  aos-liath,  lag, 
Bidh  tusa  fathasd  a'  d'  aonar : 
Do  shiubhal  's  na  speuraibh  mall, 
'S  tu  dall  mar  mis'  air  an  aonach. 
Doilleir  mar  ghealach  nan  tràth 
Bidh  t'-ànradh  's  tu  siubhal  nan  speur ; 
Caismeachd  na  maidne  cha  chluinn  thu, 
Mar  na  suinn  gun  luadh  ri  èirigh. 
An  sealgair  seallaidh  o'n  raon; 
Ach  cha  'n  fhaic  e  t'  aogas  a'  tighinn  ; 
Brùchdaidh  a  dheòir  's  e  pille'  fo  smalan; 
"  A  mhadaidh  mo  ghraidh  !  thrèig  a'  ghrian  sinn." 

— Bidh  aoibhneas  an  sin  air  soluis  na  h-oidhche, 
Tràth  bhios  mac  na  soills'  mar  Thrathuil. 


MU  FHAHSUINGEACHD  CRUTHACHAIDH  DHE. 

Cha  'n  'eil  ni  air  talamh  a  bhos,  no  air  aghaidh  nan 
speuraibh  shuas,  o  nach  feud  duine  gliocas  fhòghlum,  agus 
eòlas  a  ghabhail  air  cumhachd  agus  glòir  an  Ti  àrd  agus 
naomh  a  chruthaich  iad  gu  lèir.  Tha  uile  oibre  a  làmh 
a'  taisbeanadh  a  bhuaidhean  àrda,  ann  an  cainnt  a  tha 
soirbh  r'a  thuigsinn  leò-san  a  tha  'gan  toirt  fainear  gu 
ceart.  Tha  na  speuran,  gu  h-àraidh  a'  ghrian,  a'  ghealach, 
agus  lìonmhorachd  nan  rionnag  agus  nan  reull,  a'  seinn  a 
chliù.  Tha  na  nèamhan,  a  deir  an  Salmadair,  a'  foills- 
eachadh  do  ghlòire,  tha  na  speuran  a'  nochdadh  gnìomh 
do  làmh.  Cha  'n  'eil  e  comasach  do'n  duine  's  aineolaiche, 
agus  is  neo-fhòghluimte,  beachdachadh  air  aghaidh  na 
h-iarmailte,  ann  an  oidhche  shoilleir  gheamhraidh,  gun 
bhi  air  a  dhùsgadh  gu  smuaintibh,  agus  gun  fheorach 
dheth  fèin,  Cò  'n  làmh  a  chruthaich  na  tha  mi  san  àm  so 
a'  lèirsinn?  Cò  chroch  na  lòchrain  àrd  os  mo  cheann? 
Cò  tha  toirt  doibh  an  uile  àilleachd  agus  dhreach?  Cò 
is  fear-iùil  doibh,  a'  treòrachadh  an  ceuma  àrd?  So 
ceistean  a  dhùisgeas  gu  nàdurra  ann  an  eridhe  gach  aoin 
aig  am  bheil  tùr  no  toinisg  nàduir,  as  eugmhais  sgoileir- 
eachd  no  fòghluim.  Ach  mar  is  eòlaiche  tha  daoine  air 
reultaibh  nan  speur,  agus  air  gach  ni  a  fhuaradh  a  mach 
mu'n  timchioll  anns  an  lìnn  ionnsuichte  so,  's  ann,  gun 
teagamh,  is  dùgh  dhoibh  am  barrachd  mothachaidh  a  bhi 
aca  air  gliocas  agus  cumhachd  an  Ti  sin  a  chruthaich  gach 
solus  nèamhuidh,  agus  a  tha  a'  freasdal  doibh  fa  leth. 
Tha  fios  cinnteach  againn  a  nis  gur  gann  a  tha  aon  reull 
san  iarmailt  uile  co  beag  ris  an  t-saoghal  so  air  am  bheil 
ar  còmhnuidh.  Tha  e  air  a  dheanamh  a  mach  gu  beachd- 
aidh,  gu  bheil  na  mìltean  diubh  gu  mòr  ni  's  mò.  Trid 
nan  gloineachan  ìnnleachdach  a  tha  nis  aig  na  speurad- 
airibh,  tha  nithe  ùr  agus  iongantach  air  am  faotainn  a 
mach  o  bhliadhna  gu  bliadhna  mu  thimchioll  nan  reull. 
Tha  cumhachd  nan  gloineachan  sin  air  a  mheudachadh 
o  àm  gu  h-àm,  agus  mar  tha  'n  cumhachd  so  a'  meud- 

achadh,  tha  iongantais  ùra  air  an  leigeil  ris,  air  chor  's 
gur  duiìich  a  ràdh  c  ait  an  stad  an  t-eòlas  a  tha  daoine 
'faotainn  ma  thèid  iad  air  an  aghaidh  rè  mìie  bliadhna 
gu  teachd,  mar  chaidh  iad  ann  an  ceithir  fìchead  bliadhna 
do  na  chaidh  seachad. 

Ge  nach  biodh  eòlas  againn  air  a  bheag  do  na  reult- 
aibh,  ach  na  tha  ann  an  càirdeas  ris  an  t-saoghal  so,  agus 
a  tha  dol  mu'n  cuairt  air  an  aona  ghrèin  ruinn  fèin, 
bheireadh  eadhon  so  dhuinn  beachd  àrd  air  mòralachd 
agus  farsuingeachd  rìoghachd  an  Uile-chumhachdaich. 
Tha  cuid  do  na  reultaibh  so  fèin  naoi  ceud  uairean  ni  's 
mò  na  n  saoghal  so;  agus  tha  a  h-aon  diubh,  nach  'eil 
'nar  beachd-ne  ach  mar  rionnaig  bhig  ruiteich,  os  ceann 
ceithir-cheud-deug  uair  ni  's  mò  na'n  saoghal.  Ach  tha 
a'  ghrian  againne,  agus  gach  reull  a  tha  'gluasad  maille 
ruinne  mu  an  cuairt  dhi,  gun  ach  astar  beag  uainn,  ann  an 
coimeas  ris  an  astar  do-thuigsinn,  tha  eadar  sinne  agus 
na  reultaibh  eile.  Tha  uidh  eadar  sinne  agus  na  reulta 
suidhichte,  a  tha  'n  taobh  a  muigh  do  chumhachd  na 
grèine  againne,  a  ghabhadh  am  peileir  a's  luaithe  a  thàinig 
riamh  a  mach  à  beul  gunna-mhòir,  deich  ceud  mìle 
bliadhna  g'a  shiubhal.  Tha  daoine  fòghluimte  am  barail, 
gur  grian  dheàlrach  a  tha  anns  gach  aon  do  na  reultaibh 
suidhichte  sin,  le  'n  saoghalaibh  fèin  a'  gluasad  mu'n 
cuairt  doibh,  a'  tarruing  an  soluis,  agus  am  blàthais 
uapa.  Feudar  mu  mhìle  dhiubh  so  fhaicinn  leis  an  t-suil 
luim  ann  an  oidhche  shoilleir  gheamhraidh ;  ach  le 
ìnnleachd  ghloineachan  chìthear  ceithir  fìchead  mìle  a 
bharrachd  air  na's  urrainn  an  t-sùil  a  thogail.  Tha  'n 
speuradair  ainmeil  sin,  Herschel,  ag  ìnnseadh  dhuinn, 
ann  an  àite  air  an  do  shocraich  e  a  ghloine,  gu'n  robh  sèa 
ceud  reul  aige  san  amharc  còmhla,  agus  gun  atharrachadh 
as  an  àite  sin,  gu'n  deachaidh,  ann  an  cairteal  na  h-uaire, 
cùig  ceud  mìle  reull  seachad  air.  Agus  an  dèigh  so  uile, 
is  làn-chinnteach  sinn  nach  'eil  an  àireamh  a's  mò  air  am 
feud  ìnnleachd  dhaoine  ruigheachd,  ann  an  coimeas  ris 
na  tha  fad'  as  an  t-sealladh,  ach  mar  bhraon  drùchd  air 
bhàrr  cuiseige,  ann  an  coimeas  ris  gach  braon  uisge  ann  an 
cuantaibh  mìle  saoghal.  Tha  farsuingeachd  gun  chrìoch, 
gun  tomhas,  ann  an  oibribh  Dhè,  nach  h-urrainn  do 
inntinn  chruthaichte  a  thuigsinn  ;  agus  tha  'n  fharsuing- 
eachd  so,  agus  gach  saoghal  a  tha  air  'fheadh,  agus  gach 

ni  anns  gach  saoghal  fa  leth,  làn  do  mhaitheas  an  aoin  Dè 
a  chruthaich  agus  a  dhealbh  iad  air  fad,  agus  an  ann- 
dànachd  dhuinn  a  ràdh  gu  bheil  na  h-uidheachan  mòra 
sin  air  an  àiteachadh  le  sluagh,  mar  tha  'n  saoghal  so? 
gu  bheil  carthannachd,  dàimh,  agus  coimhearsnachd  air 
an  tuigsinn  's  na  h-ionadaibh  sin ;  gu  bheil  moladh  air  a 
thogail  suas  do  Dhia ;  gu  bheil  a  theampuill  agus  'iobairt- 
ean  aige,  anns  am  bheil  saoibhreas  a  bhuaidhean  àrda  air 
an  sàr-thuigsinn  le  luchd-aoraidh  diadhaidh  agus  geur- 
chùiseach.  Tha  thusa,  O  Dhè  !  a'  lionadh  sìorruidheachd. 
Is  mòr  thusa,  a  Thighearna,  agus  is  mòr  do  chumhachd ; 
cò  is  urrainn  t'  àrd  cheuma  a  lorgachadh  ?  Cha  d'  fhuair 
sinne  cainnt  no  coimeas  chum  meud  oibre  Dhè  a  chur 
an  cèill.  Ann  an  smuaineachadh  air  a  so,  's  i  cainnt  an 
Sgriobtuir  is  fearr  a  fhreagras  duinn.  Is  leatsa,  O 
Thighearn !  an  cumhachd,  a'  ghlòir,  agus  a'  mhòralachd ; 
oir  is  leatsa  gach  ni  air  nèamh  agus  air  talamh.  Cò 
dh'  fheudar  a  choimeas  riut,  O  Thighearna?  cha  'n  'eil 
oibre  ann  cosmhuil  ri  t-  oibhribh-sa. 


FAILTE  DO  MHNAOI  OIG  LE  'CEUD  BHREID. 

Mile  fàilte  dhuit  le  d'  bhrèid ! 
Fad  an  rè  gu'n  robh  thu  slàn ; 
Mòran  làithean  dhuit  a's  sìth, 
Le  d'  mhaitheas  a's  le  d'  nì  bhi  fàs. 

A  chulaidh-chèille-sa  chaidh  suas, 

'S  tric  a  tharruing  buaidh  air  mnaoi; 

Bi-sa  gu  subhailceach  ciallach, 

O  thionnsgainn  thu  fèin  san  treubh. 

An  tùs  do  chomh-ruith  's  tu  òg, 
An  tùs  gach  lò  iarr  Bìgh  nan  dùl ; 
Cha  'n  eagal  nach  dean  e  gu  ceart, 
Gach  dearbh-bheachd  a  bhios  a'  d'  rùn. 

Bi-sa  fialaidh,  ach  bi  glic  ; 
Bi  misneachail,  ach  bi  stòld' ; 
Na  bi  bruidhneach,  's  na  bi  balbh, 
Na  bi  mear,  no  marbh  's  tu  òg. 

Bi  glèidhteach  air  do  dheagh  rùn, 
Ach  na  bi  dùinte,  's  na  bi  fuar ; 
Na  labhair  air  neach  gu  h-olc, 
'S  ged  labhrar  ort,  na  taisbein  fuath. 

Na  bi  gearanach  fo  chrois, 
Falbh  socrach  le  cupan  làn : 
A  chaoidh  do'n  olc  na  tabhair  spèis ; 
A's  le  d'  bhrèid  ort  mìle  fàilt' ! 


MU  NA  LAPLANNAICH. 

Tha  'n  dùthaich  sa  'm  bheil  iad  so  a  chòmhnuidh,  fo 
shneachd  agus  reothadh  an  earrann  a's  mo  do'n  bhliadhna, 
agus  cha  'n  fheudar  a  ràdh  gu  bheil  iad  as  an  eugmhais 
fad  an  t-samhraidh.  Rè  sèa  mìosan  do'n  bhliadhna,  cha 
'n  'eil  a'  ghrian  r'a  faicinn,  agus  cha  'n  'eil  a  bheag  r'a 
chluinntinn  ach  fuaim  na  doininn,  agus  donnalaich  nam 
madruidh-alluidh  'an  tòir  air  an  cobhartach.  Tha  gach 
ni  air  aghaidh  na  tìre  ann  an  coslas  marbhantachd,  gun 
lus,  gun  duilleach,  gun  bhlàth  r'a  fhaicinn.  Tha  'n 
àireamh  a's  pailte  do  luchd-àiteachaidh  na  dùthcha  so  a' 
gabhail  còmhnuidh  fo  thalamh,  agus  anns  an  t-samhradh 
ann  am  bùthaibh  a  dh'  atharraicheas  iad  o  àite  gu  àite. 
Tha  taobh  a  stigh  an  aitreibh  air  a  chuairteachadh  le  bèin 
nam  fiadh-bheathach  a  tha  iad  a'  marbhadh  air  son  lòin, 
agus  na  h-ùrlair  air  am  bheil  iad  a'  luidhe  air  an  còmhd- 
achadh  leis  an  ni  cheudna.  Ach  na  smuainicheamaid  gu 
bheil  an  sluagh  so  neo-shona,  agus  mi-thoilichte.  Tha  e 
fior,  gu  dearbh,  gu  bheil  an  Laplannach  ag  imeachd  gu 
docrach  tre  gharbhlach  reasgach  na  dùthcha  sin,  buailt- 
each  a  ghnàth  do  ghaillinn  agus  do  fhuachd ;  ach  tha  a 
chorp  cruadalach  comasach  air  giùlan  leis  gach  allaban. 
Tha  'n  Laplannach  bochd  air  aon  dòigh  truagh,  ach  nach 
mòr  am  beannachadh  dha  nach  'eil  e  mothachail  air 
ivireasbhuidh  nach  feud  e  dheanamh  suas.  Tha  solus  na 
grèine  rè  ioma  mìos  a  dh'  easbhuidh  air,  ach  tha  a'  gheal- 
ach  agus  na  fìr-chlise  a'  soilleireachadh  na  h-iarmailt ; 
agus  cha  'n  urrainear  smuaineachadh  air  aon  ni  a's  àillidh 
na  lannair  nam  fear-clis  sin  a'  dol  troimh  'n  gluasad 

siùbhlach,  aighearach,  le  mire-chatha  air  aghaidh  nan 
speur.  Ma  tha  'm  fonn  neo-thorach,  tha  tachdar  mara 
aca  'n  làn  phailteas.  Tha  'm  fàsaichean  làn  do  fhiadh- 
bheathaichibh,  agus  thugadh  ìnnleachd  agus  teòmachd 
dhoibh  chum  an  glacadh.  Tha  mòran  fhiadh  aca,  agus 
tha  iad  càlda  feumail  doibh,  mar  chì  sinn  'an  dèigh  so. 
Mar  so  chì  sinn  gu  bheil  aig  gach  tìr  a  h-aobhair-sòlais 
fèin,  agus  aig  gach  sluagh  dearbhadh  air  maitheas  Dhè. 
Nam  bitheaclh  aig  na  daoinibh  bochda  sin  am  barrachcl 
fiosrachaidh  mu  Dhia,  agus  mu  na  teagasgaibh  sòlasach 
a  tha  air  am  foillseachadh  dhuinne  anns  an  t-Soisgeul, 
maille  ris  an  t-suidheachadh-inntinn  sin  a  tha  iad  a' 
sealbhachadh,  cha  ruigear  a  leas  fheòraich  ciod  tuillidli 
bhiodh  a  dh'  easbhuidh  orra  g'an  deanamh  sona. 


MU  FHIADH  NAN  LAPLANNACH. 

Tha  'm  fiadh  so  'na  ghnàsair  'an  dùthchannaibh  fuara  na 
h-airde-tuath,  far  an  d'  òrduich  Freasdal  glic  agus  fiùgh- 
antach  iad,  chum  goireas  agus  beò-shlainte  muinntir  na 
tìre,  a  mhothaicheadh  ro-chruaidh  teachd  beò  as  an 
eugmhais.  Aig  na  Laplannaich  cha  'n  'eil  each,  mart,  no 
caora ;  cha  fhreagradh  iad  sin  san  dùthaich  :  ach  tha  'm 
fìadh  so  a'  seasamh  dhoibh  an  àit  an  eich,  le  'n  tarruing 
air  sligheachaibh  air  am  b'  eu-comasach  do  dh'  each- 
aibh  imeachd :  tha  e  'deanamh  dhoibh  an  àite  cruidh  le 
bainne  bhuileachadh  orra;  agus  na  caorach,  le  'bhian 
molach  blàth.  Tha  'n  sitheann  'na  lòn  fallain  doibh  :  tha 
na  fèithean  a'  deanamh  dhoibh  an  àite  snàth ;  agus  is 
gann  a  tha  aon  ni  a  bhuineas  do  'n  ainmhidh  so  nach  'eil 
a'  co-fhreagradh  d'  am  feumalachd.  Tha  'm  fiadh  so  air 
oileanachadh  'an  àm  'òige  ri  tarruing  ann  an  càrn-slaoid, 
inneal-iomchair  san  dùthaich  sin  a  tha  ro-fheumail  'an 
àm  dùbhlachd.  Tha  'n  neach  a  shuidheas  sa'  ghnè 
charbaid  so,  a'  stiùradh  an  fhèidh  le  srèin  ceangailte  r'a 
chròic,  agus  'ga  chur  air  aghaidh  le  bior-greasaidh.  Mar 
so  giùlainear  na  Laplannaich  deich  mìle  fichead  san  là, 
gun  ana-cothrom  sam  bith.  Tha  'm  fìadh  so  mu  cheithir 
troighean  gu  leth  air  àirde :  tha  e  ionann  ann  an  dath, 
agus  ann  an  cumadh  ris  an  fhiadh  a  tha  sa'  Ghàidhealt- 

achd  ;  ach  gu  bheil  an  ladhar  anabarrach  mòr.  *Se  biadh 
an  fhèidh  so  seòrsa  do  chnotal  no  do  liath-sgrath  a  tha 
'fàs  air  leacaibh  na  dùthcha  sin. 


MU  CHEABHADH  TEAGHLAICH. 

B'  fhurasda  leigeil  ris  gu  bheil  cràbhadh  teaghlaich  'na 
dhleasnas  air  a  sparradh  òirnn,  eadhon  le  solus  nàduir. 
Ma  tha  e  dligheach  do  gach  aon  aoradh  a  dheanamh  do'n 
Dia  mhòr  uile-ghlòrmhor  a  cìiùm  agus  a  chruthaich  e, 
tha  e  dligheach  mar  an  ceudna  air  gach  teaghlach.  Ma 
chruthaicheadh  gach  pearsa  san  teaghlach,  le  Dia,  agus 
ma  tha  an  teaghlach  uile,  'gan  àrach  airson  sìorruidh- 
eachd,  is  cubhaidh  an  ni  gu'n  aidicheadh  an  teaghlach 
Dia.  agus  gu'n  deanadh  iad  aoradh  dha.  Bu  choir  do  gach 
teaghlach  a  bhi  mar  sheòmar-altrumais  airson  nèimh,  agus 
an  sin  cha'n  urradh  dhoibh  a  bhi  as  eugmhais  aoraidh  do 
Dhia.  Tha  aoradh  teaghlaich  'na  dhleasnas  màr,  agus 
tha  e  'na  shochair  mhòr  mar  an  ceudna.  Cia  giòrmhor  an 
t-sochair  co'-chomunn  spioradail  a  chumail  suas  ri  nèamh, 
'nar  teaghlaichibh  !  ar  tighean  a  bhi  mar  theampuill  do  'n 
Ti  àrd  agus  uasal,  nach  urrainn  nèamh,  eadhon  nèamh 
nan  nèamh  a  chumail ;  ar  n-uireasbhuidh  teaghlaich  a 
chàramh  m'a  choinneamh  ann  an  deagh  dhòchas ;  ar 
taingealachd  a  dhòrtadh  a  mach  'na  làthair ;  a  bhi  'labh- 
airt  agus  a'  conaltradh  uime-san  do  'm  bheil  ainglibh  agus 
àrd-ainglibh  a'  seinn  molaidh  agus  cliù  air  an  clarsaichibh 
òir,  le  laoidhibh  àrda.  Ciod  an  t-sochair  a's  àirde  na  so? 
Ma  tha  'n  t-Uile-chumhachdach  a'  ceadachadh  sochair  co 
mòr  agus  co  prìseil  duinn,  an  e  gu'n  diùlt  sinn  gu  neo- 
thaingeil  feum  a  dheanamh  dheth?  Nam  biodh  Dia  air 
a'  chothrom  so  a  thoirt  do  theaghlaichibh  eile,  ach  air  a 
dhiùltadh  dhuitse  agus  do  d'  theaghlach,  cia  mar  a  bhith- 
eadh  tu  a'  gearan  agus  a'  monmhur !  Nam  biodh  e  air 
a  ràdh,  Ceadaicheam  do  gach  teaghlach  eile  aoradh  a 
dheanamh  dhomh  moch  agus  anmoch  agus  air  gach  tràth, 
ach  's  i  so  sochair  nach  toir  mi  dhuitse ;  cha  ghabh  mi 
aoradh  uaitse  ;  na  toir  iomradh  air  an  Tighearna  Dia  ann 
ad  theaghlach.  Nach  b'  oillteil  an  toirmeasg  so  nam 
biodh  e  a  mach  ann  ad  aghaidh  !      Cha  do  chuir  Dia 

bacadh  no  casg  co  eagalach  ort — agus  an  e  gu'n  dean  thu 
e  le  d'  thoil  fèin?  An  diùlt  thu  fèin  an  t-sochair  sin  do 
d'  theaghlach  a  chuireadh  eagal  agus  uamhas  air  t'  anam 
nam  biodh  Dia  air  a  dhiùltadh  ?  Bha  aoradh-teaghlaich 
am  measg  nan  Cinneach — bha  an  diathan  brèige  aca,  an 
diathan  teaghlaich  ;  b'  iad  so  na  diathan  a  ghoid  Rachel  o 
Laban,  mar  leughas  sibh  Gin.  xxxi.  34.  Gun  teagamh 
air  bith  b'  iodhoil  bhreugach  a  bh'  annta ;  gidheadh  tha 
so  a'  leigeil  ris  duinn  gu'n  robh  cràbhadh  agus  aoradh- 
teaghlaich  air  a  chleachdadh  leò.  Bha  Abraham,  ann  an 
ceud  linntibh  an  t-saoghail  'na  shamhladh  urramaichte  air 
a'  chleachdadh  naomh  so ;  agus  chìtear  an  onoir  a  chàir- 
eadh  air  le  Dia  'na  lorg  so,  Gin.  xviii.  17,  18;  "  An  ceil 
mi  air  Abraham  an  ni  sin  a  ta  mi  gus  a  dheanamh ;  agus 
gum  fàs  Abraham  gu  cinnteach  'na  chinneach  mòr  agus 
cumhachdach,  agus  gum  beannaichear  annsan  uile  chinn- 
ich  na  talmhainn?  Oir  is  aithne  dhomh  e,  gu'n  toir  e 
àithne  d'a  chloinn,  agus  d'a  theaghlach  'na  dhèigh,  agus 
gleidhidh  iadsan  slighe  an  Tighearn,  a'  deanamh  ceartais 
agus  breitheanais ;  chum  as  gu'n  toir  an  Tighearn  air 
Abraham  an  ni  sin  a  labhair  e  m'a  thimchioll."  Lean 
Isaac  agus  Iacob  an  cleachdadh  ceudna  ge  b'  e  àite  'n 
deachaidh  iad ;  ge  b'  e  àite  's  na  stad  iad  a  chur  seachad 
na  h-oidhche,  thog  iad  altair  do  Dhia.  Tha  sinn  a' 
leughadh  mu  Iob  gu'n  robh  e  co  mothachail  mu  aoradh 
teaghlaich  's  gu'n  d'  èirich  e  moch  sa'  mhaduinn  a 
thairgseadh  aoraidh  do  Dhia — cha  'n  ann  air  àmannaibh 
àraid,  ach,  "  Mar  so  rinn  Iòb  gach  là,"  Iob.  i.  5.  An 
duine  cràbhach  diadhaidh  sin,  Righ  Daibhidh,  an  dèigh 
dha  an  là  a  chaitheamh  a'  giùlan  na  h-àirc  air  a  h-ais, 
"  phill  e  a  bheannachadh  a  theaghlaich."  2  Sam.  vi.  20. 
Agus  Daniel,  cha  deanadh  esan  dearmad  air  an  dleasnas 
so  ged  a  bhagair  iad  a  chur  gu  gàs  air  a  shon. 

Bu  diomhain  ùine  chosg  chum  a  dhearbhadh  gu'n  robh 
an  ni  ceudna  air  a  chleachdadh  fo'n  Tiomnadh  Nuaclh. 
B'  ann  do  na  daoine  cràbhach,  diadhaidh  bha  seasmhach 
sa'  chleachdadh  mhaith  so,  Cornelius,  air  am  bheil 
iomradh  againn  ann  an  leabhar  Gnìomhara  nan  Abstol  x. 
2,  duine  cràbhach  air  an  robh  eagal  Dè  maille  r'a  thigh 
uile.  'Nuair  chuireadh  teachdaire  o  nèamh  f ar  an  robh  e 
ag  àithneadh  dha  dol  do'n  àite  'n  robh  Peadar,  tha  e  air 
'ìnnseadh  dhuinn  gu'n  d'  f  huaradh  e  ag  ùrnuigh  'na  thigh 

— 'se  sin  r'a  ràdh,  maille  r'a  theaglilacli.  'S  iomad  earail 
tha  againn  anns  na  Sgriobtuiribh  mu  aoradh  teaghlaich. 
Bu  diomhain  tòiseachadh  air  an  cur  sìos  gu  lèir;  agus  a 
cheart  co  diomhain  bhitheadh  e  tòiseachadh  air  gach 
sochair  a  tha  'n  lorg  aoradh-teaghlaich  a  chur  an  cèill. 
Nam  biodh  ìobairt  mholaidh  agus  cliù  ag  èiridh  moch 
agus  anmoch  o  gach  teaghlach,  nach  maith,  da  rìreadh, 
a  dh'  fheudadh  dùil  a  bhi  againn  ri  mìle  agus  dèich  mìle 
sochair  'na  lorg.  Bhiodh  ar  tighean  mar  thighean- 
aoraidh  do  Dhia — bhiodh  ar  clann  a'  fàs  ann  an  eòlas  an 
Tighearna — bhiodh  sìth,  rèit,  sàmhchair,  agus  beannach- 
adh  an  Tighearna  fo  gach  fàrdaich — sheargadh  ain- 
diadhachd  agus  peacadh — thogadh  creidimh  agus  crabh- 
adh  an  cinn  gu  h-ard. 

Cia  tric  bu  chòir  aoradh-teaghlaich  a  dheanamh  1  Tha 
e  soilleir  gum  bu  choir  a  dheanamh  gach  là,  agus  gu 
h-àraidh  gach  maduinn  agus  feasgar.  Bha  na  h-ìobhairt- 
ean  fo  'n  lagh  air  an  tairgseadh  gach  là,  moch  agus 
anmoch.    Mar  so  tha  an  Salmadair  ag  ràdh,  cxli.  2, 

"  Mar  bholtrach  tùis  a'  d'  làthair  suas, 
Mar  sin  biodh  m'  ùrnuigh  riut  \ 
Is  togail  suas  mo  làmh  gu  robh 
Mar  ìobairt  fheasgar  dhuit." 

Agus  tha  e  'g  ìnnseadh  dhuinn  a  rithist  anns  an  145 
Salm,  aig  a  toiseach, 

"  Ardaicheam  thu,  mo  Dhia  's  mo  Rìgh, 
T'  ainm  beannaicheam  gu  bràth ; 
Do  t'  ainms'  am  feasd  do  bheiream  cliù : 
Ardaicheam  thu  gach  là." 

Ach  cha  'n  e  amhàin  gu'n  d'  rinn  e  aoradh  gach  là,  ach 
tha  sinn  a'  leughadh  gu'n  d'  rinn  e  aoradh  dha  moch,  air 
meadhon-là,  agus  mu  fheasgar.    Salm  lv.  17: 

"  Glaodh  àrd,  is  ùrnuigh  ni  mi  ris, 
Moch,  feasgar,  's  meadhon-là." 

Tha  sinn  a'  foghlum  uaithe  so  gur  dligheach  an  ni  aoradh 
a  dheanamh  do  Dhia,  air  a'  chuid  a's  lugha  dà  uair  san 

latha.  Tlia  'n  Salmadair  ag  ràdh  so  'na  chainnt  mhilis 
bhlasda  fèin,  xcii.  1,2: 

"  Bhi  tabhairt  buidheachais  do  Dhia 

'S  ni  sàr-mhaith  maiseach  e ; 
Bhi  tabhairt  cliù  O  Thi  a's  aird' ! 

Do  t'  ainmsa  feadh  gach  rè : 
Do  chaoimhneas  anns  a'  mhaduinn  mhoich, 

Bhi  tric  a'  cur  an  cèill ; 
'S  air  t'  fhìrinn  tha  neo-mhearachdach 

G-ach  oidhch'  bhi  deanamh  sgèil." 

'S  iomchuidh  an  ni,  matà,  mothachadh  do'n  dleasnas  so= 
moch  agus  anmochj  Nach  cubhaidh  an  ni  mun  leig  sinn 
ar  teaghlach  a  mach  sa'  mhaduinn  gu'n  leigeamaid  a 
mach  iad  fo  chùram  a  fhreasdail  chàirdeil  fèin.  Nach 
dàna  do  dh'  aon  air  bith  dol  a  mach  e  fèin  agus  a  theagh- 
lach  chum  an  obair  shaoghalta,  gun  bheannachadh  Dhè 
iarraidh  air  fèin  agus  orra-san?  agus  'nuair  thig  an 
oidhche,  nach  dàna  dha  luidhe  sìos  gu  cadal  agus  tàmh, 
gun  bhuidheachas  agus  moladh  a  thairgse  do  Dhia  airson 
a  mhaitheis  air  an  là  chaidh  seachad,  agus  a  dhìon  agus 
a  chùram  a  ghuidhe  tre  dhorchadas  na  h-oidhche  ?  Sibhse 
tha  'ga  leughadh  so,  rùnaichibh  trid  gràs  Dhè  gach  latha 
a  thòiseachadh  's  a  chrìochnachadh  le  ùrnuigh.  Ma  tha 
aon  do'n  teaghlach  tinn,  no  euslan,  no  fo  dheuchainn  air 
bith,  nach  cubhaidh  an  ni  cuimhne  ghleidheadh  air  aig 
cathair  gràis,  agus  co-aontachadh  le  chèile  ann  an  guidhe 
as  a  leth?  Ma  tha  h-aon  diubh  ann  an  tìr  chèin,  fada 
air  falbh  o  thigh  an  athar,  am  measg  choigreach,  air 
turus  tìre  no  fairge,  buailteach  do  chunnart  a^us  do  dh' 
fhainneart,  nach  iomchuidh  an  ni  gu'n  cuimhnicheadh 
an  teaghlach  air,  agus  gu'n  asluicheadh  iad  Dia  as  a  leth  ? 
agus  nach  sòlasach  a  smuainteachadh,  dealaichte  mar  tha 
teaghlaichean  o  chèile  le  astar,  agus  le  deuchainnibh  na 
beatha  so,  gu  bheil  dleasnas  ann  trid  am  feud  iadsan  tha 
aig  an  dachaidh  dol  a  mach  'nan  smuaintibh  as  dèigh  na 
f eaghnach  tha  fad'  air  falbh ;  agus  trid  an  tuig  iad,  ged 
tha  iad  dealaichte  o  chèile  san  fheòil,  gu  bheil  iad  le 
chèile  dlùth  san  spiorad  am  feadh  's  a  tha  iad  mar  so  a' 
deanamh  aoi  aidh  do  Dhia  ? 

'S  ann  trid  aoradh-teaghlaick  a  tha  diadhachd 
thràthail  air  a  deargadh  air  an  anam — an  diadhachd 
sin,  tha  'sniomhadh  gu  moch  mu'n  anam,  agus  a's  faide 
agus  a  s  dlùithe  a  leanas.  Feudaidh  diadhachd  thràthail 
fuarachadh  agus  fannachadh  am  measg  gleadhraich  agus 
deuchainnibh  an  t-saoghail  bhuaireasaich  so,  ach  's 
ainmic  leisbàsachadh  uile  no  dol  eug.  Gu  tric,  an  dèigh 
do'n  allabanach  bhochd  dol  air  seacharan  o  Dhia  agus  a 
dhleasdanais,  an  dèigh  dha  bhi,  mar  am  mac  struigheil, 
'na  fhògarach  o  shìth,  cia  tric,  'an  àm  cuimhneachadh  air 
tigh  àgus  air  teaghlach  'athar,  a  tha  aoradh  an  teaghlaich, 
na  glùinean  lùbta— na  laoidhean  binne — na  briathra 
naomh,  a'  tighinn  tarsuing  air  'anam  mar  dheàrsadh 
soillse  san  dorchadas,  mar  ghathaibh  grèine  eadar  fhras- 
aibh  fìadhaich  na  beatha  so.  Agus  is  iomad  uair  tha 
cuimhne  nan  nithe  so  air  a  bheannachadh  leis  an  Spiorad 
Naomh  chum  an  treòrachadh  air  an  ais  le  aithreachas 
agus  bròn  chum  an  Athar  nèamhaidh.  Am  measg  an 
uile  sheachranaibh  sgìth,  tha  càileiginn  do  chràbhadh  na 
h-òige  a'  leantuinn  riutha ;  agus  theagamh  gur  h-ann 
feasgar  an  làithean,  'nuair  tha  iad  sean,  lag,  agus  liath, 
tha  a'  chràbhachd  so  air  a  dùsgadh,  air  a  lasadh  a  rithist 
suas  a  thoirt  sòlais  doibh  ann  an  deireadh  am  beatha, 
agus  a  bhuileachadh  orra  tomhas  mòr  do'n  aithreachas 
sin  a  dheàrs  orra  an  làithibh  an  òige. 

Cia  tarbhach  aoradh  teaghlaich  ann  an  àm  trioblaid 
agus  bochduinn,  chum  an  t-anam  aomadh  gu  bhi 
strìochdta  do  Dhia !  'Nuair  tha  'm  bàs  a'  teachd  do  dh' 
fhàrdaich  an  duine  mhaith — 'nuair  a  spìon  e  leis  a  h-aon 
do'n  teaghlach — 'nuair  a  chàireadh  an  corp  fo'n  fhòid,  's 
a  tha  aon  do'n  àireamh  chaoimh  air  falbh,  O  !  cia  prìseil, 
luachmhor,  sòlasach  an  t-àm  sin  anns  am  bheil  iadsan  a 
tha  air  mhairionn  a'  coinneachadh  aig  cathair  gràis,  agus 
a'  leigeil  an  guth  agus  an  gearain  d'a  ionnsuidh-san  a's 
Athair  dhoibh  gu  lèir !  Is  beannaichte  'n  t-sìochaint  tha 
so  a'  dusgadh  'nam  measg,  agus  a'  sgaoileadh  thairis  air 
an  anamannaibh — 'nuair  a  chuimhnicheas  iad  ged  tha  aon 
àite-suidhe  folamh,  ged  tha  aona  ghuth  tosdach,  gidheadh 
gu  bheil  an  guth  sin  a'  togail  aoraidh  ann  an  àite  's  fèarr 
agus  ann  an  comunn  a's  glòrmhoire.  Agus,  O  !  cia  sona 
bàs  an  duine  sin  a  ghluais  gu  cràbhach  trèibhdhireach  mu 
choinneamh  a  theaghlaich,  'an  coimeas  ri  bàs  an  fhir  siit 


254 


a  rinn  dearmad  air  an  dleasnas  mhòr  so — blia  thairis  air 
teaghlach  anns  nach  cualas  guth  aoraidh  no  ùrnuigh  aig 
an  robh  e  'na  sheasamh  air  stairsnich  tigh  caol  cumhann 
a'  bhàis — 'nuair  chuir  e  fìos  air  seirbhiseach  Dhè  gu 
guidhe  as  a  leth,  agus  chum  caileiginn  do  sholus  a  thoirt 
dha  'an  àm  amharc  roimhe  do'n  t-saoghal  dhorcha  d'  am 
bheil  e  a'  triall. 

'S  iomad  leisgeul  faoin  amaideach  tha  daoine  'clachd- 
adh  airson  an  dearmad  tha  iad  a'  deanamh  air  an 
dleasnas  so;  ach  'se  am  fìor  aobhar  nach  'eil  speis  aca 
dheth,  no  cridhe  chum  buadhachadh  ann. 

Cha  'n  'eil  ùine  no  athais  agam  chum  aoradh  teagh- 
laich,  arsa  'n  dara  h-aon.  Bi  'd  thosd,  a  dhuine  thruaigh 
tha  'ga  ràdh  so  l  'Bheil  ùin'  agad  airson  do  chàirdibh, 
do  ghnothuichibh  saoghalta,  chum  seanachais  agus  leugh- 
aidh,  airson  gach  ni  eile  ach  aoradh  a  dheanamh  do  I>hia  ? 
Nach  h-ann  chum  sìorruidheachd  a  bhuadhachadh  a 
chruthaicheadh  thu?  agus  an  e  nach  'eil  ùine  no  athais 
agad  airson  aire  ghabhail  do  chrìch  àraid  na  beatha? 
Am  bheil  aon  duine  ann  nach  'eil  a'  cosg  agus  a'  caith- 
eamh  gu  faoin  am  barrachd  ùine  'h-uile  latha  na  tha 
iomchuidh  airson  aoradh-teaghlaich  ?  Nach  b'  fhurasda 
dhuit  èiridh  ni  bu  mhoiche  no  suidhe  suas  ni  b'  anmoiche  ? 
Ma  's  èìginn  dearmad  a  dheanamh  air  dleasnas  sam  bith 
le  dìth  ùine  no  athais,  thugaibh  fainear  nach  ann  air 
aoradh-teaghlaich  a  nìtear  e.  Esan  aig  am  bheil  am 
barrachd  r'a  dheanamh,  's  ann  aige  tha  am  barrachd 
feum  air  ùrnuigh.  Theagamh  gu  bheil  thu  ag  ràdh,  Cha 
'n  urrairm  mi  ùrnuigh  'dheanamh  ann  am  theaghlach ; 
tha  mi  aineolach.  Nam  biodh  mothachadh  ceart  agad  air 
t'  uireasbhuidh,  cha  chumadh  t'  aineolas  air  t'  ais  thu : 
cha  chualas  dìol-dèirce  riamh  ag  ràdh,  Cha  'n  urradh 
dhomh  m'  uireasbhuidh  ìnnseadh,  cha'n  'eil  cainnt  agam. 
Mo  thruaighe !  an  robh  Bìobull  agad  o  t'  òige,  agus 
comas  am  focal  'eisdeachd,  agus  tuigse  agus  riasan,  agus 
a  dh'  aindeoin  so  uile,  'bheil  thu  fhathast  gun  chomas 
ùrnuigh  a  dheanamh  ?  Mur  h-urradh  dhuit  ùrnuigh  eile 
a  dheanamh,  cleachd  an  t-aon  so  :  "  A  Thighearna,  teag- 
aisg  dhom  ùrnuigh  a  dheanamh — a  Dhè,  dean  tròcair  air 
m'  anam  air  sgàth  Chriosd  mo  Shlànuighir  !"  Tha  thu  ag 
ràdh,  Tha  nàir  orm  aoradh  a  dheanamh  'am  theaghlach. 
'Bheil  nàir'  ort  aoradh  a  dheanamh  do  Dhia,  agus  a  bhi 

air  t-fliaotainn  a'  deanamh  obair  nan  aingeal !  nàir'  ort 
a  bhi  coslach  ri  Daibhidh — ri  Iosua — ri  Abraham — ri 
Isaac  agus  Iacob,  agus  uile  naoimh  Dhè  anns  gach  linn 
do'n  t-saoghal !  Gabh  nàire  gu'n  do  dhearmad  thu  e  co 
fada. 

B'  aithne  dhomh  duin'  uasal  measail  saoibhir  a  bha 
air  là  àraid  san  eaglais,  agus  a  chuala  searmoin  air 
aoradh-teaghlaich.  Phill  e  dhachaidh,  ghàirm  e  stigh  a 
bhean,  a  chlann,  agus  a  luchd-muinntir,  agus  an  dèigh 
ìnnseadh  dhoibh  na  chual'  e  san  eaglais,  thubhairt  e 
riutha,  "  Tha  mi  'gam  dhìteadh  fèin  airson  an  dearmad  a 
rinn  mi  air  an  dleasnas  chudthromach  so,  agus  mar 
dhearbhadh  air  m'  aithreachas,  tòisichidh  mi  'n  nochd 
fèin,  agus  le  còmhnadh  Dhè  cha  dean  mi  dearmad  ann  an 
fhad  's  is  beò  mi."  Rinn  e  mar  thubhairt.  Thusa  'rinn 
dearmad  san  dleasnas  so,  dean  thusa  an  ni  ceudna. 

Sibhse  tha  'buanachadh  sa'  chleachdadh  mhaith  so, 
bithibh  'nur  n-earalas  gu  bheil  sibh  trèibhdhireach. 
Cuimhnichibh  gur  spiorad  Dia.  Tha  e  'g  amharc  air  a' 
chridhe.  Bithibh  faicilleach  mu'r  cainnt :  — agus  'nuair 
tha  sibh  a'  deanamh  aoraidh  dha,  feuchaibh  nach  'eil 
bhur  cridheachan  fada  uaithe — na  tairgibh  dha  ìobairt 
nan  amadan. 


UILE-LATHAIREACHD  DHE. 

Tha  an  Dia  uile-chumhachdach  làthaireach  anns  gach 
àite.  Tha  e  aig  mo  dheas-làimh ;  tha  e  fada  air  falbh ; 
tha  e  a'  lìonadh  an  t-saoghail  mu'n  iadh  a'  ghrian.  Ann 
an  so  tha  neòinein  na  machrach  a'  fàs,  agus  tha  esan  ann 
an  so  maraon ;  shuas  os  mo  cheann  tha  'ghrian  a'  deàl- 
radh,  agus  tha  esan  ann  an  sin  mar  an  ceudna.  Tha  e 
san  oiteig  chiùin,  tha  e  san  doininn  ghairbh ;  anns  an 
t-solus  agus  anns  an  dorchadas ;  anns  an  neo-ni  a's  faoine, 
agus  anns  an  t-saoghal  mhòr.  Tha  e  sa'  ghleann  ìosal  so ; 
tha  a  làthaireachd  air  mullach  nam  beann ;  san  uaigneas 
a's  sàmhaiche  san  eilean  fhàs,  agus  anns  a'  bhaile  mhòr. 
Eisdidh  e  mo  ghuth  fann-sa,  mar  a  dh'  èisdeas  e  ri  co'- 
sheirm  nan  aingeal  a  tha  le  'n  clàrsaichibh  òir  mu'n 
cuairt  d'a  chathair  rìoghail.  'Se  Dia  nan  àrd-aingeal  e, 
agus  is  e  mo  Dhia-sa  e.    Eisdidh  e  ruinn  le  chèile  ;  agus 

bheir  e  èisdeachd,  mar  an  ceudna,  do  cheòl  na  h-uiseige, 
agus  do  shrann  an  t-seillein  ag  iadhadh  mu  na  blàithibh 
maoth.  O  !  thusa  a  Dhè  uile-làthaireach  !  èisd  rium  agus 
freagair  mo  ghuth ;  na  ceadaich  dhomhsa  gu  bràth  a 
dhi-chuimhneachadh  gu  bheil  mi  fo  bheachd  do  shùl, 
anns  gach  àite  agus  air  gach  àm.  Cuidich  leam  mi  fèin 
a  ghiùlan  mar  ann  ad  làthair;  chum  agus  an  uair  a 
ghairmear  mi,  le  coimhthional  an  t-saoghail  gu  lèir  fa 
chomhair  mo  Bhreitheimh,  nach  h-èiginn  domh  teicheadh 
o  làthaireachd  an  Ti  a's  àirde. 


MU  BHI  STBIOCHDTA  DO  DHIA. 

An  uair  a  bha  'm  nath  ainmeil,  Diùc  òg  Bhurgundi, 
fiùran  co  àillidh  dhreachmhor  'sa  chunnacas  r'a  linn,  air 
a  shìneadh  'na  chiste-mhairbh,  agus  Maithean  agus 
Cùirteirean  na  rìoghachd  mu  'timchioll  fo  bhròn  tròm,  a' 
gul  agus  a'  caoidh ;  thàinig  Ard-Easpuig  Fenelon  a  stigh 
do'n  t-seòmar,  esan  aig  an  robh  cùram  an  òganaich  òirdh- 
eirc  so  'an  àm  'òige,  agus  a  dh'  fhòghlum  e ;  ghabh  e 
'nùnn  gu  taobh  na  ciste,  agus  an  dèigh  beachdachadh  car 
tamuill  air  an  aogas  mharbh,  labhair  e  mar  so  :  — "  Tha 
e  'n  sin  'na  shìneadh,  prionnsa  mo  ghaoil,  do'n  d'  thug  mi 
gràdh  co  blàth  teas-chridheach  's  a  thug  an  t-athair  bu 
chaomhala  riamh  d'a  leanabh  :  agus  cha  bu  ghaol  gun 
chomain  mo  ghràdh  dhà-san ;  ghràdhaich  e  mi  le  toighe 
agus  dealas  mic.  Tha  e  'n  sin  a  nis  "na  shìneadh- — agus 
tha  m'  uile  shòlais  shaoghalta  'nan  sìneadh  maille  ris. 
Ach,"  deir  esan,  "  ged  a  bhiodh  e  comasach  le  aon  fhuilt- 
ein  a  spìonadh  o  m'  cheann,  a  ghairm  air  ais  do  thìr  nam 
beò,  's  mise  nach  gabhadh  deich  mìle  saoghal,  agus  am 
fuiltein  faoin  sin  a  spìonadh  an  aghaidh  toil  Dè." 

AN  OIGHREACHD  A'S  luachmhoire. 

Bha  duin'  uasal  àraidh  a  bha  ro  uaibhreach  mu  'chuid 
fearainn.  Thachair  do  charaid  diadhaidh  a  bha  air 
aoidheachd  'na  thigh,  a  bhi  mach  maille  ris  air  mullach 
àrd,  o'n  robh  sealladh  maith  aige  air  an  dùthaich  mu'n 
cuairt.  Thòisich  e  air  farsuingeachd  na  h-oighreachd  a 
leigeil  ris  da.  "  Sud,"  deir  esan,  's  e  sìneadh  a  mach  a 
làimhe,  "  crìochan  mo  chuid  fearainn-sa ;  agus  seall  chum 
na  h-àird  ud  eile,  an  lèir  dhuit  na  tighean  ud?  is  leams' 
am  baile  sin  mar  an  ceudna  :  agus  tionndaidh  do  shùil 
chum  na  h-àirde  so,  innis  domh  am  faic  thu  'n  aitreabh 
ùr  ud  a  tha  iad  a'  togail?"  "  Chì,"  deir  am  fear  eile,  "  gu 
beachdaidh."  "  Buinidh  sin  dòmhsa  cuideachd."  "Amh- 
airc  thusa  nis,"  thubhairt  a  charaid  ris,  "mar  a  stiùras 
mise  do  shùil-sa.  An  lèir  dhuit  am  bothan  beag  ìosal 
ud  aig  iomall  a'  bhaiì'  ud  thall?"  "  Is  lèir  gu  soilleir ; 
'dè  dheth  sin?"  "  Tha,"  deir  a  charaid,  "a  chionn  gu 
bheil  boirionnach  bochd  anns  a'  bhothan  ud,  is  urrainn 
barrachd  a  ràdh  mu  'saoibhreas,  na  thubhairt  thusa 
fhathast."  "  An  ann  da  rìreadh  a  tha  thu?"  thubhairt 
esan,  "  cionnus  a  dh'  fheudas  sin  a  bhith?"  "  Tha,  chionn 
gum  feud  ise  a  ràdh,  f  Is  leamsa  Criosd.'  "  Thionndaidh 
am  fear  eile  air  falbh  fo  nàire,  agus  cha  d'  thug  e  iomradh 
tuillidh  air  farsuingeachd  'oighreachd,  am  fad  'sa  dh' 
fhuirich  a  charaid  maille  ris. 


IAIN  GILPIN. 

Iain  Gilpin  bha  'na  bhùirdeiseach, 

Bu  mhòr  a  chliù  's  a  nì; 
Gu'n  robh  e  uair  'na  cheannard-ceud, 

'Am  baile-mòr  an  rìgh. 

Thuirt  bean  Iain  Ghilpin  là  r'a  gràdh, 

"  M'  aighear  thu  's  mo  chiall, 
Ged  tha  sinn  fichead  bliadhna  pòsd', 

Cha  do  ghabh  sinn  latha  fèill. 

17 


258 


"  'Se  'màireach  là  co'-ainm  ar  bainns', 

Thèid  sinn  gu  sùgradh  mach, 
Sìos  gus  an  ruig  sinn  Edmonton, 

'An  carbad  an  dà  eich. 

"  Mo  phiuthar  is  a  leanabh  mic, 
Mi  fèin  's  mo  thriùir  le  chèil', 

Sa'  charbad  thèid,  is  leanaidh  tus' 
A'  marcachd  as  ar  dèigh." 

"  A  bhean  mo  ghaoil !"  ghrad  fhreagair  e, 
"  Duit  fèin  gu 'n  d'  thug  mi  gràdh 

Os  ceann  gach  tè  a  ta  fo'n  ghrèin, 
Is  gheibh  thu  mar  is  àill. 

"  Tha  mise  'm  mharsanda  gu  beachd. 

Mar  's  aithne  do  gach  neach; 
'S  mo  charaid  maith  Tom  Cailander 

Bheir  iasad  dhomh  d'a  each." 

"  Piseach  ort,"  ars'  is',  "a  ghràidh, 

Is  o'n  tha  'm  fion  co  daor, 
Gu'n  toir  mi  leam  mo  shearrag  fèin, 

0  tha  e  maith,  is  saor." 

Thug  Iain  sgailce  pòige  dh'  i, 
Mar  b'  àbhaist  leis  gu  tric ; 
Oir  bha  e  subhach  toilichte, 

1  bhi  co  crìonna  ghlic. 

Thàinig  an  carbad  'nuas  gu  moch 

Sa'  mhaduinn  mar  a  gheall ; 
'S  air  falbh  'na  dheann-ruith  ghabh  e  Leo, 

Troimh  eabar,  is  troimh  pholl. 

Bu  shiùbhlach  luath  na  cuibhleachan, 
'S  a'  chuip  mu  chluas'  nan  each, 

Le  gieadhraich  shaoileadh  tu  gu'n  robh 
An  cabhsair  as  a  bheachd. 

Sheas  Iain  Gilpin  taobh  an  eich, 
Is  ghlac  e  'mhuing  gu  deas ; 

Ach  's  ganri  a  fhuair  e  suas  gu  h-àrd, 
'Nuair  b'  èigiun  teachd  air  ais. 

Cha  luaithe  ràin'  e  'n  dìollaid  shuas, 

Le  'thulchainn  air  an  each, 
Na  chunnaic  e  triùir  cheannaichean 

D'a  bhùth  a'  dol  a  steach. 

Theirinn  e,  's  cha  b'  ann  d'a  dheòin, 

Oir  bha  e  dian  gu  falbh ; 
Ach  cha  dùraigeadh  e  leis  an  t-sannt 

An  sgillinn-ruadh  a  chall. 

Bu  mhàidheanach  na  ceannaichean, 

Bha  treis  mun  robh  iad  rèidh  ; 
X  sin  Beati  ghlaodh  i  mach  gu  h-àrd, 
"  Dh'  fhàgadh  am  fìon  'n  ar  dèigh  !" 

"  'Nall  e  !"  ars'  Iain,  "  is  maith  an  t-àm ; 

Thoir  dhomh  a  nuas  mo  chrios, 
Crios  leathraich  mo  dheagh  chlaidheimh  ghèir. 

'Nuair  bha  mi  'm  shaighdear  deas." 

Bha  aig  bean  Ghilpin  (làmh  a'  ghrùnnd!). 

Dà  shearraig  làidir  ghlas, 
'S  am  b'  àbhaist  di  an  deoch  a  b'  fhèarr 

A  chumail  teann  fo  ghlais. 

Bha  aig  gach  searraig  dhiubh  fa  leth, 
Dà  chluais  tre  'n  deach  an  crios  ; 

Chroch  e  iad  mar  sin  r'a  thaobh. 
Fear  dhiubh  air  gach  leis. 

Na  dheaghaidh  sin,  a  chum  's  gum  biodh 

E  s^eadaichte  le  se'oinn, 
A  chleòca  maiseach  sgàrlaid  ghabh, 

Is  thilg  e  air  a  dhruim. 

Faic  e  nis  'na  dlìollaid  shuas. 

Air  muin  an  steud-eich  dhuinn. 
Ag  imeachd  air  a'  chabhsair  chruaidh 

Gu  socrach,  is  gu  ciùin. 

Ach  'nuair  a  fhuair  e  'n  t-slighe  rèidh 
Fo  'bhrògaibh  cruidheach  cruaidh, 

Le  sitrich  dh'  fhalbh  gu  trotan  garbh 
'Rùisg  màsan  lain  thruaigh. 

"  G-u  rèidh,"  ars'  lain,  "  deas  dè,  eich  dhukm  "  ; 

Aeh  labhair  e  gun  fheum, 
A  throtan  chaidh  gu  dian-ruith  luath, 

Gun  suim  do  mhuiseal  srèin'. 

Chrom  e  sìos,  mar  dh'  imreas  iad 

Nach  urrainn  suidhe  suas, 
Ghlac  e  muing  an  eich  gu  teann, 

'S  e  dol  a  nis  'na  luath's. 

An  t-each  a  mhothaich  air  a  dhruim 

Uallach  co  deacair  ùr, 
Theich  e  le  geilt ;  's  mar  theich  e,  dh'  f hàg 

E  'n  saoghal  air  a  chùl. 

Air  falbh  chaidh  Iain  'na  shradaibh  dearg, 
Air  falbh  chaidh  'n  ad  's  a'  ghruag; 

Is  beag  a  shaoil  an  duine  còir 
A  dhol  air  'leithid  do  ruaig. 

Chaidh  coin  gu  tathunn,  's  clann  gu  sgriach, 

Bha  cinn  a  mach  'nan  ceud, 
Is  ghlaodh  gach  aon,  le  'uile  neart, 

"  'S  tu  fèin  an  gille-steud !" 

Air  falbh  chaidh  Iain,  cò  ach  e? 

Na  mìltean  air  a  thòir : 
"  Is  rèis  tha  'n  so !  's  cha  lugha  'n  geall, 

Na  mìle  bonn  do  'n  òr !" 

'S  a  nis,  'nuair  dhlùthaich  e  gu  dàn' 

Air  luchd  na  cìse  cruaidh, 
'An  tiota  thilg  iad  fosgailte 

A'  chachaileadh  gu  luath. 

'Nuair  chrom  e  sìos  os  ceann  an  eich 
Le  'cheann  'na  smùidibh  teth, 

Bhuail  an  dà  shearraig  air  a  chùl, 
Is  spealg  'nam  mìle  bloidh. 

Bu  mhuladach  an  sealladh  so, 

Am  fion  dearg  mar  a  dhòirt, 
Thug  smùid  à  cliathach  an  eich  dhuinn, 

Mar  cheithreamh  muilt-fheòil  ròist'. 

Gidheadh  bha  e  mar  mharcaiche, 

A'  ruith  na  rèis  le  'chrios, 
Is  amchannan  dà  shearraig  ghlais, 

Ag  udal  air  a  leis. 

Mar  so  troimh  bhaile  Islington, 

Faic  e  le  mire  'triall, 
Is  fòs  a  suas  troimh  Edmonton, 

'S  a  stigh  feadh  lub  nan  giadh. 

'S  ann  ann  an  sin  bha  'phlubartaich, 
'S  an  t-each  a'  diùltadh  smachd, 

Mar  sgaoth  do  gheòidh  no  thunnagan 
'Gan  lubradh  fèin  le  tlachd. 

Aig  uinneig  ann  an  Edmonton 

Gu'n  sheas  a  bhean  a  suas, 
Is  chunnaic  i  dol  seachad  e 

Le  iongantas  r'a  luath's. 

"  Stad,  stad,  Iain  Ghilpin,  so  an  tigh !" 

Gu'n  ghlaodh  iad  uile  ris, 
"  Tha  'n  dìnneir  rèidh,  's  tha  sinne  sgìth  " ; 

"  Cha  lùgh',"  ars'  Iain,  "  tha  mis' !" 

Ach  's  beag  an  t-suim  a  ghàbh  an  t-each, 

Do  ghlaodh  nam  ban  gu  lèir, 
Bha  prasach  mhaith  a  mhaighstir 

Deich  mìl'  air  falbh  aig  Ware. 

Mar  shaighead  luath  o  làmh  na  treòir, 

O'n  iughar  righinn  chrom, 
Gu'n  theich  an  t-each — 's  tha  so  'ga  m'  thoirt 

Gu  darna  leth  mo  dhuain. 

Air  falbh  chaidh  Iain  le  sèideadh  àrd, 
'S  gu  dearbh  cha  b'  ann  d'a  dheòin, 

'S  aig  dorus  tighe  Thom  Chàllander, 
Gu'n  sheas  an  t-each  faidheòidh. 

'Nuair  chunnaic  esàn  e  mar  so, 

A'  teachd  gun  ad  gun  ghruag, 
Thilg  e  'phìob  thombac'  air  falbh, 

Is  ruith  e  mach  gu  luath. 

"Do  sgeul,  do  sgeul, — thoir  dhomh  do  sgeul ! 

Do  naigheachd  innis  domh  ■ 
C'arson  a  tha  thu  ceann-ruisgte  ? 

C'arson  a  tha  thu'n  so?" 

Bha  Iain  làn  do  fheala-dhà, 

Do  shùgradh  beag,  's  do  chleas, 

'S  a  rèir  so  ri  Tom  Callander, 
G-u'n  fhreagair  e  gu  deas : 

"  Tha  mise  'n  so,  oir  thigeadh  t'  each, 
'S  mur  'eil  mi  'm  fhàidhe  brèig', 

Bi'dh  m'  ad  's  mo  ghruag  'an  so  gun  dàil, 
Oir  tha  iad  as  mo  dhèigh." 

Bha  sòlas  air  Tom  Callander, 

A  charaid  bhi  co  ait, 
'S  cha  d'  thubhairt  e  tuillidh  ris  san  àm, 

Ach  thill  e  stigh  gu  grad. 

'S  amach  gu'n  d'  thug  e  ad  is  gruag, 

Gruag  mhòr  nan  dualan  cruinn, 
Is  ad  a's  gann  a  chuir  e  riamh 
Seachd  uairean  air  a  cheann. 

Chum  e  suas  iad,  's  thubhairt  e 

Le  feala-dhà  'na  chainnt : 
"  Is  mò  mo  cheann-s'  dà  uair  na  t'  f hear-sa, 

'S  thèid  iad  ort  gun  taing, 

"  Leig  dhomh  an  t-eabar  sin  's  am  poll 
A  ghlanadh  bhàrr  do  ghnùis ; 

Fuirich  ri  biadh,  oir  's  cinnteach  mi 
G-u  bheil  thu  'call  do  lùis." 

"  'Se  so,"  ars'  Iain,  "  co'-là  mo  bhainns', 

'S  bu  sgeigeil  e  ri  ràdh, 
Gru'n  itheadh  mo  bhean  aig  Edmonton 

'S  mise  'n  so  fo  phràmh." 

'N  sin  labhair  lain  ris  an  each, 
"  Tha  cabhag  orm  gu  m'  bhiadh  ; 

Air  t'  àilleas  thàinig  mise  'n  so, 
Thèid  thus'  air  t'-ais  do  m'  riar." 

O  !  bòsd  na  tubaist  a  bha  'n  so, 
Mar  dh  fhiosraich  e  gun  6r.il ; 

Oir  asail  fhad-chluasach  bha  dlùth 
Thog  raoichdil  choimheach  àrd. 

Le  srann  gu'n  thog  an  t-each  a  cheann, 
Ceart  mar  roimh  leòmhann  garg; 

'S  air  falbh  le  'uile  lùs  a  ris, 
Theich  e  'na  shradaibh  dearg. 

Air  falbh  chaidh  G-ilpin,  is  air  falbh 
Ohaidh  'ad  's  a  ghruag  'nan  deann  ; 

'An  tiota  thuit  iad,  chionn  gu'n  robh 
Iad  mogha  's  mòr  d'a  cheann. 

'Nuair  chunnaic  bean  lain  Ghilpin  e 

A'  marcachd  nuas  co  bras, 
Tharruing  i  'n  sporan  sìoda  mach, 

'S  bonn  leth-chruin  thug  i  as. 

'N"  sin  thuirt  i  ris  a'  charbadair, 

'S  a  crìdh'  le  iomaguin  làn, 
"  Gur  leatsa  so,  mo  ghille  gleust', 

Is  thoir  air  ais  e  slàn." 

Dh'  fhalbh  e,  's  choinnich  iad  gun  dàil, 
Is  dh'  fheuch  e  'n  t-each  a  stad, . 

Ach  's  ann  a  chuir  an  oidheirp  so 
An  rosad  air  air  fad. 

'Nuair  dh'  fhairtlich  air  na  bha  'na  bheachd 

A  chur  a  nis  'an  gnìomh ; 
Gu'n  chlisg  an  t-each,  's  air  falbh  gu'n  theich 

Ni  's  luaith'  na  rinn  e  riamh. 

Air  falbh  chaidh  Gilpin,  is  air  falbh 

An  carbadair  co  bras, 
Gun  straoidhlich  chuibhleachan  'na  dhèigh, 

Gu  meamnach  a'  dol  as. 

Bha  sèathnar  uaislean  'chunnaic  e 

A'  teicheadh  air  an  each, 
'S  an  gille-carbaid  air  a  thòir, 

Gu'n  ghlaodh  iad  uile  mach, 

"Mèirleach!  mèirleacb. !  giacaibh  e  !" 

Gu'n  ghlaodh  iad  dh'  iarraidh  fòir  ; 
Is  dh'  fhalbh  iad  fèin  's  na  chunnaic  e 

'Nan  teann-ruith  air  a  thòir. 

'S  a  rithist  dh'  fhosgiadh  dha  gu  luath 

Cachaileadh  mhòr  na  cìs' ; 
Oir  shaoil  na  daoine,  mar  air  tùs, 

Gu'n  robh  e  ruith  na  rèis. 

Bha  e  mar  sin,  is  choisinn  e ; 

Oir  fhuair  e  buaidh  le  luath's : 
Stad  cha  d'  rinn  gus  'n  d'-ràinig  e 

An  t-àit  an  deach  e  suas. 

Nis  seinneamaid  fad-shaogh'l  do'n  rìgh, 

'S  air  Gilpin  gu'n  robh  àgh ; 
'S  an  ath-uair  thèid  e  mach  chur  rèis, 

Bu  mhaith  leam  bhi  san  là'ir ! 

a'  chrioch. 


